fog n-Pierre 


FMontcassen 





A 
JEZSUIIA 


Fonyódi Tibor forgatókönyve alapján 


Jean-Pierre 
Montcassen 


A 
JEZSUITA 


(Világok határán) 


OCselenyák Imre, 2017. 
Historycum Kiadó, 2017. 
ISBN 978-615-80845-3-6 


A kiadásért felel: Kapa Mátyás, a Historycum Kiadó vezetője 
Szaklektor, szöveggondozó: Soós Tibor 
Tördelőszerkesztő: Nóvák Andor 


A borítón szereplő festmény 0 Kalamár Zuárd munkája 
Készült a Gyomai Kner Nyomda Zrt.-ben, 
a nyomda alapításának 135. esztendejében, 2017-ben 
Felelős vezető: Balla László, az igazgatóság elnöke 


Fonyódi Tibor forgatókönyve alapján 


A történelmi személyek kivételével a regény egyes szereplői a képzelet 
szülöttei, és valódi, akár élő, akár holt személyekhez való bármilyen 
hasonlóságuk csak a véletlen műve. 


A történetben előforduló kínai neveket, helyszíneket az MTA által 
elfogadott, népszerű magyar átiratban közöljük, a kínai élőbeszédben 
elhangzó mondatokat azonban (az elbeszélés hangulata miatt) a körülbelüli 
kiejtésnek megfelelően. 


Prológus 


Napközben hallotta a sziget fregattmadarainak rikongásait, és az ablakon át, 
ha kitekintett, láthatta a szemben elterülő partszakaszt — a kínai 
szárazföldet, amely a maga hírével, titokzatosságával évtizedek óta 
csalogatta, szinte már rögeszmésen. 

Istenem, Teremtőm, részesülök valaha abban a kegyben, hogy lábamat 
tehetem arra az ismeretlen földre? 

A San Csao-sziget tengerből előtörő szikladarab a Csuicsang-öböl 
bejáratánál, szemben a szárazföldön épült Makaó parányi városával, amely 
afféle portugál kereskedelmi lerakat, a kínaiak jóindulatával. Kuangtung 
tartomány mandarinjai azért tűrik meg az európai keresztényeket, és csupán 
csak ezt az egy telepet, mert hatékonyan lépnek fel a maláj kalózok ellen. A 
portugálok jól megépített, sebes karavellaflottája könnyedén elbánik a 
haramiák dzsunkáival, tehát valami hasznukat lehet venni, különben a han 
népet nemigen izgatja fel a kereskedelem lehetősége egy távoli 
kontinenssel. Az ő szemükben értéktelen semmiségek, amiket a furcsa 
kinézetű és beszédű idegenek kínálnak, lenéznivaló apróságok a kínai ipar 
és kultúra kifinomultságához képest. Az udvarias viselkedésről, a költői 
kifejezésmódról pedig mintha soha nem is hallottak volna: erőszakosak, 
óbégatóak — de leginkább mosdatlanok és büdösek. Nincs mit közösködni 
velük... Tehát óvatosan méregeti egymást a két világ, az európai ember 
meg az ázsiai, s az előbbi furcsa vallásáról, a kereszténységről pedig 
egyelőre Kína hallani sem akar. . . 

Xavéri Ferenc, a jezsuita rend távol-keleti legátusa bosszankodott, 
hogy augusztus 28-a óta itt kell tétlenkednie a szigeten ahelyett, hogy már a 
kínaiak között hirdetné Krisztus igéit. 

Méltatlan az ő tiszta, feddhetetlen személyéhez, hogy az a ravasz kínai 
becsapta, cserbenhagyta, a portugálok pedig nem engedik be Makaóba. Az 


egész életemet a tisztaság, irgalmasság, az Istenben való hitem irányította, 
nem érdemlem meg ezt a bánásmódot — kesergett magában egyre 
gyakrabban. És ahogy hidegre fordult az idő, elhagyta az ereje, ágynak dőlt. 
Méltán bízott benne, hogy fölépül, hiszen életét Krisztusa kezébe ajánlotta, 
imáiban is mindig a Megváltót hívta segítségül, és negyvenhat évét még 
nem tartotta annyira soknak, hogy lemondjon hittérítő terveiről. Neki még 
rengeteg dolga van ebben a földi pokolban: meg kell ismertetnie a 
tudatlanok millióival az Evangéliumot, Jézus tanításait, mártírhalálát. 

— Szólj Miguelnek, hogy fázom! — mondta végül. 

A fiatal Baretto, aki a beteg ágya mellett ücsörgött egy alacsony 
széken, gondolataiba merülve, felrezzent. 

— Igen, magister! 

Aztán felállt, de nem az ajtó felé lépett, hanem a kandallószerű 
tűzhelyhez. Xavéri Ferenc az ágyból szemmel követte tanítványa 
mozdulatait, ahogy felszítja száraz algával a tüzet, s aztán dob rá 
fahasábokat. Meg kell adni, ügyesen mozog az ormótlan talárisban. 

— Egyre hidegebb az idő, és mi még mindig itt vagyunk. 

— Valóban — ismerte el a fiatalember, és visszaült a helyére. — Miguel 
nincs a szigeten. Átkelt Makaóba, hogy híreket hozzon — mondta mintegy 
magyarázatképp, miért ő rakott tüzet. 

— Igaz is — emelte meg fejét a beteg, de túlzottan nehezére esett, inkább 
visszaejtette a vánkosra. — Isten csak meghallgatja imáinkat, fiam. Ha már 
az a gazember kínai lóvá tett bennünket, legalább Makaóban partra 
léphetnénk. Hogy is hívták? 

— A kínait? 

— Igen. 

— Tomodati. 

— Mit is jelent ez a szó? 

— Úgy emlékszem, azt jelenti: barát. 

— Igen, én is így tudom — helyeselt Ferenc. — Na, szép kis barát az 
ilyen! Megígérte, hogy ősz elején egy dzsunkával becsempész bennünket 
Kantonba. A pénzt bezzeg elfogadta. Áh!... 

Fölöslegesnek érezte a folytatást. Eleget beszéltek erről az utóbbi 
napokban, Baretto talán már unja is. A tanítvány előtt ne járassa le magát 
oktalan fecsegéssel a nevelő, mert csorbítja a tekintélyét. Baretto jó fejű 
növendék. Ugyan még csak a juniorátus fokozatában, a tercia szertartásán 


nem esett át, azonban olyan gyakorlatias és józan gondolkodású, hogy csak 
őt hozhatta magával erre a bizonytalan útra. Goában nehéz körülmények 
között működik a jezsuita rendház, Xavéri Ferencet óvták is ettől a 
vállalkozástól, de a keményfejű, baszk hittérítő hajthatatlannak bizonyult. 
Rendtársai ódzkodtak őt követni, a Japánban tapasztalt sikertelenségek után 
megcsappant a lelkesedés. Így Ferenc egyedüli szerzetesként vágott neki 
ennek a bizonytalan útnak, csupán az ifjú Barettót hozva magával, aki 
szívesen csatlakozott a neves mesterhez. Ügyük jól indult itt a szigeten, 
megállapodtak egy Tomodati nevű kínai kereskedővel, hogy a megfelelő 
pillanatban eljön értük, és majd partra teszi őket a , Nagy Országban". A 
hónapok azóta csak telnek, s a kínainak semmi híre. 

— Add a zsoltáros könyvem, fiam! 

Ferenc gyengének érezte magát, és a hiábavaló próbálkozás után ennek 
a szeles szigetnek a hangulata is nyomasztólag hatott rá. Szívesen 
átcsónakázott volna Makaóba, hogy egy rendesebb házban teleljen ki, a 
portugálok . azonban nem merték befogadni. — Tulajdon létüket 
veszélyeztették volna, ha  megtűrnek maguk között egy jezsuita 
misszionáriust. Így maradt a bizonytalanság, a barátságtalan sziget, a kór. 

Korábban szundikált valamennyit, álmodott is, de csak zavaros, 
összefüggéstelen dolgokat. Mintha Japánban járt volna ismét, és térítette 
volna a bizalmatlan sintoistákat... Aztán egy viharmadár éles rikoltása 
felébresztette. Mennyi gonddal kellett a szigetországban megküzdeni! 
Legelőbb a nyelvi nehézségek. Csak az tartott negyven napig, míg el tudta 
mondani a tízparancsolatot japánul. Ajaj, művelt és precíz nép az, és 
kidolgozott szokásrendszer szerint élnek. Szívesen meghallgatták tanításait, 
de okosan vitatkoztak, és nem voltak hajlandóak könnyen hinni. Ez 
Ferencnek nagyon sok bosszúságot okozott, hiszen az ő tudása elsősorban a 
skolasztika alapfelfogására épült. Már akkor kezdte kapiskálni, ma pedig 
már bizonyos benne, hogy egy keresztény hittérítőnek alkalmazkodnia kell 
az adott kultúrához, meg kell tanulnia jól a nyelvet, meg kell ismernie a 
hely érintkezési szokásait, és ebbe kell beágyazni a keresztény tanokat. 

Japán elsősorban a kínai kultúra örököse. Amikor erre ráébredt, 
ellenállhatatlan vágy fogta el Kína irányába. Tapasztalatokkal felvértezve, 
hitében megerősödvén immár ez a hatalmas ország kezdte érdekelni, amely 
most itt van, szinte kőhajításnyira tőle. Óva intették pedig rendtársai, egyes 
kereskedők, hogy Kína zárkózott, és az európai ember számára veszedelmes 


világ, Xavéri Ferencet azonban semmi se tántoríthatta el. Szinte 
rögeszmésen vágyott a magukat Ming Csaóak, , Fényes"-nek nevező 
dinasztia császárainak földjére lépni, hogy elkezdhesse élete legnagyobb 
misszióját. 

— Gondold el, fiam — csukta össze a zsoltáros könyvet anélkül, hogy 
egy sort is olvasott volna belőle —, mennyi falu, város, mennyi ember... 
Milliók élnek Kínában az Evangélium nélkül. Szent kötelességünk, hogy 
megismertessük velük az egy igaz vallást, és Jézus útjára vezéreljük az 
eltévelyedett nyájat, hogy elnyerjék az örök üdvösséget. 

Baretto különös zavartságot látott a beteg szemében, ahogy elmondta 
ezeket a szavakat. A megszokott szenvedélyes csillogás mélyén észrevett 
valami nem evilágit. Hát ez mit jelentsen? A junior egy pillanatig válaszolni 
sem tudott, el kellett, hogy hessegesse sötét sejtelmeit. 

— Igaz beszéd — helyeselt végre. 

Ferenc tovább lelkesedett: 

— Minden kezdet nehéz, de a hitünk erőt ad! Emlékszem, amikor 
megérkeztem Goába, a helyi hindik milyen gyanakodva néztek rám. 
Bizony, fiam, a portugálok, tengerészek, katonák, tisztviselők inkább 
ártottak a hírünknek. Ezért én keresztet vettem a kezembe, bejártam az 
egész várost, körém gyűlt sok gyerek meg felnőtt, és én hirdettem nekik 
Jézus tanait. Aztán hajóra szálltam, elvitettem magam más vidékekre. Ott, 
India déli csücskében, Comorin környékén gyöngyhalászok között éltem, 
tanítva nekik a katekizmust. Legalább húszezren keresztelkedtek meg, 
cserébe én segítettem őket abban, hogy a ravasz, ármányos portugál 
kereskedők ne tudják olcsón megkaparintani a veszélyes munkával 
megszerzett igazgyöngyeiket. Aztán hajóztam tovább, emberfeletti munka 
várt mindenütt. Malakkában hallottam először a felkelő nap országáról, 
aztán hamarosan találkoztam is japánokkal... 

Mozgás támadt odakint, kisvártatva nyílt az ajtó, és belépett Miguel, a 
portugál. Szikár, középmagas férfi volt, tengeri szél barázdálta képén tüskés 
szakállal. Fiatalabb éveiben kereskedett, mostanság inkább halászik a part 
mentén, és ingázik Makaó meg San Csaó között. Ez a hajlék, amelyben 
helyet adott a két egyházi személynek, az ő tulajdona, így egyszersmind a 
sziget urának is érezheti magát. Istenfélő ember, segítőkész a maga módján, 
ámbár egy portugálban megbízni csak kellő gyanakvással érdemes. 


Főképpen akkor, ha az ember baszk származású — gondolta hozzá keserűen 
Ferenc. 

— Hogy érzi magát, atyám? — kérdezte Miguel, ahogy betette maga 
mögött az ajtót. Odakintről hűvös szél vágódott be, s tett egy gyors kanyart 
az ágy felett. 

— Nem is tudom — fordult feléje a szerzetes. — Mintha lázas lennék. 

A férfi előkotort egy kis, hártyaszerű zacskót, és Baretto kezébe adta. 

— Gyógyító őrlemény van benne. Egy megbízható kínaitól vettem. 
Forró vízbe kell szórni, aztán kendőn átszűrni. 

— Köszönjük, Miguel — bólintott feléje Ferenc, ám tudta, hogy nem 
fogja ő ezt használni. — És hoztál nekünk jó híreket? 

— Attól tartok. . . — vakarózott a portugál. 

— Alvaro Ferreira? 

— Még nem tért vissza. 

— Elutasították a kérelmem? 

— Így is mondhatjuk. 

— Hiába imádkoztam. . . 

Miguel láthatóan mondani akart valamit, de kicsit várt, aztán mégis 
nekirugaszkodott. 

— Meg kell értened a helyzetet, atyám. A kínai előkelők hallani sem 
akarnak hittérítőkről. Azt vallják, az ő hitük minden más hitnél különb, az ő 
szertartásaikba ne szóljon bele idegen. 

Ferenc sóhajtott, szavai tompán csengtek. 

— Úgy vélem, nehezebb lesz a dolgunk, mint Japánban. Ők legalább 
beengedtek országukba. 

— Makaó kis telep, és épp hogy csak megtűrnek bennünket. Ha 
beengednének, azzal bajba sodornánk a várost. 

— Az éj leple alatt sem lehetséges. . . ? — kérdezte Baretto eltűnődve. 

Miguel szeme elkerekedett a rémülettől. 

- A kínai kémek biztosan észrevennék. Nem mer kockáztatni a 
kormányzó. De... — bizonytalanodott el — Egy darabig én se jövök. 

— Magunkra hagysz? - rémült meg a beteg. 

— Tél van, atyám, legalább két hónapig nem szállok hajóra. 

— Hiszen enyhe errefelé a tél, Miguel. 

— Az igaz, de kiszámíthatatlan a széljárás. Jobb ilyenkor a szárazföldön. 


Ferenc értette. Hogyne értette volna. Néhány héttel ezelőtt valamennyi 
portugál elment a szigetről, most az utolsó is cserbenhagyja. Sehogy se akar 
sikerülni ez a magasztos vállalkozás, amit pedig annyira szeretne! 

—- Hagytam a raktárban lisztet, szárított halat. Az eltart, amíg újra 
jövök... — mondta Miguel, aztán még fecsegett egy ideig jelentéktelen 
dolgokról, majd elköszönt. 

Korán sötétedett, gyertyát nem gyújtottak, a tűzhely torkából kivetülő 
fénynél folyt a beszélgetés. A fiú elcsodálkozott rajta, hogy Ferenc mennyit 
beszél. Kéretlenül elmondta az egész életét, onnantól kedve, hogy a pápa az 
Úr 1541. évében kinevezte őt a Távol-Kelet pápai legátusává, s 
Lisszabonból útra kelt Goa, egy kis indiai állam felé. És Ferenc csak mesélt, 
mesélt, mintha soha többé nem lenne módja, hogy ezt valakivel megossza. 
A junior csupán egy alkalommal szakította félbe a sajátos memoárt: 

— Ennél valamit, magister ? 

— Nem vagyok éhes. 

— Elkészítsem a gyógyszert? 

— Hagyd csak, fiam! Majd Isten megsegít, ha célja van még velem. 

Baretto félig portugál, félig indiai származású volt. Három évvel 
ezelőtt, tizenhat évesen állt be a jezsuiták közé, s kezdte a kiképzést 
novíciusként a  goai rendházban. Semmi kétség, Xavéri Ferenc 
személyisége hatott rá, ezért döntött úgy, hogy az ő helye a Jézus 
Társaságban lesz. Hatalmas megtiszteltetés volt számára, hogy a mester 
magával hozta annak reményében, hogy Kína földjére lépnek. Vajon 
micsoda óriási ország terül el ott a rejtélyes szárazföldön? Úgy hírlik, 
nagyobb Indiánál — sőt, minden más birodalomnál is, ami csak a világon 
van. Elképzelni is nehéz, hogy itt, a világ végén, a Csendes-óceán viharaitól 
szabdalt partszakasz végeláthatatlan hosszán valami gigantikus, ismeretlen 
civilizáció kezdődik. Igaza van Ferencnek, hogy izgalommal tölti el, és 
módfelett csábítja a lehetőség. Kitart, remél a végtelenségig, hogy 
bebocsáttasson oda, ahová még európai egyházi személy sose tette a lábát, 
és megismerhesse azt az idegen kultúrát. 

Mestere mostani szállásukon tamil, maláji, japán és hindi nyelven 
prédikált kereskedőknek és hajósoknak. Aztán lassacskán mindenki 
elhagyta a szigetet, Alvaro Ferreira diákkal együtt, aki pedig még azt ígérte, 
hogy igyekszik megkeresni a késedelmes kínait. Onnantól kezdve a külső 
segítőkészség megcsappant, tulajdonképpen magukra hagyták őket. . . 


Baretto elálmosodott, nagyot ásított, kivillantak girbegurba fogai, 
amelyek hosszúkás, lapos kavicsokra emlékeztettek. Amikor mestere 
elszenderedett, elkészítette a maga fekhelyét. De még sokáig kellett várnia, 
míg Ferenc teljesen kimerült, s végre hagyta őt aludni. Odakint a 
fregattmadarak is elcsendesedtek, csak a szél dudorászott valami egzotikus 
dallamot, amely a szárazföld felől kélt. Baretto azzal a gondolattal aludt el, 
amivel az elmúlt három hónap óta elég gyakran: a végtelen, démoni 
víztömeg határán , raboskodnak?" ők, porszemei a mindenségnek, s most 
már történnie kell valaminek, mert kezdi magát nagyon bizonytalannak és 
számkivetettnek érezni. 

Éjjel zajra riadt, de nem tudta, mi az. Aztán a zaj megismétlődött, 
amiről kétségkívül megállapította, hogy emberi horkantás, és a mestertől 
származik. A fiú egy ideig habozott, hogy felkeljen-e, s megnézze a beteget, 
aztán ezen már nem tudott tovább töprengeni, újból elnyomta az álom. 

Milyen erős a fény! — csodálkozott el reggel, amikor kipattant a szeme. 
Fölbámult a bambuszgerendás plafonra, és tudatosult benne, hogy vészesen 
sokáig aludt. De miért nem ébresztette őt Ferenc, aki már ilyenkor 
rendszerint nyöszörög, vizet kér, beszélgetni akar? Ez a síri csend most 
másmilyen, mint amilyen szokott lenni. Ennek a csendnek végtelen 
mélysége van, ebben a csendben a megtörhetetlenség rejtőzik. 

Ijedten ugrott talpra, s tekintett az ágyon fekvő arcára. Az az arc fehér 
volt és ránctalan, mentes a fájdalom kifejezésétől. 

A junior elméjén az villant át, hogy a mester meggyógyult, és most 
békésen pihen — vagy örökre elaludt. Néhány pillanat kellett csak, és már 
tudta, hogy a második gondolata erősebb. 

— Magister! — rázta meg a vállánál. — Magister! 

Baretto ugyanúgy sajnálta Xavéri Ferencet, ahogyan saját magát, s 
beléje nyilallt: emlékszik arra, hogy éjjel mikor illant el belőle a lélek. Ez 
sokáig bántotta, és nehezen szedte össze magát. Legalább lenne valamivel 
idősebb, tapasztaltabb, akkor jobban tudná, mit szükséges ilyen esetben 
cselekedni. Legelőbb az imádkozás, ami evidencia. Miután azzal végzett, 
lassacskán kibontakoztak elképzelései. Most mindenképp át kell eveznie 
Makaóba, tetszik-e a portugáloknak vagy sem. Aztán el kell valahol temetni 
a halottat. Utána muszáj hajón visszatérnie Goába, ahol írásba kell foglalnia 
a történteket, ami aztán sok hónapos út során Rómába kerül. Ha Isten is úgy 
akarja. És az ő beszámolójából értesül majd Loyolai Ignác generális, a 


jezsuiták legfőbb rendi elöljárója a történtekről. Ma az Úr 1552. évének 
december hava harmadik napját írják. . . 

Mielőtt kendőt terített volna a halott orcájára, még emlékezetébe véste, 
hogy mindig előtte legyen. Vonásai nemesek, bőre kisimult, alabástrom, az 
ábrázata átlényegült, fiatalos arcélét a deresedő halánték és szakáll, de még 
a halál sem vehette el. Baretto szentül megfogadta, hogy egész életét a kínai 
missziónak szenteli, és valahol megsejtette, mestere majdan a szentek közé 
emelkedik, s üdvözül az örökkévalóságban. 


A 


Matteo Ricci, a fiatal jezsuita teológus, a firenzei katolikus kollégium egyik 
legjobb tanulójának számított, mégsem emelkedett az eminensek közé. 
Ahhoz túlzottan álmodozó volt a természete, gondolatai gyakran messzire 
ragadták - inkább a maga elképzeléseit méltányolta, minthogy 
köztiszteletnek örvendő oktatóit bálványozná. Az ilyesféle természetet a 
tanárok nehezen viselik, számukra az odaadó, figyelmes szeminarista az 
üdvös. Ricci vallástörténetet meg jogot Rómában hallgatott, ott is lépett be 
a rendbe, aztán Firenzébe jött filozófiát és matematikát tanulni. Jól forgott 
az agya, a számonkéréseken is megfelelően teljesített, eminensnek azonban 
a legkevésbé sem volt nevezhető. Nyughatatlan, kalandor lelke már régóta 
elvágyódott Itáliából, messzire, Ázsia még felfedezetlen földjei felé, 
hirdetni és terjeszteni az Evangéliumot. Ifjúkorának regényes olvasmányai, 
a kereskedők, zarándokok színes történetei izzították fel képzeletét a távoli, 
mesés világok iránt. Valójában emiatt is lépett be pár éve a jezsuita rendbe — 
csakis itt volt bármi esélye arra, hogy kielégítse forrongó vágyakozását a 
messzi távol után, a bizonytalan és lassú kereskedelmi pálya helyett —, s 
várta sóváran kérelmének elfogadását, hogy kivezényeljék őt Távol-Keletre, 
misszionárius munkára. Ámbár a , munka?" nem a legjobb kifejezés. Inkább 
küldetésnek gondolja, hiszen tudatlan embereket a keresztény hitre téríteni 
a legcsodálatosabb tevékenység, amit csak egy hithű jezsuita tehet. Mindig 
nála volt egy paksaméta papiros, amit a római rendházban másoltatott, s 
amiből Xavéri Ferenc feljegyzéseit tanulmányozhatta. A Biblia mellett ez 
volt számára a legfontosabb írott szöveg, több ízben is végigolvasta, 
magáévá téve a tartalmát, bölcseletét, okos tanácsait. 

És, bár még csak vágyakozott ama távoli világok után, a 
legmesszebbmenőkig egyetértett a hajdani rendtárssal, elfogadta mindazon 
megállapítását, amelyek újszerű térítésmódszerekre utaltak. Főképp a 
Japánban tapasztaltak utáni következtetései tetszettek leginkább az ifjú 
teológusnak. Véleménye szerint is rég le kellene már számolniuk a 


keresztény . közösségeknek,  egyházfőknek, papoknak az erőszakos 
módszerekkel — pláne a kegyetlen tettekkel, de a dogmatikus igehirdetéssel 
is. A skolasztikát végérvényesen el kell felejteni, az embereket, népeket 
szép szavakkal, szelíd meggyőzéssel kell az anyaszentegyház kebelébe 
terelni. Hisz nem erről beszélt maga Jézus is? 

De kik lehetnek azok a boncok? Nos, velük szeretne igazából 
hitvitákba bocsátkozni, de a lehető legnagyobb tapintattal, hiszen ők is 
hisznek a maguk hitében, ahogyan mi is. És okosan érvelni csak úgy szabad 
és érdemes, hogy az ember tiszteletben tartja a másik meggyőződését. . . 

Az ifjú jezsuita, diáktársaival ellentétben, sokszor hagyta el a 
kollégium falait. Tudásszomja hajtotta, neki mindegy volt, hogy egyházi 
vagy világi személyektől tanul. Firenze pezsgő reformszellemisége nagy 
hatást gyakorolt rá, s minden után érdeklődött, amivel gyermekkorában 
vagy római tanulmányai során nem ismerkedett meg. Ebből az egyik a 
csillagászat volt. 

Rómában a kiváló Christopher Clavius tanítványaként széles elméleti 
tudásra tett szert az asztronómia meg a kozmológia terén. Aztán Firenzében 
felkutatott magának egy műkedvelő csillagász társaságot, és rendszeresen 
eljárt hozzájuk. Figyelmesen hallgatta őket és szorgalmasan jegyzetelt, 
emellett éjszakánként hosszasan kémlelték az égbolt planétáit, vagy 
éppenséggel a Holdat. Társaival együtt igyekeztek maguk is meggyőződni a 
nagy csillagászok, mint Ptolemaiosz, Kopernikusz felfedezéseiről, igazolni 
állításaikat. Apránként olyan tudásra tett szert az amatőr csillagászok között 
— hozzátéve a Claviustól tanultakat is —, amit, s ezt érezte, a legnevesebb 
egyetemeken sem sajátíthatott volna el. És ez a tudás is hozzájárult ahhoz a 
globális világképhez, amit szépen kialakított magában, s ami helyenként 
ellentmondott az erősen klerikális téziseknek. Erről azonban mélyen 
hallgatott, nehogy nézeteltérései támadjanak hittársaival, tanáraival, hiszen 
az maga után vonta volna a rendből való kizárását, így meghiúsulnának 
távol-keleti vágyai is. Azt pedig nagyon nem szerette volna. Már életének 
részévé vált. 

A másik, ami szerfölött érdekelte, az órák világa volt. Ámulatba 
ejtették a csodálatos időmérő eszközök, vagy inkább műremekek, szinte 
nem tudott betelni velük. Legyen az hatalmas templomi toronyóra, vagy 
kisebb-nagyobb, szépen díszített dobozokba épített, elmés szerkezet. Mind 
lenyűgözte. Ennyivel azonban nem elégedett meg, kíváncsiság támadt 


benne az iránt, hogyan is működhetnek ezek a varázslatos szerkezetek. 
Ahhoz azonban, hogy ezt megtudja, össze kellett ismerkednie egy 
órásmesterrel, szépen a bizalmába férkőzni, hogy aztán megszerezze ez 
irányú ismereteit is. Csak épp találnia kellett egyet. Egy olyat, aki mestere 
művészetének. 

A Dóm térről nyílt egy kis utcácska, amelynek az elején egy órás boltja 
hirdette magát. A szerzetes benyitott, köszönt a férfinak, aki egy pult 
mögött görnyedt, szeme előtt nagyítóval, és bütykölt valami mechanikát. 

— Fogadj Isten! — tekintett fel, kissé meglepődve a taláris láttán. 

— Matteo Ricci a nevem, és ne vedd zokon, kedves mester, hogy 
megzavartalak. 

- Hogyan haragudhatnék? Hiszen azért vagyok, hogy segítsek 
mindenkinek, aki betér az üzletembe. Engem Paolo Bianchinak hívnak, de 
klienseim csak Bianchi órásnak neveznek. 

Középkorú, álmos szemű, alacsony emberke volt Bianchi órás. Lerakta 
nagyítóját, kijött a pult mögül, és körbeintett. A polcokon, falak mellett 
ketyegtek-tikkoltak a különféle formájú és méretű órák -— a majd 
embermagasságú, vagy akár testesebb könyvnagyságú, szépen cizellált fa- 
és fémdobozokba építette szerkezetek zsongásuk, mely soha nem hallott 
dallamban egyesült, valahogy mégsem volt zavaró. 

— Szolgálatodra. 

— Tévedsz, mester, ha jó pénzű vevőre számítottál — bocsátotta előre 
Ricci. — Bevallom, engem csak a kíváncsiság hozott be. 

— Nohát! — vidámodott meg a férfi arca. — Egy jezsuitát érdekelnek az 
órák? 

— Ez meglepő? 

— Úgyszólván... 

— Attól, hogy viselem a rend talárisát, még éppolyan ember vagyok, 
mint bárki más. 

— Ha te mondod... — nevetett. — Nézz hát körül! Örömömre szolgál, 
hogy Jézus szolgáját üzletemben tudhatom. 

— Hányféle órát árulsz? 

— A szerkezet alapján igazából kétfélét. Az egyik fajta, amit Itáliában 
gyártanak, a másik, amit Németországból hoznak be nekem. De nem csak 
árulom, javítom is őket. 


Ricci elkezdte szemügyre venni a szebbnél szebb műalkotásokat. A 
nagyobbakat, kisebbeket. Volt közöttük ezüstözött, aranyozott szelencés, 
fajansz berakásos vagy szobrocskákkal díszített, metszett meg domborított 
kazettás is. 

— Ezeknek a nagyoknak szép hangjuk is van — folytatta a mester. — 
Hamarosan meghallhatod. Mindjárt három óra, ütni fogják az időt. 

-— Azt nem értem — ámuldozott a szerzetes hogy egyáltalában mi 
működteti őket? 

Bianchi órás kapott a kérdésen. 

—- Aha, hát bizony, ez a legnagyobb talány. Bevallom, magam sem 
jöttem rá, de most már kézenfekvő. Nézd! — mutatott egy hatalmas órára, 
amelyik akkora volt, mint maga Ricci, és valami díszes őrtoronyhoz 
hasonlított. — Kinyitom az ajtaját, és figyeld meg ezeket a láncon csüngő 
súlyokat! Ezt a súly nélküli láncot most megfogom, meghúzom, a kolonc 
fölmegy, aztán elengedem és a súly már működteti is a szerkezetet. 

Ricci megfigyelte a mozdulatot, de csak nem értette. 

— Nem látok semmit. 

Ezen az órásmester most már jót nevetett. 

— Szemmel nem is tudod követni, olyan lassan ereszkedik alá a súly. De 
ereszkedik ám, hidd el nekem. 

— Aha! — ébredt rá a fiatalember. — És ennyi elég ahhoz, hogy járjon a 
szerkezet? 

— Elég bizony. Kifinomult alkatrészek vannak ám egy ilyen precíz 
alkotásban. A kisebb órákról nem is beszélve. Gyere csak, tekintsd meg azt, 
amelyiket éppen javítok! 

Ricci kicsit vonakodott a pult mögé lépni, de Bianchi mester 
talárisának bő ujjánál fogva berántotta. 

- Nahát! — meresztette nagyra a szemét, amikor meglátott egy 
fűszerdoboz nagyságú készüléket, amelynek le volt szedve a hátlapja. Réz 
fogaskerekek látszólagos  összevisszaságban, mégis valami nemes 
egységben halmozódtak benne. 

— Így néz ki egy óra szerkezete belülről? 

— Amint látod. 

— Hogyan lehet ilyen parányi alkatrészeket készíteni? 

— Hát, ügyes kéz kell hozzá. Jó szemed van? 

— Igen. 


— Látod a kis kerekek fogazatát? 

— Látom ám! ÉS alig hiszem. 

— Pedig a szemed nem csal meg. 

Bianchi órásmester el volt ragadtatva a szerzetes csodálkozásán. Olyan 
ember ez, akinek érdemes újat mutatni, mert azt tudja értékelni. És hirtelen 
meg is szerette ezt a magas, vékonycsontú, harmonikus arcvonású jezsuitát. 
Elegáns fiatalember lenne, ha nem ezt az ormótlan csuhát viselné. 

— És mi ennek a baja? 

Az órásmester szemére illesztette a hengeres nagyítót, majd kezébe 
vette az órát. 

— Nézd meg, ott a két nagyobb fogaskerék mögött látsz egy kisebb 
kereket, az el van csúszva, így nem forgatja a mutatót. Azt helyreigazítom, 
és már készen is leszek. 

Ricci gondolkodóba esett. 

— És hol van a lánc meg a súly? 

Bianchi szinte várta a kérdést. Már tapasztalatból is. 

— Ezt a fajta órát spirálrugó hajtja, nem súly. Megmutatom. Ott van, 
látod? 

Igen, látta Ricci. Aztán nagyon figyelt, hogyan igazítja helyére a mester 
az elcsúszott fogaskereket, majd egy ügyes kis kulccsal a spirálrugót. 
Pontosan követte, ahogy a kiengedett csigarugó összetömörödött. 

— Hát ez Isten csodája! 

— Na, már működik is. Hallod? 

— Igen, ketyeg. 

S a kis fogaskerekek elkezdtek mozogni, egyik jobb felé mozgott, a 
másik ellentétesen, mint valami életre kelt, örökmozgó masina. 

— Úgy bizony. Most akkor visszaszerelem a hátlapot. 

És ebben a pillanatban felcsendült az egyik álló óra harangja, aztán egy 
másik is elkezdett kongatni. Majd még néhány, s az üzletben olyan mennyei 
hangulat támadt, mintha angyalok zenélnének. Magas és mély hangok 
egyszerre, kiadva egy édes és igéző dallamot, mely zsongítóan hatott a 
lélekre. A jezsuita még soha nem élt át hasonlót. Csak állt ott, hallgatta 
átszellemülten, és sírni tudott volna. 


E naptól kezdve Matteo Ricci hetente kétszer meglátogatta Bianchi 
órást, akinek ez ellen semmi kifogása nem volt, sőt örömére szolgált, hiszen 
kitűnően szót értettek. Idővel a mester kisebb szerelőmunkákkal bízta meg a 
fiatalembert, amit az örömmel elvállalt, és ügyes kézzel meg is csinált. 

— Én még ilyen szerzetest nem láttam, mint te — csóválta elégedetten a 
fejét Bianchi. — És mondd, imádkozni is szoktál? 

— Amikor annak van az ideje. 

— Okos fiú vagy te! — csúszott ki a mester száján. — Ah, nézd el nekem 
ezt a nyelvbotlást. Tudd be annak, hogy fiamként kedvellek. 

— Örülök — hagyta rá Ricci. 

Lassacskán kitanulta a súlyos meg a rugós órák működését, és a 
szerelésükbe is belejött. Ez éppolyan örömére szolgált, mint a csillagászat, a 
matematika vagy a filológia. Milyen kiváló tudós ember lennék — 
gondolkodott el néhanap —, ha nem vágynék el a világ másik felére, ha nem 
égne bennem olthatatlan vágy látni a Csendes-óceánt, megismerni Kínát. 

Néha eltűnődött azon is, milyen messzire kerültek már gyermekévei, 
Macerata városa, ahol vásott kölyökként múlatta a napot a környék 
leghaszontalanabb  — lurkóival játszadozva. —— Annyit csatangoltak, 
zsiványkodtak, hogy annak se szeri, se száma. De legalább talpraesett, 
magabiztos felnőtt lett belőle, aki nem ijed meg a saját árnyékától. 

Egy ízben, amikor a csillagász körről este hazafelé tartott, a Santa 
Maria katedrálisnál furcsa hangok ütötték meg a fülét. 

— Add csak ide! 

- Akkor nekem nem marad... 

— Fogd be a pofád, és ide vele! — harsant újra, fenyegetőbben. 

— De akkor mit eszek holnap? — nyöszörgött rá a gyámoltalan válasz. 

Ricci a hangok felé sietett, és a Hold fényében két alakot fedezett fel: 
az egyik a katedrális alsó lépcsőjén hevert, a másik fenyegetőn állt előtte. 
Nem volt nehéz a helyzetet kitalálni. A fekvő ember egy hajléktalan koldus, 
akitől a másik követeli a kéregetésből származó kis pénzét. 

— Agyonváglak! 

— Jaj, irgalmazz! 

Ekkor az álló alak rúgni készült. 

— Mit akarsz tenni, embertárs? — lépett oda Ricci. 

A durváskodó ember meglepődött, de csupán egy pillanatra. 


— Na! Ki vagy te? — Aztán amikor fölfedezte, hogy papféle ember az 
idegen, felbátorodott. — Hallod-e, csuhás, tágulj innen, mert megjárod! 

Azonban felbátorodott a koldus is. 

— Segíts rajtam, áldjon meg az Isten! 

— Rendes embernek már otthon a helye — mondta halkan a szerzetes. — 
Hagyd békén ezt a szegény koldust, van neki elég baja. 

— Most aztán elég! — kiáltott a nagyhangú, és az övéhez kapott. — 
Leszúrlak, mint egy disznót! 

Ricci tiltóan felemelte a kezét és egy újabb lépést közeledett a másik 
kettőhöz. 

— Csillapodj, felebarátom! ,,Ne ölj!", mondja a Tízparancsolat, annál is 
inkább, mert tőlem többet kaphatsz, mint ettől a szerencsétlentől. Van nálam 
két ezüst. Ha elkísérsz a hídig, megkapod. 

— Mit? És ha átversz? 

— Dehogy verlek át — csengett meggyőzően a szerzetes hangja. 

— De miért kísérjelek én el a hídig? Ide a pénzt most! 

— Azért, felebarátom, mert én félős vagyok. Látom, te erős ember vagy, 
melletted biztonságban tudom magam. A hídtól már közel lakom. 

Számolt azzal, hogy az ostoba fickó nem érzi meg a burkolt hízelgést, 
bekapja a horgot. 

— Rendben van! De ha lóvá teszel, véged! 

— Gyere csak nyugodtan! 

Ricci útja nem éppen az Arno folyó felé vezetett, de hirtelen támadt 
ötletéből adódóan beiktatott némi kis kitérőt. Egy szót sem szóltak 
útközben, a zsivány jókedvében még dudorászott is: láthatóan már 
markában érezte a könnyű zsákmányt. 

A hídfőnél a szerzetes megállt, és váratlanul szembefordult a másikkal. 

— Tudsz-e úszni, felebarát? 

— Mit? — horgadt fel a mákvirág. — Tudok úszni! De ne ugrass engem, 
hallod! Add nyomban a pénzt! 

A szerzetes szelíden a férfi vállára helyezte a jobb kezét. 

—- Menj haza szépen, és imádkozzál az Úrhoz, hogy megbocsásson 
gyarló lelkednek! Különben megúsztatlak. 

A rablónak abban a pillanatban elkomorodott az arca. 

— Mit?! Átkozott csuhása! Na, ezért meglakolsz! Megöllek, aztán majd 
elveszem azt, ami nekem jár! 


Hirtelen tőrt rántott elő, és Ricci felé döfött. A fiatalember remek 
érzékkel oldalra fordult, elhárította a szúrást, majd ugyanazzal a lendülettel 
keményen állon vágta a gazembert. Az már csuklott is össze szépen. Mielőtt 
azonban elterült volna, Ricci megragadta grabancát, és az Arnóba vetette. 

Ezzel az üggyel tovább nem foglalkozott, elindult haza. Még hallotta, 
hogy támadója a csobbanás után röviddel magához tér, és prüszkölve, 
szitkozódva csapkodja a vizet. A szerzetest megnyugtatta a tudat, hogy nem 
lelte halálát a folyóban, bármenynyire is megérdemelné. 


Van abban valami sorsszerű, ébredt rá egy ízben, hogy ugyanazon 
esztendőben született, amelyben Xavéri Ferenc, a hírneves misszionárius 
San Csaó szigetén átadta lelkét a teremtőnek. Levelezett a római 
rendházzal, folytonos kérésekkel zaklatva rendtársait, még magát a 
generálist, Evevard Mercuriant is, hogy mielőbb útra kelhessen Távol- 
Keletre, ahol Ferenc hiába vágyakozott a titokzatos Kínába való bejutásra, s 
amely így, ezért még jobban izgatta a képzeletét. A gondolat, hogy ami a 
neves elődnek, a távoli Ázsia apostolának nem sikerült, neki talán, 
mégiscsak... Az elöljárók ismerték nyughatatlan természetét, ezért jól át 
kellett gondolniuk, hogy egy ilyen tehetséges, de öntörvényű szerzetes 
vajon hasznára vagy kárára válna-e a keleti missziónak. 

Ricci, bár türelmetlenül várakozott, ezalatt egy pillanatra sem mondott 
le az önművelésről. Beleásta magát a geográfiába, térképeket szerzett, 
megtanulta a világ országainak, népeinek nevét, s az adott világrészekre 
jellemző érdekességeket. Bővítette ismereteit az agrikultúra irányába is, 
följegyzetelte magának a földkerekség legfontosabb gazdasági növényeit, a 
legjellemzőbb állatfajokat, és minden mást, amihez csak hozzájutott. Ez a 
szellemi intenzitás annyira lefoglalta és igénybe vette, hogy bűnös vágyak 
nem kínozták, mint oly sok rendtársát. Pedig lassan huszonötödik életévébe 
lépett, természetes lett volna, hogy epekedjen a nők után. Igaz, megnézte ő 
a szépséges firenzei dámákat, a mosolygós kisasszonyokat, de elméjéből és 
zsigereiből a tudomány és az ismeretlenség megtapasztalásának vágya 
mindent kiszorított. 

Ám hiába volt a rengeteg kutatómunka, hiába az átvirrasztott éjszakák, 
továbbra is úgy érezte, amíg nem indulhat, tétlenségre van kárhoztatva. És 


amikor már úgy vélte, bele fog őrülni, az 1578-as esztendő első napjaiban 
végre megkapta Rómából a kiutazási engedélyt. 

Rengeteg tennivalója akadt az indulásig. Hirtelen magával akarta vinni 
egész Itáliát. A pénzből, amit küldtek neki, óriási utazóládát vásárolt, azt 
telepakolta könyvekkel, képekkel, különféle csillagászati műszerekkel, 
asztrolábiumokkal, fizikai és matematikai táblázatokkal, atlasztekercsek 
tucatjával. Az indulás előtti utolsó napokban Bianchi órás megajándékozta 
lelkes , tanítványát" egy szépmívű asztali órával, azt különösen féltő 
gonddal csomagolta el. 

Aztán ládába kerültek még koperták, ívpapirosok, író- és rajzeszközök, 
matematikai kellékek, vonalzók, körzők, s még egyéb kacatok is, 
amelyekről ugyan most meg nem tudta volna mondani, hogy mi végre, de 
majd bizonyára jó lesz valamire. Szorította az idő, hiszen másfél hónapon 
belül Portugáliában kellett lennie, hogy a kedvező időjárást kihasználva 
kihajózhasson. 

Végül is sikeresen leküzdött minden akadályt, az eseménytelen (sőt, 
unalmas!) szárazföldi utat is letudta — elidőzve valamennyit még a luzitániai 
jezsuiták között, akik pár nap leforgása alatt is kaptak egy kis ízelítőt az ifjú 
polihisztor magának való természetéből —, aztán március idusán Lisszabon 
kikötőjében hajóra szállt. Úti célja az indiai Goa volt, az a portugál 
gyarmat, amely valamennyi misszionárius jezsuita első állomása Kína 
titokzatos világa felé. 


II. 


1583-ban Makaó kis portugál szigetgyarmata már másképpen festett, mint 
Xavéri Ferenc halálának idején. Lakóinak száma és a település jelentősége 
megnövekedett, kereskedelme bővült, csekély számú kínai kalmár és hajós 
is megtelepedett már itt. A város fejlődését és térségi megerősödését abból 
is le lehetett mérni, hogy immár jezsuita rendház is alakulhatott, mi több, 
Alessandro Valignani, a misszió főnöke — Szent Pálnak ajánlva — még külön 
kollégiumot is felállított, ahol válogatott jelölteket képeztek a katolizáció 
terjesztésére. Noha még egyetlen hittérítő sem tehette be a lábát Kínába, 
amit a hatalmas ország lakói , Középső Birodalomnak", egyszersmind a 
tökéletesség földi másának neveztek, a rendfőnök minden pillanatban bízott 
abban, hogy ez egy szép napon megváltozik. Az alapos tantervben 
mindazon tudnivalók szerepeltek, amelyek elsajátításával a növendékek a 
legbonyolultabb tudományos és hitbeli kérdésekben is felvértezhették 
magukat, emellett a nagy ország nyelvét is alaposan megtanulták. Ami 
pedig külön örömmel töltötte el, hogy az ez évben végzett jezsuita testvérek 
között már néhány kínai származású is akadt. Valignani ugyan nem volt 
olyan kitűnő szónok, olyan rendkívüli egyéniség, mint Xavéri, de okosan 
szervezkedett, és alaposan felkészítette tanítványait a rájuk váró nehéz 
feladatokra. Az oktatás lényegi alapja abban rejlett, hogy a kínaiakat 
intelligens embereknek állította be —- ellentétben más felekezet 
szerzeteseivel, akik elvetemült, öntelt bálványimádóknak tartották ezt a 
mandulaszemű népet, és véleményüket nem is rejtették véka alá. Így, nem 
sokkal kinevezése után, Valignani a következő levelet küldte el Rómába a 
generálisnak: ,, Nagyon vigyázni kell arra, hogy azokat az ajtókat, amelyeket 
az Isten már megnyitott a kínai birodalom felé, valahogy be ne csapják." 

A makaói rendfőnök emellett sokat konzultált a rangidős Baretto 
testvérrel, akit az egyik legtapasztaltabb hívének tartott. Baretto erkölcsi 
kötelességének érezte a Kínába irányuló küldetés folytatását, hiszen 
megesküdött Xavéri Ferenc temetésén, hogy mindent elkövet annak 


érdekében, hogy a jezsuita misszionáriusok bejussanak végre a hatalmas 
országba, s ott megkezdjék áldásos tevékenységüket. 


- Ferenc most örülne annak — mondta egy beszélgetés során 
Valignaninak —, hogy továbbvisszük az eszmét. 
- Bizonyára — hagyta jóvá az elöljáró. — Rámenős, tolakodó 


magatartással nem megyünk semmire. A hangzatos prédikációkat 
kigúnyolják, és nem is figyelnek rájuk. Soha nem szabad megérezniük, 
hogy mi szellemi fölényt élvezünk. Tudhatjuk, milyen utat járt be 
Európában az inkvizíció. Noha számos egyházfő tört lándzsát az erőszak 
mellett, alapvetően elhibázott cselekedet hitbeli ügyekben a megfélemlítés, 
főleg itt keleten. És tartok tőle, hogy ennek Európában sem jutottak a 
végére. Amióta az az átkozott Luther kifüggesztette a wittenbergi templom 
kapujára a téziseit, napról napra több az eretnek. Öreg kontinensünkön 
erősödik az ördög által sugalmazott, hitújításnak nevezett métely, félő, hogy 
majdan ebből általános és véres fegyveres összetűzések lesznek. 

— Reméljük, hogy ilyesmi már nem fordul elő a mai világban — 
mosolyodott el Baretto, kivillantva szabálytalan fogait. — Az nehezítené a 
mi dolgunkat itt a dél-kínai térségben. Én hű maradok Ferenc testvér 
elveihez, és útmutatása szerint igyekszem cselekedni. Imádkozom, hogy 
végre megadja az Úr a lehetőséget, és valamilyen módon a nagy ország 
területére léphessünk. 

Valignani mélyet sóhajtott, aztán másra terelte a szót: 

— Hallom, hogy érkezett Goából egy agilis olasz testvér, akinek sajátos 
elképzelései vannak a szerzetesi életről. 

— Igen. Négy évet töltött Indiában, azalatt megtanulta a hindi nyelvet, 
de már jól beszél kínaiul is. Kissé különc. Szabadidejében bőszen tanul, 
aztán gondol egyet, kimegy a kikötőbe, beszédbe elegyedik hajósokkal, 
kínai halászokkal. Tegnap összevert egy részeg tengerészt, mert az 
erőszakoskodott valami nővel... helyesebben egy kis szajhával. Matteo 
Ricci a neve. 

-— Hm — nézett nagyot Valignani. — Kíváncsi vagyok rá. Küldd be 
hozzám, testvérem! 

Néhány perc múlva az újdonjött szerzetes a rendfőnök előtt állott. 
Valignani jól megnézte magának. A középmagasnál kicsivel nyurgább, 
vékony csontozatú, de szilárd testfelépítésű. Arca merészen kifejező, 


amilyen az erős egyéniségek sajátja, teakbarna szeme titkokat rejt, s mintha 
színe is folytonosan változna, követve gazdájának érzelmi változásait. 

— Isten hozott Makaóban, testvér! 

— Dicsértessék, atyám! — hajolt meg Ricci. — Nagy reményekkel jöttem, 
és vágyakozással tekintek a jövőbe. 

A rendfőnek megelégedésére szolgált a szerzetes határozottsága. 

— Nem tartasz a kínai missziótól? 

— A legkevésbé sem. Minden vágyam, hogy lábamat Van Li császár 
földjére tegyem. 

Valignani haloványan elmosolyodott. 

— Ohó, hát ismered a Menny Fiának nevét? Tényleg alapos a tudásod. . . 
Ám, ha sikerül is valaha bejutnunk, az még nem minden. Lehet, hogy sok 
rendtársunknak az életébe fog kerülni. 

— Ettől én csöppet se félek — lényegült át Ricci arca, s a szeméből 
elszántság sugárzott. — Bízom Istenben, valamint Ferenc testvér bölcs 
útmutatásában. 

— Nocsak. Ismered híres elődünk tanításait is? 

— Betéve tudom. 

— És hogy állsz a nyelvvel? 

— Beszélem a guan nyelvjárást. Igaz, még van mit tanulnom, de már jól 
megértetem magam a kínai halászokkal. 

— Jut eszembe... Igaz, hogy verekedtél a kikötőben? 

Matteo Ricci szerényen lesütötte a szemét, s a rendfőnök nem akarta 
elhinni, hogy zavartan gyűrögeti a talárisa szélét. 

— Fölösleges tagadnom. . . 

— Matteo testvér! — ráncolta össze a homlokát Valignani. — Nekünk, 
jezsuitáknak, jó példákat kell mutatnunk. Alantas viselkedéssel csak 
lejáratjuk magunkat az itteniek előtt. 

— Meg kellett védenem azt a nőt, mert maga nem volt képes rá... 
, Mindent Isten Nagyobb Dicsőségére?... — mondta ki a jezsuiták egyik 
jelmondatát. 

— Jó, jó! — mosolyodott el Valignani. — De úgy hallottam, hogy az a 
nőszemély nem is a legerkölcsösebbek közül való. 

Ricci teakbarna szeme most mintha előre bocsánatot kérne azért, amit 
mondani fog. 


— Úgy tudom, utcalány. De akkor is Isten teremtménye, és nekem nincs 
jogom a múltját mérlegre tennem, ha egy korhely ember kárt akar benne 
tenni. Meglehet, nem tehet róla, hogy ilyen sorsra jutott. 

Valignani igyekezett szenvtelen maradni, de belül elszégyellte magát az 
okításnak is beillő véleménytől. Erre a szerzetesre figyelnie kell, mert 
megvan a saját meggyőződése. 

— Azért tartózkodj az ilyesmitől! A mi feladatunk korántsem ebben 
merül ki. — Úgy érezte, azért a megfeddést nem kerülheti el. Azután előjött 
az íróasztala mögül, és néhány lépést tett Ricci felé. — Van valami ötleted, 
hogyan lenne a legokosabb a kínaiak bizalmába férkőzni? 

— Igen — bólintott a fiatalember. — Ferenc testvér tanítását még 
megtoldanám a magam jelmondatával: kitartás a végtelenségig, és 
alkalmazkodóképesség a végsőkig. 


Néhány hétre rá úgy nézett ki, talán elérkezett a misszionáriusok ideje! 
Az történt, hogy a kínaiak elfogtak három határsértő portugál kereskedőt, 
akik a tilalom ellenére a földjükre merészkedtek. Kuangtung tartomány 
kormányzója, a Kantonban székelő Vang Pan úgy döntött, hogy kivégzésük 
helyett inkább magas váltságdíjat követel értük. Ennek lebonyolítására 
pedig Makaó város vezetése a jezsuitákat kérte fel. Valignani rendfőnök 
kapva kapott az alkalmon, és kijelölte két legtapasztaltabb szerzetesét, hogy 
utazzanak Kantonba, és tegyenek meg mindent, hogy a kormányzó és a 
befolyásos mandarinok bizalmába férkőzzenek. Baretto és Goös testvérekre 
esett a választás, akik számára ez a feladat rendkívüli megtiszteltetést 
jelentett, s ennek szellemében láttak is hozzá. 

Xavéri Ferenc módszereit használták, és a kalmárok kiváltásra szánt 
pénzösszeg mellett még különféle ajándékokat is vittek a kormányzónak, 
főleg a legújabb mechanikus játékokat: csillagászati műszert, zenélő 
szelencét. Vang Pant egészen elbűvölték, aki aztán hajlott kérésükre, és 
megadta nekik az ideiglenes engedélyt, hogy a városban maradjanak. 
Mindjárt kialakították a hírközlés rendszerét is: gyorsjárású hajó hozta-vitte 
a leveleket Kanton és Makaó között. Valignani rendkívül büszke volt két 
emberére, és titkos tanácsokkal segítette őket. Hogy még inkább a 
kormányzó kegyeibe férkőzhessenek, latba kellett vetniük a bevált jezsuita 


, módszereket?" is, amelyek sok más szerzetesrend szerint módfelett 
tisztességtelenek voltak. 

Ha valamelyik mandarin vagy tudós ember megkérdezte a testvéreket, 
miért is jöttek Kínába, azt a ravasz választ kapták, hogy tudomásukra jutott 
a Középső Birodalom bölcsességének és intézményeinek híre, ami 
ellenállhatatlan erővel vonzotta őket. Aztán kínai ruhát öltöttek, és fennen 
hangoztatták, hogy a portugálok műveletlen tengeri rablók, akikkel ők nem 
vallanak közösséget, inkább a kulturált kínaiakat kedvelik. 

A rengeteg sürgés-forgástól meg az állandó győzködéstől estére a két 
szerzetes annyira elfáradt, hogy a számukra kijelölt házban másra nem, 
csupán aludni vágytak. A földön, pléddel letakart gyékényen, amúgy kínai 
módon. 

- Légy meggyőzőbb, Goös! — tanácsolta társának Baretto. — Az a 
mandarin, Vu Jing, folyton meg akar győzni a maga igazáról. 

— Fáradhatatlan alak — ismerte el Goüös. — Azt érzem, ha vele beszélek, 
hogy szívesen a torkomnak ugrana, ha tehetné. 

Baretto sóhajtott, görbe kavicsfogai kivillantak. 

— Bizalmatlan ember. Szerencsére már van elég hívünk, így nem mer 
nyíltan ellenünk kerekednie. 

A levelek jöttek-mentek, nem csak Baretto és Valignani között, hanem 
Makaó és Róma között is. A jezsuita rend új generálisa, Claudio Acguaviva 
igen föllelkesült, és óriási előrelépésnek tartotta a történteket. Ezért 
megnyitotta a Jézus Társaságának legendás kincsestárát: rengeteg pénzt és 
egyéb holmikat, eszközöket küldött hajón Makaóba, hogy az majd valahogy 
kerüljön be Kínába, segítve a misszió munkáját. De egyelőre még 
erősebben kell megvetnie a lábát a két szerzetesnek, mert a legendás kínai 
bizalmatlanság korántsem szűnt meg. 

Baretto úgy döntött, ideje az utca embereivel megismertetni az 
Evangéliumot. Fogott hát egy Jézus képet, ami a Megváltót 
töviskoszorúval, véres fővel, szenvedő arccal ábrázolta, és így mentek ki a 
halpiacra. Ott megálltak egy forgalmas helyen, a képet a járókelők elé 
helyezték, mialatt Goös egy feszülettel álldogált mellette. Nem szóltak egy 
szót sem, tudva azt, hogy a kínaiak érdeklősét nem lehet holmi vásári 
rikoltozással felkelteni. Meg kell várni, amíg maguk kezdenek el érdeklődni 
a kép meg a kereszt iránt. 


Ám ez nem történt meg. Ugyan sok járókelő, piacozó, vásáros, ténfergő 
bámulta meg őket — főképpen azért, mert kinézetükben különböztek tőlük —, 
a felmutatott relikviák azonban nem váltottak ki belőlük érdeklődést. 
Kitartásukat végül mégis siker koronázta, mert estefelé egy mogorva 
tekintetű, katonaféle férfi állt meg hunyorogva előttük. 

— Valójában mit műveltek? — tette csípőre a kezét. 

Bárdolatlansága szembetűnő volt. Kellemetlen bűz áradt belőle, 
szegecselt bőrmellényt viselt, széles derékszíján kardok, kések zörögtek, 
ahogy egyik lábáról a másikra billegett. Csupasz karja erősen inas és koszos 
volt, ettől szinte alig látszott a rátetovált, tekergő sárkány. 

— A mi szentünket hirdetjük — válaszolt csendesen Baretto. 

— És miért kell azt hirdetni? — biggyesztette le száját a harcos. 

— Azért, uram, mert olyan világraszóló tetteket hajtott végre az 
emberiség üdvére ő. Jézus Krisztus, hogy arról érdemes tudomást szerezni. 

— Világraszóló tetteket? 

A járókelők kezdtek felfigyelni a beszélgetésre: némelyik megállt, 
belefülelt. Baretto mindjárt előszedte ékesszólását. 

— Föláldozta magát mindnyájunk üdvére. Magára véve az emberiség 
bűnét, mártírhalált halt, hogy bennünket megmentsen. 

— Cöh! - tekintett értetlen képpel körül a harcos. — Ti értitek ezt? 

Egy töpörödött emberke, aki hegyes szalmakalapot viselt és nehéz bála 
alatt görnyedezett, odavetette: 

— Ne bajlódj velük, sziensön Heisza Guo, ármányos fehér rókák ezek. — 
Aztán ment is dolgára, mert láthatóan már erősen nyomta a teher. 

— Portugálok — legyintette egy testes nő, aztán ő is távozott. 

A többiek azonban még maradtak, így hallhatták Goös tiltakozását: 

—- Dehogyis, barátaim! Mi nem vagyunk tengeri rablók! És nem 
Portugáliában születtünk! Jámbor  vándorszerzetesek vagyunk, akik 
hirdetjük a mi Urunknak és Jézusnak dicsőségét. 

A Heisza Guónak nevezett harcos gúnyosan felnevetett, és a képre 
bökött. 

— Most isten vagy szent? 

— Mindkettő — sietett Baretto a válasszal. — Helyesebben: Isten fia. 
Jézus Krisztus. 

— Jezu Krisztu — ismételte meg egy öreg, hosszúbajszú, ritkás szakállú 
férfi, aki ruházatából ítélve hivatalnok lehetett. — Hallottam már felőle 


valamit. De hiszen a portugálok is érte imádkoznak. 

— Hogy a móu vigyen el benneteket! — kiáltott rájuk Heisza Guo, és 
kardja markolatára csapott. — Táguljatok innen, hazug kutyák, vagy 
megjárjátok! 

A hivatalnokféle férfi, aki nyilvánvalóan rangban fölötte állt a 
katonának, leintette. 

— Várjál csak, jóember! Engem érdekel, mit mondanak. 

Heisza Guo bosszúsan ugyan, de egy meghajlásszerű biccentést 
követően ennyit mondott: 

— Ahogy óhajtod, sziensön. 

A bölcsen viselkedő férfi kíváncsian hunyorgott szűk szemével a két 
jezsuitára, akik a séngek, a vándorszerzetesek egyszerű öltözékét viselték. 

— Hogy értitek azt, hogy Isten fia? 

- Az Úristen, aki az égben lakozik — prédikálta Baretto immár 
átszellemülten —, látta a tömérdek bűnt a földi világban, ezért leküldte Fiát, 
hogy térítse jobb belátásra az elfajzottakat. Jézus irgalmas igéi sok ember 
számára hozták el az üdvösséget, a megvilágosodást, és nyitották meg hívei 
számára a kaput a Mennyország és örök élet felé. . . 

— No, no, no! — emelte fel kezét a hivatalnok, mire sötétkék 
selyemköntösének bő ujján táncolni kezdtek az aranyfonállal hímzett ábrák. 
— Ne siessél már úgy, idegen, hiszen így egy szavadat se értjük. Hogy érted 
azt, hogy Isten leküldte Fiát a földi világba? Hogyan jött az onnét le? Égi 
szekéren, amit lángot okádó sárkányok repítettek? 

Egész kis tömeg verődött már össze, közrefogva a két európait, akik 
legalább egy fejjel magasodtak mindenki fölé. Úgy látszik, ha valaki veszi a 
bátorságot, és szóba elegyedik az idegenekkel, arra azért csak-csak 
kíváncsiak. Annál a kérdésnél, hogy Jézus hogyan jött le az égből, többen 
felröhögtek, de aztán módfelett kíváncsian várták a választ. 

Baretto megingathatatlannak látszott, és kész volt a felelettel: 

— Okos kérdést tettél fel, uram. Tényleg eshetett volna így is. Valójában 
emberibb módon történt, ami a mi szent könyvünkben, a Bibliában meg van 
írva. Jézus a földön született egy bizonyos ácsmester, József, és felesége, 
Mária gyermekeként. . . 

— Emberi frigyből isten született?! — kiáltotta be hátulról egy rikácsoló 
hang, mire a közönség nagyot nevetett. — Ilyet se hallottam még! 


Goös arcán a harag jelei mutatkoztak, de nem mondhatta ki gondolatait. 
Azzal elriasztaná a tömeget, ami pedig milyen nehezen jött össze. Bezzeg 
Európában már lehetne katonák után kiáltani, akik rabszíjra fűznék az ilyen 
istentagadókat, és mehetnének az egyház törvényszéke elé. Nem is akart 
beleszólni, inkább társára hagyta ezt a méltatlan győzködést. 

— Sarlatán ebek! — bömbölte Heisza Guo, aki eddig kicsit hátrébb 
húzódott. — Ne is hallgassuk tovább hazug szavukat! 

A hivatalnok azonban megint a jövevények védelmére kelt. 

- Nyughassatok! Abból még semmi bajunk se származik, ha 
meghallgatjuk őket. — A jezsuitákra tekintett. — Hogyan születhetett emberi 
módon ez az isteni Jézus? 

- Uram — lett nagyon nyájas Baretto magad is tudhatod, mert 
bölcsességed igen nagy, hogy az Isten nem mérhető józan léptékkel, és 
cselekedetei számunkra felfoghatatlanok. Jézus születésének körülményei 
ugyan emberinek tűnnek, de mégis isteniek. Hiszen a Megváltó 
szűznemzéssel jött a világra a Szentlélek által. . . 

— Szűznemzéssel? 

— Azt a feleséget nem érintette meg férje, ezért hívják Szűz Máriának. 
Ő a Szentlélek által fogant. 

Súlyos csend zuhant rájuk. Baretto ugyanazt a mély csöndet élte újra, 
amit Xavéri Ferenc halálos ágyánál érzett. Valahogy maga is megingott 
tulajdon meggyőződésében. És minél nagyobbra nőtt a csend, annál inkább 
tudatosult benne, hogy ebben a szituációban voltaképp elég hihetetlen ez a 
szűznemzés. Hallgatósága ezt ilyenformán aligha éri fel ésszel. 

Sejtését bizonyítandó, a hivatalnok képén megvonaglott a kétely. 

— Mi az a Szentlélek? 

— Az igaz Istenünk egyik megjelenési formája. 

- És hogy néz ki? — mutatott fel a képre. — Hasonlít ehhez a 
töviskoronás, véres emberhez? 

Mindkét jezsuita sejtette, hogy lépre mentek. Ebből nagyon nehéz lesz 
kikecmeregni. Goüs úgy vélte, talán ki tudja vágni ebből magát. 

— A Szentlélek láthatatlan, aminek okát nem fürkészi a bölcs hívő — 
előzte meg Barettót. — A Mi Urunk, a mindenható Isten sohasem köti a 
balga emberek orrára, hogy mit miért cselekszik. Végtelen az ő bölcsessége 
és hatalma, ne keress tetteire magyarázatot! 


A hivatalnokot ez, úgy tűnt, nem hogy meggyőzte, de még inkább 
elbizonytalanította. És a tömegből is odaszűrődött a  hitetlenkedő- 
értetlenkedő suttogás. 

— Hát nálatok nem ő az örök harmónia? Nem ő testesíti meg a jang és 
jin egyensúlyt? 

— Ő mindenekfelett álló korlátlan Úr, aki megteremtette a világot meg 
az embert, és majdan dicsőséggel ítélni fog eleveneket és holtakat. . . 

— A ti Istenetek egy erkölcstelen zsarnok? 

— Hogyan mondhatsz ilyet? — vesztette el a türelmét Baretto is, de aztán 
igyekezett higgadtan folytatni. — Isten kegyes Mindenható, szavait a jámbor 
hívő nem vonhatja kétségbe. . . 

— De megbecsteleníthet egy szűz nőt, nemde?! — rikoltott fel ijesztően a 
kínai bölcs. — Odavetette magját egy tisztes feleségnek! Micsoda kárhozatos 
dolog ez! — A tömeg mintha csak erre várt volna, félelmetesen felzúdult. A 
hivatalnok arca pedig még inkább elkomorodott: — Most már én sem 
hallgatlak benneteket tovább. Táguljatok innen, többé nem állok ki értetek! 

Baretto és Goös, minthogy nem juthattak szóhoz a hangzavarban, 
jobbnak látták sietve elhagyni a helyszínt. Már befordultak az első sarkon, 
de még hallották Heisza Guo bömbölését: 

— Bennünket akarnak kioktatni?! Hiszen sokkal különb minden kínai, 
még egy gyerek is, mint ezek a nyugati kutyák! De ha még egyszer 
találkozom velük, azt megkeserülik! 

A két szerzetes nem értette ezt az ellenséges magatartást. Erre nem 
voltak felkészülve. Amikor a kormányzó jóváhagyta kérésüket, hogy a 
városban maradhatnak, azt gondolták, innentől már könnyebb dolguk lesz. 

— És még el sem jutottunk az érdemi vitákhoz — füstölgött Baretto. — A 
Tízparancsolat is kimaradt. 

— Valóban — ismerte el társa. — Ki sem bontakozhattunk. Vajon ki 
lehetett az a hivatalnokféle? Most mindketten ugyanarra gondoltak: ha már 
az utca népe ilyen ügyesen érvel, mi lesz, ha komoly tudósokkal kerülnek 
hitvitába? 


II. 


Matteo Ricci és Michele Ruggieri már szinte barátoknak érezhették 
magukat, de ilyesmit a jezsuitáknál nem lehet kimondani. Egy jezsuitának 
nincsenek barátai, ahogyan rokonai sem, a jezsuiták a katolicizmus bátor és 
körmönfont hit-katonái, akik szigorú szabályok szerint élnek. Szervezetüket 
igénytelenségre nevelik, szívüket Jézus hitében edzik, tudásukat fanatikus 
odaadással gyarapítják. Szemük előtt az a fő cél lebeg, hogy védjék az 
Anyaszentegyházat, elvigyék mindenhová a katolikus vallást, a 
földkerekség összes népét megkereszteljék, hogy más hit ne is létezzen a 
világban. Ezen szent cél érdekében még a nemtelen eszközöktől sem 
riadnak vissza: a rendházak falain belül titkos oktatásban részesülnek már a 
noviciátustól egész a terciáig. És még azon túl, felszentelésük után is 
állandóan képezik magukat, egymást, gyakorolnak, ismételnek. 

Vitatott módszereik a három legfontosabb tételben összegződnek. Első 
az amphibologia, vagyis kétértelműség. A kétértelműség tulajdonképpen 
nem más, mint az illetéktelen érdeklődők félrevezetését szolgáló 
beszédmód. Második a mentális reservatio, vagyis titkos fenntartás, ami 
annyit jelent, hogy a dolgot ugyan nem feltétlenül hazug módon adják elő, 
de az igazság egy részének elhallgatásával, egyes szavaknak csupán 
gondolatban való kimondásával. Ebbe az is beletartozott, hogy a jezsuita, ha 
úgy ítéli meg, hogy az a rend javát szolgálja, megszegheti esküjét is. A 
harmadik probabilizmus, tehát a valószínűségről szóló tantétel. Eszerint 
kétes esetekben elegendő egy elhatározás, egy cselekedet, és az 
tulajdonképpen már megfelel a jezsuita üdvös döntésének, amelyre 
felmentést vagy felhatalmazást kap. Adott esetekben tehát vétkesség nélkül 
lehet egy valószínűtlenebb véleményt követni, és elhagyni azt, amely 
valószínűbb. Mindhárom sajátos jezsuita elvhez illik a fő jelmondat: , A cél 
szentesíti az eszközt". . . 


Ricci mostanában a kínai írásjelek tanulásával töltötte ideje jelentős 
részét. Amikor Makaóba érkezett, Ruggieri, a kollégium sinológusa — aki 
szintén olasz származású volt, és tíz évvel idősebb — tanítgatta őt, azonban 
az újdonjött, gyors észjárásának köszönhetően, hamarosan felzárkózott 
hozzá íráskészségben. Ezen már senki se lepődött meg, hiszen Ricci a 
legelső pillanattól kivált társai közül éles eszével, különc magatartásával és 
sajátos véleményével. 

Maga Alessandro Valignani se tudta igazából hová tenni. Részint 
elismerte a fiatal jezsuita képességeit, másrészt tartott hajmeresztő 
ötleteitől. Egy ízben ugyanis annak a véleményének adott hangot, hogy a 
jezsuita testvérek vegyenek feleségül kínai nőket, aztán öltözzenek 
halásznak, ily módon kerüljenek be tömegével a nagy országba. 

— De hiszen akkor nővel kell hálni, amiből gyerek születik, és ez nem 
egyeztethető össze a szerzetesi fogadalommal! — mondott ellent elborzadva- 
szörnyedve Valignani. 

— Lényegtelen — érvelt Ricci. — Az Úr megbocsát, hiszen szent a cél. A 
születendő gyerekek pedig már eleve katolikusok lesznek. 

A rendfőnök végül elutasította a már-már eretnek javaslatot, és Ricci se 
akadékoskodott többet, némiképp belátva az ötlet kivitelezhetetlenségét. 

Michele Ruggieri egyedül nem ténfergett volna a kikötő területén, ha 
merész társa rá nem veszi. Matteo Ricci ugyanis nagyon hasznosnak 
tekintette ezeket a kiruccanásokat, amelyek valamilyen formában szintén 
hozzájárultak ahhoz, hogy bővüljenek ismereteik, jártasságot szerezzenek 
bizonyos gyakorlati dolgokban. Ki tudja, mire lesz szükség a jövőben, 
főleg, hogy végre két rendtársuk, Baretto és Goés, sikeresen megvetette 
lábát Kantonban. 

Riccit minden érdekelte. A hajóácsok, a vitorlakészítők munkája, a 
révészek, kikötői hivatalnokok tevékenysége. Azonfelül szívesen elegyedett 
szóba kínai kereskedőkkel, hogy gyakorolja a nyelvet és információt 
gyűjtsön. Arra is képes volt, hogy egy koros kínai hajóparancsnoktól, aki 
járatos volt valami kungfu nevű harcművészetben, tanulni kezdjen. 

— Te megőrültél, Matteo! — fedte meg Ruggieri. — Jezsuita szerzetes 
vagy, nem csepűrágó. 

— Ez halálosan komoly dolog, hé! — tiltakozott a másik. — Tau-tao 
mester valódi tudás birtokában van. Ezt nem hagyhatom ki az életemből. És 


még az is csábít, hogy ezen harcművészet titkát Kína féltve őrzi. Ez is 
kaland a maga módján. 

Ruggieri a fejét ingatta, Ricci azonban ügyet sem vetett rá. Tisztelettel 
kérlelte az éltes mestert, hogy tanítsa őt, mert szerfölött elnyerte tetszését ez 
a fegyver nélküli, valójában önvédelmi harcmodor. Ami tulajdonképpen 
abból állt, hogy a nagy lendülettel támadó ellenség fegyvere elől ügyesen ki 
kell térni, és váratlan, gyors válaszütésekkel megtörni erejét. 

— Látod — magyarázta Tau-tao —, így hajolsz el, és mindjárt az álla alá 
ütsz a tenyered belső részével, éppen ahol a csuklóval találkozik. Majd 
gyorsan elfordulsz, mögéje kerülsz, kézéllel vagy behajlított könyökkel 
tarkón vágod. De nem úgy, mintha legyet hessegetnél — toldotta hozzá 
komolyan. 

Ricci felfogta, hogy ez az önvédelmi harcmodor annál hatékonyabb, 
minél nagyobb lendülettel és magabiztossággal támad rá az ellenfél. 
Gyakorlás közben meglepetten tapasztalta, hogy a mester ütései akkor is 
keményen találnak, amikor alig engedi el a kezét. Mi lehet ennek az oka? 
Elkezdte figyelmesen tanulmányozni a férfi testének mozgását, és rájött a 
titokra. Amikor a mester odasújt, vagy lábbal kirúg, nem csupán a végtagok 
erejét használja, de egész testének energiáját is beleviszi. Nem véletlen, 
hogy ez a kungfu bizonyos női körökben is elterjedt, mert aki jól elsajátítja, 
az hatékonyan fölerősíti vele, mintegy megháromszorozza izmainak 
erősségét, teherbírását. 

Társa figyelte őket valameddig, majd elunta, kószált egyet a halászok 
között, hogy megszemlélje a napi fogást. Tetszettek neki a halak, a vízi 
állatok, a tenger színpompás , gyümölcsei". Bele tudott feledkezni a 
nézdegélésükbe, el-elcsodálkozva, milyen különös teremtmények élnek a 
Dél-kínai-tenger végtelen árjában. Egyébiránt pedig szerette a halhúst. 
Bármennyit meg tudott belőle enni. 

Körútjáról visszatérve megmosolyogta a két kihevült küzdőt. 

— Ennyire törni magatokat! — kiáltott oda kínaiul. 

Az idős tengerész szemrehányón ránézett. 

— A tudással és tudni vágyással illetlenség ám élcelődni, tisztelt idegen. 
Barátja pedig kitűnő tanítvány. Gyors és erős, a küzdelem a vérében van. 

— Persze — nevetett óvatosan Ruggieri. — Tudom én, hogy verekedős a 
természete. 


— Verekedős! — ismételte meg Tau-tao, és némi töprengés után maga is 
nevetni kezdett. — Hihihi! 


Este a rend könyvtárában az európai viszonyokról beszélgettek. 
Ruggieri ezen a téren tájékozottabb volt, a Rómából küldött ismertetők őt 
jobban érdekelték, mint Riccit. 

— Sok nehéz feladat vár még a jezsuitákra, én mondom. Németföldön 
egyre erősödik a zűrzavar. A Müntzer Tamás-féle parasztfelkelés is azt 
mutatja, hogy forrong az ország. Ott most jó is, meg rossz is jezsuitának 
lenni. De inkább most mégis szívesebben lennék ott, mint ilyen irdatlanul 
messze szülőhazámtól. Hm! — Hirtelen fülig ért a szája. — És szívesebben 
legeltetem a szemem a fehércselédek sudár alakján, mint ezeken a kínai 
apróságokon. 

Társa a homlokát ráncolta. 

— Téged érdekelnek a nők? 

— Nem tehetek róla — halkította le a hangját Ruggieri. — Téged nem? 

—- Hogy is mondjam... — Ricci óvatosan körbepillantott. Többen is 
szöszmötöltek a könyvtárszobában, de különösebben nem figyelt senki 
rájuk. — Néha úgy érzem, lenne kedvem egy kedves, szép leányt 
megölelgetni, de aztán rájövök, mennyi mindent nem tudok még, és 
elrestellem magam. 

— Különös szerzet vagy te, Matteo testvér — csóválta a fejét félig 
tréfásan a sinológus. — Sehogy se tudlak kiismerni. De elmennék veled 
bárhová, mert jó a társaságod, és mindig történik körülötted valami 
izgalmas. Hanem nézzük inkább, miket küldtek Rómából! 

Egy polcon a legutóbbi hajóposta már kissé gyűrött kopertái 
sokasodtak. A fontos helyeken, a királyi udvarokban, de még a pápai 
nuncius magas rangú beosztottjai is tudták, hogy a jezsuiták működtetik a 
legjobb hírhálózatot. Bármi történjen is a keresztény világban Dél- 
Amerikától Japánig, arról a Jézus Társasága a legelsők között értesül, és azt 
mindjárt lejegyzik, sokszorosítják, s megküldik a földkerekség valamennyi 
rendházának. Amire ez idő tájt a legjobb katonai szervezetek, kémhálózatok 
sem voltak képesek, azt ez a szerzetesrend megvalósította. 

Ruggieri talált valamit, ugyan visszafogottan, de fennhangon olvasta. 


— Rendünk kiválósága, Antonio Possevino szívós munkával jezsuitákat 
telepített a protestáns  darázsfészeknek nevetett  Iranssylvaniába. 
Tagtársaink — Kolozsvárott,  Gyulafehérvárott, Nagyváradon teljesítik 
kötelességüket. Helyzetük bizonytalan, bármely pillanatban részük lehet 
kiűzetésben. . . 


Vu Jing, a mindig elégedetlen mandarin gondosan művelt díszkertjében 
fogadta vendégét, vagy, ha jobban tetszik, csatlósát, Heisza Guót, hogy 
kifaggassa őt a halpiacon történt mulatságos események felől. Okkal ejtette 
meg a találkozót a szabadban, mert Heisza Guo olyan fertelmes bűzt 
árasztott, hogy azt csak idekint lehet valamennyire elviselni. Egy kínai úr 
hajléka pedig mégsem patkánytanya. Vu Jing jó idővel korábban elkövette 
azt a hibát, hogy házába engedte a bérencet, amit követően még egy hét 
után is lehetett odabent érezni kellemetlen szagát. Felesége és szolgái nem 
győztek szellőztetni, meg különféle illatosító szerekkel, füstölővel elvenni 
az orrfacsaró büdösét. Aztán a házastársak indulatos szóváltásban 
megállapodtak abban, hogy ilyen többé nem fordulhat elő. 

—- Na, gyere csak. Kutya! — kiáltott a katona felé már messziről. — 
Hallani akarom, hogyan volt! 

A csatlós szerette Vu Jingot, mert a mandarin lelke is éppolyan durva 
volt, mint az övé. Beszédüket, cselekedeteiket áthatotta a bárdolatlanság, 
amiben mindketten oldottan érezték magukat, így találkozásaik élmény 
számba mentek. 

— Légy üdvözölve, kegyes sziensön! Jöttem hívásodra, ahogy tudtam! 

— Na, beszélj, te gaz, hogyan szégyenítette meg Gilisztás mester a két 
nyugati kutyát? 

Gilisztás mester afféle kétes bölcse volt Kanton városának. 
Valamennyire tisztelték is, bár általános szeretetnek nem örvendett. Az 
emberek tudni vélték, hogy ért valamihez, de hogy valójában mihez, azzal 
senki se volt tisztában. Most viszont egyszerre felmagasztosult, hogy a 
halpiacon olyan ravaszul érvelt, és hitében alázta meg a két fura Jézushívőt. 

— Látnod kellett volna, uram, milyen öntelt képpel hirdették az igét 
azok a fattyak! — Ez nem volt igaz, Heisza Guo is tudta, de ennyi 
megengedhető, hogy szépen muzsikáljanak a szavak Vu Jing füleiben. — 
Zagyva beszéd volt, se széna, se szalma! Fel se fogta egészen a fejem. 


Egyszer Istent emlegették, másszor Jézust, és közben mutogattak egy képet, 
amin egy szánalmas félnótás látszott, tüskés gallyakkal a fején! Ki kellett 
kacagnunk őket. 

— A lényeget mondd, Kutya, a lényeget! 

— Jól van, azt is mondom! Hogy is volt? — Heisza Guo rövid ideig 
gondolkodva bámult meg egy virágzó cserjét, aztán tovább bömbölt. — Ezek 
a fehérek azt találták állítani, hogy Jézus az istenük fia, aki egy nőben 
fogant szűznemzéssel! 

— Micsoda? 

— Na, ugye! Te sem érted, uram! Megszállta őt valami szentlélek, a 
keresztény Isten egyik megtestesülési formája. 

— Ha jól értem, az Istenük szentlélek formájában meghágott egy 
asszonyt? — hahotázott Vu Jing. 

— Sőt, egy férjes nőt, egy szűz nőt! — fokozta tovább röhögve Heisza 
Guo. 

— Férjes szűz nőt! — pukkadozott az úr, és a térdét csapkodta. 

— Ahogy mondom, uram! 

A két ember olyan harsányan nyerített, hogy a házból ki kellett 
kukucskálniuk a szolgáknak. Mi a csudán derül ilyen közönségesen az 
uraság ezzel az undorító alakkal? 

— Jól mondtam neked. Kutya, emlékszel? — csendesedett meg Vu Jing — 
Ezek a nyugati férgek rettentő ostobák, és még ők akarnak bennünket 
kioktatni! 

— Emlékszem, uram, jól emlékszem. De Gilisztás mester jól megadta 
nekik! Az volt ám a móka! 

A mandarin elgondolkodva simította végig hosszúra növesztett, ritkás 
szakállát tekintélyes méretű körmeivel, magas hivatalának nem hivatalos 
rangjelzésével. Széles vállú, görbe lábú férfi volt, képén sokkal élesebben 
rajzolódott ki a rosszindulat, mint esetenként a jó. Vannak ilyen emberek: 
ha öröm éri őket, nem sokat javít rajtuk, de ha dühbe jönnek, jellegzetesen 
riasztóvá válnak. 

— És nem csak Gilisztás mester főzte le a két ostobát. Tegnap egy 
tartományi összejövetelen a hittudós, La-lung is a torkukra forrasztotta a 
szót. Az a görbefogú idegen elkezdett papolni a világ teremtéséről, hogy azt 
a keresztény Isten végezte el. Úgy mondta, az Úr hat nap alatt teremtette a 
világot, a hetedik napon megpihent. Aztán sárból kigyúrta az első embert, 


életet lehelt bele, és annak oldalbordájából megteremtette a nőt. La-lung 
csodálkozásának adott hangot, hogy ilyen barbár változatot még sose 
hallott, aztán kifejtette, hogy erről mi, kínaiak, hogyan vélekedünk. 
Megfeddte őket, hogy az igazi hit az emberi lélekből indul ki, nem pedig 
egy kézzel megfogható anyagból. Minden lét úgy kezdődik, hogy a két 
őserő, amelyek titkát bölcs ember nem kutatja, a jang és jin törvényszerű 
változások során átmegy egymásba. Alig bírtak ezek után megmukkanni. 

— Szóval ott is megkapták! — recsegte rá diadallal Heisza Guo. 

Vu Jing bólintott, miközben újra szakállába mélyesztette körmeit. 

— Dörzsöltem a kezem, mert jelen volt Vang Pan kormányzó is! 
Legalább most láthatta, kiket is fogadott bizalmába. 

A csatlós csupasz karján vonaglani kezdtek az inak, velük együtt a 
sárkánytetoválás is. 

- Konkolyok a vetésben. Idejében ki kell őket irtani, nehogy 
elszaporodjanak! 

— Sor kerülhet rá, könnyen! — Vu Jing hátravetette a fejét, izmos nyakán 
megfeszült a bőr, torkából nevetés szakadt fel. — Kutya, te gazfickó! 


ÍV. 


A rendfőnök hívatta Matteo testvért. Valami függött a levegőben. A nap 
folyamán levél érkezett Kantonból, azóta Valignani nem hagyta el 
dolgozószobáját. Senki se lepődött meg túlzottan, hogy a különc olasznak 
raportra kell mennie. Megtörtént ez hetente akár háromszor is, hiszen a 
magatartásán bőven akadt még csiszolnivaló. Az érintett viszont megérezte, 
hogy ez most nem intelmekről fog szólni, hanem valami egészen másról. 
Méghozzá valami olyanról, ami örömmel tölti majd el. 

Valignani terebélyes íróasztala "mögött ült, melynek  falábai 
csavarmintát mutattak. Ez a tekintélyt parancsoló bútordarab hosszú 
hajóúton került ide Európából, a végtelen Csendes-óceán peremére, hogy 
végleges helyére érjen Makaó városába, a jezsuita rendfőnök kényelmét és 
tisztjét szolgálandó. Ez is mutatta, hogy a rossz nyelvek nem a levegőbe 
beszélnek: a Jézus Társaságának kincstára valóban kimeríthetetlen, hogy 
még ilyen kiadásokra is hajlandó. Valignani komoran bámulta a kezében 
lévő papirost, jó ideig tudomást se véve az érkezőről. 

— Matteo testvér! — tekintett fel végre, aztán nagy levegőt vett. — Valami 
azt súgja, hogy ezt kell tennem, de még ne bízd el magad. 

— Hallgatlak, atyám. 

- Levelet kaptam Baretto testvérünktől, amelyben igen aggályos 
dolgokról számol be. Ennek nem fog örülni a generális, ha továbbítom 
feléje. Túl sokat áldoztunk már a kínai misszióra. Felolvasok neked egy 
részletet, ami rád is tartozik, gondolkozz el rajta. 

És a rendfőnök lassan, hangsúlyosan olvasni kezdett: 

Szomorú ez, de azt kell mondanom, nehézségeink szinte 
megoldhatatlanok. Hiába esküdtem én Xavért Ferenc módszereire, 
hasztalan viseljük az itteni séngek ruházatát, hiába utasítottuk vissza a 
portugálokhoz való hasonlítást, eredménytelen az itteniekkel szemben. 
Múltkor a halpiacon egy furcsa szerzet, bizonyos Gilisztás mester csavarta 
ki a szavainkat, amitől is köznevetség tárgyává lettünk, minap pedig La- 


lung hittudós pirongatott meg minket. A prefektus még megtűr, de csupán a 
mechanikai játékok és csillagászati műszerek miatt. Talán azt remélve, hogy 
kap még tőlünk többet is ajándékba... A mandarinok, tanítók és 
hivatalnokok azonban nem szívelnek bennünket, és ott szégyenítnek meg, 
ahol tudnak. Különösen egy Vu Jing nevű uraság táplál irántunk erős 
gyűlöletet. Ha rajta múlna, visszazavarna Makaóba, vagy még annál is 
nagyobb galádságot követne el. Tudom, hogy egy jezsuitának nem szabad 
feladnia elveit, ki kell tartania a végsőkig, mégis kénytelen vagyok 
bevallani, hogy az én lehetőségeim ezzel kimerültek. Aligha leszek képes 
hívő kínai bárányokat terelni az Anyaszentegyház zászlaja alá. Segíts ki, 
atyám, szorult helyzetemből! 
Valignani befejezte az olvasást. Fénytelen szeme Ricci arcát kutatta. 


— Megértetted? 

— Igen. 

— Van ötleted, mit lehetne tenni ebben a helyzetben? 

- Van, atyám! —- szólt határozottan a fiatal szerzetes, és 


megkeményedett az arca. — Küldj engem oda! 

A rendfőnöknek ugyan tetszett ez a hősies válasz, de ettől még nem 
nőtt meg a bizalma alárendeltje iránt. 

— Hm. Beavatnál szándékaidba? 

Ricci kereste a szavakat. 

— Kitartás a végtelenségig, és alkalmazkodóképesség a végsőkig. 

Valignani mintha keserűt nyelt volna. 

— Ezt már hallottam tőled. Konkrétabbat mondj! 

Matteo Ricci élete legnagyobb feladata előtt állt. Nincs ennél 
magasztosabb, nemesebb küldetés, minthogy bekerüljön egy idegen, 
bizalmatlan és zárkózott országba, és ott hittérítésbe kezdjen! Ó, ennél 
izgalmasabbat remélni sem lehet! Igen ám, de hogyan kezdjen majd hozzá 
azok után, hogy Baretto meg Goös kudarcot vallottak. 

- Higgy bennem, atyám! — szorította ökölbe a kezét. — Ahogy 
megérkezem Kantonba, körülnézek, beleszagolok az ottani levegőbe, és 
tudni fogom, mit kell tennem! Nem fogsz csalódni bennem, ígérem! 

Dilemma. Valignani feje főhetett. Mit lehet ilyen esetben tenni? Baretto 
a legkiválóbb szerzetese, Xavéri-tanítvány, akinek mindig helyén az esze, és 
aki szorult helyzetekben is képes helytállni, lehet adni a szavára. Hogyan is 
fogalmazott? , Tudom, hogy egy jezsuitának sose szabad feladnia elveit, ki 


kell tartania a végsőkig, mégis kénytelen vagyok bevallani, hogy az én 
lehetőségem ezzel kimerültek. Aligha leszek képes hívő kínai bárányokat 
terelni az Anyaszentegyház zászlaja alá..." Őszintén bevallotta, hogy ennél 
több nem telik tőle. Bárkit küldene, aki ugyanazt tudja, ugyanúgy 
vélekedik, mint Baretto, semmivel se tenné különben, hatásosabban a 
dolgát. Hanem itt ez a Matteo Ricci, a másképpen gondolkodó és viselkedő, 
verekedős csodabogár, aki ígéri, hogy valamit tenni fog - csak még nem 
tudja, hogy mit. Hát vesse beléje a bizalmát? A rendfőnök a lehetőségeit 
mérlegelte: bevált, kiszámíthatóbb testvért vagy ezt a kifürkészhetetlen 
bajkeverőt? És ezt még indokolnia is kellene Róma felé. 

— Ha vállalnám miattad a kockázatot, kit és mit vinnél magaddal? 

A szerzetes szemei megteltek könnyel. 

sz) atyám! — kiáltott fel, és térdre ereszkedett. — Köszönöm neked. . . 

Valignani haragosan rámordult. 

— Állj fel! Még nem mondtam azt, hogy téged küldelek! 

Ricci fölpattant, és izgatott hangon darálni kezdte: 

— Michael Ruggierit vinném magammal, mert ő jól beszéli a guan 
dialektust, és engem mindenki közül a leginkább elfogad. Azonkívül 
rengeteg holmit akarok vinni! Íróeszközöket, szerszámokat, szentképeket, 
tájképeket, — városképeket,  atlaszokat, könyveket,  asztrolábiumokat, 
műszereket, órákat, fizikai és matematikai falitáblákat, és ami még az 
indulásig eszembe jut! — Ricci teakbarna szeme úgy lángolt, hogy a 
rendfőnök gyanakodva lesett rá. Nem tébolyult egy kicsit ez az olasz? És a 
beszédében is érződik valami túlhevültség! — Meg kell ismerni az 
embereket, a szokásaikat, meg kell szeretni az ételüket, a zenéjüket, a 
táncukat, meg kell ismerkedni kézművesekkel, parasztokkal, papokkal, 
barátokat szerezni, meg ami adódik, amire most még nem is gondolok. . . 

Valignani az ég felé emelte szemét a szóözönben, és kezdett afelé 
hajlani, hogy mégsem tartja a hátát emiatt a szenvedélyes ifjú miatt. Ki 
tudja, miféle őrültségekre lesz ez képes? 


A dzsunka, mely lassan haladt felfelé a Gyöngy-folyón, kora délután 
futott be Kanton kikötőjébe. Ricci és Ruggieri azért hozatta magát kínai 
járművön, hogy kerüljék a feltűnést. Így is nyomban, amint partra tették a 
lábukat, körülvették őket. Furcsa volt, Ruggieri számára kicsit félelmetes is, 


ahogy a sok pergamenarcú, mandulaszemű kisember lassan összeverődött, 
mintha el akarnának zárni minden menekülési utat. Nem szóltak azok egy 
árva szót sem, csak bámultak kíváncsian: egyesek talán rokonszenvvel, 
mások bizalmatlanul. 

Riccit fogva tartotta a boldogság, mióta csak Valignani megtisztelte 
bizalmával. Itt a rakparton is, ennyi kínai között is csordultig volt a szíve. 

— Jámbor szerzetesek vagyunk — nyugtatta a bámészkodókat a helyiek 
nyelvén. — A barátaitok. Azért vagyunk itt, hogy tanuljunk tőletek. Ti nagy, 
erős és híres nép vagytok — mosolygott feléjük. — Örülünk, hogy itt 
lehetünk. — És meghajolt. 

Többen viszonozták a meghajlást. 

Ricci már ezen találkozás pillanatában tudott volna valamit mondani a 
rendfőnöknek. Annyit mindenképp, hogy mosolygásra és tiszteletadásra a 
kínaiak ugyancsak mosolygással és tiszteletadással felelnek. Ez is valami. 

— Itt vagyunk, testvérek! — vált ki a tömegből Baretto. Ahogy 
megpillantotta Riccit, csalódottság ült ki a képére. — Téged küldött 
Valignani? 

— Engem. 

Azt csak a nagy Isten tudhatta, mi játszódott le Xavéri Ferenc 
tanítványában. Mindenkire számított, csak a különc olaszra nem. Hisz ez 
nem csupán egy ellentmondásos figura, de alig melegedett még meg a 
makaói rendházban. Gondolatban mégis legyintett egyet. Mindegy! Ő nem 
észrevételezheti a felettes parancsát, ahhoz túl erős benne a fegyelem. 
Elmormolt magában egy fohászt, aztán tette a dolgát, amiért jött. 

— Béreltem kordét — mondta, és hátraintett, mire a tömeg szétvált. 

Két hordár tűnt fel egy kerekes alkalmatossággal. Fölrakták a ládákat, 
amelyek a Ricci által összeszedett holmikat rejtették, és nekiindultak 
Kanton városának. 

Az ifjú misszionárius először az emberi fejeket vizsgálta a maga 
rendszerező módján. Kis hányaduk hajadonfőtt jár, a hajukat fonják vagy 
kontyba rakják, talán életkoruktól, munkájuktól függően. A legtöbben elég 
rongyosan néznek ki, és többnyire a halászhajók körül sürgölődnek. Azok, 
akik a halfogást szemlélik, alkudoznak, teszik ajánlataikat, afféle 
kreppsapkákat viselnek. A gazdagabb hivatalnokok fején viszont drága 
selyemfejfedők, díszes süvegek tornyosodnak. A ruhaviselet még külön 


tanulmány lesz, egyelőre díszes, bő ujjasokat, egyszerű ingruhaféleségeket, 
átvetőket különböztetett meg. 

— Hallod — hajolt menet közben Ruggierihez —, nekem itt van a helyem. 
Én mintha hazaérkeztem volna. 

— Nem félsz? 

— Csöppet se! 

Mennyire más Kanton hangulata, mint akár Firenzéé! Itt az épületek — 
amiket pagodának hívnak, ezt már tudta — nagy része fából épült, ereszük 
gazdagon faragott és festett. Az utca, melyen haladnak, két oldalán az 
alagsorban végig kis üzletek láncolata, ahonnan kedves érdeklődéssel 
tekintenek ki az eladók. És a boltok cégérei rizspapírra festett érthetetlen, de 
tetszetős ákombákomok, mert hiába tanulták Makaóban a kínai jeleket, alig 
értettek meg valamit. Szellő mozgatta az  ereszekről  aláfüggő 
gömblampionokat,  zászlócskákat, aztán hirtelen éles  gyerekvisítás 
hallatszott ki egy ablakon, magasan csilingelő női kacaj csattan a következő 
mögött. A szembejövő helyiek járása finomabb, nem olyan darabos, döngő, 
mint Európában, ámbár a bőrruhás, fémveretes öltözéket viselő katonaféle 
alakok elég peckesen, szaporázva lépkednek, és magasan hordják az 
orrukat. 

Valahogy más ez a nyüzsgés is. Mintha meg lenne szerkesztve a 
mozgás meg a színek kölcsönhatása: cifrára lakkozott gyaloghintókat 
kerülgetnek ki, kerekes, ember húzta alkalmatosságok nyikorognak el 
mellettük. 

— Riksa — közli Baretto. 

Ricci szinte megsajnálta a különös, kétkerekű fogatot húzó sovány, 
kisfejű emberkét. Merő csont és ín, és mégis olyan odaadással vonszolja 
járművét, mintha ez a világon a legtermészetesebb lenne. Csupasz talpa 
csattog a földön, ahogy tovatrappol terhével. 

Aztán látott kőből emelt pagodát is, amely egészen furcsán hatott. A 
fafaragás bonyolult ékítményeit a mester, íme, kőből is létre tudta hozni. 
Egy templomszerű épület tövében kolduló buddhista szerzetest, boncot 
látott. Igen, Kínában a buddhizmus nemcsak megtűrt vallás, de hívei is 
vannak. Ez is azt bizonyítja, hogy nincsen lehetetlen, más felekezetek is 
reménykedhetnek. . . 

Kevésbé forgalmas városrészre kerültek, ahol tetszetős villaházak 
sorakoztak, gyönyörű kertekkel körülvéve. Ricci már ismerte a szantálfát 


meg a bételpálmát. Az utóbbi rendkívül tetszett neki, mert ilyet máshol még 
nem látott. 

— Milyen illat ez? — kérdezte az egyik hordárt. 

— Bazsarózsa — felelte az sípoló tüdővel. 

Egy szépasszony közeledett feléjük díszes selyemnapernyőt tartva a 
feje fölé. Riccinek elhűlve kellett figyelnie: a kecses mozgás, a hajladozó 
derék, billegő csípő egészen lenyűgözte. Harmincegy éves volt, de sohasem 
váltott még ki belőle egy nő megjelenése ilyen hatást. El kellett jönnie a 
földgolyó túlsó oldalára, hogy ezt meglássa és átélje! 

— Megérkeztünk! — térítette magához Baretto hangja. — Ezt a pajtát 
Vang Pan prefektus jóindulatának köszönhetjük. 

— Kezdetnek megteszi — bökte ki tapintatlanul Ricci, nem is sejtve, 
hogy ez bánthatja a másik fülét. 

Becipelték a két ládát az ajtón belülre, Baretto adott pár rézkest a 
hordároknak, akik hajlongtak alázattal, majd mentek is sietve. Goös testvér 
melegen üdvözölte az érkezőket. Rajta látszott, hogy számít valami új, 
sajátos ötletre tőlük. Ricci úgy ítélte meg, belőle hiányzik Baretto sértett 
önérzetessége. 

— Isten hozott benneteket, testvérek! Kerüljetek beljebb! Készítettem 
nektek valami finomat. 

A félhomályos terem ablakai nem üvegből voltak, hanem olajos 
papírból. A fényt ugyan beengedték, de átlátni nem lehetett rajtuk. Ez 
kétségkívül megadta a helyiség alaphangulatát. 

— Miért nem húzzátok el a tolóajtót? 

— Fő az óvatosság — rázta tagadóan Baretto a fejét. 

— Talán lopósak az itteniek? 

— Nem tudjuk, mert még nem adtunk rá okot. 

Kínai módon ültek körül egy alacsony asztalt. Az asztalkán kancsóban 
valami gőzölgött. 

— Tea - közölte Gots, és mindenkinek töltött csészébe. 

— Gondoltam - szólt Ruggieri. — Ittam már teát Makaóban, és ízlett. 

— Nekem is — csatlakozott Ricci. 

— Eszegessetek mellé süteményt — biztatta őket Baretto, és egy tálra 
mutatott, amely tele volt apró nyalánksággal. — Pár rézkesért rengeteget 
adnak a piacon. 


— Finom — csillant fel Ruggieri szeme, miközben szorgalmasan dobálta 
a szájába. 

— Valóban - értett vele egyet Ricci. 

E pillanatban négyükön kívül aligha tartózkodott európai ember a 
hatalmas birodalom területén. S hogy ők négyen is meddig élvezhetik 
Kuangtung kormányzójának jóindulatát, az a jövő titka. Nekik most egy 
olyan országban kell helytállniuk, amelyé kétségkívül a földkerekség 
legősibb műveltsége. Társadalma, közélete, művészete, vallása mélyen 
gyökerező — mit tehet itt egy másik földrészről érkezett szerzetes, hogy 
magára vonja a figyelmet? És az hagyján, de még érdeklődést is ki kell, 
hogy váltson az itteniekből. Mert aki a kínaiak számára nem érdekes, azt 
muslincának tekintik, és ellegyezgetik maguk elől. Bármennyire is kínos, 
beszélniük kell a történtekről, hogy valamilyen támpontról el tudjanak 
indulni. 

— Szóban szeretném hallani, hogy mire jutottatok eddig — kezdte el 
Ricci. 

Goös készséggel nekifogott, és elmesélte a halpiacon történteket. A két 
jövevény figyelmesen végighallgatta, de gondolatai csak az olasz 
szerzetesnek voltak ezzel kapcsolatban. Ám nem szólt, várta a folytatást. 
Goös akkor elbeszélte a kormányzói fogadáson elhangzott beszélgetést La- 
lunggal. 

— La-lung botanikus és hittudós, a maga módján okos ember. Amikor 
Istenről beszéltünk neki, értetlenül csóválta a fejét. 

Pedig Baretto testvér nagyon világosan és képletesen szónokolt. Egy 
nyolcéves gyerek is megértette volna. 

— Szónokolt? — akadt fenn Ricci a szón. 

— Ahogy szokott, meggyőzően... 

Az olasz eltűnődött. 

— Ferenc testvér írja valahol, gondolva a japán sintoistákra, hogy a 
távol-keleti vallás hívei irtóznak a dikciótól. Kung Fu-ce meg Lao-ce hívei 
is vélhetőleg ilyenek. Náluk az elmélyedés az elsődleges. 

Baretto a homlokát ráncolta. 

— Nem volt az szónoklás, testvér, inkább lelkes előadás. Muszáj 
beletenni egy kis szenvedélyt, különben azt gondolhatja a hallgató, hogy 
magad sem hiszed el, amit mondasz. 


Ricci ezen eltűnődött, és nem adott igazat rendtársának. Ám csendben 
maradt, várta a folytatást. 

— Amikor Baretto szépen elmondta a teremtést a Szentírás szerint — 
folytatta Goös —, La-lung tagadta, és furcsát kérdezett. , Miből gondoljátok, 
hogy Isten teremtette az embert, nem pedig fordítva?" Nos, ezen kicsit meg 
kellett botránkoznunk. 

— Pedig nem kellett volna — simogatta Ricci rövid szakállát, ami nem 
régóta serkent az állán. Mert azt már kitapasztalta, hogy a kínaiak tisztelik a 
szakállas embereket, mivel őket nem áldotta meg dús arcszőrzettel a 
természet. — Jusson eszetekbe egy ókori filozófus, Petronius Arbiter 
mondása: , Isteneket az emberi félelem hozta létre." 

Baretto megütközve nyitotta szóra a száját. 

— Matteo Ricci, ez eretnek kijelentés! 

— Miért? — vont vállat az olasz — Attól én még hiszem a magam 
vallását, hogy tisztelem a másik véleményét. 

— De más véleményét tisztelni annyit tesz, mint elfogadni és magadévá 
tenni! 

— Ezzel nem értek egyet. 

— És egy jezsuita nem beszélhet így, különösen ebben a helyzetben, 
amikor téríteni jöttünk-villantotta ki a rangidős görbe fogait. — És azért 
térítünk, mert meggyőződésünk, hogy a mi katolikus vallásunk az egyetlen 
igaz vallás a világon, a többi mind hamis, eretnek. 

— Ezzel megint nem értek egyet — ismételte Ricci, amitől a másik kettő 
felszisszent. — Mert Kína régebbi kultúra, mint a római, a latin. Ha ez a nép 
valóban eretnek lenne, a mi Örökkönvaló Istenünk már rég elpusztította 
volna őket. 

Baretto visszahőkölt, mint akinek csípős szag csapott az orrába. Egy 
felkészült jezsuitának nyomban készen kellene lennie valami hatásos 
ellenvetéssel. De ezúttal csak ennyi telt ki tőle. 

- Meg vagyok döbbenve, testvérem. Mit keresel akkor ebben a 
misszióban, ha nem vagy fanatikus? 

— Téríteni jöttem — mosolyodott el Ricci, és bekortyolta a teáját. 

— De nem teljes meggyőződésből, ahogy hallom. 

— Így igaz. Félig kalandvágyból. 


Másnap, imádkozás után, Baretto a kínai séngek öltözékét adta át a két 
új hitharcosnak. Így indultak el négyen a helyi szerzetesek csuhájában 
felfedezni a várost. A rangidős testvér neheztelt a világra, még jobban 
Valignani rendfőre, hogy miért ezt a csodabogár szerencselovagot küldte a 
nyakára, de leginkább maga Ricci volt a begyében. Példálózik itt neki 
Xavériről, amikor ő személyesen ismerte, sőt, ott állt a halálos ágya mellett! 
A tegnapi beszélgetés után azt a véleményt alakította ki magának, hogy ez a 
misszió így kudarcra van ítélve. Eddig se sok eredményt tudtak felmutatni a 
kantoni jezsuiták, de ezután még azt a keveset is elveszítik. 

Ricci jónak tartotta, hogy lekerült róluk a fekete taláris, és helyette a 
kínai szerzetesek okkersárga köntösébe bújtak. Így nem annyira feltűnőek, 
nem bámulják meg őket lépten-nyomon, ámbár, a helyi szerzetesekkel 
ellentétben, borotválatlan fejük és európai arcuk továbbra is árulkodó. 

— Vezess bennünket, Baretto testvér! — engedte előre udvariasan 
rendtársát. — Noha Valignani atya belém vetette bizalmát, de nekem te 
továbbra is rangidős testvérem vagy, akinek a jóváhagyása nélkül nem 
teszek semmit. 

— Ahogy óhajtod — biccentett Baretto, és az élre állt. Mégsem olyan 
megátalkodott ez az olasz, nyugodott meg kissé. Legalábbis a hierarchiával 
tisztában van. 

Legelőbb egy taoista templomhoz vezette a kis csapatot. Csipkézett 
ereszű, meredek tetőélek íveltek a magasba, mintha építőjük el akarta volna 
érni az eget. El kellett tűnődniük azon, hogy milyen gyakorlati 
megoldásokkal építették ezt a különös házat, és mennyi lehet a firenzei meg 
a kantoni kőművesek között a különbözőség, és mennyi a hasonlóság? 

Városlakók sétálgattak elmélyülten a templom előtt, valakik betértek, 
mások épp kifelé jöttek. 

— Ahogy eddig tapasztaltam — magyarázta Baretto -—, itt nem tartanak 
misét vagy lucernariumot. A templom ajtaja mindig nyitva áll, a hívők 
jönnek-mennek, imádkoznak, megkongatják a harangocskákat, néha 
elbeszélgetnek a pappal.  Ünnepnapokon szoktak lenni nagyobb 
összejövetelek. 

— Különös — jegyezte meg Ruggieri. 

Ricci alaposan végiggondolta a dolgot. 

— Azt javaslom, egyenként térjünk be, hogy semmiképp ne keltsünk 
feltűnést. Én kezdek, és igyekszem úgy tenni, mintha én is elmélyednék. 


Ámbár a rangidősnek voltak aggályai, de csendben maradt. Ha egyszer 
megírta Valignaninak — és annak a kopertának a másolata már bizonyára 
úton van Róma felé —, hogy ő már nem tud semmit tenni, el kell fogadnia az 
új, nálánál jóval fiatalabb szerzetes tanácsait. Legalábbis valameddig. 

Matteo Ricci összekulcsolta a kezét maga előtt, s fejét alázattal 
lehajtva, ahogy az itteniektől látta, elindult. Nyugodtan mozgott, nem 
tekintgetett se jobbra, se balra. Zavartalanul besétált a tágas bejáraton, 
amely fölött széles vörös szalagon aranybetűkkel jelmondat ragyogott. Ezt 
kivételesen ismerte, így el tudta olvasni: , méltóságtól úgy féljetek, mint a 
kegyvesztéstől." Érezte, hogy ezt soha el nem felejti már, mert mély igazság 
rejlik benne. 

Odabent egy tömjénillatú magas teremben találta magát, amelynek 
közepén egy trónoló császár szobra állt. Valószínűleg ő Csu Ji-Csün, akit 
Makaóban maguk között csak Van Li császárként emlegettek Csu 
uralkodási érája után, és amelyen a kínaiak is nevezték fejedelmüket. Ez 
, Tízezer Évig?-et jelent, s jól érzékelhetően, isteni rangban áll népe előtt. Itt 
is felirat, amire a következő szöveget festették: , Háromszoros Tisztaság 
Atyja." 

Ricci igyekezett feltűnés nélkül mindent alaposan megszemlélni. A 
hívek ezen a csarnokon meghajlás után tisztelettel átmentek, és a mögötte 
lévő helyiségben fohászkodtak tanítójukhoz, a vallás alapítójához. Maga is 
követte a többiek példáját: meghajolt a császár szobra előtt, és belépett a 
hátsó terembe. 

Tudta már, hogy mire számíthat, hiszen a jezsuita kollégiumban tanult 
erről. Mindenesetre megható volt saját szemével látni Lao-ce a császáréhoz 
hasonló szoborba faragott alakját, amint egy fekete bivalyon ül. Igyekezett 
itt is tapintatosan viselkedni, hogy semmiképp ne legyen kirívó. A hívek 
hasonlóképpen imádkoztak, mint a keresztény templomokban, annyi 
különbséggel, hogy összeillesztett tenyerüket az arcuk elé emelték. Ricci 
nem akart képmutató lenni, az imádkozás színlelésétől tartózkodott. 

Viszont észrevette, hogy figyelik. Egy padon, tőle tizenöt lépésnyire 
üldögélt egy taoista pap, sötétszürke csuhában, kreppsapkával a fején, 
kezében imafüzér. Rá-rápillantott egykedvűen, az arca nem árult el 
érzelmeket. Ricci fölfedezett még a háttérben különféle kegytárgyakat, 
főképp bronz- és ezüstkelyhek tucatját, vödörféle edényeket, amelyeket 
bizonyára a vallási szertartásokon használnak, de valahogy mégsem 


feledkezhetett bele tanulmányozásukba. Nyugtalanság fogta el. Megérezte, 
hogy a pap csupán tetteti a közönyt, valójában feszülten figyeli minden 
mozdulatát. 

Akkor ennek most a végére jár! Meghajolt Lao-ce szobra előtt, majd 
megfordult, és nyugodt járással elindult kifelé. Az első csarnok közepére 
érve éppen a legalkalmasabb szögben oldalra pillantott, és látómezejében 
észlelte is az őt követő papot. Teljes nyugalomra intette magát, és 
ugyanazzal a ráérős járással elhagyta a templomot. 

—  Hajoljatok közelebb! — súgta, amint a társaihoz ért. Azok 
engedelmeskedtek. — Feltűnés nélkül lessétek meg, kijött-e utánam a pap? 

Ruggieri értette meg legelőbb a kérést. 

— Kalapos? 

— Olyasmi. 

— Igen, kijött, de mindjárt behúzódott az oszlop mögé. 

Ricci bólintott. 

— Úgy vélem, álljunk odább. Ha követ bennünket, akkor tudjuk, hogy 
megfigyel-e minket. S ha igen, kíváncsi lennék, kinek a megbízásából. 

— És ha nem? — kérdezte Baretto. 

— Akkor tévedtem. 

Elfogadták a tanácsot. Teljes nyugalommal, mintha semmit se 
sejtenének, elindultak a piac felé. Menet közben megbeszélték, hogy 
időközönként felváltva hátra-hátrapillantanak, és meggyőződnek arról, 
igazolódik-e Ricci gyanúja. 

— Követ — közölte kisvártatva Goés. 

Haladnak tovább. Az idő igazán kellemes, szellő lengedez a házak 
között, az épületek homlokzatain vígan libegnek a különféle formájú, színű 
lampionok, lobognak a zászlócskák. Kerülgetik őket a járókelők, már csak 
az okkersárga séng öltözék miatt is. Ricci ugyanazt érzi, mint tegnap: ez a 
város, ez a nép korántsem idegen a számára. Érti őket, kellemesek a 
benyomásai, szerethető embereknek látja a helybélieket. No és az 
öltözködésük! Bájos, és merőben más, mint amit eddig más vidékeken látott 
- noha Makaóban megfigyelt néhány kínait, de az mégsem mérvadó. 
Nagyon díszes, színes ruhákban járnak, férfiak, nők egyaránt, és nem 
fukarkodnak az anyaggal. A köntösszerű felsőruha bő, gazdagon redőzött, 
és többnyire drága selyemből varrott. Néhol kivillannak a szaténnadrágok, 
de sokan harisnyát viselnek, a fiatalabb férfiak csupán lengő szárú muszlin- 


ingben sietnek dolgukra. A kereskedőféle emberek zsávolykabátot vesznek 
magukra, a szegényebbek szögletes kivágású átvetőbe bújnak, de viselnek 
bőrzekét, haskötőt, a szegényebbek durvább kendervászon felöltőt. 

Az előkelőbb nők nem hordanak fejkendőt, hajkölteményeikben 
elragadóak, a legkülönbözőbb módokon fésülik, díszes csatokkal fogják 
össze, csillogó hajtűket tűzve bele. Ricci tegnap már megcsodálta kecses 
járásukat, ezúttal az arcuktól esett ámulatba. Olyan sima, barackszínű 
porcelán, akárha hibátlan mesebeli babák lennének, és szépen ívelt, erősen 
kihúzott szemöldökük valósággal felébreszti a szunnyadó férfiasságot. . . 

— Még mindig követ a pap — közölte ezúttal Baretto. 

A vásártérhez értek — nem a múltkori halpiachoz, ahol Gilisztás mester 
lefőzte őket —, ez a tágas kirakodó Kanton szívében volt. Ricci csak most 
esett igazán egyik ámulatból a másikba. 

— Mi van itt! Jézus, Mária! 

Neki, az állandóan nyitott szemmel járó, érdeklődő tudósféle embernek 
ez valósággal egy antropológiai, botanikai és biológiai seregszemle volt. 
Mennyiféle ember, viselet, portéka, áru! Ezzel be sem lehet telni. 

Olthatatlan kíváncsisággal indult meg az egymás mellé zsúfolt lécekből 
eszkábált, ponyvával fedett kalyibák között. 

Minden pultnál meg kellett állni, szóba elegyedni az eladóval, 
szemügyre venni a kínálatát. Legelöl a szűcsök szőrméi sorakoztak, amik 
oly pompázatosan ragyogtak, mintha csak az árnyék és a fény kergetőztek 
volna rajtuk. 

Baretto néhány rézpénzért vásárolt egy kötény piros színű, bibircses 
héjú gyümölcsöt. Goös elővett egy parányi zsebkést és menet közben 
hámozott mindenkinek. 

— Licsi — mondta a nevét. — Kínai gyümölcs, nagyon finom. Tessék, 
fogyasszátok. 

Ricci megnézegette az üvegesen fehér húst: hasonlított a porcelánra, de 
ez egészen lágy állagú. 

— A magja kemény, bele ne törjön a fogatok. 

Lédús, különleges zamatú, savanykásan édes íze volt. A magja fényes 
fekete, mintha valamilyen értékes kő lenne. 

— Jó íze van! 

Pár dologtalan ténfergő követni kezdte őket, azok között, a legvégén a 
taoista pap is ott sunyított. A négy jezsuita megállt a piac szélén, ahol már 


kisebb volt a nyüzsgés, és ott eszegették tovább a licsit. 

Előkelő házaspár közeledett. A férfi bő  papagájzöld, hímzett 
selyemköntöse ragyogott a fényben, a fején bojtos sapka, amely arany 
nyilacskákkal volt díszítve. Mellette, ugyan kicsit lemaradva, haladt egy nő, 
aki lehetett akár a felesége is. Ruhája szalmaszín szatén, szorosan simult 
karcsú testére, kezében napernyő. Apró, kecses lépéseiből mély finomság 
sugárzott. 

— Megőrjítenek ezek a fehérszemélyek — súgta Ruggieri. 

— Nem tetszenek? — kérdezett vissza Ricci. 

— Épp ellenkezőleg... 

A párocska leplezetlen kíváncsisággal állt meg a négy szerzetes 
mellett. A nő ugyan csak lopva és szemérmesen, de az úr nyílt 
kíváncsisággal vizsgálta az idegeneket. 

— Van-fu! — köszönt aztán határozottan. 

Ricci megsejtette, hogy magas rangú előkelőséggel állnak szemben. 
Meghajolt, a többiek is ezt tették, sőt az őket követő léhűtő szolgasereg is 
ily módon fejezte ki tiszteletét. Tehát nem tévedett, valóban fontos 
személlyel hozta össze őket a véletlen. 

— Paj tyhien haoo, nagyuram! — mondta továbbra is meghajolva. 


- Ti lennétek azok az idegenek Makaóból? -— kérdezte az úr 
gyanakodva. 

— Tehát hallottál felőlünk — bólintott mosolyogva Ricci, miközben 
felegyenesedett. 


A párocskának tetszett a szerzetes mosolya, ettől némiképp ők is 
felderültek. 

— A kormányzóságon beszélnek rólatok. Ahogy látom, nem is vagytok 
annyira csúnyák. Csak egy kicsit. . . 

A bámészkodók, akik már egészen körülvették őket, erre a 
megjegyzésre kuncogni kezdtek. Az uraság összevonta szemöldökét, mire 
csend lett. Ricci különben már megfigyelte, hogy az itteni emberek mindig 
mosolyognak, ha idegennel találják szembe magukat. Nyilván ez náluk az 
udvariasság kifejezése. 

— Mi jámbor szerzetesek vagyunk, nem portugálok - sietett Baretto 
megelőzni a félreértésekből fakadó ellenségeskedést. 

Az uraság vállat vont. 

— Ez engem csöppet sem érdekel. Miért figyelmeztetsz te erre? 


Ricci megérezte, hogy rendtársa rossz hangot ütött meg, igyekezett 
elterelni a szót: 

— Ámulva járjuk a várost! Itt minden nagyon szép és érdekes! Gazdag, 
nagy ország szerencsés lakói vagytok, nagyuram! Hírnevetek messzire 
eljut, még a mi távoli hazánkba is. 

— A te hazádnak mi a neve? — hunyorgott rá az uraság. 

— Itália. 

— Itália — mondta ki sután a nevet. — Sose hallottam róla. És hol van az 
az Itália? 

— Egy messzi kontinensen, amit Európának neveznek. 

— Európa — ízlelgette a kínai a szót. — Arról se hallottam még, tehát 
bizonyára nem élnek ott hírneves emberek. És nagy tettek sem születtek 
arrafelé, mert akkor tudnék róla. 

— Nézőpont kérdése, sziensön. Ha otthon vagyok, sok szépség és 
okosság vesz körül, ilyen messziről azonban minden eltörpül, lényegét 
veszíti. 

Az uraság eltöprengett azon, hogy ezt most hogyan értelmezze. Aztán 
úgy döntött, nem hangzott el őrá meg a kínaiakra nézve semmi sértő. 

— De azt tudjátok, ugye, hogy senki sem veheti fel velünk a versenyt? 

Ricci törte a fejét, hogy erre most mit lehet felelni, hogy meg se 
hazudtolja, de igazat se adjon neki. A bájos hölgy ráemelte szép tekintetét, 
amitől némiképp zavarba jött. 

— Bölcsességed előtt meghajolunk, nagyuram — nyögte ki végül. 

Az előkelőség rábólintott. 

— A mi hazánk, a Mennyei Birodalom, a világ köldöke, a tökéletesség 
csúcsa. Nekünk senkitől se kell tanulnunk, a világnak kell tanulnia tőlünk. 

— Értelek, nagyuram — sietett megnyugtatni őt Ricci, mert megérezte, 
hogy Baretto szólni kíván. — Tisztelem véleményed, becsülöm előkelő és 
bölcs személyed. 

— Furcsán beszéled a nyelvünket, de megértelek. Hol tanultad meg? 

— Iskolában, meg a kikötőkben. 

— Aha — tűnődött el valameddig az uraság. — Miért viselitek a séngek 
öltözékét? 

— Mert mi is szerzetesek vagyunk. 

— Kung Fu-ce és Lao-ce hívei? 

Baretto hirtelen magához ragadta a szót: 


— Jézus hívei, nagyuram. 

És a rangidős testvér már gondolatban fel is készült arra, hogy a 
selyemkabátos előkelőség felteszi neki a várva várt kérdést: ki az a Jézus? 
De hiába, a kérdés nem hangzott el. Az uraságot egyáltalán nem érdekelte a 
négy európai hite. Átnézett a fejek fölött, és mintha szemével intett volna a 
hátsó sorban leskelődő pap felé: nyugodt lehetsz, ártalmatlanok. 

— Higgyetek, amiben csak akartok! — Legyintett. — A mi vallásunknál 
jobb úgysincs, majd idővel követni fogjátok az utunkat. — Biccentett. — 
Kívánom, hogy ne érjen benneteket bántódás, mert jámbor emberek 
vagytok. Cáj csien! 

A nővel együtt továbbment, hamarosan elnyelte őket a vásári forgatag. 
A csődület viszont, amely nagyobbodott, megmaradt: fürkész szemek 
tartották fogva az elbizonytalanodott négy szerzetest. 

Ricci az eddig jól bevált módszert alkalmazta. Rámosolygott egy a 
közelében ácsorgó kis, fogatlan, emberkére. 

— Kérdezem tőled, barátsággal, kit tisztelhettünk az iménti uraságban? 

Az ártalmatlannak látszó apró férfi nagy örömmel fogadta a nyájas 
hangot, és készséggel megfelelt: 

— Vu Csi-tao, a körzeti mandarin — bukott ki furcsán fogatlan száján. 

Baretto azt várta, hogy valaki kérdést intéz hozzájuk, hogy végre 
megtudja, mire képes Ricci. Várta, de hiába. A sokadalom csak állt és 
némán pillogott rájuk. A rangidős tapintatosan Riccihez hajolt. 

— Nem gondolod, hogy beszélned kellene? 

— Semmiképp — súgta vissza. — Itt most csak rontanánk az ügyünkön, 
nemhogy javítanánk. 

Minthogy a bámészkodók nem akartak oszlani, a jezsuiták indultak el. 
A tömeg készséggel szétvált előttük, s ők zavartalanul folytathatták 
felfedezőútjukat a városban. A taoista pap felhagyott a követésükkel, 
utoljára az ácsorgók között látta Ruggieri. 

A délután derekán ismét ugyanazon az úton jártak, amelyen tegnap 
mentek végig. Ricci meglátta azt a buddhista sztúpát, ami mellett akkor 
elhaladtak, és észrevett két boncot, akik a kápolna lépcsőjén üldögéltek. 

— Menjetek tovább -— szólt oda társainak. — Valami az eszembe jutott. 


A jezsuiták módszerei merőben eltérnek valamennyi szerzetesrendétől. 
A Jézus Társasága kizárólag a saját belső titkos tanításához és 
szabályzataihoz alkalmazkodva végzi a maga feladatát. A római pápák egy 
idő után már beszüntették volna ezt a konok, csak a saját reguláját követő, 
öntörvényű szervezetet, mivel működését olyan túlkapások jellemzik, 
amelyek nemhogy az ádáz uszítástól, de még a gyilkosságokra való 
felbujtástól sem riadnak vissza. A jezsuiták erősödősével az inkvizíció is 
újra megszilárdította pozícióját. Viszont a katolicizmus terjesztésében 
érdemeik elvitathatatlanok. A bíborosok testülete pontosan tudja, hogy a 
Vatikán nagy bajban lenne nélkülük az egyre  engedetlenebb, 
protestantizmusra hajlamos Európában, nem csoda, hogy mindig van annyi 
pártfogójuk, hogy továbbműködésüket ne fenyegesse veszély. Az alapító és 
első generális, a Xavéri Ferenchez hasonlóan spanyolországi baszk 
származású Loyolai Ignác olyan katonás szabályzatot alkotott és 
foganatosított belül, amely lényegileg megreformálta az ilyen típusú 
egyházi organizációt, és fegyelmezett, kitartó, csiszolt elméket képezett ki 
az anyaszentegyház védelmére, a kíméletlen hitharcra és az Evangélium 
terjesztésére. Xavéri Ferenc tevékenysége azonban egyértelműsítette, hogy 
a világ különböző tájaira került misszionárius jezsuiták ott nem 
folytathatják azt a magatartást, amit európai rendtársaik. 

Tisztában volt azzal Valignani rendfőnök is, hogy fenyegetőzéssel, 
főleg erőszakos térítéssel a dél-kínai partvidéken semmilyen eredmény nem 
érhető el. Ellenkezőleg: inkább olaj lenne arra a kényes tűzre, amit egy 
óvatlan szikra is könnyedén haragos lángra lobbanthat. S ha valakik valaha 
is képesek lesznek megvetni a lábukat Kínában, az sem történhet meg egyik 
napról a másikra. 

Baretto ugyanolyan fanatikus volt, mint Valignani és a legtöbb 
szerzetes. Olyan, aki nehezen viseli a kudarcot. Egy gyötrelmes, 
átvirrasztott éjszaka előzte meg a rendfőnökhöz küldött, kétségeket tápláló 
levelét is, amelyben bevallotta, hogy ő itt már egyedül aligha képes 
eredményt felmutatni. Jöjjön valaki más a helyébe, akivel talán többre 
jutnak. Arra a legkevésbé se számított, hogy Valignani Matteo Riccit küldi, 
akit túlzottan megosztó személyiségnek vélt. 

Goés némiképp szemellenzős, de ő is igen kemény , harcos" volt. Azért 
adták Baretto mellé, mert ő sose merészelt volna ellentmondani a 
rangidősnek Ez a tulajdonsága egyrészt alkalmassá tette a kitartó munkára, 


másrészt viszont mégsem volt szerencsés, hiszen nem voltak önálló 
elképzelései. Ő nem kifogásolta Ricci személyét, már csak azért sem, mivel 
őt a rendfőnök jelölte ki, akinek a döntése szent és sérthetetlen. 

— Megjött már az eltévelyedett bárányunk? — kérdezte társától Baretto, 
miután az árnyékszékről visszatért. 

— Meg — bólintott Goös. — A saját cellájába ment. Hozott valami 
göncöt. 

— És Ruggieri? 

— Kint nézelődik a kertben. 

Baretto leült rendtársa mellé a szőnyegre, és végiggondolta a nap 
eseményeit. 

— Hogyan véled, testvérem? Én úgy láttam, nem volt valami tevékeny a 
mi Matteónk. 

Goös óvatos választ adott. 

— Tán fogódzót keres. 

- Meglehet — hagyta rá a rangidős, de meggyőződés nélkül. — 
Elképzelésem sincs, mit főzhet ki, amikor ilyen kemény fejűek ezek a... — 
Nem tudta hirtelen, minek nevezze a kínaiakat. Inkább befejezte a mondatot 
és másikba fogott: — Szeretném, ha találkozna La-lung mesterrel, aki olyan 
fondorkodón tekeri a szót, hogy szinte lehetetlenség benne rést találni. Egy 
kis ízelítőt már kapott a piacon ettől a bizonyos Vu Csi-tao mandarintól. 
Sejtelmem sincs, hogyan tovább. . . 

— De valamiben csak kell bízni? 

Baretto megfontolta a választ. 

- Én még abban reménykedem, hogy Vang Pan kormányzó tovább 
érdeklődik a mechanikai berendezések iránt, még rendel tőlünk ilyeneket, 
aztán talán barátsággá szélesedik a kötelékünk, és támogatni fogja szent 
ügyünket. 

— Az úgy jó is volna — bólintott Goés, és gondterhelten végigsimította 
fejbúbját, mely fiatal kora ellenére már erősen kopaszodott. — De Vu Jinggal 
vigyázni kell. Annak még a szeme se áll jól. Félek, bármi kitelik tőle. 

Ruggieri ekkor jött be a kertből. 

- A szomszédban egy süldőlány játszik valami húros hangszeren — 
újságolta. — És énekel hozzá, de olyan szépen, mintha a Madonna tenné a 
Kisjézusnak. 

A rangidős a fejét csóválta. 


— No, csak vigyázz az ilyesmivel, mert a helyiek épphogy megtűrnek 
bennünket! — figyelmeztette rendtársát. — Más se hiányozna, minthogy kétes 
mendemondák terjedjenek el rólunk. Amíg nem állunk biztos lábakon, jobb 
meghúzni magunkat. 

— Megjött már Matteo? 

— A cellájában kuksol. 

Baretto nem becsülte túl sokra Ruggierit sem, hiába számított ő a 
legjobb nyelvésznek a makaói rendházban. Ebből a jezsuitából éppen az 
acélos keménység hiányzik. Amúgy barátságos, megnyerő szerzet, de ebben 
a rendben, s főleg itt, Kínában az ilyenekre nincsen szükség. 

A sinológus elhúzta Ricci fülkéjének tolóajtaját, és meglepetten 
felkiáltott. 

— Hát te mit művelsz? 

— Amit kell! 

Baretto meg Goés fölpattant, hogy ők is lássák. A meghökkenéstől egy 
ideig szólni se tudtak. Ricci félmeztelenül állt a cella közepén és nagy 
gonddal a fejét beretválta. Már alig volt rajta haj. 

— Ezt mire véljük? — meredt rá Baretto. 

— Úgy gondolom... — szólt az olasz, azután az éles eszközzel az utolsó 
hajtincset is lenyeste a tarkóján —, hogy buddhista boncként közelebb 
kerülhetek az itteniekhez. 

A rangidősnek leesett az álla. 

— Mi közöd neked a buddhistákhoz? Ezt igazán nem tartom okos 
ötletnek. 

Riccire nem hatott a megjegyzés. 

— Gondolj a jezsuiták jelmondatára, testvérem — felelte. 

Goösnak szava sem volt, Ruggieri csak vigyorgott, Baretto azonban 
tovább füstölgött: 

— Van neked fogalmad a buddhizmusról? 

— Amennyit tudok, azzal elboldogulok. 

A szerzetes befejezte a beretválást: fehéren világított kopasz feje. 
Aztán magára vett egy koszos-bordó, elnyűtt csuhát, ami a boncok viselete. 

— És hogyan gondolod ezt? Minden reggel elindulsz így, és járod a 
várost? — kérdezte gúnyolódva a rangidős. 

— Dehogy - rázta meg a fejét Ricci. — Amíg legalább egy helybélit nem 
tudok keresztény hitre téríteni, ebbe a házba be se teszem a lábam. 


Alessandro Valignani eltűnődve olvasta csendes dolgozószobájában 
Baretto hosszú levelét. Fölpillantott, s elgondolkodott azon, helyesen 
cselekedett-e, amikor Matteo Riccit küldte el Kantonba. Na, majd talán a 
folytatásban választ kap erre. Olvasta tovább: 


. . ítéld meg magad, atyám, rendtársunk folytassa-e megkérdőjelezhető 
tevékenységét. Legalább egy hónapig kerülte a velünk való találkozást. 
Látjuk néha erre-arra, helybéli boncokkal kószál, kéreget, azt eszi, amit 
irgalmasságból adnak neki. Néha egy marék rizzsel kell egész nap beérnie. 
Pedig nyugodtan fordulhatna hozzánk, legalább időnként jóllakna. Úgy 
veszem észre, fogyott, már szinte ugyanolyan ösztövér, mint új társai. Fel 
nem foghatom, mivel férkőzött a buddhista vándorszerzetesek bizalmába, de 
úgy látom, kedvelt személyiség közöttük, hallgatnak a szavára, és mintha 
követnék őt. 

Minap, amint a sztúpa mellett haladtunk el, ott láttuk a lépcsőn 
üldögélni. Ahogy meglátott bennünket, intett, felállt, és először, mióta 
leberetválta a fejét, odajött hozzánk. Közölnöm kell veletek, mondta, hogy a 
nevem most Li Ma-to, de a lényeg az, hogy egyik szerzetestársam fel akarja 
venni a katolikus hitet. És megkért engem, hogy kereszteljem meg a boncot 
rendes szertartás szerint. . . 


A rendfőnök szünetet tartott, mosolyra nyílt keskeny szája. Lám, ez a 
csodabogár csak áttérített valakit! — gondolt bele. Hanem igaza van 
Barettónak: ez a módszer mégiscsak megkérdőjelezhető. Kíváncsian olvasta 
tovább. 


. . Nem sejtem, hogyan megy ez a buddhistáknál, de úgy vettem észre, 
náluk nemigen számít, hogy egy bonc szerzetes is meg katolikus is. Én pedig 
megkereszteltem ezt a Take névre hallgató embert. Remélem, nem ártottam 
vele rendünknek. . . 


Dehogy ártott! — oldotta fel magában Valignani. Végre megvan az első 
kantoni keresztény, lehet valamit mondani Róma felé! 


... Azóta Ricci viselkedése kicsit megváltozott. Néha eljön hozzánk 
Takéval, elfogadják az ennivalót, közösen imádkozunk, erősítjük egymásban 


a hitünket. 

Felkeresett minap egy befolyásos mandarin, bizonyos Vu Jing, és 
közölte velem, hogy hagyjuk el az országot, ha kedves az életünk. 
Megtárgyaltam rendtársaimmal. Nem ijedünk meg, ha kell, a vértanúságot 
is vállaljuk. 

Vang Pan kormányzó csupán egy ízben hivatott bennünket. Reméltem, 
hogy ügyünk elmozdul a holtpontról, de végül is azon az összejövetelen ő 
meg sem jelent. Valami magánéleti gondja támadt. Ha jól vettem ki az egyik 
mandarin szavaiból, az egyik kedvenc ágyasa balesetben elhalálozott. 
Sajnos így mennek ezek a dolgok errefelé. 

Fogytán az ezüstünk, szükségünk lenne legalább kétezer unciára. 
Egyelőre mást nem kérünk, az ajándékozással csínján bánunk, hiszen eddig 
szinte semmilyen eredménnyel nem járt. Várjuk a kedvező alkalmat, várjuk 
Isten segítségét, és reménykedünk abban, hogy Ricci rendtársunk valamit 
mégis elér. 

Kelt Kantonban, az Úr 1583. évének március havában. 


Valignani felállt és róni kezdte szobáját faltól falig. Együtt érzett 
Barettóval, aki gyanakodva figyeli Ricci enyhén szólva is szokatlan 
viselkedését. De elhatározta, még vár. Valami azt súgta legbelül, hogy 
hamarosan változás lesz, a kantoni misszióra rámosolyog a szerencse. Ír 
egy megnyugtató hangú levelet, küld ezüstöt, és még elküldi az új naptárat. 
Nemrégiben hozta meg ugyanis egy portugál karavella XIII. Gergely pápa 
utasítását, amelyben egységes időszámításra szólítja fel a keresztény 
országokat és az egyházi rendeket. Valignani már áttanulmányozta a 
határozatot, meg is értette, és bevezette a makaói rendházban. Mostantól a 
világ minden pontján ugyanúgy számolják majd az évet, a hónapot, a 
napokat, és egységesen teszik mindig ugyanarra az időpontra a február 
huszonkilencedikét. Ennek Baretto és társai is jó hasznát fogják venni. 

Kibámult az ablakon. A Szent Pál kollégium egy magaslaton 
emelkedett jói rálátott a kikötőre: jönnek-mennek a hajók, zajlik a kis 
gyarmat megszokott élete. 

Figyelmét most egy csapat fehér hasú, piros csőrű sirály kötötte le. Úgy 
rémlett, valamelyik éppen ráült egy távozó dzsunka árbocának hegyére. 
Milyen jól lát még távolra, és a levéllel is elboldogult. Pedig, ahogy a 


régiek mondják, ilyen tájban, negyvennégy életévén túl kezd el romlani a 
szem. 


V. 


Li Ma-to, azaz Matteo Ricci a piacon ődöngött új hittársával, akinek Take 
volt a neve. Néha eltűnődött rajta, hogy mennyire más világ teremtődött itt 
Keleten, mint Európában. Take lelkében megfér az, hogy ő buddhista is 
meg keresztény is egyszerre. Ebből ő semmiféle lelkiismereti kérdést nem 
csinál. Megkeresztelkedett, mert meggyőzték őt Ricci szavai Isten Atyáról 
meg az ő Egyszülött Fiáról, Jézusról. Elfogadta a Tízparancsolatot — annak 
hasznos előírásaival nagyjából egyetértett és megtanult latinul imádkozni is. 
Ő pedig már Li Ma-to, mivel az egytagú szavakból álló kínai nyelv a Riccit 
Linek, a Matteot pedig Ma-tónak torzította el, megcserélve a család- és 
keresztnév Európában szokásos sorrendjét is. 

Ám ez korántsem az egyetlen furcsaság és alapvető különbség volt az 
itteni emberek és a keresztények között. Ricci, a viselkedésüket 
tanulmányozva, rengeteg sajátosságot fedezett fel. És örült, hogy ezt a 
módot választotta, hiszen így zavartalanul bepillanthatott egy kínai város 
mindennapi életébe, gyakorolhatta a nyelvet, és így a buddhizmuson 
keresztül könnyebben juthat el a kínai hitvilág megértéséhez. Ott azonban 
még nem tartott, ám a hétköznapi dolgokban már némi jártasságot szerzett, 
és határozottan érezte, ez idővel a javára válik majd. 

Mindenekelőtt azt vette észre, hogy a kínai lakosság nem imád 
feltétlenül semmilyen istent vagy égi szentet, inkább valami egyetemes 
egyensúly irányába törekszik. Ugyan meg tudnak nevezni egy emberfeletti 
lényt, akit Sen névvel illetnek, de ennek koránt sincs akkora jelentősége, 
hatalma, mint a keresztény Mindenhatónak. Gyakorta hallotta ezt a két szót, 
hogy jang és jin, amiről már tanult ugyan valamit Makaóban, de ennek 
pontos definiálásáíg még nem jutott el. Egyébként is, a buddhizmusban élő 
bonc társait illetlenség lett volna folyvást az eredeti kínai vallás felől 
faggatni. 

Furcsállotta, hogy a helybéliek nem ájtatoskodnak annyira, mint 
Itáliában. A nők és férfiak udvariasan meg kedvesen ugyan, de szabadabban 


mutatják ki érzelmeiket egymás iránt. Take elmesélte neki, hogy a 
mandarinok, valamint némely nagyurak több feleséget is tarthatnak, 
emellett még lehetnek ágyasaik is. Ezt az ő erkölcsük, vallásuk nem tiltja. A 
tudás hatalom, aki művelt, okos, sokra viheti. Az egész várost, sőt az 
országot behálózzák a hivatalok. Minden ember, földterület, ház nyilván 
van tartva, az építkezésektől a házasságokon át a temetésig mindent be kell 
jelenteni a megfelelő hatósághoz, ahol feljegyzik az esetet, és amiben 
szükséges, intézkednek. 

Ricci figyelte a járókelők viselkedését, mert abban is sok érdekeset 
talált. Barátnők kézen fogva, kedvesen csivitelve sétálgattak az utcán, ami 
önmagában még nem is szúr szemet, ámde ugyanezt a férfiak is megtették. 
Gyakorta lehetett látni két fiatalembert kéz a kézben jönni-menni. A mély 
barátságnak ez a nyilvánvaló formája errefelé teljesen természetesnek tűnt. 
Érdekes még, s talán kicsit megmosolyogtató, hogy férfiak kezében 
ugyancsak látni legyezőt, ami a nyugati világban csupán a nőkre jellemző. 
Ámbár, ha az ember belegondol, nincs ebben semmi: miért is ne 
legyezhetné magát a nyári melegben egy férfi is? 

Kanton egyik legforgalmasabb útja a Sárkánykő utca, a földszintjén 
üzletsorral, ahol tömérdek az áru és a vásárló. És ezek nem csupán boltok, 
hanem betérők is. Aki a szabó, az ötvös, a gyógyszerész, a szűcs, az 
ékszerész, a sapkakészítő, a lampionkereskedő meg a papírnyomó üzleteit 
járva elfárad, megéhezik, az betérhet egy teaházba, egy sütödébe vagy a 
pékhez, és ehet frissen sült kalácsot, pástétomot, halat, nyalánkságokat. Az 
emeleti részen szemérmesen az ivók kaptak helyet, ahol a pálma- és licsibor 
mellett még szőlőbort és rizspárlatot is fogyaszthat a vidulni vágyó vendég. 

A boncok meg a séngek is szerettek a Sárkánykő utcában sétálni, 
hiszen mindig akadtak jó érzésű vendéglősök, akik odanyújtottak a nagy 
tiszteletnek örvendő szerzeteseknek egy kis harapnivalót. Ricci megtanulta, 
hogy fölfelé, a tornác irányába is tekintsen, ahol a harsány hangú, pörgő 
nyelvű vendégek iszogattak. 

— Legyetek irgalmasak, derék testvéreim! 

A vidám emberek alapvetően adakozó természetűek, elég sűrűn 
hullottak odafentről a rézpénzek, épp csak le kellett hajolni értük, feltéve, 
ha nem tudta elkapni röptében az ügyes kéz. A Sárkánykő utcát végigjárva 
a piactérre értek, ahol tanácsosabbnak tűnt szétszéledni, hiszen egy-két 
bonc mégsem riasztja meg annyira a jóérzésű kofákat, mint egy seregre 


való. Ricci és Take egy apró szemű asszonykától kapott pár szem érett 
körtét, amit jóízűen eszegettek. , Amit kapsz, azt edd is meg azonnal, s nem 
lesz bajod" — tanulta el hamar a boncok jelmondatát az olasz. 

— A ti asszonyaitok, miként is mondtad, erkölcsös életet élnek? — 
folytatta tovább az iménti beszélgetést Take. 

— Azt talán nem mondanám — gondolt bele Ricci —, de azt a látszatot 
keltik. 

— Arra meg mi okuk? 

— Emlékezz a Tízparancsolat szövegére! Különösen a hetedikre. 

— Ne paráználkodj! 

— Úgy van. 

-— A parázna az erkölcstelen. A katolikus vallás szerint egy nő ne 
feküdjön össze mindenféle férfival, hanem kössön hites házasságot Isten 
színe előtt a templomban, és utána csak az urával nemzhet gyereket. 

— A gyereknemzés paráznaság? 

— Házasságon kívül igen. 

Take eltöprengett. 

- Nekem mindegy, mert én nem ismerem a testi vágyakat. De 
beszéltem olyan emberrel, aki azt mondta, hogy nagyon tudja kínozni a 
kívánalom, és ha nem sikerül megkapnia azt a nőt, aki iránt vágyódik, abba 
belebetegszik. 

Most erre mit feleljen ennek a kínai buddhistának? Take alacsony, 
tömzsi emberke, feje széles, orra lapos, és amikor vidám, a mosolya inkább 
fintorgásnak tűnik. Már korábban bevallotta, hogy neki a nők semmit se 
jelentenek, inkább a férfiak iránt érez valami vonzalmat. De attól meg úgy 
ódzkodik, hogy nem győz napközben elmondani magában legalább tíz 
szútrát — mostanában pedig megtoldja tíz Üdvözléggyel is. Mondja hát azt 
neki, hogy igazsága van annak a szenvedő embernek. Hiszen, ha rátekint 
egy kecses ifjú hölgyre, őt is elkezdi emészteni a vágyakozás kínzó tüze. 

— Azért vannak, akik nem tartják be a szentírás szavait — lépte át a 
kívánalom ingoványos fogalmát. — Afféle rosszlányok az én hazámban is 
figyelmen kívül hagyják az egyház tanításait. De akad példa 
házasságtörésre is. 

— Bordélyházak vannak Itáliában? 

— Vannak. 


— Úgy látszik — hunyorgott maga elé Take —, az emberek mindenütt 
egyformák. 

A kantoni boncok egyfajta laza függőségben álltak az Irgalmasság 
Kolostorával, ahol buddhista szertartás szerint éltek a felszentelt bhikkhuk. 
A kolostor kint volt a város szélén, a vándorló boncok ritkán vetődtek arra, 
mégis okosan együtt tudtak működni. Ricci megtapasztalta, hogy a kínaiak, 
ha máskor nem is, de halálesetnél a boncokat hívják a temetési szertartás 
lebonyolítására. Az elhunythoz, miután a körzeti elöljáró megtekinti, hívják 
a szerzeteseket, akik elvégzik a hagyományos rituálét. Két napig marad 
otthon a tetem, gazdagabbaknál díszes ravatalon, szegényeknél egy 
ajtószárnyon, s a boncok tömjént égetnek, imádkoznak. Az élelmezésüket 
természetesen a halottasház ura vagy úrnője biztosítja. Több ízben is részt 
vett ilyen végtisztességen, és rengeteg mindent leszűrt belőle magának. 

Egy egyszerű fűszerárus temetésén kellett ezúttal közreműködniük, aki 
ágyékfájásban halt meg. Fiatal felesége igen szemrevalónak mutatta magát, 
látszólag meg sem viselte a tragédia. A négy boncot mindjárt teával és édes 
süteménnyel kínálta, aztán adott mindegyiknek néhány rézkest. Mikor Ricci 
markába nyomta az aprót, hosszan megnézte magának a férfit. 

A lakás legnagyobb szobájában volt felravatalozva a fűszerárus, a feje 
mellett egy kisasztalon , lélektábla?" állott, rajta a következő írás: , Elhunyt 
férjem, Paj Tan-hua lelke". A táblát halotti zászlócskákkal tűzdelték körül 
és mécseseket gyújtottak. Az asszony időnként áldozati papírpénzt nyújtott 
oda a boncoknak, amit azok elégettek. 

Harmadik napon a halottat taligára emelték, kihúzta két kuli, afféle 
igavonó a város szélére, mialatt a boncok az ideillő imaszövegeket 
mormolták. A sírkertben már elő volt készítve a farakás, azon elégették a 
megboldogultat, a hamvakat szétszórták a liget fái és bokrai között, a 
megmaradt csontokat külön elföldelték. 

A szertartás végén a nő közönyt színlelve odalépett Riccihez és 
megkérdezte: 

— Honnan jöttél, te szép férfi? 

— Európából, kegyes asszonyom -— felelte az kissé zavartan. 

A nő bólintott, mosolygott, de a szeme elárulta, hogy semmivel se lett 
okosabb. 

Ezekben a napokban Ricci sokkal többet tudott meg Kínáról, a helyi 
szokásokról, a nyelvről, mint rendtársai a jezsuita házban. Egy pillanatra se 


bánta meg, hogy leberetválta a fejét, és magára öltötte a koszos-bíbor 
csuhát. 


A következő kantoni keresztény egy csenevész öreg tengerész lett. A 
dolog a következőképp történt. Take és Ricci sütkéreztek a buddhista 
kápolna lépcsőjén, amikor arra bicegett egy sánta emberke. Nem sietett, 
hosszan bámulta a két magába mélyedt boncot, aztán meg is állt mellettük. 

— Ugye milyen hihetetlen, testvéreim, hogy amikor már nem leszünk, a 
mi Fényszekerünk ugyanígy világít az égen, és árasztja melegét — szólította 
meg őket. 

— Jöjj, ülj le közénk, ha nincsen más dolgod! — hívta szívélyesen Take. 

— Semmi sürgős teendőm nincsen, irgalmas testvér, jól gondoltad. 

A sánta, sovány ember, akinek a korát Ricci nem tudta volna 
megbecsülni, helyet foglalt mellettük a sztüpa lépcsőjén. Mélyet, hangosat 
sóhajtott, mintha kifújná az élet nyűgét, szenvedését, és elkezdte: 

— Mondjátok meg nekem, mi végre élünk? Úgy látom, Lao-ce sem ad 
erre egyértelmű választ. Az élete értelmét az ember csak élete delén kezdi 
mérlegelni, fel-felérni ésszel, ám a túlvilág oly ismeretlen marad előtte, akár 
egy sötéten ásító, titkait magában rejtő barlang. 

Ricci elméjében fény gyulladt: itt a kitűnő alkalom, hogy ennek a 
tévelygő báránynak beszéljen a keresztény paradicsomról. 

— Mi a neved, jó ember? 

— Mizu. Csak így egyszerűen: Mizu. Mer" én ötven évet a tengeren 
szolgáltam. Kantoni hadihajón. Így hozta a sors. 

Jellemző név, gondolta Ricci. A guan nyelvjárás szerint azt jelenti, 
hogy , víz". Bizonyára ennek a satnya emberke életében a víz volt a 
legmeghatározóbb: mi más is lehetne hát a neve? 

— Hallottál már a kereszténységről? 

— Valamit igen, de az nem kedvemre való, mert az a portugálok hite. 

— Légy irgalmas, és őszintén válaszolj szerény kérdésemre! — kérlelte 
kedvesen Ricci. 

— Úgy véled, a keresztények mind portugálok? 

— Ezt nem állítottam. . . 

— Okosan tetted, testvérem — mosolygott rá megnyerően az olasz. — 
Mert az igazság az, hogy mi, Jézus követői, szomorúak vagyunk amiatt, 


hogy a , tengeri rablók" is keresztények. De ez ellen, sajnos, nem tehetünk 
semmit. 

Mizu eltűnődött a szavakon, tenyérnyi képe fonnyadt jang-taóra 
hasonlított. 

— Olyanok azok is, mint nálunk a japánok? Ott is sok a buddhista, 
mégis sokszor nagy ellenségeink nekünk. 

Ricci örült, hogy az öreg tengerész ilyen jó hasonlatot talált, így erre 
nem kellett már több időt fecsérelnie. 

— Jól látod! Azért, mert a portugálok katolikusok, mi még szerethetjük 
ezt a vallást. — Mély levegőt vett, hogy végiggondolja, miről beszéljen. — 
Mi, keresztények tudjuk, hogy elnyerjük az örök üdvösséget. A földi élet 
csupán próbatétel, az igaz ember a túlvilágon kapja meg méltó jutalmát 
nehéz sorsa után. 

— Nehéz élet után? 

— Igen, testvérem. Minél többet szenvedtél a földön, annál nagyobb 
bőségben és boldogságban lesz részed a Paradicsomban. 

— Te tán nem Buddha követője vagy? Miért beszélsz akkor nekem a 
kereszténységről? 

— Én és társam Buddha szellemében élünk, de hiszünk Jézusban, a 
keresztény katolikusok Megváltójában is. És hisszük, mert meg van írva a 
mi szent könyvünkben, hogy a földi nélkülözés, a tisztességes élet majdan 
elnyeri jutalmát. 

— Ez érdekes ám -— csillant meg Mizu szeme. — Ti úgy tartjátok, hogy a 
becsületes, szegény ember majd boldog lesz a túlvilágon? 

— Úgy, úgy! — bólintott rá Take. 

— És hogyan él egy tisztességes keresztény? 

Take mindjárt nekifogott, és hibátlanul elmondta a Tízparancsolatot. 
Ezen még Ricci is meglepődött. Aztán szó szót követett, egyre mélyebb és 
tartalmasabb társalgásba merültek, s a végén Mizu azt találta mondani, 
hogy ő bizony csatlakozik a keresztények táborához, mert annyit gürcölt 
élete során, hogy megérdemli majdan az örök boldogságot. 

— Életed legfontosabb elhatározása ez, jámbor hittársunk — ejtette Ricci 
az öreg vállára a kezét. — Innentől, meglásd, nyugalommal tölt el a tudat, 
hogy nem szenvedtél hiába, és vár rád az üdvösség. 

Mizu hálás szemmel nézett a két szerzetesre. 


— Tudjátok, irgalmas testvérek, engem nem is Jézus tanítása győzött 
meg, hanem a ti csendes és bölcs személyetek. Bennetek való bizalmam 
döntette el velem, hogy fölveszem a keresztséget. 

Ricci örvendett, bár jól tudta, hogy Mizu korántsem jellemzi a 
kínaiakat. Véletlen csupán, hogy ennyire érdeklődő, nyíltszívű, 
meggyőzhető helybéli talált rájuk. Na, majd ha egy igazi tudóssal hozza 
össze a sors, akkor dől el, mennyire felkészült, hogyan tudja felépíteni 
érveinek rendszerét. És egyszerre ráébredt, hogy kolduló boncként aligha 
tágulnak tovább lehetőségei. Egy-egy kínait a szegényebb néprétegből 
jobbára mindig sikerülhet majd meggyőznie, viszont ezzel nem elégedhet 
meg: a tömeges áttérítéshez kell eljutnia! 


Baretto. és két társa reggel indult útnak, hisz megígérték a 
selyemkereskedőnek, hogy időben a mólónál lesznek. És nem másért, 
minthogy segítsenek a berakodásban. Ez egy eredeti ötlet volt, amelyet a 
rangidős talált ki: járjanak el ingyen dolgozni erre-arra, munka közben lehet 
a legegyszerűbben a helyiek bizalmába férkőzni, aztán csínján el lehet 
kezdeni az agitációt. Ricci már két kereszténnyel gyarapította Jézus nyáját, 
ami önmagában szinte elhanyagolható, de ezen kívül a kantoni misszió 
eddigi munkája elkeserítő. 

Éledezett a város, az utcákat, tereket árnyékmozgást végző emberek 
lepték el, amit a három jezsuita már megszokott. Ruggieri először nagyot 
nézett, hogy mi a csudát művel reggelente ez a rengeteg ember, egy ideje 
azonban inkább csodálója a jelenségnek. Annál is inkább, mert 
elbeszélgetett erről egy helybélivel, aki ugyan hitbéli ügyekről hallani sem 
akart, de másról szívesen társalgott. A férfi elmondta, hogy a taj csi egy 
összehangolt mozgásrendszer, amely ellazít, megnyugtat, ugyanakkor 
felfrissíti a testet meg a szellemet. Szívesen mutatott is néhány alapvető 
mozdulatsort, amit Ruggieri elsajátított, és ha két rendtársa nem látta, tőle 
telhetően el is végzett. És be kellett látnia, hogy jó hatást gyakorolt rá, így, 
ha tehette, gyakorolta. . . 

A buddhista kápolna mellett valamennyien Riccit keresték a 
szemükkel. Meg is látták, épp intett feléjük, hogy várjanak. 

— Hová igyekeztek? 

— A kikötőbe — felelte Baretto. 


— Nyomotokba szegődünk, nekünk is arra van dolgunk. 

Baretto bólintott, így az olasz meg Take csatlakoztak hozzájuk. A 
forgalmas főúton ezúttal sietve haladtak át, hiszen várta őket a 
selyemkereskedő, viszont a két boncnak nem lett volna muszáj velük lépést 
tartania. Valami rossz előérzet azonban azt súgta Riccinek, hogy most nem 
maradhat le rendtársaitól, mert valami történni fog. A zömök Take azonban 
egyre jobban fáradt, szuszogott, s amikor a  Sárkánykő utcából 
lekanyarodtak a kikötő felé, szóvá is akarta tenni. Azonban nem maradt rá 
ideje, mert hirtelen beigazolódott mesterének sugallata. 

Egy rosszarcú, szutykos alak vágódott közéjük, és vészjóslón széles 
pengéjű kard villant markában, amivel Baretto felé nyesett. Ricci 
párducruganyos lendülettel vetődött előre, oly ügyesen, hogy sikerült is 
megtaszítania a fegyverest, aki így a levegőt kaszálva bukfencet vetett, 
majd nagyot esve elhasalt. Azzal, hogy Ricci ilyen gyorsan cselekedett, a 
tulajdon életét is megmentette, mivel egy dühös, bőrmellényes alak éppen 
őt vette célba valami dobófegyverrel. A pöröly sivítva pörgött el a feje 
mellett, és beleállt egy bolti bejáró faoszlopába. A szerzetes visszalépett, 
kézéllel háromszor, ököllel kétszer megütötte a bőrmellényes támadót, aki 
olyan átható bűzt árasztott, hogy még így, félig önkívületi állapotában is 
erősen marta az orrát. A merénylő az ütésektől meg-megtántorodott, 
hellyel-közzel harcképtelenné vált. 

Viszont egy harmadik is előrobbant a semmiből, olyan őrjöngő harci 
kiáltást hallatva, amitől a jezsuiták ereiben meghűlt a vér. Időközben az a 
haramia is talpra szökött, akit az imént Ricci buktatott el. 

— Irgalmazzatok! — esdekelt Take. — Ne bántsatok bennünket! Senkinek 
se ártottunk! 

Ricci kétségbeesetten forgott körül, segítséget remélve, mert a két 
fegyveres széles pengéjű szablyát lóbálva most csak ellene fordult. Társaira 
nem számíthatott, ők soha életükben nem verekedtek, egyedül, puszta 
kézzel viszont neki immár semmi esélye. Ó, hát ily gyorsan eljött a vég, 
éppen akkor, amikor már kezdett volna sikereket elérni itt a messzi 
idegenben! 

Tarkóján kiütött a félelem jeges verítéke és előre megborzongott az 
elkerülhetetlen hideg, kegyetlen acél húst, csontot elmetsző fájdalmától. 
Istenem, Jézusom, kegyelmezz nekem! 


A rossznál adódik néha rosszabb is. A szegecselt bőrmellényt viselő 
alak, aki olyan büdös volt, mint a görény, összeszedte magát, és ő is kardot 
rántott. A jezsuiták, Takéval egyetemben tüstént össze is tömörödtek, akár a 
madárfiókák, ha kányavijjogást hallanak. Immáron csupán a támadók dühén 
múlt, milyen gyorsan mészárolják le őket. 

— Most végetek, idegen férgek! — hörögte a bőrmellényes. 

Teljesen váratlanul, akárha az égből ugrott volna elébük, egy daliás 
alkatú,  selyemköntöst viselő férfi kelt a szerzetesek segítségére, 
védelmezőn hosszú, egyenes kardját suhogtatva. 

— Gyáva csürhe! — szűrte át a fogai között. — Gyertek csak, ha 
meguntátok az életeteket! 

A támadók tekintete összevillant — ezzel nem számoltak ám egy 
szempillantás alatt felmérték a váratlan helyzetet, és vad vijjogással 
rontottak rá a szép szál vitézre. Amit a jezsuiták meg az éppen erre sétáló 
városlakók innentől láthattak, azt bizonyára életük végéig sem felejtik majd 
el. A három kérlelhetetlen gyilkos bármily sebesen is forgatta fegyverét, 
bármily elszánt hevességgel vagdalkozott is, a selyemköntösös mindegyik 
vágásukat kivédte. Mintha villámok csapkodtak volna, úgy hasítottak a 
pengék, és fémes csengésüktől a szájtáti emberekbe szinte beleszakadt a 
visszafojtott lélegzet. A galamblelkű Ruggieri egész testében remegett, a 
Miatyánkot mormolva vég nélkül. 

A bőrmellényes csupasz karján, a tekergő sárkány alatt megfeszültek az 
inak, alattomos alsó vágást igyekezett bevinni a dalia támaszkodó lábára. 
Ám a harcos résen volt, és a piszkos tőrvetés majdnem támadója vesztét 
okozta. A lendülettől kis híján orra esett, és hogy megőrizze egyensúlyát, 
hirtelen ösztönnel belekapott társa nadrágszárába, aki ettől megbillent, 
kiesett mozdulatainak ritmusából. A selyemköntösös harcos azonnal 
észlelvén a lehetőséget, halálos vágással le is sújtott a balszerencsés 
orrnyergére. 

A jellegzetes csattanás, a gyilkos összecsuklása csodálkozó kiáltásra 
ragadtatta az összeverődött bámészkodókat. Aztán, hogy a támadók már 
csak ketten maradtak, a túlerő megcsappantával, pár pillanat múlva a 
másodiknak is vége lett: átdöfte törzsét a hosszú kard. 

Egyedül a bőrmellényes bűzgörény úszta meg, aki az eseményekből 
okulva menten kereket oldott. 


A dalia leengedte véres fegyverét. Nem állt szándékában a menekülő 
után iramodhni. 

Ricci szedte össze magát legelőször. Odalépett az ismeretlenhez, 
meghajolt, a kezét nyújtotta. 

— Köszönjük, sziensön, hogy védelmedbe vettél bennünket! Nélküled 
valamennyien itt hevernénk élettelenül az út porában. 

A daliás uraság elmosolyodott, ugyancsak meghajolt, elfogadta a 
kézfogást, és baráti hangon szólt: 

- Senkiházi, gyáva csürhe! Soha nem bocsátottam volna meg 
magamnak, ha sorsotokra hagylak benneteket. Külföldiek vagytok és szent 
emberek. Szégyellem, és bocsánatot kell kérnem, hogy ilyesmi megtörtént 
veletek az én hazámban! 

— Bocsánatkérésre semmi szükséged, mi tartozunk neked hálával. Az 
én nevem Li Ma-to, buddhista és keresztény szerzetes. Kérlek, áruld el a 
neved, hogy ezután imába foglalhassuk. 

— Hiszen ő Pao Csen uraság! — nyomakodott hozzá, s hajbókolt előtte 
Take, és úgy fénylett a képe, mint a telihold. — A gyengék védelmezője, az 
árvák segítője! Áldás a neved. Csen mandarin! Dicsőség és szerencse 
kísérje utadat! 

A többi jezsuita is meghajolt, bemutatkozott, köszönetüket fejezték ki a 
daliás uraságnak. Pao Csen szerényen fogadta a hálálkodást, fürkész, vidám 
szeme érdeklődéssel vizsgálgatta az európaiakat. Azonban Ricci érdekelte 
igazában. 

— A te lélekjelenlétedre nagy szükség volt, különben már az elején 
levágnak benneteket. Honnan tanultál pusztakézzel harcolni? 

— Még messzi hazámban, amit Itáliának neveznek, sajátítottam el az 
ökölvívás fortélyait. Makaóban pedig egy öreg kínai mester tanított a 
kungfura. 

— Ne is folytasd, jó Li Ma-to! — intette le Csen. — Jöjj el házamba, légy 
becses vendégem! Mindennél jobban óhajtok veled hosszan társalogni. — A 
földön heverő két vérbefagyott hullára tévedt tekintete. — Ezek aljas 
bérgyilkosok voltak. Na, de majd kiderítjük, ki áll mögöttük. 


Vu Jing szája habzott a dühtől, és szidalmak özönét fröcsögte 
csatlósára. 


— Hogy a fekete ragály vitt volna el csecsszopó korodban, Kutya! Hát 
hogy tudtátok ezt így elrontani?! 

— Mindennek az az átkozott Csen volt az oka! — szabadkozott Heisza 
Guo. — Ha ő nem kel a sápadt hulokok védelmére, már rég beitta volna 
vérüket a sárga föld! 

Ezúttal a Sicsijang folyó partján találkoztak, távol Vu Jing villájától. 
Legfőképp óvatosságból, mellesleg pedig azért, mert a mandarin háza népe 
továbbra sem állta Heisza Guo förtelmes szagát. A víz egykedvűen 
nyaldosta a fövenyt, algát és kagylóhéjakat hajtva szárazra. Távolabb egy 
lógó szárnyú, öreg sirály bicegett, és fáradtan csipegette fel a nedves 
homokról az eleséget. 

— De ti hárman voltatok! — vicsorgott Vu Jing. 

— Cöh, hiába, nagyuram! Csen olyan káprázatosan forgatja a kardot, 
hogy az, hogy az már... És még a szerencse is melléje szegődött, mert a 
legrosszabbkor megbotlottam. 

— Ah! — legyintett a mandarin. — Szerencsétlen vadszamarak! Csen 
befolyásos ember, még a császári palotában is akadnak hívei! Ezután 
nagyon óvatosnak kell lenned, jól vésd az agyadba! Nem szeretném, ha 
kitudódna, hogy én állok a háttérben. 

— Bennem megbízhatsz, nagyuram! Senkinek se szólok egy árva szót 
sem. 

- Nagyon ajánlom, különben magam öllek meg! -— horkant fel 
mérgesen a mandarin, és arca sötét tónusba fordult. Hosszú körmeivel most 
nem szakállát babrálta, hanem csatlósára mutatott. — Arról sose fogok 
lemondani, hogy a nyugati férgeket kiseperjem az országból, de egyelőre 
jobb lesz nyugton maradni. A kormányzó se ért velem egyet, és a ravasz 
jezsuitáknak, vagy hogy nevezzem a nyavalyásokat, már híveik is vannak. 
Neked viszont azt javaslom, tüstént tűnj el, telepedj át másik tartományba, 
mert itt hamar felismernek, már a szagod miatt is... Nesze! Egy zacskó 
ezüst, ezzel elboldogulsz. Majd üzenek, ha megint itt lesz az ideje. 

Heisza Guo mohón kapott a nehéz, tömött erszény után. 

— Köszönöm, nagyuram, hálám kísérje minden lépted! 

— Jól van, te bitang Kutya. Hordd el sebesen a tetves irhád, hogy egy 
lélek se lásson ezen a környéken! 

És Vu Jing úgy legyezett felé hosszúkörmű ujjaival, mintha csak egy 
döglegyet hessegetne el. 


VI. 


Ricci módfelett örvendett annak, hogy végre egy igazi nagyúr, egy 
mandarin hívta vendégségbe. Ettől a találkozástól nagyon sokat remélt, 
alaposan fel is készült rá. Természetesen rengeteg ajándékot vitt magával 
egy telitömött hátiládában, így mire megtalálta az udvarházat, rogyadoztak 
a lábai. Különösen a fóliánsok, könyvek nyomták erősen vállait, de a 
mechanikai szerkezetek se voltak könnyűek. 

A bejárati kapu előtt rövid töprengés után megrántott egy lakkozott 
fakarikát, amely egy zsinór végén lógott. Kisvártatva fiatal, vidám szemű 
szolga nyitott ajtót. 

— Paj tyhien haoo, van-fu! — hajolt meg mélyen, aztán már kapta is le 
Ricci hátáról a ládát. 

— Sijese! — köszönte meg a szerzetes, és végre kinyújthatta a derekát. 

— Kövess! Csen nagyuram már vár. 

Gyönyörű. azáleacserjék és viráglugasok között vezetett a sétány, a 
levegőt részegítő orchideaillat töltötte meg. Micsoda kifinomult ízlés 
tükröződik ezen a kerten!- esett ámulatba az európai. Hasonlót ugyan látott 
Itáliában, de ily káprázatosan könnyedet, egyszerűt, szívmelengetőt még 
soha. 

Egy néhány lépésre levő ágyás mellett egy nő guggolt, a neszre felállt, 
és Riccire pillantott. A férfi szíve akkorát dobbant hogy az egész teste 
beleremegett. Istenem az égben, egy Madonnát látok! A teremtés törékeny 
szépsége, achátkőként villanó igéző szeme oly erősen sugárzott, hogy 
átragyogta köztük a távolságot. Óhatatlanul biccentenie kellett feléje, ámde 
a szépség hirtelen morcos képet vágva hevesen elkapta róla a tekintetét. 

A szolga egy pézsmaillatú, tágas terembe vezette, amely tele volt 
könnyű bambusz- és gyékénybútorokkal, melyek között pazar, damaszttal 
bevont tárgyak is megbújtak. Annyira egymáshoz ülőn, hogy a nézőnek 
kétsége se támadjon afelől, hogy mindezt művész válogatta össze. Az 
ablakok előtt áttetsző, gondosan redőzött vörös selyemfüggönyök omlottak 


alá, az üvegeken aranykígyóminták kanyargóztak. A sarokban, mint minden 
kínai házban, porcelán köpőcsésze álldogált, virágmintákkal az oldalán. 

— Köszöntelek, Li Ma-to — állt fel Pao Csen egy kerevetről, amelyen 
mintás kelmével vont vatta vánkosok, párnák, hevertek. — Nagyon 
örvendek, hogy hajlékomban fogadhatlak. 

A szemével jelzett a szolgának, hogy hová rakja a ládát, aztán intett 
neki, hogy elmehet. Könnyű kabátot és bő nadrágot viselt. Honfitársaival 
ellentétben viszonylag magas volt, széles vállal, domború mellkassal. Ha 
nem lettek volna mongolid arcvonásai, európai embernek is beillett volna. 

— Még nem jártam soha kínai mandarin házában — szólt a szerzetes, 
miután meghajolt -—, és azt kell mondanom, érdekes és szép otthont látok 
magam körül. 

— Valóban? A ti házaitok nem ilyenek? — kínálta hellyel Csen a 
vendégét. 

— Nálunk többnyire kőből építkeznek. Rómában, Firenzében sok száz 
éves házakban is élnek. 

— Igazán? 

Mielőtt Ricci leült volna, a ládából kiszedett néhány könyvet, 
csillagászati és földrajzi atlaszokat, s a kerevet melletti kis asztalkára 
helyezte. Aztán fölütötte az egyiket és úgy foglalt helyet Csen mellett. 

— Mutatok neked európai városokat, ha érdekel. 

A kínai szeme felragyogott. 

- Ó, nagyon érdekel! És minden szerfelett, ami csak a te messzi 
világodból való. 

— Nézd, láo csan — mutatott az egyik metszetre Ricci —, ez Lisszabon. 

— Lenyűgöző! — csodálkozott rá a képre Csen. — Ebben a városban 
születtél? 

— Nem, de innen indultam hajón hozzátok. Ez a portugálok fővárosa. 
Olyan, mint nálatok Peking. 

— Káprázatos! — hajolt föléje Csen. — Ezek a magas, tornyos épületek 
valami szent házak? 

— Jól gondolod. Templomok. Ide járnak a keresztények imádkozni. 

— Igazán? Azt mondod, magad is keresztény vagy. 

— Igen. 

— Akkor majd mesélj a keresztény szertartásokról, de csak később! 
Most jobban érdekel ez, amit látok. És mondd, Portugáliának van császára? 


— Nincsen, király uralkodik ott. 

Csen most a kikötő erődítményeit vette szemügyre, meg a vízen 
vitorlázó hadi- és kereskedelmi hajókat. 

— Jó hajóik vannak. És mondd csak, Portugália nagy, erős ország? 

- Dehogy! Kicsi, főképp Kínához képest. Ez a Kuangtung, a ti 
tartományotok kétszer nagyobb Portugáliánál. 

— Hallatlan! Miket tudok meg! — ámult el Csen. 

Ricci mindjárt széthajtogatta az egyik térképet, ami Európát ábrázolta. 

— Ezt nézd meg, uram. Ez a mi Európánk. Az egész az Atlanti-óceántól 
az Ural hegységig tart. Látod, milyen sok ország található benne? És ahány 
ország, annyi nyelv, annyi uralkodó, észjárás, szokás, fizetőeszköz, nemzeti 
sajátosság. 

— Az én hazámban is többféle nyelvjárás van — tűnődött el Csen. 

— De ti, ha nehézkesen is, de valamennyire megértitek a különféle 
kiejtéseket. Ha meg nem, ott van a közös írásotok. Viszont Európában a 
portugál nem érti meg az olaszt, a spanyol a hollandot, a francia a németet, 
a magyar az oroszt, a török a lengyelt. 

— Dehogy! — tiltakozott a házigazda. — Megcsal a hallásod. A kantoni 
nyelv és a hivatali mandarin kínai a beszélők számára erősen eltér. 

— Úgy tűnik akkor, van még mit elsajátítanom. És elgondolkodtató, 
amit mondasz, abból a szempontból is, hogy az egész Európa mindenestől 
nagyjából akkora, mint Kína egymagában. 

Csen képére kiült a büszkeség. 

— Akkor nem beszélnek rosszat a mi tudósaink, hogy Kína a világ 
közepe, a tökéletesség csúcsa! 

— Részben igaz, mint sok minden ezen a világon. — igyekezett Ricci 
módfelett tapintatosan közeledni a kényes kérdéshez. — Tudod, nagyuram, 
ez is hasonlít a Föld gömbölyű voltának bebizonyításához. Hiába állította 
annak idején sok okos gondolkodó, hogy a Föld nem lapos, hanem 
gömbölyű, sokan nem hittek neki. Még azután se, miután Kolumbusz elérte 
az új földet, amit most Amerikának hívunk. Pedig akkor már elégé 
nyilvánvalónak tűnt, és mondhatjuk azt is, hogy Magellán hajói 
fölöslegesen kerülték meg a Földet, ő maga meg értelmetlenül halt meg a 
filippinók partjainál. 

— Nem igazán értelek — ráncolta a mandarin a homlokát. 


— Azt szerettem volna ezzel mondani, hogy sok esetben el kell hinnünk 
azt, amit nem látunk, amit nem tapasztaltunk. Viszont tudós vagy merész 
emberek elénk tárják bizonyítékaikat, csak meg kell, hogy értsük. Kína sok 
kiváló bölcset adott a világnak, már a régi koroktól, mint Cu Csung-cse 
vagy Lu Jü, és ma is élnek ilyenek, mint a botanikus Li Si-csen vagy a 
bölcselő Li Cse. De az én földrészemen is rengeteg kiváló elme élt és él. 
Nagyszerű matematikusok születtek több mint ezernyolcszáz évvel ezelőtt 
Görögországban. Hallottál már felőlük? 

— Soha. 

— Csak néhány nevet említek: Arkhimédész számolta ki először, 
hogyan aránylik a kör átmérője a kerületéhez. Iehát neki köszönhetjük a 
3,14 szorzószámot. De a felhajtóerőre is ő jött rá, ami abból áll, hogy ha 
vízbe merül egy tárgy, akkor a víz szintje annyival emelkedik, amennyi a 
tárgy térfogata. Aztán folytathatom Püthagorasszal, aki a rezonancia 
alaptörvényét fedezte föl, miszerint a hang magassága a rezgő húr 
hosszának függvénye. És ezt természetes számokkal le is vezette. 
Püthagorasz jött rá, hogy a Hajnalcsillag meg az Alkonycsillag ugyanaz, ez 
aztán megkönnyítette az asztronómiai méréseket és a tengeri hajózást. . . 

Pao Csen áhítattal hallgatta az idegent, s bár keveset értett belőle, ez 
utóbbi témához legalább hozzá tudott szólni. 

— Arról hallottál-e, tudós Li Ma-to, hogy mi kínaiak megelőztük ám azt 
a... hogy is nevezted... Kolombuszt? Előbb léptünk az általatok 
Amerikának nevezett földrészre a Csendes-óceánt áthajózva. 

— Igen, hallottam felőle. És el is tudom hinni! — fogadta el nyomban a 
szerzetes, ámbár magában a kétkedés jogát ravaszul megtartotta. — A kínai 
hajósok is vannak olyan rátermettek, mint az európaiak! 

Ez nagyon tetszett a mandarinnak, és lelkesen beszélni kezdett. 

— Mi úgy tartjuk, hogy Hszü Fu vezetésével nagy hajóraj indult kelet 
felé, hogy a császárnak megtalálják és elhozzák az örök élet csodaszerét. A 
hajókon ezer-ezer lány meg fiú, és sok mesterember utazott. Ámde a hajók 
nem tértek vissza, mert Japánt elérve megtetszett nekik a sziget, ahol le is 
telepedtek. Japán tehát Kínából vétetett. Aztán mi már nagyon régen 
felfedeztük az iránytűt, amit a világ tőlünk vett át. 

— Valóban — ismerte el Ricci, és igyekezett még híres matematikusokról 
beszélni házigazdájának. Csent azonban jobban érdekelte a csillagászat, így 


beszélgetésük abba az irányba tolódott el. Ismét a görögök kerültek szóba, 
de ezúttal a legnagyobb asztronómus. 

— Ptolemaiosz — próbálgatta kimondani Csen a furcsa hangzású nevet. — 
És ő mikor élt? 

— Úgy ezerötszáz évvel ezelőtt. Noha ő még nem ismerte fel, hogy a 
Föld kering a Nap körül, ezért geocentrikus elmélete ma már nem állná meg 
a helyét, de rajzolt egy olyan térképet, amely még ma is ámulatba ejti a 
tudósokat. 

— Meg tudod mutatni? 

— Csupán kicsiben. — Ricci fellapozta a vastag fóliánst, és egy rajzon 
megmutatta Csennek, miként látta a világot Ptolemaiosz. 

A ház ura hosszan nézte, majd óvatos hangon megjegyezte. 

— Ezen nem látom Kínát. 

— Igen, mert rólatok a derék görög még nem tudott. 

Ezen Csennek ismét erősen el kellett gondolkoznia. Tehát volt olyan 
idő, amikor az európaiak nem is hallottak Kínáról. Sántítana az a 
magabiztos állítás, hogy a világ mindent Kínától tanult el, és Kínának nem 
kell tanulnia senkitől? 

— És mai világtérképet tudsz mutatni? 

— Örömest. 

Ricci a ládájából hosszú vászontekercset szedett elő. 

— Hová akaszthatom ki? 

Csen felállt, mutatott neki egy kampót a falon, amelyen tündérrózsát 
ábrázoló selyemkép lógott. Arra még ráfért a térkép tartózsinórja. Közben 
kettőt tapsolt, mire egy fiatal leányka, szemét lesütve, porcelánkancsót és 
csészéket hozott be. Szó nélkül letette az asztalkára, és finoman meg- 
meghajolva nesztelenül kihátrált. 

Ám a két férfit most nem érdekelte a tea. Csen megbűvölten, Ricci 
büszkén bámulta a világatlaszt. Némiképp ugyan aránytalan, kissé elnagyolt 
rajzolat volt, de elég sok mindent mutatott. Rajta virítottak Észak- és Dél- 
Amerika, a Fülöp-szigetek és Indonézia egyes részei is. 

Csen csalhatatlan tájokozódási képességgel rábökött Ázsia déli 
földrészére. 

— Ez Kína. 

— Igen, nagyuram — biccentett elismeréssel az olasz. 


—- Nagyon figyelemreméltó. Ilyet, bevallom, még nem láttam — lépett 
közelebb a térképhez a mandarin, hogy jobban meg tudja vizsgálni. — 
Látom, a városok neve is szerepel rajta. Kár, hogy én nem értek belőle 
semmit. 

— Latin nyelven íródott. 

Ricci hagyta, hadd csodálkozza ki magát a ház ura, akinek most azt is 
meg kellett emésztenie, hogy bizony-bizony nemcsak szülőföldjén, a világ 
más részein is teremtődnek ám értékek. Erről az imént maga is 
meggyőződhetett a saját szemével. 

Később, az üdítően zamatos tea kortyolgatása közben, Csen a 
csillagászat irányába vitte el ismét a szót. Abban némiképp jártasnak tartotta 
magát, kisvártatva azonban kiderült, vendége e téren is tájékozottabb. 
Nyilvánvaló, hiszen ő Rómában tanítványa volt a híres Christopher Clavius 
jezsuita matematikus-csillagásznak, akinek kutatási eredményei nagyban 
hozzájárultak a naptári időszámítás megújításához. Amit aztán mostanában 
Gergely-naptár néven a keresztény világban már be is vezettek, ahogy 
Valignani nekik küldött leveléből kiderült. Később beszélt még olyan apály- 
dagály jelenségről, ami Csen számára szintén ismeretlen volt. 

— Tekintsd meg a legújabb műszereket, nagyuram — szedegette ki a 
ládából ördöngös szerkezeteit a vendég. — Látod, ez a szextáns, amivel meg 
tudod állapítani helyzetedet akár az óceán közepén is. 

Csen megilletődve vette át a formás vörösréz műszert. Ilyen 
boszorkányos csudaeszközt eddig még sose látott. 

— Nahát! 

— Látod, ez az ív egy 60 fokos körcikk, amit így kell a szemed elé 
tartani — mutatott egy kis ízelítőt Ricci. — Ha óhajtod, majd megtanítalak a 
használatára... Ez pedig egy asztrolábium — nyújtott át egy jóval 
bonyolultabbnak látszó alkalmatosságot. 

Kerek formájú, aprólékos ötvösmunka volt, tele apró jelekkel meg 
állítható irányszárral. Csen még a másik szerkezetben sem tudta 
kigyönyörködni magát, és már ott is volt az újabb varázslat. 

— Hm. Ó! 

Ricci módfelett élvezte ezt a szerepet. Pao Csen egy érdeklődő, nyitott 
kínai, akinek érdemes új dolgokat mutatni, olyanokról beszélni, amiről még 
nem hallott. 


- Egy adott földrajzi szélességben a dátum ismeretében 
meghatározhatjuk vele a helyi időt — magyarázott tovább. — Ehhez csupán a 
Nap horizont feletti magasságát kell megállapítani, aztán ezt a jelzőkart a 
megfelelő helyre tolni. 

Nem hagyta, hogy Csen belekérdezzen. Le akarta hengerelni. 

— Tekintsd meg ezt az órát! Ez az időt méri. Bármikor ránézel, pontosan 
meg tudod mondani, hány óra van. Ezeket mind ajándékba hoztam neked, 
fogadd el. — S végül előszedett egy mechanikai játékszert. — Hallgasd! 

Fölpattintotta a szelence tetejét, hirtelen kiugrott belőle egy karcsú 
táncoslányfigura, s csilingelő zenére forogni kezdett. A mandarin olyan 
tágra meresztette a szemét, hogy Ricci majdnem elnevette magát. Aztán a 
házigazda megölelte az olaszt, megropogtatta csontjait, lapogatta a vállát és 
harsányan nevetett. 

- Barátom! Te aztán nagyon okos ember vagy! Ezt Kínában 
mindenkinek meg kell tudnia! Na, közbenjárok én az érdekedben immár a 
tudósoknál, a kormányzóknál, de elviszem jó híredet Pekingbe is. — Kezét 
nyújtotta. — Legyünk barátok! 

Ricci a jezsuita jelmondatra gondolt és elfogadta a parolát. 

— Megtisztelsz, hogy a barátod lehetek. 

— Most jöjjön a vacsora! 


Caj Tien-en és Federico szerzetesek érkeztek meg Kantonba, hogy 
immár hat főre bővítsék a jezsuita missziót. Baretto sokat várt attól, hogy 
végre egy valódi kínai származású rendtárs is csatlakozik hozzájuk, 
remélve, így könnyebben férkőznek a helyiek bizalmába. Caj Tien-en 
egyébiránt halk szavú, alázatos jezsuita volt. Ahogy beléptek, csak Federico 
vitte a szót. 

— Hoztunk, testvérek, mindent, amit igényeltetek: ezüstöt, térképet, 
műszereket. Aggodalommal töltött el valamennyiünket támadásotok híre. 
Valignani atya szerint Isten kegyeiben tartja rendünket, hiszen senkinek se 
görbült haja szála. 

— Pao Csen mandarinnak köszönhetően — közölte szárazon Baretto, 
mert még nem tette túl magát a megpróbáltatáson. Leginkább az a 
felismerés ijesztette meg, hogy meghalhat, és, ellentétben az öntörvényű 
Riccivel, az ő neve mellett nem jegyeznek áttérített kínait. Csekélyke 


kárpótlás az élettől, hogy a két bárány keresztelő szertartását maga végezte 
el. 

— Hol van Matteo testvér? — nézett körül Federico. 

— Hol erre, hol arra — húzta el a száját Baretto. — Most éppen Csen 
meghívásának tesz eleget. . . 

A másik bólintott. 

— Beszéljetek nekünk az itteni életről! Látom, a séngek öltözékét 
viselitek. Ez nem ingerli a helyieket? 

- Nem. Inkább a jezsuiták talárisa nyugtalanítaná... De legelőbb 
végezzük el a lelkigyakorlatot, majd harapjunk valamit! 

Így is cselekedtek. A hosszú elmélyülést követően körülülték az 
asztalkát. A kifőzdéi káposztás tekercsek, amelyeket Goös hozott még 
melegen két órával ezelőtt, egy terebélyes szilkében vártak rájuk. 

— Remélem, ti is megkedvelitek ezt az olcsó és tápláló étket — mutatott 
az edényre. — A káposzta birkahúsos rizzsel van töltve. Hidegen is mennyei. 

Caj Tien-en helyeslőn bólintott. 

— Én ismerem, a családom is szereti. 

Jóízűen és sokat ettek. Kisvártatva kiürült a cserépedény, de jól is 
laktak valahányan. 

— Ricci talán betér, hagyhattunk volna neki is — jegyezte meg Ruggieri. 

Baretto legyintett. 

— Én rajta nem tudok eligazodni! És nem vagyok benne biztos, hogy 
amit csinál, annak majd meglesz az eredménye. 

Federiconak már a nyelvén volt, hogy megvédje Riccit, de aztán inkább 
mégis hallgatott. A rangidős Baretto tisztelete minden más parancsot 
felülírt. Ruggieri viszont vizet kortyolt, megtörölte száját, és kimondta 
szívében rejlő gondolatait: 

— Az utcákon járva, a feliratokat nézve rá kellett jönnöm, hogy sokat 
kell még nekem is tanulnom. Ricci abból a szempontból szerencsés, hogy 
zavartalanul mozog mindenféle körökben, sőt: temetéseken is részt vesz! 
Lassan többet fog tudni nálam. Nagyon jó lenne valami méltó feladatot 
kapni, bekerülni valami hivatalba, elmélyedni a guan nyelvjárásban. 

Baretto két görbe metszőfoga közül körmével kipiszkált valamit, majd 
leintette rendtársát. 

-— A mi küldetésünk nem olyan irányultságú, hogy ilyesmivel is 
foglalkozzunk. Meg kell találnunk a megfelelő hatalmasságot, akár egy 


tartományi kormányzót, de legjobb lenne eljutni magához a császárhoz, és 
okos szóval áttéríteni. Aztán majd a császár hatalmi szóval parancsolja meg 
népének, hogy mindenki vegye fel a kereszténységet. 

— Bocsáss meg, testvérem — szólt tapintattal Caj Tien-en —, de amit 
kimondani oly könnyű, megtenni szinte lehetetlen. 

— Már miért lenne lehetetlen? 

— A kínai nép hitbeli ügyekben nem a császárt követi, hanem a maga 
lelkiismeretét. Kínában nagyrészt magánügy mindenkinek a hite. Abba 
senki se avatkozik bele szívesen. 

Baretto pedig olyan jól végiggondolta azt, hogy mostantól befolyásos 
emberek bizalmába kell férkőzni, akik  megkeresztelkednek, majd 
odahatnak, hogy a köznép is ekképp cselekedjék. Dühítette a csendes Caj 
Tien-en talányos érvelése. 

— Kár volt szólnod, testvérem! Látom én azt, hogy milyen tisztelet 
övezi a császárt! Hidd csak el nekem, hogy nagyon sok bejönne számunkra 
a réven, ha tekintélyes személyeket nyernénk meg ügyünknek. . . 

Az alkony különös, matt fényébe vonta a szobát, a szerzetesek 
okkersárga öltözékét szürkévé festve, amikor beállított Matteo Ricci. 
Üdvözölte új társait, olajlámpást gyújtott, aztán helyet foglalt közöttük. 

— Mint egy igazi bonc — jegyezte meg Federico. — Vörös a nyakad, de 
még a fejed is. 

- Igen, a nap leégetett... Hanem nagy hírekkel szolgálhatok. 
Megnyertem ügyünknek Csen mandarint. 

— Áttérítetted? — kapta fel a fejét Baretto. 

— Ott még nem tartunk, de ígéretet tett, hogy engem országosan ismert 
emberré tesz. 

— És az miért jó nekünk? 

- Úgy érzem, hasznunkra válik, hogy közbenjár érdekemben a 
kormányzónál, tudósoknál, a császárnál. 

— És akkor mindenütt téríthetünk? 

— Erről még szó sincs — simogatta meg óvatosan vörösre sült üstökét 
Ricci. — Lenyűgöztem őt csillagászatai tudományommal, és a mechanikus 
műszerek is megtették a hatásukat. 

— Ennyit mi is elértünk Vang Pan kormányzónál — okvetetlenkedett 
tovább Baretto. 


— De én barátságot kötöttem Csennel. Megígérte, mindent elkövet, 
hogy megismertesse a kínaiakat az európai tudománnyal. 

Ruggieri ráébredt a dolog nagyszerűségére. 

— Mi pedig így jobban megismerhetjük az ő kultúrájukat és nyelvüket! 
Szeretnék még több írásjelet megtanulni. 

— Jól van — bólintott Ricci. — Csen alaposan végiggondol mindent, 
aztán, ha valamire jutott, ismételten hívat. Tarts majd vélem, Michele! 


VII. 


Újból Csen pompás házának fogadószobájában teázgattak, de immár 
hármasban. Ruggierit, ahogyan megígérte neki, Ricci magával hozta. A 
házigazda örült a másik olasznak is, hiszen még egy messziről jött ember az 
ő számára újabb érdekes beszélgetések lehetőségét kínálja. Ki is faggatta a 
sinológust, s miután megtudta, hogy az lingvista, és minden vágya, hogy 
elmerüljön a kínai nyelvben és írásban, mindjárt támadt is egy ötlete. 

— Jól beszéled a portugál nyelvet is? 

— Anyanyelvi szinten beszélek olaszul, latinul, portugálul, nagyuram. 

— Jól van! Akkor én azt javaslom, kezdj el gondolkodni egy portugál- 
kínai szótáron. Majd szólok a te érdekedben is a kormányzónak. — A 
mandarin hol az egyikre, hol a másikra tekintett. — Szóval ti mindketten 
Itáliából származtok? 

— Igen. 

- Néztem a térképen hazátokat. Meglepett, hogy Kínához képest 
milyen parányi. De azon még jobban elámultam, hogy Portugália még 
Itáliánál is kisebb. Jó, hogy ezt tudom, és mostantól azon leszek, hogy 
valamennyi méltóság értesüljön erről országomban: nincs mitől tartanunk. 
Portugáliának nincsenek hatalmas erőtartalékai. És Makaó csupán egy kis 
egérszar, amit bármikor a tengerbe  pöckölhetünk. Nyugodtan 
kereskedhetünk velük, nem fog bennünket az a veszély fenyegetni, hogy 
Portugália elfoglalja országunkat. 

— Ettől tényleg nem kell tartanotok — értett egyet vele Ricci. — Kína 
mérhetetlenül nagy és gazdag. 

Csen ezt elégedett bólintással nyugtázta. Kényelmesen elhelyezkedett a 
kereveten, majd sokatmondóan ráhunyorgott Riccire. 

- Hanem én végiggondoltam, hogyan lehetnél nálunk híres ember. 
Mert, ha híres vagy, eljuthatsz bárhová, találkozhatsz bárkivel. Mi hasznát 
vennénk a tudományodnak, te pedig jól megismernéd Kínát. 

— Kíváncsian várom, mit találtál ki. 


— Magam is — csatlakozott Ruggieri. 

- Dobd le te ezt a bonc göncöt, vegyél fel helyette díszes 
selyemköntöst, amilyet a kínai tudósok viselnek, tegyél a fejedre 
kreppsapkát. Kapsz tőlem egy szép házat Csaoking városában, a szobák 
falára aggass térképeket, fizikai és matematikai táblákat, helyezz el benne 
európai találmányokat, órákat, műszereket. Arról pedig én gondoskodom, 
hogy legyen sok látogatód, akiket meg tudsz győzni az eszeddel. Higgy 
nekem: a tudománynak is hivalkodnia kell, hogy a tömegek érdeklődését 
felkeltse! 

A két jezsuita egymásra tekintett. Jól hallották, amit hallottak? Ruggieri 
nem mert gondolni semmit: Isten őrizz, hogy ő ebben állást foglaljon! 

— Rendkívül figyelemreméltó ajánlat, barátom — kezdte óvatosan Ricci 
—-, amely valóban jól szolgálná az európai és a kínai műveltség és tudomány 
közeledését. Noha rendünktől nem állnak távol a merész elhatározások, 
bizonyos helyzetekben a rögtönzés sem, ezt azonban mindenképp meg kell 
tárgyalnom Alessandro Valignanival, a makaói rendfőnökkel. 

Csen ravaszkásan rásandított. 

— A magad véleménye érdekelne. 

Matteo Ricci úgy érezte, soha életében nem állt még ekkora lehetőség 
kapujában. Micsoda kaland lenne! És talán megnyílnának előtte azok a 
titkos ajtók is, amelyek mögött különlegesen csábító csodák várnak egy 
ereje teljében lévő egészséges férfira. Feltéve, ha az égben lakozó Úristen is 
így óhajtja! 

— Én elfogadnám. . . — bökte ki végül csendesen. 

Ruggieri alig hallhatóan felszisszent, aztán mintha bent rekedt volna a 
lélegzet. Feszülten függött felettük valameddig a ki nem mondott gondolat. 

— Ha sikerül neked, Matteo — törte meg társa a csendet —, szólj az én 
érdekemben. Sorsközösséget vállalnék veled. 

A ház ura tapsolt, mire a szolgálólány besietett kancsóval, csészékkel. 
Ruggieri ámulva nézte a leány mozdulatait, melyek oly pillekönnyedségűek 
voltak, akár szende, tiszteletteljes arcvonásai, amik a férfiból gyöngéd 
érzelmeket váltottak ki. 

— Elmehetsz, majd én töltök a vendégeimnek — küldte ki a szolgát 
Csen. 

— Mit követsz még el ellenünk, nagyuram? — kérdezte meg vidáman 
Ricci. 


— Isszátok a bort, ugye? 

A két olasz ismét egymástól várt választ. Ezúttal is Ricci volt a 
merészebb. 

— Kortyolhatunk a kedvedért. 

Csen nevetett, megveregette a szerzetes vállát. 

— Jól van! Derék emberekkel szívesen iszom, kivált, ha tanulhatok is 
tőlük. Szeretném, ha beszélnétek most nekem a ti Istenetekről, mert engem 
érdekel az az isten, akiben még az ilyen művelt emberek hisznek. 

Ruggieri kezdte el, a legegyszerűbb igazságokat idézve a 
katekizmusból, aztán rátért a Tízparancsolatra. Ricci Jézus finoman árnyalt 
tanításaival folytatta, mértékkel emlegetve csodatevéseit, a Golgotát, a 
megfeszíttetést, a sírba tételt, a feltámadást. A keresztény mennyország 
színes felvázolása már bonc társamnál, Takénél is bevált, hátha Csen 
tetszését is elnyeri — futott végig rajta. 

— Üdvösség... — szólalt meg a mandarin. — Gyakran emlegetitek ezt a 
szót. Hogyan értelmezi ezt pontosan a vallásotok? 

A kérdésre újfent Ricci felelt, összeszedve minden kínai tudását. 

- — "A felmagasztaltak  megaláztatnak, — a megaláztatottak 
felmagasztaltatnak." Majdan, a feltámadás napján, amidőn az Úr 
dicsőséggel ítél meg minden lelket, a bűnteleneket örök boldogságra, a 
bűnösöket örök kárhozatra ítéli. 

És magában azt gondolta: 

Csen jellemes ember, megvan a magához való esze is, ám akár a 
kisgyermek, úgy lelkesedik az ismeretlen dolgok iránt. Tán nem is lesz oly 
nehéz meggyőzni. 

— Miből dönti el Isten, hogy valaki bűnös, más meg bűntelen? 

Ezt a kérdést Európában feltenni eretnekség lett volna, megfogalmazója 
tarthatott az inkvizíció megtorlásától. Itt, Kínában azonban olyan 
természetesnek hatott, mint ahogy a Nap felkél. 

Ruggieri szívéhez igen közel állónak érezte a kérdést, hát választ is 
adott rá: 

- Már hallhattál a Tízparancsolatról, amely alapvető szentencia a 
keresztény Bibliában. Azonfelül minden templomnak megvan a maga 
papja, akik miséken prédikálnak, hétről hétre elmondva a híveknek, hogyan 
is éljenek Istennek tetszőn. . . 

— Ti is keresztény papok vagytok. 


— Igen, mindketten felszentelt papok vagyunk. 

Csen erősen tűnődött. 

— Istenetek bárkit elfogad? 

— Bárkit. 

— És ha az a bárki bűnös életet élt korábban? 

— Csak hinni kell Őbenne, s Ő megbocsát. 

A házigazda többször biccentett. 

— A Ji Kinget olvastátok? 

— Tanulmányoztuk — bólintott Ricci. — Nagyon sok okosság van benne. 
Engem az lepett meg, hogy Kung Fu-ce már a mi Jézusunk előtt kimondta 
azt az alapigazságot, miszerint , amit nem akarsz magadnak, azt ne tedd 
soha mással." Elfogadom, hogy a valóság szüntelenül változik, és ebben az 
állandó, különös körforgásban Jang és Jin tartja fent az egyensúlyt. 

— "Légy hű önmagadhoz, és légy jó másokhoz? — mondott egy idézetet 
közbevetőleg Ruggieri. 

Ricci folytatta. 

— Az egyik legszebb fejezete a Változások Könyvének a Kút: , A kút 
mélyén rejlik a tiszta forrás, az Élet vize, az örök érték és tudás. Minden 
közösség központja a Kút. A Kútnál összegyűlnek a különböző emberek, s 
egynek érzik magukat. Megtalálják egymásban az értékeset, azt keresik a 
másikban, ami összeköti őket." — Ricci komoly ünnepélyes arckifejezéssel 
Csen felé fordult. — A te házad most a mi közös Kutunk. Mert lehet 
bármilyen vallásunk, higgyünk akármiben, ami igaz bennünk, azáltal egyek 
vagyunk. 

A mandarin szinte könnyekig megindultan fürkészte Ricci arcvonásait. 

-— Ezen szavaid szilárdították meg elhatározásom kezdetben 
bizonytalanságtól meg-megingó pilléreit. Döntöttem! Ha ezt nem hallom 
tőled, talán mégsem jutok a következő elhatározásra. Keresztény ember 
akarok lenni! 

- Hogyan mondtad... — hunyta le a szemét Ricci, és pillái alól 
előbuggyantak őszinte meghatódásának apró könnycseppjei. 

Csen, mintha csak elrestellte volna magát kettejük kölcsönös érzelmi 
nyíltságán, térdére csapott. Aztán zavarában, akár a pajtásával közös 
csínyen kapott kópé, hirtelen nagyot kacagott. 

— Ahogy hallottad. De ezt inkább később... Most hadd mutassam meg, 
mit is forraltam még ki ellened! Szolgáim közül hármat a rendelkezésedre 


bocsátok, mert híres ember nem lehet meg anélkül. — Tapsolt hármat, és 
nagyot kurjantott. — Gyertek, egyenként! 

Kövérkés, de fürge léptű kicsi emberke sietett be. Mindkét oldalon 
szabályosan kerekedett ki pufók képe. Vidám lett az ember attól, ha csak 
ránézett. A hajladozásban is éppoly fürgének mutatkozott, úgy hajtogatta 
törzsét, mintha versenyben lenne valakivel. 

— Jól van már, kiegyenesedhetsz! — szólt rá Csen, aztán vendégeihez 
fordult. — Han Tao-kuo, belső szolga. Udvarias, szófogadó, titoktartó, 
kedves. Ami a házon belül van, arról tud, mindenben lehet rá számítani, 
soha semmi nem kerüli el a figyelmét csak az, amit megtiltasz neki. 

Ricci úgy vélte, pontosan érti a házigazda szavait. Ültében enyhén 
meghajolt Han Tao-kuo felé, mire a szolgának fülig szaladt a szája, és ismét 
belekezdett mókás hajbókolásába. Ruggieri halkan fel is kuncogott mellette, 
Ricci pedig gondolatban derekasan átkozta rendtársát emiatt, mert alig bírta 
a maga komolyságát megőrizni. 

Csámpás mozgású asszonyság billegett be ezután, halványzöld ruhája a 
földig ért, hímzett kötény fedte nagy kebleit és széles hasát. Ábrázata olyan 
ijedt volt, mintha éppen halálos ítéletének kihirdetésére számítana. 

— Midori, szakácsnő. Nem váltam volna meg tőle, ha a lánya nem főzne 
éppoly kitűnően, mint ő maga. A finom ételek nagyon fontosak egy tudós 
házában. A híres, gazdag és előkelő vendégek megkövetelik az ízletes 
falatokat. És így megismered a kínai ételeket is, amivel még többet tudsz 
meg rólunk. 

— Köszönöm a figyelmességedet — hajolt meg most Ricci a mandarin 
felé ültében —, de nagyon az események elé mentél. Még nem mondhatom 
biztosra, hogy a rendfőnök beleegyezik. 

— Nekem a te kívánságod elég — vigyorgott vissza Csen. 

Legalább annyira csábította Riccit ez a felkínált élet, ahogyan annak 
idején Firenzében vonzotta a Távol-Kelet. Tudósként élni egy hatalmas 
országban, ahol annyi érdekes, felfedezésre váró dolog van, hogy az már 
önmagában is részegítő. És a tetejébe még megannyi titok várja valahol, a 
megismerés vágyának édesen mámorító, erős borát érlelve benne! 

— Jádevirág! — szólította Csen az utolsó embert. 

És ekkor Riccibe szakadt a lélegzet. Az a tünemény vonult be, akit 
múltkor a virágágyásnál megcsodált. Aki nem is járt, valósággal siklott, 
úszott a légben a föld fölött. Alul fölhasított, testéhez simuló ruhája 


megmutatta tökéletes alakját. Ahogy megállt a szakácsnő mellett, kivillant a 
bokája meg egy falatnyi a lábszárából, és Ricci azt gondolta, ez bizony még 
egy szentet is kísértésbe vinne, bármely férfi megbomolna érte. Fénylő 
barackvirágszirom-szín orcája hibátlan, művészi finomságú az orrocska és 
az ajak is. Mintha nem is evilági lenne. Hatalmas szeme, amely achát- 
feketében ragyogott, daccal állta a szerzetes tekintetét. 

— Na, tetszik? — kérdezte Csen. 

Ricci majdnem elszólta magát, de idejében észbe kapott. 

— Az mellékes, barátom. Mit tud? 

— Nagyon okos, rengeteg írásjelet ismer, választékosan beszéli a guan 
nyelvet. Azontúl jó kertész, kivirulnak keze alatt a díszcserjék, lugasok. 

Abban Ricci e pillanatban egyáltalán nem kételkedett. 

— Köszönöm, elfogadom. 

Jádevirág is hallotta az idegen szavát, bájos arcán megkeményedtek a 
vonások, hidegen méregette a férfit. Mit jelenthet ez a jégszilánkhasító 
tekintet? Vonzalmat vagy gyűlöletet"? 


. .. Összevesztem Matteo Ricci testvéremmel! Jézusom, mit vétettem a 
Mindenható Isten ellen, meg teellened, atyám, hogy büntettek engem ezzel 
az álszerzetessel, ezzel az eretnek lelkű kalandorral? Azzal jött haza tegnap, 
hogy elköltözik tőlünk, mert kapott Csen mandarintól Csaoking városában 
egy házat. Ez még nem lenne bűn, hiszen ajándékot kapni egy helyi 
hatalmasságtól igazán figyelemreméltó fejlődés, de ez korántsem minden. 
Immár fel akar hagyni a szerzetesi élettel, tudós gúnyát öltene, s úgy akarna 
élni, mint egy világi ember. Folyton a jezsuiták jelmondatával takaródzik, a 
szent célt emlegeti. Azt javaslom, atyám, ezt ne tedd számára lehetővé. Ez a 
jezsuita rend elleni merénylet lenne, amit Rómában se néznének jó szemmel. 

Az Úr kegyelméből: 

Baretto testvér 


Valignani befejezte a levelet, el sem gondolkodott rajta, félrerakta. 
Alatta hevert egy másik koperta, széthajtogatta, és olvasni kezdte: 


Alessandro Valignani testvér, tiszteletre méltó atyám! 


Hála Teneked, mert mindig figyelmes pásztorunk vagy, aki szívén viseli 
sorsunk, és nyomon követi a tudomány legújabb vívmányait. Külön 
köszönet, hogy eljutott hozzánk a Gergely-naptár, amelyet kínai 
barátaimnak is büszkén mutogathatok. És minden támogatásodat köszönöm 
a múltban, jelenben és jövőben is. Bizonyára megkaptad már Baretto 
testvér levelét, amelyből  megtudhattad, mire készülök. Testvérem 
másképpen ítéli meg ezt a kihagyhatatlan lehetőséget, ahogyan egy vérbeli, 
áldozatkész jezsuitához méltó lenne. — Ezen szavakra Valignani enyhén 
elmosolyodott. — Csen mandarin kegyes ajándékát és javaslatait vétek lenne 
nem elfogadni, ha komolyan mérlegeljük kínai küldetésünket. Azóta még 
történtek ígéretes fejlemények, amelyekről Baretto testvér, gondolom, 
hallgatott, hogy érdemeinket silányítsa. Pao Csen biztosított örök 
barátságáról, megkeresztelkedett, és kimódolt Vang Pan prefektusnál egy 
korszakalkotó megbízást: hozzuk létre a  portugál-kínai szótárat. 
Emberfeletti, de nemes feladat megalkotni az első kínai-európai szótárat, 
amelyben erőfeszítéseket teszünk arra, hogy a kínai szavakat latin ábécére 
írjuk át. Ennek a csodálatos megbízásnak eleget kell tegyünk, tudományos 
munkánk sikere azonban nagyban attól fog függeni, mennyire zavartalanul 
tudunk dolgozni. 

Arra kérlek, atyám, engedélyezd letelepedésemet Csaoking városban, 
Csen házában, rendeld mellém Ruggieri testvért, és hunyjál szemet afölött, 
hogy tudósként fogok innentől élni és viselkedni, hiszen a cél kell szentesítse 
az eszközt. Megbízásomat a prefektus már úgy adta ki nekem, mint ,, Li 
doktor"-nak, mert Csen híres európai tudósként híresztelt el. A szívemben 
mindig hithű jezsuita maradok, legyen bármi a címem, s hordjak akármilyen 
öltözéket... Még az lenne, tisztelettel, utolsó kérésem, hogy küldd hozzám 
Sebastiano Fernandez laikus testvért, aki az anyatejjel szívta magába a 
guan nyelvet. 

Ázsiában a körülmények diktálják a módszereket. A jezsuiták a kivételes 
alkalmazkodóképességük révén maradhatnak mindenütt talpon, ahogyan 
rendalapítónk, Loyolai Ignác is erre biztatott. 

Atyám! Tudom és hiszem, hogy küldetésünk ezzel járható útra 
terelődött, hamarosan újabb megbízást kaphatunk, hiszen látom az 
érdeklődés élénkülését. Idővel százával, ezrével térnek majd át hitünkre. 
Bízz bennem, eltévelyedni sosem fogok, úgy leszek én is, ahogyan egy régi 
kínai — közmondás tartja, amelyet legutóbb  Csentől hallottam, 


miszerint: " Utazni annyi, mint messzire menni; messzire menni annyi, mint 
visszatérni." Látszólag elbitangolok a nyájtól, de soha nem távolodom el 
keresztény hitemtől, és amikor szükséges, ismét visszatérek. 

Közös céljaink eléréséhez áldozni kell, immáron sokkal több mindenre 
van szükségem, mint eddig. Küldj mindent, ami csak eszedbe ötlik. 
Leginkább ezüstöt, legalább tízezer unciát, aztán könyveket, fóliánst, 
csillagászati, kozmológiai műszereket, órákat, mechanikai játékszereket, 
zenélő szelencét, térképeket, fizikai és matematikai táblázatokat, meg amiről 
úgy véled, elismerést válthat ki a kínaiakból. 

Adott a cél, szentek lesznek hozzá az eszközeink! 

Isten szeretetében oldódva: 

Matteo Ricci 


A rendfőnök hátralendült karosszékében. Mit akar ez a megátalkodott 
bajkeverő?! Egyáltalán megőrizte még a józan eszét, vagy megőrjítette az a 
különös világ? Ennek semmi se szent vagy drága, fütyül rá! Mit szól majd 
ehhez Claudio Acguaviva generális?! 

Még füstölgött egy jó darabig, aztán tiszta papirost helyezett maga elé, 
megfaragott sirálytollat mártott a kalamárisba, és buzgón írni kezdte a 
válaszlevelet. 


VIII. 


Pao Csen mandarinnak több háza is volt, Csaokingban kettő, ahol legalább 
annyit tartózkodott, mint Kanton városában. Voltaképpen nem tudta egész 
pontosan, hány ingatlan fölött rendelkezik, de feleségből hármat számlált, s 
ezt azért könnyen észben tudta tartani. A többnejűség Kínában, egy ilyen 
előkelő férfiú esetében teljesen elfogadott volt, ámbár ennek valamiféle 
háremhez köze sem volt. A feleségek egyenrangúak, szabadon járhattak- 
kelhettek, módjával még véleményt is nyilváníthatnak, csupán olyat nem 
tehettek meg, amiről az uruk nem tud. Az illem mögött azonban mindig ott 
rügyez egy kis csalafintasághajtás, aprócska kihágás, hisz az élet nem 
kiszámítható, főleg nem ésszerű, sokszor öntörvényű dolgok terelik a 
maguk medrébe folyását. . . 

Idén korán beköszöntött a nyár, már a negyedik hónap végén gyilkos, 
majd mindent felolvasztó forróság ült a tájon. Izzottak a kövek, a fák, kábán 
ődöngtek a város utcáin az emberek. Csen egyik csaokingi udvarházának 
gondozott kertjében — ami nem állt messze az európaiakétól — a kassziafák 
és leacserjék között egy nyitott pavilon tetőzetének árnyékában hűsölt a 
mandarin három asszonya. Finom, előkelő hölgyek, piciny topánkákba 
bújtatott lábacskákkal, s a kellemes hangulatot fokozták még a lenge 
batisztruhák, verdeső legyezők, a ringatózó hintaágy. 

— Mit szóltok urunk legújabb hóbortjához? — szólalt meg a Második 
Asszony. 

— Az idegen, szőrös emberekre gondolsz? — nézett rá a Harmadik. 

— Igen. 

Egy ideig csend volt, csak a selyemlegyezők suhogása hallatszott. 

— Én ugyan még nem láttam őket. Többen mondják, nagyon csúfak és 
ápolatlanok. Meg büdös szaguk is van. 

Az Első Asszony, aki ugyan legalább tíz esztendővel volt idősebb a 
másik kettőnél, más véleménnyel bírt. 


— Én láttam őket Kantonban. Magasak, igaz, elég szőrösek, de nem 
mondanám őket csúnyának. Az a furcsa, színváltós szemű férfi éppoly 
visszataszító, mint amilyen vonzó is. A szeme néha barna, máskor meg 
sárgás, ami titokzatossá teszi. Kicsit több megértést és beleérzést, 
kedveseim. 

— Igazán? — bámult rá a másik kettő meglepetten, aztán a Harmadik 
folytatta: 

— Azt mégsem értem, hogy urunk figyelme miért fordult ilyen erősen 
feléjük. Folyton odaát lebzsel, órákon át társalog Li doktorral, aztán 
hazajön, és furcsaságokat beszél. Múltkor azt kérdezte: tudom-e, hol van 
Itália. Nem különös? Még hogy Itália! Fogalmam sincs, komolyan 
kérdezte-e, vagy csak kitalált egy szót. 

A Második szőtte tovább a beszéd fonalát. 

- Annyi bizonyos, nem lehetnek buták. Láttátok azt a ketyegő 
szerkezetet urunk hálójában? — A másik kettő bólintott. — Érdeklődtem 
iránta, de csak annyit mondott: , Méri az időt, csak rá kell nézni, és mindjárt 
meg lehet látni, hány óra van." 

- Nagyon félti — bólintott rá az Első. — Pedig én is szívesen 
megvizsgálnám. Na, majd — lehalkította a hangját —, ha megint átmegy az 
idegenekhez, megnézzük közelebbről azt a szerkezetet. Benne vagytok? 

— Igen! — vágták rá egyszerre, és ettől a merész cinkosságtól kissé 
kihevültek, arcukon enyhe pír jelent meg, a legyezők sebesebben 
csapkodtak. 

— Most hol van? — jutott eszébe a Harmadiknak. 

— Bent alszik. Nem hallod a horkolását? 

Figyelmüket hirtelen valami más kötötte le. Nyikorgott a bejárati kapu, 
és egy sudár nőalak sietett át a kerten a díszcserjék között. Az Első Asszony 
megismerte, odakiáltott neki: 

— Jádevirág! 

A nő megtorpant, a pavilon felé fordult, meghajolt. 

— Igen, asszonyom! 

— Hová sietsz? 

— Az úrral szeretnék beszélni. 

— Alszik. 

— Megvárom, míg felébred. 


A feleség legyintett, útjára engedve a lányt. A beszélgetés a 
továbbiakban elhalkult, de a legyezők továbbra is sebesen csapkodtak, a 
hintaágy pedig lassan ringatta az unatkozó asszonyokat a virágok párájától 
nehéz levegőben... 


Jádevirág a lakóház előhelyiségéig sietett, ott meglassult, óvatosan 
lépett fel a csiszolt porfírkövekre. Várta, hogy valaki megjelenjék, nem 
akart hívatlanul a házba lépni. 

Nem is kellett sokat időzni. Kisvártatva Paj Si-en, a mandarin kedvenc 
szolgája lépett ki. 

— Mi dolgod itt? — ismerte fel a lányt. 

— Beszélni kívánok az úrral. Tudom, alszik, de megvárom, míg 
felébred. 

Paj Si-en egyik szeme kisebb volt, mint a másik, ennélfogva mindig 
úgy festett, mintha ravaszkodna. Pedig egyenes jellem, jámbor és jó lélek 
volt, mindenki felé a legnagyobb jóindulatát mutatta. Kétség sem fért 
ahhoz, gazdájáért a tűzbe ment volna. 

— Lehet, hogy jókor jöttél. Uram az imént borért kiáltott. 

Eltűnt, de kisvártatva visszatért, és intett a lánynak, hogy bemehet. 

Pao Csen a tágas fogadószobában állt, könnyű házi köntösben, hosszú 
haját egy szolgálólány fésülte. 

— Kerülj beljebb, Jádevirág — intett az érkező felé. — Mi újság? Li Ma-to 
barátom küldött? Van valami kívánsága? 

A lány mélyen meghajolt, aztán felegyenesedett, és tagadólag rázta 
meg a fejét. 

— Nem, uram. Magam miatt jöttem. 

— Magad miatt? 

Jádevirág lesütötte a szemét, barackvirágszirom-szín árnyalatú arcán 
pír jelent meg. 

— Esedezve kérdezem, lehet-e nekem, porszemnek hozzád, uram, 
kérése? 

Csen haját szépen, ügyesen kontyba rakta a lány, akit a gazda egy 
intéssel aztán elküldött. Majd elhelyezkedett egy kényelmes kereveten, 
eligazítva aranyszálakkal hímzett, elegáns köntösét. 

— Halljam, mit kérnél? 


Jádevirág ismét meghajolt, még mélyebbre, mint az imént, és szemét 
lesütve kezdte: 

— Érezned kell, ó, nagyuram, mennyire ragaszkodom hozzád. Virágot 
dajkáló tavaszokon, licsit érlelő szép őszben éltem meg házadban a 
boldogságot. Merészség, amit mondok, de itt, a közeledben éreztem magam 
otthon, és azt hittem, ez örökké így marad. A te tulajdonod akarok továbbra 
is maradni. 

A mandarin lassan felállt a kerevetről. Lazának vélte derékövét, 
kibontotta, újból megkötötte. Egészen keskeny volta a dereka, arányos 
férfiteste így jobban megmutatkozott. Lépett néhányat előre, izmos csupasz 
lábszára, lábfeje az erő egyértelmű jeleit viselték. 

— Hogyan? Nem szeretsz a mostani uradnál lenni? 

A hangjából felháborodás érződött ki. A lány ijedten ereszkedett térdre, 
továbbra sem mert urára tekinteni. 

— Ennél nagyobb az én nyomorúságom! — Szinte csak suttogás volt a 
hangja. — Bocsáss meg arcátlanságomért, de minden pillanatom szenvedés 
Li Ma-to közelében. Modortalan ember, nincs benne az a finomság, ami 
benned. Viszolygok tőle testestől-lelkestől, a szagától pedig az öklendezés 
ingere kerülget. 

Az úr mérgesen horkantott az elhangzottakra. 

— Türtőztesd magad, hálátlan nőszemély! Aki ilyen sértőn beszél a 
legjobb barátomról, azzal engem is sért! 

Jádevirág felzokogott, és hasra vetette magát a mandarin előtt. Csen kis 
híján kezet emelt rá, de aztán visszafogta magát. A szemgyönyörködtető 
látvány — gömbölyded far, tökéletes ívű vádli — kizökkentette. Vonzó 
teremtés, ehhez kétség sem fér, szívesen elfogadná negyedik feleségének, 
csak hát az események ezúttal megváltoztatták az eredeti szándékot. És 
némi büszkeséget érzett, hogy ezzel a ragyogó szépséggel tudta 
megajándékozni új olasz barátját. Az a kis szenvedés, amit a kihagyott 
lehetőség miatt érzett, csak nemesíti férfiúi lelkületét. Majd, később, ha úgy 
adódik, belekóstol ebbe a zamatos gyümölcsbe, de most tisztességtelennek 
érezte bármily viszonyt kezdeni is vele. 

— Hadd térjek házadba vissza! — rebegte a lány. — Itt érzem én jól 
magamat. . . 

A mandarin hallgatott egy ideig. A harag, a vágy és némi szánalom 
együtt kavargott lelkében, bár a harag mintha erősebb lett volna továbbra is. 


Egyáltalán: hogy mernek ilyes gondolatok megfogalmazódni egy alantas 
szolgálóban? Akinek nem lehet más gondja, mint végrehajtani gazdája 
utasításait, s tenni, amit tennie kell. Elfordult a lánytól, s a kert irányába 
pillantott, ahonnan asszonyai csacsogását hozta felé a szellő. Egy pillanatra 
lehunyta a szemét, mielőtt válaszolt volna. 

— Megcsal a lelked, ostoba vászoncseléd! Li Ma-to egyáltalán nem 
modortalan, csak más, mint mi vagyunk! A viselkedése talán kicsit különös, 
de nagyon művelt és okos férfi. Ha mástól is tartasz, azt kell mondanom, 
fölöslegesen. A jezsuita rend tagjai nem érintenek nőt! A minap árulta el 
nekem, ha már itt tartunk! Állj fel, és térj vissza hozzá! Inkább légy büszke, 
hogy egy ilyen jeles, tudós ember szolgája lehetsz, többet pedig ne zaklass 
ilyen jelentéktelen apróságokkal! 

Jádevirág lassan feltápászkodott. Valameddig habozott, aztán mégis 
engedelmeskedett. Egy keszkenővel törölgette patakzó könnyeit, ahogy 
átfutott a kerten. A hintaágyban ringatózó egyik asszony kiáltott feléje, de 
úgy tett, mintha nem hallaná. Kirohant a Bivalybendő útra, majd hamarosan 
rákanyarodott a Fehérlepke utcára. Innen mindössze ötven lépést kellett 
megtennie, hogy beforduljon Csen másik házának udvarára, ahova a 
napokban költözött be Matteo Ricci a társaival. Az oszlopos teraszon 
üldögélt Take, a bonc, aki elmélyedéséből felocsúdva csodálkozó szemmel 
bámult a feldúlt lányra. 

Jádevirág észre sem vette a kopott szerzetest. Beszédelgett a házba, 
elfoglalta a maga szobáját, és belülről gondosan bereteszelte az ajtót. 
Leroskadt egy zsámolyra, kezébe vette pi-pá nevű húros hangszerét, amely 
erősen emlékeztetett az európaiak lantjára, ujjai pengetni kezdtek, s 
lelkének fájdalmai keserű ének formájában szakadtak fel belőle: 


Mennyit könyörögtem 
Búban-borúban. 
Nappali ruhámban 
Éjjel magányosan. 
Sivárság vájta szívembe 
Éles karmait. 
Keblemben éjsötét 
Bánat lakozik. 

Ó, szegény szívemben 


Égő kín sajog. 
Hát nem bánja, senki. 
Hogy így én meghalok! 


Matteo Ricci még mindig a költözködés lázában égett. Kegyes 
adományokat kapott a sorstól, egy tágas házat Csen jóvoltából, Valignani 
beleegyezését és még töménytelen felszerelést Makaóból, amit a hordár 
kulik alig győztek a kikötőből idehurcolni. Ami bizony nem kis 
teljesítmény, hiszen Kanton innen legalább hatvan mérföld, és a Hszi folyón 
nem mertek szállítani a folyami kalózok miatt. Tehát az árut Kantonban 
kirakták, ahol fogadta a helyi jezsuiták csoportja, onnan aztán szárazföldi 
úton szállították tovább ide, Csaokingba. A tartományi fővárossal Csaoking 
egyenrangú település volt, gyakorta tartózkodott itt a prefektus, gazdag 
mandarinok, tudósok, mesterek lakták gazdag házait, a közbiztonság az 
átlagosnál jobbnak volt mondható, és az ide érkező jezsuiták nem győzték 
csodálni festői szépségét. 

Az első napokban még velük volt egy Mattia Penella nevezetű pap, 
Valignani megbízásából, hogy megnézze milyen körülmények közé került a 
tudóssá átvedlett rendtárs, de aztán mindent megfelelőnek ítélve elégedetten 
távozott. 

Ricci a változástól valósággal kivirult. Birtokba vette és berendezte 
végre a házat, amely minden képzeletét fölülmúlta. Aprólékosan 
megfaragott fedéloromzata már messziről hirdette, hogy ebben az épületben 
nem akárkik laknak. Szobáit, melyekből volt bőven, szantálillat lengte be — 
az új gazda mindig meghatódott, ahányszor csak átlépte a küszöböt. A ház 
elején oszlopos terasz fogadta az érkezőt, padlatán ülőgyékények tucatjai 
hevertek, hogy aki elfáradt, megpihenhessen. 

A főbejárati beszögellésből két irányba lehetett a házba bejutni. Az 
egyik ajtó a tágas fogadószobába nyílott, a legtöbbet itt tartózkodtak, 
étkeztek és tárgyaltak is, míg a másik egy zegzugos folyosóra vezetett. A 
folyosó falain metszetek függtek, sorba bemutatva Európa nagyvárosait, 
jelentős kikötőit, legnevesebb templomait. 

Erről a folyosóról több helyiség is nyílt, okos kialakítással. Legelöl volt 
Jádevirág szobája, mivel Ricci ragaszkodott hozzá, hogy ő egyedül lakjon, 
azonkívül imaszoba, benne Buddha- és Lao-ce-szobrokkal, az ősök 
táblájával, faragott feszülettel. Jézus képeivel a falon. Afféle vallástürelmet 


hirdető hangulatszigetecskeként is szolgált, melyben három vallás hívei is 
megtalálhatták a maguk hitének szent szimbólumait. És erről a folyosótól 
nyílt Ricci hálóterme, Han Tao-kuo belsőszolga cellája, továbbá Ruggieri és 
Fernandez közös szobája. Legvégül pedig a Kékvíz Csarnok, ami maga volt 
a csoda. 

Kékvíz Csarnok nevet Han Tao-kuo adta, a falakat fedő azúrkék 
selyemborítás keltette hangulatra utalván. Ebben a tágas helyiségben 
zsúfolódott össze mindaz, amit Ricci, Pao Csen tanácsait is megfogadva, 
fontosnak ítélt. Középütt egy hosszú asztal nyúlt el, amely mindennemű 
szellemi alkotásra alkalmat kínált. Ruggieri és Fernandez már javában 
dolgozott a kínai-portugál szótáron, Ricci is néha betársult hozzájuk, ha 
ideje engedte. A Kékvíz Csarnok selyemfalain térképek, fizikai és 
matematikai táblázatok függtek, és néhány színes festmény a Kálvária 
jeleneteivel. Ezenkívül az órák, asztrolábiumok és egyéb mechanikai 
készülékek sem maradhattak el, körben, lakkozott polcokon sorakozva. 

A hajlék körmönfontan összerakott míves gondosságát, különös 
tekintettel a Kékvíz Csarnokra, nem pusztán szemgyönyörködtetésre 
alakították így ki. Elsősorban azért, hogy hasson. Lefegyverezze látogatóját 
olyannyira, hogy míg lecsillapítja ellenállásának lángjait, addig egy füst 
alatt fel is szítsa olthatatlan kíváncsiságának tüzét a távoli Európa, de 
elsősorban a katolikus vallás iránt. 

Már a legelső napoktól elkezdték látogatni az érdekesen berendezett 
különös házat, szokatlan lakóit, és korántsem köznapi gazdáját. Csen tett 
róla, hogy egyre többen és többen szerezzenek tudomást a Li Ma-to 
nevezetű, messze földről érkezett tudósról. Aztán, akik ellátogattak Ricci 
házába, s beszéltek is a nagy tudóssal, már vitték is hírét távolabbi helyekre, 
szájról szájra adva másoknak. 

- Ez még semmi —- figyelmeztette a mandarin akkor, amikor az 
európaiak beköltöztek a házba. — Hamarosan annyian lesznek, hogy itt 
fognak a padlaton várakozni, akár napokig. . . 

A ház lakói épp a tornácon üldögéltek, melynek mennyezetét vörösre 
lakkozott faoszlopok tartották. Az ötödik hónap ötödik napján, a 
Sárkánycsónakok ünnepén, amelyet. Csen tanácsát megfogadva, Ricci is 
megtartott. Ezen a jeles napon nem érkeztek vendégek, hiszen ilyenkor a 
hagyománytisztelő kínaiak otthon maradnak, csupán a szomszédok 


látogatnak át egymáshoz, süteményes dobozkákkal, meg-meghajolva 
köszöntve a háziakat. 

Ricci megfigyelte, hogy a kínaiak meghajlása többféle jelentéssel bír. 
Ha tiszteletből teszik, akkor komolyan és mélyen döntik előre a törzsüket, 
sok esetben a földre is vetve magukat. Ha viszont üdvözlésképpen teszik, 
akkor bazsalyog a képük, akár a telihold, és, mint a búbos banka, ami 
magokat keres a földön, bólogatnak, és sűrűn billegetik törzsüket. Maga is 
hasonló módon fogadta a köszöntéseket. Aztán az ünnepi vendéget illik 
hellyel, itallal, akár forró teával vagy hideg borral kínálni. 

Ricci, Csen, Ruggieri, Take és néhány közeli szomszéd üldögélt aznap 
csak a gyékényeken, csöndes társalgásba merülve. A háziak tudták, hogy 
ilyenkor csínján kell bánni a beszéddel, nehogy a vendégek kiszagolják a 
hajlék valódi lényegét. 

Csen igyekezett jól értesültnek mutatkozni. 

— Hogyan is mondtad, sziensön Li doktor, a spanyolok uralják a Föld 
nyugati féltekéjének jelentős részét? Ahogyan a portugálok a keletit? 

- Igen. Ezt a pápa rendelte el, és Tordasillasban a két ország 
felhatalmazottjai alá is írták. 

— És betartják a felek? 

— Részben — vont vállat Ricci. — Úgy látom, ha módjukban áll, 
megszegik. Túl nagy a terület, képtelenség ellenőrzés alatt tartani az 
egészet. A törvények pedig sosem fognak mindenhová eljutni. De egyéb 
gondokkal is szembe kell nézniük a portugáloknak meg a spanyoloknak. 
Más európai országok is elindították hajóikat a világ tengerein és óceánjain. 
A hollandok, az angolok, s talán idővel a franciák is. És ezek az országok 
jóval gazdagabbak. 

A szomszédok nem sokat értettek az egészből, talán csak An-tung, a 
teaház-tulajdonos egy kevéskét. 

Hadd kérdezzem meg, Li doktor — fordult tisztelettel Ricci felé az 
említett nevek országokat jelentenek? 

— Így igaz, kedves szomszéd. Hollandia, Anglia, Franciaország európai 
nemzetek. 

— És valamennyien nagyok és erősek? 

Ricci örült, hogy An-tung önként hurokba lépett. 

— Ezeknél az országoknál Kína nagyobb. Sokkal nagyobb. És még, ha 
hozzávesszük Spanyolországot és Portugáliát, Kína akkor is jóval 


hatalmasabb és népesebb, mint ez az öt ország együttvéve. 

A kínai vendégek nagyot néztek. Iake, a bonc-keresztény már hallotta 
ezeket Riccitől, most örült, hogy megoszthatta jól értesültségét. 

— Látjátok? Portugál hajó már eljutott Kantonba, de kínai dzsunka még 
nem kötött ki Lisszabonban! Nevezetes országok vannak ám Európában! 

An-tung hitetlenkedve csóválta a fejét. 

— Hogyan lehetséges ez? 

— Nehéz erre válaszolni — kezdett bele Ricci óvatosan. — Úgy vélem, 
nem mindig attól függ egy ország igazi nagysága, hogy területileg mekkora, 
hanem, hogy milyen nagy befolyással bír a világra. 

- De Kína mindig nagy befolyással volt a világra! — jelentette ki 
meggyőződéssel a teaház tulajdonosa. 

Ricci érezte, hogy erre ajánlatosabb nem válaszolni. Nyugodtan ült a 
helyén, belekortyolt borába, és bölcsebbnek látta hallgatni. Nem így Csen. 

— Régebben. Most más világot élünk. Az európaiak sok tekintetben 
magasabb szinten állnak nálunk. A hajóik sokkal korszerűbbek, mint a 
mieink, és olyan műszerek készítésére képesek, amilyenekhez mi hozzá se 
tudunk szólni. 

— Ha te mondod, nagyuram. . . — kételkedett An-tung. 

-— A vallásuk is igen figyelemreméltó — tette hozzá a mandarin 
kéretlenül. 

Riccit belső öröm feszegette. Érdemes volt hallgatni! Istennek hála, 
más az, ha egy földijük mondja ki helyettem a kulcsszavakat. Kár, hogy 
csupán ez a pár szomszéd van jelen. Ezt tömegeknek kellett volna hallania! 

Idegen szolga bukkant fel, kezében piros szalaggal átkötött dobozkával. 
Mélyen meghajolt Ricci előtt, és alázatos hangon szólt: 

— Paj tyhien haoo, nagyra tisztelt tudós Li doktor! Az én uram, La- 
lung, szeretné tiszteletét tenni házadban. Odakint várakozik, hívásodban 
bízva. 

Ricci összenézett Csennel. Ismerős volt a név, és már eszébe is jutott: 
La-lung mester botanikus és hittudós. Vele gyűlt meg a baja Barettonak 
vallásfilozófiai kérdésekben. 
bátran! — sürgette a szolgát izgatottan. 

Kisvártatva fel is bukkant a tudós férfiú bő, színes ujjasban, amit a 
vörös szín uralt, hegyes kreppsapkával a fején. Noha hosszú, gyér, fekete 


szakálla mellközépig lógott, mozgásából ítélve nem lehetett több 
negyvenesztendősnél. Valamennyien felállva üdvözölték őt, a szellem 
emberének ezen a tájon kijáró tisztelettel. 

— Jöjj, bölcs La-lung! Megtisztelve érezzük magunk, hogy vendégül 
láthatunk köreinkben. 

A tudós biccentett, és elfogadta a gyékényt, amit Ricci maga mellett 
jelölt ki. 

— Szeretem a Sárkánycsónakok ünnepét. Ilyen tájban érzem legjobbnak 
a földek és a folyók illatát — mondta csendesen, s ez a pár szó tükrözte, 
hogy rendkívüli személyiség telepedett közéjük. 

Csen tisztelettel kérdezte: 

— Odahagytad Kantont, jó uram? 

— Kellemesebb itt. Inkább kedvemre valóbb ez a város. 

— Meg a jó szomszédság! — szólalt meg alázatosan An-tung, aki a 
teaház tulajdonosaként jelentéktelenebb valakinek tartotta magát, mint 
Csen, La-lung avagy Ricci. 

E szavakra egy másik szomszéd is felbátorodott. 

- Ahogy a régi mondás tartja: , Egy kis rokon szegről-végről jó 
szomszéddal sosem ér föl." — És olyan hangot adott ki magából, mint egy 
kacagó repülő maki. 

Már jött is eléjük futólépésben Han Tao-kuo a gőzölgő teáskannával, 
süteményes tállal, és serényen szolgálta ki a most érkezőt. La-lung 
megköszönte a teát, csészéjét maga elé helyezte a padlóra, és a ház urához 
fordult. 

— Ismerek én európai embereket. Nemrégiben találkoztam velük a 
kantoni felügyelőségen. Kicsit furcsa volt nekem, hogy annyira meg akartak 
győzni a maguk hitéről, mintha az életük függene tőle. Remélem, tőled e 
téren nem kell tartanom. 

Ricci és Ruggieri szeme egy röpke pillanatra összevillant. Most kell 
csak igazán óvatosnak lenni! 

— A hit elsősorban a lélek gyógyszere — felelte Ricci. — Bármiben hihet 
az ember, ha az neki megnyugvást és elégedettséget nyújt. 

A tudós kortyolt a teából, aztán bólintott. 

— Nos, az effajta vélekedést örömmel hallom. Mert hinni, azt bizony 
kell, kell bizony. , Aki nem hisz, annak mások se hisznek," állapította meg 
már régen Lao-ce. 


Ricci szívverése meglódult: most kell őt, a maga térfelén meglepni és 
megverni! 

- Igen. ,Akinél ész és szív összhangban van, annál nincs 
meghasonlás." 

Valamennyi kínai fölkapta a fejét, An-tung még egy csodálkozó ,é" 
hangot is hallatott. 

— Ez is Lao-ce! — bólintott Csen, ámbár aligha volt a jelenlévők közül 
olyan, aki ne tudta volna. 

La-lung képén megjelent valami megelégedettség, ami talán azt 
jelentette: nem is jött rossz helyre. Valamennyien feléje fordultak, várva 
hozzáfűznivalóját. 

— Az igazi hit, a magam elképzelése szerint, az emberi lélekből indul ki, 
és oda tér vissza. Erősebb ez, mint a kívülről jött behatások. 

Ricci, a maga skolasztikus tanait alapul véve, ezt akár sajátos eretnek 
kijelentésnek is fölfoghatta volna, amely a tacizmust bírálja, helyesebben 
lekicsinyeli. Azonban már rég rájött arra, hogy a kínaiak vallása, a 
kereszténnyel ellentétben, bölcseleti alapú. A taoizmusban megférnek 
mindazon tanok, amelyek logikával bírnak. Hirtelen arra az elhatározásra 
jutott, hogy feltesz egy fogós kérdést a tudósnak. 

— Választ keresek, bölcs La-lung, egy fontos kérdésre, ami évek óta 
foglalkoztat már. Sehogy se tudom magamban eldönteni, hogy mennyit 
jelent egy emberi lélek az Őserők birodalmában? Mit is mond a Ji King? 
, Az ember egyesíti magában az ég és a föld szellemi erőit, kiegyenlítődnek 
benne a fény és az árnyék alapelvei, találkoznak benne a szellemek és 
istenek, egymásra találnak benne az öt elem legfinomabb erői." Ezen belül 
mennyiben rendelkezik saját akarattal egy ember? A maga elhatározása 
milyen mértékben esik latba, hogy tulajdon sorsát alakítsa? 

A kínai tudós homlokát ráncolva hallgatott egy rövid ideig. 

— Érdekes kérdés, ámbár érzek benne némi idegenséget. Kung Fu-ce és 
Lao-ce követői ilyen irányból nemigen szokták szemlélni az emberi 
törekvést. Mert hiszen a kérdés már magában hordoz egyfajta kételyt a 
láthatatlan erőkkel szemben. — La-lung hangosan beleszürcsölt a teába, 
mielőtt folytatta volna. — Mi értelme különválasztani azt, ami összetartozik? 
Az ellentétek összhangja mindenre megadja az igazi választ. Ha 
tanulmányoztad hitünket, tudnod kell, hogy a jang és a jin irányelv 
határozza meg, tartja egyensúlyban a Világmindenséget, az emberi léttel 


egyetemben. Hosszan beszélgettem pár hónapja egy Baretto nevű 
kereszténnyel, akinek az elméletében azt kifogásoltam, hogy mindenképp ki 
akarja emelni az embert az őt körülvevő természetből. Mintha az ember 
,egy isten? által lenne teremtve és vezérelve. Ez a létezéselmélet 
nevetséges, semmilyen ősi képlet, alapbölcselet nem támasztja alá. A mi 
egünk — a tudós az égboltra mutatott — a mi istenünk is lehet, ám ez még 
sincs így, hiszen az égbolt személytelen, miközben mégis hatalom, a 
sorsunk, a gondviselésünk, a végzetünk, egyszersmind a világ rendjének 
tétlen őrzője. Kung Fu-ce így határozza meg: , Az ég nem beszél, és a négy 
évszak mégis megy a maga útján, és létrehoz minden dolgot..." 

Ricci megértette, hogy a mester ott folytatja árnyékharcát, ahol 
Barettóval nemrégiben abbahagyta. La-lung tudja, hogy most keresztények 
között teázgat, így nem is vesztegeti az idejét mély fejtegetésekre, 
történelmi léptékű visszatekintésekre, ahhoz eléggé világosan célozza meg 
az egyistenhit kétségbe vonását. Nem is óhajtott vitába szállni vele, inkább 
erősen figyelt. 

— ...Miféle vallás az, ami arra épít, hogy van a világnak egy , ura", aki 
mindenről a maga kénye-kedve szerint rendelkezik! A mindenségnek, a 
létnek és benne az erkölcsnek megvan a maga világegyetemes összhangja. 
Nem egy személyes isten hozta létre, és irányítja, hanem a szervesen 
összefüggő világrend. 

Ricci erősen elhatározta, hogy holnaptól tanulmányozni foga Kung Fu- 
ce tanait. Muszáj, hiszen ezen a beszélgetésen rá kellett ébrednie, milyen 
hiányos a tudása. És Jádevirágot is megkéri, hogy tanítsa őt még több 
írásjelre. Abban is van bőven pótolnivalója. Amikor azonban a lányra 
gondolt, elfogta egy érzés, mintha csak meleg parázs tüzének ereje költözött 
volna szíve burkába. És amikor La-lung megitta a teát, a ház ura bort 
kínálva így fordult vendégeihez. 

— Mit szólnátok egy kis zenéhez? Hisz eleget beszélt már a száj... 

A tudós nyomban rábólintott. 

— Igaz, ami igaz, Li Ma-to. A zene maga is a mindenség összjátékának 
része. 

A belső szolga, Han Tao-kuo már szedte is a lábát, hogy teljesítse 
urának kérését. Sietsége dacára igen későn jelent csak meg Jádevirág, 
kezében a pi-pával, orcáján, noha erősen leplezte, szikrányi durcásság 


tükröződött. Ám összességében oly szépséges volt, hogy akadt oly férfi, ki 
öntudatlanul fel is sóhajtott. 

— Játssz nekünk, kérlek! — intett feléje Ricci. — A lelkünk dallamokra 
vágyik. 

A lány meghajolt, de nem nézett gazdájára. Mintha csak azt sugallta 
volna: , Játszom, úgysincs más választásom". Tétován körülnézett, aztán 
letelepedett egy oszlop tövébe, s ott úgy helyezkedett el, hogy Ricci pont ne 
lássa az arcát, eltakarja előle a pillér. 

Kámforillatú koraest volt. A levegőben kósza, zümmögő rovarok, 
némelyik gyermekökölnyi. S a finom kecses kéz a kezdeti behangoló 
tétovaságból átváltott a húrokat bűvölő varázslattá, amit megkoronázott a 
teremtés kristálytiszta csengésű, magával ragadó szomorúságot árasztó 
hangja. Úgy zúdulva rájuk, mint a semmibe aláhulló gyönyörűséges 
vízesés. 


Szürkület száll a világra. 
Hervad az orgona virága. 
Szomorú a lantom fája. 

Csak babrálok a hangszeren. 
Feléri tán a fül, mi fúrja szívem. 
De a hang gyenge, íztelen. 
Minek hallja, aki hallja. 

Akihez szól, szava nincs. 
Hangom immár szerelembilincs. 


IX. 


La-lung mester is hozzájárult ahhoz, hogy az érdeklődés nőttön-nőtt a 
messzi földről érkezett tudós, Li doktor iránt. Csen előrejelzése 
beigazolódott: egyre több kínai látogatta meg a ,titokzatos" házat, 
végignézve a szobákban kiállított , furcsaságokat", aztán Li Ma-tóval is 
valamennyien szerettek volna szót váltani, hiszen napról napra növekedett a 
hírneve. 

A szerzetes öltözködésben is a jó barát tanácsait követte: kék színben 
pompázó, drága selyem köntöst viselt, amelynek szegélyén tenyérnyi 
ezüstcsík futott körbe, derekán is ezüsttel átszőtt öv. Süvegét gondosan 
tervezték meg ketten, hogy kicsit hasonlítson is az itteni előkelőségekéhez, 
de utaljon viselőjének külhoni voltára is. Végül egy kiváló szabó készített 
Riccinek egy fölfelé szélesedő, a püspöksüveghez hasonlatos föveget. Így, 
mivel az itteniekhez képest magas férfinak számított, még inkább 
tekintélyes külsőt öltött. Aztán elkezdte dús szakállát is növeszteni, s ezzel 
már valóban másképpen festett, mint a kínaiak, és különös szeme, amely 
hol teakbarnában, hol borostyánsárgában fénylett, kifürkészhetetlen 
egyéniségről árulkodott. 

Egy idő után már kora reggel ellepték a látogatók az előkertet. A 
legelőbb érkezetteket Take leültette a teraszra, és kiemelt jelentőséggel 
hívta fel a figyelmüket arra, hogy most olyan házhoz érkeztek, amilyenbe 
még nem tették a lábukat! A ház tudós ura, Li Ma-to éppen reggeli 
imádkozását végzi, mert nagy és erős az ő Istene, aztán majd jön, és 
készséggel bemutatja minden érdeklődőnek a távoli Európa csodáit, 
tudományos vívmányait. 

Take, a bonc, mint első keresztény ezen a világrészen, nagy becsben 
volt tartva. Ricci szobát jelölt ki számára a házon belül, ő azonban nem 
fogadta el. Inkább beköltözött egy apró kamrába, ami a ház végéhez volt 
toldva a hátsó, kert felőli részen. 


Saját bevallása szerint ő már annyira megszokta a rideg életet, hogy 
nem is tudott volna puha ágyban, tiszta, zárt szobában aludni. És ezt 
igazolta is magatartásával: a kamrába valóban csak aludni járt, de 
mindössze pár órácskát éjjelente, aztán már hajnalhasadás előtt talpon volt, 
előrebaktatott az oszlopos teraszhoz, ott helyet foglalt egy gyékényen, 
elkezdte morzsolni olvasóját, és felváltva mormolt buddhista szútrákat meg 
keresztény imákat. Az érkező látogatókkal ő találkozott leghamarabb, ő 
váltott szót velük elsőként, s ezt módfelett élvezte. Midori, a lelkiismeretes 
szakácsnő mindig vitt neki valami reggelit, ami még estéről maradt: főtt 
tojást, fánkot, perecet. Mert Take nem reggelizett a ház népével, büszke volt 
aszkéta életmódjára — igaz, soha nem nézett ki éppen fakírnak, és bármily 
keveset evett is, tömzsi alkatát megtartotta. 

Egyik napon, néhány kíváncsi kézműves elkalauzolása után kissé 
izgatottan közölte Riccivel: 

— Vu Csi-tao kéri bebocsáttatását. Emlékszel rá? 

— Rémlik... 

— A piacnál szólított meg bennünket. 

— Igen, tudom. A nyakas mandarin. 

Előkelő uraságokat udvariasan kell fogadni, hiszen elsősorban az ő 
jóindulatukon múlik, hogy maradhatnak, téríthetnek-e háborítatlanul a 
jezsuiták Kína hatalmas földjén, vagy küldetésük ellehetetlenedik. Úgyhogy 
a házigazda maga sietett a vendég elé. 

— Jöjj, kegyes hsziensan! Nagy öröm számomra, ha ily jeles és előkelő 
hírességet fogadhatok otthonomban. 

Azért ennek a magabiztos tekintélynek is jólestek a hízelgő szavak. 
Nyílt, elgondolkodó pillantását Ricci szemébe öltötte, és határozott, 
barátságos hangon szólalt meg: 

— Kíváncsi vagyok rád és házadra, mert én a saját szememmel akarok 
meggyőződni arról, igaz-e, amit rólad beszélnek. Olyan ismerősnek tűnsz, 
nem találkoztunk mi már valahol? 

Az olasz úgy vélte, jobb, ha nem emlékezteti a mandarint arra a 
korábbi beszélgetésre, amikor még boncként találkozott vele. Megtörténhet, 
hogy ártana vele magának. 

— Aligha, nagyuram. 

— Persze — legyintett Vu Csi-tao. — Ti nyugatiak olyan egyformák 
vagytok. De ugye keresztény vagy? 


Ricci elhatározta, hogy kicsit meglepi az uraságot. 

— Keresztény is vagyok, buddhista is, de nem tagadom sem Kung Fu- 
ce, sem Lao-ce tanait. 

A kínain látszott, hogy meglepik a szavak, de nem szólt rá semmit. 
Inkább megállt egy falon függő metszet előtt, kérdőn tekintve rá. 

— Lisszabon, a portugálok fővárosa — közölte vele Ricci. 

Vu Csi-tao hosszan bámulta. 

— Ilyen nagy ez a város valóban? 

— Elég nagy — hagyta rá az olasz. — És sok a kőépület. 

— Ahu! Ez itt erőd, a kikötőnél? 

— Igen. Az európai nagyvárosok kikötőit mind erős várrendszerek 
védik. 

— Sokat háborúznak Európában? 

— Elég sokat. 

— Ahu! 

Ezen a mandarin még sokáig eltöprengett, aztán a másik képet vette 
szemügyre. 

— Róma! A kereszténység központja, ahol az egyházfő székel — sietett a 
magyarázattal a házigazda. 

— Egyházfő? 

— Igen, akit pápának hívnak. 

— Olyan, mint a dalai láma? 

Riccin volt ezúttal a tűnődés sora. 

— Némi hasonlóság talán van közöttük, de a római pápa nem az 
elődjének reinkarnációja, hanem egy papi konklávé választja meg. 

— Hogyan? 

Természetesen ezt Vu Csi-tao nem értheti meg, így Ricci igyekezett 
másképpen fogalmazni: 

— Tulajdonképpen a konklávé egy magas rangú egyházi személyekből 
álló testület, legfeljebb százhúsz bíboros, akik megválasztják maguk közül a 
pápát. 

— Vagy úgy. Tehát nem égi jelekre, hanem emberi belátásra van bízva a 
kiválasztás? 

Erre mit lehet felelni? Az árnyalatokhoz még nem volt elég a 
szókincse, így csak azt válaszolhatta: 

— Igen, jó uram. 


— Ez valami kupola? — mutatott a metszeten egy hatalmas építményre a 
mandarin. 

— Igen. Épül az új Szent Péter bazilika, helyesebben templom, de már 
legalább negyven éve. Ez lesz a világ legnagyobb épülete, ha elkészül 
végre. 

— Ahu! 

Ricci . bevezette vendégét az imaszobába. Vu Csi-tao itt igen 
elcsodálkozott. Az ismert vallási szimbólumok mellett ismeretlen 
jelképeket és ábrázolásokat látott. Érdeklődése természetesen a keresztény 
allegóriák felé fordult. 

— Elítélteket mi okból raksz szobád falára? — kérdezte arra a képre 
bökve, amelyen Jézust keresztre feszítik. 

— Ő nem elítélt, hanem a mi Istenünk egyszülött fia — felelte halkan és 
szerényen a házigazda. 

— Az Isten egyszülött fia? 

Ricci megsejtette, hogy ezzel az úrral úgysem megy semmire, inkább 
elodázta a választ. 

- A magadfajta jeles férfiút úgysem érintik meg ezek a keresztény 
jelenetek — mutatott körül -, ha a magad hitében már meglelted az 
üdvösséget. A katolikus egyház története és tanai unalmasak lennének 
számodra, jeles Vu Csi-tao. 

A mandarin büszkén felvetette fejét, szemében megcsillant az öröm. 
Ricci . ezt megjegyezte magának. Némely esetekben helytelen a 
meggyőzhetetlennek látszó személyt hittérítői textusokkal ingerelni. Ha 
felkeltetted érdeklődését a keresztény egyház iránt, eltűnődik rajta, s majd 
esetleg visszatér rá. Amennyiben nem, el kell könyvelned veszteségként. Így 
legalább elkerülöd azt, hogy haragosoddá váljon valaki. 

Az imaszobából kilépve orchideaillat simított a házigazda arcába. 
Jádevirág lebbent el mellette, egy lépés után megtorpant, s mintegy 
kényszerből, meghajolt a gazdája előtt. Ekkor vette észre Vu Csi-taót. 
Orcája átlényegült, mélyen meghajolt neki, és kedvesen köszöntötte: 

— Paj tyhien haoo, sziensön! 

— Van-fu! — biccentett a mandarin. 

Ez komoly jelzésértékkel bír — suhant át Riccin. — Immár azt kell 
gondolnom, hogy a lány nem hajlandó tiszteletet mutatni irántam. Sok apró 
jel vall erre. Tulajdonképpen semmi bajom sincs ezzel a viselkedéssel, 


hiszen nem tekintek úgy rá, mint szolgámra, hanem inkább valami 
tüneményes jelenségre az életemben, kinek a közelsége tagadhatatlan 
boldogsággal tölt el. Azt azonban még meg kell fejtenem, miért van az, hogy 
a jelenlétemben Jádevirág mindenki mást kitüntet figyelmével, mellettem 
viszont látványosan elnéz, akárha levegő lennék. Mintha mindenkit 
elismerne, elfogadna, csak egyedül engem, Matteo Riccit venne semmibe! 
Ki érti ezt"? 

— Ki volt ez a szépség? — kérdezte a mandarin, miután a lány elsietett. 

—- Jádevirág. — Ricci elhatározta, hogy semmiképp se nevezi őt 
szolgának. Az méltatlan lenne hozzá. — A barátom, Pao Csen jóvoltából 
került hozzám. 

— Ahu! 

A Kékvíz Csarnokba benyitva nagy munkában találták Ruggierit és 
Fernandezt. Ahogy meglátták a mandarint, felálltak az asztaltól, és 
tiszteletteljes meghajlással üdvözölték. 

— Készül a kínai-portugál szótár, jóuram — magyarázta a házigazda. — 
Ez lesz az első olyan gyűjtemény, ami egy európai és a guan nyelv között 
megvalósul. 

Vu Csi-tao a polcokon sorakozó műszereket, órákat kezdte szemlélni. 
A szótárkészítési munkák a legkevésbé sem keltették fel érdeklődését. 
Magában megg is jegyezte: 

— Ugyan, mi haszna a szótárnak? Egy rendes kínainak semmi szüksége 
más nyelvet megismerni. A mi nyelvünk a legszebb és a legértelmesebb. 
Hanem ezek - állt meg egy ketyegő óra előtt — érdekes vacakságok. 

— Európában készült szerkezetek — közölte vele szenvtelenül Ricci. — 
Látod, nagyuram, ez a készülék az időt méri. 

— Azt ugyan minek kell mérni? 

Ruggieri meg Fernandez szeme összevillant, és alig észrevehető 
mosoly jelent meg a képükön. 

— Igaza van uraságodnak — biccentett elismeréssel a házigazda. — 
Rosszul fogalmaztam. Ez a szerkezet, itt a számlapján, lásd, mutatja az időt. 

— Ahu! 

— Most éppen tíz óra múlt hat perccel. Ha óhajtod, elmagyarázom 
neked, hogy ez mit jelent. 

Vu Csi-tao kevélyen felvetette a fejét. 


— Fölösleges! Engem nem érdekelnek a nyugati bolondságok. Mérjétek 
az időt, ha olyan balgák vagytok, én csak fölnézek nappal a Napra, éjjel 
pedig a Holdra, és a naptáram alapján pontosan tudom, hogy merre jár az 
idő. 

— Bölcs vagy, nagyuram — hajolt meg finoman Ricci. — Mindenki 
higgyen csak a maga vívmányaiban, abban, amiben megbízik. 

És Ricci már rá is jött, hogy mivel tudja elkápráztatni ezt a nyakas 
mandarint. Továbblépett, leemelt a polcról egy ezüst berakásokkal cizellált 
szelencét, és Vu Csi-tao kezébe adta. Ezalatt észrevétlenül megnyomott 
rajta egy rejtett gombot, mire a kazetta fedele fölpattant, tetejére ugrott egy 
apró kutya, amelyik egyszerre ugatni kezdett, s mozgott hozzá a pofája meg 
a farka. 

— Ahu! — kiáltott fel a mandarin, s meglepetésében majdnem elejtette a 
szelencét. 

— Érdekes szerkezet, ugye? 

És a konok hivatalnok, a bizalmatlan kínai kivetkőzve malmos 
ellenállásából, hirtelen gyermekké vált. 

— Hihij! Hehehehe! — nevetett önfeledten, és tágra meredt szemmel 
bámulta az ugató mütyürkét. 

— Mulatságos, ugye? 

— Miféle csudaság ez?! 

A két jezsuita az asztalnál majdnem kikacagta. Alig bírták türtőztetni 
magukat, ezért inkább úgy beletemetkeztek papírjaikba, hogy csak kopasz 
fejük búbja látsszék ki, de még az is úgy bukkant elő a papirostenger mögül 
árulkodón, akár egy szívbéli jóízű mosoly. 

— Firenzében készítette egy kiváló mester. 

Vu Csi-tao képe furcsa változásokon ment át. A vágyakozásnak és 
önérzetnek olyan egyvelegén, ami már-már a rosszullét határát súrolta. 
Ricci tudta, hogy inkább belehalna, de kérni nem fog egy kereszténytől. 

— Fogadd el tőlem ezt a csekélységet, jó uram. Örömet szereznél vele 
nekünk. 

A mandarint annyira meghatotta ez a nagylelkűség, hogy arca 
megfényesedett, szemét pára lepte el. 

— Megköszönöm. És elfogadom, hogy meg ne sértselek. 

Ezek után Vu Csi-tao már se látott, se hallott, a térképekre, táblázatokra 
ügyet sem vetett, szerzeményével menni kívánt. A házigazda nem 


marasztalta. Minek is tette volna: a mandarin hajthatatlan ember, 
meggyőzni úgysem lehet semmiről, dacosan ragaszkodik a maga igazához. 
Ezzel az ajándékkal viszont talán elnyerte barátságát. És ez a körülmény a 
jezsuiták szempontjából mindenképp figyelemreméltó. 

Miután a vendég távozott, Ricci megfeddte két fegyelmezetlenkedő 
rendtársát. 

— Borotvaélen táncoltunk, testvérek! Kevés híja volt, hogy nem vette 
észre, mit műveltetek! Ha egy ilyen önérzetes mandarin rájön, hogy 
kinevetik, méghozzá keresztény , majmok" könnyen megrövidülhetünk egy 
fejjel. És akkor a missziónknak is lőttek! 

A két jezsuita bűnbánó képpel tekintett rá, utólag átérezve, hogy a tét 
mégsem játék, mégsem tréfadolog. Meg is hányják-vetik a dolgot 
alaposabban, ha nem jelenik meg az izgatott Han TIao-kuo. 

— Uram, uram! La-lung mester jött el... De már jönnek is Csen úrral, 
jönnek is! 

— Itt is vagyunk — hallatszott a jó barát vidám hangja. — Nem 
alkalmatlan az idő? 

— Dehogy, dehogy, kerüljetek csak beljebb! — hívta őket vidáman Ricci. 

A belsőszolga képét beragyogta a derű, és dolgára sietett, mintha 
mindig csak legfontosabb feladata várná. Pao Csen előre engedte a tudós 
La-lung mestert, aki könnyed meghajlással üdvözölte a ház urát. 

— Nekem is el kellett jönnöm a csodaházadba, hiszen legutóbb, az 
ünnepre való tekintettel, csupán a tornácodig jutottam. 

— El is vártalak már, bölcs La-lung. Látogatásod emeli otthonom 
fényét. 

A tudós és Csen, ahogy beléptek, körbesétálták a Kékvíz Csarnokot. A 
két munkálkodó jezsuitának La-lung kézzel intett, hogy csak végezzék 
tovább dolgukat, tudomást se vegyenek róla. És mintha megbeszélték 
volna, a vendégek mindjárt a legnagyobb világatlasz elé álltak. 

— Fölöttébb érdekes... — simított végig a szakállán a mester. Közelebb 
hajolt, alaposan szemügyre vette Kínát, aztán Európát vizsgálgatta tekintete. 
— Itt élnek a keresztények? 

— Javarészt — felelte Ricci. — De a spanyolok meg a portugálok elvitték 
Amerikába is — mutatott az új kontinensre meg Indiába is a katolikus 
vallást. 


— Ez, ha van benne igazság, azt feltételezi, hogy nyugaton is élnek 
rendkívüli elmék — gondolkodott hangosan Csen. 

—- Kétségkívül — helyeselt a mester. — És én már valamit ki is 
gondoltam. — Ricci felé fordult. — Fogadott már téged Vang Pan helytartó? 

— Még nem, bölcs mester. 


A felügyelőség fogadótermében vörösre voltak lakkozva a korlátok, 
tartóoszlopok, mennyezetgerendák. Sodronyinges, alabárdos őrök álltak az 
emelvény előtt, és nappal is égtek a mennyezetről alácsüngő, díszes 
lampionok. Riccit az élénk színek kavalkádja ragadta meg: a rikító piros, a 
ragyogó arany, a fényes zöld. Kiváltképp a kormányzó szószéke, 
helyesebben az a félkör alakú pulpitus, amelyen az aprólékos faragásokkal 
ékesített, nagy, fából készült ülőalkalmatosság állt. Nem pusztán harsány 
hivalkodó cikornya volt, hanem egyértelműen ízléses eredetiséget sugallt. 

Pao Csen jó előre figyelmeztette őket, hogy a két szótárkészítő jezsuita 
hajtson térdet, sőt boruljanak is hasra, ha rájuk néz a kormányzó, azonban 
Ricci, ahogyan ő meg La-lung mester is, tisztükhöz méltón csak mélyen 
hajoljanak meg. Hadd lássa csak Vang Pan, hogy a külhoni tudós éppoly 
rangos személy, mint egy kínai mandarin vagy akár botanikus. A terem két 
oldalán körzeti mandarinok és magas rangú tisztségviselők ácsorogtak, 
fürkész pillantásokkal méregetve az idegent. 

Különös hangú gong adta tudtára az egybegyűlteknek, hogy érkezik a 
főméltóságú uraság. A férfi, aki bejött, oly furcsán lépkedett, mintha csak 
betanulta volna mozgását, amit azonban nem sajátított el tökéletesen. Ricci 
mulatságosnak tartotta, bár érezte, hogy ebben is ősi szertartásosság rejlik. 
Nehéz, acélszürke ujjas dagadozott rajta, amely aprólékos gonddal 
ezüstszegecsekkel, horog- és kígyómintájú díszekkel volt kiverve közöttük 
drágakövek ragyogtak gazdagon. Az olasz könnyűszerrel kitalálta, hogy ez 
a felöltő régi, hagyomány szerinti ruhadarab, ami több száz esztendeje 
öröklődik Kuangtung tartomány helytartói között nemzedékről nemzedékre. 
Fejét díszes, ugyancsak kivert, felmagasított nemezsüveg ékesítette, 
amelyről kétoldalt medvetalpszerű fülhajtóka lógott le. Ruggieri meg 
Fernandez térdre ereszkedtek, Ricci és kísérete meghajolt. 

— Hogyan, tessék? — nézett szét a kormányzó némiképp értetlenül, mire 
oldalról odaszaladt hozzá egy hivatalnok, talán a titkára, s valamit a fülébe 


súgott. — Ó, igen! A tudós Li Ma-tót fogadjuk ma szívélyesen. Melyikőtök 
lenne az? 

Csen kissé megtaszította Riccit, mire az előbbre lépett, ismét 
meghajolt. 

— Rendelkezz velem, főméltóságú uram! 

— Á, jól beszéled nyelvünket — mosolygott rá a helytartó és lehuppant a 
karosszékébe. Bő felöltőjét eligazította, és hosszúra növesztett körmeivel 
szakállát kezdte simogatni. — Jöjj csak közelebb, hadd nézzelek meg 
jobban... Á, te igazán rokonszenvesebb vagy, mint azok a jezsuiták, akiket 
megismertem. Örömömre szolgál, hogy eleget tettél meghívásunknak. 

Az olasz alázatosan ismét meghajtotta derekát, és vakmerően így szólt: 

— Engedelmeddel, főméltóságú uram, a jezsuiták nekem hittestvéreim. 
Nem mondhatok felőlük semmi rosszat. 

A kormányzónak gondolkodó homloka és apró, bizalmatlan csillogású 
szeme némi változáson ment át. Kicsit töprengett, megsértődjön-e azon, 
amit mondott neki az idegen, vagy sem. Végül az utóbbi mellett döntött. 

—- Úgy hallottam, olyan dolgokban is járatos vagy, amiben az én 
tudósaim nem. Készül a szótár, amivel megbíztalak benneteket? 

— Igen. Szépen haladunk. 

— Helyes, helyes. — Vang Pan megmarkolva a szék karfáját, felsőtestét 
előre-hátra himbálta. — Úgy hallottam jeles férfiaktól hogy kiváló térképeid 
vannak. Láthatnék hát ilyet? 

— Igenis, főméltóságú uram. Tekintsd meg! 

Ekkor a küldöttség mögül előmerészkedett Paj Si-en, Csen szolgája, 
kezében viaszosvászon tekerccsel. Miután a kormányzó intett neki, föllépett 
a dobogóra, magasba emelte a göngyöleget, s hagyta, hogy az alja 
alágördüljön. Jókora világatlasz tárult a kormányzó szeme elé. A tartomány 
ura úgy meglepődött, hogy talpra rúgta magát, hogy közvetlen közelről 
vegye vizsgálat alá a színes rajzolatot. Az, hogy mennyit is konyított hozzá, 
nem lehetett tudni; mindenesetre igen nagy érdeklődéssel szemlélte. 

— Ó, Sang-ti! — motyogta halkan. — Hol készült ez a csuda? 

— Itáliában, főméltóságú uram — felelt rá Ricci. 

A kínai mandarinok kíváncsian nyújtogatták a nyakukat, forgatták 
fejüket, de nem láthattak semmit a térképből. 

— Jöjj közelebb, Li Ma-to! — intett az olasz felé Vang Pan. — Miféle 
feliratok itt ezek? 


— Azok latin betűk, főméltóságú uram. Mindazon országnak, városnak, 
folyónak odaírtuk a nevét, amelyről ismereteink vannak. 

— Értem! 

A főméltóság hívei felé fordult, hosszú körmű mutatóujjával két 
előkelő ruházatú nemest intett magához. 

— Csong Ven-lao, Li Csi-csao! Gyertek csak ide! Nézzétek ezt meg, és 
kíváncsian várom véleményeteket. 

Ricci már meg tudta állapítani, hogy az egyik, Ven-lao, a mandarinokra 
jellemző pompás öltözéket viseli, Csi-csaót pedig a tanítómesterek feltűnő 
ruházata ékesíti. Nagy érdeklődéssel vették szemügyre az atlaszt, ami 
teljesen megbűvölte őket. Vonásaikat kisvártatva átrajzolta az őszinte 
elismerés áhítata. Gyermekien lelkes örömmel bólogattak, és motyogó 
hangokkal váltottak szót. Végül Csong Ven-lao kimondta: 

— Igen figyelemreméltó. — Majd a kormányzó felé fordult és tiszta 
őszinteséggel megszólalt. — Amit ismerünk a világról, az helyénvalónak 
tűnik. Az új földrészek pedig még a mi térképeinken nincsenek jelen. 

Vang Pan apró szeme Riccire siklott, a teremben minden mocorgás 
megszűnt. A két jezsuita még mindig térdelt, hisz nem kaptak engedélyt 
arra, hogy felállhatnak. 

— Tudós Li Ma-to, kérdéssel fordulok hozzád. — A hangja ezúttal 
másként zengett, s amiben Ricci megint valami, a tisztséggel járó 
hagyományt . orrontott. — Képes lennél-e számunkra térképet rajzolni? 
Ismered-e a mi kínai írásunkat? Le tudod-e írni a világ országait, városait, 
tartományait, tengereit, folyóit, hegyeit kínai írásjelekkel? 

— A feladat nehéz, főméltóságú uram, de korántsem lehetetlen! — bökte 
ki Ricci talányosan. 

A kormányzó kihúzta magát, miáltal semmivel se lett magasabb. 

- Ezennel kinevezlek téged tartományi  főtérképészemnek, és 
megbízlak egyelőre tíz kínai feliratozású világatlasz megrajzolásával. 
Melléd rendelem két kiváló kartográfusomat, Cseng Ven-lao mandarint és 
Li Csi-csao mestert. A kihallgatás után a kincstárnok kiad nektek háromezer 
ezüst taelt szükségleteitek fedezésére. Lássatok munkához minél előbb. 

— Megtisztelő a megbízatásod, főméltóságú uram — hajolt meg Ricci, s 
vele együtt a két térképész, továbbá a küldöttség. Csen szeme úgy csillogott 
az örömtől, akár az obszidián. 

Vang Pan aztán elnevette magát, és hátba veregette az olaszt. 


— És hoztál-e agyafúrt műszereket, kedves tudósom? 
— Hoztam bizony, főméltóságú uram! 


X. 


Ricci a fogadószobába hívatta Jádevirágot. A Kékvíz Csarnokot meghagyta 
két szótárszerkesztő rendtársának. A térkép készítése napokon belül 
elkezdődik, muszáj volt hát elmélyednie a kínai képírás megtanulásában. 
Noha két kínai tudós is segítségére lesz, akik nyilván le tudják írni a 
földrajzi neveket a maguk jeleivel, de jobb, ha ő is járatos benne. Azt már 
tökéletesen tudta, hogy a kínai írásmód részben szótagokat foglal magába, 
melyek aztán összeolvasva válnak értelmessé. Bizonyos rövid szavaknak 
megvannak a maguk többletjelentésű gyökei, melyek összetett kifejezésként 
nyerik el valódi jelentésüket, mint ahogy például a távoli főváros, Pej- 
csingnek ejtett Peking írásjele is két, ákombákomnak tűnő jegyből áll össze. 
Ricci hallotta Csentől, hogy még a legokosabb kínai ember se ismerhet 
minden írásjelet, nemhogy egy külhoni. . . 

Jádevirág kicsit váratott magára, aztán egy szemernyit durcás képpel 
jelent meg, ámbár mindent elkövetett, hogy kitörésre kész füstölgését 
leplezze. A férfi szemének először túlöltözöttsége tűnt fel. Bő, susogó 
pongyolát viselt, melyet föl kellett fognia, hogy ne a földön húzza, 
nyakában könnyű muszlinkendővel. Meghajolt, letelepedett Riccivel 
szemben és úgy rendezte el magán a szövetet, hogy még a kislábujja se 
kandikáljon ki. Mintha az lett volna a szándéka, hogy semmit ne mutasson 
magából, ami egy férfiember érdeklődését felkeltheti. 

— Rendelkezz velem, uram! — szólt fojtottan, elnézve a férfi mellett. 

Ricci először tisztázni szerette volna a köztük fennálló ellenséges 
viszonyt, ami, mi tagadás, emésztette, ám különös: ha a lány kerülte őt, 
akkor emiatt egyfajta hiányérzete támadt. 

— Jádevirág! Ie ebben a házban nem vagy senkinek a szolgája, nekem 
se. Segítőtársamként kezellek, de mondhatnám azt is: családtagként, aki írni 
tanít engem, azon túl, hogy felvidítod énekeddel ezt a közösséget. Te nem 
így látod? 

— Nem értelek, uram... 


— Pedig világosan szóltam. Nem vagy a szolgám. Szabad akaratod 
szerint cselekedhetsz. 

— Ilyet ne is kérj tőlem! 

A lány barackvirágszirom orcáján halovány pír jelent meg. Oly 
kívánatos volt, hogy Ricci szíve szerint beleharapott volna, akár egy ízes 
nedvdús gyümölcs finom húsába. 

— De miért? 

— Egy szolgának nem lehet szabad akarata. Tudom, hogy Európában is 
így van. 

Ezen bizony el kellett gondolkoznia. Való igaz! Tulajdonképpen a férfi 
magát sem értette, miért is mondta azt a lánynak, amit mondott. 

— Jó, jó, igazad van! De én mégis arra kérlek téged, hogy ha így 
kettesben vagyunk, viselkedjünk úgy, mint... mint a jó testvérek. Mintha 
csak a húgom lennél. 

Jádevirág ajka megvonaglott. 

— Bocsáss meg, uram, de szavaidat nem tudom magamévá tenni. — 
Továbbra se nézett a férfi szemébe, csupán a mellkasáig emelte föl 
pillantását. — Te messziről jött pap vagy, én pedig egy kínai szolga. 

— Van egy olyan érzésem — csóválta a fejét Ricci —, hogy nem akarsz 
megérteni. Csak azt nem tudom, miért. Nos? Megkérdezhetem ezt? 

— Mit kérdezel, uram? 


— Hogy miért nem akarsz engem megérteni. És kérlek, nézz rám! 

A lány arcán mintha a harag árnyéka suhant volna át. Teljesítette ugyan 
a kérést, de csak egy pillanatra. Szeme a férfi szemébe viUant, akár egy 
eltévedt jeges szikra, aztán már el is hamvadt, és lekapva tekintetét ismét 
Ricci melléhez beszélt. 

—- Én megértem azt, uram, amit meg kell értsek. Annál többet nem 
szükséges. 

Hűha! Mit akarhatott ezzel mondani? Az egészen bizonyos, hogy 
elzárja magát, befelé fordul, és semmilyen körülmények között nem akar 
érzelmeket kimutatni. Ricci tovább tűnődött. Ez Kínában egy női szolga 
természetes viselkedése, vagy csak őt jellemzi, hogy bezárkózásából nem 
hajlandó kilépni? 

— Valami gondod van talán? 

— Olyan nincsen, amiről neked, uram, tudnod kellene. 


— Találó válasz! — nevetett föl a férfi. — Szívesen tanítasz te engem? 
Felelj! 

— Jól foglak tanítani, hidd el! 

Megint nem a kérdésre válaszolt, Ricci azonban már magát kezdte 
kellemetlenül érezni a meddő faggatózás miatt. És semmiképp se szerette 
volna Jádevirágot megbántani, erőszakoskodásával tovább mélyíteni 
nézeteltérése szakadékfalát. 

— Kezdjük akkor! — szólt csendesen. 

Han Tao-kuo már kikészített mindent egy nagyobbacska doboztetőre: 
rizspapirost, fekete tust és ecsetet. Jádevirág megmártotta az ecsetét, és 
könnyű kézzel szélsebesen le is festett néhány alapvető írásjelet. 

— Ezeket ismered, uram? — kérdezte. 

— Igen. Úgy vélem, túlvagyok rajta. Már össze tudom fűzni az ember, a 
nap, a hold, a víz, az eső, a hegy, a tűz írásjegyeit más jegyekkel. 

— A neved le tudod írni? 

— Igen. 

Ricci tétova kézzel, ügyetlenül, de végtére is egész tisztességesen 
lefestette a nevét. 

— Helyes! — bólintott a lány. 

— Csak nem olyan szép, mint a te írásod. 

— Az a fontos, hogy el lehessen olvasni. 

— Valóban — ismerte el a férfi. 

Jádevirág leírt valamit. 

— Ezt el tudod olvasni, uram? 

Lássuk csak! — tűnődött el Ricci. A papíron két egyszerű jel feketéllett. 
Egyik az , ember", a másik a , fa?" jegye volt. Még emlékezett rá, hogy 
Ruggieritől ezt tanulta meg az elsők között. 

— Ez egy fogalom, méghozzá azt jelenti: pihenés. 

— Helyes — szólt elismeréssel a lány. — Most ezt tekintsd meg. 

Fölpingálta egy , nő? és , gyerek" összevonását. 

— Jó. Azt jelenti: jó — ismerte fel megint a tanítvány. 

— Igen — bólintott a lány. 

— És ez? 

— "Szó" meg , én", összemondva: nyelv. 

— Valóban. 

— A következő? 


— Vándorlás. 

Jádevirág elégedett lehetett, de nem mutatta. Viszolygása nem apadt. 
Egyazon légtérben ezzel a szőrös fehér emberrel. És még ez a jellegzetes, 
idegen szag is módfelett zavarta, amit alig bírt öklendezés nélkül kibírni. 

— Ez mit jelent? 

— Ezt nem tudom. 

— "Változás" — diadalmaskodott a lány, hogy végre már tud valami újat 
mutatni a túl okos férfinak. — Ez pedig , kapcsolat". Nagyon fontosak ezek a 
jelek, mert sok mindenhez lehet őket társítani. Nézzünk erre vonatkozó 
példákat. . . 

És Jádevirág rajzolt és magyarázott, Ricci pedig figyelt, és igyekezett 
szépen lemásolni a finom kéz alkotta hibátlan írásjeleket. Egy pillanatra 
kiemelte a jelenből önmagát, és nevethetnékje támadt. Ha ezt látnák a római 
meg a firenzei líceum professzorai, hogy ő, az öntörvényű novícius most a 
világ túlsó végén ákombákomokat pacsmagol, nem hinnének a szemüknek. 

Kopogtattak az ajtón, kisvártatva a háziszolga dugta be kerek fejét. 

— Bocsáss meg, jóuram, messzi földről érkezett matematikusok 
óhajtanak veled találkozni. 

Ricci örült, hogy megint neves személyek látogattak el házába, 
ugyanakkor kicsit bánkódott is, hogy félbe kell hagynia az írást, ami 
Jádevirág társaságában egyfajta bűvös rébusz volt nemcsak a szavak 
tanulását illetően. 

A lány viszont határtalan megkönnyebbülést érzett. A ház urának 
intésére szélvészként felpattant, s távozott, mintha itt sem lett volna. 
Mégsem suhant el nyomtalanul. Maga után hagyta semmihez sem fogható, 
édes illatát. 


Csen intett, hogy töltsenek bort Ricci poharába. Késő este, a mandarin 
házának teraszán üldögéltek kettesben, vattapaplanon. A lampionokat szellő 
mozgatta, a két férfi árnyéka sejtelemesen hullámzott a porfírköveken. 
Ittak, aztán Ricci megkérdezte: 

— Hogy is hívják, mondd még egyszer? 

— Vu Jing. Fura alak. Legalább olyan gazdag és befolyásos, mint én, de 
hogy mi a baja veletek, nem tudom. Hosszan győzködte a kormányzót, 
hogy vonja vissza a megrendelést, mert minden nyugati kutya csalárd 


gazember, és azok a térképek bizonnyal hamisak lesznek, mert ti csak félre 
akarjátok vezetni a kínaiakat. 

Riccinek valami motoszkált a fejében. 

— Úgy vélem, Baretto tett már nekem említést erről a Vu Jingról. 
Rangidős testvérem szerint ez a mandarin gyűlöletet táplál irántunk, és 
örülne, ha elhagynánk az országot. 

Csen végiggondolta a hallottakat. 

— Meglehet, hogy a bérgyilkosok támadása is tőle ered. De biztosan 
nem állíthatom, ez pusztán feltevés. 

Ricci bizakodónak akart mutatkozni. 

- Örömömre szolgál, hogy Vang Pan kormányzó elvetette a 
rosszindulatú kérelmet, így nyugodtan folytathatjuk a megkezdett munkát. 

Csen ujjai babráltak a porceláncsésze szélén, megnyerő arcára a derű 
rajzolt rokonszenves vonásokat. 

— Tudd meg, barátom, hogy te új színt, új értelmet hoztál az életembe. 
Sok cimborám, ismerősöm él szerte az országban, eszes ember is akad 
közöttük nem egy, de olyan okos senki sincs, amilyen te vagy. 

— Túlzol, hogy nem létezik! — szabadkozott az olasz. — Minap jártak 
nálam matematikusok, és bizony sok olyan dolgot hallottam tőlük, amikről 
eddig nem is volt tudomásom. 

A mandarin csettintett, és elnevette magát. 

—- Igazán? Én pedig a saját szájukból hallottam, hogy lejáratták 
magukat. Lógó orral távoztak, abban a tudatban, hogy te többet tudsz náluk. 
De vissza akarnak jönni hozzád a leghíresebb geometrikussal, hogy 
megtudják, Európa tart-e előrébb a számtan tudományában, vagy Kína. 

Ezen Riccinek kellett nevetnie. 

— Miket nem mondasz! Most tisztességesen megleptél! Pedig én nem is 
hiszem magamat jó matematikusnak. Csupán annyit tudok, amennyit 
Claviustól és más tanároktól elsajátítottam. Sosem mélyedtem el úgy az 
algebrában, a geometriában, mint a csillagászatban vagy a filozófiában. 

— Ezért mondtam neked, hogy nem ismerek náladnál okosabb embert. 

— Nem vagyok mindentudó. Jól érzem, hogy van még mit tanulnom. Ha 
tudnád, mekkora zavart okoz, ha rájövök, mi mindenről nincsenek még 
ismereteim. Most kezdtem jobban belemélyedni az írásjelek megismerésébe 
is. 

— Jó tanítód Jádevirág? 


— Ó, kiváló! Csak... 

Csen figyelmét nem kerülte el Ricci alig észlelhető zavara. 

— Csak? 

— Hagyjuk, barátom... 

A mandarin fürkészve nézte barátját egy darabig, majd felemelte 
poharát. 

— Igyunk egy kortyot, Li Ma-to, aztán áruld el, mi nyomja a szíved! A 
lányt tőlem kaptad, kérdésemre őszinte választ remélek. 

A jezsuita némiképp elpirult, aztán maga is úgy vélte, Csenhez 
őszintének kell lennie. 

— Rendkívüli teremtés. Ha csak rápillantok, elfog iránta a vágyakozás, 
de, hát, tudod, hogy köt az egyházi esküm. Ennek dacára bolondulok érte, a 
közelsége is boldoggá tesz, ám ő nem kedvel engem. 

— Úgy látod? 

— Igen, azt hiszem. 

A mandarin erőltetetten felkacagott, Ricci érzékelte is, hogy nevetése 
korántsem derűt hordozó. Csen mélyeket sóhajtott aztán kis ideig 
benntartva fegyelmezetten kifújta a levegőt, könnyednek tetsző egyszerű 
közlendőjével egyetemben, amiben tagadhatatlanul ott lappangott keserédes 
hangszínének komor igazsága. 

— A szép nőkkel néha bajok vannak. 

— Kétségkívül igazad van. 

A házigazda a térdére csapta tenyerét, a szolgája után kiáltott. 

— Si-en! 

Messziről loholt elő a fiatalember, mert elég sokára érkezett meg, 
erősen zihálva. 

— Te olyan vagy, mint a híg bablisztrántás! — feddte meg az ura. — Előbb 
feküdtél le nálam? 

Paj Si-en felemás szeme ezúttal megszűnt ravaszkásan csillogni. 
Riadalom ült benne, és valami más is: bocsánatkérő alázatosság. Ricci 
ismerte már a kínai szolganép arckifejezését, hiszen időtöltésként ezt is 
tanulmányozta. És magában már össze is vetette az Olaszországban honos 
viselkedésekkel. Itt a cselédség sokkal készségesebb, és ha henyeségen 
kapják őket, úgy meg tudnak ijedni, mintha egyből bitófa várna rájuk. 
Hasonló esetekben az ő szolgája, Han Tao-kuo és a szakácsnője, Midori is 
ilyesféle képet vágnak. A félelem látványos kimutatása náluk afféle 


kötelező írott-íratlan illemszabály. Csak egyedül Jádevirág nem ilyen. Ő 
rendíthetetlen jellem. Túlzottan is. 

— Dehogy, dehogy, nagyuram! — mentegetőzött a szolga. — Fulladjak a 
Hszi folyóba, ha aludtam. 

A mandarin elfordította a fejét, a fiatalembert vizslatva. 

— Mi van a hajadban, ott oldalt? — Paj Si-en odakapott, egy tollpihét 
sodorva le a kezével. — Áh, henteregtél az egyik lánnyal! Na, gazember, 
valld csak be! Enyelegtél Jing-liennel! 

— Ó, nagyuram! — esett térdre a szolga. — Bocsáss meg nekem, bocsáss 
meg! Egy pillanatra elvesztettem az eszemet, de látod, mindjárt igyekeztem 
is, ahogy értem kiáltottál. . . 

Csen úgy elkezdett hahotázni, hogy magával ragadta Riccit is. A 
helyzet valóban igen mókás volt: az úr szinte mit sem sejtőn vagdalkozva 
kijelenti, hogy pajzán szolgája a tilosban járt, ám szerencsétlen ördög 
annyira megijed, hogy elhiszi: rajtakapták. Nyomban be is vallva mindent, 
így adva bizonyságát igazság szerint elrejteni vágyott tettének. 

— Értékelve őszinteséged és bűnbánásod, megbocsátok! — legyintett a 
mandarin még mindig nevetve. — Hozz bort, és hívd a táncoslányokat! 
Tüstént. 

— Igen, uram! Bár bátorkodom megjegyezni. Poszáta és húga már 
bizonyára alszanak. 

— Na és! Akkor ébreszd fel őket. 

— Parancsodra! — kiáltott lelkesen Paj Si-en, és eliramodott az 
éjszakába. 

— A haszontalan cselédje! — dünnyögte magában még mindig vidáman 
Csen. — De rendes fiú ez. Hűségesebbet nem is kívánhatnék. 

— Úgy tűnik, itt Kínában kicsit szabadabbak az erkölcsök — kezdte el 
Ricci. Most azt gondolhatja magában, hogy éppen én beszélek, akit köt a 
szüzességi fogadalma. — De a szemem nyitva, látom, amit látok, és föl 
tudom mérni, hogy szerencsésebb abban a tudatban élni, hogy a szerelem 
játék, nem pedig bűn, ahogyan nálunk a keresztény egyház még mindig 
állítja. 

— Valóban? — ámult el Csen. — El se tudom hinni. Ahonnan te jöttél, ott 
rossznak tartják a szerelmet? 

— Ez így nincsen kimondva — habozott Ricci —, de a katolikus papok — 
azt nem akarta hozzátenni, hogy a jezsuiták is — Isten ellen való súlyos 


véteknek tartják a többnejűséget és a házasság előtti, valamint az azon 
kívüli szerelmet. 

-— Hm... — rágódott rajta valameddig Pao Csen. — Néhányszor 
elábrándoztam rajta, milyen lenne veled elutazni Európába, és valóban ég 
bennem a kíváncsiság. Ha azonban nem vihetem magammal a három 
asszonyomat, inkább lemondok róla. Egy valamirevaló férfiembernek egy 
nő kevés. Egyetlen nőben nincsen meg minden okosság és gyönyör, amire 
nekem szükségem lenne. Sok esetben még három asszony mellett is támad 
hiányérzetem. 

Ezt a jó barát úgy mesélte az ilyen téren tapasztalatlan Riccinek, 
mintha ez a világ legtermészetesebb dolga lenne. De hiszen, alaposan 
végiggondolva, az is, ha az ember ebben a társadalomban nőtt fel, és 
számára ez az életmód példaértékű. 

— Ehhez nincs mit hozzáfűznöm - szólt az olasz rekedten. 

A mandarin azonban kéretlenül is belelendült. 

— Mert az egyik nő eszes, a másik cserfes, a harmadik nevetős. S ha 
öleled őket, ennek olyan az illata, mint az érett kajszibaracké, annak olyan 
sima a bőre, mint a legfinomabb selyem, amannak olyan édes a kelyhe, 
mint a csurgatott nektár. 

Matteo Ricciben kínzó vágyak fogantak, hirtelen bódult lett a feje, de 
nem az elfogyasztott bortól. Miféle Isten az, aki vágyakat támaszt, amellett 
pedig érintetlenségi fogadalmat követel? Vagy ilyet az Isten vagy Jézus nem 
is vár el bárányaitól, az efféle önmegtartóztatást túlbuzgó egyházi 
személyek találták ki és foganatosították? És mára már mint klerikális 
evidencia emelkedett dogmatikus törvényerőre? Lehet, hogy igazuk van a 
protestánsoknak, akik azt vallják, a Biblia sehol se mondja ki egyértelműen 
a cölibátust, a papoknak igen is szabad házasodniuk, szabad gyerekeket is 
nemzeniük... Hű, de kegyetlen kérdések ezek! És velejéig eretnekek! Vagy 
Isten tudja? 

A kert felől léptek zaját hozta a szellő. Kisvártatva két hajlékony testű, 
pompázatos ruhába öltözött ifjú hölgy jelent meg márványfehérre festett 
arccal, kissé álmatag szemmel. 

— Na, végre, hogy megjöttetek, kicsi madárkáim! — intett feléjük a 
mandarin. — Némiképp elbágyasztotta szívünket a bor, vidítsátok hát fel! 

A ház mögül is két nő sietett elő: egy idősebb, meg egy süldőkorú 
leány. Ez utóbbi hallgatott a Jing-lien névre, akivel Paj Si-en édelgett az 


imént. Erhu nevezetű kéthúros vonós hangszert szorongatott mindkettő a 
kezében. Sután meghajoltak, letelepedtek lótuszülésben a teraszra, s valami 
édesbús dallamot kezdtek el vonóval húzni. Poszáta és húga már 
felkészülten várta ezt, és nyomban táncba lendültek a zene különös 
hangulatára. 

Ricci ilyet még sose látott, pedig már hallott róla és vágyott rá. Ez volt 
az a pillanat, amikor legmélyebben megértette, hogy ez egy egészen más 
kultúra, mint ahonnan ő jött. Lélegzetet is alig vett, olyan nagyfokú 
figyelemmel bámulta a két lányt. S a táncosok ezt megérezvén, olyan 
átéléssel mozogtak az idegen úrnak, ami művészetük legjavát nyújtotta. 

És az olasz kiváltságosnak tudhatta magát, hogy avatatlan szeme most 
olyan ősi mozgásművészetet illethet, amilyen csak nagyon keveseknek 
adatik meg ebben a földi életben. A rogyasztott térd, a kifelé fordított lábfej, 
az összecsippentett mutató- és hüvelykujjak, az elálló kisujjak, a 
rezzenetlen arc, a nyakon síkban elmozgó fej olyan évezredes légkört 
közvetített, amitől csak meghatódni lehetett. 

Csen észrevette, hogy milyen csodálattal adózik nyugati barátja a 
táncművészetnek, és lopva intett a lányok felé, hogy adjanak bele mindent. 
De látták ám ők is, hogy ez most korántsem egy mindennapi pillanat, s ki 
kell tenniük magukért. Paj Si-en hozott még sebtében két álló lampiont, 
hogy a különleges vendég jobban láthassa az előadást. 

Akárha lótuszvirágok lettek volna, ruházatuk szirmokat és indákat 
szimbolizált, mintha csak széltől fodrozódó víz tetején ringnának kecsesen, 
részeiként a természetnek. És az európainak ismételten rá kellett döbbennie 
valamire, mint megannyiszor, mióta Kínában tölti napjait: az itteniek zenéje 
és tánca túlmutat az emberi önzésen. Művészetük az emberi alapfogalmakat 
úgy társítja a személyhez, hogy az megjelenítse a maga szépségét, 
jellegzetességeit — ugyanakkor ösztönösen vissza bele is épüljön az 
anyatermészetbe, oda, ahonnan vétetett. Ennélfogva a kifejezésmódjuk 
sokkal összetettebb és lélekformálóbb. Minden alkotásukban érezhető a 
művészet iránti alázat, lett légyen az a selyemfestészet, fafaragás vagy más 
művesség. Titokzatos, megfoghatatlan finomsággal simulnak egybe a 
hagyományok és az egyéni alkotószellem sajátságai, olyan arányérzékkel, 
tapintattal, hogy semmi bántót, kirívót ne közvetítsen, mégis óvatos 
kecsessége a szemlélőben óhatatlanul is felébresszen legszemélyesebb 


benyomásokat. Valahogy úgy, hogy mindenben ott lehessen érezni a 
tapasztalatot, a múlt állandó, meg-megújuló jelenlévőségét. 

Valami történt. Hirtelen egy kétségbeesett hangú síp társult a 
vonósokhoz, amely némiképp módosította a hangzást. Innentől a két táncos 
mintha azt táncolta volna el, hogy a virágsziromból nőttek ki, élő nőkké, 
talán tündérekké változva. Riccinek oldalra kellett tekintenie, és akkor látta 
meg, hogy nagyszerű barátja. Csen játszik mély átéléssel a szóban forgó 
sípon. 

Fájdalom, de bármilyen katartikus is legyen egy művészi élmény, 
egyszer vége szakad. A két táncos önfeledt boldogságot sugározva lassú 
forgással eltávolodott, alakjukat lassan elnyelték a kert sötétbe burkolózott 
fái, bokrai. Aztán a zene teljesen elhalkult, a két lány ragyogó orcával 
visszafutott, s mélyen meghajoltak a lelkesen tapsoló Ricci előtt. 

— Gyönyörű volt! — szólalt meg nehezen a vendég. — Ilyet még sosem 
láttam! 

A táncosok csak meghajtották magukat néhányszor. Csen is nyeldekelte 
a meghatottság gombócait. 

— Ha tudom, hogy ennyire tetszik, már rég táncoltak volna neked a 
lányok. 

—- Magam sem sejtettem, hogy ez ilyen csoda. — Az olasz mélyet 
sóhajtott, a bor mámora szétáradt testében. — Kérhetek még egy másik 
táncot? 

A mandarin meglepődött. 

— Hogy ezt táncolják el újból? 

— Dehogy. Táncoljanak valami mást. 

A táncoslányok halkan felnevettek. 

— Bocsáss meg, Li Ma-to barátom, de úgy veszem észre, nem ismered a 
régi kínai táncok lényegét. Ez nem csak olyan padlódöngetés, amit a 
Makaói kikötőben művelnek a portugál tengerészek meg az örömlányok. Ez 
ősi tánc, a megfelelő öltözékben. Poszáta és húga ezt két éltesebb 
művésznőtől sajátította el tavalyelőtt, amit azok is szigorú rendnek 
megfelelően átörököltek évtizedekkel korábban más asszonyoktól. 

— Hogyan? 

- Ez a koreográfia hellyel-közzel ebben a formában legalább 
ezernégyszáz éves, ha nem több. 

— Jól hallottam? 


— Igen, jól. Ezernégyszáz évet mondtam. 

— És addig Kínában semmi se változott? — ráncolta a homlokát Ricci. — 
Európában ez hatalmas időlépték. Ezernégyszáz évvel ezelőtt még virágzott 
a római birodalom. A kereszténység még tiltva volt! 

Csen vállat vont. 

— Nem tudom, miről beszélsz, de annyit azért kivettem szavaidból, 
hogy a kínai vallás ősibb. Ha ezt előbb mondod, fel se veszem a keresztet. 

Ricci először elhűlt, de aztán megnyugodott, mert barátja nagyot 
nevetett. Szóval csak tréfa volt! De átvillant az elméjén: Mi keresztények, 
jezsuiták, ugyan miért vesszük olyan véresen komolyan a saját vallásunkat, 
amikor itt a Föld túlsó felén, egy hatalmas, ősi országban e téren inkább a 
megismerés, a filozofikus megközelítés, a szellemi diskurzus dominál Vagy 
ez még sincs így"? Hiszen ott van Vu Jing, aki az erőszaktól sem riadt vissza, 
már, ha ő áll a cselszövések mögött, hogy eltávolítsa a jezsuitákat Kína 
földjéről De Vu Jing csak egy megátalkodott ember a milliók közül, az 
itteniek számára zömmel teljesen közömbös, hogy Európában milyen 
szertartás szerint élnek, melyik istenben hisznek. Ricci eljátszott a 
gondolattal, mi lenne, ha Lisszabonban meg Rómában kínai séngek 
kezdenék terjeszteni a kínai vallás tanait. Az inkvizíció rögvest tenne róla, 
hogy rövid időn belül valamennyi jámbor szerzetes vérébe fagyva heverjen 
országszerte elrettentő példaként. 

Csen szavai zökkentették ki elmélkedéséből: 

— Későre jár, barátom, de ha óhajtod, a lányok megismétlik az iménti 
táncot. Másik tánchoz haza kellene menniük, hogy átöltözzenek. Az pedig 
hosszadalmas. 

— Dehogy, dehogy! — tért jobb belátásra az olasz. — Lassan hajnalodik, 
és reggel tennivalók sora vár, sok vendégre számítunk. És megérkeztek 
Makaóból a festékek, íróeszközök, körzők, viaszosvásznak, hogy elkezdjük 
a térképek rajzolását. 

Felállt, kicsit húzta a feje. Csen a szolgájára parancsolt. 

- Eredj, Si-en, segíts Li Ma-to barátomnak, nehogy por illesse 
útközben a ruháját! — A felemás szemű fiatalember, ahogy elhaladt ura 
mellett, még kapott egy halk parancsot is: — Jádevirágot pedig, ha ott vagy, 
ébreszd fel, és küldd hozzám! 

Ricci  eldülöngélt hát, a táncoslányok is elillantak, a zenészek 
visszavonultak. A mandarin háza csakhamar elcsendesedett. 


Pao Csen gondolataiba mélyedt, nem is hallotta az olajlampionok 
kanócának sercegését. Mihez kezdjen ezzel a nevetlen lánnyal? Megverje? 
Az meglátszana rajta, Ricci is észrevenné. Azt mégsem teheti! Voltaképpen 
semmi okosat nem talált ki, az idő elrebbent, csupán az tudatosult benne, Li 
Ma-to barátja gyöngéd érzelmeket táplál a lány iránt. 

Aztán Jádevirág már ott is állt előtte. Gyönyörű volt így álmos arccal, 
hirtelen magára kanyarított, gyűrött pongyolában is. És a szeme ragyogott, 
valamiben bizakodva, amiről a férfi nem akart tudomást venni. 

— Állok rendelkezésedre, jó uram! — hajolt meg úgy, mintha egyben 
meg is köszönné, hogy most itt lehet. — Boldogan jöttem e kései órán is. 

— Térdelj le elém! — reccsent rá Csen. 

— Igen. — A lány mit sem sejtve teljesítette a kérést. 

A mandarin hallgatott egy keveset, mielőtt belekezdett volna. 

— Rossz urad voltam én, Jádevirág? Felelj! 

- Nem. Te vagy az egyetlen úr, akit mindenkinél jobbnak, 
kegyesebbnek hiszek. 

Csen bólintott, a hangjából azonban kiszűrődött a fojtott indulat. 

— Mit kértem én tőled múltkor, háládatlan nőszemély? 

Jádevirág megijedt a szigorú férfiarctól. 

— Mire gondolsz, uram? 

— Tudod te azt nagyon jól! Azt mondtam, légy büszke arra, hogy egy 
olyan nagy tudóst szolgálhatsz, mint — és itt már ordított — Li doktor! Mit 
művelsz hát, te kényeskedő, gabalyos, kerge tehén! Te kutyafajzat! 

A lány halálra ijedt, de erősen tartotta magát. 

— Azt hittem... Úgy éreztem, más miatt hívatsz... 

— Hát akkor tévedtél — csendesedett meg a mandarin. — Miattad 
szégyenkeztem ma. Li Ma-to barátom észrevette, hogy viszolyogsz tőle. Ez 
nem csak terád, hanem énrám nézve is nagy szégyen. 

Jádevirág hasrabukott a kövezeten, és elsírta magát. 

— Tégy velem, amit akarsz, uram. Életemet a kezedbe ajánlom. Az 
érzelmeket nem lehet gúzsba kötni, tehetünk ellene bármit, akár meg is 
ölhetsz. . . 

— Csitt! — legyintett Csen, mielőtt elbocsátotta volna a lányt. — Apaszd 
el könnyeidet, azzal nem hatsz meg! Ne szeresd, ha nem tudod szeretni, de 
légy hozzá szívélyes, illedelmes. Soha ne lássa többé rajtad, hogy irtózol 
tőle. Különben olyat teszek, amit nem akarnék! Én többé nem kérek tőled 


semmit, fenyegetőzni se fogok. De ha még egyszer szívfájdalmat okozol a 
barátomnak, nem viszed el szárazon! 


XI. 


A Kékvíz Csarnok nagy asztala mellett ezúttal hárman tüsténkedtek nagy 
igyekezettel. Ricci, Csong Ven-lao és Li Csi-csao. Készítették a kínai 
feliratozású térképet a kormányzó megbízásából. A két kínai az elején 
módfelett tartózkodónak bizonyult, de ahogy kiismerték az európait és 
rájöttek, hogy akkora megszállottsággal és alázattal dolgozik, ahogyan csak 
egy kivételes ember tud, megnyitották előtte a szívüket. Minden további 
nélkül elfogadták őt irányítójuknak, meghallgatták, és többnyire elfogadták 
javaslatait, véleményét. 

Az Európából hozott térképek mindegyike pontosabban ábrázolta az 
ismert földrészeket, egyedül csak Távol-Kelet volt kissé elnagyolva. 
Ennélfogva Ricci úgy határozott, hogy Kínát, Mongóliát, Mandzsuföldet és 
Koreát Csong Ven-lao és Li Csi-csao vázlatai alapján rajzolják meg, a világ 
többi részét pedig a legfrissebb európai tudományos diszciplína szerint. 
Ebben meg is egyeztek, egyetlen ellenvetés sem hangzott el közöttük a 
nagy figyelmet igénylő munka közben. Az ország határait Ricci húzta meg, 
és a színeket is ő javasolta. A guan feliratozást és egyéb megjegyzéseket, 
hozzáfűzéseket a térkép margóján Li Csi-csao végezte. Az első kész 
világatlaszt a ház lakói csodálták meg leghamarabb, Pao Csennel együtt. 

— Ilyen mestermunka még nem született a Középső Birodalom 
fennállása óta! — lelkesedett a jó barát. — Hallatlan érdekes, hát, meg kell 
hajolni a tudásotok előtt! — Közelebb lépett, elkezdte böngészni Európát. — 
És el tudom olvasni azokat a városokat, amelyek mérhetetlen messze 
vannak tőlünk! Lássuk csak: Lisszabon, London, Amszterdam! — És olyan 
önfeledten nevetett, mint egy kisgyerek. 

Amint a második térkép is elkészült, az egyiket mutatóba Kantonba, a 
kormányzóságra küldték. Már másnap hozták lóhalálában Vang Pan 
üzenetét. Maga a kormányzó is és mindenki, aki csak látta, el van 
ragadtatva, és immár nem tíz világatlaszra szól a megrendelés, hanem 
többre. Pontosan annyit kell elkészíteniük, ahány tartomány található 


Kínában. Vang Pan valamennyi kormányzónak küldeni óhajt ebből a 
rendkívüli alkotásból! 

Ricci egyik szeme sírt, a másik nevetett. Elvitathatatlan öröm, hogy a 
térképpel ilyen sikert arattak, ámde ő elsősorban hitharcos, és azért öltött 
tudósgúnyát, azért képezte magát fáradhatatlanul, hogy a figyelmet 
elsősorban a katolikus egyházra irányítsa. Szó se róla, szerfölött élvezte ezt 
a tudós szerepet, amit Csen talált ki neki, néha azonban elkapta a bűntudat, 
hogy helyénvaló-e ez a pompázatos világi élet, bárha a szent cél érdekében 
is? Akarta, igen, és most is nagyon akarja, hisz nincs ennél izgalmasabb 
létmód, kitalálni sem lehetne ennél különbet. Ezért elmélyedt imáiban, s 
nem győzött hálát adni Istennek, hogy részeltette őt ebben a magas 
kegyben. Jezsuita pap, s ezt tudta jól, ilyen messzire még sosem 
merészkedett a körülményekhez való alkalmazkodásban. Boldog volt, de 
mindig benne motoszkált a félsz, hogy egyszer meg kell bűnhődnie ezért a 
kivételes gráciáért. 

És tessék, már nem tíz térképet kell készíteniük, hanem jóval többet, 
reggeltől estig görnyedhet tudós sorstársaival a Kékvíz Csarnok terebélyes 
asztala fölé, türelmét a legmesszebbmenőkig igénybe véve. És közben 
elhanyagolja a nyelvtanulást, a sétálót, a kíváncsiskodó vendégek fogadását. 
Ráadásul ott ég benne a Jádevirág okozta seb. 

— Látom több helyen azt a töviskoszorús férfi fejet — szólt vontatott 
hangon Csong Ven-lao, mialatt ügyes kézzel színezte az országokat. — Ő 
lenne Jézus, a főistenetek fia? 

— Ezt kitől hallottad? — kérdezte Ricci. 

— Take mesélt róla. 

A jezsuita azon töprengett, vajon a kínai térképészt milyen mértékben 
foglalkoztatja ez a téma? Jobb híján jutott eszébe, vagy valóban szeretné 
bővíteni hitbeli ismereteit? 

— És mit mesélt Jézusról Take? 

— Azt, hogy olyan sok csodát tett, hogy az embereknek el kellett 
hinniük, hogy ő a Megváltó. Ami azt jelenti, hogy nem az emberiség 
szenved a bűnök miatt, hanem Jézus magára vállalta az emberi közösség 
szenvedését, és meg is halt másokért. 

Riccinek szégyenkeznie kellett Take egyszerű fogalmazása miatt. 
Ebből látszik, hogy a legszentebb ügy is milyen elcsépelten tud csengeni, ha 
avatatlan száj terjeszti. 


— Intendánsom fecsegését óvatosan hallgasd, mert ő inkább buddhista, 
mint keresztény. Különben derék ember. 

— Engem nagyon megnyertek ezek a szavak: , Jézus magára vállalta az 
emberek szenvedését, és meg is halt másokért." Akár valami önzetlen 
bölcselet a régi korokból. A Ji Kingben is megállná a helyét. 

Erre az olasz a legkevésbé se számított. Hogy Jézus szenvedését és 
halálát ilyen oldalról veszi valaki vizsgálat alá. Tehát itt a kulcsszó a 
, közösség? kifejezés. Igen. Kínában a közösségre hivatkozni, be kell látnia, 
szerencsés. Hisz ebben a hatalmas népben kevéssé van a személyeskedésbe 
süppedő hajlam, mint Európában. Itt évszázados hagyományokra, az ősök 
iránti tiszteletre építik az eszméiket meg a hitüket is. Egy kínai ember a 
semmire nem tudja elképzeléseit alapozni, ahogyan, be kell látni: Isteni 
sugallatra ugyan, de a kereszténységet egyszerre csak kitalálták. Ahogyan 
egy ógörög epikus kiagyalta tanulságos meséit. Ricci összpontosított, hogy 
ezt az ölébe hullott lehetőséget ki tudja használni. 

— Jézus mindig az erőszak ellen beszélt. Egész élete példaértékű, a 
józan, irgalmas élet hirdetője volt. Egyik fő tanítása: , Ha megdobnak kővel, 
dobd vissza kenyérrel...! — És tovább nem folytatta, inkább nagy 
figyelemmel fordult a munka felé. — Nagyon szépen dolgozol, Ven-lao, 
kiváló hozzá az érzéked. 

A mandarinnak jólestek a dicsérő szavak. Kicsit el is pirult, de Jézus 
személye láthatóan továbbra is foglalkoztatta. 

— Törvényeket alkotott ez a Jézus? 

Ricci úgy tett, mintha meg sem hallotta volna, ravasz módon 
megismételtette a kérdés. 

— Leírta-e törvényeit Jézus? Mint Kung Fu-ce? 

- Ó, nem! Jézusnak az élete példaértékű, azt követjük mi 
valamennyien, jámbor keresztények. , Szeresd felebarátodat, mint 
tenmagadat! ... Bocsáss meg ellenségeidnek is!... Ne ítélkezz, hogy ne 
ítéltess!" 

Immár mind a két kínai kartográfus figyelemmel hallgatta Ricci 
szavait. Li Csi-csao hosszú tűnődés után megkérdezte. 

— És mit követett el Jézus, hogy kivégezték? 

Most kell ám résen lennie! Nehogy összedőljön az, amit eddig 
véletlenül, aztán tudatosan felépített. Ricci kiegyenesedett, megropogtatta 
derekát, és munkatársaira pillantott. 


- Valóban érdekel benneteket? 

Mindkettő bólintott. 

— Gyertek, átmegyünk a fogadószobába, és tea mellett még beszélek 
róla. 

Úgy is tettek. A tágas  fogadóhelyiségben, — minthogy a 
szótárszerkesztőket kiszorították a IKékvíz Csarnokból, Ruggierit és 
Fernandezt találták, lázas munkában. 

— Bocsássatok meg, hogy zavarunk benneteket — kért elnézést Ricci —, 
de ránk férne egy kis pihenés. 

Ruggieri, a kiváló sinológus, a jámbor lélek, aki szívvel-lélekkel Ricci 
eszmeisége mellett állt, örült az érkezőknek. Legalább ők is kikapcsolódnak 
kicsit. 

- Épp azon gondolkoztam, hogy nekünk se ártana egy kis 
figyelemelterelés. Lassan beleőrülünk az írásjegyek körmölésébe. 

Li Csi-csao érdeklődéssel szemlélte a telerótt papírosokat. A portugál 
betűkhöz ugyan semmit, a kínai írásjegyekhez viszont annál jobban értett. 
Elégedetten bólogatott, és kérdezett is. 

— Érdekes, hol tanultatok meg ilyen jól írni? 

Sebastiano Fernandez válaszolt a kérdésre. 

—- Makaóban, uram. Az én anyám kínai volt, apám portugál. Aztán 
tizenkét évesen a jezsuita kollégiumba kerültem, ahol éveken keresztül 
tanultam a kínai kalligráfiát. 

— Tisztelet tanáraidnak — bólintott Csi-csao. — Segítek, ha szükségetek 
lenne rá. 

— Köszönjük — bólintott a két jezsuita. — Vannak nehézségeink, de 
kigyűjtjük majd a kérdéses jeleket. 

- De most helyezzük magunkat kényelembe, és beszélgessünk 
kötetlenül! — indítványozta Ricci. — Hamarosan hozzák a teát. 

Attól tartott, elsikkad a Jézusra vonatkozó kérdés, pedig igazán jó 
választ eszelt ki. 

Ezúttal nem Paj Si-en hozta be a teát, hanem Jádevirág. Ezen el is 
kellett csodálkoznia, hiszen a lány napközben odakint kertészkedett, a benti 
munkából többnyire kihúzva magát. 

— Váljon egészségetekre — bókolt valamennyiük előtt, s a tálcáról sorra 
mindenkinek a kezébe adta a csészét. 


— Siejse — köszönték meg, és adóztak a maguk módján egy-egy 
mosollyal, rajongó pillantással Jádevirág szépségének. Ezúttal Ricci nem 
látott az ékesség szemében ellenszenvet. 

A lány ringó csípővel, nesztelenül távozott, a tetázók a sarkukon ülve 
szürcsölgették az illatos, meleg italt. A szoba kecses bútorokkal volt 
berendezve, vörös cseresznyefa és gyékényfonat összefonódása hozott létre 
karcsú formákat. Itt semmi sem emlékeztetett a ház gazdájának külhoni 
mivoltára, valamennyi tárgy, képek a falon, függönyök, ülőpárnák a kínai 
iparosmesterek keze munkáját dicsérték. Ricci ezt a szobát szándékosan 
hagyta meg eredetiben, nehogy úgy tűnjék, semmire se becsüli a befogadó 
ország kézművességét. 

— Nos, miről is beszéltünk? 

— Ó, igen — jutott eszébe a Csi-csaónak. — Azt kérdeztem még a Kékvíz 
Csarnokban, hogy mit követett el Jézus, ami miatt kivégezték. 

Erre a két jezsuita is fölkapta a fejét, hogy vajon mit tud rá felelni 
Ricci. De a megkérdezett nemigen siette el a válasz. Elmerengve, ráérősen 
kortyolgatta a teáját, nehogy azt higgyék, hogy ez neki olyannyira 
életbevágóan fontos. 

- Jézus halála valójában ékes példája annak, hogy sok esetben 
gyarlóságunkon nem vagyunk képesek úrrá lenni. Minden embernek 
megvan a maga igazságérzete. Igaz? 

— Igen — ismerték el a kartográfusok. 

— Mindenki azt szereti, abban reménykedik, hogy ővele szemben senki 
se viselkedik majd igazságtalanul. Ő maga jó akar lenni, legyenek hát 
őhozzá mások is jók. Jézus tanítása ebből az egyszerű emberi igényből 
indul ki. Ahogyan annak idején a ti Kung Fu-ce mesteretek is megmondta: 
, Ne kívánj rosszat másoknak, hogy veled se történjen rossz!" — A kínaiak 
bólogattak. — Jézus olyan korban élt, amikor a szelíd igék hirdetése is 
gyanakvással töltötte el a hatalmon lévő tisztviselőket. — Szándékosan 
használta a , tisztviselők" kifejezést, mert feltételezte, hogy ebből jobban ért 
a két helybéli. — Minél közérthetőbben hirdette a szeretetet, annál jobban 
ingerelte vele a vagyonos kiváltságosokat, akik ezáltal a tisztségüket is 
veszélyben érezték. . . 

Michele Ruggieri bólintott, jelezve, egyetért Riccivel, hogy kihagyta a 
római elnyomatást, meg Poncius Pilátus helytartót is és csak az emberi 
különbözőségre hagyatkozik. Máskülönben talán túlbonyolította volna. 


— Jézus Krisztus azt bizonygatta hívei előtt, hogy ő a , feltámadás és az 
élet, aki benne hisz, elnyeri az üdvösséget." Az egy igaz Isten fiának 
mondta magát, amit mindenki a maga módján értelmez... Ennek inkább a 
szimbolikus, jelképes, egyéni, isteni  kinyilatkoztatása a lényeg. 
Eltávolodnánk az igazságtól, ha szó szerint értelmeznénk bölcseletét... De a 
tanítása kétségkívül sok újat hozott az emberi gondolkodásban. Emlékeztek, 
utaltam már rá, hogy azt még soha senki nem tanította, hogy bocsáss meg 
az ellenségeidnek. A bosszú rossz vért szül. Igaz, erre vonatkozólag is van 
gondolata Kung Fu-cének: , Mielőtt bosszút állanál valakin, két sírt áss!" ... 
Jézus kivételes jámborsága, másmilyen látásmódja mégis elvitathatatlan. 
Nos Jézust nyugalmas tanai miatt bíróság elé állították, ahol azok törtek 
pálcát felette, akik féltették rangjukat a hierachiában, rettegve attól, hogy az 
irgalmasság, a békesség hirdetésével hatáskörük meggyengül, s a tömegek 
rájönnek arra, hogy igazságtalanul szipolyozzák ki, alázzák meg őket. — 
Ruggieri meg Fernandez kis híján a fejéhez kapott, hogy társuk miket 
mondd. Otthon ezért már az eretnekség gyanúját sütnék rá, s az ember nem 
kerülhetné el az inkvizíció vizsgálódásait sem. — A bűntelenség isteni 
eszméje nem csupán az ágrólszakadtak kötelezettsége, hanem kiváltság. 

Csong Ven-lao jelezte, hogy szólni kíván. 

—- Nagytiszteletű Li doktor! Okos szavaid mélyén némi kételyem 
támadt az igazságosságra vonatkozólag. Felelj nekem őszintén! Hogyan 
vélekedsz a tisztségek és rangok közti különbözőségekről, miként ítéled 
meg az emberek közötti vagyoneloszlást? 

Ricci agya sebesen pörgött. Csong Ven-lao vagyonos, ráadásul 
mandarin, tehát a kiváltságosok rétegéhez tartozik. Ezt sajnos figyelmen 
kívül hagyta, most így aztán össze kell szednie szabatos érveit. 

— Úgy gondolom, nagyra becsült Csong Ven-lao, hogy minden rétegben 
találhatók érdemes és érdemtelen emberek. Mire is utalok...? — Igyekezett 
választékosan kifejezni magát. — Vannak nincstelenek, akik közül sokan 
maguk tehetnek sorsukról, de akadnak olyanok is szép számmal, akik 
többre hivatottak, akiket  megilletne egy boldogabb élet, mert 
emberségükhöz, jóságukhoz nem fér kétség. Az előkelők csoportjában is 
számos nemes jellem található, ám közülük is kerül ki méltatlan 
személyiség. A bűntelen élet gazdaggá magasztosítja a szegényt, a bűnös 
élet nyomorulttá teheti az előkelőt. Úgy válik igazán érthetővé ez a jézusi 
ige, ha a lélek felől közelítjük meg az emberek egymáshoz való viszonyát. 


Hozzáteszem, Lao-ce szerint az előkelőnek erényesnek is kell lennie, hogy 
példát mutasson. 

Csong Ven-lao homlokán a bizonytalanság ránca honolt, ellenben Li 
Csi-csao rajongva bámult az európaira. 

—-— És mit mond Jézus az üdvözülésről? Bűntelen hívei mit nyernek 
azzal, ha követik az Evangélium tanítását? 

— A túlvilágon elnyerik az örök életet és az örök boldogságot. 

— És a bűnösök? — kérdezte meg Ven-lao. 

— Őket pedig Isten örök szenvedésre kárhoztatja. 

Ahogy ezt kimondta, maga is megérezte ennek az elméletnek a 
butaságát. Főleg itt, Kínában, a higgadt bölcselkedők országában. Úgy 
határozott, erről a témáról egy mukkal sem mond többet nehogy 
felmerüljön annak a gyanúja, hogy ő most erőszakosan győzködni próbál. 
Annyit azonban megállapított, hogy a két térképész közül az elhangzottak 
nyomán az egyik inkább bezárkózott, ám a másik megnyitotta lelkét a 
keresztény tanok felé. Hogy aztán mi lesz belőle, azt csak a Jóisten tudja 
megítélni. 


A csaokingi villában nem kereszteltek. Ricci úgy vélte helyesnek, ha 
itt, a tudomány házában" nem végez ilyesféle vallási szertartást. Maradjon 
ez meg mindenekfölött álló diszciplínának, az ide látogató kínaiak inkább 
érezzék meg a vallásszabadság levegőjét, fedezzék fel maguknak, mintegy 
véletlenszerűen — Jézus szellemét. Akik úgy határoztak, — hogy 
megkeresztelkednek, azokat beküldték Kantonba, Baretto testvérhez, aki 
örömmel végezte el a szertartást. Mióta Ricciből Li Ma-to lett, legalább egy 
tucat kínai kapta meg a szentséget. Igaz, jelentéktelen ágrólszakadtak, 
akiket többnyire Take beszélt rá a keresztségre, mégis örülni kellett, hogy a 
folyamat lassan bár, de elindult. Elmélet ide, elmélet oda, Riccivel madarat 
lehetett fogatni, amikor két jelentősebb személyiség, An-tong teaház- 
tulajdonos és Li Csi-csao kartográfus bejelentette, —— hogy 
megkeresztelkednek. Pao Csen után immár két másik előkelőség is 
csatlakozott a katolikus egyház közösségéhez! 

A két új keresztény tiszteletére, miután visszatértek Kantonból, 
ünnepséget rendeztek a ház oszlopos teraszán. Immár csak keresztények 
ültek egymás között, pedig négy kínai képviseltette magát: Pao Csen, Li 


Csi-csao, An-tung és Take. A másik térképész, Csong Ven-lao, valamint a 
bölcs La-lung nem tett eleget a meghívásnak. Ricci így is nagy sikernek 
tudta be, hogy néhány hónappal az ideérkezésük óta már egy kis keresztény 
közösségben társaloghatnak, s tervezgethetik a jövőt. 

— Ürítsük ezt a poharat arra — szólt vidám hangon a házigazda hogy 
kicsiny közösségünk napról napra, hétről hétre, hónapról hónapra népesedni 
fog. Nem tudhatjuk, mennyi idő adatik még nekünk, Csen barátom — 
biccentett a mandarin felé —, meddig támogat engem és szent ügyünket, de 
most mondjuk el közösen a Miatyánkot, és fohászkodjunk Istenhez hogy 
áldjon meg bennünket. 

Take imádkozott a leghangosabban, Csen is hibátlanul mormolta a 
fohászt, Li Csi-csao meg An-tung még néhol el-elmaradt. Ez az apróság 
azonban senkit se zavart. Ez a kis közösség immár együtt, egymásért, a 
testvériség jegyében formálódott, s tette meg első, tétova lépteit. 

— Ez örök barátság, nemes lelkű Li Ma-to — fordult Csen Riccihez. — 
Bárhol járok, mindenütt szóba hozlak. Már sok tartomány hallott felőled, a 
térképeid is megtették a hatásukat. De ahogyan már említettem, addig nem 
nyugszom, ameddig híred el nem jut a Tiltott Városig, és amíg a kegyes 
Van Li császár tudomást nem szerez rólad. 

Jófajta szőlőbort kortyoltak, és ez most Riccinek módfelett ízlett. Évek 
óta nem hörpintett ilyen zamatos nedűt, bár az is lehet, kezd hozzászokni az 
itteni italokhoz. Kevesebb bort fogyaszt, mint otthon, Olaszországban, igaz, 
azt a bort egy napon sem lehet említeni az ittenivel. Kantonban csak licsiből 
vagy rizsből készült italt szerzett be Baretto, a szőlő, a belőle készük bor itt 
ritka fényűzés. 

- Tudom, barátom — bólintott a mandarin felé -, hogy sokat 
köszönhetek neked, és a jövőben is számolhatok veled. Ki gondolta volna, 
amikor még gyermekkoromban az utcabeli csibészekkel Itália ege alatt 
loptuk a napot és fecsegtünk bolondokat, hogy húsz év múltán a hatalmas, 
kerek Földgolyó túloldalán találok igaz barátra. 

Ez a vallomás annyira elnyerte a társaság tetszését, hogy mindenki 
arcára elismerő mosolyt csalt. An-tung teaház-tulajdonost a kedélyesség 
mindig fölbátorította. 

— Én sem gondoltam volna — nevette el magát — még egy esztendővel 
ezelőtt, hogy létezik olyan vallás, hogy kereszténység. Azt meg főleg nem 
hittem volna, hogy én annak híve leszek! 


Jó napot szereztek a teaház-tulajdonosnak, mert egyöntetű, hangos 
tetszést arattak szavai. 

— Azt tudod-e, Li Ma-to — fordult a kartográfus Riccihez —, hogy Vang 
Pan kormányzó nehezen válik meg térképeitől, ezért fába véseti, és úgy 
küldi el a tartományok prefektusaihoz? 

Az olasz tudós bólintott. 

— Hallottam felőle. Végtére is mindegy. Az alkotásunk, amelyben 
jócskán benne van a te szellemednek és kezednek munkája is, abban a 
formában is a mi dicsőségünket hirdeti. 

— Úgy igaz! — kiáltott fel Csen. — Amíg csak Kína fennáll, nem merül 
feledésbe a ti világtérképetek. Biztosan készítenek majd szebbet, jobbat, 
pontosabbat, de azt mindig emlegetni fogják, hogy a híres tudós, Li Ma-to 
és két kínai térképész készítette a legelső teljes atlaszt! 

Riccit már kezdte zavarni ez a sok dicséret, hiszen őt nem a hangzatos 
szavak, az elismerés vezérelte, hanem tulajdon  megszállottsága. 
Kétségkívül élvezte az élet minden sajátos rezdülését, de mindig akkor 
érezte magát a legboldogabbnak, ha nyakig merült valamilyen nagyszabású 
alkotásba. A térképek munkálatait magához méltó feladatnak ítélte, és 
büszke tudattal sóvárogta a következő kihívást. 

Erősödő lódobogásra lettek figyelmesek. A lovas mintha a ház előtt 
lassított volna le, aztán nyerítés, lószerszámcsörgés, dobbanás, döngő léptek 
hallatszottak. Kisvártatva egy futár tűnt fel, ruháján vastagon ült a por. 

— Sziensön Li Ma-to tudóst keresem! — kiáltotta. 

Többen jelezték, hogy kihez menjen, Ricci is intett neki. A futár eléje 
járult, fél térdre ereszkedve levelet nyújtott át. 

— Lancsouból, Kanszu tartomány székhelyéről jövök, a kormányzótól 
hoztam levelet! 

Ricci átvette a vászoncsomagocskát, amit feltépett, a benne lévő 
papirost előhúzta, kihajtogatta. Kockázatos dolgot művelt, hiszen ezek után 
nem illene másnak odaadni, hogy olvassa fel. Mindegy. Ha már elkezdte, 
végigviszi, viszont semmiképp sem osztja meg hangosan a tartalmát. 

Először megijedt, látva a furcsán rajzolt jegyeket, de aztán a szeme 
hozzászokott, egymás után ismerte fel, olvasta össze a szótagokat. Elég 
nagy valószínűséggel merte volna állítani, hogy a kormányzó neve Su-cung, 
és azt kéri tőle, a nagy hírű Li doktortól, hogy tisztelje meg személyével 
Kanszu tartomány legfőbb elöljáróját, ahol Kína legjobb matematikusai 


előtt adjon számot közismert műveltségéről. Vesse össze számtani és 
geometriai tudását az itteniek ismeretanyagával, derüljön ki, hogy az 
európai vagy a kínai tanítók állnak magasabb szinten. A levél többi része 
hangzatos udvariaskodás volt, amin azért Ricci már csak tiszteletből is 
átrágta magát. Végül a futárhoz fordult, meg az épp felbukkanó 
szolgájához, Han Tao-kuohoz. 

— Köszönöm a levelet, még ma este megírom a választ a kormányzó 
úrnak. Reggelig vendégül látunk. — A férfi bólintott. — Han Tao-kuo, lásd el 
bőségesen étellel, itallal a derék hírhozót, aztán kényelmes ágyat vess néki 
éjszakára! 

A szolga meg a futár elsiettek, Ricci kíváncsi társai felé fordult, és 
ezzel kezdte: 

- Adjatok tanácsot, barátaim, rendtársaim! Kanszu kormányzója 
nyíltszíni vitára kér fel, küzdjek meg a tartomány legjobb matematikusaival. 
Most mit tegyek? 

Csen nyomban kapott rajta. 

— De hiszen ez egy újabb megtisztelő kihívás! 

Ricci nem osztotta a mandarin lelkesedését. 

— Csak lassan, barátom! Én nem vagyok matematikus. Az egy önálló 
tudomány, nem vagyok igazi mestere. Félő, hogy kudarcot vallok. 

Páran kuncogtak, ami talán a kétkedést, a megelőlegezett bizalmat 
jelentette. Ruggieri hangot is adott ennek. 

— Én úgy vélem, Matteo, nincs olyan, amihez te nem értenél magas 
szinten. 


- Magam is amondó vagyok — erősítette meg Li Csi-csao. — A 
térképkészítés közben volt alkalmam megtudni, hogy 


valószínűségszámításaid a lehető legtökéletesebbek, amit én ép ésszel föl 
sem tudtam fogni. Neked, bölcs sziensön, nem szabad kishitűnek lenned. 

— Így igaz! 

— Fogadd el a kihívást! — biztatgatták a többiek is. 

Ricci mélyet sóhajtott és aggodalmas képpel válaszolt. 

— Azt hiszem, holnap reggel is ráér megírnom azt a levelet. Legfeljebb 
korán kelek. Úgyis szeretem a fülemüle hajnali dalát. Addig alszom rá 
egyet. 

Han 1Tao-kuo és Jádevirág tálcákkal jelentek meg, s mindenki elé 
leraktak egyet. 


—- Úgy vélem, a jó keresztény is megéhezik, ideje valami finomat 
eszegetnetek — készségeskedett a háziszolga. — A szakácsnőnk készített 
gyorsan egy kis ananászos sertést. 

Valamennyien az ölükbe vették a tojásdad fatálcát, amelyen öblös 
porcelántálka állott, benne illatozó étel, mellette evőpálcika. Riccit kicsit 
kényelmetlenül érintette, hogy kínai módon kell nyilvánosság előtt ennie. 
Most fájlalta igazán, miért nem gyakorolt elegendőt, de eddig sajnálta az 
ilyesmire a drága időt. 

— Köszönjük meg Istennek és Sang-tinak, hogy tányérunkat ma sem 
hagyta üresen! — áldotta meg az ételt, keresztet vetve, áment mondva. 

— Ámen! — mondták hozzá a többiek. 

Ricci lopva megnézte, hogyan használják kínai barátai a pálcikát. 
Könnyedén, természetesen, az  ananászgerezdek és  húscsíkok a 
legtökéletesebb biztonsággal csípődtek a páros pálcika végén, s vándoroltak 
a szájba. Próbálta maga is, de a falat minduntalan visszapottyant a tálkába. 
Lopva körülkémlelt: vajon ki vette észre? Jádevirág, aki még elidőzött a 
verandán, hátha akad még valakinek kívánsága! A lány mivel akaratlanul, 
noha észrevétlenül is leleplezte gazdája ügyetlenségét, inkább gyorsan hátat 
fordított és elsietett. 

— Igen — bólintott Csen. — Az ananászos sertést senki sem tudja olyan 
jól elkészíteni, mint Midori anyó. 

— Így igaz — felelte rá Ricci, miután sikerült végre egy húscsíkot a 
szájába ügyeskedni. — Hálás is vagyok neked ezért. 

— Hogyan bírja a gyomrod, nagytiszteletű Li Ma-to — kérdezte An-tung 
a mi ételeinket. 

Ricci nyála majd" kicsordult már, hiszen az az egy falat csak az éhségét 
fokozta. 

— Nagyon ízletesek a ti ételeitek! — jelentette ki elkeseredetten. 

A teaház-tulajdonost boldoggá tette a válasz. Képe csak úgy sugárzott, 
mint a mindent körbevigyorgó kerekre hízott holdvilág. 

— Nekünk is ízlik — bólintott Fernandez, utalva magára és Ruggierire. 

Már mindenkinek kiürült a tálkája, csupán a Riccié volt még csaknem 
tele. De már elege lett a kínos szerencsétlenkedésből, inkább éhesen 
otthagyta. 

Li Csi-csao merő jóindulatból megkérdezte. 

— Nem vagy éhes, sziensön? 


— Ó, kicsit gyengélkedik a gyomrom, inkább hagyom most az étkezést. 

— Pedig ez könnyű étek. 

— Meglehet, de most csak folyadékot kívánok. 

A vacsora után Csen megkérdezte: hívhatja-e a táncoslányokat, hogy a 
szellem és test kényeztetése után a szívüket és lelküket is gyönyörködtessék 
valamivel. 

Ricci örült neki, és egy kis csipkelődő élű elismerést jelző tréfát is 
megengedett magának. 

— Feltéve, barátom, ha ismét hallhatom elragadó sípjátékodat! 

— Ezen nem fog múlni! — csapott nevetve a térdére a mandarin. 

A leszálló nap szűrt fénye lágyan csúszott alá a veranda lakkvörös 
oszlopain, s az árnyak, szürke liánindaként fonták be a homályba vont 
felszínt. Riccinek hirtelen, a táncosokat csodálva, lelkifurdalása támadt. 
Miféle bűnös, világi életet él ő, a jezsuita, a rend pénzén itt, a hatalmas 
Kína mélyén? Meddig hiszik el neki, hogy erre a lelki és anyagi pazarlásra 
szükség van a nagy feladat, vagyis a szent cél, és csakis a szent cél 
érdekében? Baretto már hetek óta berzenkedik, állítólag már levelet is írt 
Makaóba Valignani rendfőnek, hogy le kellene már állítani, mert 
szemérmetlenül költi a jezsuiták vagyonát, számolatlanul szórja az ezüstöt. 
Az áttért hívők száma pedig nem áll arányban az eltékozolt javakkal. 
Meglehet. . . — nyilallt a bűntudat Ricci mellébe. De ő már ezt a mozgalmas, 
pezsgő életet nem szeretné elveszíteni! Nem! 

Lenyűgözte a Poszáta testvérek hiteles, avatott mozgása, amely ezúttal 
más fabulát jelenített meg, mint legutóbb, de legalább olyan nagyszerűt. 
Úristen, mennyi érték, titok, szépség rejtőzik még ebben az országban, 
amiket neki föl kell fedeznie, magába kell szívnia, hogy több és jobb legyen 
általa! Igen, neki kéretlenül és mihamarabb kell levelet írnia Valignaninak, 
amelyben okosan ki kell fejtse, milyen nagyon fontos ez a jelenlegi állapot, 
és immár minden lehetőség megnyílt arra, hogy gyümölcsözzön a 
ráfordítás, és rövid időn belül megsokszorozza az áttértek számát. 


XII. 


Másnap reggel meg is írta a levelet, de nem Makaóba, hanem Lancsou 
városába, tudatva az ottani kormányzóval, hogy elfoglaltságai miatt csak fél 
esztendő múltával tud eleget tenni a meghívásnak. Aztán Valignani részére 
is megfogalmazta és elküldte a kopertát, bízva abban, hogy minden marad 
úgy, ahogy van. Ezen sürgős kötelezettségek után három európai 
matematikust választott ki magának, s merült el mélyen tudományuk 
rejtelmeibe. Ők voltak Pitagorasz, — Eukleidész és  Clavius, A 
térképmegbízatás a végéhez ért, a két kínai munkatárs visszatért Kantonba, 
Ricci pedig őrületes önképző, helyesebben önkínzó tanulásba fogott. Csak 
akkor lehetett elmozdítani a könyvek mellől, ha igazán illusztris vendég 
érkezett a házhoz. Ezenkívül hónapokig alig evett, alig ivott, alig aludt, 
számokkal, egyenletekkel, mértani alakzatokkal, szögekkel gyötörte, 
pallérozta zsongó, nyughatatlan elméjét. A fogadószoba asztalkáján, 
bútorain, padlózatán mindenhol nyitott fóliánsok, vázlatok, számokkal 
telerótt papirosok hevertek, amelyeken egyes egyedül csak ő tudott 
eligazodni. 

Ám minél többet tanult, annál ingerlékenyebbnek mutatta magát, ezért 
idővel már alig-alig merte őt valaki zavarni, még a jó barát. Csen is 
elmaradozott. Így aztán békén hagyták, tudva azt, hogy mekkora a tét. Ha 
Riccit legyőzik Kanszu tartomány tudósai, annak akár beláthatatlan 
következményei is lehetnek. Tekintélye csorbát szenved, a hittérítés 
megtorpan, az anyagi forrás Makaó felől elapad. Az egyszerű vendégeket 
ezúttal Ruggieri igyekezett a legjobb tudása szerint a házban eligazítani, s a 
kérdésekre a Riccitől tanult logikával és ravaszsággal válaszolni. 

Az idő pedig szép komótosan telt. 

Jádevirág az egyik éjjel rosszul aludt, már hajnalban kivetette ágy. 
Ezért inkább felkelt, magára öltött egy hosszú batisztruhát, és kiment a 
hátsó kertbe. Még alig pitymallott, a világ kihaltnak tetszett. Nem kezdték 


el dalukat az énekesmadarak, kakas sem kukorékolt. A fák, díszcserjék és 
virágok levelei sem mozdultak, mintha az idő is megdermedt volna. 

A lányban erősen lobogott a tettvágy. A ház homlokzata elé került, 
mert az keletre tekintett. Remélte, hátha emerről jobbak a látási viszonyok a 
kertészkedéshez. Csalódottan vette tudomásul, hogy itt sem lát jobban, 
dohogva törte a fejét, mivel üsse el az időt kivilágosodásig. 

Ahogy így téblábolt a virágágyások mellett, észrevette, hogy a 
fogadószobában égnek a lampionok. Habozott, hogy megnézze vagy sem, 
miért nincsenek eloltva? Az olaj pénzbe kerül és gyúlékony, no meg 
veszedelmes is, ha nincs felügyelve. 

Ezen ésszerű indokok alapján határozottan nekiindult, átment az 
előhelyiségen, egyenesen a bejárathoz. Az ajtót félig nyitva találta, ami arra 
vallott, hogy Han Tao-kuo alszik: ezt valaki azután hagyta nyitva, ahogy ő 
nyugovóra tért. A lány oldalazva besurrant a helyiségbe, s ekkor tárult 
szeme elé a meglepő látvány. 

Könyvek, táblázatok,  jegyzetpapirosok,  szögmérők, vonalzók 
összevisszasága között hátát egy komódnak vetve, ülve szendergett Matteo 
Ricci. Először történt meg Jádevirággal, hogy undor nélkül tudott az idegen 
férfira ránézni. Korántsem azért, mert Csen ezt megparancsolta neki, hanem 
valami más miatt. Talán a rácsodálkozás kíváncsisága fojtott el benne 
minden más kellemetlen benyomást. E pillanatban elismerte, ugyanakkor 
szánta is Li doktort. Milyen fáradt és beesett az arca. Alig alszik, keveset 
eszik; mi lehet az a nagyon fontos dolog, ami miatt így feladta megszokott 
életmenetét? 

Gyermeki homlok, kiugró orr, sűrű szakáll, amely már itt-ott deresedni 
kezdett. Milyen különös — merengett el —, ezt az embert azon távoli 
Európában egykor egy asszony megszülte, ahogyan itt Kínában is születtek 
akkor oly sokan férfiak. Ám ennek a fiúnak valamiért úgy alakult az élete, 
hogy hazájából elkerülve éppen ide vesse a sorsa, és éppen őt ismerjem 
meg, azok helyett, akik itt helyben, a közelemben, az általam szeretett 
közösség szokásai közt nőttek fel Ez fel sem tűnt neki eddig, ahogy az sem, 
mennyire elszánt, mennyire sebezhető, mennyire emberi most így, ahogy 
alszik, annyira közeli, annak ellenére, hogy idegen. Ialán irgalmasabb 
lenne ezután a férfival szemben a közöny álarcát felölteni, s elaltatni az 
utálatot. 


Lépett volna vissza, de annyira elmerült vívódó gondolataiba, hogy 
lábával óvatlanul megrúgta az ajtó sarkát. Ricci fölrezzent a zajra, hisz nem 
aludt mélyen. 

— Te vagy az, Jádevirág? 

A mély hangtól a lányon mégis átfutott a borzongás. Most már nem 
menekülhetett el szó nélkül: modortalanság lett volna. 

— Igen, uram. Azt hittem, égve felejtődött a világítás, de látom, hogy 
még itt vagy. 

— Későre jár? 

— Hajnalodik. 

Ricci mintha elszégyellte volna magát, zavartan pislogott a lány felé. 
Felkászálódott, megigazgatta köntösét, próbált úgy elindulni, hogy ne 
lépjen rá a vázlatokra, vonalzókra, íróeszközökre. 

— Akkor ideje kicsit pihenni. Jádevirág, kérlek, oltsd el a lámpákat, 
nehogy a tűz ördöge megbüntessen bennünket. 

— Igen. 

— Jó éjszakát! — köszönt el a férfi, ámbár érezte, hogy ez már nem 
éppen időszerű. 

— Jó éjszakát! — A lánynak hirtelen valami az eszébe jutott. — Uram. . . 

— Igen? — torpant meg a szerzetes. 

Jádevirág ekkor tett egy olyan mozdulatot, amilyet még nem látott tőle 
a férfi. Kicsit megrogyasztotta a térdét, szemlesütve kissé meghajtotta fejét. 
Az egyértelmű tisztelet jeleként. 

— Óhajtod, hogy megtanítsalak pálcikával enni? 

Ricci hosszan gondolkodott, hogy válaszoljon. Annyira kilógott ez a 
kérdés a hétköznapi gyakorlatból és a kettejük közti viszonyból is, hogy 
kicsit habozott, emésztette: jól hallotta-e, amit hallott? 

— Igen — bökte ki. — Jó. Majd sort kerítünk rá. 

Aztán elvonult, Jádevirág pedig átkozta magát, hogy ilyen 
meggondolatlanságot tett. Hogy a csudába jutott eszébe most ez a butaság! 
Csak nem megsajnálta ezt a hontalan törtetőt, ezt a szőrös, szagos 
csúfságot?! Pillanatnyi elgyöngülését végérvényesen el kell felejtenie! Li 
doktor neki senkije, sőt annál is kevesebb! A legrosszabb, egy váratlanul és 
kéretlenül felbukkant kolonc, aki kifürkészhetetlenül megváltoztatta azt a 
férfit, akit mindenkinél jobban szeret. . . 


Ricci a szobájában imádkozott, aztán ledobta köntösét, ágyba bújt, 
betakarózott, csak aludni kívánt. Hanem eszébe jutott Jádevirág önzetlen 
ajánlata. Minek vegye, tán közeledésnek ezt a váratlan felajánlkozást? És 
így, jól belegondolva, ezúttal nem észlelt a lány arcán utálkozást sem. Ez 
tagadhatatlanul jólesett neki, sőt, egyre jobban melegítette a szívét, ahogy 
vissza-visszaidézte a jelenetet. Jádevirág szolgálatkésznek, segítőkésznek 
mutatkozott. 

Hm. Nem jelent talán semmit, de mégis mindjárt reményeket fakaszt, 
ábrándokra csábít. Magasságos Isten, lehet, hogy viszonozza titkos 
érzelmeimet! E! lehet ilyet képzelni? Egy ilyen tünemény, akihez minden 
szennyes férfi méltatlan, talán elfogadta a jelenlétem? — tusakodott benne a 
kettős érzés. — Hohó, csak lassan a testtel, testvér! Miféle kárhozatos 
gondolatok kavarognak a te háborodott fejedben?! Be akarod piszkolni a 
lelked, s mindazt, amit eddig vallottál, amiért eddig éltél?! A megbocsátó 
Isten szent nevére, az irgalmas Jézus szerelmére, hát mit művelsz, Matteo 
Ricci?! Szerelmes lettél egy tiszta fehérszemélybe?!... Ó, dehogyis lettél. Az 
vagy, amióta csak megláttad. Nem bírsz megszabadulni tőle, bűnös 
érzelmeket táplálsz iránta! A pokol hetedik bugyrában végzed, te 
szerencsétlen, ha nem téped ki szívedből ezt a fekélyt, ezt a tályogot, ezt a 
kelevényt. . . ezt az édes kísértést! A gyengeségnek nincs helye a szívedben, a 
jezsuita eskü, a tercia kötelez. Semmit se érsz, ha elveszted az erőd!... Pedig 
milyen erős voltál valaha! A római üdvöskék, a firenzei szépasszonyok 
annyit sem jelentettek számodra, mint egy tollpihe. Makaó kevert cafkái 
láttán undorodva fordítottad el a fejedet! Mi történt veled, Matteo Ricci? 
Még ezt a nagyvilági életet is hányszor meg kell majd gyónnod, hogy 
bűnbocsánatot nyerj, és még tetézed egy kínai nő iránti vágyódással?! Ha 
így folytatod, testvér, elveszíted a hited, és végül önmagad, s akkor már nem 
lesz számodra irgalom! 

Izzadságban fürödve szenderedett végre el, akkor, amikor a ház népe 
már ébredezett. 


A gyötrő álmok nem csupán éjjel jelentek meg, hanem nappal is. Ricci 
utazása Lancsouba valahogy álomszerű volt, fáradt, letompult érzékeivel, 
kavargó, összefüggéstelen gondolataival, a színek és szagok érzékelésének 
különös élményével. 


Csen könnyű, fedett lovaskocsit szerzett, abba helyezkedett el az olasz 
meg a nélkülözhetetlen Han Tao-kuo. Málhás öszvér követte őket, 
megrakva könyvekkel, matematikai és fizikai táblázatokkal. Elöl haladt 
négy lovas, akik között volt maga Pao Csen is, meg az ő legénye, Paj Si-en 
és két fegyveres harcos. Elkélt ám a vitéz ember ilyen hosszú útra, mert 
zsiványok bárhol felbukkanhattak. 

Ricci szeretett volna az európai szemnek szokatlan látványosságnak 
számító kínai tájban gyönyörködni, de egyrészt tele volt az elméje 
mindenféle számmisztikái kapcsolatokkal, logaritmusos összefüggések 
halmazával, másrészt a háziszolgája sopánkodását is hallgatnia kellett. 

— Mire mennek nélkülem, a nyugtalanság kínoz! Remélem, nem lepi el 
szemét, nem árasztják el csótányok a házat, nem fészkelnek a darazsak az 
eszterhéj alá. És vajon Midori esténként gondosan eloltja-e a tüzet? 

Ugyan zavarta vele gazdáját, de az nem szólt volna egy árva szót sem, 
nehogy még véletlenül is felfedezze gyöngeségét a derék szolga. És Han 
Tao-kuo valóban páratlan inas volt, amilyet talán sehol a világon nem 
lehetne föllelni. Művészi tökélyre vitte a házvezetést, mindent kézben 
tartott, a szobák ragyogtak a tisztaságtól, a vendégek minden esetben a 
legmesszebbmenőkig ki lettek elégítve. A figyelmét soha semmi nem 
kerülhette el, és csalhatatlanul megérezte azt, hogy miről szükséges a 
gazdájának beszámolnia, és miről kell inkább hallgatnia. Szűk egy esztendő 
alatt . annyira  nélkülözhetetlenné vált, hogy  Ricci őt tartotta 
legalkalmasabbnak arra, hogy elkísérje Lancsouba. Ruggieri is szívesen 
követte volna, de azt mégsem engedhették meg maguknak, hogy a szótár 
készítése késedelmet szenvedjék. Noha szíve szerint, titkon, Jádevirágot 
hozta volna el erre az útra, de az csak egy ábrándkép maradhatott, amelynek 
kevés köze van a valósághoz. Hiszen a feje csurig minden mással, akár egy 
színültig telt csupor, s félő, ha megbillen, kiömlik belőle a hirtelen 
beletöltött tudás. Ó, pedig mily csodás lenne gondtalanul, önfeledten 
beutazni ezt a hatalmas, gyönyörű országot Jádevirág illatos és észbontó 
társaságában!... Így, ebben a felemás, tusakodó állapotában nem is tudta 
tanulmányozni és értékelni a változatos és megejtő szépségű vidéket. 

Nem számolta, de legalább tíz napig tartott az út, mire elérték Kanszu 
tartomány fővárosának határát. Itt nagy meglepetésben volt részük, hiszen 
már várták őket. Nyalka lovaskatonák és egy előkelő mandarin, a 
kormányzó hadbiztosa. Híres tudósnak kijáró tisztelettel fogadták, és 


díszkísérettel vezették a főúr palotájához. Ebben is feltehetőleg a 
fáradhatatlan Pao Csen keze volt. 

Vidám színekben tündöklő oromfrízes pagoda tömege magasodott 
előttük, mintha csak az égig ért volna hegyes teteje. Faragott gerendázata 
sárarany fényben csillogott, s érzékelhető ősi méltóság lengte körül. Mindez 
megmételyezte Riccit, akárha valami idődén, gonoszkodó lelkek bénították 
volna meg gúnyosan csúfondáros üzenetükkel: , Mit akarsz te itt a szerény 
tudásoddal? Ez a város már akkor is itt állt, amikor Alexandriának, ahol 
Eukleidész alkotott, még híre-hamva se volt?" Jézusom! — fohászkodott 
magában az európai. — Hová kerültem én? 

Tompasága azonban most megóvta attól, hogy túlzottan megijedjen. 
Lesz, ami lesz. Ha már eljött, kifejti és feltárja azokat a matematikai 
tételeket, amelyeket a kínaiak még rosszul tudnak. Végtére is leginkább 
ezzel ment el a fél esztendeje, hogy megtalálja azokat a hibákat, amelyeket 
a nagy nyugati tudósoknak már sikerült orvosolniuk. 

De legelőbb Su-cung kormányzó színe előtt kell megjelennie. 
Érzékelte, hogy hatalmas érdeklődés veszi körül. A fogadóterem zsúfolásig 
megtelt, a sárkányos lampionok pászmái vörösen remegő pöttyöket, 
csíkokat vetítettek a kíváncsi arcokra. A füstölőpálcikákból felszálló illat és 
lenge füst pedig valami misztikus, túlvilági derengést varázsolt a csarnokra 
a meg-megrezdülő fényben. 

Ricci, ahogy illik, négyszer hajolt meg mélyen a főméltóság előtt, aki 
ezután fölállt a karosszékéből, és odalépett hozzá. 

—- Örvendünk, hogy végre vendégül láthatjuk a nyugat leghíresebb 
tudósát. Fogyasszunk el először egy baráti teát! 

Szolgák hada sietve hozott be két selyemkárpitozású zsámolyt, amelyre 
a nemes úr és vendégei egyenrangúként leültek, aztán kézbe kapták a 
gőzölgő porceláncsészéket. Ricci azon töprengett: miért nevezte őt a 
kormányzó a nyugat leghíresebb tudósának? Végül különös gondolatra 
jutott: óvatosságból! Mert, ha legyőzik, büszkén mondhatják, hogy a 
legnagyobbal bántak el ha viszont ő maga arat diadalt, akkor kibúvóul 
szolgál a kijelentés, hisz mégsem akárkivel szemben maradtak alul. 

- Nekem megtiszteltetés, főméltóságú uram, hogy látatlanban 
elismered szerény képességeim —- felelte  hangszínében óvatos 
szerénységgel. 

Su-cung nevetni kezdett, mire a teremben is kitört a jókedv. 


— Milyen érdekesen beszéled a nyelvünket. Minden mondatodat értem, 
de úgy ropogtatod a szavakat, mint amikor hasadozik a fa. 

Ezen még inkább derült a vendégsereg, és Ricci is nevetést erőltetett 
magára. Igaz, már a város határában észrevette, hogy az itteniek más 
nyelvjárásban beszélnek, mint Kuangtung tartományban. Iehát nem elég, 
hogy ő idegen kiejtéssel beszéli a guan nyelvet, még hozzájön a kantoni 
tájszólás is. Hogy a kínos helyzetet a maga javára fordítsa, a teázás után 
gyorsan teljes csendet és magányt igényelt, amit meg is kapott: fényűző 
palota kínálta magát pihenésre, szolgák hada leste minden kívánságát. 

Reggel a fogadás részleteinek különös benyomásaival szedelőzködött. 
A mellé rendelt, alacsonyabb rangú mandarin készséggel vezette őt a mai 
nap helyszínére, egy régi, kámfor- szagú könyvtárba. A helyiség falai 
mentén a padlótól a plafonig polcok, rajtuk könyvek tízezrei sorakoztak, sőt 
egészen fölül, a mennyezet alatt keskeny rekeszekből cérnával 
összekötözgetett nádcsíkokból álló göngyölegek, megsárgult tekercsek 
kandikáltak elő. Az olaszon végigfutott a gondolat, hogy bizonyára azok 
őrzik a kínai ókor okosságait, amik évszázadonként módosításra kerültek. 

Egy nagy fekete tábla elé állították, háttámlás székeken karéjba 
körbeülték őt a csiricsáré, cifra öltözetű, morózus tekintetű matematikusok, 
mögöttük pedig a kíváncsi hallgatóság egymás hegyén-hátán. Az európai 
egy lyukas fabatkát nem adott volna a maga sikeréért, de, ha már idáig 
eljött, akkor merészen számot ad mindarról, amit az utóbbi hónapokban 
kidolgozott. 

— Mélyen tisztelt urak, tudós férfiak! — fogott bele elszántan, mint 
valami tapasztalt tanár. — Eukleidész görög matematikustól, aki nagyjából 
hétszáz évvel élt előbb, mint a méltán híres kínai Cu Csung-cse, a 
következőt kérdezte egyik ifjú diákja... — Kivárt, hadd tűnődjenek el rajta, 
hogy az európai matematikus mennyivel korábbra datálódik. — Tehát a 
következőt kérdezte Eukleidésztől: , Mester, mi hasznom lesz abból, ha 
geometriát tanulok?" Eukleidész erre így szólt a szolgájához: , Adj már 
ennek egy rézkest, mert hasznot akar húzni abból, amit tanul..." 

Egy pillanatra néma csend, aztán morajlás. A matematikusok 
némelyike ráncolt homlokkal fürkészte az idegent, mások cinkos-pajkos 
vigyorral összenéztek. Ricci szeme meglelte Csen arcát, az rákacsintott, 
megértve a finom célzást. 


— Ezzel azt szerettem volna mondani, így az elején — igyekezett 
tompítani a bevezető élén —, hogy a tudás pénzre nem váltható, és nem 
bölcs dolog vele hivalkodni sem. 

A kedélyek megnyugodtak, a kormányzó pedig, aki a tudósok között 
ücsörgött, nagyot bólintott és megjegyezte: 

— Megfontolandó gondolat. 

Ricci biccentéssel vette tudomásul a jóváhagyást, majd krétát fogott, a 
táblához lépett, felrajzolt egy kört és meghúzta az átmérőjét. 

— Azt nem állítom biztosan, hogy Arkhimédész, aki még Eukleidésznél 
is korábban élt, ki tudta-e számolni a kör kerületét, mindenesetre megadott 
egy módszert, és társított hozzá egy becslést, ami a kör kerületének és 
átmérőjének arányát 22/7 megosztásban jegyezte le. Eukleidész már ki is 
számolta, hogy ez valós számokban kifejezve nagyjából 3,1429. Tehát az 
euklideszi geometriában a kör kerületének és átmérőjének hányadosa 
egészen pontosan van megfejtve, és ez minden szabályos kör esetén 
azonos... Eukleidész az Elemek című művében összefoglalja a matematika 
alapjait, amelyek még a mai nap is többnyire helytállóak. Levezeti, 
viszonylag kisszámú, úgynevezett axiómából, sarkigazságból, a geometriai 
objektumok, azaz mértani tárgyak, testek tulajdonságait, így őt a modern 
matematika axiomatikus módszerének  úttörőjeként tisztelik. Noha 
Eukleidész már korábban élt matematikusok eredményeit is beépíti 
munkájába, de érdeméül meg kell jegyezni, hogy néhány hiányzó 
bizonyítást is elvégzett. 

Most párhuzamos vonalakat húzott a táblára. 

- — Eukleidész definiálja, azaz meghatározza az egyenesek 
párhuzamosságát: akkor nevez két egyenest párhuzamosnak, ha azok egy 
síkban fekszenek, és mindkét irányban meghosszabbítva soha nem metszik 
egymást. Ezt az állítást azzal bizonyítja, hogy átlót húz ferdén rájuk, amely 
metszi a párhuzamosokat — húzott krétával egy átlós vonalat, és bejelölte a 
szögeket —, a keletkező tompaszögek ugyanazon az oldalon egyenlők, a két 
belső hegyesszög összege pedig mindig derékszög. 

Ezután inkább rátért Clavius csillagászati és számtani felfedezéseire, 
abban mégis otthonosabban mozgott. Képletesen fölvázolta az újonnan 
bevezetett naptárat, jelezve a négyévenkénti szökőév felismerését, amely 
februárra tevődik. Tehát minden néggyel osztható negyedik évben hozzá 


kell toldani február hónap végéhez egy napot, és így tökéletesen kijön az 
évek pontos körforgása. 

Ezen a hallgatóság fölhördült, több matematikus is talpra szökött, és 
elhűlve bámulták a táblát. 

— Igen! — kiáltott fel egy öreg, nagy süvegű tudós. — Valóban! Már 
látom, hogy ez lehet a megoldás, hiszen egész életemben magam is ezt 
kutattam! 

Ricci . kivárta, míg megnyugodnak a kedélyek, aztán számok 
sokaságával írta tele a táblát. 

— Mit állít a neves Cu Csung-cse? — kanyarodott vissza ravaszul a kínai 
matematikushoz. — Nagyon okos ember volt, ehhez kétség sem fér. 
Bevezette a Daming-naptárat, amely majdnem tökéletes, de mégsem olyan 
pontos, mint az Európában most elfogadott Gergely-naptár. Cu Csung-cse 
kiszámította a Nap és a Hold fogyatkozásának rendszerességét, ami neki 
27,212223 évre jött ki, ami igen közel áll Clavius számához, a 27,21222- 
höz. Ebben nem szeretnék elmélyedni, mert nem tudom bebizonyítani, 
melyik hírességnek van valójában igaza. . . 

Ez a tárgyilagosság most nagyon megnyerte a hallgatóságot. Itt ez a 
nagy tudású férfiú, aki immár bizonyította, hogy érti, amiről beszél, 
elismeri az ő nagy matematikus csillagászukat, Cu Csung-cse érdemeit. 
Innentől Riccinek — talán meg sem érezte —, de könnyebb dolga volt. 

- Cu Csung-cse a kör kerületének és átmérőjének arányaival is 
foglalkozott, 3,1415, és ez erősen megközelíti Eukleidész szorzóját. 

Egy fiatal, élénk szemű tudós felpattant, és izgágán, hevesen csóválva 
fejét, így kiáltott Ricci felé: 

— És miből tudod azt, te híres külhoni, hogy annak az Eukleinek, vagy 
hogyan mondod, volt igaza, és nem a mi Cu Csung-cse mesterünknek? 

Riccit már nem lehetett zavarba hozni. Szelíden mosolyogva válaszolt 
a némiképp pökhendi színezetű kérdésre. 

— Én megadtam nektek a szorzót, amivel elvégezhetitek a számításokat. 
Lehet, hogy egy fél élet kell majd hozzá... 

Ez nagy-nagy derültséget keltett. Az izgága emberke is elvigyorodott, 
aztán megrántotta a vállát és leült. 

Az olasz pillantása Pao Csen arcára tévedt. A jó pajtás annyira nevetett, 
hogy a könnyei potyogtak. Senkinek a világon nincs ilyen csodálatos 
barátja, villant át rajta büszkén. És, hogy milyen érdekes az emberi észlelés, 


valami kellemetlen érzéshullám áramlott feléje egy bizonyos pontról, 
méghozzá hátulról, a bal sarok irányából. Mintha egy széles vállú, 
tésztaképű, komor férfi sütötte volna rá gyűlöletét, aki a nagyon magas 
beosztású mandarinok hosszúra növesztett körmeit viselte, utalva arra, hogy 
ő már nem dolgozik semmit, csak utasít. Ám ez csak amolyan mellékesen 
átfutó benyomás volt, Ricci magabiztos lélekkel folytatta előadását. 

- Lássuk a tizedes és tört számok rendszerét, ahogyan Clavius 
összefoglalta. Nézzük a legalapvetőbb képletekkel. — És csak írt, csak írt, 
csikorgott a kréta a táblán. — Clavius a Ratio Studiorum tanmenet című 
művében részletesen lejegyzi a matematika tanításának leghatékonyabb 
módszerét. A leírt számok a helyzetüknél fogva tények, s mint ilyeneket 


legelőször a legegyszerűbb műveletekre kell rávenni — ezen sokan 
mosolyogtak — mert nem csak az ember, a számok is szeretik az 


egyszerűséget. Aztán, ahogy láthatjuk, egyre bonyolultabb eljárásokban is 
képesek megállni a helyüket, hozzánk hasonlóan. 

Idővel Ricci visszakanyarodott Eukleidészhez, elkezdte taglalni a 
görög legjelentősebb módszerét, az euklideszi algoritmust. — ...Így a 
kérdést visszavezeti két kisebb szám legnagyobb közös osztójának 
meghatározására. Így ni! — fejezte be az írást. — Ez azonban csak ízelítő. A 
lényegi dolgok csak ezután jönnek. 

Egy kóválygó légy zümmögését tisztán lehetett hallani, olyan szájtáti 
csend ült a teremre. A tudós matematikusok meredt szemmel bámulták a 
táblán sorakozó képleteket, az  összezsúfolódott hallgatóság pedig 
tiszteletből meg sem pisszent. Végül Su-cung kormányzó oldalra fordította 
a fejét, és kérdőn tekintett a rangidős, fehér hosszú szakállú tudósra. 

A idős mester felállt, lassan odalépdelt Riccihez. Különös látványt 
nyújtott az egyenes tartású, dús sötét körszakállas európai ifjú, meg a 
görnyedt hátú, töpörödött ősz kínai. A csend még nagyobbra nőtt, szinte 
nyomasztóvá vált. Mindenki visszafojtotta lélegzetét. 

— Így nem tudom pontosan megállapítani — cincogta az öreg hogy ez a 
módszer helytálló-e, de valami azt súgja nekem, hogy nagyon is az. Fogadd 
elismerésemet, tudós férfiú! 

És az aggastyán Ricci felé nyújtotta eres, göcsös kezét. Szinte 
felrobbant a terem. A tudósok tapsolva pattogtak fel, a nézők ugrálva 
éljenezték az idegent. Teljes siker, egyöntetű megbecsülés, illetőleg 
mégsem teljesen: egy mandarin nem tapsolt, nem ujjongott — inkább forrt 


benne a méreg. Őt sosem tévesztheti meg egy ármányos európai, 
műveletlen vadember! 

Riccit még napokig marasztalták Lancsouban, vitték erre-arra, 
bemutattak neki mindent, amire csak kíváncsi volt. Gazdag mandarinokhoz 
is kapott meghívásokat, nagy részüket le is kellett mondania a sok 
elfoglaltság miatt. Ellátták minden földi jóval, lányokat is felkínáltak neki, 
amit természetesen udvariasan elhárított. Akivel sikerült közelebbi 
kapcsolatba kerülnie, azt megajándékozta egy asztrolábiummal vagy 
mechanikus játékszerrel. Sok kínai családnak szerzett örömet, és pillanatról 
pillanatra egyre nagyobb tisztelet övezte. Boldognak érezte magát az, aki 
megérinthette Li doktort, szót válthatott vele, vagy akár csak a közelébe 
juthatott. Az utolsó napon így szólt hozzá a kormányzó: 

— Nagyra becsült Li Ma-to. Én, a matematikus társasággal karöltve, 
megbízatást kínálok néked. A saját szavaiddal és kínai nyelven írd meg 
nekünk az euklideszi geometria lényegét! 

Az olasz szerényen elmosolyodott és mélyen meghajolt. 

— Örömest, főméltóságú uram! Hanem ez nagy munka, és egy egész 
könyvet kitesz. 

- Nem számít. Busásan megfizetjük -— nevetett Su-cung, és 
megveregette . Ricci vállát. -  Szavad számunkra jótállás, mert 
bebizonyítottad, hogy az európai matematika a mienk fölött áll. De teszünk 
róla, hogy ez ne maradjon így. 

Ricci meglepődött. A matematikusok ugyan vele nem közölték, de a 
jelek szerint egymás között mégis elfogadták, hogy Európa a számtan és 
mértan tudományban előrébb tart. Ezek után még nagyobb kedvvel fog 
majd otthon, Csaokingban a könyv megírásán dolgozni! 

Úgy vonult ki a városból, mint egy ünnepelt uralkodó. Csupán egyetlen 
ember dohogott magában, s a vesztét kívánta: Vu Jing, a nagydarab, 
hosszúkörmű mandarin. 

— Most már pusztulnia kell! Oly nagy károkat okoz! 

És valamivel később, gyilkos indulattal keblében maga is útra kélt, 
hogy visszatérjen Kantonba. 


XIII. 


A csaokingi házban minden eddiginél mozgalmasabb élet vette kezdetét. A 
tartományokba elküldött térképek, Ricci kanszui sikere fokozta az 
érdeklődést a híres-neves Li doktor iránt. Immár Kína legtávolabb pontjáról 
is jöttek az érdeklődők, hogy lássák a tudóst, beléphessenek 
csodapalotájába, amelyben varázslatos tárgyakat láthatnak, tapinthatnak, és 
szót válthassanak a különleges emberrel. Pao Csen ötlete ím bejött, úgy 
történt minden, ahogyan ígérte — jóllehet rengeteget tett érte. A másik 
oldalról viszont, a kantoni jezsuita házból egyre nagyobb gyanakvással 
figyelték a nagy nyüzsgést és felhajtást. Baretto levélben fenyegette meg 
Riccit, hogy ez a mértéktelen költekezés elfogadhatatlan, már nem hajlandó 
kéréseit Makaó felé közvetíteni. A három csaokingi európai ennek ellenére 
úgy viselkedett, mintha minden a legnagyobb rendben menne, kínai 
barátaik, a személyzet semmit se sejtett meg anyagi helyzetükből. 

Riccinek okosan be kellett osztania az idejét, hogy mindenre jusson. 
Nekifogott az euklideszi geometria megírásához, ám alig haladt pár oldalt, 
már látta, hogy kegyetlenül kemény fába vágta a fejszéjét. A számokkal 
még csak-csak elboldogult, de a kísérőszöveget mindenütt guan nyelven 
kellett megfogalmaznia, és kínai írásjegyekkel leróni. Most kellett csak 
istenigazában Jádevirág segítsége. A kezdeti értetlenkedések után a lány 
mintha ráérzett volna a közös munka szépségére, idővel némi érdeklődést 
tanúsítva iránta. 

— Ezt a számot nem írtad el, uram? — mutatott a piszkozatra. — Az 
eredmény talán nem tizenhat, hanem százhatvan! 

A fogadószobában ücsörögtek, a faragott kisasztal mellett. Ricci 
odahajolt, hogy megnézze, mit mutat neki a lány. Szantál- meg 
hortenziaillat legyintette meg, s a selymes, kecses nyak is a látómezejébe 
került. És azonnal rátört a kétely: miért ily kegyetlen a sors hozzá, vagy 
talán éppen hogy kegyes? 


— Igazad van! Látod, már neked jobb az eszed! — nevetett a férfi. — Én 
meg csak butulok. 

Jádevirág enyhén elmosolyodott. 

— Dehogyis. Mindenki tévedhet. Még a legokosabb ember is. 

Matteo Ricci megszédült egy pillanatra. Ez a csivitelve csilingelő hang 
egészen megzsongítja! Lehetséges ilyen? Itt ül mellette egy rózsabőrű, 
édesen beszélő tünemény, akinek achát- csillogású szeme beragyogja a 
helyiségét, és olyan hatást gyakorol rá, hogy képtelenség szabadulni tőle! 
Sehol máshol a világon nem lenne most szívesebben, csak itt, emellett a 
kábító jelenség mellett. Nem bírt a munkára figyelni. — Még nem is 
kérdeztem felőled semmit — mondta ki a gondolatát. 

Jádevirág megrezzent. 

— Az nem baj. Nem vagyok érdekes. . . 

— Pedig az vagy... Kik a szüleid? 

A lány hallgatott egy pillanatig, mielőtt válaszolt volna. 

— Meghaltak egy földcsuszamlásnál, árva vagyok. Nagy esőzés után a 
falunkat betemette az iszap, engem kimentettek a szomszédok, de a szüleim 
és testvéreim megfulladtak. 

— Hány éves voltál? 

— Kilenc. 

— Ó, Sang-ti. . . 

Jádevirág határozottan érezte, hogy Ricci valóban megrendült, 
együttérez vele. De ez mégsem hatotta meg: ennek az idegennek nem kér a 
részvétéből! 

— Az életben bármi előfordul. 

— Aztán mi történt? 

— Árvaházba kerültem. 

— Csen később magához vett? 

— Igen. Iskoláztatott, megtanultam olvasni, írni, zenélni és kertészkedni. 
De a harcművészetekbe is belekóstoltam... — Elhallgatott, bánva, hogy 
ennyit elárult. 

— Igazán? — mosolyodott el a férfi. — És melyik válfaját űzted? 

— A csien forgatást meg a kungfut. 

- Ó, a kungfut magam is műveltem Makaóban. Egy öreg mester 
tanított, Iau-tau. 

— Hallottam róla, de nem ismerem személyesen. 


Ricci elmosolyodott, s szinte öntudatlanul bukkantak elő belőle a 
szavak: 

— Olyan régen gyakoroltam már, föl kellene néha eleveníteni. Lenne 
kedved hébe-hóba velem edzeni? 

— Nem! — vágta rá indulatosan a lány, de aztán megijedt. — Ó, bocsáss 
meg, sziensön! — Ültében meghajolt. — Meggondolatlanul szóltam. 
Természetesen. A gazdám vagy, azt teszem, amit parancsolsz nekem. 

Ricci a fejét ingatta. 

— Én neked nem parancsolok semmit. Mondottam már, hogy ebben a 
házban mindenki a maga belátása szerint élhet. 

— Az sem jó, bocsáss meg. A szolgának szolgának kell maradnia, 
különben felborul a világ rendje. 

A férfinak nevetnie kellett. 

— Erre egy kínai szólással válaszolok: ,Ha kevesebb a szolgád, 
kevesebb a bajod." 

Jádevirág elmosolyodott. Ricciben szétáradt a boldogság: ezt még 
sosem tette meg a jelenlétében. 

— Igen — ismerte el szemlesütve. 

— Nagyon értékes vagy, Jádevirág. 

— Jaj, ne mondj nekem ilyet, uram! Én csak egy egyszerű parasztlány 
vagyok. Nem tudok okos dolgokat kitalálni, legföljebb célravezető, józan 
gondolataim vannak. Mint a mesebeli öregasszonynak... — erre hirtelen 
elhallgatott. 

— Hogyan volt azzal a mesebeli anyókával? — fordult feléje kíváncsian 
Ricci. 

— Végül is mindegy... 

— Meséld el, kérlek. 

— Már nem is emlékszem rá pontosan. . . 

— Lódítasz! — nevetett a férfi. — Pontosan emlékszel rá, különben nem 
hoztad volna fel példának. 

Jádevirág elpirult. 

— Parancsold meg, hogy meséljem el! 

— Nem parancsolom. Csak kérem. 

— Parancsold! — szűrte át a foga között. 

— Csak kérem — dünnyögte lágyan Ricci. 

A lány harcmodort váltott. Ezúttal kérdezett. 


— Ha csak kéred, akkor nem kötelező? 

— Akkor nem kötelező. 

Jádevirág könyöke megrándult, mintha méhecske csípte volna meg, s 
finoman reccsent a csontja. Ízig-vérig nő, akinek minden adottsága megvan 
ahhoz, hogy kikészítse, és az őrületbe kergesse a férfiakat — kesergett 
magában Ricci. — Ez rettenetes! Most már képtelen vagyok foglalkozni az 
euklideszi geometriával. Egymás mellett ül elöljáró és csatlós, ám ezúttal 
megfordultak a szerepek. Itt bizony Jádevirág a főnök és én a rabszolga. 

— Élt valaha egy öregasszony — kezdte el bűnbánó hangon a lány —, 
akinek nem volt senkije a világon. És nem voltak rokonai sem, csupán a 
szomszédban lakó özvegy fiatalasszonnyal elegyedett szóba néhanap. A 
fiatalasszony az anyósával élt együtt, akivel nagyon rossz viszonyban volt, 
beszélgetés közben szomszédjának mindig azt panaszolta. Az anyóka pedig 
vigasztalta, csitította, így mindig nagyon jól megosztották szívbéli bajukat 
egymással... Egy napon az anyós megvádolta menyét, hogy húst lopott 
tőle, és nyomban el is kergette a háztól. A fiatalasszony szót is fogadott, 
összepakolta a kis cókmókját, de még bement a szomszédba elköszönni 
éltes barátnőjétől. , Végre elkergetett az a banya — mondta neki —, megyek is 
világnak!" , Hová mennél, te szerencsétlen! — kiabált vele a szomszéd 
öregasszony. — Még egy házsártos anyós is jobb, mint a bizonytalanság, az 
ismeretlen! Egy nőnek egyedül, hajléktalanul a világban roppant veszélyes. 
Lehet, hogy már a falu határában meggyaláz és meggyilkol valami 
zsivány!"... A fiatalasszony megijedt, és nyomban rádöbbent, hogy igaza 
van szomszédasszonyának. Ráadásul be is esteledett már. , De hát akkor 
most mitévő legyek?" — kérdezte. , Bízd csak rám a dolgot, majd én 
kitalálok valamit. Te csak indulj el, nagyon lassan, hogy ne érjél olyan túl 
messzire!" Ekkor az anyóka marék szalmát húzott ki a kazalból, 
megsodorta, átszaladt vele az anyóshoz. , Jaj, szomszédasszony, a kutyáim 
összemarakodtak valami lopott húson — sopánkodott. — Szeretnék tőled 
kérni egy kis lángot, hogy a tűz világánál jól elverjem őket." Az anyós ezt 
meghallva azonnal szolgát szalasztott a menye után, visszafogadta a házába. 
És ekkor jöttek rá arra is, hogy bizony szükségük van egymásra. Nem is 
volt köztük többé perpatvar. . . 

Jádevirág a férfira pillantott. 

- Látod, ez az egyszerű öregasszony nem volt sem okos, sem 
ékesszóló, a békítésnek mégis egy igen hatékony módját találta ki. A 


módszer mindegy, csak legyen meg a gyümölcse. 

— És te éppen ilyennek véled magad? 

— Örülnék, ha így látnának — mondta a lány meggyőződéssel. 

— Te még nem vagy öreg. Ellenkezőleg: olyan szép vagy, amilyet én 
még sehol a világon nem láttam! 

Jádevirág achátszeme dühösen villant. 

— Ezt nem kellett volna mondanod! 

Azzal felpattant, és minden meghajlás nélkül, tiszteletlenül kiviharzott 
a szobából. 


Matteo Ricci már több mint két éve nem járt a kantoni jezsuita házban. 
Most végre túllépett minden kötelezettségén: végzett az euklideszi 
geometriával, aztán besegített a szótárszerkesztésbe is, amely nagyjából 
szintén elkészült. Legalábbis a napokban átadták Vang Pan kormányzó 
megbízottjának, aki elégedetten távozott vele. Így volt most idejük az 
utazásra. A tartományi székhelyre elkísérte Michele Ruggieri és Sebastiano 
Fernandez. 

A misszió épülete ugyanaz volt, mint jó két évvel korábban, az udvaron 
viszont új kalyibák álltak, meg egy fakereszt, olyan háromembernyi 
magasságú. Kínaiak lézengtek körülötte, és figyeltek valakinek a szavára. 

— Ez a kereszténység jelképe, a mi feszületünk, amely arra figyelmeztet 
mindenkor bennünket, hogy Jézus érettünk áldozta fel az életét. . . 

Goös testvér volt a prédikáló, de szavaira csak fél füllel figyelt a 
hallgatóság. Inkább az érkezők felé fordultak. Különösen Ricci színpompás 
öltözéke keltette fel a figyelmüket, mint ahogy ez már lenni szokott. Goös 
felismerte rendtársait, és intett feléjük, hogy menjenek csak be a házba. 
Szót fogadtak, s mindjárt az ajtóban Barettóba kellett botlaniuk. 

— Dicsértessék! 

— Dicsértessék! — A rangidős szerzetes végigmérte Riccit, s noha látta 
már ebben az öltözékben, még mindig nem szokott hozzá a szeme. — Jó, 
hogy jöttél, Matteo testvér. Beszélnem kell a fejeddel! 

Bementek a nagyterembe, ahol Caj Tien-ent és Federicót találták 
ájtatos elmélyedésben. Baretto nem volt hozzájuk tapintattal: a három 
érkezőt leültette, majd maga is helyet foglalt. 


— Úgy vélem, megváltoztak a dolgok — kezdte el mondandóját. — Ne 
számítsatok olyan mérvű támogatásra Makaóból, mint eddig. . . 

— Nocsak — hallatta Ricci a hangját. 

Baretto elhúzta a száját, mintha fájdalmai lennének, hosszú, görbe 
fogait kivillantva. 

— Túl nagy a veszteség, mérsékelt a siker. 

— Hétről hétre többen térnek át — érvelt az olasz. — Éppen most 
csökkenteni a dotálást szamárság lenne. 

Az idősebb szerzetes sose szerette, ha vitatkoznia kellett. 

— Mi tizedannyit se kapunk, mint ti, mégis végezzük a dolgunk. 
Vegyetek példát rólunk! És már mi is elkönyvelhetünk sikereket. 

— Tegnap is ketten keresztelkedtek meg — szólt közbe Federico. 

— Annak én nagyon örülök — bólintott Ricci. — De a csaokingi tudósház 
minősége, jó híre nem csorbulhat. Ami fejlődésben van, arra költeni kell. A 
rendünk épp az ilyen dolgokra nem sajnálja a vagyonát. 

— Matteo testvér, baj van az arányérzékeddel? Sok ezer uncia ezüstöt 
emésztett már fel a te tudósságod. Majdnem három éve vagyunk már 
Kantonban, ebből ti két és felet Csaokingban, és végre mozgásba jött a 
térítés. Ideje lenne kicsit mérsékelni a pazarlást. 

. Úgy beszélsz, testvérem, mintha a saját zsebedből kellene adnod — 
emelte meg Ricci a hangját. — Ennyire ne viseld szíveden a jezsuita rend 
óriási vagyonát! 

— Pedig azt úgy illik, testvér! 

— Márpedig most nem csökkenthetjük a kiadást. A hozzám látogatók 
elvárják az ajándékot, órákat, műszereket, metszeteket, és etetni, itatni is 
kell őket. 

- Nekem pedig ég az arcom helyettetek! — csattant fel mérgesen 
Baretto. 

A szelíd Ruggieri szólalt meg. 

— Matteónak igaza van. A tudós ház támogatását egy unciával se 
tanácsos csökkenteni, mert jönnek oda az ország legtávolabbi szegleteiből 
is, és viszik a kereszténység hírét. 

— Inkább a Li doktor hírét — húzta el a száját a rangidős. 

— Az közel egyre megy — mondta Ricci. 

— Dehogy, dehogy! — villogtatta görbe fogait Baretto. — Az már ott egy 
valóságos örömtanya, aminek nincs köze a jezsuita rend szellemiségéhez! 


— Ezt nagyon rosszul látod, Baretto testvér. Rendünk alapszabálya nem 
tiltja meg az efféle indirekt eszközöket, amilyeneket mi alkalmazunk. 

— Közben pedig világi életben dőzsöltök! 

Fernandez nem bírt tovább hallgatni. 

- Komoly értékeket hoztunk létre. Megszületett az első kínai 
világatlasz, Matteo megírta az euklidészi geometriáról szóló könyvet, és 
végeztünk a szótárral is. 

Baretto a hozzászólóra fordította a haragos szemét. 

- Jó, hogy mondod, Sebastiano testvér! Neked akkor már semmi 
keresnivalód ott. Visszarendellek Kantonba! Rád fér egy kis fegyelem. 

Fernandez szomorúan vette tudomásul a hirtelen döntést, könyörgő 
képpel Riccire bámult. 

— És ha új megbízatást kapunk? — igyekezett az segíteni rendtársán. 

— Akkor majd visszaküldöm! 

— Jól van — igyekezett békéltető hangnemet megütni az olasz. — De 
kérlek, testvérem, ne hagyjon el irántunk való jóindulatod. Szükségünk van 
legalább ötezer uncia ezüstre. . . 

— Mennyire?! — kapott a fejéhez Baretto. — Én ezt meg nem írom 
Makaóba! Írjál magad levelet! Én nem haragítom magamra Valignanit! 

— Megértettem — szontyolodott el Ricci. — De tudnod kellett róla, mert 
te vagy a rangidős. 

— Tudomásul vettem — könnyebbült meg Baretto. 

Ricci vett egy nagy levegőt: mondja, ne mondja? 

— Gyónni szeretnék, atyám. 

— Most? — nézett nagyot Baretto. 

— Ha lehet. . . 

A rangidős körülpillantott, amiből mindenki értett. Kettőjükön kívül 
valamennyi jezsuita felszedelőzködött, és elhagyta a termet. 

— Jöjj, van itt a sarokban egy paraván, beállok mögéje. Gyóntatófülkére 
csak mostanában gondoltunk. 

Baretto behúzódott a spanyolfal mögé, Ricci letérdelt az innenső oldal 
elé. Valameddig rendezgette a gondolatait, aztán elkezdte: 

— Nem tudok úrrá lenni az érzéseimen. Bármit teszek, akármennyi 
lelkigyakorlatot, elmélyedést végzek, gyötröm magam, nem bírom kitépni 
szívemből a vágyat, a kívánást. Szerelmes vagyok egy nőbe... — Baretto a 
paraván mögött kínosan köhintett. — Lángolással szeretem, nem telik el óra, 


hogy ne gondolnék többször is rá. Velem van a hangja, szemembe égtek a 
mozdulatai, elgyöngülök, ha csak gondolok rá... Segíts rajtam, atyám. Adj 
nekem tanácsot, mit tegyek ellene? 

Baretto sokáig hallgatott, aztán megkérdezte: 

— Élő nőszemélyről van szó? 

— Igen. 

— A testeddel is kívánod? 

— Azzal is. 

— Az ágyékodnál érzed a szorítást? 

— Igen. 

— Az akkor veszedelmes. Az ördög műve... Egy hétig zárkózzál be, ne 
vegyél magadhoz ételt, csak italt, merülj el a feloldó imádságokban! Ha 
erőd elhagy, talán kimegy belőled a vágyódás. És szánjad-bánjad bűneid, 
mert ezzel rendünk ellen követsz el merényletet, a szent fogadalmad forog 
veszélyben. 

— Köszönöm, atyám! — sóhajtott nagyot Ricci. 

- Ne köszönjél semmit! Gyógyítsd ki magadat ebből a rettenetes 
fertőből! 

Valami nem tetszett az olasznak az elhangzottakból. Baretto fojtott 
indulattal beszélt, mint aki nem is akarja megérteni rendtársa baját, hanem 
inkább kárhoztatná. 

— Oldozz fel engem. És otthon megcselekszem a szigorú böjtöt. 

— Én téged fel nem oldozlak! — tiltakozott a másik. — Utána nem 
vehetném Isten és Jézus nevét tisztességgel a számra. 

Riccinek el kellett tűnődnie ezen. Úgy érezte, Baretto helytelenül 
cselekszik. Hiszen nincs olyan bűn, ha nem emberüölésről van szó, amit egy 
felszentelt pap ne oldozhatna föl. Bizalommal fordult hozzá, fölfedte titkát, 
és erre megvetést kap. Lesz min rágódni a hazafelé vezető úton. Egyet 
azonban már pontosan tudott: nem fogja szánni-bánni a bűneit, mert a 
szerelem egy olyan akaratán fölüli katarzis, újjászülető megtisztulás, ami 
Isten nélkül aligha jöhetett volna létre. Baretto nem tud semmit, neki csak 
alantas indulatai vannak. Kár is volt gyóntatást kérni pont őtőle! 

Amikor hazaért, megpillantotta Jádevirágot a krizantémok között, és 
nyomban eldöntötte, hogy nem végzi el azt a penitenciát, amit Baretto kirótt 
rá. Mert a szépség eleve nem lehet a Sátán átka — magyarázhatja bárki, 
bárhogyan, csűrve-csavarva az Evangélium igéit. Ebből a szempontból a 


keresztény vallás lemaradásban van a kínaival szemben. És ezt csak most 
ismerte fel. Hiszen mit mond Lao-ce? , A bölcs ember törvénye az, hogy a 
természet rendje szerint él és cselekszik." A természet rendje pedig az, hogy 
kívánja ezt a gyönyörűséget. Isten törvénye pedig az önmegtartóztatás! 

Finom ételekkel kedveskedett nekik hazatérésük örömére a szakácsnő. 
Csak Ruggieri jött vele vissza, Fernandezt Baretto valóban magánál tartotta. 
Az édes-savanyú hal annyira ízlett Riccinek, hogy maga elé hívatta Han 
Tao-kuo szolgájával a szakácsnőt. 

Jött is feldúlt sietséggel Midori, kedvesen ijedt arcán mosolyogni 
kellett. 

— Ó, La zia Midori! — kevert Ricci a nő nevéhez olasz előtagot. — 
Felséges ételedért jutalmat érdemelsz! 

— Igazán? — hökkent meg a kövér asszonyság. 

— Megérdemled. Han - tekintett belső szolgájára adj ki a pántos ládából 
Midorinak egy bogláros hajcsatot és egy szecsuani legyezőt! 

— Igen, nagyuram, igen! — bókolt előtte örömmel a kerekded férfi, mint 
aki mélyen egyetért. 

Midori elsírta magát a boldogságtól, és hasra borult Ricci előtt. Ha a 
férfi nem vigyáz, megcsókolja a lábát. 

— Jól van, elég! 

A szakácsnő felkecmergett, közben önfeledten pergett a nyelve. 

— Áldjanak meg téged az istenek, Li Ma-to, jóságos urunk! Soha ne 
felejtsék el a nevedet, és mindig csak boldogságban legyen részed! Ó, soha 
nem volt még ilyen jó gazdám nekem, ó, még soha! 

A jelenetet látta Jádevirág meg az éppen erre tébláboló Take, és 
mindketten meghatódtak. Ricci egyszerre családban érezte magát, ahol már 
kialakultak a szokások, szépen összefonódtak a szeretet láthatatlan szálai, és 
értelmet nyert minden, ami közöttük létrejött. Ilyen meghitt meleg érzések 
nem is töltötték el a katonai fegyelemben élő jezsuiták között. 


Michele Ruggieri szívesen kijárogatott a piacra Han Tao-kuoval. A 
nyelvésznek ugyan nem kellett volna ezt tennie, de szeretett Csaoking piaci 
forgatagában nézelődni, apróságokat vásárolni, s ezalatt új szavakat 
sajátíthatott el. Megszokták az évek alatt, és már mindenki természetesnek 
is vette. Hanem egy napon harmadmagával tért haza, szelíd szóval 


terelgetve egy szurtos-rongyos gyereklányt maga mellett. Ricci épp a 
tornácon üldögélt, olvasgatva a Ji Kinget, vagyis a Változások Könyvét. 

— Mit jelentsen ez, testvérem? — nézett a mosdatlan lányra. 

— Bocsáss meg, Matteo, ez a szegény lélek beteg, éhes, hajléktalan, 
árva. Nem hagyhattam az út szélén, mert meghal. Legyen szívünk! 

Ricci mérgelődött. 

— Ej, Michele, rossz irányból közelítesz. Szívünk az van, de szűkös az 
eklézsia. Most nem vehetünk senkit a nyakunkba. 

— Tudom én... Megitatjuk, megetetjük, és mehet Isten hírével az útjára. 

- Az más -— egyezett bele Ricci, aztán tovább olvasta a régi 
bölcseleteket. 

Jádevirág mindjárt pártfogásába is vette a leányt, adott neki enni, amit a 
kis boldogtalan riadt állat módjára befalt, aztán megtöltött egy dézsát, 
levetkőztette, s a vízbe parancsolta. Ruggieri, mint büszke megmentő, ott 
téblábolt mellettük. 

— Ó, de hiszen — kiáltott fel Jádevirág — nem is olyan kicsi ez a leány! 
Jobb, ha most elfordulsz, uram — szólt Ruggierinek hogy ne kelljen pírt 
látnom arcodon! 

De már a férfi meg is látta, amit nem lehetett volna, és el is vörösödött, 
úgyhogy sietve távozott a helyszínről. 

Mint kiderült, a leányka már legalább tizenöt esztendős volt, de annyira 
fejletlen, hogy gyereknek mutatta magát. A neve pedig Bara, ami 
egyébiránt rózsát jelent, és Jádevirág adta neki. Bara mégsem ment Isten 
hírivel, hanem maradt az Úr áldásával. Napokig csak szinte evéskor látszott, 
szólni alig mert. Amikor tiszta ruhát adtak rá, s végigsétált a virágágyások 
között, akár egy angyal, már senkinek esze ágában sem volt, hogy 
eltávolítsa a háztól. Ellenkezőleg, valahogy emberbaráti kötelességnek 
érezték az istápolását, és kijelöltek neki egy kis fülkét Jádevirág szobája 
mellett. Barának idővel megjött a szava is, kiderült, hogy jókedvű teremtés, 
csilingelő nevetése sokszor fakasztotta mosolyra a ház népét. 

Take már ügyesen válogatta a látogatókat. Az átlagos kiváncsiskodók 
megelégedtek azzal, ha látták a nagy Li doktort, meghajolhattak előtte, 
köszönthették. 

— Paj tyhien haoo, sziensön! 

— Van-fu, Li Ma-to! 

— Daopjje! 


Aztán a házban az öreg bonc meg Ruggieri eligazította az ámuldozó 
vendégeket. Ezalatt Ricci Kung  Fu-ce és  Lao-ce  bölcseleteit 
tanulmányozhatta, amely az összetett és bonyolult kínai vallás, az 
univerzizmus alapja. Néha átjött Pao Csen, de gyakorta kényelmetlenül 
érezte magát, mert Ricci még a kedvéért sem függesztette fel az önképzést. 
Hatalmas szellemi étvággyal falt be minden írást, ami segített abban, hogy 
megértse a kínaiak gondolkozását. És korántsem utolsósorban, ez a 
megterhelő bölcseleti munka lecsillapította benne a Jádevirág iránti őrületes 
szerelmet, vágyakozást, ámbár ily módon sem sikerült őt teljes mértékben 
száműznie a lelkéből. Elég volt megpillantania, egy szavát elcsípnie, már 
megbénult az agya, és némi idő kellett, hozzá, hogy újból a tanulásra tudjon 
összpontosítani. . . 


XIV. 


Egy szeles délelőttön Pao Csen hozott egy idegen férfit, és nagy tisztelettel 
mutatta be barátjának: 

— A híres-neves Li Cse, filozófus, történész, író, az új Kung Fu-ce 
tanok hirdetője. Eljött hozzád, mert hallott rólad. 

Ez a fogadószobában történt, ahol Ricci éppen régi kínai meséket 
olvasgatott. Ugyan kissé fáradtnak érezte magát, de ahogy meghallotta, ki 
tisztelte meg házában, azon nyomban felpattant, és mélyen meghajolt a 
híres bölcs előtt. 

— Ó, tudós mester! Nagy öröm ez nekem, hogy felkerestél. Ennél 
szebbet kívánni sem tudtam volna magamnak. Kínai nevem Li Ma-to, 
kérlek, jeles férfiú, csak szólíts így! 

A gondolkodó is meghajolt. Szikár, vékony férfi volt, hosszúkás arccal, 
keskeny, lelógó bajusszal, értelmes szemében fürkésző kíváncsiság 
csillogott. Ricci azt állapította meg, hogy a vonásai nem jellegzetesen 
kínaiak, mintha lenne benne egy kis perzsa vagy arab beütés. Csupán 
halványzöld köntöst viselt, fején ugyanolyan színű kreppsapka magasodott. 
Tehát nem követte a kínai tudósok rikító öltözködését, s ezen az olasznak el 
kellett tűnődnie. 

— Engem pedig szólíts Hong-funak — viszonozta Li Cse az udvarias 
gesztust. Ricci már olvasmányaiból, beszélgetésekből jól tudta, hogy ez a 
filozófus írói , álneve? . 

— Nem is tudok, hová lenni, igazán nagy meglepetés ez számomra — 
kereste továbbra is a szavakat. 

— Milyen könyvet tartasz a kezedben, jeles Li Ma-to? 

— Hszüe Tao meséit olvastam — vallotta be kissé restelkedve Ricci. 

— No, az nagyon dicséretes, hiszen a mesék az életelv alapvetései. Egy 
meseírónál sosem éreztem magam bölcsebbnek. 

Minthogy odakint csípős, hűvös szelek rázogatták a leacserjék 
lombjait, a fogadószobában telepedtek le. Han Tao-kuo már sietett is a 


gőzölgő teával, így kisvártatva jázminillat lengte be a hangulatos helyiséget. 

—- Magam sem ismertem még a tudós Hong-fut — magyarázta Csen 
nevetve, aztán Li Cse felé fordult. — Csupán a hírneved jutott el hozzám. 

A kínai bölcselő bizonytalanul bólogatott. 

— Ki tudja, méltóképp-e vagy érdemtelenül. A magamfajta rögeszmés 
tépelődő kitalál mindenféle elméleteket, aztán fújja, mint a szajkómadár. 
Nem néznek ám jó szemmel engem a taoista főpapok. Úgy vélik, az én 
elveim veszélyeztetik Kína ősi vallását. 

Ó, hát valóban egy reformer, ahogy emlegették! — tudatosult Ricciben. 
— Lehet, hogy éppen Li Cse másféle világlátása segíti elő az én missziós 
küldetésemet" ?! Erről azonban sokkal több mindent kellene megtudnom. 

— Óhajtasz körülnézni házamban? - kérdezte tőle. 

— Majd később. Most jólesik ülnöm. 

Ricci rögtön belevágott a közepébe. 

— Évek óta a vallások különbözősége és azonossága foglalkoztat. 
Számos dologban látok hasonlóságot, melyek arra engednek következtetni, 
hogy eszmék és eszmék között korántsem kibékíthetetlenek az ellentétek. 

Li Cse kedvtelve kortyolgatta italát, és szemével sorra vette a 
bambuszbútorokat. 

— Minden tárgyat és eszmét megalkotott valaki. S aki megteremtette, 
még akkor is hisz benne, ha nem sikerült jól. Az emberiségnek végre meg 
kellene tanulnia a sikertelen tárgyak és sikertelen eszmék között élnie, 
elfogadni őket, és nem lennének többé véres ellentétek. 

A házigazda mindjárt megtalálta azt, amibe bele lehet kapaszkodni. 

- Van ebben a gondolatban valami egyedi, hiszen mástól ilyen 
formában még nem hallottam, Hong-fu mester, mégis azt kell mondanom, 
ez nyílt idea. Hiszen egyébként sem lehet sem egy tárgy, sem egy eszme 
tökéletes. 

— Ohó! — mosolyodott el a tudós. — Bármely irányba lehet hajlítani az 
én megállapításomat, neked most éppen a meglévő állapot felé tetszett. Ám 
itt nem ezen van a fő hangsúly, hanem magán az elfogadáson. Tökéletlenek 
vagyunk, te is, én is. Csen barátunk is, és sok mindent másképpen látunk, 
ítélünk meg. Mégsem ragadunk tőrt, hogy megmártsuk egymásban. 

Csen szívéből nevetett. 

— Hát az már egyszer szent igaz! Hogyan is lenne szabad a szavak és 
gondolatok embereire kezet emelni? 


Ricci ismét talált valami ellenérvet. 

— Látod, jeles Hong-fu, gondolatod most a maga kézzelfoghatóságában 
jelent meg itt, egy baráti asztal mellett. Hanem abban már nem mernék 
állást foglalni, ha mi különböző országok érdekeit szolgálnánk, akkor is 
elköteleznénk-e magunkat a türelmesség mellett? Az emberiségnek, 
ahogyan megtapasztaltam, nem sajátja a kiegyezés, mindig keresi az 
indokot az ellentétek szítására. Talán ragadozó a hajlamunk, amit csak a 
közeli ismerősökkel szemben tudunk kordában tartani. Bár ez is jellembeli 
kérdés. 

Li Cse mosolyogva ingatta a fejét. 

— Olyan érzés most nekem veled beszélgetnem, mintha én lennék az, 
aki elmélyíteni akarná a kellemes társalgást, te pedig győzni szeretnél 
ellenem. Rosszul vélem? 

Az olasz érezte, hogy a megszégyenülés pírja fölkúszik a nyakán, és 
birtokba veszi fülét, arcát. Li Cse tehát észrevette, hogy szellemi fölényre 
törekszem. Nincs mese, menteni kell a menthetőt. 

— Való igaz! A keresztény vallásban létezik egy merev, formalista 
vallásfilozófia, amit skolasztikának neveznek. Bennünket, a jezsuita rend 
tagjait, erőteljesen erre neveltek. Bocsáss meg, igazad van. Elméleti 
kérdésekben óvakodjunk idő előtt definiálni a fölvetést. 

— Nincs nekem az ellen semmi kifogásom, ha beszélgetőtársam le akar 
győzni, de akkor nem árulom el neki lelkem rejtett titkait. Talán érted, mire 
gondolok? 

Bizony, hogy értette Ricci. A tudóst a kíváncsiság, a baráti szándék 
vezérelte ide. Erre itt talál egy ellenérvelő külföldit, aki valami okból 
fölényt szeretne kialakítani. Vigyázni kell, mert Li Cse a jelek szerint a 
megszokottnál is érzékenyebb. Lám csak, a jezsuita pap is holtig tanul! 

- Hogyne érteném, jeles Hong-fu. Igazi, őszinte eszmecsere nem 
szócsatából alakul ki, hanem gondolatfűzésből a vélemények egymáshoz 
közelítése által. Aztán majd egyszer valahol eldöntetik, ki jár közelebb... - 
megtorpant. Most már ki nem mondja azt a szót, hogy , igazsághoz", mert 
megérezte, hogy túlzó lenne. 

— Szóra sem érdemes! Nekem is megvannak a magam hiányosságai, 
talán nincs is jogom mást korholni. — Riccinek az a különös, felszínesen 
szemlélve tréfás, belülről vizsgálva azonban nagyon is komoly gondolata 
támadt, hogy Li Cse a különc ógörög filozófus, Diogenész kínai változata. 


Legalábbis hasonlóak az elvekhez való relációi. — És most nagyon örülnék, 
ha végigvezetnél a házadban. 

— Kész örömmel! 

A szokásos módon vezette vendégét. Legelőbb a folyosó falain lógó 
metszeteket, festményeket nézték meg. Li Cse érdeklődéssel vizsgálgatta az 
európai városokat, kikötőket, de nem kérdezett felőlük semmit. Az 
imaszoba már erősebb hatást gyakorolt rá, némi elismerés csillogott a 
szemében. Mintha valamit keresett volna, aztán megkérdezte: 

— Kung Fu-ce képe? 

— Nem hagytam ki őt sem, jeles Hong-fu. Ott láthatod őt — mutatott az 
egyik szögletbe a házigazda, ahol egy rizspapírra rajzolt, gazdagon redőzött 
ruházatú férfi volt látható. 

— Valóban — nyugodott meg a filozófus. — Noha mostanában erősen 
átértékelem tanításait, de itt a helye. Nagy gondolkodó, jeles bölcselő volt. 

Ricci arra számított, hogy Li Cse érdeklődéssel fordul a keresztény 
allegóriák felé, ám, miután meg is bámulta őket, nem kérdezett róluk. 
Következett hát a Kékvíz Csarnok, amely leginkább elnyerte a tudós 
tetszését. Főleg a polcokon sorakozó kódexek, fóliánsok, meg a különféle 
térképek ámították el. 

— Milyen nyelven íródtak ezek a könyvek, barátom? 

— Latinul, sziensön. 

Li Cse csóválta a fejét. 

— De kár, hogy nem tudok a te nyelveden! Annyi új, érdekes dolgot 
rejthetnek ezek a kötetek. 

Ricci szívélyes akart lenni. 

— Sose bánd. le egy ősi kultúra fia vagy, ami a világban egyedülálló. 
Noha van pár dolog, amiről nem árt, ha tudomást szereztek, a térképészet, a 
mechanikai berendezések terén, de sok mindenben Kína előrébb tart. 

— Köszönet neked az udvariasságért, de én jól látom a gyengéinket. 
Talán túlságosan is jól. 

— Ne szerénykedj, jeles Hong-fu! Ismerem már népedet annyira, hogy 
ezt felelősen megállapítsam. Ahogyan Kína a közigazgatási ügyeit kezeli, 
az Európában még szinte teljesen ismeretlen. Minden ember adatait, 
születésétől a haláláig pontosan vezetitek, az élet valamennyi változásáért is 
felel egy tisztviselő, aki feljegyzi a történteket. Az üzleteitek, a bírósági 
pereitek sokkal átláthatóbbak és igazságosabbak. 


A filozófus erre oly jóízűen kezdett hahotázni, hogy még kreppsapkája 
is elbillent. 

— Amit te erényként állapítasz meg, én inkább elmarasztalom. Ez a mi 
, Mennyei Birodalmunk" — mondta ki enyhe gúnnyal — mindenkit kötőféken 
tart, a csecsszopókról is tudni akar. Miért? Hogy soha ne érezd magad 
szabad embernek, csupán egy számnak, írásjelnek az embertömeg mélyén. 
Sokszor magam is érzem, hogy olyan tehetetlen vagyok, mint a sarokba 
szorított garnéla, aminek hátrálás közben kövek közé szorult a lába. Shén, 
az egyensúlyra törekvő világmindenség tudomást sem vesz az efféle öncélú 
államformákról. . . 

Ricci most nem tudta megállni, hogy ne szálljon vele vitába. 

- Már megbocsáss, jeles Hong-fu, de az állam szükségszerűségét 
kétségbe vonni, hogy úgy mondjam... közöttünk vita tárgyát képezi. A két 
legnevesebb görög filozófus. Platón és Arisztotelész is kiálltak mellette. 
Mindkettő művek sorát írta a maga ideális, mintaszerűen eszményi 
államáról, de meglétét szükségesnek tartották. 

Li Cse nem fogadta el a kihívást, láthatóan ejtette a témát. Vagy 
legalábbis úgy tett, mert nem válaszolt. Figyelmét most az atlaszok kötötték 
le. Megállt Kína térképe előtt, amelyet Ricci legutoljára, valamennyi 
ismeretét felhasználva rajzolt. A tartományok halvány színekre voltak 
festve, a folyók, tavak, hegyek, síkságok, városok nevei kínai és latin 
betűkkel feliratozva. 

— Ilyet még sose láttam. Ez lenne a Középső Birodalom? Vagyis a mi 
országunk? 

— Igen. 

— És szerinted, Li Ma-to, valóban középen vagyunk? 

- Amióta tudjuk, hogy a Föld gömbölyű, sziensön, ennek nincs 
jelentősége. Voltak nagy birodalmak, talán hallottál is felőlük, mint Nagy 
Alexandrosz hódításai, a római birodalom, az arab birodalom vagy most a 
spanyol és portugál gyarmatbirodalmak, akik valamennyien úgy képzelik, 
hogy ők foglalják el a világ közepét. 

— Aha! — bólintott értően a gondolkodó. — Akkor hát ez a helyzet 
viszonylagos... 

— Kína nagyon nagy ország — folytatta Ricci. — Jelentős területet foglal 
el a Földgolyóbison, de a megmaradt rész még legalább hússzor akkora. 
Nem is beszélve a még fölfedezetlen földrészekről. 


— Ezt nem is gondoltam volna. Legalább az elméletemet tudom vele 
erősíteni. 

Li Cse nagyon sokáig nézegette a térképeket, aztán elkezdte a könyvek 
vizsgálatát. Levett egyet-egyet, belelapozott, kérdezett felőle. Ricci 
készséggel válaszolgatott, hiszen megelégedésére szolgált. A kínai 
gondolkodót a mechanikai szerkezetek, az asztrolábiumok, az órák 
egyáltalán nem érdekelték. 


Li Csét Csen látta vendégül, nála is aludt, de másnap, mint ahogy ez 
lenni szokott két nagy gondolkodó esetében, már ismét együtt társalogtak. 
Ezúttal Riccivel kettesben, mert a mandarint üzleti ügyei váratlanul 
Kantonba szólították. 

— Tudod, Li Ma-to, ahogy korosodom, a nappalok és éjszakák a takács 
vetélőjének gyorsaságával váltakoznak. 

— Magam is kezdem érezni, jeles Hong-fu. 

— Mennyit számlálnak éveid? 

— Harminchárom múltam. Ezt a mi vallásunkban krisztusi kornak 
mondják. Itt valami véget ér, de valami egészen más kezdődhet. Feltéve, ha 
tesz róla az ember. 

— Jézus Krisztusról beszélsz? 

— Igen. 

— Ő az, aki a bűnös emberiségért áldozta fel az életét? 

— Így is mondhatjuk. 

— És Jézus a ti istenetek fia? 

— Igen. 

A kínai tudós képén valami részvétféle jelent meg. Ricci ismerte már 
ezt kifejezést, ami semmi jót nem ígért. 

—- Mondjuk, hogy elfogadom ezt a képtelen elméletet, hogy az 
úgymond mindenekfölött álló teremtő istenetek leküldi a Földre fiát, hogy 
ismerje meg az emberiséget, amit egyébiránt maga teremtett meg. Hanem 
az már mégiscsak nélkülözi az észszerűséget, hogy aztán a fiát, tanításaiért, 
no meg azért, mert isten fiának mondja magát, letartóztassák, megkínozzák 
és meggyilkolják. Az apa miért nézte végig ez a gyalázatot? 

Riccinek főtt a feje. Li Cse túl okos ahhoz, hogy a szokásos érveket 
hozza fel magyarázatul. 


— Az Úr ezzel is azt bizonyította, hogy mennyire szereti teremtményeit, 
az embereket... — Szánalmasan csengtek tulajdon szavai. Ennél sokkal 
meggyőzőbb argumentumokat kell majd kiagyalnia. Szabadulni akart a 
témától. — Hagyjuk az én vallásomat, jeles mester, inkább a te bölcseletedre 
lennék kíváncsi. Szeretném, ha beavatnál az új kung fu-cei irányzatodba. 
Feltéve, ha szívesen megosztod vélem. 

— Miért is ne — vonta meg a vállát a filozófus. — Okos embernek 
szívesen beszélek a magam ideológiájáról... Bizonyára te is elmélyedtél 
már a vallásunkban, tehát nem kell a kezdetektől indulnom. A mi hitünk 
lényegében két szellemóriás gondolatiságán alapszik, Kung Fu-cén és Lao- 
cén. Az előbbi inkább a test, a gyakorlatiság tanítója, az utóbbi a lélek, a 
szellemiség ápolója. Nos, én mostanság sokat tanulmányoztam Kung Fu-ce 
tanait, és elkezdtek bennem átformálódni az elméletei. Kétségkívül nagy 
tudós elme volt, aki az ősrégi kínai hagyományokat tiszta és hamisítatlan 
valójukban akarta továbbörökíteni az utókornak. Mellette még erkölcsi 
bölcselőnek is mondható, aki mind az egyén élete, mind az állam 
kormányzása számára örök szabályokat, mintákat igyekezett lefektetni. 
Utólag elég nehéz kibogozni, hogy a megmaradt művekből melyeket 
alkotta meg ő, melyeket jegyezték le tanítványai. Elég valószínűnek látszik, 
hogy a kanonikus szövegeket, ami öt könyvet foglal magában, maga Kung 
Fu-ce dolgozta ki. . . 

Ricci mindezt tudta, de nem szólt közbe, hadd mondja csak el Li Cse. 

— Etikai elmélete azon a gondolaton alapszik, hogy az ember 
természeténél fogva jó, és hogy minden rosszasága a belőle hiányzó belátás 
következménye. Az ember nevelése ennélfogva nem állhat másból, 
minthogy közlik vele a helyes ismereteket. Ha ezeket az egyén ténylegesen 
felfogja, akkor ebből szükségszerűen következik, hogy a téves 
elképzeléseken alapuló hibákat elkerülje, és a továbbiakban az erényre 
törekedjék. Kung Fu-ce szerint az egész népet szükséges az erkölcs és erény 
magas fokára felemelni. , Az uralkodó olyan, mint a szél, az alattvalók 
olyanok, mint a fű. Ha a szél süvít a fű felett, annak meg kell hajlania." 
Máshol azt tanítja: , Aki erényes voltával uralkodik, az hasonlatos a 
sarkcsillaghoz. Az a helyén marad, és valamennyi csillag körülveszi őt." 

És a filozófus hosszan taglalta Kung Fu-ce tanításait, a becsületességet, 
az istenek és az ősök szellemi erejét. Ricci nem bírta megállni, hogy közbe 
ne szóljon. 


— Eddig még csak méltatást hallottam tőled, jeles Hong-fu, Kung Fu-ce 
iránt. Miben nyilvánulnak meg kételyeid vele szemben? 

Li Cse kicsit zavarba jött, mint akit rajtakaptak. 

— Látod, Li Ma-to, ebből is kiviláglik, milyen tisztelettel viszonyulok 
hozzá, hogy eddig csak magasztalni tudtam. Pedig van vele gondom, nem is 
kevés. Mindjárt kezdhetem a szertartásokkal. Sok a fölösleges köztük, az 
ősöknek bemutatott áldozatok szükségtelenül fontos szerepet kapnak, de 
semmiképp sem férnek össze az én hitről alkotott világképemmel. És még, 
ha hozzáteszem azt is, hogy Kung Fu-ce az egyéni léttel kapcsolatban a 
,honnan?" és ,hová" kérdésre nem kereste a választ, már nyugodtan 
kijelenthetem, kanonikus könyvei megújításra szorulnak. 

Ricci érdeklődését most egyszerre felkeltette Kung Fu-ce személye. 
Kétségkívül jelentős alakja a kínai bölcseletnek, ami idővel vallássá 
módosult, önálló értelemben is, és a taoizmussal kiegyezve az 
univerzizmusig jutott. Rendkívül érdekes, hogy Kung Fu-ce szemlélete 
alapvetően különbözik a keresztény inorálteológusok véleményalkotásától, 
akik minden erkölcsi rendet egy , égi törvényhozó" parancsaira alapoznak. 
Ricci ereiben száguldani kezdett a vér. Jézus, Mária, mennyi elmélet létezik 
a nagyvilágban, amit bizony vizsgálat alá kell venni, ahelyett, hogy az 
ember hebehurgyán megtagadja! Ráébredt, hogy nem a keresztény 
tanokban van lefektetve az egyetlen igazság, már ha olyan egyáltalán 
létezik. Mindenesetre mostantól Kung Fu-cét alapos tanulmányozásnak veti 
alá. 


XV. 


Csen és Ricci a hátsó udvarban tusakodott, Take figyelte őket némi derűvel. 
A pusztakezes küzdésmódot gyakorolták, amit Pao Csen igazából barátja 
kedvéért tett, és olyan ügyesen űzött, hogy ebben is taníthatta volna Riccit. 
A rengeteg ücsörgés, a sok szellemi kínzás után az olasznak kifejezetten jót 
tett a mozgás. Megjáratta betokosodott tagjait, és egész más irányba kellett 
vezérelni a gondolatait. Eszébe ötlött Arisztotelész egyik megállapítása, 
amit ugyan a serdülő inakhoz címzett, de most éppen őrá is illik: ,,A 
fiatalok szellemi és testi gyakorlását a megfelelő arányban kell alkalmazni, 
hogy lelkileg egészségesek legyenek". 

— Ahhoz képest — szuszogta Csen —, hogy alig mozogsz, elég jó erőben 
vagy. 

— Azért én... én jobban... lihegek — engedte le a karját Ricci. 

— Hanem azt mondom én neked, barátom, fegyver nélkül mégiscsak 
védtelen vagy! 

— Veszélyben lennék? Úgy véled? 

— Sosem árt az elővigyázatosság. Úgy értesültem Kantonban, hogy egy 
mandarin a vesztedet szeretné. 

— Az a bizonyos Vu Jing? 

— Alighanem. Ha igaz, követett bennünket Lancsouba. 

Ricci eltűnődött. Visszatértek a könyvtárban támadt furcsa benyomásai. 
Ott lett volna az a gazember is, aki egyszer már bérgyilkosokat küldött 
rájuk Kantonban? 

— Nyilván immáron én vagyok a fő célpont. 

— Kétségkívül. Hiszen egyre híresebb leszel országszerte. Úgyhogy azt 
mondom neked, sajátítsd el a csien forgatás fortélyait. Rövid fegyver ugyan, 
nem olyan elegáns, mint a hosszúkard, ám rejtve hordhatod, s ha 
megtanulod hatékonyan használni, jóval nagyobb biztonságban tudhatlak. — 
Nevetett. — Önző vagyok, tudom, de akkor kivel mérem majd össze 
szellemi pengém élét, ha neked bajod esik? 


Ricci is nevetett, aztán meggondolatlanul szólt. 

— És megtanítanál? 

- Még hogy én! Örömest, de tanítson téged csak Jádevirág! — 
vigyorgott beszédesen a mandarin. 

Az olasz meghökkent a hallottakra. Hirtelen nem tudta, ehhez most 
milyen képet vágjon. 

— Mit szólsz, ha azt mondom rád, te cselszövő gabalyos bivaly! — 
nyögte ki végül. 

Most nyerítette csak el harsányan magát Csen. 

— Te pedig szukafattya kurafi vagy! 

Ricci nagyon örült, hogy barátja tréfás játéknak veszi a száján hirtelen 
kiszaladt félkomoly szitkot. Eget hasogató pajtási hahotába fogtak, Take is 
velük kacagott. 

— Megjárod te még ezt! 

- Úgy legyen! — Csen az öreghez fordult. — Menj, kerítsd elő 
Jádevirágot! Siessen ide, hozzon magával csient! De ne csak egyet! 

A tar üstökű bonc térült-fordult, s már jött is vissza a lánnyal. A 
halványkék köntöst és cinóber szaténnadrágot viselő jelenség egy pillanatra 
magához vonzotta a két férfi lopva rajongó tekintetét. Aztán, mintha 
egymás előtt szégyellték volna el magukat, a ruházatuk igazgatásával 
kezdtek el serényen foglalkozni. 

— Rendelkezzetek velem! — hajolt meg előttük Jádevirág, kezében két 
rövid karddal. 

— Jöjj — fordult feléje Csen tartsunk bemutatót Li Ma-tónak! Hadd 
lásson csodát! 

Átvette az egyik fegyvert, párat hátrább lépett, aztán köszöntötte 
ellenfelét. Jádevirág viszonozta a köszöntést, megforgatva a csient. 

— Gyerünk! 

— Aífi! — sikított a lány élesen, és nekilendült. 

Oldalvágást indított, amit Csen elhajlással védett, aztán ráfogott a lány 
kardot markoló csuklójára, megpördült a saját tengelye körül, s mutatta, 
hogy most el tudná metszeni támadója torkát. Ezután ő veselkedett neki. 
Fölülről indított vágást, Jádevirág védett, aztán gyorsan leguggolt, és 
mutatta, hogy most alulról az ágyék felé van szabad útja a pengének. A 
mozdulatok könnyedek, légiesek, ugyanakkor kiszámítottak voltak — nyoma 
sem volt bennük a céltalan, agresszív csapkodásnak. 


Számos gyakorlatot mutattak be a legnagyobb összpontosítással és 
ügyességgel, amiből Ricci a következőt szűrte le: ez a harcművészeti ág 
eléggé összetett. A fegyver kurtasága miatt gyakran használják a szabad 
kezet is fogásra, ütésre. Ez is milyen jellegzetes, mennyire lehet érezni 
benne a régiek tapasztalatainak kicsiszolt finomságait. Az európai 
zsoldosokra gondolt, akik leginkább a nyers, vad, lehengerlő durvaságot 
tartják a küzdelem lényegének. Vagyis minél féktelenebb, borgőzösebb a 
harcos, annál nagyobbak az életbemaradási esélyei. No, itt korántsem a 
szilajul taglózó, lezúduló erőé a főszerep! Ennél a viadalnál éppen az győz, 
aki uralni tudja az indulatait, erejét okosan beosztva, akinek a 
legügyesebben, legcselesebben mozog kezében a fegyver. Az európai 
zsoldos hamar kifárad, a kínai harcművész — legalábbis az olasz úgy érezte 
— akár napikig is képes folytatni a küzdelmet. Amit látott, az alapján egy 
itálai harcosnak nem sok esélyt jósolt volna Kínában. 

— Megjegyeztél valamit? — tekintett Csen Riccire. 

— Semmit — vallotta be az olasz. 

A mandarin elnevette magát. 

— Nem is lehet elsőre. Majd lassan, fokozatosan. Most még bemutatjuk 
neked azt, hogy mit lehet tenni csiennel a hosszúkard ellen. 

Take már hozta is Csen kardját, ami eddig a fal mellett hevert. 
Nyújtotta a mandarin felé, ő azonban Jádevirágra mutatott. 

— Neki add! 

A lány enyhe duzzogással fogta kézbe a jóval nehezebb fegyvert. 

— De uram, ezzel te bánsz jól. 

— Éppen ezért. Ha mind a kettő gyakorlott fegyverforgató, természetes, 
hogy a hosszúkard oldalán az esély. Neked szokatlan a hosszúkard, én 
ritkán használom a csient, erősebb is vagyok, így némiképp kiegyenlítődik 
a különbség. 

Ezt egyáltalán nem támasztották alá a látottak. A lány tehetett bármit, 
fogcsikorgatva kaszabolhatott, szúrt-vágott. Csen mindannyiszor kifogott 
rajta. A kecsesen férfias izomzatú mandarin testében elképesztő energiák 
szunnyadtak. Valamennyi mozdulatát misztikus, titokzatos életerő hatotta 
át, mintha egy ősregéből lépett volna elő. Valamennyi összecsapásból ő jött 
ki győztesen. Ricci, azon kívül, hogy alig győzött betelni vele, magában 
hálát adott a Mindenhatónak, hogy ezt a személyt az útjába vezérelte. 
Nélküle már rég fel kellett volna adniuk ezt a missziót, s most ki tudja, 


mivel ölné el az időt a makaói rendházban. Ha ugyan életben lenne még, s 
nem végzik el rendesen a munkát akkori támadóik. 

— Hevesebben támadj! — bíztatta a lányt a mandarin. 

— Áííjí! 

Ezt a csapást már a tehetetlen düh vezérelte; az olasz és Take ereiben 
meghűlt a vér, hiszen elég tisztán suhant a penge Csen nyaka felé. 
Átgondolni ugyan nem volt elegendő idő, csupán egy megérzés: Csen 
kardja túl mélyen van, hogy azzal hirtelen hárítani tudjon. Talán csak bíbic 
madártól lehet olyan mozdulatot látni, amit a férfi tett. A nyaka a fejével 
együtt hátrább rándult, így a hosszúkard hegye nem érintette az 
ádámcsutkát. 

Jádevirág leejtette a fegyvert, térdre rogyott, ijedt, könyörgő szemmel 
nézett Csenre. 

— Hibáztam, uram! Elragadott az indulat! 

A férfi elgondolkodva nézte egy darabig. 

— Magam hergeltelek! Állj fel! 

A lány szemét elöntötte a könny, ajkába harapott, de visszanyelte a 
szót, amit még mondani óhajtott. Take letörölte homlokáról a hirtelen 
kigyöngyöző verejtéket. A maga módján ő is szerfelett kedvelte Csent. 

- A karmátok nincs ártására egymásnak. A gondviselés ezzel 
megmutatta. 

Csen felvette a földről kardját, Take nyújtotta neki a hüvelyt, amibe 
becsúsztatta a pengét, s a derekára kötötte. 

— Legközelebb folytatjuk, Li Ma-to barátom — egy kézlegyintéssel 
elküldte Jádevirágot —, addig gondolkozz sokat a látottakon. Ne feledd, a 
harcművészet két lényegi dolog összessége: elsősorban szellemé és 
másodsorban testé. Mint csaknem minden ezen a világon. 

A mandarin aztán finoman meghajolt, kezet adott, eltávozott. Take 
elkísérte őt, ahogyan mindig is szokta. Ricci magára maradt, ám mindjárt 
tudta, mit kell tennie. Aztán fogta a két rövid kardot, elindult megkeresni a 
lányt. Nem kellett sokat kutatni utána, hamar rábukkant a kert túlsó végében 
lévő, maga kialakította kamélialugas alatt. Ott üldögélt eltűnődve egy 
sárgára lakkozott padon. 

— Bocsáss meg. . . 

— Igen? — rezzent fel Jádevirág, és félszegen a férfira pislogott. 
Életében először. 


— Visszahoztam neked — mutatta Ricci a fegyvereket. 

Jádevirág nem szólt, csak intett tétován, amit úgy is lehetett érteni, 
hogy mindegy, de úgy is, hogy rendjén van. 

— Sijese — tette hozzá végül. 

Az olasz megállt előtte, ámbár készen arra, hogy nyomban odébbáll, ha 
ellenszenvet érzékel. Mintha ezúttal semmiféle viszolygás nem ült volna ki 
a porcelán arcra, felbátorodott. 

— Ide lerakom — szólt, aztán a két csient a lány mellé, a padra helyezte. 
— Azt tudod, hogy Itáliában példátlan dolognak tartanák, ha egy nő így 
forgatná a fegyvert? 

Jádevirág vonásai megrezzentek. 

— Valóban? Asszonyaitok nincsenek a harcművészetbe beavatva? 

Ricci elmosolyodott. 

— Így föl sem merül ez a kérdés. Maga a társadalom is idegenkedik az 
ilyesmitől, a családok sem különbül. Egy nemes hölgy ne ismerje a 
fegyverkezelés mesterségét, mert az számára szükségtelen és elég alantas. 
Európában nincs ilyen művészi szintre emelve a kardforgatás. . . 

— Érdekes... 

— Igaz, vannak neves vívóiskolák, ahová ugyan csak férfiak járnak, de 
hallottam már róla, hogy bárókisasszony kedvtelésből leckéket vett valami 
neves kardforgatótól. A mester természetesen kastélyában keresi fel a 
hölgyet. De nem azért, hogy ez életmódjává váljék, csupáncsak szabadidő- 
eltöltés gyanánt. . . 

— Miért nem ülsz le, uram? — mutatott Jádevirág a padra. 

Ricci őrületes önuralmat tanúsított, hogy ne mutassa ki örömét. A 
felajánlott hely elfogadására is kitalált valami indokot. 

— Szívesen mesélek neked a hazámról — ereszkedett le a fegyverek 
mellé —, ha érdekel. Ó, egészen más élet ez ahhoz képest. 

— Miben más? 

- Nehéz kérdés, de igyekszem rá válaszolni. — Összeszedte a 
gondolatait, eldöntve, hogy ezúttal nem rejti véka alá rendhagyó meglátásait 
sem. — Hogyan is kezdjem...? Mint tudod, Európának a múlt s a jelen 
egyaránt adott jeles, tudós embereket. Az én vallásom a katolikus, amely a 
kereszténység legnagyobb táborát képezi, még akkor is, ha megerősödtek az 
eretnek protestáns mozgalmak, főképp Franciaországban, Hollandiában, 
Németországban és a Magyar Királyságban. Jezsuita vagyok, erre tettem 


esküt, másképpen szólva: terciával köteleztem el magam a rend mellett, 
amelyet manapság folyamatosan átértékelek. Kína kellett ahhoz, hogy a 
merev, vallási alapú életelvünket, a skolasztikát elvessem magamban, és 
elkezdjek közeledni Erasmus haladóbb szellemű tanai felé. . . 

— Ki az az Erasmus? — nézett érdeklődő nagy szemmel a férfira a lány. 

Hogyan is folytassa, ha ily nyílt kíváncsisággal pillant rá ez a végtelen 
mélységű, achátcsillogású tengerszem? Akárha feneketlen tóba vetett, 
pajkosan csobbanó kő, miközben a felszínen táncol a már őszülni kész éjt 
hozó hold. Ring feléje létezése vizén, mint valami magányos, édes bánat 
üzenetét hordozó csónak, aminek kikötője nagy titok. Vajon milyen napra 
virrad majd? Mintha át nem élt, meg nem tapasztalt titkos emlékek keltek 
volna szárnyra, csupán az érzékelés szintjén, s ő egy hattyúpihés 
kavargásban egy asszony szemének mélyében vergődnék. . . 

— Rotterdami Erasmus egy... — fogott bele zavartan — . ..egy humanista, 
felvilágosodott, széles műveltségű tudós, filozófus, bölcs, teológus, 
vallásoktató, az Ágoston-rendhez tartozó szerzetes, aki haláláig megtartotta 
katolikus hitét. Nagy gondolkodó, számos mű szerzője. Erősen bírálta a 
merev tanokat hirdető skolasztikát, a római egyház mértéktelen hatalmát, 
részvétlen intézményrendszerét. Erasmus mondta ki először merészen, hogy 
a vallást nem szabad összetéveszteni a szertartással. , Az üres gyakorlatok 
semmit nem érnek, és nem mentik meg a lelket. Mi értelme van az olyan 
hókuszpókusznak, szemfényvesztésnek meg imának, amelyből kimarad az 
elme és a szív??... Nos, ezekhez a szavakhoz most hozzátehettem itteni 
véleményemet. Már amikor megismertem Take barátomat, akivel együtt 
róttuk Kanton utcáit, rá kellett jönnöm, hogy ő, meg a többi buddhista bonc 
is sokkal inkább a maguk természetességével ápolják hitüket. Nincs bennük 
fölösleges sallang, másnak látszás, megfelelési kényszer, az odafent világító 
Nap egyszerűségével hisznek és fohászkodnak. Azért, mert a hitük 
felfogható, a hétköznapiság számos elemével kiegészítve, nincsenek benne 
olyan meredek elvonatkoztatások, mint a keresztény Szentírásban. Vagy 
legalábbis, amit később az egyház magyarázatként hozzáfűzött. Már nem is 
tudom, igazán... Szóval a buddhista rítusok nincsenek európai értelemben 
vett kötelező érvényre emelve, mint amiknek pontos be nem tartása súlyos 
következményeket von maga után, hanem emberléptékű, magad által 
továbbfejleszthető és mesterkéletlen. Én legalábbis így látom. Tudod, 
gyerekkoromban néha a papunkat legszívesebben kiröhögtem volna, olyan 


erőltetetten, mondvacsináltan, természetellenesen végezte a feladatát, dolgát 
az oltár előtt. . . 

— Én taoista vagyok — nézett rá megbántottan a lány. 

Ricci elmosolyodott a reakcióra. 

— Én a taoizmus és a buddhizmus között nem látok akkora különbséget, 
mint ezekhez mérten a keresztény vallásban. 

Jádevirág értetlenkedve ingatta a fejét. 

—- Pedig én azt látom, hogy neked mindennél fontosabb a hited. 
Hegyeket mozgatsz meg, hogy elismerjük és elfogadjuk az európaiak 
vallását, és hogy a környezetedben mindenki megkeresztelkedjen. 

Ricci meghökkent. 

— Tényleg ilyennek látszom? 

— Azt mégsem állítanám. Én azonban ilyennek látlak. 

Ő az, aki elől nem rejtőzhet el, aki miatt szenved, és aki még át is lát 
rajta, éppen ő leplezi le! Most mitévő legyen? Li Csévél való 
filozofálgatása óta egyébként is meghasonlásban áll magával, most meg ez 
a szembesítés még kínosabban érintette. A gyönyörűség rájött, hogy amit 
tesz, méghozzá szívós következetességgel, talán nélkülözi az észszerűséget. 
Minden önuralmára szüksége volt, hogy ezen átlépjen, és mással folytassa. 

— Ha nem jöttem volna Kínába, a világról alig tudnék valamit. Ha nem 
ismertem volna meg az ősműveltségeteket, a vallásotokat, a zenéteket, a 
táncotokat, ha nem laknék a házatokban, csak egy elvakult, vaskalapos 
jezsuita pap lennék rendtársaim között... És folytatom is, miben mások még 
az itteni emberek... — A lány várakozón bólintott. — A kínaiak legfontosabb 
életállapota az összhang. Ezt találtam itt meg, és csodálom, és magamévá 
szeretném tenni. Ti békességben éltek a múltatokkal, az ősök emlékével, a 
régiek tapasztalataival. Kiegyensúlyozottságban a természettel. Úgy 
építkeztek, hogy alig romboljátok a környezetet. Ez az áhítatos, természetes 
nyugalom tükröződik étkezési, teázási szokásaitokban is. Nem esztek túl 
sokat, és úgy állítjátok össze az étrendet, hogy az ne terhelje meg túlzottan a 
gyomrot. Összhangban éltek a testetekkel, odafigyeltek az igényeire, 
reggelente időt szenteltek arra, hogy elvégezzétek a tajcsi gyakorlatokat, 
amik összehangolják a testi erőt a lélekkel, és mindjárt nyugodtabban 
kezdődik a napotok. A szokásaitokban, az ünnepeitekben is fölfedeztem a 
békességet, ahogy megtisztelitek egymást baráti szavakkal, és ahogyan 
ajándékoztok. És ahogy látom, az érzelmeitek is meghittebbek, mint ahogy 


én azt Európában megtapasztaltam. Nő és férfi között természetesebb a 
viszony, látom a szeretők és házaspárok között a megbecsülést, és ezek is 
mind tetszenek nekem. 

Most Jádevirágnak kellett csodálkoznia. Olyan dolgokat hallott egy 
idegen szájából, amire ő igazából még sose gondolt. 

Hogyan lehetséges az, hogy a szavak ekkora hatással, ilyen erővel 
bírnak? És be kellett vallania magának, hogy már a tudós szagát sem érezte 
elviselhetetlennek. Egyszerre sok mindenre máshogy gondolt, a magáról 
alkotott véleménye is mintha más színt öltött volna. 

— Megtanítsalak pálcikával enni? — kérdezte váratlanul. 

Ricci elmosolyodott. 

— Már tudok. Han Tao-kuo megtanított. 

A formás kis Bara, a talált lány közeledett feléjük énekelve. Jádevirág 
és Ricci egyszerre pattant fel, hogy még a látszatát is elkerüljék annak; ők 
ketten a kertben együtt egy padon ülnek. 


Pao Csen feleségei a nyitott oldalú pavilon tetőzete alatt üldögéltek 
alacsony karosszékekben, és könnyed társalgással szórakoztatták magukat. 
Fehérre púderezett arcuk három egyforma viaszbabát varázsolt belőlük, 
ezzel éles kontrasztban fekete hajukban sárgán csillogó aranyvirág díszlett, 
jelezvén, hogy ők mandarin-feleségek, emellett igenis hús-vér nők. 

— Amióta olyan nagy a jövés-menés Li doktor házában — folytatta a 
megkezdett beszédet a Második —, nálunk is több a vendég. 

A Harmadik bólintott. 

— Való igaz, kedveském. Ez néha kellemes, máskor kellemetlen. Nekem 
Li Cse nem volt rokonszenves. . . 

— Már miért? — kérdezte kissé nyersen az Első. 

— Nagyon mosdatlan. Éreztem áporodott testszagát. 

Az Első Asszony összevonta festett szemöldökét. 

— Nahát, te kis kényes csalogány! És annak a Li doktornak állod a 
szagát? 

— Nincs is neki szaga. 

A Második összecsapta a tenyerét. 

- Még hogy nincs neki szaga? Márpedig van, oly szúrós, akár a 
kandisznónak! — Aztán hirtelen elrestellte magát. — Ettől még nagyon 


kedves ember, és jó szíve van. 

— Én nem érzem, hogy rossz lenne a szaga - igyekezett mentegetőzni a 
Harmadik. — Talán nem vagyok olyan finnyás orrú, mint te, nővérem. 

Az Első finomkodva nevetett. A púder alatt is kitüremkedtek 
szemkörüli ráncai. 

— Kétségkívül érzékeny a szimata, de a két európai szagát magam is 
érzem. Hanem van ennél fontosabb is, azt hiszem. Mostanság nem vettetek 
valamit észre? 

— Mire gondolsz? — nézett rá a másik kettő. 

— Urunk úgy tollászkodik, mint valami költözőmadár, aki útra akar 
kelni. 

A Második kapva kapott rajta. 

- Én is látok benne valami nyugtalanságot. Leveleket fogalmaz, 
futárokat küld messzi tartományokba. És egyre sűrűbben. 

A Harmadik fölpattant, odatipegett a hintaágyhoz, és beledobta magát. 

— Jaj, de jó! Lehet, hogy költözünk? 

Az Első Asszony morcos képet vágott rá. 

— Aztán miért lenne az jó neked? 

- Csak, mert az érdekes lenne, nem pedig unalmas! — cserfelte 
vidáman. 

— Itt neked unalmas? Nem szeretsz sziensön Csen asszonya lenni?! 

— Jaj, nővérem, ne adj a számba olyan szavakat, amilyeneket nem 
mondtam ki! 

A Második Asszony is méltatlankodott. 

— Húgunk kissé szeleverdi és talán hálátlan is. — A legfiatalabb felé 
fordult. — Te szívesen elköltöznél innen? 

— Én nem beszélek erről többet. 

— És miért? 

— Érzem, ki akartok forgatni szavaimból... 

Az Első még kívánt volna mondani valamit, de megzavarta őt a 
sétányon sietve közeledő fiatal nő. 

— Vei! — köszönt az a pavilon felé és meg sem állt, úgy bókolt a három 
asszonynak. 

— Van-fu! — fogadták az üdvözlést. 

— Te vagy az, Jádevirág? — kérdezte a legidősebb. 

— Igen, asszonyom! Az úrhoz jöttem. 


— Nem fog neked örülni. Levelet ír. 

De Jádevirág elengedte a szót a füle mellett, továbbsietett. Az épület 
tornácán Paj Si-en állta útját. 

— Hová ilyen sietősen? 

— Jelents be az úrnak! Fontos. 

Csen szolgája gyanakodva nézett a lányra. Hibás szeme miatt 
ravaszkásnak tűnt ez a tekintet. 

— Megint fel akarod őt bőszíteni? 

— Nem. Engedélyt szeretnék tőle kérni. 

— Miféle engedélyt? 

— Az nem tartozik rád, Si-en. 

A szolgának mindig tetszett Jádevirág. Hányszor ábrándozott róla 
éjjelente, álmatlanul! Egy ízben, még évekkel ezelőtt, megleste a lányt 
fürdés közben, és attól fogva nem tudta kiverni a fejéből. Olyan szépséget 
látott akkor, amit nem lehet ép ésszel fölérni. Paj Si-en számára Jádevirág a 
tökéletes női szépség megtestesítője volt, aki miatt bármire képes lenne. De 
ő olyan elérhetetlen, mint a Himalája csúcsai — így hellyel-közzel beéri a kis 
Jing-liennel. 

— No várj, szólok neki... De ne csodálkozz, ha megvárakoztat. 

— Várok én akármeddig. 

A szolga kicsit meglepődött, micsoda elszántság csendült ki a lány 
hangjából. Fejcsóválva eltávozott. Jádevirág egy ideig türtőztette magát, 
aztán kezét nyomorgatva hirtelen föl-alá kezdett sétálni a porfírköveken. 

— Ó, létező Ég és Föld, Ti, a Jin és Jang hasonlatai! — kezdett el 
fennhangon egy taoista imát. — Ne boruljon fel bennem az ősi egyensúly, ne 
érezzen olyat a lelkem, amit nem illenék, ne szomorítson az, amiből 
hiányzik a velej, ne gondoljak arra, ami méltatlan!... Könyörgöm... 
Könyörgöm... 

— Jöjj! — zavarta meg Paj Si-en. — De válogasd meg a szavaid, különben 
jaj neked! És ezt Csen urunk és gazdánk tanácsolja! 

Jádevirág arcából elszökött a vér, de nem ingott meg. Elszántan lépett a 
házba. Homályosan látta, hogy a mandarin az alacsony kereveten ül, a 
délelőtti nap oly módon tűzött a fejére, hogy egynéhány hajszála, melyek 
kiszabadultak a konty szorításából, ezüstben látszottak izzani. A férfi szeme 
homályban sötétlett, amit ezúttal a lány csöppet se bánt. 

— Mi az már megint? — horkantott rá kedvetlenül. 


Jádevirág meghajolt, és hosszan kivárt. 

— Nos, megvárod a naplementét? — mordult fel újra Csen. 

A lány ismét meghajolt, s kinyögte: 

— Add meg rá az engedélyt, nagyuram, hogy öngyilkos lehessek! 

A mandarin szemei elkerekedtek. 

— Mit? Meghibbantál? 

— Eszemnél vagyok... 

— No, de miért kéred az engedélyemet? 

— Mert én továbbra is a te tulajdonodnak érzem magam. És így téged 
érne emiatt veszteség. 

Csen furcsán, krákogva nevetett. 

— Legalább az okát elárulod? 

— Így nem élhetek tovább... Nem élhetek tovább, mert szeretem őt. . . 

— Kicsodát? 

— Li doktort. 

— Óh! — kiáltott fel meglepetten a férfi. — Hallottunk csak ilyet! — 
Fölállt, előrébb lépett, az arca kikerült árnyékból. — Szerelmes lettél Li Ma- 
to barátomba?! 

Jádevirág térdre hullott. 

- Nem tehetek róla! Érzelmeim  irányíthatatlanok. Add meg az 
engedélyt, uram, könyörgök, hogy véget vethessek ez életemnek! 

— Majd ha bolond lennék! — nevetett nagyot a mandarin. — Inkább 
örvendek ennek a fordulatnak! Sőt! Ha már szereted, szeresd igazán! Mert ő 
már régóta szeret téged. 

A lány szeméből peregni kezdtek a könnyek, remegő ajakkal tört elő 
belőle a keserű vallomás. 

— De valami azt mondja nekem, hogy ezt nem szabad! Ez hitványság a 
részemről, hiszen ő nem a mi vérünkből való! 

— Bolondokat beszélsz! — legyintett Csen. — Ő ugyanolyan ember, mint 
mi mindnyájan, de annál mégis több, hiszen a legkülönb tudós és barát, 
akivel csak összehozhatott jó sorsom. Érezd magad nagyon megtisztelve, 
hogy ez a jeles ember valaha is figyelemre méltatott téged! 

— De hát ez is benne foglaltatik, jó uram. Immár annyira tisztelem őt, 
hogy a hitére is tekintettel vagyok. Tudom, hogy az európai szerzetesek 
nem érinthetnek nőt, ezért feslettség lenne részemről, ha bátorítanám. 


— Állj föl! — parancsolt rá a férfi. — Ide figyelj! Jegyezd meg, amit 
mondok! Egy egészséges férfiember ne tagadja meg soha a nőt! Amelyik 
szerzetesrend ezt tagjaira rákényszeríti, annak nincs igaza. Tudod, hogy én 
keresztény vagyok, de csupán csak barátságból vettem fel ezt a vallást, 
hogy megkönnyítsem Li Ma-to dolgát. Részben elfogadom az Evangélium 
tanait, de nem mindent ám. És ez elég. Ettől még a katolikus Isten nem fog 
engem örök kárhozatra ítélni. Legalábbis merem remélni... Azt akarom, 
hogy Li Ma-to végre a testi szerelem gyönyöreit is megtapasztalja, mert 
különben soha nem lesz belőle igazi férfiember. Neked pedig azt mondom, 
valld meg neki szerelmed, ahogy egy okos nőhöz illő, és engedj neki, ha 
végül rászánja magát. 

— Ne kérj ilyet tőlem, jó uram! — fogta kétségbeesetten Jáde- virág két 
tenyere közé az arcát, és kis híján ismét térdre hullott. — Attól félek, emiatt 
valami csapás következik be. 

— Hát az csak nem az, ha két ember szerelme beteljesül — mosolygott 
Csen, és kaján örömmel gondolt bele, hogy milyen gyönyörben lehet majd 
részük. — Vonzó nő vagy, Li Ma-to pedig egy délceg férfi. Ha hiszel a Jin és 
Jang bölcsességében, akkor ti épp egymáshoz valók vagytok. 

Jádevirágnak erre már nem volt ereje válaszolni. Egy könnycsepp, 
ahogy legördült orcáján, megállt a szájszögletében. És ott is maradt, mintha 
jól érezné magát azon a kívánatos helyen. 


XVI. 


Matteo Ricci egyre ritkábban látta Michele Ruggierit. Amióta elkészült a 
szótár, a sinológus inkább a ház szolgái között lebzselt, kísérgette Takét a 
piacra, tréfálkozott a szakácsnővel, aki nem csak a tudós Li doktort 
kedvelte, hanem őt is. Ruggieri ugyanis eltanulta Riccitől az olaszos 
megszólítást, hogy La zia Midori. A szakácsnő kedves, ijedt arca, billegő 
járása, hadaró beszéde kedvére való volt. Jóízűen tudott nevetni rajta, azon 
meg főleg, ahogy Midori játékosan fakanalával megfenyegette, ha 
torkoskodni akart. Azonfelül még szívesen téblábolt, segédkezett a 
gondozott kertben, amely Jádevirág és a kis Bara keze munkáját dicsérte. 

A kert szépítése fel is gyorsult, hiszen immár hat szorgos kéz 
tüsténkedett rajta. A ház népe csodálkozva látta, hogy immár egy kis 
szikladomb és egy tavacska is díszíti. Nem is akárhogy, hiszen Jádevirág 
belevitte a maga hitét, életelvének alapjait. A rendezés közben gyakorta 
emlegette ezt a két szót: Feng Shui. Így mondta, hogy a kert építése egyet 
jelent a belső világunk, az örök lényünk megjelenítésével, és hivatott kell 
legyen az ősök bölcsességének továbbvitelére is. A térrendezésnél ügyelni 
kell arra, hogy a jó erő vonalai könnyen áramolhassanak a növények között. 
A legmegfelelőbb elrendezés az úgynevezett , sárkánygyomor", amely 
félkörívben öleli körül a házat. 

— Bolondság volt megválnom Jádevirágtól — jegyezte meg egy ízben 
Pao Csen, s lopva lesett Riccire. 

— Igen — szólt fojtott hangon az olasz —, nagyon értékes lány. 

A kert minden évszakban pompázott: bálványfa, kasszia, szántál, 
bételpálma hozta lombjait, mellettük leacserje, a sétányok mentén 
madárbirs, krizantém, a könnyű lécvázas pavilonok oldalára borostyán 
kúszott fel, énekesmadarak trilláztak a lombok sűrűjében. Sajnos Riccinek 
alig maradt ideje ezt a szépséget élvezni: a Kékvíz Csarnok rákényszerítette 
öntörvényű akaratát. Hányszor elhatározta pedig, hogy hagyja a fóliánsokat, 
a táblázatokat a pokolba, és kimegy a kert meghitt csendjébe céltalanul 


ődöngeni, gyönyörködni. Ám nagyon ritkán tette meg, hiszen a vendégjárás 
sem szünetelt, amiből rendre ki kellett vennie a részét, azonkívül 
elhatározta, , hogy — behatóan  hozzálát Kung  Fu-ce  téziseinek 
tanulmányozásához. És gondolt egy merészet: elkezdte latinra fordítani a 
Vu Kinget, az Öt Klasszikus Könyvet, lejegyezni a gondolatait. Idővel 
Kung Fu-ce mester nevét valami belső kényszer hatására elkezdte az 
ógörög bölcsekhez viszonyítani, és meg is változtatta a kiejtését. Innentől 
kezdve a nagy filozófust Konfuciusz néven szerepeltette tovább az 
írásaiban, és munkásságát, világnézetét konfucianizmusnak nevezte el... 

Volt még valami, ami miatt ódzkodott a kerttől. Valahogy félt 
találkozni Jádevirággal. Noha kétségkívül érezte, hogy a lány valami 
változáson esett át a padon való beszélgetésük óta mégis úgy vélte, jobb, ha 
nem mutatkozik előtte. Hiszen bizonyára nagy erőfeszítéseket tesz, szegény, 
hogy egy ilyen hitvány férfinak elviselje a testi közelségét. Mert Ricci, 
Jádevirág szépségét misztifikálva, azt a következtetést vonta le, hogy ő egy 
ilyen tökéletes éteri szépséghez nem illik. Ahogyan szurtos, borzas hajban 
mit sem ér az ékköves csat. Inkább kerüli a lányt, bármennyire vágyakozik 
is látására, ezzel sem sértve meg finom lelkét. Át tudta érezni, milyen 
szörnyű lehet egy ilyen tökéletes lénynek, mint Jádevirág, ha egy efféle rút, 
idegen férfiember közelében kénytelen napjait múlatni. Korholta magát: de 
hiszen nem csak ezen múlik! Matteo Ricci, te göbölyös bivaly! Az még csak 
hagyján, hogy reménytelen vonzalmat táplálsz a csodalényed iránt, de téged 
a cölibátusi fogadalmad is köt! Soha az életedben nem teheted meg nővel 
azt, amit a férjek tesznek feleségükkel az ágyban! 

Kínzó kívánalom tartotta gyötrelmes szorítás alatt. Miért bűn egy nőt 
szeretni, neki gyermeket nemzeni, amikor majd eleped utána?! Az Úr ezt 
ilyen felemásan rendezte volna el? Vagy ez egy igazi, jezsuitához méltó 
próbatétel, amelyből kiderül, ki milyen mértékben méltó Jézust szolgálni? 
Még maga ez a kétely is a bűnnel egyenlő? Konfuciusz sehol nem tanítja, 
sőt a taoizmus sem mondja azt, hogy asszonyt szeretni bűn lenne! Ebbe 
lassan bele kell őrülni! 

Öreg barátja, Take jött be hozzá a Kékvíz Csarnokba. Ezalatt a pár éve 
alatt, mióta Pao Csen házában laktak, a bonc meglassult, tartása összeesett. 
Sose volt daliás termetű, most azonban még kisebbnek, még 
összetöpörödöttebbnek látszott. 

— Nem zavarlak, uram? 


— Te engem sosem zavarhatsz. Ha látlak, mindig arra emlékezem, hogy 
te voltál az első a híveink között, és én nem jöttem ide hiába. 

A bonc mosolya inkább fintorgásnak tetszett, gyermekien őszinte, 
lapos orra mentén ráncok képződtek. 

— Az életünk sosem hiábavaló, főleg a tiéd nem, bölcs Li doktor. 

Ricci a fejét csóválta. 

- — Nyugodtan nevezhetsz engem sorstársadnak, mint a 
megismerkedésünk első napjaiban. Emlékszel, milyen nagyon jól 
megvoltunk együtt, mint kolduló boncok? 

— Szép volt az az időszak is, ahogyan ez is az. 

— Bárcsak olyan hamisítatlan bölcs lehetnék, amilyen te. . . 

Take göcögve nevetett. 

— Engem irigyelni hízelgő, de csupán baráti udvariasságnak veszem. 
Hiszen mindenki tudja, hogy náladnál nagyobb tudós nincsen se napkeleten, 
se napnyugaton. 

Az olasznak ezen mosolyognia kellett. 

— Már megint elcsentél egy palackkal Han Tao-kuo rejtekhelyéről. 

A bonc ijedt képet vágott. 

— Ó, ma nem, az még tegnap volt... Beosztom, elég nekem négy napig 
is. De az egekre kérlek, el ne árulj! 

— Nyugodt lehetsz — nevetett Ricci. — Nekem is ott van egy üveggel az 
állvány mellett. Hát te is hallgass róla. 

Take úgy elkezdett nevetni, hogy kicsordult a könny a szeméből. 

— Hihihi! Te vagy a ház ura, Li doktor... Hihihi! És te is félsz a 
háziszolgádtól? 

— Igen, tartok tőle — vallotta be Ricsi szintén kacagva. — Ugyan nem 
szól, de olyan vádlón, oly szúrósan tud nézni, hogy elszégyellem magam. 

— Han Tao-kuo mindenről tudni akar. Bele is betegszik, ha valami 
elkerüli a figyelmét. 

Ezen még derültek egy darabig, aztán Take elkomolyodott, képéből 
arra lehetett következtetni, hogy most akarja felhozni azt, amiért valójában 
jött. 

— Erősítsd meg, sziensön, hogy tényleg igaz az a jezsuita fogadalom. . . 
Mármint hogy a ti szerzetesrendetek tagjai nem érinthetnek nőt. 

— Igaz — felelte Ricci egy sóhajtást elnyomva. 


Az öreg bonc egyik lábáról a másikra állt, fejét valami nagy gond húzta 
lefelé. 

— És mi történik azzal, aki ezt megszegi? 

Az olasz Take szemébe nézett: hová akar ez a jóember kilyukadni? 

— Hogy értve? 

— Mit tesz vele az Isten, ha valaki megszegi ezt a fogadalmat? 

— Erre nem tudok felelni — rázta a fejét Ricci. — Még bele sem 
gondoltam... — Nem mondott igazat. Sokszor gyötrődött ő már hasonló 
kételyektől. 

— Mert Luo társad megszegte a fogadalmát. 

A kínaiak egy ideje már Luo Ming-csiannak hívták Ruggierit, mert az 
évek alatt sem sikerült megbirkózniuk a nevével. Ahogy Ricciével sem. 

— Igazán?! — nézett nagyot az olasz. 

- Remélem, nem gondolod rólam, hogy kelekótya pletykafészek 
lennék. Én az ő érdekében, vagyis mindkettőtök érdekében bátorkodtam 
szólni. 

— Csak nem... 

— Bizony, véletlenül rajtakaptam őket. 

Riccivel fordult a világ, szíve egyre hevesebben kezdett verni. Jézus, 
Mária, ez rettenetes, ebbe bele fog halni! Ő csak dédelgetett egy álmot, 
vádolva magát folyton, hogy tilos sóvárognia, a rend ellen való vétek 
minden buja gondolata, és kerülte is már imádata tárgyát, hogy minél 
kevesebb kísértésnek tegye ki magát... És valaki gálád módon, az ő tudtán 
kívül, az ő állhatatosságát kihasználva learatja a babért... Most, ebben a 
pillanatban üti meg a guta! 

— Ruggieri és Jádevirág... — dadogta fennhangon, mint akit szélhűdés 
ért. 

Take némiképp furcsán lesett rá. 

— Nem. Luo és Bara. 

— Hogyan? 

— Luo és Bara enyelegtek a szantálfa alatt. 

Ricci hirtelen támadt boldogságában akkorát kurjantott, hogy Take 
hátrahőkölt. 

— Jól van, dcdága barátom! Hadd szeressék csak egymást! 


Levél érkezett Makaóból, maga Valignani fogalmazta. Jó pár soron 
keresztül zsörtölődött a csaokingi ház mérhetetlen pazarlásán, aztán rátért a 
lényegre. Kifejtette, hogy Rómából üzeneteket kapott, amelyek részben 
dicsérők, részben elmarasztalók. A jezsuita generális örömének ad hangot, 
hogy sikerült Matteo Riccinek megvetnie a lábát a kínai szárazföldön, még 
ha ehhez tudóssá kellett átvedlenie, akkor is. Küld is elegendő 
ajándéktárgyat, pénzt, de kéri, hogy a fölösleges költekezésre öntudatos 
szerzetesek módjára azért figyeljenek oda. 

Hanem a pápa is föleszmélt. A missziós sikerek hallatán őszentsége 
ugyancsak cselekvésre szánta el magát. Legelőbb is sürgősen hazarendeli 
Michele Ruggierit. A sinológus, amilyen gyorsan csak tud, térjen vissza 
Makaóba, ahol nyomban szálljon hajóra, vitorlázzon Európába, mert a pápa 
személyesen kívánja Rómában átadni neki a megbízatást. És ez a küldetés 
komoly megtiszteltetés. Őt nevezik ki kínai nagykövetnek, és Pekingbe 
küldik a Mennyei Birodalom császárához. 

Amikor Ricci felolvasta ezt a levelet rendtársának, Ruggieri azt sem 
tudta, hogy sírjon-e vagy nevessen. Ölébe hullott egy megtisztelő rang, 
miközben ő itt Csaokingban titkos társra lelt. 

— Ez hallatlan. . . — motyogta az orra alatt. 

— Meglepő hír, nemde? 

Ricci erősen figyelte barátja és rendtársa arcát. Vajon melyik kerekedik 
benne felül: a méltóság iránti vágya vagy a szerelem? Ruggieri nem sejtette, 
hogy Ricci tud a kapcsolatáról. Hanem a sinológus logikusan átgondolta a 
megtisztelő ajánlatot, s a következőre jutott. 

- Nagy a világ, Matteo, sok érdekes kaland várhat még rám. És 
eltanultam tőled a konokságot, már én is feltalálom magam minden 
helyzetben. Holnap indulok is. Pár év múlva Pekingben ismét találkozunk! 

És másnap valóban útra kelt. Michele Ruggieri testvér, a nyelvész, aki 
elvégezte feladatát itt, a Távol-Keleten, hiszen az ő nevéhez fűződik a 
legelső könyvfordítás, a katekizmus, amit latinról ültetett át guanra. Aztán 
Ő alkotta meg Sebastiano Fernandezzel az első portugál-kínai kisszótárt, 
ami sok ősz hajszálába került az immár negyvennégy éves férfinak. 

Ricci megkönnyezte rendtársát, akit bátyjaként szeretett, s már az 
elválás pillanatában érezte, hogy mennyire fog hiányozni. A ló vontatta 
fedett taliga után hosszan bámult könnyes szemmel, s megérezte, hogy már 
soha többé nem fognak találkozni. 


Mellette a kis Bara sírdogált leplezetlen, keszkenőjét lobogtatva; ki 
tudja, mit ígért neki Ruggieri. Riccinek az jutott eszébe, hogy, lám csak, 
hányféle úzust kellett a szerelmeseknek megszegniük, hogy végül egymáséi 
lehessenek. El kellett oszlatniok az esetleges etnikai, kulturális és vallási 
különbözőségeikből fakadó ellentéteket, feszültségeket. És mégis vállalták, 
sutba dobva minden előítéletet. Az akadályokat átlépték, a szabályokat 
megszegték, hogy titokban egy kis boldogságot csenjenek maguknak ebben 
a földi életben... Nem nekik volt-e igazuk? 

Pár napra rá meglátogatta őt Baretto. Sok korábbi vitáik, számos 
nézeteltérésük dacára örömmel látták viszont egymást, és Riccinek meg 
kellett állapítania, hogy őszintén tiszteli a rangidős rendtársat. 

— Dicsértessék a Jézus Krisztus, testvérem! 

— Mindörökké, testvérem! 

Aztán megölelték egymást, letették magukat a tornácon az alacsony 
karosszékekbe. Baretto jobban szeretett így megpihenni, mint sodronyon, 
lótuszülésben. Kisvártatva megjelent Csen, akiért Ricci küldetett, a helyzet 
komolyságára való tekintettel. 

Nyomban a lényegre tértek, Baretto kifejtette véleményét a pápai 
intézkedésről. 

— V. Sixtus nincs tisztában a mi helyzetünkkel. Őszentsége csak arról 
értesült, hogy a kínai misszió sikereket ér el. De hogy mekkora áldozatok 
árán, és micsoda anyagi ráfordítással, arról vajmi kevés fogalma lehet. 
Mindezen túl — fordult Riccihez — gondoltál már arra, Matteo testvér, hogy 
ez a megtisztelő megbízatás inkább téged illetett volna? Hiszen te vagy a 
missziónk lelke, nélküled mi már rég nem lennénk Kínában. Ruggieri sem. 

Ez még eszébe sem jutott Riccinek. Való igaz, kicsit furcsállotta is, 
hogy a pápa rendtársát tüntette ki bizalmával, aki ugyan ragyogó nyelvész, 
de kevés diplomáciai érzékkel bír. És most, hogy Baretto mondja... 
Tényleg, miért nem engem jelölt őszentsége erre a feladatra? 

Pao Csen szólásra jelentkezett. 

— Én most úgy akarok beszélni, mint egy elkötelezett keresztény, hiszen 
túl sok szállal fonódom már Li Ma-tóhoz és az európai filozófiához. 
Pápátok hibát követett el, hogy Luo testvérünket Pekingbe akarja küldeni. A 
fővárosig még talán eljut, bár patrónusok nélkül odáig is bajosan, de hogy a 
Tiltott Városba, a Menny Fiának színe elé sose kerülhet, azt biztosra 
veszem. Évek óta keresem a lehetőségeket, építgetem a kapcsolatokat, hogy 


Li Ma-to végre eljusson a legfelsőbb szintekig, de még nekem is nagyon 
nehéz. Mindenesetre hamarosan lépünk, s a mi tudós Li doktorunk útra 
kelhet. De nem egyből a Tiltott Város felé. Ó, dehogyis! Először fokról 
fokra meg kell hódítani több tartományt, ahogyan Kanszu esetében tette, s 
amikor már országos népszerűségnek örvend, akkor remélhetjük, hogy a 
neve ismerősen fog csengeni Van Li császár fülének. Azonban még erre se 
vennék mérget. 

— Rengeteget köszönhetünk neked, sziensön Csen — bólintott Baretto a 
mandarin felé. — Kezdve azzal, hogy ezt a csodálatos házat a 
rendelkezésünkre bocsátottad. És minden reményünket túlszárnyalná, ha 
eljutnánk Van Li császár színe elé, és ha még... — Szünetet tartott, barázdás 
képe átszellemült, s úgy folytatta, mint egy ábrándozó legényke. — És ha 
még őt magát is sikerülne megkeresztelni, egész Kína katolikussá válna! 

Ricci felszisszent. 

— Ne gondolj túl merészet, testvérem! Még útra se keltünk, s te már 
ilyesmiről ábrándozol? 

— Az efféle túlzó reményektől én már óvtam Li Ma-to barátomat — 
mosolygott az idősödő szerzetesre Csen. — Úgy tűnik, jeles testvérbátyám, 
még helytelenül ítéled meg népem lelkületét. Nálunk a vallás soha nem volt 
az uralkodó személyéhez kötve. És a császárunkat valójában nem is érdekli, 
hogy alattvalói miben hisznek, kihez fohászkodnak, csupán arra kötelezi 
népét az udvari főméltóságokon keresztül, hogy fegyelmet tartsanak, s 
rendben beszedjék az adót. . . 

— Ez is nekünk kedvez - szakította félbe Baretto. — Mert ha a császár a 
hitbéli dolgokat úgymond könnyelműen kezeli, tág teret enged nekünk, 
jezsuitáknak! 

Ricci rendtársa helyett is szégyenkezett. Meglepő, hogy hajlott kora és 
tapasztalata ellenére még mindig alig van fogalma a kínaiak lelkivilágáról. 
Pedig Xavéri-tanítvány, aki a nagy misszionáriustól tanulta a hittérítés 
fortélyait. De úgy tűnik, hogy már ezek a módszerek is idejétmúltak, vagy 
Barrettónak fogyott el a türelme oly sok sikertelenül kemény esztendő alatt. 
Volt ideje összeszedni a gondolatait, mert megjelent a fürge Han Tao-kuo és 
teával kedveskedett a társalgóknak. 

— Testvérem — kezdte el —, egy régi közmondás szerint előbb jussunk el 
az első zárt ajtóhoz, azt nyissuk ki valahogy, aztán találjuk ki, hogyan 
nyissuk ki a következőt. 


Csen készséggel bólogatott. 

— Egyetértek Li Ma-tóval. És mindenben támogatom őt, miáltal a 
jezsuitákat, és az egész keresztény missziót is. Magam is csupán annyit 
tudok ígérni, hogy az első állomás Saokuan lesz. A legfontosabb dolgokat 
már elintéztem, még egy hivatali engedélyre várok, hogy házat 
bérelhessünk a városban. . . 

Ricci az előkert felé bámult, ahol épp ekkor tűnt fel a tünemény. A lány 
légiesen könnyű ruhában járta körül a papírepret, és fürge kézzel tördelte le 
a fa elszáradt ágacskáit. Jádevirág! 

Nem tudott tovább a beszélgetésre figyelni. Megőrül ezért a 
gyönyörűségért! Már öt éve él a közelében, és lassan vénlány lesz 
szegényke, ámbár semmit se változott az első találkozásuk óta. De ez a 
vonzalom most már valami megoldást követel. Bátornak kell lennie, 
amilyen bátor volt Ruggieri is. Érezte, hogy most érlelődött meg benne az a 
szándék. E pillanatban döntött úgy, hogy lesz, ami lesz, többé nem nyomja 
el magában, mit érez. S talán, ha úgy alakul, ki is mondja. 


Michele Ruggieri útja sok hónapon át tartott Makaóból Lisszabonba. 
Volt min tűnődnie a lélekölő unalom fogságában, hiszen a végtelen víz 
hátán az idő s a hajó is állni látszott. Az Indiai-óceán meredek hullámain 
bukdácsolni az őrülettel ért föl, a Jóreménység fokát megkerülve a szűk 
hajófülke nyomasztó légköre csak a didergő magányt rendelte melléje 
társnak. A karavella pedig igazán jól megépített, gyors vitorlásnak 
számított, a kapitány szerint az egyik legjobb hajó, ami pár éve jött le egy 
lisszaboni sólyáról, mégis szinte kibírhatatlan gyötrelem volt minden 
megkezdett nap. És ha valóban kinevezik kínai nagykövetnek, ezt az utat 
ismét meg kell tennie! 

Ám remélte, hogy az már más lesz. Most Európa felé még erős benne a 
bizonytalanság, a szorongás: vajon tartós-e a pápai szándék kinevezése 
ügyében? Nem gondolja-e meg magát Sixtus, s akkor hiába kerülte meg a 
világot, hiába szenvedte végig ezt a fáradságos , visszatérést". Néha úgy 
nekikeseredett, hogy megbánta döntését. Miért kellett neki otthagynia 
Kínát, Csaokinget, a bambuszvirág-illatú, selyembőrű kis Barát? 

Hirtelen átjárta a vágyakozás a Pao Csen házában eltöltött szép évek 
iránt. Ugyan, mi baja volt neki ott, Matteo mellett, a rendezett, bejáratott 


életben? Most úgy ölelné a leányt, annyira bírná szeretgetni, hogy sírni 
tudna, mint az árva gyerek! A hangja, a mosolya, az érintése iránti sóvárgás 
olyan erővel gerjedt föl benne, mint eddig még soha. Beteg kényszer 
kerítette hatalmába: a tengerbe veti magát, hogy véghezvigye a lehetetlent, 
s visszaússzon a Távol-Kelet partjaihoz. 

Miért nem Matteo Ricci jutott a pápa eszébe"? — ötlött föl benne először 
az út során. Ő sokkal nagyobb sikereket ért el a missziós küldetés terén, 
jóval népszerűbb bármelyik jezsuitánál Kínában. Bizonyára okkal. Talán a 
generális szava is benne van, akitől V. Sixtus véleményt kérhetett. Ez igen 
valószínű, mert Claudio köteles őszentsége valamennyi elvárásának 
megfelelni. Közös Acguaviva nem szerződés szabályozza, amit még 
Loyolai Ignác, a rend megalapítója szentesített az akkori pápával, miszerint 
a jezsuiták bizonyos dolgokban privilégiumot élveznek. Gyanítható, hogy a 
generális nem engedte ki hatásköre alól a deviáns, de szerfölött sikeres Li 
Ma-tót! 

Egy pillanatra elfelejtette az utazás gyötrelmeit, halvány mosolyt csalva 
ki száj szögletére. Micsoda kalandokat éltek meg együtt! Először a makaói 
kikötőben, ahol már látszott Matteón, hogy nem bír a vérével. Aztán az is 
derültséget keltett benne, hogy mekkora hévvel vetette bele magát a 
nyelvtanulásba, a kínai írásjegyek elsajátításába. Mindjárt annyit akart 
tudni, mint ő, az idősebb testvér, a sinológus. Mire nem vetemedett?! Egy 
öreg mestertől kungfut tanult, aztán Csen a rövid kard forgatására oktatta. 
Mindenre kapható, vakmerő férfi! 

De ha semmi ilyesmit nem tett volna, a továbbiakban, másban még 
nagyobbat alkotott. Amilyen előrelátással rendezte be a villát, az ékesen 
mutatja kivételes érzékét. Aztán az a tapintatos módszer, amit a vendégek 
számára kifejlesztett, bámulatra méltóan egyedülálló! Csak azoknak beszélt 
a kereszténységről, akiket nagyjából kiismert. A térképek és tudományos 
táblázatok közé vallási tárgyú képeket rakott. Ám ezekről a képekről 
hallgatott, megvárva, míg vendégei rákérdeznek. Olyankor elmondta, hogy 
ezek az európai vallás allegóriái, aztán gyorsan témát váltott. Ha a látogatók 
kíváncsiságát felkeltették a képek, és többet szerettek volna tudni a 
keresztre szögezett emberről vagy a kígyón taposó Szűz Máriáról, Ricci 
nagyon óvatosan a kínai és keresztény filozófusok, bölcsek erkölcsi és 
felekezeti egyezéseiről kezdett okosan beszélni, majd ismét témát váltott. 
Az esetek döntő többségében sikerült felkeltenie a katolicizmus iránti 


érdeklődést, s a kíváncsiskodó gyakorta mutatott hajlandóságot a 
megkeresztelkedésre is... 

El sem lehetett már hinni, hogy egyszerre csak feltűnik a luzitán 
partvidék! És mégis bekövetkezett a csoda! Ott állt a fővitorla kötélzete 
mellett, markolva erősen a mellvéd korlátját, és bámulta a lassan 
kitárulkozó Lisszabon látképét. És ismét, mint megannyiszor, az egyik 
rézkarc jutott eszébe, amely a Csen-ház falán függött, és próbálta a 
valósággal most összevetni. 

Az a néhány hét, amíg Lisszabonból Rómába eljutott, már egy egészen 
más lelkiállapottal ajándékozta meg. Mindent elkövetett, hogy kerülje a 
tengert, inkább zötykölődött szekéren, postakocsin, szamárháton, érdekes 
idegenek között, akik megosztották vele gondjaikat, s akiknek ő is mesélt 
Kínáról. Ugyan beszámolójának alig adott valaki hitelt, de kétségkívül jól 
szórakoztak a nagy képzelőerővel megáldott, közlékeny szerzetesen. 

Amint végre a batár befutott a római Szent Péter térre, s végre biztos 
talajra lépett a lába oly hosszú hányódás után, egy jezsuita toppant 
nyomban eléje. 

— Már vártalak, testvérem — mondta halkan hozzáhajolva. — Bármiféle 
szándék is vezérelt, legelőbb a generális elé kell kísérjelek. 

Ruggieri kissé meglepődött. 

— De hát a pápa őszentsége vár! 

— A jezsuita mindig tudja elsődleges kötelességét! 

A sinológusnak rá kellett jönnie, hogy az a néhány év, amit 
Csaokingben eltöltött, némiképp megváltoztatta a rendhez való 
hozzáállását. A Jézus Társasága attól még nem szelídült meg, hogy ő 
kényelmes, már-már civil életet élt Matteo Ricci oldalán, s még titkon szent 
cölibátusi fogadalmát is megszegte. A jezsuiták továbbra is a katolikus hit 
fanatikus harcosai, emellett egy maguknak való, titokzatos szervezet is. 

- Jól van, testvérem, de legalább engedd meg, hogy vessek egy 
pillantást az építkezésre. 

A fiatal szerzetes nem akart tiszteletlen lenni a híres és rangidős 
Michele Ruggierihez, kényszeredetten rábólintott. 

— Jól van. De ugyanazt láthatod, mint tíz évvel ezelőtt. Semmire se 
haladnak. Lehet, hogy ekkora templomot fel se lehet építeni. 

Ruggieri azért kíváncsian elindult a felállványozott, monumentális 
építmény felé. A sok apró kínai házacska után ezt óriásinak, hihetetlennek 


látta. Ívek, kupolák, oszlopok kandikáltak elő az ácsolt gerendázat 
szövevénye mögül. És valóban úgy festett, mintha hozzá se nyúltak volna 
azóta, amióta legutóbb erre járt. 

Valami mozgást mégis észlelt: inas, markos kezű férfiak egy csoportja 
éppen termetes köveket pakolt le egy vasalt fogatról. 

Négyen fogtak egy tömböt, ami alatt majd" megszakadtak, pedig az 
hozzávetőleg csak akkora lehetett, mint egy hajósláda. És a messziről 
érkezett jezsuita azt gondolta magában, hogy teljesen mindegy, melyik 
tájékát lakja be valaki ennek a földgolyóbisnak, az embernek a 
lehetőségeihez mérten mindenütt a rászabott vagy rákényszerített munkáját 
kell végeznie. 

Aztán lendületesen elindultak az ismert irányba. A rendház közelében 
jött rá, hogy miből ered ez a lenge ünnepi hangulata: az ismerős szagok és 
illatok teszik! Róma levegője mennyei, a frissen sült kenyér, a tömjén és 
nárcisz olyan különleges, semmihez sem hasonlító elegye, amit sohasem 
lehet elfelejteni. Szíve szerint áradozott volna most érzéseiről, de a fiatal 
szerzetes olyan kimértnek mutatta magát, hogy Ruggieri inkább hallgatott. 

A komor falak, kerengők, amelyek a rendházat jellemezték, inkább egy 
rideg börtönre emlékeztették, mintsem a világ leggazdagabb és 
leghatékonyabb szerzetesrendjének központi épületére. Valamikor, régen, 
ezt nem látta ennyire lehangolónak, jóllehet tanulóéveiben fanatizálta őt a 
tökéletesen beosztott, fegyelmezett rendtartás, amely alól kibújni nem 
lehetett. Ám azóta bejárta a világot, és az utóbbi öt esztendejét a jezsuita 
szabályzat betartása nélkül élte. Csupán a legfontosabb lelkigyakorlatokat 
végezte el néhanap, amikor annak szükségét érezte. Erőszakkal, csak azért, 
mert elő van írva, nem alkalmazott időigényes  elmélyedéseket, 
lelkigyakorlatot — ahogyan Matteo sem. Abban bízott, hogy ez nincs kiírva 
a homlokára, így erről ebben a házban senki sem tudhat. 

Claudio Acguaviva a cellájában fogadta, amely helyiség kisebb volt, 
mint Valignani dolgozószobája Makaóban. Nos, igen: a jezsuita puritánság, 
önsanyargatás továbbra is itt, a központban a legpéldamutatóbb. 

— Gyere csak, Michele testvér! — fogadta átható szemmel a generális. 
Középtermetű, gyanakvó tekintetű férfi volt, csukott, széles szája alatt 
mintha megrágatlan kenyérhéjat tartogatna. De, ha szóra nyitotta azt, 
látszott, hogy csak a fogai túl nagy méretűek. 


Ruggieri térdet hajtott, aztán keményen kezet szorítottak. Acguaviva 
meglapogatta a sinológus vállát. 

— Nehéz utad volt? 

— Elég kíméletes volt hozzám Isten, de mégis nehezen viseltem a 
hosszú hánykolódást. 

— Tűrés az életünk, s minél több a megpróbáltatás, annál inkább 
élvezhetjük Jézus szeretetét — bólintott a generális. 

— Tesszük a dolgunk, atyám -— felelte diplomatikusan Ruggieri. 

Leültek az Acguaviva íróasztala melletti két, durván faragott 
karosszékbe, a generális kupákba bort töltött. 

— Beszélj nekem először Matteo Ricciről. Magad is úgy látod, hogy 
hasznos munkát végez? 

— Igen, atyám. Neki a természetéből fakad az a közvetlenség, amivel a 
kínaiakat megnyeri. És olyan magas szintre fejlesztette a más vallások iránti 
tudományát és a tapintatot, hogy senki sem bántódik meg, ha ő érvel, akár 
ravasz módon az ő hitük ellen is. 

A generálisnak ezen el kellett töprengenie. Miféle tapintatról beszél 
neki ez a Ruggieri, amikor itt Európában a jezsuiták a legvadabb, 
legádázabb módszerektől sem riadnak vissza, hogy támadjanak minden 
, más" vallást. 

— Ricci talán egyéb vallásokat is tisztel? — villogott most a szeme. 

— Csak úgy tesz — felelte óvatosan Ruggieri, és ezzel hazugságon is 
kapta magát, de nyomban megsejtette, hogy Acguavivához nem lehet 
őszinte. — Elhiteti a kínaiakkal, hogy ő nem nézi le a vallásukat, közben 
pedig csak a jezsuita alapigazság szellemében végzi a feladatát. Mert Ricci 
megvet mindent, ami nem katolikus. 

— Ezt örömmel hallom — égett ki a generális szeméből a gyanakvás 
parazsa. — Matteo testvér különös szerzet. Emlékszem rá, elődöm, Everard 
Mercurian azt mondta róla, hogy ez a novicius vagy elbitangol a nyájtól, 
vagy hírneves testvér lesz. És miben látod te az ő különlegességét? 

Ruggieri várta ezt a kérdést, amire a választ már a hajóúton jó előre 
kigondolta. Mondta is, mint a vízfolyás, a generális pedig váltakozó 
érzelmekkel hallgatta. Volt, ami tetszett neki, volt, ami nem. De végtére is, 
amikor a sinológus befejezte beszámolóját a végén hozzátéve a jezsuiták 
jelmondatát — Exitus acta probat ,, A cél szentesíti az eszközt" Acguaviva 
elégedetten bólogatott. 


— Valóban sajátosak Matteo testvér módszerei. Ha nem lenne sikeres, 
máglyahalálra ítéltetném, mint eretneket. Hogyan vélekedsz erről? 

Michele Ruggieri tudta, hogy ez afféle udvarias kérdés. Hisz bármit 
gondol is ő erről, az teljesen lényegtelen. A mindenkori jezsuita generális 
korlátlan hatalmú vezető, cselekedeteit, parancsait senki sem vonhatja 
kétségbe. 

— Én összesen hat évet töltöttem el Matteo mellett. Ő egy kalandor 
szellemű, okos, művelt ember. Nagy benne a konokság mind a tudományok, 
mind a vallástörténelmek irányában. Ha nem utazott volna keletre, most a 
vallástudományok. professzora, filozófus lenne itthon. Kiváltság nekem, 
hogy ismerem őt, hiába vagyok idősebb nála. 

— Képes lennél az ő munkáját végezni? — kérdezte meg határozottan a 
generális. 

— Nem. Hiába lestem el a módszereit, az ő adottságával én nem 
rendelkezem. Én képtelen lennék úgy rögtönözni váratlan helyzetekben, 
ahogy Matteo. 

Acguaviva bólintott, s ebben a bólintásbpan benne volt, hogy immár 
eleget hallott. Ruggieri nyugodtan indulhat a pápához a kinevezést átvenni. 


XVII. 


Szitált az eső, nedves-zöldben ragyogtak a kert fái. Pao Csen sietett át 
hozzájuk, és örömmel újságolta. 

— Végre! Végre minden feltétel adott, hogy tovább lépjünk, Li Ma-to 
barátom! 

Matteo. Ricci és Take a fogadószobában kuksolt, és csöndes 
beszélgetésbe elegyedve lesték a nyitott ajtón át az esőt. Csen lelkes 
hangjára vidáman kapták fel a fejüket. 

— Vej! — köszöntötte őt Ricci. 

— Vej! — hadarta rá a mandarin és már fújta is tovább. — Saokuanban 
várnak, minden el van intézve. 

Saokuan a tartomány második legnagyobb városa volt Kanton után. 

— Hogy érted? — nézett értetlenül az olasz. 

— Üresen áll két ház, neked is, nekem is. Ott is meg kell nyerni a helyi 
elöljáróságot, folyatnunk kell a térítést, hogy aztán még nagyobb hírnévre 
tegyél szert, és megnyíljon az út Peking felé. 

— Sikerült hát. . . 

— Igen! 

— Mikor indulunk? 

— Azonnal! Holnap. 

— Föl se tudunk addig készülni — vigyorgott Ricci nekihevült barátjára. 

-— Az nem számít! Mi holnap indulunk, a cókmókot majd hozzák 
utánunk! 

Az olasz nem ellenkezett. Az elmúlt évek alatt semmit se kopott 
kalandvágya, épp a napokban érezte meg, hogy ideje lenne helyet 
változtatni, hiszen a környék már kezdi megszokni jelenlétét. Akkor pedig 
csökken tekintélye, s a végén még megéri, hogy közöny ködébe szürkül. 

— Bízom benned, barátom. 

— Bízzál, és hallgasd meg a tanácsom! Köztiszteletben állásod eleve 
nem lehet teljes, mivel javakorabeli ember létedre még nőtlen vagy. Két 


halat fogunk egy horoggal, ha úgy érkezünk meg Saokuan városba, hogy 
házas vagy. 

Ricci szeme elkerekedett. Takéra is rámeredt, hátha ő tudja, mit akart 
ezzel mondani Csen. 

— Talán megfeküdte gyomrodat az ebéd, sziensön? 

— Hehehehe! — nevetett nagyot a mandarin. — Sose éreztem magamat 
ennél jobban. 

— Hallgatlak, uram — hagyta rá az olasz. 

— Magad mellé veszel egy nőt, akit mindenhol feleségedként mutatsz 
be. Meglátod, nyomban többre fognak becsülni. 

— Hogyan tehetnék én ilyet? 

— Nagyon egyszerűen. Holnaptól Jádevirág mindig melletted lesz, és 
úgy viselkedik, mintha a hitvesed volna. 

Ricci ültében megszédült. A tiltakozás és az öröm elragadtatott 
mélységeit élte meg röpke idő leforgása alatt. O, Jézus, Mária! Jádevirág 
mint az ő felsége! Most erre mit feleljen, hogy azt se belegyezésnek, se 
visszautasításnak ne lehessen érteni? A szívét szorongatta a bizonytalanság. 

— Barátom — felelte csendesen, és a szavak esetlenül hullottak ki a 
száján —, te pontosan tudod, hogy ki vagyok, milyen közösséghez tartozom, 
hiszen titkaim nincsenek előtted. 

— Keresztény vagy, Li Mat-o, és mi is azok vagyunk — mutatott Csen 
Takéra és magára. — Mi ismerünk téged, tudjuk, hogy jelesebb embert 
náladnál bajosan lehetne találni. Sok beszélgetésre lesz még alkalmunk a 
jövőben, s én majd nem rejtem véka alá, mi a meggyőződésem az 
érintetlenségi fogadalomról. De egyelőre még nincs arról szó, hogy 
gyermeket nemzzetek Jádevirággal, csupán játsszátok el, hogy házastársak 
vagyok. Én emlékeztesselek a jelmondatra? 

Take nyomban kibökte: 

— A cél szentesíti az eszközt! 

Riccinek hirtelen szava sem volt. Egy régi történet sejlett föl benne, 
ami még szülőhelyén, Maceratában esett meg vele gyermekkorában. Szőlőt 
lopott a városka szélén elterülő gyümölcsöskertből, és nyakon csípte a 
csősz. Az ember ráolvasta bűnét, de ő tiltakozott, égre-földre esküdözve. A 
csősz már csaknem megingott, amikor az inge alól kicsúszott és a földre 
esett az elrejtett szőlőfürt. Innentől kezdve elapadt a szava, egy szót sem 


tudott többé kinyögni, hiszen lelepleződött. A csősz nagyon megverte, de ő 
tűrt. Tűrnie is kellett, hisz ügyetlen volt. 

Közben Csen már Jádevirágért kiáltott. Jött is a gyönyörűség, mint egy 
csinlin a mesékből. A föld felett siklott, és csípőjét a néma lelkek sóhajai 
mozgatták. 

— Holnap útrakelünk! 

— Szabad kérdeznem, hová? 

— Saokuanba — adta meg Csen a választ, aztán könyörtelenül folytatta. — 
El kell játszanod, hogy te vagy Li Ma-to asszonya. 

Ricci nem mert a lányra nézni, az asztal lapját bámulta. Pedig látta 
volna, hogy Jádevirág orcáján sem undor, sem tiltakozás nem jelenik meg, 
hanem csak valami túlvilági fájdalom. 


Sem a férfi, sem a nő nem aludt éjszaka. A fedett hintóba úgy szálltak 
be, mint két holdkóros. Ricci a reggeli imájába beleszőtte bizonytalan 
kedélyállapotát, könyörgött az Úrhoz, hogy minden rendben legyen, 
Jádevirág ne idegenkedjék tőle, ugyanakkor azt is kérte, erős tudjon 
maradni, és álljon ellent a csábításnak. 

Csen elöl lovagolt Paj Si-en szolgája társaságában, mögöttük 
nyikorgott a két igásló által vontatott fogat, idős kocsissal a bakon, 
mögöttük négy fegyveres poroszkált, akiket az útra fogadtak fel. Sose lehet 
tudni, milyen veszély leselkedik rájuk, ha rátérnek az erdei utakra. Han Tao- 
kuo jókora elemózsiáskosarat helyezett a hintóban utazók lába mellé, de 
vízről meg borról is gondoskodott. 

A Nap kisütött a reggeli borultság után. Megművelt rizsföldeken át vitt 
az útjuk, Ricci ezúttal is megcsodálta a különféle mértani alakzatokra 
szabdalt, vízzel elárasztott földeket. Milyen jellegzetes kép, ahogy a 
földművesek dolgoznak: szinte térdig a vízben, egyenes lábbal, hajlított 
derékkal, fejükön széles, kúp alakú szalmakalap, a dóuli. Ki sem 
egyenesednek, csak serényen kapkodnak alá az iszapba, mozgásukban 
egyfajta tánc érződik. 

— Ez a rizsültetés? — törte meg először ő a csendet. 

— Igen. 

Hosszan hallgattak megint. 


— Említettem már, hogy Olaszországban sokan nem is hallottak még a 
rizs felől? 

— Luo Ming-csian beszélt róla. Mindenhez kenyeret esztek. 

— Igen. 

A férfi vetett egy óvatos pillantást a lányra. Aztán lesiklott a szeme, 
rátévedt az érzéki kézre. Egy édesszájú gyerek nem sóvárog annyira a méz 
után, mint ő arra, hogy megérintse. Gyorsan el kellett fordulnia, nehogy 
eluralja testét az irányíthatatlan ösztön. 

— Mesélj nekem Erasmusról! — kérte meg lágy hangon a lány. 

- Örömmel — ütötte szíven a boldogság Riccit. — Először Máté 
evangéliumából idézek egy sort, hogy aztán jobban megvilágítsam a nagy 
vallásfilozófus figyelemreméltó okfejtéseit. , Az én igám édes, az én terhem 
könnyű"— jézusi kinyilatkoztatásra Erasmus megjegyzi, hogy Krisztus 
könnyű terhét az egyház tette nehézzé. Sajnos a skolasztikus teológusok 
olyan doktrínákkal, tudományos elvekkel terhelték meg a hívő emberek 
tömegét, melyeket saját szillogizmusaikból és félreértelmezett bibliai 
idézetekből állítottak össze. 

— MIi az a szillogizmus? — kérdezte a lány egészen érzéki hangtónusban. 

— Körmönfont logikai következtetés. A jámbor hívők lassan már meg 
sem értették azt a sok következtetést, bújtatott üzenetet, amit az öntelt 
teológusok kiagyaltak, hogy mindent összezavarjanak a fejekben. Erasmus 
erre mit felel? , Krisztus nem találós kérdéseket tett fel nekünk, amelyeket 
vagy megoldunk, vagy elkárhozunk. Tanításai könnyen érthetők, ha nincs 
fontoskodó közvetítő, aki a saját céljaira akarja felhasználni a Szentírást." 

— Minden szavadat értem — szólt áhítattal Jádevirág. — Olyan érdekesen 
tudsz beszélni, és én annyira szeretem a hangod mély zengését. . . 

Hirtelen elnémult. Riccinek minden erejét össze kellett szednie, hogy 
ne uralkodjon el testében a remegés. Jézus az égben, jól hallottam?! Azt 
mondta ez a drága lény, ez a szépséges csinlin, hogy én annyira szeretem a 
hangod mély zöngését? Minden rendben a fülével, ez valóban elhangzott! 
Teljes kétséget kizáróan! Ámde mit akart ezzel mondani? Zavar állt be nála, 
nem is érzékelve, hogy a lány is módfelett kényelmetlenül érzi magát. Meg 
még sem kukulhat, folyatnia kell! 

— Az elsők... között javasolta... — kezdte el Ricci akadozva, s ekkor 
hirtelen nagyot zökkent a szekér, a nyelvébe harapott. — Oh! 

— MIi történt? — tekintett rá a lány. 


Olyan zavar állt be nála, hogy belevörösödött. Szabályosan érezte, 
hogy lángol a füle. 

— Se... semmi... — Szájában a vér édes-sós ízével folytatta. — Hol is 
tartottam?... Igen... Erasmus az elsők között javasolta, hogy engedélyezni 
kellene a különböző vallási gyakorlatok együttélését. És ajánlotta az 
ellentétes vallási nézeteket kifejtő könyvek elfogadását, amennyiben a 
szerzők higgadtan tudnak érvelni, rágalmazás és sértegetés nélkül. 
Rendelkezzen minden vallás egyenlő jogokkal... 

— Milyen nagyszerű jezsuita vagy te, Li Ma-to. 

Riccinek ezúttal a szívébe nyilallt. Hogyan mondja meg ennek a 
rajongó drágaságnak, hogy ez távolról sem a jezsuiták eszméje! Éppen 
ellenkezőleg! A jezsuita doktrína szerint nem csupán sértegetéssel, 
rágalmakkal illethetőek a katolikus vallástól eltérő más felekezetek, de 
szabályzatuk szerint tűzzel-vassal való irtásuk is üdvös! Most mit tegyen, 
hogy elkerülje a hazugságot meg az őszinteséget is? 

— Erasmus nagy elme, tőle érdemes tanulni. Sokban egyetértek a 
véleményével. . . 

Ennyit mondott, és ezt vállalta is. Makaóban és Kínában eltöltött hat 
éve alatt szépen átformálódott a hite. Még mindig katolikusnak érezte 
magát, Jézus a számára továbbra is a legfőbb princípium volt, de immár 
minden más vallást is befogadott. A hit könyörtelen harcosának, ádáz 
jezsuitának már egyáltalán nem érezte magát. Ialán azért is, mert lehet, 
soha nem is volt az. 

— Milyen magányosak lehetnek az éjszakáid — mondta ki a lány, mintha 
csak hangosan gondolkozna. 

— Miért hiszed ezt? 

— Én itthon vagyok, ismerek sok jó embert, ezt a levegőt szívom 
magamba, a guan az anyanyelvem, az ősi kínai dallamok töltik be a lelkem, 
és mégis sokszor magányos és zaklatott vagyok. 

— Párra kellett volna már találnod — bökte ki Ricci, és azon nyomban 
elkezdte átkozni magát. Hogy az ördögbe tudott ilyen szamárságot 
mondani! — Vagyis, talán egy jóravaló férj oldalán megtalálnád a lelki 
békét. 

És még fokozza is sületlenségét! 

— Én csak ahhoz vagyok hajlandó kötni az életemet, akit szeretek. 
Akkor inkább ne legyen senkim. 


— Értem... 

Bármennyire is nem akarta, kikívánkozott belőle a kérdés. 

— És szeretsz valakit? 

Késett a válasz. Sziklás szurdokon zörögtek át, a meredek hegyoldal 
elfödte a Napot. Árnyék terítette rájuk delejes szürke leplét. Az igen 
tapintatlan kérdés ott keringett az utasfülke belsejében, és egyre kínosabb 
csendet gerjesztett. Riccire szinte megváltásként hatott a hintó mögött 
kocogó lovasok egyikének harsány kacaja. Megtörte a feszült pillanatot, 
aztán a lány is megszólalt. 

— Igen, szeretek. 

Na, balga ember! — rótta meg magát az olasz — Most okosabb vagy? És 
még elégedett is lehetsz, ha Jádevirág nem sértődött meg! 

— Éhes vagy? — jutott eszébe kínjában. 

— Nem. 

Fényszomja támadt. Egyre érősebben vágyott kikerülni az árnyékból. 
Úgy vergődött benne a lélek, mint óceán mélyén a tintahal, amelyik 
menekülés előtt még ki is eresztette sötét anyagát. A világ, az élet fény 
nélkül semmi, semmi, semmi . . . 

— Szeretnék keresztény lenni. . . 

Ezt ki mondta? A lányra bámult. Jádevirág is ráemelte achátcsillogású 
mélyfekete szemét. 

— Hogyan? 

— Meg akarok keresztelkedni. 

— Csakugyan? 

— De én azt akarom, hogy te keresztelj meg. Ahogyan Keresztelő Szent 
János a folyó vízében. 

— Igen... — dadogta a férfi. — Igen, megteszem... 

— Köszönöm — suttogta alig hallhatóan Jádevirág. Majd kisvártatva 
felélénkült. — Meséljek neked egy régi mesét? 

— Megörvendeztetnél vele... 

És a lány túlfűtött, csivitelő hangon elkezdte. 

— Az Emej-hegyen, a Jáde Lány-sziklába ékelődve bújik meg a Jáde 
Lányok tava. Vize olyan tiszta, áttetsző, mint a tükör. A Jáde Lányok tava 
történetének pedig ugyanolyan végtelen hosszú a folyása, akár a folyó vize, 
amely most egyenesen ideér... Az Ég Déli Kapujánál, bíborvörös palotában 
lakik az öreg Jáde Császár. Tíz lánya van, az emberek úgy nevezik őket: a 


Tíz Tündérlány. A Tíz Tündérlány a Kényelem Palotájában lakik. A palota 
csodálatosan díszes: aranycserép a tetején, alabástrom jádekőből a 
gerendák, achát ülőkék, nyolc drágakőből az ágyak, vörös ékkőből az 
ereszalja, s faragottak, festettek a szemöldökfák. A Kényelem Palotáját 
környező Császári Virágoskertben soha nem hervadó bűbájos virágok 
nyílnak, jádezöld mező sarjad... Egyszer a nővérek a palotában unatkoztak, 
és arra az elhatározásra jutottak, hogy kimennek játszani a Császári Kertbe. 
Ahogy mentek, nagy tornyos épület előtt haladtak el, aminek az ajtaja fölé 
négy szó volt írva: , Felhők alatt virágzó tavasz". Eredetileg az épületet a 
Változatlan Iavasz Palotájának hívták. Aki felment a Változatlan Tavasz 
Palotájába, láthatta az emberek lakta világ tájait. Kilencedik Nővér azt 
ajánlotta, menjenek fel körbenézni. A legidősebb nővér izgatottan 
tiltakozott: , Ennek a palotának egy Fehér Daru nevű legény a kapuőre. 
Császári atyánk parancsa, hogy senkit ne engedjen fel szíre-szóra." Tizedik 
Hugica könyörgött: , Csak egy pillanatra menjünk fel megnézni!" A többiek 
is támogatták kishúguk kérését: , Nővérkénk, engedd, hogy felmenjünk és 
megnézzük az emberek lakta világ tájait. Császári atyánk nem tudja meg? . . . 
Az idősebb nővér nem bírt ellenállni húgai kérésének. A lánytestvérek 
csoportja rávette az ifjú Fehér Darut, engedje fel őket a toronyba. A lányok 
az alabástromkőből készült korlátnak támaszkodva lenéztek a felhők alatti 
földre, s hallj csodát, mit látnak? Folyókat, tavakat, hórihorgas sziklás 
hegyeket, házakat, megművelt földeket. Mindezt titokzatos, halvány 
rózsaszín pára vonta be. Nem sokkal később a pára eloszlott, és egy 
hatalmas, jégmadárzöld, azúr színű, csodálatos hegy bontakozott ki szemük 
előtt. Tizedik Hugica meglepődve mutatta a hegységet, s azt kérdezte: , Az 
meg milyen hegy? Ilyen gyönyörűt!" Idősebb nővér válaszolt: , Az bizony 
az ég alatti híres Emej-hegy!" A testvérek, amint meghallották, hogy amit 
látnak, nem más, mint a régi, híres Emej-hegy, egyik ámulatból a másikba 
estek. A napsugarak beragyogták az Emej-hegy magaslatait, ahonnan 
hirtelen fehér felhő emelkedett fel. Szemvillanásnyi idő alatt ezüst 
hullámként fodrozódott, a hullámai dagadtak, s minden elmerült a hófehér 
felhőhabokban. Tizedik Hugica elbűvölve kérdezte: , Nővérke! A hegytetőn 
az a hatalmas, tenger hullámaihoz hasonló jelenség micsoda?? Második 
nővér válaszolta: ,Az bizony nem más, mint az Emej-hegy híres 
felhőóceánja." Ekkor a felhőóceánon kirajzolódott egy ragyogó, hétszínű 
sugárkoszorú, színei csodálatosan tündököltek, felülmúlva a Lét Szelleme 


palotájában lévő ötszínű fény erejét. Ez a tünemény Buddha fénye volt. A 
ferde napsugárban az Emej-hegy különös színei az égbe szöktek. A Csing- 
ji, Min és Iatu folyók előttük kanyarogtak, s mint házakon a cserepek, a 
hegytetők úgy emelkedtek egymás mögött. A hegyen a fenyők sötétzöldek, 
a ciprusok opálkékek voltak, a tekergő ösvények pedig belevesztek a 
felhőkbe. A buja növényzet, a hegyi virágok még inkább növelték az Emej- 
hegy páratlan szépségét... Mind e különlegességek élvezete közben Tizedik 
Hugica váratlanul felfedezett a mérhetetlen zöld kavalkádban valami 
igazgyöngyszerű csillogást. Ahogy jobban szemügyre vette, látja ám, hogy 
az egy tavacska, s a partja telis-tele színes virágokkal. Tizedik Hugica azt 
kérte: , Nővéreim! Ha már az Emej-hegy ilyen fenséges, gyerünk a tópartra 
játszani!" A nővérek mindegyikének éppen ez járt a fejében. A gondolatot 
tett követte, egyenesen az Emej-hegy felé repültek. A mennyei tó közelről 
még sokkal szebb volt, mint ahogy az égből látták. A tóparton mindannyian 
énekeltek, táncoltak. A legifjabb. Tizedik Hugica különösen boldogan 
ugrándozott, miközben így szólt: , Hol van az égben ilyen áttetsző víz! 
Vetkőzzünk le, s fürödjünk meg a tóban!" Ledobta ruháit, és beugrott a 
vízbe fürödni. Nővérei is levetkőztek, s utána mentek a tóba. Énekeltek, 
vizet paskolva játszadoztak, örömük a tetőfokára hágott, szinte elfelejtették, 
hogy emberek között vannak... Volt ott egy A-niu nevű legény, aki éppen 
fát vágott a hegyen. Amikor egyszerre leánycsapat nevetését hallotta, 
különösnek találta. Ezen a helyen az utak keskenyek, meredekek is, a 
gyógynövénygyűjtő, tapasztalt vajákosokon és favágó fiatalokon kívül más 
nem jár rajtuk, hogyan lehet, hogy lányok jöttek a hegyre? A hang irányába 
egy magaslatra mászott, s mit lát? Tíz gyönyörű leányt, amint a tóban 
fürdenek. Istennőknek nézte őket. Azt gondolta, csak nem ők azok, az égi 
tündérek?... Amikor a lányok nem figyeltek oda, a hozzá legközelebb lévő 
halom ruhát magához ölelve elrejtőzött a fák között. A tíz lánytestvér 
önfeledten szórakozott, ám hirtelen a levegő megtelt titokzatos 
harangzúgással, amely azt jelentette, elérkezett az Ég Déli Kapujának 
zárásideje. A lányok kijöttek a tó vizéből, s magukra kapkodták ruháikat. 
Tizedik Hugica azonban nem találta a sajátját. Nővérei is minden égtáj felé 
keresték, de ők sem találták meg... Ekkor égzengésszerű robaj hallatszott 
fentről, s látták, hogy csukják az Ég kapuját. Nem várhattak tovább. Tizedik 
Hugica nézte, ahogy nővérei elrepülnek. Nincs meg a ruhája, szállás is 
kellene, kétségbeesésében sírni kezdett... Hát egyszerre előlépett A-niu az 


erdőből, a ruhákat magához szorítva. Tizedik Hugica, amint megpillantotta, 
menten elöntötte arcát a szégyen pírja. A füves bozótba óvakodott, nem 
mert onnan kibújni. A-niu megszólalt: ,, Tudom, hogy égi tündér vagy. 
Odafönn minden jó, miért jöttök az emberek közé?" Mire a kislány: , Ha 
visszaadod a ruháimat, megmondom!" , Ha odaadom, elrepülsz.? , Add 
vissza a ruháimat, de tartsd vissza a felhőcipőmet, anélkül nem tudok 
elrepülni." A-niu visszaadta a ruhát, a lányka magára öltötte, majd 
megszólalt: ,Az égben harminchárom  palotánk, kilencvenkilenc 
csarnokunk van, de nincs olyan csodálatos hegységünk, mint az Emej, és 
még inkább nincs ilyen áttetsző, kristálytiszta tavunk.? A-niu így válaszolt: 
, Ha már ennyire szereted az Emej-hegyet, maradj is itt! Majd együtt járunk 
a hegyre fát vágni, a tóhoz énekelni, táncolni." A kislány zavartan mondta: 
, Nem maradhatok, mert ha császári atyám megtudja, hogy lejöttem a 
földre, engem hibáztat. Add vissza felhőcipőmet, bocsáss el, később 
visszajövök." , Nem adom vissza a felhőcipődet! Maradj itt, úgy viselkedem 
veled, mint az édeshúgommal.?" Tizedik Hugica meghányta-vetette 
magában A-niu szívélyes szavait, s végül belegyezett, hiszen egyébként is 
megszerette ezt a vidéket... Ettől kezdve együtt jártak fát vágni, földet 
művelni, a tópartra énekelni, táncolni, és csodálatos életet éltek... Egy 
napon is éppen a tóparton szórakoztak, mikor hirtelen vihar kerekedett, az 
ég elborult, a föld elsötétült, madárraj menekült, s a felhő csúcsán arany 
vértben szellem állt. Az Aranyvértes Szellem kezét mellén összekulcsolva 
Tizedik Hugica felé fordult: , A Jáde Császár tudomást szerzett róla, hogy 
egy tündérlány saját elhatározásából alászállt a halandók világába. Nagyon 
megharagudott, különleges parancsával előreküldött: tündérséged sürgősen 
térjen vissza az Égi Csarnokba!" Tizedik Hugica így felelt: , Aranyvértes 
Szellem! Kérlek, jelentsd császári atyámnak, megszerettem ezt a gyönyörű 
emberi világot, s nem óhajtok visszamenni az Égi Csarnokba." Amint az 
Aranyvértes Szellem elmondta Tizedik Hugica üzenetét, a Jáde Császár 
éktelen dühre gerjedt. A tizedik tündérlányt és A-niut a halandók világában 
ezüstfácán csibékké változtatta... Azóta az ezüstfácán csibepár az Emej- 
hegy erdeiben, sziklái és vízmosásai közt, patakok partjai fölött szabadon 
szárnyal, szabadon énekel. Az emberek pedig azt a tavat, amelyben a 
tündérlányok fürödtek, a Jáde Lányok tavának nevezték el... 

Jádevirág elhallgatott. A pillanat megmerevült, időtlenné lett, a 
kerékagy monoton nyikorgása lassan visszaszűrte a mese üzenetét a 


valóságba. Mint amikor az ember álomból ébredezik, és elfoszlik minden, 
ami abban a másik világban nyilvánvaló. 

És Ricci már ideát volt és meg nem tudta volna mondani, mit veszített 
el, de valami hiányzott, valaminek az üres helye maradt csak benne, s ez a 
kitöltetlen térség bizonytalan félelmet eredményezett. 

— Milyen szomorú — dünnyögte. 

A lány mozdult, az ülőpad fája megreccsent. 

— Úgy véled? Számomra inkább fennkölt. . . 

Ezt a hangot már nem a történet iránti rajongás, hanem a puha 
érzékiség hatotta át. Olyan lágyan búgott, hogy az a férfiba sajdult. 
Jádevirág hangja nélkül nincs értelme immár semminek. . . 

Valami kis akadály támadhatott, mert megállt a hintó, odakint Pao Csen 
a kocsisnak kiabált. 

— Balra térj ki, mert ez a kátyú eltöri a kereket. 

— Közel a fal! — morgott a kocsis. 

— Mindegy, kíséreld meg. 

Ricci kihajolt a batár ablakán. 

— Mi történt? 

— Ki kell kerülni egy gödröt — tájékoztatta Csen. 

A kitérés nem volt egyszerű. Az út egyik oldala meredek lejtő, a másik 
oldala hegyhát. Tehát az útról letérni veszélyes, a tátongó gödör pedig a 
legrosszabb helyen. 

— Talán be lehetne tömni valami törmelékkövekkel — javasolta Ricci. 

— Okos ötlet... de nincs semmi használható morzsalék a környéken! 

A kocsis inkább a hegyhát felé irányította a lovakat, az járt kevesebb 
kockázattal. A két baloldali kerék fölkapott az emelkedőre, a hintó vészesen 
oldalra dőlt, Jádevirág Ricci ölébe zuhant. Egyetlen pillanat volt az egész, a 
lány halkan felsikoltott, a férfi lélegzete bentrekedt, s olyan közel meredtek 
egymás szemébe, mint még soha. Ez a szantálillat mindenütt jelen volt, ahol 
Jádevirág. Ricciben ugyan nem tudatosult, de ez számára az élet, a 
csaokingi ház és a szerelem illatával volt egyenlő. Őrületes vágy támadt 
benne, hogy átölelje, magához szorítsa azt a csodalényt, aki mindezeket 
megtestesíti. . . 

A batár visszazökkent rendes helyzetébe, a gödröt sikeresen elkerülték. 
Jádevirág elsiklott, és visszahuppant az iménti helyére. Kisvártatva Csen 
tekintett be az ablakon. 


— Megvagytok? 

— Igen. 

— Hamarosan elérjük a Pejcsiangot. 

— A folyót? — kérdezte Jádevirág. 

— Igen. Remélem, járható lesz a part menti út. 

A mandarin bólintott, megbiztatta a lovát, elugratott. A lány 
beszédesen Riccire tekintett. A férfi pontosan tudta, mire gondol. 


A pihenőhely egy terasz alakú, széles, párkányszerű kiszögellés volt a 
folyó mentén, ahol bőségesen falatoztak az odakészített elemózsiából. A két 
úrnak még bor is jutott, Jádevirágot hiába kínálták. A kísérő katonák kicsit 
távolabb tanyáztak le, közöttük a kocsissal. Ok a maguk útravalóját 
eszegették. Némelykor kandi szemeket meresztettek Ricciék felé: ki lehet 
ez a különös öltözetű, sűrű szakállt viselő férfi? Azt látták, hogy más a 
szem- és orrformája, de a sugdolózáson kívül egyébre nem szánták el 
magukat. Emellett Jádevirág is kapott szépségének hódoló fürkész 
pillantásokat. 

Miután ettek-ittak, Ricci a barátjához fordult, de úgy, hogy más ne 
hallja meg. 

— Lemegyek Jádevirággal a folyópartra. Senki ne jöjjön utánunk! 

— Így lesz, Li Ma-to! 

A férfi a szemével intett a lány felé, és elindultak egy ereszkedő 
ösvényen lefelé. Az árterület öreg fái, az albizzia, a kaucsukfüge itt nagyra 
nőttek, terebélyes lombkoronáik hatalmas, összefüggő ernyőtetőt képezett. 

Hirtelen egy másik, egy árnyékos világ tárult a szemük elé a napfényes 
helyett. Hasonló már történt a mai nap, ez azonban már nem vette el Ricci 
ünnepi hangulatát. A lejtő elég meredek volt, ám a fatörzsek biztonságot 
jelentettek, hiszen négy-öt lépést követően bármikor meg lehetett 
kapaszkodni valamelyikben. Az avar puhán süppedt talpuk alatt, a 
természet kegyes jóindulatára nem lehetett panaszuk. 

A folyó vízállása elég alacsony volt, ami abban mutatkozott meg, hogy 
legalább háromlépésnyi kavicsos partot hagyott szabadon. Folyása se volt 
vad, ámbár lassúnak sem lehetett volna nevezni. 

— Levetkőzzem? — kérdezte Jádevirág. 


Erre mit válaszoljon? Mindent megadott volna azért, hogy lássa a lányt 
mezítelenül, mégis azt felelte. 

- A fölső ruhádat kíméld. Keresztelő Szent János sem követelt 
pőreséget. 

A lány kibújt sárga topánkájából, levetette selyem köntösét, egy szál 
lenge, combközépig érő batiszt alsóing maradt rajta. 

Ricci, ha látott is hasonlót, ehhez foghatót még soha. Mire emlékezteti 
őt ez a bőrszín? Ezek a formák? Mindenre és semmire. Ebben rejtezett a 
mindenség buja érzékisége, a vonzerő varázsos mágiája. Megannyi szín és 
illat, oly hibátlan, oly tökéletes, mint az Édenkert maga. Csupasz kar, 
vállak, lábszár, s rajtuk a bőr olyan redőtlen, mint a feszített selyem. O, és a 
térd! Isten léte egyébként sem, de most, Jádevirágot látva végképp 
megkérdőjelezhetetlen. Mert csak egy időn és téren kívüli, öröklétű 
Mindenható képes ilyen tökéletességet teremteni. Ettől sírni kell, mert ez 
olyan szép, tiszta, ami meghatja mindazt, aki megpillanthatja. 

Hónapok óta kereste már az érzéseire és a lányra is illő hasonlatot, ami 
most váratlanul mégis természetes önkéntelenséggel fogalmazódott meg 
bensőjében, és megjelenésével többé nem is eresztette: ez így maga a 
szeplőtelenség. 

A lány könnycseppet fedezett fel a férfi szemében. Menynyire 
félreismerte őt! Hány évnek kellett eltelnie, hogy átforduljanak érzései, 
méghozzá teljes egészében. Vajon létezik még a világon ilyen együgyű 
nőszemély, akinek ily hosszú idő kellett, hogy észrevegye a férfit, aki 
állhatatos, megbízható, kedves, és mélyen érző lélek! Aki most levetette 
ujjasát meg az ingét, fehér mellén szokatlanul, de valahogy mégis izgatóan 
göndörödött a szőrzet. A kínai férfiak többnyire csupasz bőrűek, s erre a 
különlegeségre mindig rácsodálkozott. 

— Jöjj! — intett feléje tétován az olasz, és belelábalt a folyóba. — Csak 
lassan, nehogy félrelépjünk. 

Érezte Ricci is, hogy ebben a magasztos pillanatban kissé suta dolog 
efféle köznapi tanácsot adni, de erősen tartott az ismeretlen folyótól. A 
meder is tartogathat meglepetést, s a sodrása is erősebb a kelleténél. Féltette 
a lányt. 

— Követlek. 

Ahol derékig ért a víz, ott a férfi megállt, szembefordult Jádevirággal. 


— Tekints az égre, jámbor lélek, valld meg magadban vétkeidet, s kérjük 
együtt az Urat, hogy oldozzon fel a bűnök terhe alól. Jádevirág, most 
megkeresztellek téged az Atya, a Fiú, a Szentlélek nevében. Légy az egy 
igaz, keresztény Isten báránya, fogadd el, és higgy mostantól Őbenne, mert 
Ő az örök jóság és irgalmasság. És fogadd el, higgy Jézus Krisztusban, aki a 
világosság, a béke és a feltámadás!... Testvérem az Úrban! Isten azt akarja, 
hogy minden ember üdvözüljön, és az igazság ismeretére eljusson. Ő 
vezetett téged is úgy, hogy találkoztál földi egyházával, meghallottad az 
Evangélium által az ő hívó szavát, felismerted benne új életre vezető 
igazságát, hit és szeretet ébredt benned Jézus Krisztus Urunk, a világ 
Megváltója iránt. Imádkozzunk most azért, hogy ami jót az Úr elkezdett 
benned, azt megerősítse, és teljességre vigye üdvözítő akarata szerint. . . 
Mondd, hogy ámen! 

— Ámen! 

— Ennek a folyónak tiszta vize mossa le rólad a bűnt, merülj el benne, 
és innentől fogva más ember leszel. 

A férfi a nő fejére helyezte két tenyerét, és lenyomta a víz alá. Rövid 
ideig tartotta odalent, aztán fölengedte. Jádevirág víztől csöpögő hajjal, 
neves orcával pislogott Riccire. Így is ragyogóan szép volt. 

— MIi lesz a keresztény nevem? 

— Ennek nem érzem szükségét — felelte a férfi. — A Jádevirág névnél 
szebbet nem tudok. 

— Én mégis szeretnék keresztény nevet. Még ha nem is szólítasz úgy. 

Ricci bólintott. 

— Legyen a neved Júlia. 

— Júlia. . . — ízlelte meg a lány a szót. — Szép. 

Váratlanul megfogta a férfi kezét, és elindult a part felé. Ricci boldogan 
hagyta magát vezetni, főleg így, hogy kezét szorongatja az a személy, aki 
számára a legdrágább kerek e világon. A parton előzékenyen fölvette a lány 
ruháját, hogy odanyújtsa neki. A mozdulat azonban megállt félúton, a 
döbbenetes felfedezés szinte megbénította. A lány nedves batiszt alsóinge 
rá volt tapadva karcsú testére, és úgy hatott, mintha mezítelen lenne. Ettől a 
szépségtől egy férfi akár az eszét is elvesztheti, főképpen az, aki meglett 
koráig sem érintett asszonyt. És ahogy egymásba fonódott pillantásuk, rájuk 
jött a remegés. 

— Fá... há... zohom... — vacogta Jádevirág. 


Ricci kiejtette kezéből a női köntöst, észre se véve, hiszen lelke és 
szelleme egy másik tartományba lebegett át. Amit tett, önkéntelenül tette: 
odalépett a lányhoz és karjával szorosan átfogta. És Jádevirág viszonozta az 
ölelést. Reszketve fonódtak össze, dideregtek versenyt, és nem csak azért, 
mert annyira fáztak volna. A legelső igazi érintés újdonságos mámora, a 
vonzalom legelső kinyilvánítása, a szerelem legelső lobbanása vacogtatta 
lelküket. És mindkettő sírt, meleg könnyeik egymás vállára hullottak. 

Siratta őket a természet is. A végtelen, az időtlen; a magányos, a társas, 
a gazdátlan, a birtokos, a halk, a zajos, a mozdulatlan és mindig változó, a 
látható és láthatatlan, az érző és érzéketlen, a léha, az élénk, a sarjadó és 
korhadó... A szerelem... Természet? Inkább egy láthatatlan üzenet a 
világnak, hogy , az érzés mindenekfölött", s bár nem birtokol semmit, mégis 
uralkodik. És hadd fájjon és sajogjon bár, de létezzen, legyen, és soha ne 
múljon... 


Egy ideje már hallottak az út felől valamit, csak mégsem akartak róla 
tudomást venni. Aztán egyszerre már szorongatni kezdte szívüket a 
nyugtalanság, szétrebbentek. 

— Hallod? 

— Hallom — bólintott rá ijedten a lány. 

Gyorsan magukra kapták a felöltőt, és sietve elindultak föl a lejtőn a 
fák között. Ahogy erősödtek a gyanús zajok, úgy nőtt bennük az aggodalom 
és a félelem: vad üvöltözés, ádáz pengecsattogás zaja hallatszott. Még 
gyorsabbra fogták lépteiket, menet közben mindketten előkapták a 
ruhaujjba ügyesen elrejtett csient. 

A kiszögelésre fölérve hátborzongató látvány tárult a szemük elé. Pao 
Csen és Paj Si-en hátát egy kőszálnak vetve védekezett öt dühödt, 
zsiványkinézetű támadóval szemben, azok kardcsapásait nagy üggyel-bajjal 
hárítva. A kísérő katonák meg jó néhány idegen tetem vérben fagyva 
hevertek szanaszét a hintó körül. 

Matteo Riccinek minden tagja megdermedt, és úgy érezte, mozdulni 
sem tud, eljött a vég. Csen barátját mindjárt levágják, aztán ők következnek. 
Ám ez a rettentő sejtelem nem tartott sokáig, mert hirtelen egy éles, 
vakmerő hang felrázta. 


— Ífíjjá!! — sikított fel Jádevirág, és rövid kardját varázslatos módon 
pörgetve támadásba lendült. 

Ez nyomban hatott a haramiákra, akik közül többen is visszafordultak, 
más harcállásba helyezkedve. Közülük egy szegecselt bőrmellényt viselő, 
sárkánytetoválásos karú förmedvény kivált, és harsányan felkiáltott. 

— Hát itt vannak! Gyere csak, áruló szuka! 

A lány nagy lendülettel tört ellenfelére. Egy ideig csengtek a kardok, 
aztán Jádevirág elvétett egy vágást, megbotlott, a bokája oldalra nyaklott. 
Elesett. A bőrmellényes nyomban végezni akart vele, de a lány a földre 
zuhanást követően ügyesen elpörgött. A támadónak a következő csapásra 
már nem maradt ideje, mert akkora ott termett Ricci. Azonnal felismerte, 
kivel áll szemben, és, akárcsak Kantonban, amikor rájuk támadtak, hirtelen 
orrába döfött valami fertelmes bűz. Ez azonban nem akadályozta meg 
abban, hogy ne álljon keményen ellent. 

Csen közben magára talált, és egy mesteri vágással elintézte egyik 
támadóját. A haramia úgy csuklott össze, mint a bambusz, amelyik 
derékban törik ketté. Már csak négyen maradtak, a létszám tehát 
kiegyenlítődött. Meg is ingott a zsiványok önbizalma. Jádevirág talpra 
szökkent, és fájdalmas képpel próbált kibicsaklott lábára állni. Ricci védett, 
visszavágott, megsebesítette bűzhödt támadóját, igaz, csak a combján és 
könnyebben, de ennyi elég volt, hogy levegőhöz jusson. 

— Bitang nyugati féreg! Szőrös vaddisznó! — ordibálta a bőrmellényes. 

Csen a szolgájával immár elmerészelte hagyni a kőszálat, és 
ellentámadásba lendült. Szinte egyszerre sikerült ledöfniük egy-egy 
torzonborz alakot, így a harmadik menekülőre fogta. Annyira azért nem 
féltette az életét, hogy még utoljára ne kísérelte volna meg a lányt megölni. 
Ricci csak a szeme sarkából észlelte, mert átkozódó támadóját kellett 
inkább lesnie. 

— Pucoljunk innen, barom! — kiáltotta el magát a bőrmellényes, aztán 
arra iramodott, amerre szabad volt az út. 

Senki sem gondolt üldözésére, mert mindhárom férfi megkövülten azt 
leste, mi történik a sántikáló lánnyal. Az útonálló már emelte is görbe 
szablyáját, és szörnyű erővel kaszált Jádevirág felé, aki épphogy csak rá 
tudott tartani rövid fegyverével. Az összecsattanás után a csien kipördült a 
kezéből, és zörögve a kemény talajra hullott. 


— Úristen! — kiáltott fel Ricci, látva fegyvertelen, kiszolgáltatott 
szerelmét. 

A következőkre nem számított: Csen kezében megvillant egy zömök 
vadászkés, amit hirtelen megsuhintott, s az, miután sziszegő kígyóhangot 
hallatva átszelte a hozzávetőleg tizenkét lépésnyi távolságot, keményen a 
zsivány hátába fúródott. 

— Áááá! — verte vissza a hegyoldal, s egy tettemmel mindjárt több hevert 
el a földön. 

— Dühös vagyok! - kiáltott fel Jádevirág. 

— Ugyan miért? 

— Mert olyan szerencsétlen voltam! 

— Ellenkezőleg! — suhintotta le hosszú kardjáról a vért Csen. 

Paj Si-en hozzátette: 

— A te bátor fellépésed mentett meg bennünket! 

A lány nagyon durcás képet vágott. 

— Bedőltem a büdös patkány cselének! 

A mandarin nagyot kurjantott: 

— Hol van az átkozottja?! 

— Elmenekült — felelte Ricci, kardjával mutatva az irányt. — Visszafelé 
az úton. 

— Az irgalmát! Ezt el kell intézni! — A mandarin gyorsan felmérte, hol a 
lova, odarobogott, nyeregbe pattant, elvágtatott. - A múltkor is ez volt a 
főkolompos! — szálltak még vissza mérges szavai. 

A kocsis most kecmergett elő a hintó alól. Sápadt és elkínzott volt az 
arca, és zavartan pislogott Riccire. 

— Azt hittem, nagyuram, vége az életemnek. Szörnyen féltem — csóválta 
a fejét, és hajlongva folytatta. — Már megbocsáss szavaimért, ezek véled és 
a kisasszonnyal akartak végezni. 

— Igen? — tekintett Ricci meglepetten Paj Si-enre. 

— Minden bizonnyal, sziensön — erősítette meg a ravasz tekintetű férfi. 
— Az a csupasz karú egyből behatolt a hintóba, és azt kiáltozta: most 
megdöglesz, nyugati tetű, meg te is, kétszínű szuka! 

— Elfajzott korcsok! — sziszegte Jádevirág. 

— Én ismerem ezt a gazembert — vakarta fejét a kocsis. — Ha jól tudom, 
Heisza Guo a neve. Mindenre kapható, kíméletlen bérgyilkos. Csak sose 
találkozzak vele többet! 


Csen tért vissza lassú ügetésben. A ló zabláján túros hab fehérlett. 
Alaposan meghajthatta a gazdája. 

— Elmenekült az ebfajzat! Bevetette magát a sűrűbe, ott már nem 
akartam a lovat magára hagyva gyalog üldözni. De kerüljön csak még 
egyszer a közelembe. Vége lesz neki! 

— Úgy hírlik, Vu Jing csahos kutyája — jutott eszébe Paj Siennek. 

Csen leszökkent a lováról. 

— Ha úgy hírlik, nyilván igaz. Régen sejtem én már ezt. Csak azt 
gondoltam, már felhagytak álnok szándékukkal. 

Ricci igyekezett rendbe szedni gondolatait. Vu Jing továbbra is 
veszélyt jelent a számukra. Megtalálta őt megint, pedig Kína hatalmas 
ország. Jobb lett volna ezt a Heisza Guót megölni, hátha azzal megoldódott 
volna a helyzet. 

Aggodalmas képpel lesett Jádevirág felé. Nincsenek biztonságban, a 
jövőben bárhol, bármikor rájuk törhetnek orgyilkosok, pedig most 
méginkább ragaszkodik az élethez. Hiába növekszik Li Ma-to tekintélye, 
valakik a vesztét akarják, s ezáltal a körülötte lévők is állandó veszélyben 
vannak. 

— Hányan támadtak rátok? — kérdezte mandarin barátját. 

— Kilencen! 

— A katonáink mind meghaltak? 

— Mind. 

— Szerencsétlenek. . . 

Jádevirág fellépett a hintóba. Ricci a folyónál történtekre gondolt, s 
ebben a megrázó helyzetben is átmelegítette szívét a szerelem. Maga is 
megdöbbent az érzés komolyságán. Képes a világon bármi más is ilyen 
befolyással lenni a lélekre, mint az imádat? Mit kezdjen ezzel a lelkében és 
testében eluralkodó mérhetetlen rajongással? 

— A mocskok felvagdalták az ülés borítását! — hallotta a lány dühös 
hangját. 

Csen szolgájához fordult. 

— A halottak sorsát el kell rendeznünk. A hitünk és tisztességünk 
szerint. 


XVIII. 


Új benyomások, új élmények érték Saokuan városban. Hasonlóképp 
rendezkedtek be, mint az előző helyen. Pao Csen két házat vásárolt, egyikbe 
maga költözött feleségeivel, udvartartásával, másikat Ricci rendelkezésére 
bocsátotta. Rövid időn belül minden úgy folyt, ahogyan Csaokingban. A 
jezsuita háznép is áthurcolkodott a teljes berendezéssel együtt. Ricci öröme 
egy apróság miatt nem volt teljes. Maradtak adósságaik: An-tung teaház- 
tulajdonosnak tartoztak ötvenezer uncia ezüsttel, egy másik uraságnak 
tizenötezerrel, de azt Csen kiegyenlítette. 

— Barátom, nem is tudom, miért vállalsz ennyi áldozatot értem! 
Érdemtelen vagyok rá. 

— Azt majd én eldöntöm — nevetett a mandarin. — Mostantól nekem 
tartozol, de adok két év kamatmentes haladalékot. 

— Ismét köszönöm neked! Nélküled semmire se mennék. 

Jádevirág teljesen megváltozott. Immár szívesen tartózkodott Ricci 
közelében, készséggel szóba elegyedett vele. Ilyenkor ragyogott 
achátcsillogású szeme, s a hangja olyan édesen csivitelt, hogy attól úgy 
folyt el az olasz lelke, mint a meleg méz, és szorongatta belül az édes 
fájdalom. 

Ott a folyóparton, az a reszkető ölelkezés folytatást követelt volna, de a 
férfit fogva tartotta a bűntudat. Az egész életét, a hitét, a meggyőződését 
meghatározó önvád. Évtizedek óta úgy alakította napjait, óráit, perceit, 
hogy abból maradjon ki a , nő" mint a bujaság tárgya. És még hazudik is 
magának, mert tulajdonképpen, mióta Jádevirágot meglátta, lélekben 
megszűnt makulátlannak lenni. Ki kell mondani, Matteo Ricci, hogy gyáva 
vagy! És már-már hitetlen is! 

A városlakók ámítása azonban sikeresen folyt, s ezzel a kantoni 
rendház, meg a makaói Szent Pál kollégium testvérei is elégedettek voltak. 
Ricci a jól bevált módszert alkalmazta: senkinek sem mesélt a 
kereszténységről, csupán látható helyekre rakta az allegóriákat. Csak akkor 


kezdett el magyarázni róluk, ha a vendégek kérdéseket tettek fel ezekre 
vonatkozólag. De akkor is csak szerényen válaszolt, udvariasan kéretve 
magát. Jó ötletnek bizonyult Jádevirágot is rávenni a feleség szerepére: 
mindenkinek úgy mutatták be, mint Li doktor asszonya. Ez is növelte a 
bizalmat a tudós személye és a hite iránt. És továbbra sem keresztelt, 
inkább Kantonba küldte az áttérni szándékozókat, vagy kéretett egy 
szerzetest, hogy végezze el nála a szertartást. Legtöbbször Goüst küldték, 
aki szívesen jött, s látta el ezt a hálás feladatot, fontosnak érezve magát. 
Emellett , a tudós" házában sokkal fesztelenebb, barátibb volt a légkör, mint 
Baretto szigorú rendtartása alatt. 

A kert Jádevirág keze által itt is hamarosan megszépült, és Ricci immár 
szentelt rá időt, hogy sétálgasson a virágillatos szabad ég alatt, frissítve 
gondolatait. Némelykor gyakorolta Csennel a kardforgatást, hogy ne essen 
ki a formából. No, meg azért is levegőzött többet, ámbár ezt még magának 
is nehezen vallotta be, hogy véletlenszerűen találkozzon Jádevirággal. 

Egyik napon valami nyilvánvalóvá vált a férfi számára, amit pedig már 
mindenki tudott. A nyitott oldalú kerti pavilon felől csilingelő női kacaj 
jutott el hozzá. No, gondolta, arra kerül, de mintha csak akaratlanul tenné. 
Jádevirág és Bara ücsörgött a tető alatt, lantot babrálva. 

— Ó, bocsánat! — szabadkozott, amikor a közelükbe ért. — Remélem, 
nem zavarok. 

— Dehogy zavarsz, uram! — mosolygott rá Jádevirág. — Ellenkezőleg. 
Szívesen vesszük a társaságod. Telepedj közénk! 

Ricci szót fogadott, aztán kéréssel fordult a lányokhoz: 

- Ha már kezetek ügyében van a hangszer, játsszatok valamit a 
kedvemért. 

A két nő szeme pajkosan összevillant, aztán elkezdtek pengetni, és 
Jádevirág dalra fakadt: 


Lágy és erős lótuszkehely, illatos ajak. 
Selymes-engedelmes jószág, látó és vak. 
Kitárul mosolyogva, kidugja pici nyelvét. 
Gondozott gyöpöcske övezi, oly szép, gyöngéd. 
Ha jön a hetyke dorong, kéjsóvárfajta. 

Vad küzdelemre vágyik, nem nyugalomra. 


Ricci a füle hegyéig elpirult: jól hallotta?! De hiszen ez nem szólhat 
másról, csak... És Jádevirág kihívóan rávetette achát- csillogású szemét, 
majd folytatta az éneket. Abból viszont a férfi már egy szót sem hallott, 
zúgott a feje, aztán önkéntelenül felállt, elszédelgett. 

Immár teljesen beigazolódtak sejtései. Jádevirág is szereti őt és , azt" 
akarja tenni vele! 


Éjjel arra ébredt, hogy matat valaki a szobájában. Sőt az a valaki 
lámpást gyújt, és megáll az ágya mellett. 

— Ki az? — riadt fel ijedten. 

— Én vagyok, uram — hallatszott Jádevirág szomorú hangja. 

— Mire véljem ezt? 

A lány felakasztotta a lampiont egy a mennyezetről lelógó kampóra, és 
elkezdett "vetkőzni. Derékig lecsupaszította magát, szabályos keblei 
szemérmetlenül tárulkoztak fel a férfiszem előtt. 

— Katolikus vagyok, megkereszteltél, és azt is megismertem az 
evangéliumból, hogy mi az a halálos bűn. Korbácsolj meg engem, uram, és 
szögezz keresztre, de én már nem tudom palástolni az érzelmeimet. Nem 
bírok így élni, hogy a feleségedet alakítom, miközben nem is vagyok az. 
Vagy törvényesen is összeházasodunk, vagy kínozz engem halálra. 

Ricci azt hitte, menten kiszakad a szíve. Felkelt, a lány elé lépett, sután 
visszasegítette rá a ruháját. 

— Ha tudnád, mi megy végbe bennem — kezdte akadozó hangon. — 
Annyira vágyom rád, hogy elepedek. De én jezsuita szerzetes vagyok, 
tisztasági fogadalmat tettem, ezért nem lehetünk egymáséi. 

Jádevirág megérintette a férfi kezét és könnyeivel küszködve válaszolt. 

— De mondd ki, hogy szeretsz, és mutasd is ki! 

A férfi értetlenül meredt rá. 

— Hogyan gondolod ezt? 

A lány szemében tündöklő fény gyúlt. 

— Testi szerelem nélkül lehet élni, csak érzelmek nélkül nem lehet élni. 

És J ádevirág elkezdte csókolni a férfi kezét, letérdelt eléje, átkarolta a 
lábát, arcát a térdére szorította. Ricci majd beleőrült az érintés gyönyörébe, 
és arra a rettenetes elhatározásra jutott — bár talán ebbe mindketten 
belehalnak —, hogy elküldi házától a lányt. 


Másnap rossz hírek érkeztek Kantonból. Baretto megbetegedett, 
ágynak dőlt. Riccit magához rendelte, mert fontos mondandója van a 
számára. 


Alacsony ágyon feküdt a beteg, durva pokróccal volt betakarva. Az 
olasz önváddal gondolt arra, hogy ő már évek óta kényelmes ágyon alszik 
és finom szövésű paplan a takarója. Baretto szeme csukva volt, és egy jó 
darabig ki se nyitotta. Beesett arcának sápadtsága arról árulkodott, hogy a 
kór már az egész szervezetét uralja. Szája félig nyitva, görbe, hosszú 
metszőfoga kilátszott, elvéve ezzel ábrázata méltóságát. 

Sebastiano Fernandezzel együtt nézték a valaha erős szerzetest, aki 
egészségesen még nem látszott túl öregnek, a haja sem hullott ki, de a 
láthatatlan ellenség könyörtelen munkát végzett rajta, a testére róva egyre 
sűrűbben kézbesítve a közelgő halál üzeneteit. 

Baretto felrezzent, bágyadt szemét két rendtársára fordította. 

— Ti vagytok? — szólalt meg rekedten. — Matteo, szeretném, ha te lennél 
a gyóntatóm. Könnyű lélekkel akarok megjelenni az úr színe előtt. 

— Ahogy óhajtod, atyám. 

A rangidős egy fejmozdulattal elküldte Fernandezt, aztán kicsit 
mocorgott, feljebb küszködte magát a vánkoson, hogy ne legyen a háta meg 
a feje túl mélyen. 

— Örülök, hogy siettél. Lehet, nem érem meg a reggelt. 

— De hát mi a bajod, testvérem? 

— Isten a megmondhatója. Valami rág belülről, mint bélpoklos falánk 
féreg. Egyre csak gyengülök, de lázam nincs, az ételhez sincs kívánalmam. 
Két hete hagytam el a hatvanat, ami még nem olyan nagy kor, de a 
Mindenható, érzem, ennyit juttatott nekem, amit áldanom is illik. — Kicsit 
lihegett, erőt gyűjtött. — Harmincnyolc éve én álltam így Xavéri Ferenc 
betegágyánál San Csaó szigetén, remélve, hogy bebocsáttatunk végre 
Kínába. Én akkor nem is gondoltam azt, hogy Ferencnek reggelre vége. 
Most viszont tudom, hogy hamarosan meghalok, és meg akarok gyónni 
neked. 

— Isten szándékait sose tudhatjuk — jegyezte meg Ricci, hogy legalább 
mondjon valamit udvariasságból. 

Baretto nem akart a tiltakozásra időt fecsérelni, inkább belefogott: 


— Én egy életen át vittem Xavéri akaratát, hogy Kína népét keresztény 
hitre térítsük, és ebben kérlelhetetlennek bizonyultam. Mindeközben híján 
voltam a fortélynak, a bölcsességnek, munkám eredménytelenségre lenne 
kárhoztatva, ha nem jöttél volna te, Matteo Ricci. Neked köszönhetően 
értettem meg, sajnos már elég későn, hogy ha eredményeket akarunk elérni 
Kínában, akkor kínaivá kell válnunk. Ha előbb eszmélek, ezt a kantoni 
rendházat másképpen irányítottam volna, követve a te példádat, 
magatartásodat, és bizonyára már jóval beljebb tartanánk. Ne haragudj rám, 
hogy sokszor bíráltalak, megtagadtam tőled a segítséget. Néha magamban 
méltatlan irigy gondolataim is voltak károdra. Kívántam azt is, hogy vonják 
meg tőled Makaóból vagy Rómából az engedélyt meg a támogatást, pedig 
itt mi, jezsuiták mindent neked köszönhetünk. Ez életem legnagyobb bűne. 
Megkérlek, oldozz fel alóla te magad. 

Ricci meghatottan végezte el az ideillő szertartást, aztán hosszan 
habozott a tulajdon kínjai felől. Végül úgy határozott, megosztja a 
haldoklóval. 

— Szívem teljes bocsánatával tettem eleget kérésednek, nem neheztelek 
rád. Úgy cselekedtél, ahogy a meggyőződésed vezérelt. Most viszont én 
fordulok hozzád, testvérem. Van-e még elég erő benned, hogy meghallgass 
engem? 

— A legkevesebb, amit érted tehetek... — felelte látható odaadással 
Baretto. — Hallgatlak, testvérem! 

Hiába igyekezett Ricci kíméletesen bánni a szavakkal, nemigen sikerült 
neki. 

— Van egy kínai nő, akiért a testem és lelkem is lángol. Nem tudom, mit 
tegyek, de úgy érzem, ha nem lehet az enyém, belebolondulok. Végzetesen 
szerelmes vagyok. 

A beteg arcán változás volt észlelhető. A mély ráncok mintha 
kisimultak volna, a fénytelen szemgolyóban megcsillant valami. És enyhe 
mosoly ült ki a száraz ajakra. 

— Most már bevallhatom, tudom, mit érzel. Helyes. Legyél csak 
szerelmes! Minek fojtanád el az őszinte érzéseidet? Az a nő, Jádevirág, 
szüljön neked és valamennyiünknek jó keresztény gyerekeket. 

Ricci erre a legkevésbé se számított. Ő csupán meg akarta osztani sajgó 
titkát a megvilágosodott Barettóval. 


- Mi a véleményed, testvérem? Fordulhatok kérésemmel Valignani 
felé? Vagy egyenesen Rómába írjak folyamodványt? 

A beteg rövid ideig tűnődött. 

— A helyzetet praktikus szempontokból kell megvizsgálni — élesedett ki 
az elméje. — Én vagyok Kínában a rangidős felettesed. És a cél szentesíti az 
eszközt... Nos, én feloldozlak a szerzetesi és papi fogadalom alól, és 
megáldalak. 

Baretto utolsó erejét összeszedve fölemelte a fejét, kivonta takarója alól 
a karját, csontos kezével keresztet vetve Ricci felé, elmondta a megfelelő 
textust. S végül... 

— Megáldalak téged az Atya, a Fiú és a Szentlélek nevében. Ámen. 

— Ámen - felelte rá az olasz. 

Baretto arca hirtelen elszürkült, a fejét még visszaejtette a vánkosra, 
szeme lassan becsukódott. Kevés idő múlva a mellkas mozgása abbamaradt, 
s egy szelíd sóhajt hallatva kiszállt belőle a lélek. 


Matteo Riccit innentől némiképp kivonta magát a kantoni jezsuiták 
függése alól. Közvetlenül levelezett Makaóval, kéréseit a Szent Pál 
kollégium vezetőjének címezte. Baretto halálával mind a portugál 
gyarmatbirodalom területén, mind Rómában Matteo Riccit tartották a 
legfontosabb misszionáriusnak. Valignani már nem irányította a makaói 
rendházat, áthajózott Japánba, hogy ott fejtse ki nehéz, de áldásos 
tevékenységét. 

Ricci nagy munkába merült, hogy elnyomja magában a lélekszaggató 
kettősséget. Belefogott egy összehasonlító műbe, amelyben azt fejtegette, 
hogy a konflicianizmus és a kereszténység nem ellentétei egymásnak, 
hanem kulcsfontosságú szempontból nagyon is hasonlóak. Különösen a két 
fő személyiség, Konfucius és Jézus gondolkodása áll közel egymáshoz. 
Munkája közben gyakorta arra jutott: nem az a lényeg, hogy Kínában a 
katolikus felfogás szerinti jó keresztényeket neveljenek ki, hanem egy 
sajátosan értelmezett Jézus-hitet fogadtasson el a taoista, buddhista 
szellemben nevelkedett helybéliekkel. Aztán, ha ezt a Jézus-hitet okosan és 
eredményesen alkalmazzák, és majd a császárral is megismertetik, valóban 
megindulhat a tömeges térítés. 


Ám hiába volt Baretto áldása, nem közeledett Jádevirághoz. Az 
elfojtott érzelmek eluralkodtak szervezetén, és úgy érezte, napról napra 
öregszik. És immár sokkal inkább tartotta magát kínainak, mint olasznak. 
Haját megnövesztette, befonta, a tarkójánál kontyba tekerte. Szakálla 
mellközépig ért, és rohamosan őszülni kezdett. Öltözékében is a helyi 
szokást követte: kínai selyemujjasban vagy köntösben járt, fején kreppsapka 
tornyosodott. De teakbarna szeméből örök ifjúság sugárzott, érzelmi 
hullámzásai éppoly különlegesen hatottak a mellette élőkre, ahogyan eddig: 
némelykor fürkésző, máskor bocsánatkérő, ritkábban indulatos, majd 
ellágyuló volt. A környezetében lévők személyiségének hatása alatt voltak, 
mindenki a tűzbe ment volna érte. 

Csen jóvoltából idővel átköltöztek Csianghszi tartományba. Ennek 
pedig oka az volt, hogy a sikertelen kínai-koreai háború alatt Van Li császár 
tekintélye megcsappant, rokonait, hogy nagyobb biztonságban tudhassa, 
átküldte Csianghszi székhelyére, Nancsang városba. A mandarin úgy vélte, 
innen könnyebben be tudnak majd férkőzni az uralkodóhoz közel állók 
kegyeibe, bár azt még nem tudták, hogyan. 

Ricci ismételten megkapta a maga , házát", ahonnan továbbra sem 
hiányzott Jádevirág, azonfelül Midori, a kedvesen ijedt szemű szakácsnő, a 
hálás bonc-keresztény, Take, aztán Bara, a befogadott szolgálólány, s végül 
a kövérkés, de fürge mozgású Han Tao-kuo belső szolga. Olyan család volt 
ez már, amilyenbe Riccinek sohasem volt része, és természetesen hozzá kell 
még vennie az igaz barátot, Pao Csent, aki egy életre elkötelezte magát 
mellette, s a mandarin háznépét, akik a közvetlen rokonság fogalmát is 
megtestesítették. 

Kitartás és alkalmazkodóképesség! — mondta el magában jelmondatát 
Ricci, s arra gondolt, milyen régen jutott az eszébe. Ő már nem is jezsuita, 
hanem valami más, valami magasabb értékrendű világvallás vagy szemlélet 
képviselője, amivel az egy igaz Istent és az Ő fiát. Jézust szolgálja, Akit 
soha, egyetlen pillanatra sem hagyott cserben. Szentül hitt ebben. Hiszen 
olyan eretnek elméletet nem alkotott magának, amelyben az Örökkönvaló 
létét megkérdőjelezte volna. Annyi tanulás, önfejlesztés után abban 
mindenképp a kínaiak szemléletével azonosult, miszerint a vakhitnek nincs 
értelme, az ember pedig tegye életmóddá azt a vallást, amelynek 
elkötelezettje. 

— Jöjj, Jádevirág, sétáljunk egyet a vidéken. 


— Szíves örömest, uram — biccentett kecsesen a lány, s belékarolt. 

Szantálillat érzett a hajából, ruhájából, s ennél Ricci nem szeretett 
jobban semmilyen más illatot. 

— A te illatodat akarom érezni életem végéig — mondta ki önkéntelenül. 

— Ezt el sem tudod kerülni, sziensön. De ennek a városnak is van 
valami jellegzetes illata. 

— Valóban — ismerte el a férfi. — Nem is tudom, mihez hasonlítsam. 

Egy keskeny utcán mentek végig, önfeledten futkározó gyerekek 
száguldottak el mellettük és Riccinek eszébe jutottak Baretto szavai: 
, Jádevirág szüljön neked és valamennyiünknek jó keresztény gyerekeket" 
A gondolat tüzes késsé változott, ami szívéig hatolt. 

— Rózsaillatú! — jelentette ki a lány. 

— Tessék? 

— Ez a város rózsaillatú. 

— Csakugyan — ismerte el a férfi. 

Egy ideig csendben lépkedtek egymás mellett, a házak elmaradtak, 
füves rét, távoli pagony tűnt föl előttük. Jádevirág egyszerre szavalni 
kezdett. 


Az ablakomnál hófehér rózsákkal 
Hímeztem tele puha selymemet: 

De ujjam reszketett bűbánatomban, 
S a fehér rózsa, amelyet hímeztem. 
Egy piros, piros, piros rózsa lett. 


S reá gondoltam, ki most a csatában 
Hullatja vérét; hogy él-e vagy holt? 

S most lódobogás hangzott! Felugrottam: 
De csak a szívem dobogása volt. 

S könnyeim hulltak, hulltak az ölembe. 
Ahol a piros, piros rózsa volt. 


S ott ültem újra, s varrtam, varrtam sírva. 
Telehímezve puha selymemet 

A sok-sok gyönggyel, mely szememből hull. 
A sok-sok gyönggyel, míg a piros rózsa 
Egy fehér, fehér rózsa lett. 


Ricci a fejét ingatta. 

— Ez a régi kínai költészet mindig lenyűgöz. Játékosság van benne még 
akkor is, ha megrázó a tematika. 

— Honnan tudod, Li Ma-to, hogy ez régi kínai vers? Ismerted talán? 

— Nem ismertem. A hangulatából következtettem ki. 

— És helyesen következtettél. Li Taj-po ezt legalább nyolcszáz évvel 
ezelőtt írta. És ezek is az ő szavai: , A rózsa nem élhet fény nélkül, a nő 
nem élhet szerelem nélkül." 

— Tisztelem a kínai költőket. Elragadó bájjal társítják az érzelmeket a 
virágokhoz. Ez a természetközeliség általában is jellemző a guan nyelvű 
lírai művekre. 

Düledező házacska mellett lépdeltek el. Látszott, hogy már lakatlan, de 
nem túl régóta. Hasonló kerékvágásban görögtek gondolataik. Jádevirág 
ugyanis töprengő hangon ezt mondta: 

— Ki tudja, kik lakták ezt a hajlékot? Öregek vagy fiatalok? Vidám vagy 
balsorsú emberek? Született-e benne élet, hunyta-e le falai között valaki a 
szemét? Miért mentek el? Valahol a város belsejébe költöztek, vagy 
elvándoroltak messze? Vajon nevettek vagy sírtak gyakrabban? 

— Bizonyára nevettek — vélekedett Ricci. — Az ember sokkal többet 
nevet, mint sír. 

— Ez valóban így van. Habár én keveset nevetek — ismerte be Jádevirág. 

— Csakugyan — hagyta rá a férfi. — Mosolyogni mostanában gyakran 
látlak, de nevetni ritkán hallak. 

— Nekem valahogy nem jön olyan könnyen, mint Barának. Erőltetnem 
kellene, de azt nem akarom. 

- Miért is erőltetnéd? Te ilyen vagy, és így vagy tökéletes és 
gyönyörű... 

Érezte, ahogy a nő karján átfut a remegés. S ettől őt is megrázta valami. 
Micsoda sors ez? Két ember karonfogva, akik már nem is olyan fiatalok, és 
szeretik egymást, de mégsem lehetnek egymáséi... így fognak elaggani, 
elsorvadni? 

Egy horhost közelítettek meg, annak a széle megállásra kényszerítette 
őket, ámbár nem volt meredek a lejtő. Hatalmas kölestábla terült el alattuk, 
amely már szinte aratásra érett, aranybarna árnyalatban hullámzott. A 
távolban mintha valóban elkezdték volna a munkát, embereket láttak 
mozogni. 


- Az ég milyen különös... szép — emelte magasba Jádevirág a 
tekintetét. 

Ricci is föltekintett. Ő inkább kissé vészjóslónak látta. Tulajdonképpen 
egyetlen hatalmas fehérség, akár valami végtelenre nyíló lótuszvirág uralta 
az égboltot, amelynek szirma valószínűtlenül fényes-fehér. Előterében 
viszont rozsdavörös, sárgás árnyalatú bárányfelhők lebegtek, olyan 
érzékcsalódást keltve, mintha az ember egy jókora ugrással elérhetné 
valamennyit. 

— Mélységet érzek benne — mondta a lány. — Ritkán látni ilyen tisztán, 
hogy valójában a térség létezik, és a felhőknek van kiterjedésük. 

— Én vagyok a tudós ember, úgy hírlik — mosolyodott el Ricci —, de 
ennél jobban én sem tudtam volna kifejezni magamat. 

— Túlzói, sziensön — tekintett föl rá ragyogó szemmel a nő. — Porszem 
vagyok én hozzád képest, s a tudásunkat összevetni sem érdemes. Én azért 
vagyok, hogy téged csodáljalak. 

A fehér lótuszszirom ott tükröződött Jádevirág achát szemében. Ott, 
abban a szemben egy másik végtelen térség nyílt, amelybe a férfi 
beleveszett. — Éjjel vihar lesz. 


Lefekvés előtt Matteo Ricci hosszan és elmélyülten imádkozott. Kérte 
az Urat, hogy szedje le róla a kínt. Az se baj, ha ez a vég órája, ha reggel 
már föl sem ébredne, csak megtalálja a nyugalmat. 

— Drága Istenem és kedves Angyalok! Kérlek, gyógyítsatok ki engem 
ebből a betegségből. Segítsetek, hogy kihunyjon bennem az emésztő 
szenvedély tüze! Esdve könyörgöm hozzátok, szűnjenek meg Jádevirág 
iránti kínzó vágyaim! .. . 

Odakint hirtelen meglódult a szél, és suhogva rángatni kezdte a fák 
lombjait. Sötét este volt, a szobában már nem égett a lámpás. Ricci folytatta 
az imát: 

— . . . Vezessetek engem át a nyugalmasság tartományába, és mutassátok 
meg, hogyan éljek nélküle! Így nem jó nekem. Sokszor másra se tudok 
gondolni, csak őrá, és emberfeletti erőfeszítésembe kerül, hogy ne rohanjak 
be hozzá, és ne tegyem a magamévá őrjöngő szenvedéllyel! Szeretném, ha 
alázattal megfogalmazott őszinte kérésemet teljesítenétek. . . 


Akkorát mennydörgött odakint, hogy a férfi megrázkódott. Felállt az 
imazsámolyról, és félsüketen elindult a sötétben az ágya felé. Villám 
mutatta meg egy pillanatra a szobabelsőt: mintha minden ezüstből lenne. 
Leült az ágy szélére, mélyet sóhajtott. Most még nagyobbat csattant az 
istennyila, mint az imént, szinte belekondult a feje, és akkor megszólalt 
benne egy hang: , Inkább tedd meg, minthogy elemésszen egy őszinte és 
tiszta érzés." 

— Mit jelentsen ez? — motyogta maga elé. 

Hatalmasat villant, valami furcsa robaj követte, nyomában női sikoly. 
Ez a villám alighanem a kertbe csapott be! És ekkor kivágódott Ricci 
szobájának ajtaja, a szél bezúdult, s a bútorok között motozott. Ez pedig azt 
jelenti, gondolta át, hogy valahol a folyosón is kinyílt egy ablak vagy ajtó. 
Ennek mindenképp utána kell járnia, mert a vihar még erősödhet. Felállt, és 
a sűrű villanások fényében elhagyta szobáját. 

A folyosón Jádevirággal találkozott. Lenge hálóingben, gyertyával a 
kezében állt ott a lány, s mikor észrevette a férfit, így szólt. 

— A villám belecsapott a mandulafába. Meg is perzselt a melege, ahogy 
az ablakom kiszakadt. 

Ricci belépett Jádevirág szobájába, és nyomban érezte is, hogy odabent 
nagy a huzat. És ebben a pillanatban elkezdett zuhogni az eső, mintha 
dézsából öntenék. A lány utána lépett, a gyertyája elaludt, de mégis jól 
eltájékozódtak, hiszen egymást követték a villámok. 

Az ablak valóban csak lógott csámpásan elárvultan. Ricci hozzá se 
nyúlt, hiszen ezt úgysem lehet az éj közepén megjavítani. Odakint a villám 
sújtotta fa üszkös csonkja még parázslott, de már csak pár pillanatig. Az eső 
eloltotta, élettelen fekete torzót hagyva maga után. 

— Látod? — lépett melléje Jádevirág. 

Ricsi megérezte a nő testének melegét, és megremegtette a vágyakozás. 
Hiába a szörnyű vihar, a felhőszakadás, a szerelem most már kikövetelte 
magának azt, ami az övé. Soha többé nem akar ennek ellenállni. 

— Gyere ide hozzám -— fordult a lányhoz, s a felvillanó villámfényben a 
szemébe nézett. 

Valameddig csak a villámokat figyelték egymás szembogarában, 
mintha vibráló lelkük ragyogna ki ilyenformán titokzatos mélységéből. 
Aztán a férfi megfogta a nő kezét, némán és gyöngéden magával vonta. Az 


égzengés távolodott, de a villámok nem szűntek: micsoda tünemény, 
varázsos fényjáték, a vaksötét és arany-ezüst lobbanások váltakozásában! 

Meztelenre vetkőztek, feltérdeltek az ágyra. Az arcuk arasznyira volt 
egymástól, láthatták, ahogy szemükbe könnyek gyűltek. 

— Énekeld el a lótuszkelyhet — kérte a férfi. 

És Jádevirág halkan, érzékien énekelni kezdett: 


Lágy és erős lótuszkehely, illatos ajak. 
Selymes-engedelmes jószág, látó és vak. 
Kitárul mosolyogva, kidugja pici nyelvét. 
Gondozott gyöpöcske övezi, oly szép, gyöngéd. 
Ha jön a hetyke dorong, kéjsóvárfajta. 

Vad küzdelemre vágyik, nem nyugalomra. 


Ricci átölelte a forró testet, hátralendült, magával rántva a nőt. Feje 
nagyon koppant a fekhely szélén, de nem is érezte. Jádevirág aggódva 
fürkészte a férfi arcát. Az várt valameddig, aztán megmozdult, eltolta 
magától, és révedező tekintettel mérte végig azt a gyönyörű testet, amelyet 
sokszor elképzelt már magában, de elzárta agya egyik titkos rekeszébe. 

A tiltott gyümölcs édes íze... Hány nő és férfi vesztét okozta már, és 
mily sokan esnek bűnbe még, futott át rajta a gondolat, ahogy végighúzta 
kezét Jádevirág karcsú, vágytól tüzelő oldalán. Bűn! Mily kemény és durva 
szó ezzel illetni azt a két ruganyos gyümölcsöt, hetykén kiemelkedő 
bimbót, azt az eret a karcsú nyak vonalán, melyben hevesen lüktet a vágy, 
és dübörögve követeli jussát, vagy azt a titkos háromszöget. Uram, nézd, 
mily meleg, illatos, hívogató! Bűn vágyat gerjeszteni, vágyat elfogadni, 
átérezni?! 

— Csinlin, dc$ágaságom. . . 

A férfi felült és tekintette azt kérte a nőtől: a legokosabb, ha békén 
hagyjuk egymást. 

Jádevirág ebbe nem egyezett bele, szelíd erőszakkal visszatuszkolta az 
olaszt a fekhelyre, és ráereszkedett ágaskodó férfiasságára. Ricci többé 
képtelen volt gondolkodni, képtelen volt különbséget tenni jó és rossz, bűn 
és igaz között. Már csak egyet akart: minél mélyebbre hatolni a titokba, 
minél jobban feloldódni Jádevirág barackillatú, izzadságtól gyöngyöző 
testében. 


A legelső igazi érintés újdonságos mámora, a vonzalom legelső 
kinyilvánítása, a szerelem legelső lobbanása gyorsan kirobbant a férfiből, 
reszketve szorította magához a nőt. És elcsordultak, ahogyan a terhelő nyári 
felleg a földre ereszti langyos nedvét. Jádevirág ráborult, és mindketten 
sírni kezdtek, meleg könnyeik egymás vállára hullottak. 


Egészen bizonyos, hogy nem bűn boldognak, kielégültnek lenni. Ha 
nem is teremtett bennünket Isten kizárólagos boldogságra, de 
boldogtalanságra sem, ha már a saját képmását sem vonta meg tőlünk. . . Ha 
nem kóstolja meg a testi szerelmet, ha nem tette volna meg Jádevirággal 
azt, kínjai bizonyára teljesen elviselhetetlenek lennének, és egy idő után 
talán bele is háborodik. Most meg tudta érteni a gerjedelemből elkövetett 
bűncselekményeket, hiszen a nemi vágyak képesek oly mértékben uralom 
alá hajtani a férfiember és az asszony nemkülönben állhatatlan szervezetét, 
hogy az önmérséklet felmondja a szolgálatot. Ó, a történelem során 
hányszor bebizonyosodott, hogy kielégítetlen vágyak gaztettekre sarkallták 
a szerencsétlent, aki így is, úgy is csak áldozat maradhatott. Sajnos 
korántsem olyan egyértelmű dolog elítélni egy nekihevült férfit, akinek a 
fellobbanás elveszi józan eszét, ha emiatt háborog, verekszik, netalán öl. 
Isten inkább gondoskodjon mindenkinek megfelelő párról, ha már 
gyönyörrel, kéjjel, élvezettel látta el teremtményeit. Vagy akkor a nemiség 
ne okozzon örömet, ne járjon együtt a kínzó vágyak forgószeleivel, 
maradjon csupán bejáratott mozdulatsor, hasonlatos a testedzéshez, vagy a 
baromfiak petéléséhez, és szaporodjon csak az ember is tojás által! . . 

Ezen Ricci elmosolyodott — ekkora butaságot gondolni! —, és felrezzent 
félálomszerű tűnődéséből. Odakint elült a vihar, a háznép még nem 
mocorgott, az ablakon a hajnal fényei derengtek be. Fölkelt, azzal a 
szándékkal, hogy nézegesse Jádevirágot. Vágyott arra, hogy szemével 
simogassa mezítelenségét. 

Micsoda szépség! A nő hanyatt fekve, szinte átlósan hevert a szétdúlt 
ágyon, szenderegve egyik lábát fölvonva úgy, hogy a talpa a térdét 
támasztotta. Porcelán arcán soha nem látott, üdvözült angyali nyugalom, 
melynek ékességei, a hosszú szempillák úgy pihentek most, mint piciny 
kecses, összezárt legyezők. Ajka, a hívogató hús, nyaka a harapni és 
ennivaló tökéletesség, a vállak, a keblek ívei kifogástalanok, a csábítás 


mestermunkái, a mellbimbó két igazgyöngyszem... A köldököt és a 
lágyékot épp elfödte a gyűrött takaró széle. Ricci nem állhatta meg, 
odanyúlt és óvatosan levonta róla, hogy teljes egészében csak az övé legyen 
e felséges, a szívét is szorongató isteni pillanat. 

Miféle varázslat, igézet rejlik a női test egészében, amitől az embert 
egyszerre fogja el a gyöngédség és a bódító kívánalom? Ez nem lehet 
csupán az adott perc elkerülhetetlen puszta gerjedelmének hatása, ebben az 
ősi öröklődés is benne forr. Kívánni egy nőt önmagad megismerésének 
egyik útja, kecsegtető lehetőség, hogy megleld magadban az évezredes 
teremtő nászt, a végtelen mindenséggel való fennkölt érintkezés élményét. 
Amely aztán a beteljesülésben oldódik fel, teljesül ki, hogy valódi értelmet 
nyerjen az életed. Szerelemmel szeretni valakit, s vágyni rá, sokkal több 
annál, mintsem azt szavakkal ki lehessen fejezni. 

— Júlia... — suttogta maga elé. 

A nő fölrezzent, kinyílt a szeme, az a titokzatos mély kút. Ajka 
mosolyra görbült, tündéri szépség sugárzott orcájáról. 

— Szeretem ezt a nevet. Szép név. Köszönöm, Matteo — Olyan édesen 
mondta ki az olasz szót, hogy ez nyomban felajzotta a férfit. Hatalmas erőt 
érzett magában, igazi hímhatalom feszült minden porcikájában, s a vére már 
ragadta is az új küzdelem felé. 

— Nem tudok neked ellenállni. . . 

Ráereszkedett a nőre, s akadálytalanul beléje hatolt, mintha egész 
életükben ezt gyakorolták volna, s egy hatalmas rohammal be is vették 
együtt a gyönyör palotáját. Jádevirág sóhajtozva dicsérte. 

— Olyan a szagod és kemény a dorongod, mint a vadszamárnak. 

Riccire rátört a nevetés. 

— Ilyen édes hangon ilyen közönségeset mondani! És mégis izgató, meg 
tudnálak enni érte... Meg is eszlek. Ham, ham, ham! 

Úgy falta a nő nyakát, vállát, kebleit, mintha valóban meg akarná enni. 
És csak nem lankadtak a szerelem újonnan avatott bajvívói. A férfi új 
rohamra indult, nem érdekelte más csak a nő. Feloldódott, újjászületett 
benne, elmosta minden fáradtságát, fájdalmát, zavaró gondolatát. Azt is, 
hogy alig van levegője... És remélte, hogy Isten most figyeli őt, és 
elfogadja, hogy ezt nem hagyhatta ki az életéből. . . 

Ekkor Jádevirág felsikoltott és hirtelen kicsúszott alóla. 

— Mi történt? 


Ricci magához tért, a szoba ismét formát öltött, az ajtó felé tekintett. És 
ott látta Han Tao-kuo belső szolgát, aki leesett állal, tátott szájjal 
meresztette rájuk szemeit. 

— Bo... bocsánat, jó uram! Ó, már me... megyek is! 

Aztán hirtelen derű ragyogta be kerek képét, ugrott egyet, akár egy jól 
táplált, pajkos kecskegida, és boldogan nyargalt el. 

Ricci és Jádevirág egymásra tekintett, és nevetni kezdtek. És kacagtak 
egyre harsányabban, tiszta szívből. Hanyatt hevertek pőrén az ágyon, 
arcukkal a mennyezet felé, és rázta őket a fergeteges jókedv. És ez is olyan 
derűje volt az életnek, amilyenben Riccinek még nem volt része. Mi más 
lehetne ez, ha nem a teljes boldogság? És még nem volt vége. 

Az ablak alatt egyszerre csak énekszó csendült fel, amelyet hangszerek 
kísértek. Nyomban felismerték Jing-lien finom hangját, amelyhez 
hozzádörmögött Pao Csen baritonja is. 


A szellő lágy, az ég nevet. 
Végre eljött a kikelet. 

A férfi most már teljes. 

A lány is engedelmes. 

Nem bírták már türtőztetni, 
Más sem bírta ezt már nézni. 
A szerelemhez vagytok ketten 
Meg egy erős ágy, vetetlen. 


Még elénekeltek pár strófát, aztán jókedvűen nevetgélve eltávozott a 
dalos társaság. A szerelmesek felöltöztek, Jádevirág ellibbent, Ricci átment 
a fogadószobába. A nyolcszögletű asztalka roskadásig volt rakva könnyű 
finomságokkal: aprósütemény, fánk, kalács meg többféle gyümölcs 
díszelgett rajta. A férfi most érezte meg, hogy mennyire éhes. Bendője 
követelőzve dübörgött, akár egy összetöpörödött hatalmas, üres tarisznya. 
Han Tao-kuo sugárzó képpel, de lesütött szemmel állt a teríték mellett. 

- Szép reggelt, jó uram! — hajolt meg jellegzetes bókolásával. — 
Igyekeztem valami kis csekélységet hamarjában összeszedni. Jólesik az 
ilyenkor... De hol marad asszonyod? 

Ricci nem volt buta ember, nyomban rájött, mit kell tennie. 

— Tao-kuo, kérlek, szólj Jádevirágnak, hogy jöjjön reggelizni! 


A szolga biccentett, és földerült ábrázattal teljesítette a neki is tetsző 
kérést. 

Semmi kértség, a ma éjjel történtek örömmel töltik el a belsőszolgát, s 
nyilván a személyzet többi tagját is, hiszen mindenki tud már mindenről. És 
nem csak ebben a házban, hanem Csen barátja hajlékában is. Nászúk tehát 
mindenki számára a frigy megpecsételését jelenti, s innentől kezdve 
valóban az ő feleségének és asszonyának fogják tekinteni Jádevirágot. 

A nő ragyogó szépségében jelent meg. Ilyen gyönyörűnek, 
elégedettnek még sohasem látta. 

— Istenem, milyen szép és sugárzóan fenséges vagy! 

— Így néz ki egy megbecsült nő, ha boldog. Ez szépségünk forrása — 
válaszolt tündéri mosollyal. 

— Mostantól házastársak vagyunk, te az én párom, és egyetlen asszonya 
ennek a háznak. Jöjj, megosztom veled a reggelit, ahogyan ezután minden 
falatot, minden ételem, italom és az életem is. Erre méltóbbat nem is 
találhattam volna. 

Jádevirág szeme hálásan csillogott férjére. 

— Bara az imént már úrnőnek szólított. 


XIX. 


Csen megneszelte, hogy hamarosan ellátogat a városba Cang Si-vei 
miniszter, a császár legfőbb bizalmasa. A jó barát minden követ 
megmozgatott, hogy létrehozzon közte és Ricci között egy találkozást. 
Nagy reményeket fűztek hozzá, a siker érdekében beszerezték a legújabb 
műszereket, amelyek ugyan növelték az adósságot, de ezzel nem 
foglalkoztak, csak a szent cél lebegett a szemük előtt. 

— Korábban Csang Csü-cseng volt a miniszter — magyarázta Csen. — 
Okos államférfi. Amíg ő szolgált Van Li császár mellett, jól mentek a 
Középső Birodalom dolgai. Csü-cseng bölcsen terelgette a Menny Fiát a 
megfelelő irányba, úgy vélem, ő lebeszélte volna a hangoskodókat erről a 
koreai háborúról. A higgadt észt mindig a cselekvés elé kell helyezni, 
vallotta. 

— Józan gondolat — ismerte el az olasz. — És mikor várható Si-vei 
miniszter érkezése? 

— Talán a jövő hónapban. 

Nem így történt. Sőt még a rákövetkező hónapban sem látogatott el 
Nacsangba. Végre valamikor a téli időszak közepén, párás, hűvös napon 
jelent meg a kormányzói palotában. Bár nem volt sok ideje, tovább kellett 
utaznia, de amit Li doktorról hallott, az némiképp felkeltette az 
érdeklődését, így hajlandónak mutatkozott fogadni. 

Ricci és Csen azzal kezdte, hogy átadtak a miniszternek kétezer 
ezüsttaelt, ezzel jelezvén felé a találkozás fontosságát. Si-vei örült a 
pénznek, meg is köszönte, mégsem látszott bizalom renyhe képén, 
legföljebb némi kíváncsiság az idegen tudós iránt. 

— Mit óhajtotok tőlem? 

Az olasz igyekezett fölmérni a magasrangú személyt. Elég hosszú, 
gyanakvó képű férfi, aki a megszólalást követően sem lett rokonszenves. 
Öltözködése hivalkodó természetről árulkodott: kígyó hímzésű kabátján 


szinte örvénylettek a zöld, az arany, a vörös és a fekete színek. A magas 
beosztású hivatalnokokhoz hasonlóan ő is hosszúra növesztette a körmeit. 

— Baráti látogatást szeretnék tenni a Menny Fiánál, mert hírül vettem az 
Ő nagy bölcsességét, értesültem kivételes uralkodói képessége felől, hogy 
eztán jobban megismerjem Őt, s magasztalni tudjam Európa királyi 
udvaraiban. 

— Mit számítana az neki — fitymálta le a szavakat Si-vei —, hogy valami 
parányi kis királyok ismeretlenül csodálják Őt? 

Csen lopva jelzett barátjának, hogy most hadd szóljon maga. 

— Nagytiszteletű Cang Si-vei főméltóságú úr! — kezdte nyájasan. — A 
világ hatalmas, és egyre növekszik benne a tudás. Magam is azt hittem ez 
idáig, hogy a mi szép hazánk, Kína, a föld közepén terül el, és rajtunk kívül 
mindenki járatlan, műveletlen, nekünk senkitől sem kell tanulnunk, inkább 
másoknak kell tőlünk. . . 

— Mert így is van! — szakította félbe indulatosan a miniszter. 

Csen megingathatatlanul folytatta: 

— Ítéld ezt meg magad, főméltóságú úr, mert mit is mond Kung Fu-ce? 
, Megismerni valamit sose szégyen, még egy gyerektől is tanulhatunk". Li 
Ma-to, vagyis Li doktor — mutatott Riccire — olyan ismeretanyag birtokában 
van, ami kevés tudósról mondható el. Kuangtung kormányzója, sziensön 
Vang Pan évekkel ezelőtt felismerte ezt, és készíttetett vele világtérképet, 
amit aztán szétküldtek valamennyi tartományba. Ha nem ismered ezt az 
atlaszt, tekintsd meg. Elhoztuk, hogy kegyes színed megtekinthesse. . . 

Azzal a háttérből előlépett Paj Si-en, aki a magával hozott hosszú 
tekercset kigöngyölte, és a miniszter már láthatta is, miről beszél Pao Csen. 

— Egyedülálló alkotás, amit európai és kínai kartográfusok együtt 
rajzoltak! Jöjj közelebb! — biztatta lelkesen a mandarin. — Ilyen nagy a 
világ, és a földrészeket óceánok választják el egymástól. Nézd, itt láthatod 
Itáliát, ahol Li doktor született, ez a furcsa kontinens pedig Amerika, amit 
száz éve fedezett fel egy hajós... 

— Hol van Kína? — szemlélte kevés érdeklődéssel a térképet Si-vei. 

— Itt, nagyuram! 

— Ilyen kicsi? 

— Dehogyis kicsi! Hatalmas ország a mi birodalmunk. 

— Hm! -— simogatta ritkás szakállát a miniszter. 

Ricci kitalálta aggályait. 


— Arányaiban kell nézni a Föld országait, főméltóságú úr. Kína a többi 
országhoz képest bizony nagy, talán a legnagyobb a világon, mindezt 
azonban itt egészen lekicsinyítve látod, így talán kevéssé érzékeled. 

Cang Si-vei megvonta a vállát. 

— Én nem látom nagynak. 

Ricci és Csen szeme lopva összevillant, amiből megértették egymást. 
Egyszerre hajoltak meg, tisztelvén a miniszter véleményét. 

— Meglátásodat mindenképp megvizsgáljuk, és a térképet kijavítjuk — 
felelte a mandarin. 

Ricci elérkezettnek látta az időt, hogy elővegye a maga ajándékát. Egy 
fajanszberakásos kis fémszelencét, amelynek mechanikus szerkezete titkot 
rejtett. 

— Fogadd el, nagyuram, e csekélységet tiszteletem jeléül. Cserébe csak 
annyit kérek, hagyd meg nekem a reményt, hogy valaha bebocsáttatok a 
Tiltott Városba, és leborulhatok a Menny Fiának lába előtt. 

Si-vei lagymatag érdeklődéssel fordult a díszes szelence felé. Látszott 
rajta, hogy a kétezer tael után igazából semmi se érdekli, örömest 
elbocsátaná látogatóit, menjenek csak az istenek hírivel. Ám amikor Ricci a 
kis szerkezet rejtett gombját megnyomta, és kiugrott egy cifra ruhás táncos 
lány, és a dobozka zenéjére forogni kezdett, a miniszter szeme fennakadt. 

— Ez meg mi a mógui csodája! 

— A tiéd, vedd el! 

A miniszter renyhe képén először hullámzott át érdeklődés. Úgy fogta 
meg az ajándékot, mint egy drága, törékeny holmit. Ricci kis híján elnevette 
magát, látva a váratlanul gyermekké vált főméltóság kerekre tágult szemét. 
Csen kihasználta a kedvező pillanatot. 

—- Ne feledkezz meg Li doktorról! A Menny Fia is szívesen látna 
hasonló ajándékot. És az a te érdemeid növelné. 

A miniszter egyszerre fölfogta, miféle előnyt kovácsolhat az idegen 
tudós megismertetésével. Őszinte szemmel pillantott Riccire. 

— Megígérem, Li Ma-to. Amit tudok, segítek. Kimódolom, hogyan 
juthatsz a Tatárvárosba, vagyis Peking tiltott kerületébe. Jó lenne, ha 
átköltöznétek Nankingba, hogy ott majd sokkal könnyebben elérhessük 
egymást. 


A tökéletességhez csak úgy közelíthet a férfiember, ha van mellette egy 
nő. Ricci lelkére olyan puha és kellemes nyugalom szállt, amilyet korábban 
el sem tudott képzelni. Szerelmesnek lenni egy csodalénybe, aki 
viszontszereti, minden képzeletet felülmúló boldog és biztonságos állapot. 
És most már szentül hitte, hogy ez így rendeltetett: a Mindenható 
megajándékozta őt, mert a természete szerint cselekedett. A keresztény 
egyház sok esetben rosszul értelmezi a Bibliát, sőt, ahogyan Erasmus 
megfogalmazta, szinte bizonyos, hogy az Evangélium sorai az idők során 
gyakran lettek átfogalmazva; vagyis sokkal inkább tükrözik az egyház 
szándékát, mint az Úr akaratát. Még azt az eretnek gondolatot sem vetette 
el, ami Jézus ártatlanságára vonatkozott. Miért tanítják, tudják annyira 
biztosan, hogy Jézus nem érintett nőt? Hisz férfiember lévén ugyanúgy ki 
volt téve a csábítás és vágyódás kínjának, ahogyan bárki más. Hiszen Jézus 
nem is az írott Evangélium szabályai szerint cselekedett, inkább a maga 
Isteni szándéka vezérelte. Az elmúlt évszázadok során minden zsinat 
hozzátett valamit a keresztény alapelvekhez, s ezeket elfogulatlan vizsgálat 
alá vetve inkább a katolicizmus önzése világlik ki, mintsem az isteni 
bölcsesség... 

Ricci a beteljesülés óta jóval kevesebbet művelte magát, de sokkal 
többet beszélgetett Jádevirággal. Naphosszat elüldögéltek a fák alatt, 
egymásért rajongó szép pár, és társalogtak megunhatatlan. Mindkettőt 
mélyen érdekelte, hogyan gondolkodik a másik. Ebben az állandó, 
felfedezéseket gerjesztő véleménycserében nagy örömüket lelték, és a férfi 
a becéző szavakat sem vonta meg kedvesétől. 

— Minden nappal szebbnek látlak, Júlia! 

— Annyira szeretem, ha így szólítasz. De ne tedd sűrűn, mert akkor 
fakulhat a varázs! 

Ő, igen, erre már rájöttem. De mégsem hiszem igazán. Hiszen soha 
meg nem unnám légies mozgásod, tiszta, hibátlan arcod, éjsötét szemedben 
azt a ragyogást. És jáspis a kebled, barackvirágszirom a bőröd, alabástrom a 
csípőd, hibátlan ívű a combod... 

— Elég, elég, Matteo — ragyogott rá a nő —, mert elbódul a fejem, s 
elszabadulnak vágyaim! 

— Azt sose bánd, mert attól leszel még szebb, s még vonzóbb. Akkor 
vagy a legcsodásabb, amikor üdvözült orcával nyögdécselsz alattam, s 
torkodból a gyönyör dallamai szakadoznak fel. 


— Ó, te ármányos ember! Mindig el tudsz engem bájolni szavaiddal. . . 

S ilyenkor megtörtént, lehetett akár világos nappal, hogy mámoros 
szemmel sietve visszavonultak a szobába, és kisvártatva már hallhatta a 
személyzet Jádevirág szerelmi nászának semmivel össze nem téveszthető 
énekét, amire a , gazda?" medvehangon rádörmögött. 

Ám Ricci másért is szerette asszonyát. Szerette, mert jól forgatta a 
csient. Amikor Jádevirág lelkesen végezte a harci gyakorlatokat, szép orcája 
kihevült, igazi harcos amazonná vált, amit ugyancsak imádott benne. 
Ilyenkor maga is fegyvert ragadott, és együtt gyakorolták a cseleket: vágtak 
és szúrtak, ügyelve arra, hogy egymásba kárt ne tegyenek. 

És szerette még Jádevirágot lefegyverző, pengeéles elméjének 
villanásaiért, és sajátos meglátásai miatt is. Most kezdte igazán fölismerni, 
milyen sokat tanulhat tőle. Nem csupán az írásjegyek bővítésében, de a hit 
és a józan emberi bölcselet terén is. Eredeti gondolatait megjegyezte, és a 
megfelelő pillanatban maga is alkalmazta: , Elválaszthatatlanok vagyunk, 
mint hústól a csont. Meg kell hajolni az Ég akarata előtt. Akkor szeress 
legjobban, amikor legkevésbé érdemlem, mert akkor van rá a legnagyobb 
szükségem." 

— Csinlin, a keresztény hited mellett mennyire vagy taoista? — kérdezte 
tőle a férfi. 

— Ugyanannyira vagyok taoista is, mint korábban — felelte határozottan 
a nő. — Bennem továbbra is ott fészkel az örök világtörvény tudata, a két 
őserő fogalma, a Jin és Jang. Létünk csak ezen keresztül lehetséges, de az 
se baj, ha Isten is jelen van. A jin-jang az ember és a természet 
összekapcsolója, ugyan két egymással ellentétes, de nem szembenálló 
erőforrás megvalósulása. 

— Különös. Így még senki se magyarázta. Pedig így tudom elképzelni a 
legjobban. 

- Elképzelni? — tűnődött el Jádevirág. — Nem is tudom, hogy 
megfelelő-e ez a kifejezés. Kell ezt elképzelni? Úgy vélem, a létezés valós 
ézékelése egyértelműsíti számomra az ellentétesség tényét, és nem is kell 
ezt mindenképpen elképzelni. 

Riccit megint meg tudta lepni ez a gondolkodás. Talán hibát követne el, 
ha a kérdést tovább boncolgatná, ahogyan az európai teológusok, akik 
Aginói Szent Tamás szőrszálhasogató, kizárólagosságra törekvő 


viatamódszeréből kiindulva felhatalmazottnak érzik magukat arra, hogy az 
ellenvéleményeket sohase tűrjék meg. 

— Úgy véled, hogy nem is kell mindent kimondani? 

— Igen. Ezt most jól gondolod — bólintott a nő. — Mi értelme lenne 
bárminek is, ha azt örökre az egyetlen igazságnak jelentenénk ki. Mi 
értelme lenne az életnek, ha nekünk pontosan megmondanák, hogy mit 
higgyünk, és a magunk eszméit, ötleteit valakik eloroznák tőlünk, sőt még 
bántanának is miatta. 

Úristen! — lepődött meg magában a férfi. — Mit mondott ki ez a 
teremtés! Ha ezt elfogadja tőle, akkor az egész missziója 
megkérdőjeleződik. Egy jezsuitának nem lenne szabad eltűrnie az efféle 
beszédet. Mi ütött belé, hogy mégsem akar vitába szállni ezzel az eretnek 
szemlélettel. Inkább egy őszinte kérdést tesz föl. 

— Mit tehet az a halandó, aki rajongva szereti Istenét, és megvédi Őt a 
vére árán is? 

A lány kissé gyanakodva sandított rá, aztán mosollyal az arcán 
válaszolt. 

- Ezt pedig én nem tudom elképzelni. Hogyan szeretheti valaki 
rajongva az istenét? Én szeretem a teát, a licsit, a birkahúst, a zenét, a 
kertem növényeit, az embereket... Téged — egy pillanatra lesütötte a szemét 
— szerelemmel szeretlek, de isteneket sosem tudnék szeretni. Legföljebb az 
egészet, magát a , nagytermészetet" meg az életet tudom szeretni. Ha 
mindez egyenlő a keresztény Istennel, akkor a magam módján én is 
szeretem Istent. — Kicsit gondolkodott. — Azt mondtad egyszer, hogy Isten a 
maga képére teremtett bennünket. El is képzeltem magamban egy öreg, 
ősszakállas embert, aki sétál az erdőn meg a mezőn, és úgy szemléli a 
természetet, ahogyan senki más nem tudja, csak ő, az örökkön élő bölcs 
Mindenható. Elképzeltem, de csupán meseszerűen, hiszen valójában 
nehezen hihető el számomra. Azonban, ha valóban létezne ilyen formában 
Isten, én ezt az ősz öreget esetleg tisztelni tudnám, de rajongva szeretni 
nem... Ha te lennél az Isten, az más. 

— Nem szabad ilyet mondanod! — horgadt fel Ricci, és a nő kívánatos, 
tiltott szavakat szabadon szóló ajkára helyezte két ujját. — Ilyesmivel a 
keresztények nem tréfálnak. 

Jádevirág értetlen képet vágott. 


— Ó, Matteo, hiszen ez nem tréfa. Csupán őszintén kimondtam a 
gondolataim. Én a katolikus vallást úgy fogom fel, mint egy tanulságos 
mesét, az evangélisták írását pedig egyfajta látásmódnak, amely némi 
rosszindulattal akár meg is kérdőjelezhető. — Erre Ricci ijedt képet vágott, 
mire asszonya elnevette magát. — De nem kell aggódnod, én és mi 
mindnyájan, akik miattad keresztelkedtünk meg, jóindulattal viseltetünk az 
új hitünk iránt. Megbocsáss, de olyan szeretetreméltó tudsz lenni ilyenkor. 
Bozontos szakállad alatt egy szeppent kisfiút látok! 

A férfi megragadta a lány kezét, és csókokat hintett rá. 

— Köszönöm neked, csinlin, hogy máshogyan gondolkodsz, mint én. 
Legalább megdolgoztatod az elmém, gondoskodva arról, hogy hitemben 
soha ne legyek biztos. Igen, drága, akkor kezdődnek a bajok, ha egy ember 
már megelégedett. És főleg egy jezsuita hittérítő óvakodjon az 
elbizakodottságtól. 


Nem sokkal később Pao Csen felhívta a figyelmét egy buddhista 
aszkétára, aki a városon kívül élte remete életét. A jó barát elmondta, hogy 
Kínában ritka az ilyen fakír, érdemes meglátogatni, hátha szóra lehet bírni. 
Talán mond olyasmit, amin el lehet tűnődni. 

— A világért ki nem hagynám! — nevetett Ricci, és már a találkozás 
reménye is izgalomba hozta. 

Másnap Csen meglepte őt egy lóval. 

— Kezes, jámbor jószág. Ülj csak fel rá nyugodtan! 

— Életemben nem lovagoltam! Még irányítani sem tudom! 

— Pedig nagyon könnyű. A kötőfékkel jobbra-balra tudod téríteni, 
azonkívül a térdeddel, sarkaddal is vezérelheted, majd megmutatom. De 
követi ő az enyémet, egyelőre ne legyen rá gondod. 

Ricci kelletlenül nyeregbe szállt. Először még erősen szorította, és 
feszesen tartotta a kötőféket, nehogy kiugrasson alóla ló. Látott már ilyen 
balesetet, és tartott is tőle. 

— Csak lassan haladj ám. ..! 

— Ne húzd már annyira a szíjat! — nevetett a mandarin. — Mondom, 
hogy szelíd. Nem fog levetni! A neve: Csa. 

Alacsony termetű, de jó kiállású pej volt, Ricci nem tudta volna 
megbecsülni a korát, nem értett a lovakhoz. Idővel lankadt félelme, 


megérezve az állat jóindulatát. Semmilyen gyanús mozdulatot nem téve, 
engedelmesen követte Csen kancáját. Ahogy a városból kiértek, a mandarin 
kicsit gyorsabb ügetésre fogta, melyet átvett Csa is, és az olasz már egészen 
nekibátorodott. Sőt kifejezetten élvezte, és elhatározta, ha lezajlott 
látogatásuk az aszkétával, a lovaglást is gyakorolni fogja. 

Letértek a dűlőútról, keskeny csapáson dobogtak a paták. Kétoldalt 
barátcserje, csörgőfa, szömörce burjánzott, fejük felett lármás csuszka 
röppent erre-arra. Lassan kezdett süppedékes lenni a talaj, a lovak járását 
elnyelte az iszamós föld, előttük nádas terült el. Leszálltak a nyeregből, 
kantárszáron vezették tovább hátasaikat. 

Egyszerre csak oldalról valami megzörrent, kiugrott, és eszeveszett 
sebességgel jött nekik. Ricci nem láthatta, mert takarta Csa feje. Csen lova 
rémületében megugrott, gazdája alig tudta a szíjon megtartani, az olasznak 
nyomban a torkába ugrott a szíve: ha most támadás érte őket, akkor végük! 

Egy szőrös test vált ekkor láthatóvá, szűrbe öltözött zsiványnak tetszett, 
és Ricci orra előtt száguldott el, szinte súrolva őt. Kisvártatva Csen nevetése 
harsant fel, aki üggyel-bajjal megfegyelmezte a lovát. 

— Számbárszarvas! Hehehehe! Mi az ördögöt keresett ez itt? 

Az olasz az elszáguldó után bámult. Valóban egy agancsos szarvas, ami 
legalább úgy megijedt, mint ők, s most félelmétől űzve menekül, sebesen 
kapkodva karcsú lábait. 

— Szép állat. 

— Az. A nádasokban ritkán tűnik fel, ezért csodálkozom rajta. No, de 
látod, milyen lovad van, Li Ma-to? Meg se rezzent, míg az enyém majdnem 
elragadott! 

Ricci megveregette Csa egykedvű pofáját. Először érzett valami 
olyasmit egy állat iránt, amit megbecsülésnek lehet nevezni. És újra arra 
gondolt, korábban soha nem lovagolt, legföljebb szamaragolt még Itáliában, 
és más állatoktól is távol tartotta magát. Lám csak, el kellett vetődnie a Föld 
túloldalára, hogy ebben is része legyen. Rendjén is van ez így, ki tudja, 
milyen hasznát veszi majd, de azt pontosan érezte az iménti kalandból, 
hogy neki csakis Csa felel meg. 

Az ijedséget követően folytatták útjukat, egyre beljebb hatolva a berek 
nádrengetegébe. Csen hangosan gondolkodott: 

—- Remélem, jó úton vezetlek. Erre magyarázták. Majd elérünk egy 
szilárd halomhoz, amelyen egy kiszáradt, csonka fűz áll. 


Nádirigók trilláztak, szárcsák, jégmadarak szárnyai csattogtak odafent, 
a levegőben rovarok miriádja dongott, a nád susogása ismerős 
benyomásokat szított az olaszban. Némiképp hasonlított a hangulata egy 
európai semlyék hangulatához, mégis valahogy mmás, titokzatosabb, 
hűvösebb, szívszorítóbb. Akárha kínai ősök lelkei tették volna nehézzé a 
levegőt. Ebben a pillanatban hasított bele egy addig a pillanatig ismeretlen 
sejtelem, hogy orákulumban jár, amit a végtelen múlt puhán leng körül. 

— Az lesz talán... 

Az ösvény kicsit emelkedett, talpuk alatt szilárdabbá vált a talaj. Ricci 
látta, hogy a földpad tetején egy kiszáradt fa, helyenként megkövesedett, 
másutt elkorhadt torzója áll. Lassabbra fogták a járást, lovukat kantáron 
tartva elkezdték körüljárni a csonkot. Elsőre úgy tűnt, rajtuk kívül nincsen 
itt emberi lény, de aztán Ricci mégis felfedezett valakit. Megtévesztette a 
szeme, mert először a korhadt fa részének tűnt a fakír, aki mereven ült. 
Mintha fa- és földszínű testében nem lüktetne élet. Am kisvártatva kitisztult 
a kép, és mindketten meggyőződhettek arról, hogy megtalálták, akit 
kerestek. Csen ügyes mozdulattal béklyót vetett a lovak lábára, amitől 
elkószálni nem, de legelészni tudtak, aztán közelebb lépdeltek az 
aszkétához. 

A bölcs álomszerű volt, akár egy lótuszülésben megmerevült, sőt 
megkövült szobor, amit a gyökérzetből faragtak ki, s ami az idő harapásaitól 
teljesen kiszáradt, ahogy rajta hagyta olykor- olykor múlásának lenyomatát. 
Haja agyagos, csimbókos törmelék, képe csupa piszok, szőrzete gyér, szeme 
behunyva. 

— Köszöntünk téged, szent Ti Tien-hua! — szólalt meg tisztelettel Csen. 
— Bocsáss meg nekünk, hogy zavarni merészelünk elmélyedésedben, de 
talán nem veszed tolakodásnak, és megtisztelsz bennünket azzal, hogy 
kegyes szóra méltatsz. Kíváncsiak vagyunk rád, hallani szeretnénk bölcs 
eszméidet. 

Az aszkéta meg se rezzent, melle, hasa sem mozdult, ami arra utalt 
volna, hogy lélegzik. Csen tanácstalanul nézett össze Riccivel. Vártak 
valameddig. Minthogy továbbra sem adott életjelt a fakír, a jó barát ismét 
nekifogott: 

— Pao Csen mandarin vagyok Kuangtung tartományból, és nagyra 
becsülöm a nagy tudású, magvas szellemű embereket. Magam is tisztelője 
vagyok a buddhistáknak, még ha nem is gyakorlom a szamádhit. A velem 


lévő úr még nálamnál is messzebbről érkezett, Európából, baráti 
szándékához nem fér kétség. Légy hozzánk nagylelkű, beszélgess el velünk 
a magad világáról. 

Ricci hirtelen, mint egynémelykor, kívülről kezdte szemlélni magát és 
a helyzetet. Neki, keresztény európai embernek, mégiscsak furcsa, ami 
ebben az országban folyik. Kína megtűri ősi hite mellett a buddhizmust, 
tehát más vallásoknak is lenne itt keresnivalója. Igen ám, csakhogy a 
buddhizmus kíméletes, az önnön szelíd módján terjedő vallás, és 
követőinek szellemi, világnézeti szabadsága szinte korlátlan. Itt ez a 
magába mélyedt aszkéta, aki ilyen módon keresi az utat, ahogyan az 
egyszerű boncok is állandóan nyitva tartják szellemüket az új eszmék 
irányába, s amit össze lehet egyeztetni Sziddharta Gótama Szamana, vagyis 
Buddha tanaival, már nem vetik el. Mennyivel másabb ez a szellemiség, 
életmód, mint a keresztény közösségé! Itt nincsen pápa, bíborosi testület, 
akik szabályozzák, törvényerőre emelik teológia doktrínáikat, és híveiknek 
kötelező viselkedésformát szabnának meg. Európában, ha valaki ki meri 
mondani rendhagyó gondolatait, amik hellyel-közzel sértik Isten 
reputációját, könnyen máglyán találhatja magát. 

— Él még? — adott hangot kétkedésének. 

Csen is hasonló következtetésre juthatott, mert odalépett az aszkétához, 
megérintette a vállát. Az érintés váltotta ki a legelső életjelet: a szent ember 
arca megrándult, mintha tűt szúrtak volna belé. És egy lassú, mély sóhajt 
követően elkezdett egyenletesen lélegzeni. A szemét továbbra sem nyitotta 
ki. A mandarin újrakezdte: 

— Bocsáss meg nekünk, bölcs Ti Tien-hua, hogy megzavartunk 
elmélyedésedben, de messzi földről jöttünk, és szólni óhajtunk véled. 

— Tapintatlanok vagytok! — horgadt fel brekegő békahangon a fakír. — 
Haragszom rátok. Épp a semmi megérzéséhez közeledtem! 

— Megkövetünk — szólalt meg most Ricci. — Reménykedve, hogy 
vétkünk nem megbocsáthatatlan. Az én nevem Li Ma-to, tudós vagyok, a 
világ túlsó feléről érkeztem. Nagyra tartok minden bölcs, útkereső 
elmélkedőt, tisztelj meg hát azzal, hogy szót váltasz vélünk. 

Az aszkétát meglepte a mély zöngésű hang, fonnyadt, fogatlan száját 
immár barátságosabb szavak hagyták el: 

— Azt a fogadalmat tettem, hogy negyven napig nem nyitom ki a 
szemem. Belső látásomat akartam erősíteni a külvilág kizárásával. Most 


azonban kivételt teszek, helyesebben: majd újrakezdem fogadalmam. 
Annyit kérek csak, halandó, ismerj el engem, hogy tudjam, méltó 
vetélytársra pazarolom a drága időmet. Kérjél meg és szólíts engem Buddha 
kétezredik újtestbe költözött szülöttjének. 

Az olasz készséggel teljesítette a kívánságot. 

-  Nagytiszteletű Ti Tien-hua, Buddha kétezredik Újraszülöttje, 
megkérlek, vesd ránk pillantásod, beszélgess el velünk a megfoghatatlan 
dolgokról. 

Az aszkéta lassan feltépte szemhéját, és Matteo Ricci, majd Pao Csen 
felé hunyorgott. Nemigen tetszett neki a látvány, megcsóválta a fejét. 

— Ha tudtam volna, hogy ilyen szép és jól táplált emberek vagytok, nem 
nyitom ki a szemem. Ugyan, mit tudhattok ti a lét titkairól? 

Rövid töprengés után Csen válaszolt neki. 

— Ne ítéld meg pusztán a kinézete miatt embertársaidat, Buddha 
kétezredik Megtestesülése! Tudhatod, a csúcs felé több ösvény is vezet, és 
nem mindenki ugyanazon jut fel. 

Ti Tien-hua elengedte Csen szavait a füle mellett, intett a két férfinak, 
hogy foglaljanak előtte helyet. Ricci és társa szót fogadott, letelepedtek az 
aszkétával szemben háromlépésnyi távolságra a fűbe. 

- Hiába mondtátok a neveteket, én azt nem jegyeztem meg, s ha 
netalán híresek lennétek, engem nem érdekel — brekegte a bölcs. — A 
dicsőség nem épít becsületet, egy emberöltő annyi, mint egy fényvillanás az 
égen. Tálán most létezünk, de majd elmúlunk, bár ez korántsem bizonyos. 
Lehet, hogy mindnyájan csupán érzékcsalódás áldozatai vagyunk. Abban 
azért hiszek, hogy azok vagyunk, amit gondolunk, s mindaz, amik vagyunk, 
a gondolatainkból táplálkozik. Talán a gondolatainkból épül fel a világ. Ha 
erre tudtok valamit mondani, beszélgethetünk, ha nem, elmehettek. 

Különös szeme volt a fakírnak, sötét ugyan, de apró fényes 
pontocskákkal tele, mintha topáz-kristályparányok csillognának benne. A 
legkevésbé sem illett a foltos, mocskos archoz, de mindenesetre azt 
megmutatta, hogy ebben az idővásta, ösztövér testben vibráló élet lakozik. 

- Bizonyos vagy abban, bölcs Ti Tien-hua, Buddha kétezredik 
Testetöltése, hogy valamit mondanunk kell erre a magad találta 
gondolatokra? Méltó társnak tekintesz akkor is, ha ehhez alig, de máshoz 
hozzá tudok szólni, amiben már magam is elmélyedtem? 


Tetszett a válasz az aszkétának, jobban megnézte magának az idegen 
férfit. 

— Ha már megszakítottam vállalt feladatom, és veled mint külhonival 
szemben sem óhajtok udvariatlan lenni, hajlandónak mutatkozom 
javaslatodat fontolóra venni. De mondd csak, tudós idegen, a te hazádban 
mindenkinek ilyen sűrű a szakálla, vagy te kiválasztott vagy? 

— Hogyan érted ezt? 

— Nézzél rám! — nyílt meg a fakír keskeny szája, ami látni engedett egy 
magányosan árválkodó, megsárgult szemfogat sötét üregében. — Nekem 
csak az állam alatt van egy-két szőrcsomó, neked pedig az egész arcodat a 
halántékoddal együtt dús szőrerdőség fedi. 

— Lehetséges — mosolyodott el Ricci. — Ezen még nem gondolkoztam. 
Úgy emlékszem, Itáliaszerte hasonlóan szőrösek a férfiak. 

- Mindegy akkor — szólt kissé csalódottan az aszkéta. — Csak azt 
gondoltam, hátha Buddha megjelölt téged... Hallgatlak, furcsa idegen. Mi 
az, ami foglalkoztat téged? 

Ricci nyomban mondta, hiszen már készen állt benne régóta a kérdés. 

— Mi értelme van a világnak, az ember földi tévelygésének? Létezünk, 
bár, ahogyan mondottad az imént, ez sem bizonyos. De mégis, ha igaz, 
akkor annak oka is kell, hogy legyen? 

Ti Tien-hua igazgatta száraz ajkát, mintha mondaná is meg nem is a 
választ. 

— Azt kérdezed hát, idegen, hogy mi végre vagyunk? 

— Lényegében. 

— Van neked vallásod? 

— Van — vágta rá az európai, de nyomban megijedt ettől a határozott 
kinyilvánítástól. 

— Akkor sosem közelíted meg a lét értelmét. 

— Miért? — kérdezett közbe Csen. 

— Mert a vallásos ember bűnösnek érzi magát, ha rendellenes dolgokon 
töpreng. Egy vallásos embernek a hite a fontos, nem pedig az igazság. 

Mintha valami csörömpölve összetört volna Ricci agyában. Hogyan? A 
szavak kegyetlenek, de valahonnan rémesen ismerősek mégis! 

— De a hit kell — nyögte ki. — A hit szilárd kapaszkodó. . . 

— A gyenge, tudatlan ember számára! 

— Neked is van vallásod... buddhista vagy. 


— Az nem vallás! Csupán gondolati támasz. 

— Nézőpont kérdése. De, ha már így terelgetjük a szavakat, és mindent 
megkérdőjelezünk, az igazság is kétségbe vonható! — gyötörte ki magából 
az olasz. 

— Részben egyetértek veled. Viszont az igazság lehet sokféle, az erős 
vallás pedig csak egyféle. 

Ezzel ádázul vitába kellene szállni! Csak nincs ütőképes ellenérve! 
Neked, Matteo, az intelligens jezsuitának! Különös, Ii Tien-hua mintha 
éppen a keresztény teológia ellen beszélne, mintha éppen őt várta volna. 
Félt belemenni ebbe a vitába, inkább az eredeti kérdéshez tért vissza. 

— Mivégre élünk, Buddha kétezredik Megtestesülése? 

— Mindenkinek magának kell eldöntenie. 

Ezt már hallotta jó párszor Ricci. Ez a taoizmus szemléletétől sem áll 
távol. 

— Te mi végre vagy hát? 

— Nem mondhatnám, hogy ínyemre lenne ezt fölfedni — ógott-mógott 
az aszkéta. — De titkot sem csinálok belőle, ha már egy messzi országból 
jöttél hozzám. Feszegetem szellemi és testi korlátaim határát. Ki akarom 
oltani vágyaimat, meg akarom ismerni a mindent, a semmit, a mindenséggel 
óhajtok egyesülni. Bővebben fölösleges erről szólanom, hiszen avatatlan 
vagy. 

— A nirvánát kívánod elérni? 

A fakír igyekezett nem csodálkozni. Szemében megvillant valami, ami 
akár gyanakvás, akár elismerés is lehetett. Visszakérdezéssel kerülte ki a 
választ. 

— A jelek szerint neked is vannak elképzeléseid? 

Ricci elgondolkodott. 

-— A katolikus vallás szellemében élek, én csak a helyesnek vélt 
viselkedésig jutottam el. A Tízparancsolat mutatja nekem az erényes 
útirányt. 

— Kíváncsi vagyok arra a Tízparancsolatra — jött izgalomba a fakír. — 
Valahol már hallottam felőle. 

Csen készséggel felsorolta az összes pontot, az aszkétának közben 
szeme sem rebbent. Az elhangzott szöveg után fájdalmasan felnyögött. 

— Most, hogy ennyit beszéltem, szédül a fejem az éhségtől. Nincs 
valami ennivalótok? 


— Van nálam kevés rizsgombóc — ajánlotta a mandarin. 

— [de vele! 

Csen a kabátujja zsebéből kiszedett egy kis fehér batyut, a kendőt 
kicsomózta, a napvilágra került három apró pogácsát felkínálta. A fakír 
gyors egymásutánban elveszegette, és a szájüregébe dobálta az adományt. 

— Váljék egészségedre! 

— Ha nem zavartok meg, sokáig kibírtam volna — közölte indulat nélkül. 
— A Tízparancsolatról csak annyit jegyeznék meg, hogy árulkodó. 

— Árulkodó? 

- Számomra elárulja, hogy aki a Tízparancsolatot megírta, annak 
érdekében áll, hogy az emberek jól viselkedjenek, az életük minél kevesebb 
gonddal járjon. 

Ricci nem akarta, de önkéntelenül kibökte. 

— A Tízparancsolat Isten igéje. 

Az aszkéta orrnyergén ránc jelent meg. 

— Az nem lehet, tudós ember. Az istenek soha nem követelnek ilyen 
közvetlenül senkitől semmit. Ezek a szavak embertől származnak, mert 
érződik belőle a sanda számítás. 

— Úgy véled? 

— le nem? 

Az olasz erre nem akart felelni. Gondolta, eltereli a beszélgetést a 
filozófia irányába. Fölidézte magában az antik görögöket. 

— Bizonyára semmit se mond neked az európai filozófia, ami nagyjából 
azt jelenti: bölcsesség szeretete. Régi igénye ez a gondolkodó embereknek, 
ami a régmúltban gyökerezik, hogy válaszokat találjanak létükre, annak 
értelmére. Meddő találgatások után arra jöttek rá, hogy igazából csak Isten 
nevezhető bölcsnek, hiszen ő teremtette meg az embert, meg a környezetet. 
Ezt az alapelvet vallom magam is, tehát arra nem keresem a választ, miből 
vétettünk. Azon viszont sokat töprengek mostanában, hogy az utunkon, 
amelyen végig kell mennünk, Isten vezet bennünket, vagy magunk 
akaratából haladunk? Tehát mi végre vagyunk? Azért hogy beteljesítsünk 
valami isteni akaratot, vagy hogy megvalósítsuk a magunk emberi 
küldetését? Amellett tehát, hogy keresztény vagyok, filozófiai értelemben 
lehetek idealista, azaz derűlátóan lelkes is, mert vallom a szép eszmék 
igazát, erkölcsi becsét, s hogy minden hasznos dolog forrása a jó. Platón 


volt ennek a megteremtője, ő egy görög filozófus, bölcselő, akit aztán 
vetélytársak sora követett. . . 

Az aszkéta nagy figyelemmel hallgatta Ricci fejtegetését, s miután 
eleget hallott, így beszélt: 

— Idegen világról és emberekről regéltél nekem, tudós férfiú, s bár sok 
mindenről nem hallottam még, a lényegét megértettem. Elismerem, művelt, 
iskolázott ember vagy, hozzám képest főleg. Tisztellek ezért, s talán 
fölösleges is számodra, hogy én győzködjelek a magam elvei felől. Mégis 
arra biztatlak, gondolkozz el azon, mit teszünk mi, akik mindent 
feláldozunk azért, hogy megvilágosodjunk. Buddha azt mondta egyszer egy 
tanítványának, amikor az bonyolult kérdést tett fel neki: ,, Tanulj a természet 
magától értetődőségétől!" Te szép, tiszta, drága ruhában jársz, bizonyára jó 
ételeket és italokat fogyasztasz, ami megakadályoz abban, hogy úgy érezz 
és úgy láss, ahogyan én. — Elhúzta keskeny, száraz száját, arckifejezése 
bocsánatkérő lett. — Most meg már szomjas lettem! Ej, urak, látjátok 
mennyi baj van velem! 


Valami változás állt be a gondolkodásában az aszkétával való 
találkozás óta. Elkezdte a mindenséget az európai szemléletmód 
kihagyásával vizsgálni. Pusztán ráérzésből, az eddig tanult világi és kánoni 
tudományokat mellőzve. Ti Tien-hua alapvetően buddhista, némiképp 
sajátos véleményét ugyan nem fogadta el maradéktalanul, ám kétségkívül 
sok megfontolásra érdemes elvi részlet maradt meg benne, amelyek 
válaszokat követeltek. Mindezzel együtt eleve tisztában volt azzal, hogy a 
lényegi kérdésekre sosem kaphat kielégítő választ, tehát úgy állt hozzá, 
ahogy egy írástudatlan az ábécéhez. Legelőbb elkezdte behatóbban 
tanulmányozni a Változások Könyvét, tehát hogy mit mond a teremtésről a 
Ji King. Nagyon nehezen tudott az ősi szövegben eligazodni, hiszen az 
alapelvek támpontjai a semmire épültek, tehát a kínai teremtésben nem 
azzal kezdődik az ige, hogy Isten örökké volt. A Ji King mindjárt valami 
természeti törvényt emleget, ami nyolc kuát jelent, s melyeket Fu-Hszi, 
mitikus égi császár jegyzett le az időtlenség kezdetén, amikor sárkánylovon 
ülve kiemelkedett a Sárga-folyóból. E nyolc jelet az Égben és a Földön 
lezajló folyamatok leképződésének tekintették. Aztán a szöveg visszatér 


mintegy magyarázatképpen a Mindenség forrásához, amiből a Jin és a Jang 
mint két őserő pattant ki. 

Amikor Konfucius téziseit tanulmányozta, már sok mindent megtudott 
ezekről a fogalmakról, tehát helyenként ismerős szövegekkel találkozott. 
Egy idő után felismerte, hogy nagyon nehezen halad, továbbá rájött, hogy a 
Ji King sem mentes az ellentmondásoktól, így felhagyott vele, és elkezdte 
behatóbban tanulmányozni Buddha tanait. Eredetileg is ez volt a szándéka, 
csak úgy vélekedett, hogy Kína legrégibb írásos emlékei tartogatnak még 
számára meglepetést. Kiderül belőlük valami, ami eddig elkerülte a 
figyelmét. 

Itt is a teremtéssel kezdte. Mindjárt szembesülnie kellett azzal a 
nyilvánvaló " ténnyel, hogy — Gautama — Sziddharta, vagyis a 
, Megvilágosodott", — szanszkrit nyelven — Buddha, nem készített 
feljegyzéseket  világnézetéről, életéről. A könyvek, melyeket erre 
vonatkozólag a nancsangi könyvtárban kutatott fel, már később élt 
buddhista papok feljegyzéseit tartalmazták. Ráadásul kínaira fordított 
változatok, amelyek további torzuláson estek át. 

Buddha, aki nem volt isten, csupán egy aszkéta tanító, abból a 
felismerésből indult ki, hogy a világi jelenségek, amelyek meghatározzák az 
életünket, átmenetiek. Iehát a keletkezés és pusztulás örök körforgásban 
vannak, amelyben az ember és a természet mindennek ki van szolgáltatva. 
Az átmeneti kapcsolatok folyton új, minőségileg egyedi jelenségeket 
alkotnak, majd ezek felbomlása után az alkotórészek megint másfajta 
kapcsolatra lépnek. 

Őskeletkezésről Buddha sem beszélt, inkább azt állította, hogy nincs 
semmilyen oszthatatlan anyagi  magocska,  atomszerűség, amely 
öntörvényűségével létrehozta volna a testeket, a gondolkodó szerveket, 
hanem ezek a független alkotórészek is állandóan változnak. Nem ismeri el 
az örök ősszubsztancia (minden létező ősanyagának) létezését, amelyből 
minden szellemi és anyagi keletkezett. 

— Ez módfelett érdekes! — tekeintett maga elé Ricci, amikor ez 
nyilvánvalóan kiderült számára a szövegekből. 

Goában ugyan bevezették őt a buddhizmus előszobájába, szerzett is ott 
annyi ismeretet, hogy boncként jól elboldogult még Kantonban, de 
behatóbban nem foglalkozott vele. Meg kellett állapítania, hogy semmilyen 
komoly ismeretet nem lehet megszerezni szorgalmas és beható tanulás 


nélkül. Viszont rájönni valamire, ahogy megérezni is valamit, egy hirtelen 
felismerésen vagy végtelen magunkba mélyedésen múlhat. 

Jádevirág méltatlankodva tette szóvá észrevételét: 

— Kevesebbet törődsz velem, férjem, Matteo! 

Ricci elismerte. 

— Igazad van, kicsi csinlin. Jaj, ez a bolond eszem mindig átveszi 
fölöttem a hatalmat. Nem hagy békén egy gondolat, amit Ti Tien-hua 
fakírtól hallottam. A , semmi". 

— Hogyan? 

— Az aszkéta meg akarja érteni vagy érezni a semmit. 

A nő előbb elmosolyodott, aztán gondolkodóba esett. 

— Mi oka lehet neki erre? 

— Vélelme szerint ezen keresztül megvilágosodik, mint Buddha. 

— Első gondolatom az volt — nézett rá talányosan az asszony —, hogy a 
semmi nem létezhet. De aztán át kellett értékelni, hiszen szavunk van rá. 

s Úgy véled, ha valamire szavunk van, akkor az létezik? 

— Esetleg. . . 

— Ez is egy megközelítés. Én abból indultam ki, hogy látható világban 
élünk, tehát, ha a , valami" létezik, akkor talán a semminek is léteznie kell. 

— Mi kétségkívül létezünk, és én már vágyom az ölelésedre! — szólt 
megjátszott durcássággal Jádevirág. 

— Akkor az agykínzást felfüggesztem — melegedett át a hangja, és kezét 
nyújtotta asszonya felé. 


XX. 


Megfogadták Cang Si-vei miniszter szavát, átköltöztek Nankingba. Ez a 
város Csiangsu tartomány székhelye, a Jangce folyó mellett terült el, 
korábban Kína fővárosa is volt. A Ming dinasztia első császára, a Hung-vu 
néven tisztelt Csu Jüan-csang fallal vette körül, amely a leghosszabb 
városfal volt a világon. A település szélén állt a porcelántorony vagy 
porcelánpagoda, amely akár a világ egyik csodája is lehetne, ha Európában 
hallottak volna róla. 

Riccinek tetszett ez a nyüzsgő, élettel teli nagyváros, ahol már 
találkozhatott külföldi emberekkel is, arabokkal, zsidókkal. Hírül vették azt 
is, hogy megvetették itt a lábukat francia jezsuiták, akik ugyancsak 
hittérítéssel kísérleteznek a maguk módszerei szerint. Ricci elhatározta, 
hogy mindenképpen felveszi velük a kapcsolatot, csak kicsit 
rendezkedjenek be. 

Nankinghoz kötődött a híres Cseng Ho is, aki eunuch létére fényes 
pályát futott be százötven évvel ezelőtt. Cseng Ho tengerész, felfedező, 
követ volt, aki roppant flotta élén Kínától Afrikáig behajózta az Indiai- 
óceánt, s végül a Hajóhad Tengernagyának büszke címét is kiérdemelte. 
1433-ban hunyt el a tengeren, s noha van neki sírja, faragott kőkoporsója a 
városban, az csak jelképes, üres. Csen elég sokat beszélt barátjának a nagy 
kínai tengerészről, aki, ha élne, mondotta, nem vitorlázgatnának ilyen 
zavartalanul a portugálok a keleti partvidéken. 

— Ugye te a családod első fia vagy? — kérdezte tőle egy alkalommal 
Ricci. 

— Igen. 

— Mit gondolsz, honnan tudom? 

— A Ji Kingből — vágta rá a mandarin. — Olyan az agyad, mint valami 
hatalmas szivacs. Mindent magába képes szívni. 

Nankingban is alkalmazták a jól bevált módszereket: a bérelt házban 
minden olyan dolgot, tárgyat közszemlére tettek, ami felkelthette az itteni 


lakosok érdeklődését. Li doktor elég gyorsan kivívta a kíváncsi helybéliek 
elismerését, és nem csak az ő házát látogatták, hanem maga is kapott 
meghívásokat gazdag palotákba, és tudós emberek is szívesen vendégül 
látták. 

A meghívásoknak, mint rendes, nagynevű férfiú, a feleségével együtt 
tett eleget. 

Szerette magával vinni Jádevirágot. Két okból is. A nő szépségével, 
kecses, mégis büszke bájával mindenkit lenyűgözött, aztán, ha társalgásra 
került sor, s valamiről megkérdezték, rendszerint elmés, szellemes 
válaszokat adott. Ricci boldog volt, hiszen amióta egy nővel osztja meg 
napjait és az ágyát, nem csupán elégedett lehet, hanem szerencsés is, hogy 
Jádevirág személyében ily csodálatos, kivételes, művelt, értelmes társra 
talált. 

— Jöjj velem, Júlia! 

— Hová, szerelmem? 

— Sziensön Laj Csi-te hívott meg házába. Ő egy konfuciánus filozófus. 

— Veled örömmel megyek bárhová. Ugye Laj Csi-te alkotta meg a 
tájcsitu szimbólumot? 

— Igen, csinlin. 

Matteo Ricci tintakék selyemfelöltőt vett fel, fejére helyezte jellegzetes 
tudósfövegét, és sóvár szemmel nézte, hogyan öltözködik Jádevirág. 
Meztelen testére először áttetsző batiszt inget és fehér tafota alsószoknyát 
húzott. A selyemflór harisnyát olyan művészi finomsággal igazgatta lábára, 
térdére, combjára, hogy attól a férfit elfogta a gyöngeség. Az asszony 
érzékelte és rámosolygott. Ezzel a mosollyal orcáján kanyarította magára a 
vörös selyemköntöst, bújtatta lábát hímzett szaténpapucsba, tűzött hajába 
gyöngygombú aranytűket, ékköves csatot, s lépett ki férjével az utcára. 
Ricci úgy érezte, hogy őt most a világ legszebb, legcsinosabb, legtisztább, 
legillatosabb, legédesebb, legokosabb nője karolja. És az nem létezhet, 
hogy ez Isten ellen való lenne! 

A járókelők némelyike megtorpant látásukra. Ilyen párt még életükben 
nem láttak. Egy hozzájuk képest sudár, szakállas férfiember, akinek az 
arcvonásai különböznek az övékétől, karon fogva vezet egy gyönyörű kínai 
nőt. Kik lehetnek ezek? Mit keresnek a városban? Vajon hová mehetnek? 
Némely kisgyerek a nyomukba szegődött és áhítatos kíváncsi tisztelettel 
kísérte őket valameddig. 


Tetszett nekik Nanking. Nagyobb és élénkebb volt eddig valamennyi 
általuk ismert városnál. Kedves emberek a lakói, Csen szerint a han 
nemzetiségű kínaiak egy szebbik népcsoportja népesíti be ezt a környéket. 
Legalábbis az itteni nők módfelett tetszettek az olasznak. Kétségkívül sok 
hölgyet, leányt látni az utcákon, kertekben, akikben rejtezik nem kevés 
vonzó kellem. Belefáradt a szem a színpompás feliratokba, a tarka 
lampionok változatos sokaságába, és alig győzték kerülgetni a megannyi 
gyaloghintót, riksát, taligás rikkancsot. 

— Azért jöttünk el korábban — fordult a férfi Jádevirághoz —, hogy 
megnézzük a porcelántornyot. 

A 260 láb magas épületet szinte mindenhonnan látni lehetett. Ricci 
ezért nem fogadott fel vezetőt, inkább a maga eszét és érzékeit követve 
kanyargott az utcákban. És minden gond nélkül, néhány kapu érintésével el 
is érték. 

— Nahát, milyen kicsinek érzem magamat! — csodálkozott el a nő. — És 
ezt porcelántéglákból építették fel? 

— Úgy tudom — felelte a férfi, maga is a csodát bámulva. — Ha nem 
látom, el sem hiszem, hogy ilyen létezik. 

A délutáni nap rézsűt világított a rendületlenül álló építményre, amely 
alapvetően — fehérben ragyogott. — Nyolcszögletű  alsószintje fölé 
pagodaszerűen megépített kilenc emelet magasodott. Kilenc ív, faragott 
ereszek, kecses párkányzatok, és a fehér ragyogás mellett zöld, sárga, barna 
mintázatú csempék díszítették a torony oldalát. 

— Csodás! Itt el lehet hinni, hogy Isten létezik! — rebegte Jádevirág. 

Érdekes következtetés — gondolta Ricci. Hiszen az épület mozaikjain a 
buddhizmusra jellemző szimbolikák láthatók: növények, állatok. De nem 
szólt, hadd társítsa Jádevirág a saját benyomásához Isten létezését; az sosem 
bűn. 

Buddhista szerzetesek  lézengtek a torony körül, némelyek 
megbámulták őket, mások tudomást sem vettek róluk. Hívek is jöttek, 
bámészkodtak, némelyek elrebegtek egy fohászt, aztán siettek dolgukra. 
Fenséges volt az egész környék, a távolban magas hegyek körvonalai 
bontakoztak ki, és úgy tűnt, hogy az a ragyogó, szinte élő torony magasabb 
náluk. Ám ez a nyilvánvaló érzékcsalódás csak emelte az ünnepi hangulat 
áhítatát. 


Amibe váratlanul belemart valami. Riccit hirtelen valahogy ugyanaz az 
érzés járta át, mint hajdanán Lancsou könyvtárában, amikor bebizonyította, 
hogy az európai matematika semmivel sincs elmaradva a kínaitól. Igen, ott 
is hasonló furcsaságot észlelt: valaki valahonnét erősen szemmel tartja őt. 
Valaki a vesztét kívánja. Olyan kellemesen érezte pedig magát itt a 
káprázatos torony mellett, Jádevirág ragyogó társaságában, hogy el sem 
akarta hinni sejtését. Azonban fő az óvatosság! 

Gyöngéden megszorította a nő kezét. 

— Induljunk, kedvesem! 

— Ahogy óhajtod. 

Némi útbaigazítás után meglelték a neves filozófus házát, aki 
ideiglenesen tartózkodott a városban, hiszen megvolt az ő címe, rangja a 
császár mellett. Minthogy azonban az ország dolgai most elég 
szerencsétlenül alakultak a koreai háború miatt, Laj Csi-te Nankingban 
várta az események jobbra fordulását. 

Kétemeletes háztömb középső szintjén volt berendezve egy lakás a 
tudós férfiúnak. Méla képű szolga nyitott nekik ajtót, s már ahogy beléptek, 
szembetűnő volt a rengeteg rajz, jelkép, ami a falakat fedte. Mind kör alakú, 
görbe vonallal felosztott fekete-fehér mező. A körön belül a két rajzolat 
teljesen egyformának látszott, ami valóban kifejezte a Jin és Jang ellentétes, 
de mégis egymást kiegészítő alapelvét. 

Apró termetű, kis fejű, hegyes állú emberkének adta át őket a szolga. 
Ricci azt hitte, hogy ő még ugyancsak alkalmazott, talán rajzoló, de miután 
az emberke bemutatkozott, kiderült az igazság. 

— Az én nevem Laj Csi-te! — nyekeregte. — Örvendek neked, Li Ma-to, 
jeles idegen. Kerüljetek beljebb! 

A nyitott ablakon át fénypászma vetült a szoba közepén álló asztalra, 
papirosokat, kihajtogatott fóliánsok halmazát világítva meg. A bölcs 
rábökött az egyik könyvre, és így szólt: 

- Érdekeseket olvastam ma Van Hu barátomról, aki tulajdon 
találmányának áldozata lett. Hallottatok már róla? 

— Keveset — szólalt meg Ricci, majd a nőre tekintett. 

— Kilőtte magát az égbe — mondta mosolyogva Jádevirág. 

— Igen, igen — nevette fel Laj Csi-te, és elhessegetett egy legyet, ami 
szemtelenül épp az orrára akart leszállni. — Kár, hogy nem én írtam róla, 


mert ez a könyv rosszul állítja be a személyét. Érdekel titeket, hogy milyen 
ember volt Van Hu? 

— Ó, igen, sziensön — felelte Ricci, ámbár valójában arra gondolt, hogy 
, te jobban érdekelnél, ha már itt vagyunk." 

— Ellentmondásos ember volt. — Laj Csi-te bajusza kétoldalt lelógott, és 
olyan vékony volt, mintha mindössze néhány szőrszál lenne összetapadva. 
S ez a vékony kis madzag minden mozdulatára meglengett, beszéd közben 
pedig mókásan megrezzent. — Igaz, hogy Van Hu már gyermekkorában 
arról ábrándozott, hogy felrepül az égbe, de soha nem mesélt arról, hogy 
megálmodta volna a módját. Rengeteget kísérletezett a gyuporral, rakétákat 
eszkábált, először fából, aztán fémből. Volt, hogy szétrobbantak a rakétái, 
többször majdnem belehalt a kísérleteibe. Én ugyan nem láttam az utolsó 
szereplését — cincogva nevetni kezdett —, mert még kicsiny gyerek voltam, 
de apám elmesélte. Van Hu összekalapált egy különleges széket, amelynek 
az aljára rakétákat erősített. Szám szerint negyvenhetet. A rakéták úgy 
voltak elhelyezve, hogy tolóerejüket a föld felé fejtsék ki, mert csak így 
képzelhető el, hogy elérje a csillagokat, melyek után annyira vágyott. A 
kijelölt személyek begyújtották a rakétákat, aztán fedezékbe menekültek. 
Hogy aztán miféle hiba történhetett, már senki meg nem mondhatja, csupán 
annyi a bizonyosság, hogy a rakéták nem kezdték el fölemelni a széket, 
melyen Van Hu ült, hanem az egész a levegőbe repült. Olyan hatalmas volt 
a robbanás, hogy még elmondása szerint a jó messze álló apámat is leverte 
a lábáról. Pár értelmes ember, apám is köztük van, vallja, hogy a rosszul 
lefojtott gyupor láncfolyamatot indított el, s a felszabaduló erők széttépték 
és porrá égették a feltalálót a szerkezettel együtt. Ez a mafla firkász meg azt 
írja, hogy Van Hu nagy valószínűséggel feljutott az égbe. 

A gondolkodó nevetett, a vendégeknek is mosolyogniuk kellett. 

— Tudod-e, jó Laj Csi-te — szólt Ricci —, hogy nálunk puskapornak 
nevezik a gyuport? Mert igaz, hogy ezt Kínában találták fel, de az 
európaiak fegyverek működtetésére fejlesztették tovább. 


— Igazán? 

— Lőfegyverekből a puskapor erejének segítségével lövik ki a gyilkos 
golyóbist. 

— Érdekes... — tűnődött el Laj Csi-te, de aztán nem érdekelte tovább a 


puskapor. Ricci rájött, hogy a csenevész tudós abban leli örömét, ha ő 
beszél a maga dolgairól. Li doktor meg Európa nemigen foglalkoztatja. 


Ennek szellemében mindjárt témát is váltott. — Gyertek hát, nézegessétek 
meg tájcsitu jeleimet! 

— Örömmel. 

A falakon lévő jelekre már rácsodálkoztak megérkezéskor, most itt volt 
a kitűnő alkalom, hogy tüzetesebb vizsgálat alá vegyék őket. 

— Ez volt az eredeti jelem — mutatott egy körre, amelynek a közepében 
egy kisebb fehér kör helyezkedett el, amelyből kiin- dúlva legyezőszerűen 
elhajló ívben nyílt ki a sötét és a világos Oiező. — Ezek pedig már a 
továbbfejlesztett változatok. 

Ricci megállapította, hogy az új rajzok pontosabban jelképezik a jin- 
jang egymással ellentétes, mégis összetartozó alapelvét. Mint két teljesen 
egyforma ebihal, természetesen az egyik fekete, a másik fehér színben, s 
annak fehér, ennek fekete a szemürege. Nem volt számára ismeretlen ez a 
jel, látott hasonlókat régi római köveken, de nem szólt, hiszen olyanba 
mégsem akart bonyolódni, amiről keveset tudott. 

— Hallhatnánk valamit, jeles sziensön, hogy mit példáz neked ez a 
jelkép? 

— Ha elmélyedsz nézésében — fogott hozzá lelkesen Laj Csi-te —, 
megérzed az alapvető rendező erő elvét. A két ellentétes erő egymáshoz 
viszonyított kölcsönhatását. Egyik sem létezhet a másik nélkül, ahogyan 
élet sem jöhet létre férfi és nő nélkül. És a forgást is sejteni lehet belőle, 
hiszen minden magában hordozza az állandó változás lehetőségét. Azért 
létezik a világ, mert eddig még a Jin és a Jang rendezettsége nem bomlott 
meg. Ősidők óta tartják egymással szemben az egyensúlyt. 

- Valahogy megéreztem — töprengett hangosan Ricci -—, hogy a 
taoizmus meg a buddhizmus bizonyos elvekben nem állnak távol 
egymástól. 

Az emberke vihogni kezdett. 

— Nos, ha megérezted, akkor annak köze van az önbecsülésedhez. 

Ezt Ricci nemigen értette, de most Jádevirág kérdezett: 

— Megbocsáss, jeles mester, hogy mint nő gondolkodni merészelek 
lényegi kérdések felől... — Laj Csi-te Riccire tekintett, aki egyetértően 
bólintott, mire a filozófus hagyta beszélni a nőt. — Tudni vagy nem tudni? 
Szerinted melyik félelmetesebb? 

Megfogta vele a kis tudóst. Komolyan el kellett gondolkoznia. Végül is 
megadta a választ: 


— Aki sokat tud, sokat veszíthet. Bizony így van ez. Aki nem tud 
semmit, az viszont mindent elveszíthet. 

Micsoda alapvető különbség az európai vallások meg a keleti felfogás 
között! — döbbent rá Ricci. Most fogalmazódott meg először benne, hogy a 
kínaiak eredendően tagadják azt a keresztény felfogást, miszerint , boldogok 
a lelki szegények, mert övék a mennyeknek országa"! 

— Ismered-e Li Cse filozófust, jeles Laj Csi-te? — kérdezte Ricci, mert 
szerette volna a konfucianizmus felé terelni a beszélgetést. 

— Ismerem -— komorult el a tudós emberke. — Valaha egy nézetet 
vallottunk, amelyet eleve gyanakodva néztek a császári udvarban. Most 
azonban Li Cse elhagyta a nyugalmas életet, leborotválta a haját, buddhista 
szerzetesnek állt, és lázító nézeteket terjeszt. Már a császárváros lakóit, az 
udvari főméltóságokat is támadja. Félek vele baráti kapcsolatot ápolni, még 
rám is bajt hoz. 


— Hát még énrám! — ijedt meg Matteo Ricci pár hónappal később, 
amikor Han Tao-kuo belsőszolga azt jelentette neki, hogy Li Cse kér 
bebocsáttatást. 

Jádevirág is a fogadószobában tartózkodott. 

— Valóban buddhista? 

— Igen, úrnőm, a boncok öltözékét viseli. 

Most volt bajban az olasz! Li Cse az a fajta elme, aki talán a 
legnagyobb hatást tette rá Kínában. Miatta kezdte komolyabban vizsgálni 
Konfuciuszt, és más formában is megváltoztatta, megnyitotta szellemi 
irányultságát. Mint tudóst és barátot fogadnia illenék, így követeli meg a 
tisztesség. Igen ám, csakhogy ott lebegett előtte a szent cél, az uralkodó 
megnyerésének szándéka! Ha most házába engedi az , elfajzott" tudóst, és 
ennek híre eljut Van Li császárig, talán befellegzett a nagy lehetőségnek. 

— Küldd be őt! — mondta ki mégis. 

Jádevirág rajongó elismeréssel nézett rá. 

— Nagy lélek vagy, Li Ma-to. 

Szinte rá sem lehetett Li Csére ismerni. A kopaszsága miatt mintha feje 
összezsugorodott volna, és borotvált arca is beesettmegfonnyadt. 

— Te lennél az, Hong-fu barátom? 

— Én, de nem ugyanaz a lélek, mint legutóbb. 


A hangjáról ismerte meg valójában. Felállt, a nő is ezt tette, 
meghajlással üdvözölték a tudós férfiút. Aztán Ricci hellyel kínálta, közben 
Jádevirág el akart libbenni. 

— Maradj, szépasszony — kérte Li Cse. — Nem csupán kellemes 
látványod miatt, de amit mondok majd, az nálad is érdeklődésre tarthat 
számot. 

Így a nő is leült a férfiak közé egy alacsony zsámolyra. Ricci bort 
hozatott Han Tao-kuóval, és mindjárt a következővel kezdte: 

— Pár hónapja meglátogattam Laj Csi-tét. 

— Valóban? Hogy van a kis nyekergő cimborám? 

A házigazdának mosolyognia kellett a találó jelzőn. 

— Én elégedettnek láttam. 

A vendég bólintott. 

— Igen. Ez a bajom vele. Neki az én utamra kellett volna lépnie, de ő 
maradt a saját tévútján. 

Ricci úgy érezte, hogy erre nem szabad rákérdezni. Döntse csak el a 
tudós maga, akar-e beszélni róla. 

— Éhes vagy? Fogyasztanál valamit? 

—- Nem. Megettem az imént egy kosár licsit. — Li Cse összeszedte 
gondolatait, és töprengő hangon nekifogott: — Ha az embert nem hagyják 
békén a sarkalatos kérdések, oda lyukadhat ki, ahová én. A Menny Fia 
semmit se tud arról, mi folyik az országában! Talpnyaló kutyafalka veszi 
körül, a kínai tudományok is a rossz, a helytelen országvezetés miatt 
kezdenek hanyatlani. A Tiltott Város belső életében az üresen finomkodó 
eunuchok vették át az irányítást, a józan gondolkodású mandarinok lassan 
elhagyják a császárt. Az iskolák színvonala romlik, az a világ, ahonnan te 
jöttél, meg fog előzni bennünket. . . 

— Nono! — szólt közbe Ricci, mert valahogy úgy érezte, meg kell 
védenie Kína szellemi és történelmi előjogait — Én mint európai nap mint 
nap látok országotokban jó és követendő dolgokat. Valaha azt gondoltam, a 
mi filozófusaink mélyebb és magvasabb tanulságokat vontak le az 
erkölcsről, az államiságról, a világmindenségről, de mostanában már ebben 
nem vagyok biztos. . . 

A filozófus elkeseredetten folytatta: 

— Vegyük a viselkedésünket. Egyre jobban aggaszt, ahogy a nőkkel 
bánunk. Nem tudom, a te világodban miként van, de Kínában a nők erősen 


háttérbe vannak szorítva. A szegény családokban szinte állati sorban élnek, 
a gazdagoknál pedig gyakran csak ágyasoknak használják őket. Úgy tudom, 
Európában nincs többnejűség. 

- — Jól tudod. A keresztény egyház  eszmerendszerével 
összeegyeztethetetlen. 

— Na ugye! 

— Azonban ez még nem igazolja azt, hogy nálunk könnyebb volna 
nőnek lenni. Hidd el, jó Hong-fu, sok helyen Itáliában is hallgass a neve az 
asszonynépnek. Az úr meg is vesszőzheti feleségét, ha jónak látja, és az 
öröklődés is férfiágon vezet tovább, az asszonynép gyakorta ki van 
rekesztve a javakból. Arról nem is beszélve, amit ti talán el sem hisztek, 
hogy sok esetben boszorkánysággal vádolnak meg nőket, kíméletlen próbák 
elé állítják, aztán máglyahalálra ítélik a tudásuk vagy elveik miatt. 

Li Cse kicsit eltöprengett, száraz tenyerével végigsimított tar üstökén, 
csak úgy sercegett mozdulata nyomán a Ssörte. 

- Nálunk a fölösleges nőktől úgy válnak meg, hogy egyszerűen 
meggyilkolják őket. El sem képzelheted, mennyi áldozata van ennek a 
megcsontosodott rendszernek, amire pedig mi olyan büszkék vagyunk. Az 
ötezer éves Kína! A Középső Birodalom! Ugyan, ugyan! — Most 
Jádevirágra nézett, aztán Riccihez fordult. — Megengeded, barátom, hogy 
kérdést intézzek asszonyodhoz? 

— Tessék. 

A tudós a nőre függesztette talányos tekintetét. 

— Tudom rólad, húgom, hogy korán árvaságra jutottál. Vallj nekünk 
őszintén arról, hogy milyen nőnek lenni Kínában! 

Jádevirág egy szemvillanással jelzett Ricci felé, aztán mosolyjelent 
meg szépmetszésű ajkán. 

— Hamis választ adhatok a kérdésre, mert egy nő nem lehet tárgyilagos. 
Ellenzi a természete. Én nem akarok, és nem is vagyok képes 
elvonatkoztatni, csak azt mondhatom, hogy nőként élni egy férfi mellett, aki 
szereti, s akit szeret, boldogság. 

A filozófus képén bosszúság jelent meg. 

— Ez kedves, őszinte, sületlen válasz volt. De így kellett nekem, miért 
kérdezek egy szerelmes nőtől butaságot. 

Jádevirág nevetni kezdett, ettől Riccire is rájött a kuncogás. Végül a 
tudós arcán is megjelent egy halvány mosoly. 


— Bocsáss meg, ha másmilyen választ vártál volna tőlem, sziensön. — 
szabadkozott a nő. 

— Örüljünk inkább — legyintett rá Li Cse —, mert megéreztem, hogy 
közénk telepedett a szeretet. 

A házigazda úgy érezte, most érkezett el az a pillanat, hogy szóba 
hozza a maga hitét. 

— Igen, barátom. A szeretet a megoldás, amit az én Jézusom hitt és 
terjesztett. , Szeressd felebarátodat, mint tenmagadat. Bocsáss meg az 
ellenségeidnek is." 

— Szép szavak, igazán, de Buddha ezeket már korábban híresztelte. ,,A 
gyűlöletre az egyetlen válasz a szeretet." Valójában nincs különbség. Az 
egész világmindenséget behálózza az ok- okozat törvénye. Nincs egyetlen 
dolog, egyetlen esemény — sem a külső, sem a belső világban amely öncélú, 
így minden oknak ki kell váltani valamilyen hatást. Ezzel a kijelentéssel 
önmagában nem tudok mit kezdeni, hogy bocsáss meg ellenségeidnek is. 
Igen, jámboran hangzik, hanem ezt követni felér egy öngyilkossággal. Meg 
lehet bocsátani az ellenségemnek akkor, ha az a megbocsátás ésszerű. Ha az 
nem az én káromat, avagy az én életem végét jelenti. 

Ricci ebbe a vitába nem mert belebonyolódni. Li Cse érveit bajosan lett 
volna ereje megcáfolni. Inkább másik irányból közelítette meg hitét. 

— Okosan beszélsz, kiváló Hong-fu, valóban kétségeket támaszt a 
kijelentésem. De a mi Megváltónk lelke haláláig gyermeki tisztaságú 
maradt, amit senki se tudott beszennyezni. Úgy is szenvedett ki a 
keresztfán, szűztiszta jellemmel. . . 

— Jut eszembe — vette át a szót Li Cse —, sehogy se teszik nekem a 
kínzó feszület, a ti keresztfátok. Azt javaslom, barátom, ha sikeresen akarsz 
népem körében téríteni, hagyj fel ezzel a jelképpel. Megrázóan, durván 
kifejező. Az öreg Kína lakói lelkiekben óvatosabbak ennél, és 
kifinomultabbak annál, hogy ezt összekapcsolják a szeretettel. Vigyázz, 
ügyelj arra, mit tehetsz és mit nem, én a javadat akarom. 


XXI. 


Amikor kitavaszodott. Makaóból megérkezett Diego de Pantoja és Lazzaro 
Cattaneo, akiknek jövetelét Valignani rendfőnök már korábban. Japánba 
indulása előtt jelezte levélben. Azzal a szándékkel érkeztek, hogy segítsék 
Riccit a tudományos munkában, és együtt igyekezzenek kiagyalni egy 
tervet a kínai főváros meghódítására. Cattaneo egy magának való, csendes 
genovai volt, Michele Ruggierihez hasonlóan nyelvész, sinológus, és óriási 
lendülettel látott hozzá az új szótár elkészítésének munkáihoz. Valahogy 
azonban nem érezte otthon magát Nankingban: ki se nagyon mozdult abból 
a műhelyből, amit Csen bérelt a számára. Dolgozott becsülettel, 
szorgalmasan, néha Ricci is betársult mellé, egyéb ezen kívül nemigen 
érdekelte a zárkózott férfit. 

Pantoja egészen más természet volt, egy érdeklődő, vidám és 
szikrázóan okos spanyol fiatalember. Még innen a húszon, de már egy s 
mással büszkélkedhetett. Valignani azt írta róla, hogy kiváló képességű, 
barátságos ifjú, csillagász, földrajztudós, és még figyelemreméltóan zenél 
is. Kérte Riccit, vezesse be a kínai közéletbe, mert Pantoja alkalmas arra, 
hogy a megkezdett úton tovább haladjon. Ezen az olasz jezsuitának el 
kellett gondolkoznia: maholnap ötvenéves, talán úgy gondolják felettesei, 
hogy ki kell nevelni az utódját? Ahogy erre gondolt, valamiképpen 
rosszulesett neki, hiszen a munkabírása meg a lelkesedése az évek alatt 
semmit se lankadt. Mindegy! Elhessegette ezt a kellemetlen érzést, és 
önzetlenül okította a fiatalembert. 

— Majd magad is megtapasztalod, testvérem, hogy a kínai emberek az 
idegenekre mindig mosolyognak. Óvakodj ám erősen a szemükbe nézni, 
mert az zavaró a számukra. Ha megharagítod őket, amitől intenélek, akkor 
sem tekintenek rád csúnyán, legföljebb meglesz rólad a maguk véleménye. 
Ha pedig ártasz nekik, tudomásul veszik, szépen megszakítják veled a 
kapcsolatot, s egy váratlan pillanatban talán miszlikbe aprítanak. 


Pantoja meghökkent, de fiatalos hévvel felnevetett. Csinos, barnára sült 
képéből kifehérlettek hibátlan fogai. 

- Nem valami biztató kilátások — állapította meg, erős spanyol 
kiejtéssel beszélve a latint. — De tagadhatatlanul érdekes, magister, amit 
mondasz. 

— A kínaiak sok mindenre fogékonyak, általában érdeklődők is, csak 
meg kell tanulnod a szájuk íze szerint beszélni. Jut eszembe: van még pár 
dolog, amire ügyelned kell! A kínaiak erősen krákognak, köpködnek, de ez 
náluk korántsem neveletlenség. Azt tartják, hogy a gonosz a szájon 
keresztül akar behatolni, de a torok megfogja. Ha már megfogta, azt ki kell 
krákogni, aztán kiköpni. Minden kínai háztartásban látsz köpőcsészét... Jól 
bírod a guan nyelvet? 

— Bevallom, e téren vannak még hiányosságaim. De igyekszem, mert 
nagyon érdekel ez az ország, és szeretnék az itteniek életébe betekinteni. 

— Jól van, majd megkérem Jádevirágot, hogy beszélgessen sokat veled. 
Nálánál jobbat nem ismerek. Engem is ő tanított meg választékosan 
társalogni. Ha megvan benned a kellő igyekezet, akkor könnyebben 
boldogulsz. Viszont a legfontosabbat meg kell tanulnod. Amit most 
mondok, azt jól jegyezd meg. 

— Figyelek, magister. 

- Úgy beszélj a kínaiaknak a kereszténységről, hogy közben a 
legcsekélyebb módon se sértsd meg az ő vallásukat. Ha barátságokat 
szeretnél kötni, vagy bármilyen kapcsolatot kialakítani velük, ismerd meg 
jól az ő hitüket és szokásaikat. És bármiben hisznek, azt kezeld kellő 
tapintattal. 

Pantoja kételyeinek adott hangot: 

— Igen, némely tanítóm is figyelmeztetett erre, példaként emlegetve 
Xavéri Ferenc módszereit, s ha még nem mondtam volna, téged is szóba 
hoznak az oktatók. Én azonban úgy vélem, a reputáció is fontos. Ajánlatos 
némelykor tudatosítani az itteniekben, hogy a katolicizmus minden vallások 
fölött áll a világban... 

— Lehet! — szakította félbe indulatosan Ricci. — De ezt soha ne éreztesd 
velük, ha jót akarsz magadnak! Ha nem hiszel nekem, most azonnal 
indulhatsz vissza Makaóba! 

— Jól van, értelek — ijedt meg a fiatalember. — Végül is senkinek sincs 
akkora tapasztalata e téren, mint neked. Bocsáss meg, ha félreérthetően 


fogalmaztam. 

Ricci remélte, hogy Pantoja tényleg átértékelte a meggyőzés módját. 
Más sem hiányozna, minthogy egy zöldfülű lerombolja azt a várat, amit ő 
nagy gonddal eddig felépített. Majd odafigyel rá. Hanem egy másik fontos 
dologról is tájékoztatni kell Pantoját. 

- Őszintén bevallhatom, a jezsuiták még alig-alig tudnának 
eredményeket felmutatni, magamat is beleértve, ha nem segített volna 
bennünket mindvégig az önzetlen és szolgálatkész Pao Csen mandarin. Még 
azt is ki merem jelenteni, hogy nélküle nem is élnénk. Majd erről később 
bővebben beszélek... Azzal is tisztában kell lenned, hogy Csaokingben az ő 
villájában éltünk évekig, majd Saokuan, Nancsang városokban is az ő 
vendégszeretetét élveztük, itt Nankingban ugyancsak Csen önzetlen 
szeretetétől függ a sorsunk. Ő bérli nekünk ezt a házat, amiben vagyunk. 
Keresztény hitre tért, de egyben taoista is. Megbízható barát, úgy fogadd el 
őt, ahogy van! 

Az ifjú spanyol szeme elnyílt a csodálkozástól. Ez most valóban 
megérintette. 

— Tudomásul vettem, magister. Azt hiszem, eddig rosszul ítéltem meg 
néhány dolgot. Köszönöm, hogy mindenről őszintén beszélsz. 

Ricci fellélegzett: nincs semmi baj Pantojával, csupán a megélt 
tapasztalatok hiányoznak nála. Úgy vélte, minél kendőzetlenebbül beszél a 
valós helyzetről rendtársának, annál inkább megerősödik felelősségtudata a 
misszió iránt. 

— Amit Makaóban nem tudnak, azt is megosztom most veled. Adósa 
vagyok Csennek. Legalább húszezer uncia ezüsttel tartozom neki, ha nem 
többel, és sejtelmem sincs, mihez fogok, ha egyszer eszébe jut, hogy 
fizessem vissza. Lehet, hogy hibáztam, de mindig a szent cél lebegett a 
szemem előtt, így nem tudtam kellőképp ügyelni az anyagiakra. 

Pantoja hosszan hallgatott, mérlegelve a hallottakat. Mikor megszólalt, 
csupa részvét és tettvágy érződött a hangjából. 

— Amikor Makaóban úgy határoztak, hogy hozzád küldenek, magister, 
feltettem magamnak a kérdést. , Mihez kezdesz te, tizenkilenc éves kölyök, 
Kínában, aki még a guan nyelvet sem bírja tisztességesen?" Tanultam 
ugyan csillagászatot, matematikát, földrajzot, de a híres Matteo Ricci mi 
hasznomat veheti. Most viszont már tudom. — Rövid szünetet tartott. — 
Amíg te végzed áldásos tevékenységed, én igyekszem üzleti kapcsolatokat 


teremteni, megismerkedni bankárokkal kereskedőkkel, reményeim szerint a 
Kajfeng zsidókkal is találkozni. Amíg meg nem ismerem a helyiek 
viselkedését, bele nem jövök a misszionárius tevékenységbe, hadd intézzem 
a gazdasági ügyeidet, uram. Van hozzá érzékem, majd meglátod. Apám 
tehetős kalmár volt Valdemoróban. 

Ricci ezt némiképp örömmel hallotta, megtartva magának a kételkedés 
jogát. Ez a Pantoja akár ért, akár nem ért az üzlethez, két szempontból 
mégis hasznos. Először is nem szándékozik ajtóstól rohanni a házba, előbb 
meg akarja ismerni Kínát lakóival együtt. Másodszor pedig az tényleg jó 
lenne, ha sikerülne itt önálló anyagi forrást teremteni tevékenységük 
segítéséhez. 

— Tőlem hiába kérnél tanácsot pénzügyekben. . . 

— Szó sincs róla, magister! Téged semmivel sem háborgatnálak. Ha 
csak azzal nem, hogy időnként tanítanál engem kínai műveltségre, jó 
modorra, filozófiára. 

Ricci kuncogott magában. 

— Annyit mondok erre, hogy ráérő idődben azt csinálsz, amit akarsz. Ha 
missziós munka adódik, akkor azt kell tenned, amit én mondok. 

— Elfogadom — mosolyodott el Pantoja. — Leköteleztél. Már most 
hasznos embernek érzem magam. 

— Jöjj, bemutatlak Jádevirágnak. 

Ez meg is történt. Pantoja megilletődötten hajolt meg, mutatkozott be a 
szépasszonynak. Csakhamar kiderült, hogy a spanyol fiatalember zenész is. 
Jádevirág kérésére csakhamar előkerült egy gitár, amit Pantoja hozott 
magával. A Nankingi bérház légterét csakhamar betöltötte valami soha nem 
hallott ismeretlen "melódia. Különlegességében is valahogy mégis 
ismerősebben hatott Riccire, mint a kínai zene. Jádevirágot pedig annyira 
lenyűgözték az egzotikus hangok, hogy dermedt mozdulatlansággal figyelt. 


Cang Si-vei miniszter küldöncöt menesztett Nankingba Li doktorhoz 
azzal az üzenettel, hogy az ország békéje helyreállt, elérkezett a cselekvés 
pillanata. Azonmód ki is követelt magának egy mechanikai játékszert, amit 
a hírhozó mindjárt át is vett, aztán így folytatta: 

— Amilyen gyorsan csak tudtok, kerekedjetek fel, jöjjetek Pekingbe. A 
Menny Fia számára, a dicső Van Li császárnak hozzatok valami olyan 


előkelő ajándékot, aminőt még sose látott. Ha így cselekedtek, talán rátok 
és főleg Li doktorra irányul Őhatalmassága figyelme. 

Végre! A kis keresztény közösség nem tudott hová lenni a 
boldogságtól. Imádott szellemi vezetőjük végre lehetőséget kapott arra, 
hogy találkozzon a földkerekség legnagyobb uralkodójával! Pao Csennel 
ugyancsak madarat lehetett fogatni, és természetesen maga is lázasan 
készülődött családjával, udvartartásával, hiszen rá óriási szüksége volt 
Riccinek. 

— Álló, nagy órát hozass a császárnak! Olyat, amilyen a legkülönb 
európai műhelyből való! Kápráztassa csak el, s rád is kíváncsi lesz! — 
javasolta lelkesen a mandarin. 

— Úgy véled? 

— Ha nem lesz igazam, csipkedjék véresre az ülepem randa óriástetvek! 

Ezen harsányan nevettek, Jádevirág a fejét csóválta. 

Ricci azonnal írta a levelet, amit Lazzaro Cattaneo magával is vitt 
Makaóba, hisz a nyelvész Pekingbe nem tartott velük. A kihagyhatatlan 
lehetőségre hivatkozva jól nekieresztette a tollát, kért mindent, ami csak az 
eszébe jutott. Természetesen ezüstöt is, hiszen soha nem lehet tudni, mikor 
melyik hivatali alkalmazottat kell megvesztegetni a szent cél érdekében. 
Aztán előrelátóan azt javasolta a kollégium vezetőjének, hogy nyomban 
indítson útnak tapasztalt jezsuita atyákat, mert, ha sikerül a császár 
kegyeibe férkőzni, rövid időn belül nagyarányú hittérítés veheti kezdetét. 

Másnapra már összekészülődtek. Nem volt sok holmijuk, hiszen a 
figyelemfelkelő tárgyakat Ricci eddigre szépen elajándékozgatta. Főtt kicsit 
miatta a feje, adósságai is növekedtek. Vajon mit szólnak Makaóban az 
újabb követeléshez? Amellett, hogy alapvetően nem vonható kétségbe ezen 
relikviák, szerkezetek, fóliánsok fontossága, be kellett, hogy vallja magának 
az igazat. Ő tudós, alkotó ember, jobb lenne, ha pénzzel nem kellene 
foglalkoznia. Nincs érzéke hozzá. Néha eszébe jutott a fájdalmas igazság: 
ha Csen megunja a támogatást meg a kölcsöneit, talán vége is a missziónak. 

— Hová már ilyen sietősen! — zsörtölődött a szakácsnő. 

— La zia Midori! — tréfálkozott vele Ricci. — Várnak bennünket 
Pekingben! Nincs vesztegetni való időnk! 

A testes asszonyság ezúttal bosszúsan pörölt. 

— Még egy kicsit hadd rotyogjon már a gyömbér! A fövetlen étel 
megárt, giliszta nő tőle az ember hasában! 


Ez módfelett elnyerte Ricci tetszését. Midori most nem az a kedvesen 
ijedt arcú szolgáló, mint máskor, hanem egy dohogó , anyakotlós7, aki a 
legjobbat akarja a csibéinek, a családjának. 

— Hadd öleljelek meg, la zia! — nevetett Ricci. — Annyira jó lélek vagy! 

A nagydarab asszonyság visongó boldogsággal fogadta az úr ölelését! 
Számára ez a legnagyobb megtiszteltetéssel ért fel. Han Tao-kuo, Take, 
Bara, Jádevirág osztoztak hangos örömében. 

— Ez nem igazság! — fakadt ki hirtelen Bara. — Engem még sose ölelt 
meg az úr! 

Ricci most a vidám szemű szobalányhoz fordult. 

— Akkor éppen itt az ideje! — És átkarolta, megszorongatta Barát is. — 
Csak csontod ne törjön! 

A szobalány szinte elalélt a karjaiban. És Ricci megérezte, hogy 
Barának ez nem csupán egy közönséges kedveskedést jelentett, hanem 
annál többet. És ki is kristályosodott benne a felismerés: Bara gyakorta rajta 
felejti elmélázó tekintetét, ahogyan egy epekedő nő. Ki tudja, hogy 
Ruggieri óta volt-e férfi az életében, és annak is bizony már jó ideje! És a 
férfinak el kellett ismernie, hogy izgalmas és kellemes volt a kis bögyös 
szobalányt magához szorítani. Ó, dehogy is kicsi: bizony érett, felnőtt nő! 

Végül kivárták az időt, közösen elfogyasztották Midori ízletes főztjét, 
és elhagyták ezt az otthonukat is. Soknapi út várt rájuk, amit Pao Csen 
családjával közösen, szekereken tesznek meg. Ricci úgy döntött, először 
lóra ül, majd aztán, ha elunja, kocsin folytatja. 

Nanking határáig díszkíséretet kaptak a város lakóitól. Semmivel sem 
szerették pedig itt jobban őket, mint korábbi állomáshelyeiken, csak 
valahogy Nanking lelkesültebb, bohémabb város volt. Iarka ruhás 
táncosok, mutatványosok tucatjai, zászlókat lobogtató léhűtők hada követte 
őket a híres falakig, és még azon túl is. Nyüzsgés, integetés, zajongás volt 
mindenhol. 

— Éljen Li doktor! 

— Áldás a tudós férfiúra! 

— Sok szerencse kísérje a császár színe előtt! — kiáltozták felé olyan 
kihallással, mintha minden nap ezt tennék. 

Ricci udvariasan, de némiképp csodálkozva vette tudomásul ezt az 
, ünnepélyes? búcsúztatást. Szíve mélyén úgy vélekedett, semmiképp se 
szolgált rá. 


Miután elmaradtak a kísérők, a patákat négy kerékre cserélte, 
betelepedett Jádevirág mellé. A nő örömmel osztotta meg a hintó 
meghittségét férjével. 

— Érted te ezt, kedvesem? — fordult a férfi Jádevirághoz. 

— Micsodát? 

— Az éljenzést. Ezt valaki szándékosan megrendezte? 

— Dehogy, szerelmem! Még mindig nem ismersz bennünket! Téged 
lassan az egész város megismert, láttak bennünket sétálni szájról szájra 
adták a neved. Korábbi legendás tetteid híre is eljutott hozzájuk. Az is 
gyorsan kitudódott, hogy Pekingbe utazol, és látod, a többség veled érez, 
neked szorít. Mert egy megnyerő, kivételes ember vagy, téged csodálnak, 
akik ismernek, és azok is, akik csak távolról láttak. 

— Miket nem mondasz! — nézett rá hitetlenkedve a férfi. — Ha ez igaz, 
valóban nem ismerem még a kínaiakat. 

— Én sem ismerem az olaszokat — nyugtatta meg a nő és megcsillantott 
egy rajongó mosolyt. 

Ricci nem bírta magát fegyelmezni, minek is tenné. Átölelte asszonyát, 
és így ringatóztak tovább. Jó ideig csak a kerékagy monoton nyikorgására 
figyeltek, aztán Jádevirág halkan megkérdezte. 

— Szeretnéd Barát? 

— Hogyan? 

— Vágyod őt? 

— Hogy jut ilyen az eszedbe? — értetlenkedett a férfi. 

— Fájlalnám, ha okos elmédet megzavarnák kielégítetlen vágyak. 
Tudom, hogy egy férfi más, mint egy nő. Én akkor érzem legjobban 
magam, ha szeretve vagyok. Egy férfi akkor, ha rendszeresen kielégül. 

— Rám akarod beszélni Barát? 

— Azt nem -— vonta meg vállát a nő —, de szemet hunyok, ha nagyon 
kívánod. 

Ezt sose hitte volna, hogy az egyetlen és legédesebb szájából ilyet hall. 
Talán már nem szereti őt annyira? Vagy... valami más jutott az eszébe. 

— És te szívesen odaadnád magad Csennek? 

A nő elhúzódott, mint akit megcsíptek. 

— Dehogy! 

— Szereted, nemde? 

— Valamikor szerettem. . . 


— És nem vágysz rá? 
Jádevirág szemében csodálkozó szánalom jelent meg. 
— Már mondtam. Egy nő más, mint egy férfi. 


Sorsszerűnek tűnt, hogy mire Pekingbe értek, új évszázadba fordult az 
esztendő. Talán el is töprengett volna ezen Matteo Ricci, mi újat és 
érdekeset tartogat számára az idő az eddig megtett úton, de épp csak 
elkezdtek berendezkedni új helyükön, mikor megérkezett a csodaóra. Olyan 
jól be volt csomagolva, hogy sérülésmentesen megúszta a hosszú, 
viszontagságos utat. A sok rázkódás miatt azért ráfért egy alapos 
karbantartás, amit Ricci szakértelemmel elvégzett. Semmit se felejtett el 
abból, amit Bianchi órásmestertől tanult, és most hasznát vette. Csen, 
Jádevirág és Han Tao-kuo áhítattal nézték, ahogy az aranymintázatú, 
drágakövekkel kirakott csudaságot Ricci a hátulján kinyitja és beállít rajta 
valamit, amitől az óra zenélni kezd. 

— Ez földöntúli! — akadt fel a belsőszolga szeme. 

Ricci némi fenntartással nézegette. Nem volt vele elégedett. 

— Kétségkívül mestermű, és sokat is ér, de én nagyobbat szerettem 
volna. Legalább akkorát, mint amilyen magas vagyok. 

— Ah, sose búsulj! — vizsgálta az órát csodálattal Csen. — Ez a maga 
nemében a lehető legszebb, és értéke szerintem felér egy kisebb 
tartománnyal. 

Ezen Han Tao-kuo úgy kacagott, hogy rengett hasán a hája. 

— Ennél szebb nem is lehetne — nyugtatta meg Jádevirág is. 

Ricci emlékezett arra, hogy látott ő Bianchi üzletében olyan állóórákat, 
amelyek mesterien faragott palota tornyára hasonlítottak, és magasabbak 
voltak egy embernél. Ez azonban csak akkora volt, mint egy végére állított 
tengerészláda. Igaz, több mint tíz év telt el, hogy a firenzei mesternél 
segédkezett, azóta a technika meg az ízlés is változott, úgyhogy végül is 
megbékélt ezzel, mást úgysem tehetett. 

A főváros korántsem tetszett neki úgy, mint Nanking. Itt az emberek 
gyanakvóbbak, túl sok a dolguk, folyton sietnek, és az éghajlata is 
hidegebb. Éppen beköszöntött a téli hideg, amikor megérkeztek, amellett 
nem fogadta őket senki. Si-vei miniszter a kisujját sem mozdította feléjük. 
Mindegy, a reményt Ricci soha el nem veszíti, történjék bármi! 


Pao Csen egy hatalmas, komor házat bérelt a belvárosban, amelynek 
egyik felét ő lakta feleségeivel, szolgáival, a másik részébe Ricci , családja? 
rendezkedett be a szokásos módon. Mindjárt kiderült, hogy a híre 
megelőzte Li doktort: pár nap múlva megindultak a látogatók, érdeklődők 
szép számmal, akik elegendő elfoglaltságot adtak a ház népének, tehát 
elűzték a bizonytalanság hangulatát. Take és Jádevirág már együtt vezették 
a kíváncsiskodókat szobáról szobára, megmutogatva az európai városok 
metszeteit, az atlaszokat, az elmés mechanikus szerkezeteket, a keresztény 
allegóriák kifüggesztett képeit. Ricci megfogadta Li Cse tanácsát, és a 
keresztet mellőzte. 

Esténként Csen közreműködésével fogadásokat rendeztek, vendégek 
lepték el a házat víg kíváncsisággal, ahogy illett, süteményes dobozkákkal 
fölpakolva. Ricci körül nagy volt a tülekedés, mindenki látni akarta a 
tekintélyes külsejű, átható pillantású, bozontos szőrzetű idegent. A nők 
elterjesztették, hogy Li doktornak tigrisszeme van, ami módfelett 
különleges és izgató, és kínálkoztak is szép számmal, ki burkoltan, más 
nyíltabban. Ricci azonban udvariasan elhárított minden közeledést, ettől 
még titokzatosabb, még vonzóbb férfi benyomását keltette, akinek híres 
ágyas nők és mandarinfeleségek is boldogan odaadták volna magukat. 
Jádevirág mindent észlelt, de semmi ellen nem emelt kifogást. Szóra sem 
méltatta a jelenséget, csak magában mosolygott büszkén. 

Ezek az élénk esték mindig zenével fejeződtek be. A zenét Jádevirág, 
Bara és Jing-lien szolgáltatta. Az évek során annyira összeszoktak, hogy 
gyönyörűség volt őket hallgatni. És amikor Jádevirág elkezdett énekelni 
tiszta, csengő hangján, a hallgatóság szemében elismerés tükröződött. 

Valamelyik alkalommal épp a reménytelen szerelemről folyt a 
társalgás, és egy mandarinfeleség megkérte Jádevirágot, hogy játsszon el 
egy kesergőt. A lány kicsit eltűnődött, mielőtt a  héthúros  pi-pát 
megpendítette volna. 


Mennyit könyörögtem 
Búban-borúban. 
Nappali ruhámban. 
Éjjel magányosan. 
Sivárság vájta szívembe 
Éles karmait. 


Keblemben éjsötét 
Bánat lakozik. 

Ó, szegény szívemben 
Égő kín sajog. 

Hát nem bánja senki. 
Hogy így én meghalok! 


Ricci szíve összeszorult, hiszen régi sebeket szakított fel benne a dal. 
Visszaemlékezett arra az időre, amikor a lány gyűlölte őt, mi több 
undorodott tőle, miközben halálos szerelem emésztette Csen iránt. Azokban 
a napokban attól tartott, hogy Jádevirág öngyilkos lesz, vagy világnak 
megy... 

Az éneket megtapsolta a vendégsereg, aztán vidám dalt követeltek. 
Ricci nem bírt a könnyeivel, ki kellett mennie. Többen látták, hogy eltűnik, 
kisvártatva egy vagyonos mandarin felesége utánaosont. 

A férfi a teraszon állt és a Holdat bámulta mereven. 

— Ó, Li doktor, csak nem. ..? — leplezte le a nő. 

— Magam sem tudom... — riadt fel Ricci. 

— Mi oka lehet így elkeserednie egy ilyen ékes férfinak? Én boldogan 
megvigasztallak, a karjaimban elfelejted minden bánatod, ha szeretnéd! 

Az olasz a nő felé fordította könnyes szemét. 

— Én csak egy embert tudok szeretni. 

Az asszony kecses mozdulattal bókolt. 

— A feleséged? 

— Igen. Bocsáss meg! 

Mire visszament, már Diego de Pantoja pengette a gitárját. Az alkalmi 
közönség a lélegzetét visszafojtva hallgatta ezt a számukra megfoghatatlan, 
mégis különös érzelmekkel átfűtött zenét. . . 


Si-vei miniszter személyesen állított be szolgáival néhány nap múlva. 
Ricci boldog bizakodással leste az államférfi szavát. 

— Könnyebbnek gondoltam a dolgot, Li Ma-to. Még nekem is meg van 
kötve a kezem sok esetben. Nem várt költségeim támadtak, amelyeket 
rendeznem kell, hogy az ajándékod sértetlenül és gyorsan eljusson a Menny 
Fiához. 


Ricci nem habozott: a házban fellelhető jelentős mennyiségű ezüsttaelt 
felkínálta a miniszternek. Az látszólag vonakodva, de valójában nagy 
örömmel tette el. Ezután szolgái megfogták az órát, és azzal együtt 
eltávoztak. 

Csen elkésve rohant át hozzá, és lihegve kérdezte. 

— Már elment Si-vei? 

— El. 

— Remélem, nem adtad neki oda az órát! 

— Miért ne adtam volna? — csodálkozott rá Ricci. 

A mandarin fájdalmas grimaszt vágott. 

— Rossz előérzetem van. Megtudtam, hogy ádáz ellenségünk, Vu Jing a 
palotában tartózkodik. 

— Igen? — állt meg a jezsuita szívverése. 

— Ki tudja, milyen hazugságokkal tömi tele az udvari főméltóságok 
fejét. Attól tartok, lemondhatunk az óráról. 

— Azt én nem gondolnám — mosolygott maga elé Ricci. 

— Nem ismered te ezt az ármányos kígyófészket! Minél magasabban 
vannak, annál gátlástalanabbak. 

— Azért engem sem ejtettek a fejem tetejére. Nem mutattam meg nekik, 
hogyan kell felhúzni az órát. Holnap ilyen tájban meg fog állni. 

Másnap ugyan még nem, de harmadnap reggelén ismét megjelent Si- 
vei miniszter. Dühös volt, renyhe, máskor kifejezéstelen képe ezúttal 
vöröslött. 

— Miféle szerkezetet küldtél te ajándékba a Menny Fiának?! Már fel is 
mondta a szolgálatot! Ezzel engem is kellemetlen helyzetbe hoztál, 
különben pedig van más dolgom is, minthogy veled vesződjek! 

Sikert eredményezett tehát az előrelátás, emellett azonban Riccit 
bosszantotta a miniszter viselkedése. Hálátlan lélek! Megfizette ő rendesen 
az árát, hogy az ajándék eljusson Van Li császárhoz! Egyedül ő 
kockáztatott, s immár biztos volt abban, ha elárulta volna az óra működését, 
többé nem törődnek vele. Szerencsére Csen megjelent, és jó érzékkel 
avatkozott közbe. 

— Li doktornak semmiség az órát újraindítani. De, ha jól hallom, nincs 
sok értelme! 

— Hogyan! — horgadt fel Si-vei. 

— Dobassa ki inkább fényességed! 


Ricci nyomban megértette, hogy a jó barát ki akarja ugrasztani a nyulat 
a bokorból. Hagyta, nem szólt közbe. 

—- Én nem veled tárgyalok, hanem Li doktorral! — fölényeskedett a 
miniszter. 

Ekkor már Ricci is tudta, hogyan viselkedjék. 

— A jelek szerint ajándékom nem érte el célját. 

— Ezt senki nem mondta! — gurult méregbe Si-vei. Aztán megértette, 
hogy hőbörgéssel nem megy semmire. — A császárnak elnyerte tetszését az 
óra. Jöjj, kérlek, indítsd el, hogy tovább gyönyörködhessen benne! 

Ez már beszéd! Csen és Ricci szeme összevillant. Szólniuk sem kellett, 
már tudták, hogy együtt mennek be a Tiltott Városba, a császár városnyi 
palotarendszerébe, hogy adott esetben kisegítsék egymást. A némiképp 
megszégyenült Si-vei nem támasztott kifogást ez ellen. 

Pompás, lefüggönyözött hordszéken vitték őket az ötembernyi magas, 
bíborszínű falakon belülre. Többször is meg kellett állniuk, őrök kutatták át 
ruházatukat, elvéve minden fegyvert, amit náluk találtak. 

— Visszafelé megkapjátok! — közölte velük a katonáknak parancsoló 
tiszt. 

Amikor kiszálltak a fülkéből, egy egészen más világ tárult a szemük 
elé, amilyet még sosem láttak, legföljebb álmukban. Egy lekövezett térség 
kellős közepén álltak, szemük előtt egy többszintes, márványból rakott 
lelátó magasodott, megszámlálhatatlan fehér gránitoszloppal tagolva. A 
tribünre három széles lépcsősor vezetett, amelyen odafent egy káprázatos 
palota magasodott. Kettős tetőzetét, amelynek díszes cserepei vörös, arany, 
zöld és kék színekben ragyogtak, vörös oszlopok tartották. A miniszter jól 
látta, hogy az idegennek eláll a lélegzete a csodálkozástól. 

— A Legfelső Harmónia Csarnoka — közölte nem kis önteltséggel. 

— Fenséges! — mondta ki Ricci. 

— És még semmit se láttunk — tette hozzá Csen. — Úgy tudom, három 
trónterem is van itt a Tatárvárosban. — Némelykor így is nevezték a császár 
zárt birodalmát, utalva arra, hogy Pekingnek ez a része vagy háromszáz 
éve, az akkor még Kínát uraló, mongolok fővárosa volt. 

A lépcső aljában alabárdos őrök álltak rezzenetlenül, furcsa fegyverük 
vágóélén meg-megvillant a napfény. Si-vei a baloldali lépcsősorhoz 
irányította őket, amelyen föllépdeltek. Négy katona is kísérte őket. Ricci 
odafent körülnézett, és meglepetten látta, hogy a Tiltott Város valójában 


egy fallal elkerített nagy terület, szinte város a városban. Meg tudta 
mindjárt ítélni, hogy a falakon belüli házak fényűzőbbek, és szembetűnően 
egységes elrendezéssel bírtak. 

Mielőtt a palotába léptek, az olasz föltekintett a homlokzatát ékesítő 
aranyozott feliratra. Értette ugyan az írást, de valahogy a jelentését nem 
tudta a saját fogalmaira átültetni. De már nem volt idő ezen töprengenie, 
mert a hatalmas csarnokon belül voltak, ahol a sötét színek hangulata meg a 
füstölők tömény illata hirtelen elbódította. A távolban pulpitus magasodott, 
azon a trón, melyen egy aranysárgában ragyogó ember ült. 

— A császárt nem szólíthatja senki a nevén, és nem nézhetsz a szemébe! 
Ha nem viselkedsz kellő alázattal a Menny Fia előtt, halállal lakolsz — 
sziszegte valaki Ricci fülébe. 

Pao Csen igyekezett megnyugtatni barátját, ámbár remegett a hangja. 

— Te csak tedd azt, amit én, a beszédet is bízd rám! 

Afféle kisebb tömegen vonultak keresztül; kétoldalt emberek térdeltek 
lesütött szemmel, Ricci azonban megérezte, hogy rá-rávillannak kíváncsi 
tekintetek. A trónuson egyre erősödött a ragyogás, amibe belekáprázott, 
aztán még néhány lépés — Csen odasúgta neki, hogy ne pillantson fel —, 
valaki megtaszította, és hasra bukott társával együtt. 

Mi ez a nesz? Talán nem is nesz, inkább csak valami alig halható 
légmozgás. Rájött: a teremben lévő főméltóságok, eunuchok, mandarinok, 
udvaroncok, katonák lélegzése. Mire kell most számítania? Valóban halál 
fia, ha megszegi az etikettet? 

Mellbevágó gongszó töltötte be a teret, majd kisvártatva a miniszter 
szólalt meg. 

— Ég Fia! Teljesítettem óhajod, elhoztam neked az idegent, Li doktort, 
aki küldte néked az ördöngös szerkezetet, és Pao Csen mandarint, az ő 
pátfogóját. Si-vei miniszter szólt, éljél tízezer évet, ékes Huang-ti! 

Ebből vajon mi lesz? — tette föl magának a kérdést az olasz, és egyre 
hevesebben kezdett dobogni a szíve. Soha sehol nem érezte azt, hogy ilyen 
védtelen és kiszolgáltatott lenne, mint itt, ebben a nyomasztó, mégis 
lenyűgöző csarnokban. Az élete semmi, egy bogárnál is értéktelenebb! Ha 
úgy tartja kedve ennek a népségnek, a talpukkal tiporják el őt. 

— Szólhattok! — rebbent meg egy nazális hang. 

Ricci meglepődött, milyen erélytelenül cseng a császár hangja. De 
nyomban eltöltötte az öröm, hiszen semmi erőszakosságot nem vélt 


felfedezni benne. Csen válaszolt: 

— Ég Fia, hatalmas Huang-ti! Bocsáss meg nekünk, porszemeknek, 
hogy az utadba merészeltünk kerülni. Barátom, Li Ma-to, messzi földről jött 
tudós ember, aki nagyon megszerette Kínát, megtanulta nyelvünket, 
szokásainkat, és ez volt leghőbb vágya, hogy leboruljon színed előtt. 
Ajándéka is ezt a szándékát fejezte ki. Reméljük, örömöd telt az időmérő 
eszközben, és nem tolod félre adományozóját. Légy kegyes hozzánk, de 
leginkább őhozzá! Kérünk, tedd lehetővé, hogy megismerjen még olyan 
dolgokat, amelyeket nagybecsű személyed nélkül nem lenne lehetséges. 
Jóságodat, míg a bölcsesség meg nem fehéríti hajad, míg emléked él 
mindazok szívében, akik ismernek, ismertek, és majdan történeteid 
méltatják, nem felejtjük el. 

Csend követte a jóbarát szavait. Tömjén- és krizantémillatú csend. 
Ricci érezte, hogy a kőnek is szaga van, amelyen fekszik. De nem tudta 
volna meghatározni, milyen. Csupán ugyanazt érezte erőteljesebben, amit 
akkor érzett, amikor a kapun bejöttek, s az őr kinyitotta a gyaloghintó 
ajtaját. 

— Emelkedjetek fel! — szólalt meg a miniszter. 

Ricci felkászálódott, s a szeme sarkából igyekezett megvizsgálni a 
császárt, aki mozdulatlanul ült tónusán. Aranyban ragyogó atlaszköntöse 
mintha olyan nehéz lett volna, hogy attól még a kezét sem bírná megemelni. 
Rezzenéstelen arcában mintha némi érdeklődéssel csillogna jámbor szeme, 
a fején rubintokkal kirakott sokszegletű föveg szórta szikráit. Háta mögött 
fehéren díszelgő támla, amely kazettás megoldással volt kiképezve, fölső 
peremén arany domborítású timpanon, a trónus körül pedig hat darab, 
sárkányokkal díszített oszlop magasodott. Ennyit tudott nagyjából meglesni, 
de ezt is csak kellő óvatossággal. 

Jobb kéz felé az emelvény mellett nyílt egy ajtó, amely most hirtelen 
feltárult, s két szolga sietve hozta be az órát. Megálltak Ricci előtt fürkész 
tekintettel, hiszen aligha láttak eddig európai embert. Erre aztán olyan 
csend telepedett a teremre, mintha az emberek beszüntették volna a 
levegővételt. 

— Tedd a dolgod! — szólt rá a miniszter. 

Ricci egészen közel lépett a szerkezethez, és olyan varázslatos 
ügyességgel nyitotta ki aranyrámás üveg fedőlapját, hogy a módját senki 
nem tudta kilesni. Aztán a már előre a kezébe tartogatott kulcsot a 


megfelelő nyílásba illesztette, és gyors, rövid tekerésekkel felhúzta a lejárt 
spirálrugókat. Ezt követően az óra ketyegve elindult. 

De mit kell hallania: valami kuncogás ütötte meg a fülét. Ez bizony a 
trónus felől jött, tehát maga Van Li császár heherészett magában. A tömeg 
is morajlani kezdett, és kíváncsian nyújtogatták Ricci felé a nyakukat. Az 
óra járt, ezt egy billegő inga mutatta, amelyen egy rubinkő villogott. 


Jádevirág a kezét tördelte izgalmában, amikor Ricci a szobába lépett. 
Achátcsillogású aggodalmas szeme nyomban fölragyogott, ahogy meglátta 
a férfit. 

—- Ó, Jézusunk, de féltettelek! — ölelte át hevesen. — Éjjel furcsát 
álmodtam. A császár rút sárkánnyá változott és ártani akart neked! 

— Butaság. . . 

A nő a férfi arcát kutatta. 

— Nem vagy elégedett. 

— Hm. 

Jádevirág jobban ismerte már párját, mint az saját magát. A 
mozdulataiból, a nézéséből ki tudta találni a lelkiállapotát. 

— Másra számítottál. 

— Mi tagadás. — Ricci kibontakozott az ölelésből, kézen fogta kedvesét, 
leültek egy kárpitozott kerevetre. Térdük összeért, szemük fogva tartotta 
egymást. — Furcsa volt. Van Li császár egyetlen egyszer szólalt meg, és meg 
sem mozdult a trónszékén. 

— Ebben nincsen semmi furcsa. A Menny Fiának viselkedése, minden 
cselekedete rendjén való. Mi, kínaiak, nem vonjuk őt semmiért felelősségre, 
az ő személyét bírálat nem illetheti. 

Ez ismét új volt a férfi számára. Sosem kérdőjelezik meg az uralkodó 
viselkedését, cselekedeteit? 

— Ennyire szeretitek? 

Jádevirág összeráncolta szép homlokát. Ilyen grimaszt talán még sose 
vágott. 

— Ez még föl sem merült bennem. De szerintem más kínainak sem. A 
kérdés is érthetetlen. 

— Európában a köznép némely királyt rajongva imádja. 

Ezúttal a nőn volt a csodálkozás sora. 


— Igazán? De hát egy király nem lehet mindenkinek a kedves rokona! 

— Az valóban nem — mosolyodott el Ricci. — Lehet valakit anélkül is 
szeretni. 

Jádevirág nem tágított. 

— De oktalanság uralkodót szeretni. Tisztelet övezze az ország első 
emberét, ne rajongás! 

A férfi hosszan eltöprengett: vajon csak Jádevirág vélekedik így, vagy 
ez általános kínai magatartás? Mert ez ismét egy lényegi különbség lenne az 
európai meg a távol-keleti népek felfogása, az ország uralkodójához való 
viszonyuk között. A jövőben még erre is meg kell találnia a kielégítő 
választ. 

A konyha felől Bara vidám éneke hallatszott. Ugyanarra gondoltak, a 
szemek zavartan elkerülték egymást. Ricci a szóbeli engedély után sem 
szándékozott a szolgálólányhoz közeledni. Eljátszott ugyan a gondolattal, 
milyen lehet a bögyös kis hölgyet ölelni, de a tisztessége ennél tovább nem 
engedte. Örök hálával tartozik Istennek, hogy megadta neki Jádevirágot, s 
vele a szerelmet, nincs joga ezt beszennyezni. 

— Jöjj, kószáljunk egy kicsit Peking utcáin. 

— Teára szomjazom — mosolygott rá a nő. 

— Óhajod kedvemre való, Júlia. 

Ezúttal . csak szerényen öltözködtek fel, hogy a lehető 
legészrevétlenebbül közlekedjenek a külvilágban, az emberek között. Ricci 
nem tette föl jellegzetes csákóját, a nő gyors kézzel kendőt kötött fejére. 
Megszemlélte művét és nevetni kezdett. 

— Úgy festesz, mint egy maláji kalóz! — mondta Ricci. 

— Nem túl hízelgő, de vállalom — vigyorgott vissza az asszony. 

Ha azt remélték, hogy észrevétlenül ődönghetnek a nagyváros házai 
között, bizony tévedtek. Ricci sűrű szakálla már csaknem ősz volt, de 
tartása hercegi, vibráló szemében szüntelenül lángolt a kíváncsiság, s ezen 
jegyeket azonmód észrevette, aki rátekintett. Jádevirág pedig a legszebb 
korában lévő érett nő, aki valamennyi korosztályra hatást gyakorolt, lehetett 
az a férfi ifjú, javakorabeli, élemedett. Ahogy karonfogva vonultak a 
forgalmas utcákon, sikátorokban, a városlakók összesúgtak a hátuk mögött. 

— Elapadt a tejem, kedves idegen! — lépett eléjük egy vásott kis 
asszony, akinek riasztóan sápadt volt az arca a vérszegénységtől. — Két kicsi 
gyereket szoptatok otthon, és nincsen tejem. 


Ricci módfelett kínosan érezte magát, mert ezalatt megálltak a 
járókelők, és kíváncsian lesték, mi történik. 

—- Hogyan segíthetnék én rajtad, jóasszony... — kezdte el, de nem 
folytatta, mert Jádevirág megszorította a könyökét, és közbe is szólt: 

- Tessék, kedves, itt van ez a néhány rézkes, vegyél magadnak 
ennivalót. Ha jóllaksz, visszajön a tejed. Most pedig a híres Li doktor 
megérinti az emlőd, hogy mielőbb bekövetkezzék a javulás. 

A nő elvigyorodott, kivillantak letöredezett, feketéllő fogai, és egy 
gyors mozdulattal, ami az inggallérjának meglazítását jelentette, felkínálta 
csupasz, nyeszlett keblét a férfinak. Ricci kész tények elé volt állítva, a 
szégyentől majd elsüllyedt, de már nem lett volna tanácsos a feladat elől 
kibújni. Szakszerű, mintegy gyógyító mozdulattal helyezte tenyerét a 
fonnyadt bőrre. Valahogy egy régi imádság szövege kívánkozott ki belőle, 
azt mormolta el latinul fennhangon. A vásott asszonyság meg a körülállók 
úgy bámulták, mintha mágust látnának. 

— Egyél, és holnapra elered a tejed — mondta végül az asszonynak, aki 
könnyezett a megtisztelő érintéstől. 

— Sáng-ti fizesse ezt vissza néktek sokszorosan, kedves idegenek! Ezer 
évig gyönyörködjetek egymásban! — Elkapta Ricci kezét, és buzgón 
csókolta. 

A férfinak szinte erőszakkal kellett kiszabadítania magát, ami nehezére 
esett. Az összeverődött tömeg ellen is határozottságot kellett mutatnia, hogy 
útjára engedjék őket. Végtére is meglátták benne az elszántságot, s inkább 
alázattal kitértek. 

A következő utcán befordulva Ricci kérdőre vonta feleségét. 

— Mi ütött beléd, mondd? 

— Ej, de haragos a hangod — vágott durcás arcot Jádevirág. 

—- Amire most kényszerítettél, az egyenlő a sarlatánsággal. És ez a 
hitemmel és meggyőződésemmel összeegyeztethetetlen! 

— Csak rejtélyes híredet szerettem volna tovább növelni. 

A férfi ezzel semmit se tudott kezdeni. 

— Így sose tedd! 

— Pedig én jót akartam. 

Mit kezdjen ezzel a céltudatos — asszonnyal, aki még 
meggondolatlanságában is imádnivaló? 


— Hallgass ide, csinlin! — csillapodott le, és közelebb vonta magához a 
nőt. — Évek óta meghasonlásban élek. Az én keresztény vallásom napról 
napra megmérettetésre kerül, átértékelődik itt a te hazádban, amelynek 
nagyságát, sokszínűségét a mai napig nem érem fel ésszel. Megvan a 
magam keresztje, ahogy a katolikusok mondják. Örök vívódásban élek, 
nem is tudom, mire mennék a szerelmed nélkül. Immáron két évtizede hajt 
a vágy, hogy bejussak a császárhoz, amely betetőzheti végre küldetésemet. 
Igaz, ma megjelenhettem a Menny Fiának színe előtt, de a hagyományos 
etikett megakadályozott abban, hogy megnyílhassak előtte. Reménykedem 
benne, hogy újból hívat, és lesz olyan szerencsém, hogy végre 
megismerkedhetünk egymással. Ez mindennél fontosabb nekem, ezért 
bármit megtennék. De ehhez nekem hatalmas lelkierőre van szükségem, 
feddhetetlen tudósnak kell mutatnom magam, különben úgy elillanhat a 
remény, mint a hajnali köd nyáron. Szörnyű lenne, ha azt kezdenék 
híresztelni rólam, hogy én, a tudós Li Ma-to Peking utcáit járva tejet 
igyekszem fakasztani elapadt női emlőkből! Úgy vélem, többé be nem 
tehetném a lábamat a Tiltott Városba. 

Jádevirág úgy nézett föl rá, mint egy bűnbánó keleti madonna. Meg 
kellett rajta szakadni a szívnek. 

— Én jót akartam — nyafogta. De mielőtt még a férfi ismét indulatba jött 
volna, hozzátette: — Bocsánatot kérek. 

Ebből aztán nevetés lett, majd csókok, és lecsillapodva mentek tovább 
a kanyargós utcákon. Ezt követően bárki bármilyen kéréssel az útjukba állt, 
udvariasan elhárították. 

— Ide térjünk be! — mutatott Ricci egy vendégházra, ahonnan finom 
illatok lengedeztek ki. 

A tulajdonos, egy ösztövér, görbe ember, sűrű hajbókolással fogadta 
őket. Az olasznak nyomban feltűnt, hogy a férfinak le van vágva az egyik 
füle, s a heg még igen friss. 

— Jaj, kedves vendégek, fáradjatok be — nyájaskodott némiképp túlzón 
nálam kaphatjátok a legfinomabb teát egész Pekingben! Hová tetszik? — 
mutatott körül, s akkor látszott, hogy az egyik kezéről a négy ujja is 
hiányzik, csupán a kézfej és hüvelykujja maradt meg hibátlanul. 

— Oda — mutatott Ricci a sarokba. 

- Azt bizony a különleges vendégek számára tartom fenn, jól 
választottál, kiváló uram! 


Valóban meghitt kis szöglet volt, ülőgyékény és hímzett párna 
biztosította kényelmét, s az alacsony asztalkán élére fordított, téglalap alakú 
lampion adta meg a hangulatát. 

Letelepedtek lótuszülésben, aztán Ricci megkérdezte. 

— Mit ajánlasz nekünk, barátom? 

— Bármilyen teával szolgálhatok. Van zöld teám, vörös teám, sárga 
teám, fehér teám, fekete teám. És mindegyikből többféle változat is. 

Ricci társára tekintett: Jádevirág sokkal jobban ért az ilyesmihez. A nő 
megértette a szándékot, kérdőn fordult a  csonkakezű,  egyfülű 
vendéglőshöz. 

— Sárkányteád van-e? 

— Hogyne lenne, szépasszony! 

Az olasznak mosolyognia kellett. 

— És azt a sárkánynak melyik részéből főzik? 

A vendéglős olyan vadul és eszelősen kezdett nevetni, hogy Ricci 
megbánta tréfás kérdését. A szája fölszaladt a fogsora fölé, és látni engedte 
széles, vörös ínyét. 

- Nagyon mókás ember vagy, kedves uram, igazán jót mulattam — 
csendesedett meg aztán a fogadós. — Az erős főzetet nevezik nálunk 
sárkányteának. — Jádevirághoz fordult, s megkérdezte: 

— A rougui megfelel? 

— Igen, az jó lesz. 

— Ahogy óhajtjátok! 

Miután a vendéglős elsietett, a nő Riccihez fordult. 

— A rougui egy növény, és annak a levelét használják fel. 

—- Értem — mosolygott rá a férfi. — Azt tudod, hogy Európában 
egyáltalán nem ismerik a teát? 

— Igazán? Ez különös. Nem jöttek még rá maguktól arra, hogy bizonyos 
növények virágát, leveleit érdemes kifőzni? 

— De, arra rájöttek, csak nem élvezeti italra használják, hanem a 
gyógyításban. Kuruzslók, vajákosok szedik a különféle gyomnövényeket, 
cserjék leveleit, fakérget, azokat kifőzik, s a kotyvaszt beteg emberekkel 
itatják. Állítólag ők tudják, hogy milyen növény főzete milyen bajra jó. De 
azok többnyire förtelmesen rosszak, keserűek vagy savanyúak, és büdösek 
is. Emlékszem, nekem is meg kellett innom egy bögre zagyvalékot 


gyermekkoromban, amiben fehér fűz kérgét meg borsmentát főztek. 
Majdnem kihánytam, olyan rettenetes volt. 

— És meggyógyultál tőle? 

— Azért vagyok itt. Majdnem elemésztett a láz. 

— Biztosan a főzet segített? 

— Elég valószínű. Mert a fűz kérge tartalmaz kinint, amit a jezsuiták 
mára már bevált, titkos gyógyszerként alkalmaznak. 

Jött a vendéglős, lakkozott fatálcán hozta a porcelánkancsót és a két 
csészét. Lehelyezte eléjük az asztalkára és töltött is. Különleges illata 
betöltötte Ricci orrát. Már ebből le tudta mérni, hogy ez korántsem lesz 
keserű, mint a kinin. 

— A méz abban a tálkában van — mutatott egy kis edényre a fogadós. — 
Édesítsétek ízlésetek szerint. 

Ricci lelkét ünnepi hangulat járta át. A mézes tea kortyolgatása közben 
szemügyre vette a vendégeket, akik ugyancsak kitüntették tapintatos 
figyelmükkel. Csupa drága ruhás uraság, hivatalnok, tehetős ember 
teázgatott körülöttük. Az európai arra gondolt, hogy mit is tenne most 
otthon, Itáliában, ha nem ösztönözte volna őt egy belső kényszer a 
misszióra. Talán a római rendházban dolgozna valamilyen művön, talán 
minden este vezeklő imádkozások közepette térne nyugovóra, mielőtt 
magára csatolja önkínzó eszközét, ahogyan egyes fanatikus jezsuiták. De 
azt mégsem! Nem tudná elképzelni, hogy szöges láncot kapcsoljon a 
combjára. Ő Itáliában is bizonyára a maga természetét követné. Azt 
azonban el sem tudta képzelni, hogy mi lett volna vele akkor, ha beleszeret 
egy lányba, ahogyan ez itt megtörtént vele. 

Némely asztaltól barátságosan biccentettek feléje, amit szívesen 
viszonzott. Boldog volt, és egyszerre bizakodással várta a holnapot. 

— Ízlik? - kérdezte a nő. 

— Igen. 

Tényleg erős tea volt, egészen felélénkültek tőle. Ez lehetett az oka 
annak, hogy szíves szóval fordult a fogadóshoz. 

— Hol szenvedted el sérüléseidet, barátom? 

A csonkakezű, egyfülű ember nagyon készségesnek mutatkozott. 

— A koreaiak elleni háborúban, uram. Katonaember voltam, és hadba 
kellett vonulnom. Pár éve volt ez még csak, nem olyan rég. Mindjárt az első 
csatában majdnem az árnybirodalomba kötöttem ki. Egy bajtársam mentett 


meg, különben elvérzek. Haszontalanná váltam, leszereltek. Mire jöttem 
haza? A bátyám elhalálozott, itt maradt utána ez a teaház. A sors csak ilyen, 
sokszor megtartja azt, aki kihívja maga ellen, s elviszi azt, aki óvatosan él. 
Én sose voltam olyan ember, aki megijed egy papírtigristől, de most, hogy 
meg vagyok csonkítva, már nem akarok hősködni. Átvettem ezt az üzletet, 
és vidám ember lett belőlem. Semmit se csinálnék már ennél szívesebben. 

— A háborúnak hogyan lett vége? 

— A japánok most jót tettek velünk. Megtámadták Koreát, így nekünk 
megszűnt velük a bajunk. 

— A béke áldás! — bólintott Ricci. 

A fogadós hezitált valameddig. 

— Félek, hogy megint háború lesz. Na, nem Korea ellen, mert azok 
meggyengültek. Viszont a mandzsuk szívóskodnak. Nálam mindenféle 
ember megfordul, én sok esetben többet tudok ebben a teaházban, mint 
odatúl — fejével a Tatárváros felé intett — az udvari méltóságok. A mandzsuk 
már megszüntették velünk a kereskedelmet, kirabolják a kínai karavánokat, 
sok kalmárt meg selyemkufárt megöltek. Én mondom, Csun-hua, hogy lesz 
itt hamarosan ramazuri. 

Ricci valahogy nem vette komolyan a teaház gazdájának szavait. 
Ahhoz e pillanatban túl derülátó volt a jövőt illetően. Végre itt van 
Pekingben, már a császár is fogadta, remélhetőleg csak idő kérdése, hogy 
jól bevált módszereivel elkápráztassa az udvart. A mandzsu fenyegetés 
veszélyeztette eltökélt tervét, így nem akarózott neki Csun-hua szavait 
mérlegelni. 

— Köszönöm — hajolt meg ültében, s még valamit kérdezni szeretett 
volna, de a vendéglőst elszólították másik asztalhoz. 


— Hu, ez a tea! — mosolygott rá kipirult arccal, kissé ittasuk szemmel 
Jádevirág. A férfi már ismerte ezt a nézést, és tudta, mit jelent. Este egy 
érzéki istennő fekszik majd mellette az ágyában. — Hogyan tovább? 

— Holnap hívatnak a palotába. 

— Úgy véled? 

— Igen. 

— Ne légy elbizakodott! 

Matteo Ricci kiitta az utolsó kortyot a csészéből. 

— Továbbra sem árultam el nekik, hogyan kell felhúzni az órát. 

Eközben odakint lassan bealkonyult, az üzletek homlokzatán sorra 
kigyúltak a lampionok. Egy szennyes öltözetű alak ténfergett céltalanul, 
csupán szegecselt bőrmellénye állt rajta elfogadhatóan. Csupasz, inas karját 
ragacsos retek csúfította, szinte eltakarva a rajta tekergő sárkánytetoválást. 
Nem látott az a végtag vizet gyermekkora óta, legföljebb, ha eső verte. A 
járókelők elhúzódtak tőle, mert fertelmes bűzt árasztott, de őt ez a 
legkevésbé sem zavarta. Úgy lépkedett, mint akinek soha semmi gondja 
nem volt, és nem is lesz ezen a világon. 

A teaház előtt a levegőbe szimatolt, a kellemes illat megállásra 
kényszerítette. Bizony bemenne egy italra, kívánta is kegyetlenül, de nem 
lapult a zsebében egy nyavalyás rézkes sem. Sóváran tekintett be a nyitott 
ajtón, elábrándozva azon, milyen jó lenne úgy kortyolni azt a mézzel 
édesített meleg finomságot, ahogyan az a széparcú nő teszi. Áh! 
Megcsóválta a fejét és továbblépett. 

De valami hirtelen visszahátrálásra késztette. Az a nő meg a mellette 
ülő idegen arcú férfi módfelett ismerős volt. De hiszen az ott Li doktor, a 
nyugati majom! A némber pedig a hazaáruló Jádevirág! - Cöh! 

Heisza Guo olyan izgalomba jött, mint a leselkedő ragadozó. Most 
kardot rántani, berobogni és lemészárolni őket! Végre megkapná Vu Jing 
úrtól a járandóságot, amire immár nagy szüksége lenne. 

Ez azonban roppant kockázatos. Tudta, hogy a pár csient rejteget a 
ruhája alatt, amivel kitűnően bánnak. Ha még sikerülne is őket elintézni, a 
vendégek elkapnák, és ha ezt is megúszná, még mindig számolnia kellene a 
kíméletlen városi rendőrséggel. 

Heisza Guo a tehetetlenség gúzsában tipródott. 


XXII. 


A császári palota egy fényűzően berendezett lakószobájában három 
személy tartózkodott, leszámítva a két alabárdos strázsát. Maga az 
uralkodó, Van Li, továbbá Ven-da tábornok, aki békeidőben tanácsadóként 
szolgált, és Vu Jing, a becsvágyó mandarin, aki csak pár napja férkőzött a 
császár bizalmába, buzgó hívének mutatva magát. 

— Magasságos Huang-ti, Ég Fia! — hízelkedett a széles vállú, lapos képű 
mandarin lesütött szemmel. — Én mindenkor állok rendelkezésedre, 
szolgállak feltétel nélkül. Jövedelmező fűszerbolthálózatom, birtokaim 
téged is  gyarapítnak, várom parancsaidat, amelyek teljesítésével 
bizonyíthatom elkötelezettségemet. 

A selyemkárpitos fal zöldben ragyogott, a kárpiton mértani alakzatban 
tömérdek apró jégvirág fehérlett. Az uralkodó egy magasított, díszes 
hencseren ücsörgött lótuszülésben, két alattvalója finom szövésű szőnyegen 
kuporgott a sarkán. E pillanatban félrelibbent egy nehéz drapéria, és egy 
telt, tar fejű férfi lépett be nesztelenül. Mint valami szobakutya, föllépett 
Van Li mögé, és ott lekuporodott. Kopaszsága láthatóan szőrtelenségből 
fakadt, hiszen szemöldöke sem volt. Fehéren világító fejét kék erek 
hálózták be, szeme csupán vékony rés, keskeny arcán állandó félmosoly. 

— Ez igazán örvendetes — szólt bosszús hangon a császár, mert reggel 
ismét megállt a csodaóra. — Honnan is jöttél te, hívünk? 

-  Kantonból, ragyogó  Huang-ti. Családom még ott lakik, 
boldogságban, de ki tudja, meddig tart ez a felhőtlen élet. — Vi Jinget kicsit 
feszélyezte a kopasz eunuch feltűnése. Hiszen abban bízott, hogy felkelti a 
császár érdeklődését. De Van Li nem kérdezett vissza, ezért a mandarin 
kéretlenül folytatta. — Azért bátorkodtam a magam irányába terelni a szót, 
mert van egy aggályos dolog, amire fel szeretném hívni a figyelmet, Ég Fia! 

A császár csapongó gondolataiba ezúttal sem tudtak beférkőzni a 
jövevény szavai. Ő fényessége azon kesergett, hogy uralkodó létére sem 
tehet meg bármit, be kell tartania azt a viselkedésformát, ami az udvar 


sajátosságaiból fakad. Iegnap a fogadás után Si-vei miniszter északra 
utazott, hogy az ottani földbérleti jogvitákat közelebbről megvizsgálja, erre 
ma reggelre megint elromlott az óra! Nem akart gyermetegnek se látszani, 
hogy ennyire bomlik egy Európában gyártott szerkezetért, de valahogy 
mégis újból ide kell hívatni azt a Li doktort, hogy megint működésbe hozza, 
ha tudja. Igen ám, csakhogy kit küldjön el az idegen tudósért, hogy senki se 
érezze magára nézve méltatlannak ezt a megbízatást. 

Ven-da tábornokot viszont érdekelte a mandarin aggálya, meghajlással 
kért engedélyt a császártól, hogy kérdezhessen. 

— Mire szeretnéd a figyelmünket felhívni? 

Vu Jing kifejezéstelen képét most megbolygatta a lehetőség. Vér tódult 
bele, és a szájáról sietve botladozott le a panasz: 

-  Nagyuram, nem nézhetjük tovább tétlenül a keresztények 
furakodását! Kantonban már legalább hatszázan áttértek a vallásukra. 
Veszélyes alakok, a hitüket valami ügyefogyott Jézus nevű 
szemfényvesztőtől eredeztetik, aki meghalt a keresztfán az emberiségért. 
Micsoda szamárság ez!... Nagyon ravaszak, mert megbocsátást hirdetnek, 
elvetik az emberölést meg a lopást, de közben ők gyilkolnak, és meg 
akarják szerezni a világot. A portugálok is ravaszak, de ezek a jezsuiták 
még azoknál is cselesebbek. Ez egy veszedelmes, elvakult szerzetesrend, 
akik a fejükbe vették, hogy keresztény hitre térítik Kínát. Ügyesen 
helyezkednek, lekenyerezéssel igyekeznek megnyerni azokat, akiket aztán 
át akarnak téríteni. Ördöngös szerkezeteket, órákat  ajándékoznak 
befolyásos személyeknek, de én átlátok rajtuk, engem nem téveszt meg a 
mesterkedésük. .. 

Van Linek csak az ütötte meg a fülét, hogy , órákat ajándékoznak 
befolyásos személyeknek", különben az elmarasztaló beszámolóra nem is 
figyelt. Alapvetően elmélázó természet volt, aki másképpen gondolkodott, 
mint egy köznapi ember. 

— Ah! Mondd csak, hívünk, hajlandó vagy szolgálatot tenni a mi 
megelégedésünkre? — kérdezte teljesen váratlanul. 

Vu Jing szíve nagyot dobbant örömében. Erre várt, mióta beügyeskedte 
magát a Tiltott Városba. 

— Rendelkezz az életemmel, ragyogó Huang-ti! 

Ezt nagyon jól kitaláltam! — örvendezett magában a császár. Vu Jing 
még nem vert gyökeret a palotában, még gondolkodás nélkül és kellő 


lelkesedéssel várja a parancsait. 

— Menj, hozd nekem el Li doktort! Indítsa el megint az órát! 

A mandarin mindenre számított csak erre nem. Fölpillantott a kazettás, 
sötétzöldre lakkozott mennyezetre, nem szakad-e rá. Egy pillanatra már 
zuhanni látta az egészet, de aztán megrázkódott, és tanácstalanul meredt 
Van Li hasára. Éppen el szerette volna mondani, csak a császár nem hagyta, 
hogy ez a Li doktor a legmegátalkodottabb valamennyi jezsuita között, 
éppen ettől kell leginkább óvakodni! Most már kockázatos lenne 
becsmérelni, hiszen különleges ajándéka egyöntetű sikert aratott a 
palotában. 

— Az Ég Fia válaszod várja! — horgadt fel ingerülten Van-da tábornok. 

Vu Jing észbe kapott. 

— A legnagyobb örömmel tejesítem. Magasságos! — hazudta. 


A szerelmes éjszaka mámora még bennük volt, amikor Bara feltálalta 
nekik a reggelit. Riccinek szembetűnt, hogy mostanában már a szobalány 
szolgálja fel az ennivalót, nem pedig Han Tao-kuo. És nem is akárhogy: 
Bara rendkívül csinos öltözékben tett-vett álmos szeme előtt, mintha éppen 
az lenne a szándéka, hogy magára irányítsa a figyelmet. 

— Különös — állapította meg, miután elmajszolt egy főtt tojást —, ez a 
lány úgy lófrál itt előttem, mintha tetszelegni akarna. 

Jádevirág tartózkodón rásandított. 

— Jól látod, szerelmem. 

— Csak nem te kérted meg erre? 

— Rájöttél? 

— De miért? 

— Hogy véletlenül se hidd azt, hogy kisajátítalak. 

A férfi sehogy se értette ezt a gondolkodást. 

— És ha megcsalnálak, nem fájna? 

—- De, nagyon. Mégis elfogadnám, mert mindennél és mindenkinél 
jobban szeretlek. 

Ezen aztán rágódhatott a férfi, de nem sokáig, mert az élet tálcán 
kínálta fel a nap első eseményét. Han Tao-kuo vágódott a fogadószobába, és 
izgatottan jelentette: 

— Uram, Vu Jing kéri, hogy fogadd őt! 


— Hogyan? — nézett nagyot Ricci. — És ő azonos azzal a... — Kereste a 
szavakat, de a belsőszolga kitalálta, mire céloz ura. 

— Igen, ő az! 

Lett ám nagy izgalom a házban. Noha Ricci még sosem találkozott a 
hírhedt mandarinnal, alárendeltjei sem, de maga a név a rettegést testesítette 
meg számukra. 

— Menj, kedvesem — fordult a felbukkanó Barához —, hívd át azonnal 
Csen barátomat! Addig várakoztassuk Vu Jingot! 

Így is történt. Pao Csen meglepően hamar megjelent, arcán 
csodálkozással, majd kisvártatva a tagbaszakadt Vu Jing lépte át óvatos 
hiúzlépéssel a szoba küszöbét. Mintha attól kellett volna tartania, hogy 
kivont karddal várják. 

— Hozott a szerencse a házamba, uram! — előzte meg a köszönésben 
Ricci, és szélesen elmosolyodott. 

— Tisztelettel köszöntelek, neves Li doktor! — hajolt meg Vu Jing, de 
nem túl mélyen, hosszú körmeivel szakállát babrálva. — Az Ég Fia küldött 
hozzád, az ő kérését kell tolmácsolnom feléd. 

Mielőtt még Ricci bármit felelhetett volna, Csen ragadta magához szót. 

— Ez mindenképp örömteli! De te, Vu Jing örömmel jöttél-e ide? 

Az uraság széles mellkasa mintha vízzel szívta volna fel magát 
pukkadásig, megduzzadt, kifejezéstelen képe eltorzult. Kis híján felrobbant 
a méregtől, hogy őneki, aki már több alkalommal is meg akarta öletni ezt az 
idegent, most kedvesnek kell hozzá lennie. 

- Nem sejtem, mi rejlik tapintatlan kérdésed mögött — igyekezett 
higgadt maradni, és aztán, mint akinek a fogát húzzák, kimondta -—, de 
örömmel hoztam a császár üzenetét. 

Csen gúnyosan kinevette, ám Ricci tompítani szándékozott barátja 
bántó viselkedését. 

— Köszönöm, és hallgatlak. 

A vendégnek össze kellett szednie magát, hogy tolmácsolja a császár 
szavait. Szíve szerint most átkozódva sarkon fordult volna, aztán rövid időn 
belül visszatérne egy szakasz martalóccal, kardélre hányna ebben a házban 
mindenkit, s pozdorjává zúzná a berendezést is a szemfényvesztő 
eszközökkel együtt. 

— A Fényességes Van Li kéret téged, Li doktor, hogy indítsd el ismét a 
csodaórát. Ha teljesíted akaratát, kegyes lesz hozzád, meglátod. 


Ricci barátságos képpel bólintott. 

— Készséggel engedelmeskedem, uram! Mikor indulhatok? 

— Azonmód, ha kérhetlek. — A mandarin metsző pillantást vetett 
Csenre, és flegmán odavágta: — Ám ezúttal egyedül. 

Ez kissé elgondolkodtatta az olaszt. Ádáz ellenségével járuljon a 
császár színe elé, és még a megbízható barát sem lehet mellette? Most erre 
mit válaszoljon, hogy Vu Jing ne sejtse meg félelmét? Legalább 
megkérdezhetné Jádevirágot, neki biztosan lenne valami okos tanácsa. 
Mindegy, nem mutat bizalmatlanságot, az lesz talán a legokosabb. 

— Ezer örömmel, jeles uram, egy pillanat alatt elkészülök! Várakozz 
addig odakint! 

Ahogy Vu Jing kitette a lábát, Pao Csen már mondta is magáét. 

— Okosan viselkedtél, Li Ma-to! Útközben semmi bántódás nem fog 
érni, hiszen épségben kell a császár elé vinnie. A TIatárvárosban 
kézenfekvő, hogy nem mer hozzád nyúlni, tehát ott sincs mitől tartanod. 
Bizonyára a keleti kapun mentek be, ahogyan legutóbb is, és azon is 
akarnak majd kiengedni. Azt tanácsolom, eszközöld ki, hogy a nyugati 
kapun távozz. Érted, mire gondolok? Én ott foglak várni. 

Ricci átgondolta a tervet. 

— Jól van, barátom! De azt szeretném, ha most elkísérnél. 

— Rendben. De csak feltűnés nélkül. 

Ahogyan legutóbb, császári gyaloghintót biztosítottak a külhoni tudós 
számára. Most azonban Ricci csak egyedül ült a lefüggönyözött fülkében, 
így a hordárok fürgén cipelték őt a Tiltott Város magas falai felé. Vu Jing 
gyalog szaporázta a batár mellett, nehogy elillanjon az értékes madárka, 
mert az egyenlő lenne a császári kegyvesztettséggel. Ricci bátortalansága 
nyomban elillant, amikor a hátsó kisablakon át megpillantotta Pao Csent 
meg Paj Si-ent, akik távolról, lóháton követték őket. 

Ismét áthaladtak a kapu alatt, amelynek szélességét az olasz ezúttal is 
megcsodálta. Állítólag ezek a bástyafalak olyan szélesek, hogy a tetején 
kiképzett úton tizenkét lovas fér el egymás mellett. Igen csak féltheti az 
életét Kína mindenkori császára, hogy ilyen citadellák közé rendezkedett 
be. És ezt még csak nem is egy hazai uralkodó építtette meg, hanem a 
régmúltban a mongol Kubiláj kán. 

Az őrparancsnok megmotozta Riccit, ám ezúttal nem talált nála 
fegyvert. Ezen nem ő, hanem inkább Vu Jing csodálkozott el. 


Természetesen nem sejtette, hogy ennek oka van, hiszen a tudós majd egy 
másik kapun át szándékozik eltávozni. 

A gyaloghintó ablakait már nem kellett elfüggönyözni, így Ricci 
kellőképp  kigyönyörködhette magát ebben a különleges világban. 
Csodálatos épületeket, pagodákat, tornyokat látott, kövezett, oszlopos 
teraszokkal, helyenként megbújva díszesen faragott parkokkal, ahol kecses 
szaletlik hívogattak. Hanem most nem álltak meg a Legfelső Harmónia 
Palotájánál, hanem kisebb falakat érintve egy hátrább lévő épületcsoportig 
haladtak. A gyaloghintó végre megállt, Vu Jing saját kezűleg nyitotta ki a 
fülke ajtaját. 

— Most a Menny Fia ebben fogad! — mutatott egy büszke épületre. — 
Többnyire itt tartózkodik, a múltkor csingming napját ünnepelte a Legfelső 
Harmónia Csarnokában, azért tartózkodott ott. Ez, amit látsz, az Égi 
Tisztaság Palotája! — dicsekedett friss tudásával a mandarin. 

Beléptek a terembe, amely ugyan kisebb volt, de fényűzőbbnek tűnt, 
mint a Legfelső Harmónia Csarnoka. És az előző naphoz képest jóval 
kevesebb személy is tartózkodott benne. 

Ricci, ahogy közeledtek a díszes trónus felé, nem restellte alaposan 
szemügyre venni a császárt. Távolról még lehet, közvetlen közelről úgysem 
lesz módja megvizsgálni. Most, hogy jobban látta, nagyjából vele 
egykorúnak ítélte meg, bár arca — akár egy szobor — időtlennek és 
kifejezéstelennek tűnt. 

Van Li sárgában pompázott, amolyan császársárgában, amely 
jellegzetesen a kínai uralkodók színe volt. Vörös indákkal különféle hímzett 
motívumok díszelegtek palástján, s a fáklyák és lámpák fényében villóztak 
rajta a drágakövek. Fejét ezúttal egy fekete-vörös föveg fedte, tetején 
aranytornyocskával. A trónusra három lépcső vezetett fel, jobbról, balról és 
középről, szépen faragott aranyozott korláttal ellátva. A háttérben 
gyönyörűen vésett paraván emelkedett, a császár feje felett vörösben 
ragyogó álmennyezet volt kiképezve, amelyen különféle aranysárkányok 
tekergőztek. A nagyterem mennyezetét egyébiránt lila lakkozású kazetták 
sokasága alkotta, amelyekben egyéb színek is gazdagon előfordultak. 

Mielőtt még, elhasaltatták volna, meglátta a trónus jobb oldalánál az 
órát. Egy pompásan kimunkált komódszerű kasztnira volt rátéve, mintha 
csak oda készítette volna az európai mester. 


Ekkor valaki megérintette a vállát, s ahogyan tegnap is, Ricci elhasalt 
az Ég Fia előtt. Valahogy most kevésbé félt. Pontosan érezte, hogy amíg az 
óra elindításának titkába senkit se avat be, bántódás nem éri. És ehhez még 
megérezte a császár iránta tanúsított kíváncsi jóindulatát is. 

— Miért nem működik a szerkezet? — érdeklődött indulatmentes hangon 
Van Li. — Beszélj! 

— Azért, mert lejárt. 

Egy kéz megragadta, és fölemelte térdeplő helyzetbe. Ricci tudta, hogy 
továbbra se nézhet a Középső Birodalom uralkodójának szemébe, csak 
felelhet annak kérdéseire. 

— Lejárt? Az mit jelent? 

— Menny Fia, fényességes Huang-ti, az órában van egy mozgató spirál, 
ami csak az én kezemnek engedelmeskedik. Nem ördöngösség, de anélkül 
nem megy. Ha minden nap felhúzom, soha nem fog megállni! 

— Ó, nagyszerű! — kiáltott fel magáról megfeledkezve a császár. — 
Akkor húzd most fel, és holnap, mielőtt még lejárna, jöjj a palotába és ismét 
tedd meg! 

— Ezer örömmel! — hajolt meg úgy térdeplő helyzetben az olasz. 

Háta mögött Vu Jing halk, visszafojtott szitkozódását hallotta. Ha 
máshol lennének, nyomban beledöfné a kardot ez az álnok ember, az olasz 
ebben egészen biztos volt. 

— Állj fel, és végezd el a munkád! — szólt ekkor barátságos tónusban 
Van Li. 

Ricci ugyanazt tette, amit tegnap. Fölkászálódott, odament az órához, 
kinyitotta az üveg fedőlapját, a kezében lévő kis kulcsot a nyílásba 
illesztette, és kattogó, fémes hangot hallatva felhúzta a spirálrugót. 
Mindenki nyújtogatta a nyakát, a mérges Vu Jing is, de senki nem láthatott 
semmit. Valóban azt hihették, hogy az óra valamilyen okból csak a , fehér" 
tudós kezének engedelmeskedik. Ricci látószögében benne volt a császár: 
pontosan érzékelte, hogy ő is ég a kíváncsiságtól, hogy kifürkésszen 
valamit, de mégsem mozdult meg a trónon. Vajon miért? 

Miután elvégezte a dolgát, a vigyázó strázsák nyomban körülfogták, 
kivezették a teremből Riccit. A szabadban egy pimasz arcú fiatalember 
lépett eléje. Öltözékéből ítélve a főrangúak közé tartozott. 

— Á, te vagy Li doktor! — állapította meg. 

Vu Jing vállal erősen megtaszította az olaszt. 


— A trónörökös! Megadni neki a tiszteletet! 

És ő mindjárt a földig hajolt. A tudós se habozott, azonmód követte a 
mandarin példáját. Igen, hallott ő már a tizenkilenc éves hercegről, akit Csu 
Csang-lónak hívtak. Csen szerint becsvágyó fiatalember, apját pipogyának 
tartja, és minden zokszó nélkül átvenné helyét a trónon. Ráadásul vannak is 
hívei, akik segítik őt ebben a törekvésében. 

— Valóban olyan okos vagy, mint ahogy rebesgetik? 

— Én ezt nem ítélhetem meg, fényességes — válaszolt Ricci, még mindig 
görnyedt állapotban. 

— Egyenesedj fel! Megengedem, hogy rám nézz... Mivel tudsz te 
többet, mint a kínai tudósok? 

Csang-lo ugyancsak sárga öltözéket viselt, amely ezüstszálakkal volt 
hímezve. Derekán gazdagon díszített széles öv melyről jádekő-berakásos, 
aranyozott markolatú kard függött alá. Arcvonásaiban hasonlított apjához: 
orruk egyformán hosszúkás, ám amíg Van Li császár ábrázata nyugalmat 
árasztott, addig fiáé élénk, zaklatott volt. 

— Fényességes herceg! Számat sohasem hagyták el ezek a szavak. És 
nem is gondolom azt, hogy én többet tudnék másoknál. Magam úgy 
vélekedem, hogy talán tudok olyasmit, amiről esetleg a kínai tudósok még 
nem hallottak. Én viszont a ti tudósaitoktól tanulok, mert ők másban 
tájékozottak. 

A herceg gyanakvó szemmel méregette az európait. Egy nálánál 
magasabb, nyílt tekintetű, hosszú, őszes szakállú férfit látott, akinek a lénye 
rokonszenvet ébresztett benne. Hirtelen elnevette magát. 

— Nagy kópé vagy te, Li doktor, de tetszel nekem! — Erre a dicséretre 
Vu Jing vadkan módjára horkantott. — Mondd, vannak neked olyan zenélő 
huncutságaid, amilyet az egyik mandarinnál láttam? 

Ricci némiképp meglepődött, de helyén volt az esze. 

— Az a mandarin bizonyára tőlem kapta ajándékba. 

— Persze, hogy tőled kapta, én se mondtam mást! — indult fel Csang-lo. 

—- Most nincsen, fényességes herceg, de a napokban várok egy 
szállítmányt. Természetesen örömmel ajándékozok neked belőle. 

A herceg hellyel-közzel elégedett volt a válasszal, ámbár szíve szerint 
már azonmód elfogadott volna Riccitől egy zenélő dobozkát. Bólintott 
némiképp durcásan, és másra terelte a szót: 

— Európában mit tudnak rólunk, kínaiakról? 


— Az egyszerű közemberek vajmi keveset. A művelt emberek már 
valamivel többet. De igazán csak az lehet tisztában Kína nagyságával és ősi 
kultúrájával, aki idejön, bejárja az országot, megismeri a nyelvét, a 
művészetét, a hagyományait, a vallását. Én már tizenhét éve élek itt, és csak 
mostanában kezdem felfogni, hogy milyen szerencsés ember vagyok. — 
Tisztelete jeléül bókolt a herceg előtt. — Minden elismerésem ennek a 
népnek, aki befogadott, és mutatott nekem egy másik életformát, 
bizonyítván, hogy így is lehet szépen élni. 

— De te téríteni jöttél ide, nemde? 

— Az elején talán ez volt a célom — ismerte el Ricci, majd megtoldotta 
egy finom füllentéssel: — De mostanra ez már korántsem elsődleges. 

Csu Csang-lo önkéntelenül kihúzta magát, kis ideig hunyorogva leste 
az idegen tudóst, aztán meglepő dolgot mondott: 

— Majd igénybe veszem a tudásodat, ha eljön az ideje. Most elkísérlek a 
kapuig. 

Odalépett a várakozó gyaloghintóhoz, fürgén beugrott, és intett 
Riccinek, hogy kövesse. Az ajtót Vu Jing csukta be utánuk, s ahogyan 
idefelé is, majd ahogy nekiindultak, gyalogosan haladt a batár mellett. 

— Tudod-e, Li doktor — magyarázott Csang-lo a fülkében ringatózva —, 
hogy ezt a császárvárost a mongol zsarnok uralkodóknak köszönhetjük? 

— Igen, hallottam róla. 

A herceget kicsit elszomorította a válasz, de azért mégis nekifogott: 

— A műveletlen mongolok négyszáz évvel ezelőtt meggyalázták Kínát! 
Ugyan ideig-óráig uralták ezt az ősi földet, ennek történelmi távlatban nincs 
túl nagy jelentősége. Kína régebb óta van, és sokkal tovább lesz, mint a 
rabló népek. Látszólag gyávák, sebezhetőek vagyunk, pár évtizedig képes 
felettünk zsarnokoskodni idegen hatalom, de aztán elbuknak, elemészti őket 
ez a hatalmas föld, belefulladnak népünk tengerébe. Azt őrizzük meg tőlük, 
amit magunk is hasznosnak tartunk. Ahogyan ezt a Tatárvárost, amit 
Kubiláj építtetett, aki mongol létére elég széles látókörű uralkodó volt. 
Ámbár, kánnak neveztette magát, de követte a kínai császárok ceremóniáit. 
De erről kell, hogy legyen tudomásotok, mert élt akkoriban az udvarban egy 
híres európai utazó, Ma Po. Ő magas hivatalt töltött be a kán mellett. 

— Igen, Marco Polo hozott legelőször megbízható híreket Kínáról. 
Munkásságát kevesen ismerik, mert még az én hazámban, Itáliában is nehéz 
a feljegyzéseihez hozzájutni. 


A herceg egy pillanatra elmélázott a hallottakon. 

— A dicsőség sokszor azon múlik, milyen mértékben őrzi meg az utókor 
nagy műveinket. 

Ezt a bölcsességet eddig Ricci ki se nézte a fennhéjázó trónörökösből. 
Az is elismerésre méltó, hogy van tudomása Marco Pólóról, akit a kínaiaik 
Ma Po néven emlegetnek. Erősen kétarcú személyiség: első pillanatra 
pimasznak tűnik, majd megvillan becsvágya, aztán elgondolkoztatja az 
embert jártasságával, fogékony elméjével. 

— A nyugati kapun szándékozom kimenni — jutott eszébe Riccinek. 

- Ahogy óhajtod! — bólintott rá Csang-lo, és kikurjantott a 
hordároknak. — A vakondjárathoz vigyetek! 

Vu Jing képe elváltozott. 

— A keleti kapun jöttünk be! — horgadt föl. 

A hercegnek nem tetszett ez a durva megnyilvánulás. 

— Lódarázs csípett meg, eszetlen! 

— Tízezer bocsánat, fényesség! — kapott észbe a mandarin. — Azt hittem, 
ott engedjük ki a látogatót, ahol bejött. 

Csu Csang-lo arcán Ricci először látta meg azt a haragos fölényességet, 
amelyet később annyiszor megfigyelt. A fejét felvetette, arcizmai 
megfeszültek, és fojtott hangon szólt: 

— Új törvényt alkotsz, eszement, az én városomban? 

A hordárok kivételes érzékkel megállították a gyaloghintót. A herceget 
olyan indulat öntötte el, hogy attól lehetett tartani, kardot ránt, és miszlikbe 
aprítja a magáról megfeledkezett férfit. 

Vu Jing úgy hasalt el a díszköveken, hogy mellkasa nagyot csattant. És 
nyüszített, mint a kutya. 

-— Én balga barom, ostoba szamárcsődör, mit merészeltem! — 
szidalmazta magát, és öklével verte tulajdon tarkóját. — Ékes herceg, ifjú 
bajnok, ítélkezz felettem, büntess meg, vedd el nyomorult életem! De csak 
beszennyeznéd tiszta kezedet szennyes véremmel, ó, aranyszívű, nemes 
lelkű uram! Kegyelmezz, kegyelmezz oktondi fejemnek! 

Ricci nem sejtette, milyen hatást gyakorol a trónörökösre ez a hitvány 
esdeklés. Mert belőle undort váltott ki. Mennyire jellemző! Éppen a gyilkos 
természetű, engesztelhetetlen emberek a leggyávább férgek. Milyen kár, 
hogy ilyen természetű alakok is születnek ebben a csodálatos országban! 


Csang-lo kifújta dühét, tenyerével rácsapott a könyöklőre, mire a 
gyaloghintó újból elindult. Vu Jing föl sem mert tekinteni, amíg még 
hallotta a hordárok talpának csattogását. 


Ahogy Ricci kilépett a nyugati kapun, nyomban meglátta Csen barátját 
meg a szolgáját. Rajtuk kívül senki nem várta őt, tehát veszélytől nem 
kellett tartani. Csen eléje vezette Csa lovát, aminek módfelett megörült. 
Átadta a kantárszárat, Ricci nyeregbe szállt. 

— Szükséges volt az óvatosság! — jegyezte meg mindjárt. — Vu Jing 
most a saját levében fő! Meghiúsítottuk a tervét. 

Csen felröhögött. 

— Mindenki érdeme szerint! 

Megeresztették a kantárszárat, a három lovas beügetett egy szűk 
utcába. Afféle örömnegyed lehetett, kecses nők őgyelegtek a színesre festett 
homlokzatú házak előtt. Pao Csen hirtelen visszafogta hátasát, a másik kettő 
mellé ugratott. 

— Tudjátok, hol járunk? 

Paj Si-en mondta is a választ. 

— Ez a , pillangók?" negyede. Ha az embernek szerencséje van, akár 
hercegnőt is találhat a kéjnők között. 

— Csak nem eljárogatsz ide, koma? — kérdezte nevetve az ura. 

— Nincs nekem annyi pénzem, sziensön. — felelte a jó szolga ravaszul 
hunyorogva. — Nem fizet engem olyan jól a gazdám. 

Ezen aztán Riccinek kellett hahotáznia. Igazán derék és belevaló 
legény ez a Paj Si-en. Sokat köszönhetnek mindketten neki. Hűsége 
mindenkor elvitathatatlan, és nem mellesleg remekül forgatja a kardot is. 

— Hanem ha már itt vagyunk, kicsit ismerkedjünk meg ezzel a világgal! 
— javasolta Csen, és mindjárt egy üzlet elé irányította a lovát, amelyre ki 
volt írva: , A babsajt ízletes eledel./Ha eszed, minket se feledel." 

— Megéheztél, barátom? 

Csen leugrott a földre, s intett, hogy kövessék. Matteo Riccinek ugyan 
nem fűlött hozzá a foga, de látva társai lelkesedését, nem ellenkezett. A 
kantárszárakat mindjárt megragadta egy vénasszony, akinek egészen hegyes 
és előreugró volt az álla, ami teljes fogatlanságára vallott. Ez be is 
igazolódott, amikor megszólalt. 


— Uracskák, drágák, jaj, egyem a májatok, milyen jó helyre jöttetek! Ide 
csak ide! A mi babsajtunknak varázsereje van, még a korhadt karót is 
megedzi! Fáradjatok csak be, ott vár benneteket Aranyrügy és Felhőcske! 

— Nem vagyok éhes — hajolt Csenhez Ricci. 

— Ki akar enni? Kövess, ilyet is kell látnod. 

Ketten léptek be az üzletbe. Paj Si-en illedelmesen hátra maradt: 
mégsem mehet be oda uraival, ahová nem hívják. 

A helyiség belül egész másképp festett, mint amire Ricci számított. 
Cinóbervörös függönyök lógtak le a plafonról, ablak sehol, csak lampionok 
sora. A párnázott falak egészen kirekesztették az utca zaját, és a csend 
egyszerre megnyugtató hatást gyakorolt rá. 

Két kecses mozgású leány jelent meg, és apró, furcsa léptekkel jött 
eléjük. Ajkukon megelőlegezett mosoly, az európai férfi szemében 
indokolatlanul túlzó. Öltözékük leheletkönnyű batiszt pongyola, ami sejteni 
engedte hibátlan idomaikat, sőt a mellrózsa és szemérem sötét foltját is ki 
lehetett venni, ami Ricci számára mellbevágással ért fel. Arcuk rizsportól 
fehérlett, szájuk élénkpirosra volt kifestve. 

—- Örvendünk, hogy ily korai órában betértetek hozzánk — szólt a 
magasabb, és gyakorlott mozdulattal bókolt, ahogyan társa is. — Az én 
nevem Aranyrügy, a testvérkémé Felhőcske. Állunk rendelkezésetekre. 

Az olasz kitalálta, hogy egy , olyan?" házba tévedtek — a homlokzaton 
díszelgő felirat megtévesztő... Vagy éppen tréfának szánták azt a két sort. 
Első gondolata az volt, elmenekül, hogy még a gyanú árnyéka se vetüljön 
őrá, ha esetleg Jádevirág erről tudomást szerez. Azonban fellobbant benne a 
kíváncsiság, hiszen ilyen helyen még nem járt, és hát, amit azért vonakodva 
vallott be magának, hatást gyakorolt rá a két pillangó. Tizenhat-tizenhét 
évesek lehettek, tökéletes alakkal megáldva, és érzéki gyümölcseik úgy 
kívántatták magukat, ami maradásra bírta. 

— Telepedjetek le — mutatott egy sokszögletű asztalkára Aranyrügy, 
amelyet alacsony háttámlás kerevetek fogtak körül. — Semmit se teszünk 
ellenetekre, mindent csak a javatokra. 

— Jöjj, Li Ma-to — tekintett rá fülig vigyorral Csen. — Abból még semmi 
rossz se származik, ha kicsit kifújjuk magunkat. 

Kényelembe helyezkedtek, mialatt Ricci korholta magát, hogy nem tett 
ellenvetést. Valahogy belülrekedtek tiltakozó szavai, hiszen ez most egész 
más irányból hatott férfiasságára. A gyönyörű Jádevirág már elmúlt 


harmincéves, amikor megkapta, és bizony mostanra a negyven felé közelít. 
És hiába tetszetős és vonzó teremtés még mindig, ezek a hamvas bőrű ifjú 
hölgyek egészen más érzelmeket szítanak benne. Azt azonban erősen 
megfogadta, hogy miután kielégítette kíváncsiságát, távozásra sarkallja 
magát. 

A lányok varázslatos ügyességgel vették le a két férfi cipőjét, aztán 
csivitelve faggatóztak: 

— Kényelmes így nektek? Hozhatjuk a hely különlegességét? 

— De tüstént! — nevetett nagyot Csen, és rávert Felhőcske hegyes 
tomporára. 

A két lány ellibbent, Ricci kérdőn tekintett a mandarinra. 

— Én tudni fogom, meddig mehetek el. 

Pao Csen ráhunyorgott, mintha igyekeznék a veséjébe látni. 

— Semmire se akarlak ráerőltetni. És te se határozz semmiről. Magától 
kell jönnie — bukott ki száján a nevetés, mire Ricci is elmosolyodott. 

Az asztalkán borókaillatú füstölő eregette vékony fonalát a mennyezet 
felé, a talpukat puha meleg szőnyeg cirógatta. A lányok ketten hoztak be 
egy tálcát, amiben volt valami rendkívüli báj. Lehelyezték terhüket az 
asztalra, majd Aranyrügy Ricci mellé ült, Felhőcske Csenhez telepedett. 

— Mit hoztatok? — kíváncsiskodott a mandarin. 

A lányok már tették is a dolgukat, porcelánkancsóból gőzölgő teát 
töltöttek lapos csészébe. A méz hozzátétele előtt kérdőn tekintettek a 
férfiakra, jóváhagyó biccentésüket várva. 

— A maotajt is hozzáadjuk? 

— Azt külön fogyasztom -— válaszolt Csen. 

Ricci ritkán ivott rizspálinkát, többnyire kerülte, elnehezült tőle a feje. 
Valójában mint igazi olasz a bor kedvelője volt, és lehetőleg azé, amelyik 
szőlőből készült. A hely szelleme azonban megkövetelte, hogy ezt az egy 
pohárka maotajt felhajtsa, többet úgysem lesz hajlandó inni. Megtette, le is 
ment, bár elfogta az enyhe undor. 

— Honnan jöttél, nemes uraság? — fordult hozzá Aranyrügy rajongó 
érdeklődéssel. — Mások a vonásaid, tágas, világos a szemed, hosszú az 
orrod. 

Csen ezen olyan jót nevetett, hogy még a kerevet is mozgott alatta. 

— Hehehehe! Jól megfigyelted, húgom! Érdekes ez a nagyszakállú, 
horgas orrú ember, ugye? Hinnéd, hogy kínai gyerekeket szokott 


vacsorázni? 

A két lány csilingelő nevetésben tört ki. Aranyrügy kibújt pici 
papucsából, térdeit fölhúzta, a kerevetre fektette. 

— Az nem lehet igaz! Az úrnak nagyon szelíd a tekintete. 

Ricci pillantása a szép combokra tévedt, melyek ott virítottak előtte 
kivillanva a pongyola alól. Eszményi. És a sima lábszár is a tökéletes, 
cirógatásra ingerlő. Hanem a lába!... 

Először nem akart hinni a szemének. Megnyomorodott, apró lábacska, 
amely első pillantásra rémisztően hatott rá. Csupán egy kis kúpszerű 
csökevény, a hegyén egy darab nagy lábujjai. A hirtelen megrázkódtatás 
után némiképp összeszedte magát, és eszébe is jutott, hogy ilyesmiről már 
hallott Csentől. Igen, Aranyrügy nem testi hibás, hanem zsugorítva van a 
lába. Már kislány korától kezdve úgy alakították a lábfejét, hogy az ujjait 
szándékosan a talpa alá hajtották, vagyis erőszakkal oda gyűrték és erősen 
lekötözték. Ahogy aztán a csitri nőtt, fejlődött, a lába elváltozott, egy kúpos 
csonk lett belőle. Mindezt azért tették, mert ezáltal a nők járása 
megváltozott, szinte védtelen, kiszolgáltatott mozgásuk lett, amit az itteni 
férfiak rendkívül kívánatosnak találtak. Hihetetlen, szörnyedt el magában, 
mennyivel másképp látja ő ezt a régi szokást. Sajnálatot és taszítást vált ki 
belőle. Mindjárt arrább is húzódott, nehogy hozzáérjen Aranyrügy. 

— Európából jött — büszkélkedett barátjával Csen. — Tudjátok-e, hol van 
Európa? 

— Európa — próbálgatta Felhőcske a szót. — Sose hallottam felőle. 

Aranyrügynek valami az eszébe jutott. 

— Én már hallottam a portugálokról. Ők Európában élnek? 

— Igen — felelte rá Ricci. 

— Te is portugál vagy, uram? 

— Nem. Én olasz vagyok. 

— Igen? Európában két nép is lakik? 

— Kettő! Legalább harminckettő, ha nem több. 

Felhőcske erősen eltűnődött. 

— Akkor Európa sokkal nagyobb, mint Kína! 

— Európa, te! — nevetett Csen. És tudását fitogtatva adta meg válaszát a 
lányoknak. — Európa összességében se nagyobb Kínánál, pedig rengeteg 
nemzet lakja, akik mind különböző nyelveken beszélnek. Gondoljátok el, 
olyan, mintha sok Korea és Japán lenne egymás mellé zsúfolva. 


— Aha, értem — bólogatott Aranyrügy, közben picit közelített Riccihez. 
— És az olaszoknak is van külön kis országuk? 

— Igen — bólintott a férfi, és finoman arrább húzódott, nehogy a lány 
hozzáérjen. — Itáliának nevezik. Azért nem olyan kicsi. 

— Itáliában milyenek a nők? 

— Van köztük szép is, ha jól emlékszem. 

— Ha jól emlékszel? Hány éve jöttél el hazulról? 

Az olasznak gondolkoznia kellett. Most egy pillanatra hazai tájak 
sejlettek fel az idő ködéből, felvillantva előtte gyermekkori pajtásainak 
alakját, akiknek az arcvonásai már elmosódtak, novícius társai a rendben, 
aztán római és firenzei képek lebbentek meg, házak, terek, majd hosszú 
imádkozások emóciói érintették meg egy röpke pillanatra... Jézus, milyen 
távolra kerültek már ezek az emlékek, az akkori benyomások! 

— Huszonkét éve hagytam el hazámat. Éltem néhány évet Goában, 
onnan Makaóba kerültem, és tizenhét éve vagyok itt Kínában. 

A két lány talányosan összehunyorgott. Hitték is, nem is, amit ez a 
nagyszakállú idegen férfi mond nekik. Ámbár annál semmivel se 
furcsábbak szavai, mint a kinézete. Aranyrügy valamiképpen rejtélyes 
vonzalmat érzett iránta. Ahogyan egy fiatal, de már tapasztalt perdita, aki 
odaadással végzi kedvelt hivatását, vágyik egy különleges személyiségre. 

— Mondj valamit az olasz lányokról. Milyen a hajuk, az arcuk, a 
szemük? Ahogy látom, neked világosabb a szemed, mint a miénk. 

Ricci ezen már sokat gondolkozott, nem esett hát nehezére a válasz. 

— Az olasz, bár inkább úgy mondanám, az európai nők haja rendkívül 
változatos. Az egyiké fekete, a másiké barna, a harmadiké vörös, a 
negyediké szőke, tehát egészen világos, olyan zabkéve vagy aranyszínű. De 
ez még hagyján, különböző színárnyalatok is léteznek: sötétbarna, 
gesztenyebarna, dióbarna, barnásvörös, sötétszőke, szalmaszőke, meg még 
ezeknek számtalan fajtája. — A két lány ámuldozva hallgatta. — És ráadásul 
az egyik haja egyenes szálú, a másiké hullámos, a harmadiké göndör. A 
szemük nemkülönben sokszínű. Szénfekete, lazúr, melegbarna, borostyán, 
indigókék, zafírkék, türkizkék, égszínkék, zöldeskék, tengerzöld, szürke 
meg még olyan színek, amilyet meg se tudok határozni. A szemük 
szilvamag formájú, az orruk általában hasonlóan kiugró, mint az enyém... 

Ricci úgy gondolta, eleget beszélt erről, még jobban összehúzta magát, 
már egészen a kerevet szélén szorongott, zavarában kortyolt a teájából. 


-— Most álmélkodtok, ugye? — vigyorgott Csen, mialatt cirógatta 
Felhőcske karját. 

Aranyrügy nyelt egyet, némiképp zavart, de őszinte szemmel tekintett 
az európai férfira. 

- Mondd, kegyes és bölcs uram, ugye nagyon butának vélsz 
bennünket? 

— A kérdésedet nem tudom értelmezni — csodálkozott rá Ricci. 

— Hogy tudsz ilyen komoly arccal gúnyt űzni belőlünk? 

Csen halkan kuncogott, amiben benne volt, hogy bármely pillanatban 
kitörhet belőle a harsány nevetés. 

— Nem adsz hitelt szavaimnak? — kérdezte derűsen az olasz. 

A lányok sopánkodása maga volt az őszinte kétely. Felhőcske szánta rá 
magát, hogy ellentmondjon. 

— Ép elméjű ember ezt nem hiheti. A világon mindenkinek fekete vagy 
sötét színű haja és szeme van. Másképpen sok baj lenne a világban. A 
koreai meg a japán embereknek is sötét a hajuk meg a szemük. Az emberi 
lélek nem fogadná el és nem is viselné az ilyen nagyfokú eltérést. . . 
Vegyetek a babsajtból, igen ízletes! 

Alapvetően igazság rejtőzik a kis pillangó szavaiban. Tényleg, hogy a 
csudában létezhet az, hogy az európai emberek haja és szeme ilyen 
változatos? Hm. Lehetséges, hogy ez a szembetűnő különbözőség az 
életmódra is hatással van? Az úgymond erősebb csapatszellem, a 
tagolatlanabb közösségtudat Kínában fakadhat abból is, hogy az emberek 
színei egységesebbek? Zavartalanabb az egymás mellett élésük avégett, 
mert valamennyi kínai haja fekete színű, egyenes szálú, és fekete a szemük 
is? Ha ez hordoz magában valamicske igazságot, amit helytelen lenne 
kizárni, adódik a kérdés: miért alakult így? Helyesebben Istennek mi célja 
volt azzal, hogy ekképp alakította ki azt a fajt, amelyet a saját képére 
teremtett? TIovább gondolva ezt a bikkfaelméletet: az európai ember 
békétlenebb, torzsalkodóbb, mint a kínai, csak azért, mert változatosabb? 

Ricci őszinte elismeréssel tekintett Felhőcskére. 

— Magam sem értem. A józan értelem azt követelné, hogy Európában is 
mindenkinek egyforma színű legyen a haja meg a szeme. És még sincs így. 
Pedig lehetne. Annak sokkal több lenne az értelme. Ahogyan a , valami" is 
számomra kezd egyre kétségesebb lennie, és lassacskán a , semmi" 
elfogadását érzem logikusabbnak... Úgy élünk a világban, hogy alig fogunk 


fel valamit belőle, és minél többet tanulunk, annál több megválaszolhatatlan 
kérdéssel kell szembesülnünk. Meghajtom magam Kung Fu-ce mester 
bölcsessége előtt. , Az ember még az életet sem ismeri, hogyan akarja 
ismerni a halált?" 

Észbe kapott: te jó ég, miket nem mondd egy olyan helyen, ahol 
ilyesmit mondani nyilván nem megszokott. Bámult is rá a két kis kokott, 
mint valami csodabogárra. Csen a térdére csapott, hatalmasat nevetett, és 
még kért italt. 

Matteo Riccit egyszerre elfogta a vágyakozás, hogy kezébe vegye 
korábbi írásait, amelyek a konfucianizmust taglalják. Most, ebben a 
pillanatban bizonyos kérdések máshogyan merültek föl benne. Kung Fu-ce 
a vallástalanságában talált bölcseleteit a maga természetes puritánságával 
fogalmazta meg, spirituális töltést a későbbi korok filozófusai által nyert. 
Vajon milyen eredményt hozna, ha fölgöngyölítené a keresztény vallást, és 
az eredettől kezdené el alapos vizsgálat alá venni az Evangéliumokat? Talán 
eretnek a gondolat, de Erasmus biztosan nem ítélné el érte. Mindegy! 
Voltaképpen egy teljes élet is kevés lenne hozzá, ő pedig már rég átlépte az 
aranymetszést: bizony előre már jóval kevesebb van, mint amennyi mögötte 
maradt. És abban sem volt bizonyos, hogy Európa könyvtáraiban hiteles 
dokumentumokat találna erre vonatkozólag. Kína ebben is más! Kínában 
fontos az elveket, a régi téziseket hibátlanul megtartani, s még ha át is írják 
későbbi korok gondolkodó személyei, az eredeti dokumentumokat 
gondosan megőrzik. Európában sok esetben, ha felülírnak, módosítanak egy 
eszmét vagy vallást, az eredetit megsemmisítik, mondván, innentől ezt kell 
eredetinek tekinteni. Matteo Ricci kis híján megcsóválta a fejét. És ismét be 
kellett vallania magának, korántsem először, hogy elismeri és szereti ezt a 
kivételes népet. Furcsa, mosolygott befelé, hogy épp egy , ilyen" helyen kell 
valamire ismételten ráébrednie. 

— Mennék már, barátom — szólt Csenre tekintve. 

Aranyrügy egészen kikelt magából. 

— Szívembe nyilallt szavad, kedves uram! Nézzél rám, és megláthatod, 
mennyire kedvemre való vagy! 

— Igazán jólesnek szavaid — felelte az olasz azonban tudnod kell, hogy 
én nem az vagyok, akinek itt helye van. És főleg nem tudnék senki mást 
ölelni az én páromon kívül. 

— Minek köszönhetjük akkor ezt a látogatást? — fakad ki a kis pillangó. 


— Leginkább a barátom unszolására tértem be, de, bevallom, a 
kíváncsiságom is hajtott. 

— A pálinkát még hajtsuk le! — javasolta Csen bánatosan. 

— Idd meg az enyémet is! 

A két férfi feltápászkodott, indult, a lányok elszontyolodva kísérték el 
őket az ajtóig. Csen eközben a markukba nyomott valamennyi aprópénzt. 

— Ez a mi gyásznapunk, tisztelt urak — szepegte Felhőcske. — Mert azt 
jelenti, nem voltunk rátok hatással. 

Erre már nem akartak felelni, csak a fölösleges szavakat szaporították 
volna. Aranyrügy még tett egy kísérletet, megragadta Ricci karját. 

— Hát nem kívánsz engem, idegen úr? 

— Jobb, ha ezt válasz nélkül hagyom, húgom. 

Odakint a fogatlan vénség szörnyű rikácsolást rendezett: 

— Ó, csak nem megbántottak benneteket azok az ostoba perszónák? Na, 
várjatok csak, mindjárt ellátom a bajukat. Ti csak gyertek szépen vissza, 
drága, nemes urak! 

— Hadd el, jóasszony — intette le Csen —, a lányok kedvesek és szépek, 
nekünk van dolgunk. De majd máskor eljövök, ígérem. 

A szipirtyó túláradó érzelmi kitörésében megpróbálta elkapni a 
mandarin kezét. Csen nem hagyta, így csókolta a köntösét, nadrágját, ahol 
csak érte. Mialatt szállt fel a lóra, a cipőjét is megnyalogatta. 

— Elég legyen már, mert rád csapok! — kiáltott rá a férfi. 

— Jól van, jól van! No, de elvárunk ám, drága úr, házunk mindig nyitva 
áll előtted. . . 

Valamennyien nyeregbe szálltak, megbiztatták a lovakat, de még a 
másik utcában is hallották a vénség hálálkodó vartyogását. Riccinek 
valahogy tetszett ez a terjengős óbégatás, a szavak érdekes összetételének 
lehetett ezáltal fültanúja. Tehát így is beszélnek Kínában! 

— De kerüljünk mégis a keleti kapu felé! — zökkentette ki gondolataiból 
Csen kiáltása. - Nézzünk a gazok szeme közé! Viszket a tenyerem. 

— Híj — kurjantott örömében Paj Si-en ugrasszuk meg az orgyilkos 
bandát! 

Ricci józannak érezte magát, és megsejtette, hogy barátjából, aki három 
nagy csésze bort is megivott, az ital beszél. Ezért igyekezett lehűteni a 
lelkesedést: 


— Csak semmi felhajtás. Azzal talán magunknak ártanánk! Holnap 
ismét meg kell jelennem a császár előtt. 

— Igazad van, Li Ma-to! — ismerte el Csen. — De legalább messziről 
pillantsunk rájuk. Lehet, hogy már ott sincsenek, vagy nem is voltak. 

Ebben Ricci igazat adott a mandarinnak: talán Vu Jing nem is akart 
csapdát állítani neki! Bólintott, és követte Csent, aki gyorsabb járásra 
ösztökélte lovát, és beügetett egy szűk sikátorba. 

A kis utcából kiérve épp a keleti kapunál találták magukat. O, 
dehogyisnem akarta volna őt Vu Jing lépre csalni! Ott veszekedtek legalább 
öten a széles bejárat előtt. Ricci nyomban megismerte a gálád mandarint, 
meg a szegecselt bőrmellényes fickót. Vu Jing is felismerte őket, abban a 
pillanatba elhallgatott, és igyekezett elrejtőzni egy nagytestű bandita mögé. 

Csen ravasz róka módjára viselkedett. Úgy tett, mintha nem venne 
róluk tudomást, csak elvágtatott mellettük, és ezt kiáltotta: 

— Meg kell hajolni az ég akarata előtt! 

Paj Si-en megtoldotta egy fenyegető mondattal: 

— Ha nem veszik tudomásul, halál rájuk! 

Ricci a szeme sarkából látta, hogy a torzonborz alakok valamennyien a 
kardjuk markolatához kapnak. De semmit se tehettek az elvágtató lovasok 
ellen. Legalább most ezzel bizonyossá vált, hogy tényleg meg akarták őt 
ölni. 


Estefelé megérkeztek a várva vár vendégek Kantonból. Két jezsuita, a 
spanyol származású Federico és Caj Tien-en, akinek kínai volt az apja és 
portugál szajha az anyja. Őket küldték, hogy segítsék Matteo Ricci áldásos 
munkáját Pekingben. 

— Isten hozott benneteket, kedves testvéreim! — üdvözölte őket kitörő 
örömmel az olasz, és ölelésre tárta karját. 

A két szerzetes gyanakvó szemmel figyelte az ősz, nagyszakállú, 
hosszú hajú férfit. 

—- Úrjézusom! — adott hangot megdöbbenésének Federico. — A 
hangodról ismertelek meg, Matteo testvér! Kínaivá lett zsidónak néztelek! 

— Mi tagadás, az utóbbi években rendesen megütött a dér — ismerte el 
Ricci. — A legjobbkor jöttetek, testvéreim! Holnap audienciára vár a császár. 


Már csak egy lépés választ el attól, hogy Van Li szóba álljon velem. Azt 
látom, hogy megnyertem, csak még a tradicionális etiketten kell túllépnünk. 

— Ó, ez kiváló, Matteo, akkor épp a legjobbkor jöttünk! Hoztunk neked 
egy szent ereklyét, amit Claudio Acguaviva generális küldött Rómából. 
Makaóban megírtunk hozzá beadványt is kínai írásjelekkel, amelyben 
világosan le van jegyezve, hogy az ereklye Pál apostol lábszárcsontja. Ha 
ezt a császárnak átadod, nyert ügye lesz rendünknek. 

Ricci kétkedőn nézett Federicóra. Makaóban és Kantonban még mindig 
itt tart a jezsuita szemlélet? 

— Hogyan gondolod ezt, testvérem? 

— Magad mondtad, hogy holnap megjelensz Van Li előtt. Vagyis 
alkalmad nyílik arra, hogy a szent ereklyével elkápráztasd őt. 

—- Én ezt nem tartom helyesnek, Federico. A kínai és keresztény 
felfogás között hatalmas szakadék tátong. Bennünk, európaiakban, már a 
szó is, hogy ereklye, tiszteletet ébreszt. Viszont a hanoknak semmit se 
mond, és még kevesebbet jelent. Ha én a császár lába elé teszem Szent Pál 
lábszárcsontját, annak kiszámíthatatlan következményei lehetnek. 

Federico a homlokát ráncolta. Nem fogta fel Ricci szavainak értelmét. 

— Az ajándék az ajándék, Matteo! A csont egy drágakövekkel borított 
tartóban van, amely önmagában is tündökletes, és az értéke igen jelentős. 
Önmagában ennek a látványa is el fogja kápráztatni a császárt és híveit. 

- És ha kételkednek az ereklye valódiságában, egyáltalán: a mi 
értelmezésünk szerinti lényegiségében? Akár félbolondnak is nézhetnek 
miatta. 

A két szerzetes egészen felháborodott. Caj Tien-en másik irányból 
közelítette meg a vitatott kérdést. 

— A generálisnak ez a parancsa, semmit sem tehetsz ellene! Ismered jól 
a jezsuita szabályzatot: , A Társaság generálisának korlátlan hatalma van 
minden tag felett. Még akkor is visszarendelhet bárkit, bárhonnan, ha azt 
maga a pápa küldte." 

— Tudom jól - kedvetlenedett el Ricci. 

Federico még hozzátette: 

— Különben pedig ettől teszi függővé kinevezésedet. Ha átadod az 
ereklyét a császárnak, és sikerül a jezsuiták ügyét vele elfogadtatnod, 
kinevez téged a kínai rendtartomány provinciálisává. És akkor a központ 
Kantonból Pekingbe kerül át. 


Matteo Ricci valahogy nem tudott maradéktalanul örülni ennek a 
hírnek. Pár évvel ezelőtt, amikor még nem érte el mai tudásszintjét, 
inspirálta volna a lehetőség. Mostanra már, megismerve és elismerve Kína 
történelmét és lakóinak vallási beállítottságát, sok tekintetben kétségek 
gyötörték. Az ereklye meg a hittérítés pedig ilyen formában nem is 
függenek össze. De megérezte, hogy ezt lehetetlenség elmagyarázni a két 
rendtársnak. Inkább másra terelte a szót: 

— Mi hír társamról, a sinológus Michele Ruggieriről? 

Federico mondta, amit tudott: 

— Balszerencsésen alakultak a dolgai. Mire Rómába ért, V. Sixtust már 
magához szólította az úr. Őt követte egymás után három pápa is, akik szűk 
négy hónap alatt sorra elhaláloztak. Most már jó ideje VIII. Kelemen áll a 
keresztény egyház élén, akinek a szándékait nem ismerjük. Ruggierit 
mellőzik, hiszen a te lelkes hívednek tartják. Tudnod kell, hogy Kelemen 
pápának nemigen tetszik a jezsuiták kínai missziós tevékenysége, a te 
személyed pedig kifejezetten gyanús a számára. Még megérjük, hogy kínai 
nagykövet helyett egy inkvizítort küldd a nyakunkra, hogy a körmünkre 
nézzen. 

— Meg kell hajolni az ég akarata előtt! — hallották Csen hangját, aki az 
ajtóban állt, és nyilvánvalóan hallotta az utolsó mondatot. 

— A, sziensön Pao Csen! — örült meg neki a két jezsuita. — Ha téged 
látunk, mindjárt nagyobb biztonságban érezzük magunkat. 

— Jól alakulnak a dolgaink — mosolygott a mandarin. 

Meglapogatták egymás vállát, hátát, mint régi jó hittársakhoz illik; 
legalább tíz éve nem találkoztak. 

- Te vagy a legkeresztényebb han ember Kínában. Ennek 
elismeréseként a jezsuita generális, Claudio Acguaviva ajándékot küldött 
neked — közölte Federico. — Íme! 

Caj Tien-en már elő is szedett iszákjából egy rongyba csavart tárgyat, 
amit mindenki szeme előtt tüstént ki is csomagolt. Egy mesterien 
kimunkált, drágakövekkel ékesített aranykereszt tűnt elő. Akkora, 
amekkora egy tenyérben éppen elfér, és szépmívű lánc is tartozott hozzá. A 
félvér jezsuita nyomban Csen nyakába is akasztotta. 

A mandarin talán még életében nem hatódott meg így. Állt 
bazsalyarccal, akár egy furcsa ókeresztény, aki épp az imént üdvözült. 


Igyekezett szóra nyitni a száját, azonban nem jött ki hang a torkán, a 
szeméből viszont egy kövér könnycsepp perdült ki. 

— Jól van, testvéreim — oldotta fel Ricci a kínos helyzetet mutassátok 
meg, mi jót és szépet hoztatok. 


XXIII. 


Matteo Ricci már harmadszor állott, helyesebben térdelt a császár trónusa 
előtt. Si-vei miniszter, akihez leginkább kötődött, most sem voltjelen, a 
Menny Fia rajta kívül két személyt tartott még bizalmában: Ven-da 
hadvezért, aki már bizonyította, hogy feltétlen híve, és az új jövevényt, Vu 
Jingot, akiről viszont csak feltételezte, hogy odaadó embere. Ok jelen is 
voltak. Van Li jobbján és balján állva. A lépcsőn már ott díszelgett a 
jezsuiták ajándéka, a dc$ágakövekkel borított szent ereklyetartó. 

Ricci szólásra jelentkezett, az uralkodó fejbiccentéssel engedélyezte, 
Ven-da pedig felszólította: 

— Beszélj! 

— Fényességes Huang-ti, Ég Fia, köszönöm neked, én méltatlan, hogy 
színed előtt megtűrsz, és hálás a mi rendünk is, hogy békés néped 
barátsággal viseltetik irántunk. Vess egy pillantást ajándékunkra, amellyel 
hálánkat, nagyrabecsülésünket, engedelmességünket fejezzük ki. S íme 
hozzá az írás, amely ezt tisztelettel tanúsítja. 

Ricci kivette köntöse zsebéből a levelet, és fölmutatta. A császár intett 
Vu Jingnak, hogy vegye el tőle. Ezen némiképp megütköztek az udvari 
főméltóságok és a körzeti mandarinok: ilyen megtiszteltetést egy 
jöttmentnek! A széles vállú, görbelábú ember lepényképén szétáradt a 
kevélység. Bizony jól jött neki a legutóbbi fiaskó után, hogy a Menny Fia 
ilyen látványosan kitünteti bizalmával. Mindenki láthatja, de főleg ez a 
nyomorult , nyugati majom", hogy ő milyen hatalmas ember lett! Vele aztán 
nem húzhat senki ujjat, mert immáron élet és halál ura. 

— Olvasd! — parancsolt rá erőtlen, gyermeteg hangon Van Li. 

Vu Jing kihajtogatta a papirost, aztán hangosan szavalni kezdte a 
szöveget: 


Leghatalmasabb, legfényesebb uralkodó, felséges  Huang-ti! A 
legmélyebb tisztelettel ejtjük ki nevedet, és érdemeidet mind elismerve 


baráti és alattvalói üdvözletünket küldjük neked Rómából. . . 


Ezt a levelet nem fogalmazhatta más, csakis Michele Ruggieri — 
gondolta Ricci. Nyilván őt kérte meg a generális, hogy alkossa meg a 
beadványt kalligrafikus kínai írásjegyekkel. Az udvarias szófordulatok is 
arra vallottak, hogy aki ezt fogalmazta, az ismeri a kínai úzust. 


. . Szent Pál lábszárcsontját rejti az ereklyetartó, aki a mi vallásunkban 
a legnagyobb megbecsülésnek örvend: őt tartjuk a tizenharmadik 
apostolnak. Munkássága elévülhetetlen a katolikus egyház számára, hiszen 
Pál jegyzett le tizennégy levelet, amelyeket a mi szent könyvünk, a Biblia 
tartalmaz. Ebből is érezheted, kegyes Huang-ti, Ég Fia, hogy mennyire nagy 
bennünk a reménység irántad, és bízunk benne, hogy jezsuita testvéreinknek 
megadod azt a lehetőséget, amit szerény alázattal kérnek tőled. Szent Pál 
apostol már a Mennyben lévők táborát gyarapítja, akik valamennyien méltó 
őrzői vallásunknak — Vu Jing kis szünetet tartott, gyilkos pillantása szinte 
ráégett Ricci képére. — jóságodat, bölcsességedet még itt, a messzi 
Európában se felejtjük el. Az ég áldása, néped szeretete, és Isten oltalma 
kísérjen! 


Végül kimondta Claudio Acguaviva nevét, amit Ricci alig értett meg. 

Aztán a dühtől vörösen fordult a császárhoz: 

- Miféle isten oltalmát kérik az arcátlanok fényességedre?! Ez 
gyalázat, kegyes Huang-ti! Az ő istenük nem a mi istenünk! 

A teremben lévők valamennyien meglepődtek a haragos szavak 
hallatán, ámbár többen egyetértettek annak tartalmával. A császár akár ki is 
kérhette volna magának a durva hangot, ám valamiért inkább kíváncsi 
kérdést intézett a mandarinhoz. 

— Miért e felháborodás, hívem? Én ezt inkább udvarias gesztusnak 
értelmeztem. 

Vu Jing kifejezéstelen ábrázata olyankor telt meg élettel, amikor 
indulat feszegette belül. Ez pontosan egy olyan pillanat volt, és most úgy 
festett, mint egy sértett tulok. 

— Már megbocsáss, kegyes Huang-ti, Ég Fia, de miféle szamárság áll 
ebben a levélben?! Hogy az ördögbe lehet itt ennek a Szent Pálnak a 
lábszárcsontja, amikor ő felszállt a mennyekbe?! 


A teremben lévők hangot adtak egyetértésüknek, Van Li császár is 
gondolkodóba esett. Gyors testbeszéddel engedélyezte Vu Jingnak, hogy 
kérdőre vonja Riccit. 

Annak se kellett több. Lecsörtetett a lépcsőn, majdnem fölrúgva az 
ereklyetartót, és az olaszra förmedt: 

— Felelj hát, idegen, hogyan lehetséges az, hogy a szent ember a 
mennyben lakozik, a lábszárcsontja meg itt van?! 

Ricci pont ettől tartott, és most átkozta magát, amiért hagyta, hogy 
rendtársai az ereklye felől meggyőzzék. Pedig hányszor, de hányszor 
megtapasztalta már, hogy a kínaiak nem keresztény logikával 
gondolkoznak, és bizony könnyen zavarba tudják hozni a legelszántabb, 
legfelkészültebb jezsuitát is. 

— Fényességes! — hajolt meg térdeplő helyzetében is. — Távol áll tőlem, 
hogy ellentmondások magyarázatát merészeljem adni, hogy valakinek a 
meggyőződését akár csak véleményezzem, hiszen helyesnek vélem azt a 
taoista meggyőződést, amely nem tesz különbséget felfogás és felfogás 
között, és rendjén valónak ítéli azt, hogy minden embernek megvan a maga 
útja. Akár a szó fizikai, akár szellemi értelemében is. A világ valamennyi 
vallása, ahogyan én eddig megtapasztaltam, többé-kevésbé spirituális, 
amely a testiség mellett a testetlenség állapotát is elfogadja. Így van ez a 
keresztényeknél is, hiszen az imádságunk is azzal kezdődik, hogy az 
Atyának, a Fiúnak és Szentléleknek nevében. A Szentlélek a mi hitünkben 
az örök állapot, a láthatatlan, de maradandó attribútum. Amikor az ember 
szíve megszűnik dobogni, amikor leáll a vérkeringése, beáll a fizikai halál, 
a lélek kiszáll belőle. A buddhista vallásban úgy tartják, a szellem 
reinkarnálódik, a taoizmus elvei szerint a halál után a lélek a túlvilág 
rendszerévé válik, és hozzájárul a Jin és Jang egyensúlyának 
fenntartásához. Szent Pál apostol mennybemenetelét tehát nem úgy 
kívánatos elképzelni, mintha föllépcsőzött volna az égbe. Testetlen 
levitációban képzelhető csak el, az istenek, a szentek és az angyalok 
létformája szerint, ha egyáltalán illik felőlük így nyilatkozni. 

Vu Jing először kapott egy kis ízelítőt a neves Li doktor szellemi 
képességei felől. Olyan harag gyülemlett fel benne, hogy azonmód 
miszlikbe tudta volna aprítani a tudós embert. Nem is bírta magát 
türtőztetni. 


- Minden szavából kiérződik a sarlatánság! Félre akar vezetni 
bennünket, hogy csúszómászó módjára a fényes Huang-ti közelébe 
férkőzhessen! — gyalázkodott kivörösödött képpel. — Ki kell őt végezni 
valamennyi jezsuitával együtt! És fel kell számolni a kantoni 
kígyófészket. . . 

— Hívünk — szólalt meg szelíden a császár —, fékezd nyelvedet! Li 
doktor erre nem szolgált rá. Inkább megköszönjük a szép ajándékot, és 
igényeljük, hogy felhúzza az órát. Míg nem ad rá okot, nem tartjuk őt 
ellenségnek. 

Ricci ismét elvégezte szokásos feladatát, aztán elbocsáttatott a 
palotából. Vu Jing a kudarcok után ezúttal nem mert ellene semmit tenni. 


Hanem másnap ismét jönnie kellett, ezúttal vallásos témájú képeket 
küldtek vele a jezsuiták. Ezt Ricci már nem tartotta kockázatosnak, szó 
nélkül teljesítette a kérést. 

A két festményt a császár látni szerette volna, intett az olasznak hogy 
álljon fel, mutassa feléje. Van Li távolról igyekezett szemügyre venni a 
képeket, amelyek közül az egyik Jézust a keresztfán, másikon 
töviskoszorúval a fején, véresen ábrázolta. Erősen előrehajolt, amit eddig 
nem tett, hisz mindig szobormereven ült a trónusán. 

— A Megváltótok? — kérdezte közvetlenül a vendéget, amivel mindenkit 
meglepett. 

— Igen, fényességes Huang-ti — felelte szemlesütve, tisztelettel az olasz. 

— Hallottam felőle, de majd még beszélünk róla. 

Vu Jing majdnem elkiáltotta magát felháborodásában. Hogy tehetett 
ilyet az uralkodó! Az etikett szabályait áthágva közvetlenül szól az átok 
idegenhez?! 

— Megtisztel hatalmas felséged — bókolt mélyen Ricci —, ha érdeklődik 
vallásom iránt. 

A császár bólintott. 

— Végezd hát el szokásos munkádat az órán! 

Ricci engedelmesen a szerkezet felé indult, egy szolga alázattal kivette 
a kezéből a képeket, és ekkor következett be az igazi meglepetés: a Menny 
Fia, a föld leghatalmasabb uralkodója felállt, akár egy hétköznapi ember, 
lesétált trónusa lépcsőjén, és odalépkedett az idegen mögé. A megütközés 


moraja hullámzott át a jelenlévőkön. Vu Jing már nem bírta szavát 
fegyelmezni. 

— De felség! ... 

Van Li rá se hederített, csupán karjának lendítésével némította el. Miért 
ne tehetné meg néhanap a leghatalmasabb úr, hogy azt tegye, amihez kedve 
támad? Érdeklődéssel figyelte Riccit a háta mögül, hogy mit tesz a 
szerkezettel. 

— Nagyon elmés — dünnyögte, hogy kettőjükön kívül más ne hallja. — 
Érdekes, igazán érdekes... 

— Ezt mindennap meg kell tenni, hogy ne álljon le — magyarázta halkan 
Ricci. — A törődést meghálálja. Majd fél esztendő múlva megtisztítom, 
megolajozom a súrlódó alkatrészeket. 

A császár végiggondolta, mit mondott a furcsa idegen, aztán baráti 
hangon szólt. 

— Vonuljunk vissza, beszélni óhajtok veled! 

— Ahogy kívánod, felséges Huang-ti. 

S a trónteremben lévő főméltóságok, palotások, tisztviselők, eunuchok, 
de még az ajtónállók is kikerekedett szemmel figyelték, hogy császáruk 
karon fogja Li doktort és az oldalsó kijáraton távoznak a belső termek felé. 

- Elegem van már a sok kotnyeles hívemből meg a nehézkes 
szabályokból — közölte bosszúsan Van Li. 

Ehhez Riccinek nem volt hozzáfűznivalója. Isten őrizz, hogy kéretlenül 
véleményezze az uralkodó környezetét. 

Abba a selyemkárpitos terembe vezette, ahol a legszívesebben időzött. 
Csupán ketten voltak, és a császár olyan fesztelenül kínálta hellyel az 
európait, mintha már régi barátok lennének. Van Li föltelepedett hencserére, 
Ricci azon a süppedős szőnyegen foglalt helyet, amelyen pár nappal ezelőtt 
— bár ő nem tudott róla — Vu Jing ült. 

Van Li szóra nyitotta a száját, ám ekkor megjelent egy kopasz férfi. 
Mintha a falból bújt volna ki, Ricci egészen meg is lepődött. 

— Távozz most, Vej Csung-hszien! — legyintett feléje az uralkodó. — 
Nincsen szükségem rád. 

Az eunuch sértődött képet vágott, de aztán tudta az illemet. Négyszer 
egymás után meghajolt. 

— Parancs, felség! 

És eltűnt egy vastag drapéria mögött. 


— Megengedem, hogy rám nézz -— tett Van Li egy betanult mozdulatot 
gyűrűs kezével Ricci felé. — Először is kíváncsi lennék a véleményedre: mi 
a különbség egy jezsuita meg egy buddhista szerzetes között? 

Az olasz erre a kérdésre nem számított, és hirtelen nem is tudta, hogy 
milyen irányból adjon választ. Mennyire lehet járatos a császár hitbéli 
ügyekben? 

— Alapvetően meghatározza a rendek eszmevilágát az, hogy az egyik 
pillére a keresztény vallás, a másik viszont Szidhárta Gótáma Szamana 
tanításaira támaszkodik. Az egyik egy istenhit, a másik életmód, igaz, az 
Univerzum, mint örök organizmus már-már isteni axióma. A jezsuiták a 
lanyhulásnak indult katolikus erények újbóli feltámasztására esküdtek fel. 
Alig pár évtizedre visszatekintő szerzetesrend, a tudományok alapos 
elsajátítása az eltökélt szellemi meditációk végzése különbözteti meg a 
többi szervezettől. Szabályzata szigorú, katonai fegyelem uralkodik a 
rendházakban, a jezsuiták fizikailag ugyancsak képezik magukat, ezért a 
mostoha körülményeket is jól tűrik, hitükben a legelszántabbak. A rend 
vezetője iránt, akit generálisnak neveznek, feltétlen engedelmességgel 
tartoznak. A szent cél érdekében bármilyen eszköz megengedett, hiszen 
semmi sem fontosabb annál, hogy Isten princípiuma sértetlen maradjon. 
Miután pappá szentelnek bennünket, törekvő, példaértékű életet élünk, 
amely stabilizálja rendünket. A Tízparancsolat szellemiségét mi is 
magunkénak érezzük, és alkalmazkodunk hozzá. — Ricci ekkor szépen, 
érthetően elmondta a keresztény vallás alappontjait. — A buddhista 
szerzeteseknek csupán három törvényt kell betartaniuk: , Légy magad is 
Buddha! Kövesd a Tant! Tiszteld rendtársaidat!?" És ehhez járul öt tilalom: 
, Ne ölj! Ne orozz! Ne paráználkodj! Tartózkodj a részegítő italoktól! 
Tartózkodj a hiú dicsekvéstől!" 

Ricci elhallgatott, remélve, nem untatta a Föld leghatalmasabb 
uralkodóját! 

— Érdekes — bólogatott Van Li. — Okos és művelt ember vagy, Li 
doktor. Most sokkal inkább megbízom benned, mint honfitársaimban. Jó 
látni az arcodon azt a nyugalmat, ami már régóta hiányzik a 
környezetemből. Képmutatás, félelem, számítás. Rajtad egyiket se veszem 
észre. — Valami az eszébe jutott, körülforgatta a fejét. — Idehozatom az órát! 
Mától mindennap idekísérnek, itt akarlak fogadni, és beszélgetni veled. 


Mindent, amit csak lehet, szeretnék Európáról megtudni. Vállalod ezt, Li 
Ma-to? 

Ricci majd kiugrott a bőréből. De fegyelmezte magát, nehogy 
visszatetszést keltsen a viselkedésével. Tisztelettel bókolt és így felelt. 

- A legnagyobb örömmel. — Ügyelt rá, hogy még csak el se 
mosolyodjon. — Végtelen kegy, hogy csekély érdemeimet ily magasra 
értékeli felséged. Igyekszem a bizalomra teljes mértékben rászolgálni. 

Van Li az emlékezetében kutatott. 

— Kaptam én pár évvel ezelőtt egy világatlaszt, amelyen valamennyi 
földrész rajta van. Ugye jól emlékszem, hogy tőled származik a térkép? 

Ricci bólintott, és úgy vélte helyesnek, hogy két kiváló kínai 
munkatársát is megnevezze. 

— Soha nem kerül ki ennyire szép és pontos munka a kezem alól, ha 
nem segített volna Csong Ven-lao és Li Csi-csao. 

— A csillagászathoz értesz? 

— Szeretem a csillagos égboltot szemlélni, fényes Huang-ti. És van 
hozzá műszerem is. Ha óhajtja, holnap hozok a legkorszerűbb eszközökből 
ajándékba. 

— Azt meghiszem, Li doktor! — kiáltott fel örömmel. — Már előbb is 
hozhattál volna! 


Többé senkinek a szeszélyét nem kellett Matteo Riccinek elviselnie. 
Kapott a császártól egy tenyérnyi nagyságú vésett aranylemezkét, amelynek 
a felmutatásával akkor léphetett be a Tiltott Városba, amikor akart, és azon 
belül oda mehetett, amerre kedve tartotta. De bárkinek felmutatta az 
aranylemezt, mindenki meghajtotta derekát, az árusok kiszolgálták, a 
gyaloghintók bárhová elvitték ingyen. Örült a jezsuiták kis közössége, 
hiszen egy óriási lépéssel megint előrébb tartottak. 

Hármasban beszélgettek a pekingi ház kertre tekintő szobájában: Ricci, 
Csen és Jádevirág. Csupán egy leterített szőnyegen lótuszülésben. A teát 
elfogyasztották, Han Tao-kuo belsőszolga épp kivitte a csészéket. 

— Itt északon hűvösebb az időjárás, mint a déli fekvésű Kuangtung 
tartományban. Érzitek? — dörgölte térdét a mandarin. 

A nő egyetértett. 


— Jóval melegebben kell öltöznöm, mégis sokat fázom. Take szokott 
nekünk behozni parázstartót, hogy kicsit átmelegítsük a kezünket. Mondom 
Li Ma-tónak, hogy ilyen hidegben ne írjon annyit, csúzos lesz a keze, és 
fájni fognak az ujjai. 

— Már így is fájnak — vallotta be Ricci. 

— Take továbbra is a verandán alszik? — érdeklődött Csen. 

— Ott. Hiába csalogatjuk, hogy húzódjon be a házba, nem fogad szót. 
Azt mondja, ő már annyira megszokta a szabad levegőt, hogy zárt helyen 
rosszul érzi magát. 

Jádevirág Riccihez fordult. 

— No és milyen a császár? 

— Érdeklődő, és nagyjából velem egykorú. De valahogy szendének, 
gyermetegnek látom. Úgy vettem észre, legszívesebben minden gondot 
lerázna a válláról, és egészen mással foglalkozna, mint az ország vezetése. 

Pao Csen morgolódott. 

— Nagyon jól látod, barátom. Van Li súlyos örökséget kapott elődjétől, 
Lung-csing császártól. Elavultak a dinasztia törvényerejű szokásai, a 
többnejűség következtében rengeteg a családon belüli születés, és az 
uralkodó köteles eltartani a császárok és hercegek leszármazottait. Példának 
okáért Csingcseng herceg kilencvennégy leszármazottat számlál... Jelenleg 
negyvenöt császári herceg kapja a legmagasabb évjáradékot, amely 
hatalmas összegre rúg. Mellettük még  huszonháromezer császári 
családtagról gondoskodik a kincstár. Ez a sok ingyenélő még a mi óriási 
országunknak a gazdaságát is megingatja. 

— Hallatlan! — képedt el Ricci. — Huszonháromezer fő! Sok európai 
ország fővárosa nem számlál ennyit! 

Pao Csen nevetett, ahogy csak ő tudott. 

- Népes ám a Tatárváros! El se hiszed, micsoda pazarlás folyik 
azokban a hatalmas palotákban! Ámbár reménykedjünk, hogy hamarosan 
meglátod. Tudod, Li Ma-to, addig még döcögött a szekér, ameddig Csang 
Csü-cseng volt a miniszter. Van Li őmellette nyugodtan végezhette 
gyermeteg dolgait, az ország jutott valamire. Az ő halálával Kína gazdátlan 
föld lett, zűrzavaros közállapotokkal. Si-vei miniszter képtelen átlátni a 
kialakult helyzetet, hatékony megoldásokra pláne alkalmatlan. 

— Mit mondasz a fiáról? 


— Csang-lo hercegnek, úgy vélem, viszket a feneke, szeretne már a 
trónra ülni, és látom, ennek érdekében bármire képes lenne. Barátkozz vele, 
Li Ma-to, de csak módjával, mert segítségedre lehet, ugyanakkor veszélyes 
ember is. 

Riccit még egy lényeges kérdés foglalkoztatta. 

— Valóban tartanunk kell a mandzsuk támadásától? 

— Úgy vélem, egyelőre nem. A mandzsuk a Nagy Faltól északra fekvő 
területekre vetettek szemet. Kína túl rágós falat lenne számukra. 

A jezsuita gondolkodóba esett. 

— Sokat hallottam már a Nagy Falról, de mint valami csodaépítményről. 
Létezik az egyáltalán? 

Csen kuncogott, és a nő ajkán is megjelent egy elnéző mosoly. 

— Én ugyan még nem láttam — felelte a mandarin —, de bizonyára ott 
van a helyén nagyon is. Szavahihető emberektől is hallottam, akik 
megnézték, és voltak rajta. Még nincs teljesen készen, pedig legalább 
nyolcszáz éve építik. A mérnökök azt állítják, hogy a hossza eléri az ötezer 
mérföldet. . . 

Ricci nagyot legyintett, és kitört belőle a méltatlankodó kacagás. 

— Na, kedves Csen barátom, ennek aztán a fele se igaz! Hogyan építhet 
ember ötezer mérföld hosszú falat! Elég az ötven mérföldnek is, ha fából 
rakják. 

Jádevirág összevonta szép szemöldökét. 

— Kár így beszélned, kedvesem, hiszen olyan is van, amit még nem 
láttunk. A fal valóban létezik, több helyen olvastam róla. De magad is 
találtál róla írást. 

— Találni találtam, de úgy vélem, ez a kínai mitológia része. Szép mese. 

Csen úgy nevetett, hogy a könnyei potyogtak. És csapkodta a térdét, 
jobbra-balra dőlt ültében. 

— Hej, tudós barátom, nagyeszű pajtás! Én igen sokra értékellek, és 
elégedett vagyok, ha szőrös orcádat látom, de... hehehehehe... ebben most 
tévedsz! Ekkora hazugságok nincsenek az én hazámban! Hehehehe! És nem 
fából épült, hanem korábban faragott köveket, mostanában pedig égetett 
agyagtéglát használnak. 

— Én abból indulok ki, hogy Marco Polo nem tett róla említést. Egy 
ekkora építmény hogyan kerülhette el a figyelmét. 

Csen összeszedte magát, fegyelmezve vonásait. 


-— Csak ismételjük magunkat, Li Ma-to. Kína a Földkerekség 
leghatalmasabb országa, ezzel magad is tisztában vagy. Annyi minden van 
nálunk, hogy azt magam sem tudom ésszel fölérni, pedig itt születtem, és 
már negyvenöt éve itt élek. Nem tudom, ez a Ma Po mennyi ideig élt 
Kínában, de abban biztos vagyok, hogy nem ismerhetett meg mindent. 
Gondolkodj csak el ezen, és magad is belátod. 

— Igazad lehet, barátom — mosolygott az olasz. — Marco Polo sok 
mindent nem ismerhetett meg. 

— Az idő tájt más szelek fújdogáltak a paloták felett. Mongol kán ült a 
császári trónon. Szégyenfoltja ez a mi hosszú történelmünknek, de azt 
mégsem merném állítani, hogy Kubilaj mindet rosszul tett volna. A japán 
szigetek elleni támadása ostobaság volt, már csak azért is, mert naggyá tette 
azt az országot. Azóta a japánok úgy hiszik magukról, sérthetetlenek. Azt 
azonban meg kell hagyni, Kubilaj nagyobb rendet tartott a Tatárvárosban, 
mint Van Li. Ésszerűbben folyt a kormányzás, nem bírtak ekkora 
hatalommal az eunuchok. 

Ricci már nem először hallott erről. Li Cse bölcselő is ezt 
nehezményezte. A gazdaság átláthatatlan, a tanítás lezüllött, az eunuchok 
leplezett hatalma szinte korlátlan és felettébb káros. 

— Ez ellen mit lehetne tenni? Ölbe tett kézzel mégsem lehet nézni. 

Pao Csen arca komoly lett. 

— Nehéz erről nyilatkoznom, ráadásul neked, barátomnak. Hiszen én 
szívem szerint csak országom szépségéről, gazdagságáról szeretek neked 
beszélni. Ámbár lassan kínai lesz belőled, miért ne tudhatnád az igazságot. 
— Megvonta a vállát. — Országunk a polgárháború küszöbén áll. Császárunk 
bárgyú jóhiszeműsége beláthatatlan eseményeket idézhet elő. Titkos eunuch 
tanácsadói rossz irányba befolyásolják, emiatt számos tisztességes 
főméltóság szót emelt, s ezért vált kegyvesztetté, ők aztán suttyomban 
megalapították a maguk ligáját. Tung-lin párt a nevük, és csak a kedvező 
alkalomra várnak, hogy elsöpörjék a Ming-dinasztia hatalmát. 

Ricci a hallottakon egészen elképedt. Lám csak, mennyire nincs 
tisztában a kínai közállapotokkal. Ő a tudománynak és vallásának kötelezte 
el magát, nemes célok vezérlik a vélt helyes irányba, dehogyis foglalkozik 
politikai kérdésekkel. 

— Ismerős név számodra Vej Csung-hszien? 

Csen mogorván bólintott. 


—- Vej Csung-hszien eunuch a császár tanácsadója. A legnagyobb 
gazember. Behízelgő modorú, álnok fickó. Legelőbb tőle kellene 
megszabadítani Van Lit. Nagyon sok bajunk egy csapásra megoldódna. Én 
már azt mondom, jöjjön inkább a fia, Csu Csang-lo. Ennél rosszabb ő sem 
lehet. 

Ricci gondolatai felemás irányt vettek. Az ő dolga egészen más, neki 
nem szabad ezekről tudomást vennie. Az ő szeme előtt csak egy cél 
lebeghet: megnyerni a császárt, és kieszközölni az engedélyt a keresztény 
vallás terjesztéséhez. Elmormolt magában egy jezsuita fohászt, majd felállt. 

— A cél szentesíti az eszközt. Holnap a csillagászatról fogok beszélni 
őfelségének. A legjobb műszereket viszem el hozzá. 


A zöldkárpitos szobában immár az óra is helyet kapott. Éppen délután 
három volt, a szerkezet zenével jelezte a pontos időt, Van Li üdvözült 
orcával hallgatta a fülének idegen, egzotikus dallamot. 

— Ugye, Li doktor, ilyen csodaórája senkinek sincs a világon? Riccinek 
semmilyen józan érve nem támasztotta alá, hogy igazat mondjon. 

— Nincsen, felséges Huang-ti. 

Semennyibe se került neki ez a kegyes hazugság, és boldoggá tette vele 
a császárt. 

— És itt van a legjobb helyen. 

— Egyetértek. 

Ezúttal Vej Csung-hszien eunuch is bent tartózkodott: Van Lit látszólag 
nem zavarta, Riccit annál jobban. Szeretett volna kettesben lenni a 
császárral, mint legutóbb. Az a beszélgetés nagyon ígéretes volt, és most 
már a lényegre kellene térni. Így, hatszemközt azonban már másmilyenek a 
körülmények. És fő az óvatosság. Az eunuch befolyása a császárra 
ismeretlen volt az olasz számára. 

— Csak módjával! — szólt furcsán magas hangon, és szemét nem lehetett 
látni a keskeny résen át. Hogy ezt mire értette, nem lehetett tudni. 

Ricci egy asztrolábiumot vett elő, és mindjárt a császár kezébe adta. 
Van Li némiképp megilletődve, de aztán gyermeki örömmel forgatta ujjai 
közt az ismeretlen eszközt. 

— Ezt a hajózásban használják? 


— Ők is használhatják, hiszen nem közömbös számukra a bolygók 
elhelyezkedése. Valójában ezzel meg lehet állapítani a helyi időt, a Nap és a 
csillagok kelésének, nyugvásának idejét. Ha nem emlékeznék rá, hogy ma 
éppen milyen nap van, ezzel szépen ki tudnám kalkulálni. 

— Fölösleges. A császár udvari csillagászai az idők kezdete óta 
pontosan feljegyeznek mindent, ami az égbolton végbemegy, és az 
időszámlálásban is tévedhetetlenek. 

Vej álságosan bazsalygó képpel sietett megjegyezni: 

— A Menny Fiának bölcsessége páratlan. 

Ricci azért igyekezett elmagyarázni, hogyan használják a műszert a 
helymeghatározásban. A császárt valamennyi idő után már nemigen 
érdekelte, inkább máshoz támadt kedve. 

— Tudod-e, Li doktor, hogy Kína minden országnál előrébb tart a 
csillagászat terén? — közölte némiképp dicsekvő hangsúllyal. — Csu Kong 
csillagász már ezelőtt legalább kétezer-ötszáz évvel megmérte az Egyenlítő 
és az ekliptika hajlásszögét. Csang Heng pedig már ezerötszáz évvel ezelőtt 
megállapította, hogy a Világmindenség térben és időben végtelen. 

Riccit meglepte a császár ez irányú tájékozottsága. Természetesen 
vitába tudott volna vele szállni, de nem tette meg, hiszen a föld 
leghatalmasabb uralkodójának mégsem hozhat fel olyan érveket, mint 
valamely tudóstársának. 

— Amióta ebben a hatalmas, ezerszínű országban lakom, be sem tudok 
telni diszciplínáival. Míg élek, gyarapítóm tudásomat erről a népről, és 
mégis tudatlanul fogok meghalni. Ez olyan igaz, fényességes Huang-ti, 
mint az, hogy a Föld gömbölyű - találta éppen ezt kimondani. 

A császár most segélykérőn az eunuchra pillantott. 

— A Föld gömbölyű? 

— A Föld gömbölyű - erősítette meg Vej. 

Ricci most kezdte kapiskálni, mi történt legutóbbi találkozásuk óta. A 
ravasz és szűkkeblű eunuch megijedt attól, hogy Ricci a császárral 
kettesben társalgott, amiből őt kirekesztették. Akkor ugyan semmit se 
tehetett, de azóta nyilván fondorlatosan édelgett az uralkodóval, és 
meggyőzte a gyenge jellemű embert helytelen viselkedéséről. Szóval Van 
Linak csak ideig-óráig sikerült kitörnie a méltatlan helyzetből, amelynek 
előidézője elsősorban saját maga. 


Riccinek azonban minden oka megvolt a bizakodásra. Pontosan 
lemérte, hogy Vej Csung-hszien emberi adottságait és észbeli képességeit 
tekintve sem ellenfele. Isten, ahogyan eddig is, megadja majd azt a 
bizonyos lehetőséget, amit meg fog ragadni. Határozottan érezte. 

— Csak módjával! — mondta ismét az eunuch. 

Aha, jött rá az európai, ez egy olyan semmitmondó kifejezés, ami a 
császárnak szól. Figyelmeztető, hogy ne lelkesedjen túlzottan semmiért, 
fogadjon mindent fenntartással, hiszen senki sem lehet okosabb egy 
császárnál. 

- Hinni kell egy magasabb szintű hatalomban. Az nehezen 
elképzelhető, felség, hogy ne álljon felettünk valaki, aki több minálunk. . . 

— A császár felett nem áll senki! — csapott le rá Vej. — Ez felségsértés! 

Ricci négyszer hajolt meg Van Li felé, ami a legnagyobb tisztelet jele, 
és nyájasan szólt: 

— A Menny Fia tudja, hogyan értettem. 

Az eunuch nem akarta annyiban hagyni. 

— Ezt csak egyféleképpen lehet érteni! 

A császárt mintha felbosszantotta volna Vej rosszindulata. 

— Hagyd csak, hívem! — intette le. — Értem én Li doktort. Meggyőzött ő 
engem már a bölcsességéről. 

Ricci fellélegzett. Ámbár sejtette, hogy amennyi rokonszenvet nyert az 
uralkodótól, annyi gyűlöletet is szerzett az ármánykodó eunuchtól. És most 
látta elérkezettnek a pillanatot, hogy meglepje a gyermeki lelkületű Van Lit. 

- Ez a szerkezet a legújabb mestermunka, amely Európában a 
leghíresebb műhelyben készült. Tekintse meg ragyogó felséged! 

Elővett egy arany és ezüst domborításokkal díszített dobozkát, amely 
már szemre is tetszetős volt. 

— Ne fogjam én meg? — ajánlkozott az eunuch. 

— Dehogy, dehogy! — tiltakozott Van Li, és kíváncsi csodálattal vette el 
a számára ismeretlen motívumokkal ékes tárgyat. — Igazán figyelemreméltó. 

- És most, látja, fényességed, ott az oldalán azt a piros 
porcelángombocskát? — mutatott oda Ricci. — Azt szíveskedjék megnyomni! 

— Aha -— fogadta meg Van Li, és a művelet gondos végrehajtásához még 
a nyelvét is kidugta. — Így ni, megnyomom... 

Ebben a pillanatban kipattant a szelence fedele, és egy tarkaruhás 
táncosnő ugrott föl belőle. A kis bábu elkezdett körbeforogni, mialatt 


pattogós spanyol zene szólt a szerkezetből. Az még külön érdekessége volt 
a figurának, hogy a kezében rázott egy pici tamburint, aminek a csörgését 
hallani is lehetett. Ha Ricci nem kap oda, a császár talán elejti. 

— Hi-hi-hi-hi-híj! — nevetett aztán a Menny Fia, és örömtől mámoros 
szemmel delejezte a játékszert. — Hihihihi! Miféle csudaság ez! Nahát! 
Hihihihi! 

— Fogadja el fényességed ezt a szerény ajándékot tőlem. 

Vej  Csüng-hszien hirtelen nem tudta, hogy  örüljön-e együtt 
császárával, vagy mondjon valami lekicsinylőt a zenélő micsodára. Inkább 
csendben maradt. Ahhoz Van Linak túlzottan tetszett a játékszer, hogy 
elmarasztaló hangra merte volna magát ragadtatni. 

- Hogyan lehet ilyen szerkezetet elkészíteni? — álmélkodott még 
mindig az uralkodó. — Igazán érdekes és szórakoztató! Bár, ha azt veszem, 
hogy micsoda csudaság az óra is, nem kétséges, hogy akkor ilyen 
szerkezetre is képes az emberi kéz. 

A zene véget ért, a táncoslány is megpihent. 

— Most megmutatom felségednek, hogyan kell újraindítani. 

— Úgy van! Helyes! — örvendezett a császár. 

Ricci a kis bábu fejére helyezte hüvelykujját, és óvatosan visszanyomta 
a dobozba. Aztán ráhajtotta a fedelet is. 

— Lehetett hallani a kattanást? 

— Igen, hallottam. 

— Most adok egy kis szárnyas kulcsot, amelyet felséged belehelyez 
ebbe a kis résbe, és elkezdi tekerni a megfelelő az irányba. Ugye érthetően 
mutatom? 

— Igen, igen! — sietett felelni Van Li. 

Az eunuchot a guta környékezte, látva, hogy milyen összhangban 
húzzák fel a szerkezetet. A császár egy vadidegen férfival társalog, 
méghozzá olyan módon, mintha éppenséggel jó pajtások lennének. Mit 
tehetne ellene? Mert a jelenlegi hatalmi helyzet az eunuch ligának 
tökéletesen megfelel, ettől minden kívülről jött személyt tanácsos távol 
tartani. Ki tudja, milyen kiváltságokat szüntetne az meg a tulajdon kárukra, 
ha ez a betolakodó európai a későbbiekben is bejáratos vendég lenne a 
palotába? 

A császár keze által ismét elindult a szerkezet, és ismét csodálattal 
fülelte a zenét, bámulta a kis táncoslányt. 


- Ég Fia, felséges Huang-ti — hajolt meg Ricci, jelezvén, hogy 
mondandójához nagyobb figyelmet igényel —, a trónörökös számára is 
hoztam ajándékot. Szeretném neki is saját kezűleg átadni. 

— Menj, Vej Csung-hszien, hívd ide a fiam! — parancsolt az eunuchra 
Van Li, csak úgy félvállról. 

— Igenis, hatalmas Huang-ti! — hajolt meg sértődötten a kopasz férfi. — 
Hívom a herceget. 

Ricci éppen erre számított. Valahogy megsejtette, a császár most 
annyira belefeledkezett a játékszerbe, hogy kedvenc eunuchjára testálta ezt 
a feladatot. Más körülmények között aligha bízza meg legfőbb tanácsadóját, 
ilyesmire ott a rengeteg szolga, palotaőr. 

— Kegyes Huang-ti, Ég Fia — fordult nyájas szóval, de merészen az 
uralkodóhoz, ahogy négyszemközt maradtak. — Nincs hőbb vágyam, 
minthogy hatalmas, gazdag és színpompás országát tovább gazdagítsam, 
színesítsem.  Jutalmazzon meg engedélyével, hogy a taoizmus, a 
konfucianizmus, a buddhizmus és sok más vallások mellett a kereszténység 
egyenrangú megítélést nyerjen. És hadd terjeszthessem zavartalanul jezsuita 
hittársaimmal együtt. 

Van Li gyermeki arca tisztán nyílt az olaszra. A gyanakvásnak, a 
rosszindulatnak a legcsekélyebb jelét sem lehetett rajta felfedezni. Borbélya 
kitűnő munkát végzett, kerek arca szépen borotváltan ragyogott, csupán egy 
vékony bajuszka barnállt orra árnyékában, s egy apró szőrpamacs díszelgett 
a keskeny száj alatt. 

— És akkor mindennap láthatlak? 

— Természetesen, fényességes. 

— Kinevezlek udvari tudósomnak és császári órásmesternek. Kapsz 
tőlem palotát itt a Tatárvárosban, és térítheted népemet bölcs tapintattal 
kedved szerint. 


XXIV. 


A pekingi jezsuita ház fogadószobájában tartották a kupaktanácsot, amelyen 
jelen volt a két hittestvér, Caj Tien-en, Federico, továbbá Pao Csen és még 
egy kínai matematikus, katonatiszt, Li Jing-si, aki fölöttébb kíváncsi volt az 
európai tudósra, és elég tisztán látta a császár körüli összevisszaságot. Li 
Jing-si a tróntermi fogadásokon pillantotta meg először Riccit, aki nagy 
hatást tett rá, amikor a vallások spirituális hasonlóságáról beszélt. Akkor 
határozta el, hogy megismerkedik vele, és amiben csak tudja, segíti őt. 

— A legcsodásabb hír évek óta, barátom! — örvendezett Csen, nem tudva 
betelni az újsággal. — Helyet kaptál a Tiltott Városban! 

— Kaptunk — helyesbített az olasz. — Valamennyien beköltözünk, és a 
császár kiutal részünkre tízezer ezüst taelt. 

— Ilyen csak az álmokban valósul meg — rázta a fejét vigyorogva 
Federico. — Ezt sürgősen jelenteni kell a makaói rendház felé, és ők 
nyomban továbbítják Rómának. 

— Igen. Holnap egy hosszú írást kell szerkesztenem — értett vele egyet 
Ricci. — Kérek még testvéreket, amennyien csak tudnak, jöjjenek, és 
küldjenek órákat, zenélő szelencéket. Úgy láttam, a herceg, Csu Csang-lo 
még jobban lelkesedik ezekért az elmés játékokért, mint az apja. És nekem 
muszáj vele is jó kapcsolatot ápolnom, mert erős jellem, bármikor őrá 
kerülhet a sor. 

Li Jing-si, az új kínai barát, egyetértően bólintott. 

— Jó szemed van, Li doktor. Csang-lo valóban becsvágyó, sokkal 
elevenebb az apjánál, ki tudja, miféle szándék vezérli. Hanem ezt a jöttment 
mandarint, bizonyos Vu Jinget sürgősen el kellene távolítani a császár 
mellől. Nem csupán amiatt, mert ostobaságával fertőzi a légkört, hanem 
azért is, mert gyűlöli Li doktort. 

— Te is látod? — csodálkozott rá Csen. 

— Látom ám! Meg tudná fojtani egy csésze vízben. Az a furcsa, hogy 
erről a kalandorról jóformán semmit se tudok, csak nemrég férkőzött az 


uralkodó bizalmába. Persze nincs ezen mit csodálkozni, hiszen a 
legjellemesebb mandarinok rég elhagyták a Tiltott Várost Van Li 
szerencsétlen kormányzása miatt. 

Ez megint tüskét szúrt Ricci szívébe: akármilyen is a kínaiak császára, 
őelőtte csak a szent cél lebeghet. Politikába nem szabad bonyolódnia, neki 
azzal tanácsos jóban lenni, aki képes biztosítani a missziós tevékenységet. 

— Vej Csung-hszien eunuch részéről mire számíthatunk? 

— Vej Csung-hszien alattomos, mint a kígyó. Semmit nem lehet rásütni, 
hiszen őt senki sem hallotta még másokra acsarogni. Ő a császár fülébe 
susogja álnok vádjait, amiknek előbb- utóbb foganatjuk lesz. A titkos 
eunuch liga behálózza az egész Tatárvárost, számuk több százra tehető, és a 
népes Ming család jelentős részére befolyást gyakorolnak. 

— A trónörökösre is? — kérdezett közbe Csen. 

— Csu Csang-lo nem hagyja magát. Ezért szeretnék többen, hogy 
inkább ő legyen a császár. 

Ricci nem akart tapintatlan lenni. 

— Megkérdezhetem, sziensön. . . 

Nem folytatta, remélve, hogy az újdonsül barát ért a szóból. 

— Én is — találta ki Li Jing-si a szándékot. — Jobban szeretném, ha ő 
lenne a császár. Remélem, ismét szabad lesz véleményt nyilvánítani, 
ésszerű adórendszert foganatosítani. És akkor nem kell félnünk a Tung-lin 
párttól, a mandzsuktól, a tatároktól. 

Federico füstölgött magában: mire való ez a politizálás, amikor a 
jezsuiták a legnagyobb fegyvertényt hajtották végre itt Távol-Keleten! 

— Láttad a palotát, Matteo testvér? 

— Távolról. Egy körzeti parancsnok mutatta meg. Jókora építmény. 
Lesz benne bőven helyünk, és még egy kápolnát is kialakíthatunk benne. 
Holnapután elkezdhetjük a költözködést. 

Caj Tien-en föllelkesedett. 

— Pekingben nagytemplomot kell szentelnünk. Segítek a keresésben. 
Engem talán könnyebben elfogadnak a helybéliek. 

Ebben senki se kételkedett, hiszen Caj Tien-en fél-kínai származása 
miatt nagyobb bizalomra számíthatott a taoisták és buddhisták körében. 
Hasznos ember, hiszen őrajta keresztül talán könnyebben barátkozhatnak a 
kínaiak az ismeretlen kereszténységgel. 

Ricci helyeslően bólogatott. 


— Nagy feladatok várnak ránk, s ebben számítok hasznos munkádra, 
testvérem. A szertartást, a mise menetét át kell alakítanunk, hogy a kínaiak 
is megtalálják benne a maguk igazságát és örömét. Fogadjuk meg Li Cse 
tanácsát, és a feszülettel óvatosan bánjunk. Remélem, hamarosan annyi 
embert kell majd megkeresztelni, hogy bele is fáradsz. 

— Alig várom már! 

— Én is mindenben támogatlak benneteket, és amiben tudom, segítem a 
munkátokat — ajánlotta a katonatiszt. 

Ricci örömmel gondolt bele: úgy fest, megvan Li Jing-si személyében 
az első pekingi keresztény. 

Elég későn fejezték be a tanácskozást, de aztán mindnyájan boldog 
izgalommal tértek nyugovóra. Olyan időszak következik, amelyről eddig 
még maga a római pápa sem álmodhatott. 

Ez, hogy a jezsuiták felhatalmazást kapnak arra, hogy Kínában császári 
engedéllyel téríthetnek, maga a csoda! Csak fel ne ébredjenek ebből a szép 
álomból! 

Jádevirág már lefeküdt, de ébren várta urát az ágyban. Ricci ahogy 
melléje feküdt, a szokottnál is erősebben érezte a nő szantálillatát. 

— Nem vagy álmos, Júlia, örök szerelmem? — kérdezte kedvesen. 

— Hogyan is aludhatnék ilyenkor, Matteo? — nézett rá az asszony 
achátcsillogású szemével. — Eloltod a lámpát? 

— Látni akarlak. . . 

Jádevirág rámosolygott, aztán finom fintor rezzent át az ajkán. 

— Nem tartasz még öregnek? 

A férfi kuncogott. 

— Öreg én vagyok. Te örökké fiatal maradsz. 

— Igyekeznem kell, mert egy férfi öregen is férfi. Egy nő viszont... ki 
tudja... 

— Szeretem, ha így mosolyog a szemed. 

— Megvan rá minden okom. Sikeres férfi az uram. Ez számomra a 
legnagyobb boldogság. És hamarosan beköltözünk a Tiltott Városba. 
Senkivel nem cserélnék. 

— Hatalmas munka áll előttünk. 

A nő finoman megvonta a vállát. 

— Megszoktam. És azt is, hogy sosem hanyagolsz el a munka miatt. 
Mindig tudsz hozzám kedves lenni, találsz rá alkalmat, hogy szeress. 


— Ez továbbra is így lesz — ígérte meg a férfi és csókot lehelt asszonya 
csupasz, szép vállára. 

Jádevirág pontosan érezte, mi következik most. Meglátta a szándékot 
Ricci felparázsló szemében. Egy dolgot azonban még tisztázni szeretett 
volna. 

— Ígérj meg nekem valamit... 

— Fontos? 

— Igen. 

— Figyelek, csinlin. 

—- Ha nem sikerülnének a vágyaid, noha szívemből kívánom, hogy 
minden az elképzelésed szerint alakuljon, de ha mégsem, képes leszel arra, 
hogy feladd. 

— Hogy feladjam? — vonta össze Ricci a szemöldökét. 

— Úgy értem, ha rájössz, hogy lehetetlen a terveidet megvalósítani, 
elutazunk? 

— Utazzunk el? Hová? 

— Mindegy. Valahová. 

A férfi eltöprengett, majd bólintott. 

— Megígérem. 

A szavak elmúlnak, lecsengenek az időben, s marad a néma vágy, 
ahogy a természet elrendezte. A Jin és Jang örök egyensúlyában a férfi és a 
nő éppen akkor vonzza egymást, amikor annak a végtelen mindenség is 
szükségét érzi. 

Jáspiskebel, kihevült arc, meleg combok... Édes nyál fénylik a 
fogakon, zsibbadt kéj hője buzog át testből testbe. Szaggatott zihálás, forró 
levegő áramlása a cseresznyeajkak között. A férfi lihegő hím, a nő torkából 
a gyönyör nádirigó-trillája buggyan. 


Ő illatos, tiszta verejték, gyöngyöző bőr. 
A gyönyör így szürcsölve mennyei. . . 


Utazás az élet. Talán soha el sem indulunk, meg sem érkezünk sehová, 
csak úton vagyunk. Létünk leginkább egyfajta úton levés, útközben 
valamiről már biztosan le kellett mondanunk, viszont vár valahol az 
ismeretlen, amelyért muszáj, hogy megérje. Lehetséges, hogy minden út a 


hazatalálás vágyával kecsegtet, s játszik velünk, ahogyan a délibáb, ezért 
minden úton szorongatja gyomrunkat a vágyakozás izgalma. 

Matteo Ricci hosszú álmában csak utazott, utazott szinte végtelen 
hosszan. Sík vidéken haladt, nagy kiterjedésű réteken vágva át, aztán 
hegyek következtek. Minél közelebb került a zordon szirtekhez, azok annál 
magasabbra nyúltak. S a hegyek oldalában egymás fölé teraszosan művelt 
rizsföldek emelkedtek, mintha óriáskezek formázták volna valaha rég. S a 
teraszokon parasztok, kúp formájú szalmakalapban hajlongva ültetik a 
palántákat. 

— Ilyenkor látni, milyen parányi és esendő az ember! — mondta volna 
Jádevirágnak, ám az nem volt mellette. Hová tűnt ez a nő? Az imént mintha 
együtt lettek volna, vagy tévedett? Voltaképp milyen járművön utazik? . . . 

Valami zajra felriadt. Hűs levegő áramlott a szobába, miközben érezte, 
hogy a nő csupasz, meleg feneke a csípőjének feszül. Az ablak felé 
tekintett, a sötétítő brokát el volt húzva, a félhold éppen beragyogott, s 
alatta egy ismerős alak sziluettje sötétlett. 

— Ki az? 

— Én vagyok, uram — hallotta Take hangját. — Bocsáss meg, de valakik 
ólálkodnak a ház körül. 

Ennek bizony fele se tréfa! A férfi felrázta Jádevirágot. 

ke Ébredj, kedvesem, és fogd a csient! 

Ahogy ezt kimondta egy furcsa nyögés hallatszott, és az öreg bonc 
összecsuklott. Aztán hirtelen tűzszerszám szikrázott fel, fáklya lobbant, és 
három marcona fickót világított meg a fény, akik vad üvöltést hallatva 
tódultak be a verandaajtón. 

— Most végetek! — ordította egy szikár alak, aki szegecselt bőrmellényt 
viselt, amely látni engedte inas, tetovált karját. Ricci és Jádevirág nyomban 
felismerte korábbi támadóját, annál is inkább, mert hirtelen orrukba csapott 
fertelmes bűze. Kicsit meglepődött a meztelen pár láttán, no, nem 
feltétlenül pőreségük miatt, hanem hogy már mindkettő talpon és elszántan 
szorongatják rövid kardjukat. 

— Heisza Guo! -— sziszegte a nő. — Bérgyilkos vadorzó! Gyere csak, ha 
kedves a bűzös életed! 

A szutykos alak megtorpant egy pillanatra, végigmérte a nőt, de aztán 
szörnyű ordítás tört fel a torkából. 

— Hányjátok kardélre őket! Látni akarom mocskos vérüket a padlón! 


Azzal veszett támadásba lendült, két társa nem különbül. Ricci sejtette, 
vagyis bízott benne, hogy ezzel a lármával fölriasztották a ház népét, s ha 
némi ideig kitartanak, a két szobával arrébb pihenő Csen talán felriad, és 
segítségükre siet. Nyilván odakint még van legalább két támadó, hiszen 
ezek a gyávák hárman aligha mertek volna idejönni. 

— Mit vétettem én nektek! — fakadt ki a jezsuita, mialatt kivédett egy 
iszonyú vágást. — Hát nem lenne jobb a békesség? 

Ment a villámgyors adok-kapok, csattogtak veszettül a pengék, de a két 
meztelen emberben egyelőre nem tudtak kárt tenni. Heisza Guo rettentő 
dühvel vagdalkozott. Neki már ez a harmadik kísérlete, és ha most sem 
sikerül elintéznie a nyugati férget, Vu Jing keze által végzi be. 

— Adjatok nekik! Cöh! Most, most ontsd ki a belét a ringyónak! 

Egy kardhegy karcolta Jádevirág oldalát, a kiserkenő vértől a támadók 
még nagyobb erőbedobással kaszaboltak. 

— Semmiség! — kiáltott át a nő Riccinek. 

A pár beszorult a sarokba, még néhány kétségbeesett védés, aztán, ki 
tudja, mit kell elszenvedniük... Ekkor odakint irtózatos csatakiáltás harsan, 
amelyben Pao Csen hangjára ismertek. Ez éppen elég volt arra, hogy a 
három gonosztevő támadása  megtörjön, és  Jádevirág ragyogó 
helyzetfelismerő képességének köszönhetően bevigyen egy gyors szúrást. 

— Nesze! — sikoltotta, mire az egyik férfi elzuhant. 

Riccinek ez éppen jól jött, hiszen szorult helyzetbe került: a 
förtelmesen büdös Heisza Guo a falhoz szorította kardostul, és már csak az 
jött volna, hogy egy rövid késsel alulról szúrjon. Az olasz azonban 
váratlanul felrántotta a lábát, és ágyékon rúgta a fickót. Ez nagyon 
hasznosnak bizonyult, mert Heisza Guo nekiesett a még talpon lévő 
társának, így mindkettő hátra tántorodott, lélegzethez juttatva a védőket. 

Hanem már nem tudtak újra támadni, mert mögöttük megjelent Pao 
Csen, velőtrázó üvöltést hallatva, kezében véres karddal. 

— Áááá!! 

A két gonosztevő irányt váltott, és egyszerre rontott a mandarinra, hogy 
legalább az irhájukat mentsék. Csen jobbra vágott, balra vágott, de azok 
ketten ügyesen kivédték, és az ajtószárnyat kiszakítva dobták ki magukat. A 
mandarin perdült, és utánuk nyargalt. 

— Hadd nézzem! — ugrott Jádevirág mellé Ricci. — Súlyos? 

— Nem — mutatta oldalsebét a nő. — Csak egy karcolás. 


A férfi megnézte. 

— Valóban. Bara ellátja, aztán rendben lesz... 

Gyorsan magukra kaptak valami könnyű inget, hogy ha kell, folytassák 
a küzdelmet. Épp léptek ki a szabadba, ahol a háznép már fáklyákkal 
világított, amikor minden elcsendesedett. 

— Egy meglépett! — jelent meg előttük az izgatott Paj Si-en, akinek 
szintén csupasz kard villogott a kezében. 

— Már megint! — jött indulatba Jádevirág. 

Az udvaron három hulla hevert. Csen az egyik mellett állt, és kardjával 
piszkálta a tetemet. Odamentek hozzá. 

— Ne aggódjatok — közölte szárazon. — Nem Heisza Guo menekült el. Ő 
itt van, ni! Érzitek a szagát? 

— Hála Istennek! — könnyebbült meg Ricci. — Végre fűbe harapott a 
disznó! 

— De Take... — bökte ki a mandarin. 

— Mi van Takéval? 

— Midori meg 1ao-kuo hátravitték. 

Ricci mintha megsüketült volna. Úristen, a hűséges barát, a legelső 
kínai keresztény! Take személye maga a tanúsítvány, a bizonyosság, hogy 
érdemes Kínában téríteni, értelme van mindannak a küzdelmes munkának, 
amit eddig végzett. Magában imádkozva rohant a ház mögé, ahol a kerti 
szaletli asztalán kiterítve megpillantotta az öreget. Han Tao-kuo, Midori és 
Bara állták körül. A szobalány csendesen sírdogált. 

— Nagy a baj? — sietett oda Ricci és Take fölé hajolt. 

A lampion fénye megvilágította az öreg bonc ijesztően sápadt arcát. 
Szája elnyílt, nyakán mély vágás tátongott feketén. 

— Hamar elvérzett — szólt tompán Han Tao-kuo. 

Már nem is él! El sem búcsúzhat tőle! 

— Jó ember volt, nagyon jó ember. . . — szipogta a szakácsnő. 

Riccinek a szívébe nyilallt a felismerés. 

— Igen. Megmentett bennünket. 

— Kétszeres halált halt — közölte a belső szolga. — Hátba döfték, aztán a 
torkát is elvágták. 

Ricci előtt most megjelent a napfényes Kanton, a buddhista sztúpa, 
amelynek árnyékában üldögélt egy kopott szerzetes. Jöttére felállt, 
meghajolt, alacsony, tömzsi alkata kicsit meglepte. Lapos orra alatt honoló 


örök fintora nála a mosoly megnyilvánulása volt, aki évekig élt mellette, az 
megismerhette jóindulatát. Önzetlensége nyilvánvaló volt, mindent 
megosztott hittársával, és tanácsainak józanságához, emberségességéhez 
soha kétség sem fért. Rendben volt úgy a világ, hogy Take benne élt. 

- Már nem szólunk többé egymáshoz, barátom? — helyezte Ricci 
lágyan a kezét a halott mellére. — Ennyire sietned kellett, hogy el se 
köszöntél? — A szeme megtelt könnyel. — Mondtuk, ugye, hogy ne aludj 
odakint... Nem hallgattál ránk. Nem hallgattál ránk. .. Így megmentetted az 
életünket. 

Jádevirág állt férje mellé, és megdöbbenve meredt a halottra. 

— Köszönjük, Take — mondta ki akadozó nyelvvel. 

Ricci négyszer egymás után meghajolt, ahogyan a császár előtt szokott. 

-— Oda találjon a lelked, ahová mindig vágytál. Isten szeretete 
vezéreljen tovább... 

Még az éjszaka folyamán Csen elküldte szolgáját Li Jing-siért, mert 
benne bíztak a legjobban. A katonatiszttel együtt a körzeti orvosszakértő is 
megérkezett. Rövid helyszíni vizsgálatot követően megállapítást nyert, 
hogy erőszakos behatolás történt, a ház lakói jogosan védték meg magukat. 
A támadók öt főt számláltak, egyiküket Jádevirág szúrta le még a szobában, 
hárommal az udvaron végzett Csen és Paj Si-en. A ház lakói közül is 
elhalálozott egy fő. 

Ricci elkeseredett állapotában is a jövőt latolgatta. Megkérte Li Jing- 
sit, hogy tekintse meg vele az egyik támadó tetemét. 

— Nem ismered őt véletlenül, sziensön? 

A katonatiszt csak rápillantott és már mondta: 

— De, ismerem. Vu Jing csatlósa. Heisza Guo a neve. 


Nyilvános fogadást tartott a császár, hogy a jezsuitákat ért támadást 
megtárgyalják. Az audienciára az Égi Tisztaság Csarnokának trónusánál 
került sor. Aranyos székében ült Van Li, mellette állt a négy kiváltságos: 
Cang Si-vei miniszter, Ven-da tábornok. Vej Csung-hszien eunuch és — 
Ricci ezen határozottan felháborodott, de egyelőre nem szólhatott — Vu Jing 
mandarin. Ám ebben a pillanatban a trónörökös is megjelent, és fölszaladt 
az oldalsó lépcsőn apja mellé az emelvényre. Csu Csang-lo öltözékével már 
a hatalmát fitogtatta: császársárga köntös, tele arany és ezüst sújtásokkal, 


fején olyan ékköves föveg, aminél az uralkodóé sem különb. Ráfintorgott a 
miniszterre, és beállt Ven-da mellé. 

A ceremóniamester nagy hangon elregélte a történteket, de olyan 
virágnyelven, hogy abból Ricci alig értett valamit. Először tapasztalta meg 
ezt a kínai császár palotájában használatos külön nyelvjárást, amely 
valójában sajátságot szóösszetételekhez és idiómához igazodik. Ezúttal nem 
volt tele a terem, csupán a legtekintélyesebb, még megmaradt mandarinok 
és egy csoport eunuch képviseltették magukat. 

Az olasz feltűnés nélkül megleste a heréltek társaságát: micsoda díszes 
kompánia! Csiricsáré öltözék, festett arcok, körmök, különféle hajviseletek, 
a kopaszra borotválttól a kontykölteményekig. Némelyek drága legyezőkkel 
hűsítették magukat, pedig nem is volt a teremben meleg. 

— Te mondd el most, Li doktor, hogyan történt az eset! — szólította fel 
ezúttal érthető nyelven Si-vei miniszter Riccit. 

A jezsuita nyugalmat erőltette magára, és minden kínai nyelvtudását 
latba vetve beszélni kezdett: 

— A feleségemmel aludtunk békésen, amikor éjnek idején Take 
hittársam felébresztett. Méghozzá úgy, hogy a verandaajtót kinyitotta és 
beszólt. Azt közölte pontosan, hogy valakik ólálkodnak a ház körül. De 
csak ennyit tudott mondani, mert hátulról nyomban ledöfték. Ezután három 
idegen rontott be, habár az egyiket már ismertem, mert az eddig ellenem 
elkövetett merényletek mindegyikében részt vett. 

A császár gyermeki hangja csendült. 

— Már több merényletet is követtek el sérelmedre? 

— Igen. Kettőt. Ez volt a harmadik — felelte az olasz, és úgy döntött, azt, 
amelyik a kapunál meghiúsult, meg sem említi, nehogy könnyítsen a 
legutolsó eset súlyán. — Tehát berontott három bérgyilkos. . . 

— Azt te miből gondolod, idegen?! — vágott élesen közbe Vu Jing. 

— A végén majd kiderül, fényességes Huang-ti — hajolt meg Ricci 
okosan az uralkodó felé, hogy elejét vegye a fölösleges magyarázkodásnak. 

Van Li helyesen fogta föl a gesztust, és rászólt a mandarinra: 

— Ne szakítsd félbe Li doktort! 

Ricci folyatta. 

— Berontott három bérgyilkos, de mi szerencsére már magunkhoz 
vettük a fegyverünket, és szembeszálltunk velük. Mindketten jól forgatjuk a 
csient, a támadást így meg tudtuk állítani, bár nehezen. Igaz, asszonyom 


sebet kapott — túlozta el kicsit Jádevirág karcolását —, de végül leszúrta 
ellenfelét. Ekkor jött a segítség, megjelent Pao Csen mandarin, hittársam és 
barátom, aki aztán a szolgájával együtt levágta egy kivétellel a 
bérgyilkosokat. Később az orvos megvizsgált mindent, és hitelt adott 
szavainknak. És azért bátorkodom azt feltételezni, hogy bérgyilkosok 
voltak, mert egy gazemberről tudjuk, kicsoda, és hogy kinek a hűbérese. 

Vu Jing kifejezéstelen képe a dühtől elváltozott, de nem mert 
megszólalni. Helyette a miniszter kérdezett: 

— Ki volt az a gazember? 

-— A neve Heisza Guo, és tudjuk, hogy ki a gazdája, aki most itt 
tartózkodik a teremben. 

A csodálkozás moraja hullámzott át a csarnokon. 

— Vigyázz, idegen — figyelmeztette őt Si-vei —, mert ha alaptalanul 
megvádolsz egy udvari főméltóságot, véged van. Tudod-e bizonyítani, hogy 
Heisza Guót itt valaki közülünk bérelte fel a te megölésedre? 

— Remélem, igen — bólintott Ricci. — Csupán annyit szeretnék kérni az 
itt jelenlévőktől, hogy aki tudja igazolni állításom, szólaljon meg. 

Van Li homlokát ráncolva tanácstalanul bámult az olaszra. Fogalma 
sem lehetett, mire megy ki a játék. Aztán gondolt egyet, maga is 
megszólalt. 

— Nos, megadom rá császári engedélyem. Ha valaki tudja az igazat, 
beszéljen nyugodtan. 

— Én tudom, felséges Huang-ti! — kiáltott fel a mandarinok sorában egy 
hang. — Igazolom Li doktor állítását! 

— Jöjj ide hát! — intett feléje a miniszter. 

Ekkor a csoportból kivált Li Jing-si, katonatiszt, matematikus, a 
jezsuiták legújabb barátja. Ricci mellé lépdelt, négyszer meghajolt a trón 
irányába. 

— A véletlen úgy hozta, fényességes Huang-ti és tisztelt egybegyűltek, 
hogy ismertem Heisza Guót. Nemrégiben egy szennyes ügyben fel akarta 
ajánlani szolgálatait. El ugyan nem fogadtam, de azóta tudom, hogy ő 
hosszú évek óta egy bizonyos mandarin csatlósa, aki most módfelett közel 
áll a mi dicső uralkodónkhoz. — Mutatóujjával az emelvény felé bökött. — 
Vu Jing a felbujtó, ő áll a merénylet mögött! 

— Rágalom! — ordított fel a mandarin. — Mocskos hazugság! Azt se 
tudom, ki az a Heisza Guo! Elfogni, lefejezni a vádaskodót! 


Csang-lo herceg éles hangon támadt neki: 

— Csillapodj, eszetlen! Itt parancsot osztogatni csak a császárnak van 
joga! 

— Igazat mondok! — kérte ki magának Li Jing-si az orgazda szavait. — 
Ma reggel a hszianvumeni rendőrség elfogta az ötödik támadót, aki Vu 
Jingra vallott. 

Valamennyien érezték, hogy a döntő érv hangzott el. Vu Jing már nem 
moshatja le magáról a gyalázatot. Az ostoba ember szóra nyitotta száját, de 
a hangja bent rekedt. Állt egy darabig kifejezéstelen képpel, majd hirtelen a 
padlóra vetette magát, s mint nyomorúságos, szűkölő kutya, a császár elé 
kúszott. 

—- Hatalmas... fényességes... Huang-ti! Ó, bocsáss meg nekem, 
megtévedt szamárnak! Hibát követtem el... Belátom... belátom a bűnöm! 
Hadd tegyem jóvá...! 

— Elhallgass! — igyekezett erélyesnek mutatkozni a császár. 

— Könyörülj rajtam, jaj, könyörülj. . .! 

A trónörökös odaugrott és lábával fölrúgta az esdeklőt. 

— Nem hallottad, patkányfajzat?! — ordított magából kikelve. — Pofa be! 

Si-vei miniszter a sarkára állt. 

— Az Ég Fia ítéletet hirdet! 

Csu Csang-lo még vetett egy gyilkos pillantást Vu Jingra, aztán atyja 
felé fordult. Ahogyan a teremben valamennyi fej. Várták, hogyan határoz 
Van Li. 

— Halál! — mondta ki súlytalan hangon. 

Vu Jing megint nyüszíteni kezdett. Ricci emiatt már magát érezte 
kínosan. Valami belső kényszer adta szájába a szavakat, korántsem volt 
meggyőződve helyessége felől. 

— Az én vallásom az irgalmasságon alapszik, felséges Huang-ti. Nem 
kívánom ennek az embernek a halálát. 

Értetlen susmorgás kelt szárnyra, a herceg megütközve bámult a 
jezsuitára. Vej Csung-hszien eunuch a császár füléhez hajolt, motyogott 
neki valamit. 

— Ne végezzük ki? — kérdezte aztán bizonytalanul. 

- Én megbocsátok neki — felelte Ricci egy tiszteletteljes főhajtást 
követően. — Keresztény vagyok, kegyelemért folyamodom a Menny Fiához. 


— Ez esetben... — bizonytalanodott el Van Li, és nyelvével megnyalta a 
száját. De aztán mentő ötlete támadt. — Ez esetben Vu Jing mandarint 
családjával együtt száműzzük északra, Taming városába. 

— Jaj, köszönöm, köszönöm, kegyes, jóságos Huang-ti — hálálkodott a 
férfi, és csókolta a császár cipőjét. 

— Jézus azt tanítja: bocsáss meg ellenségeidnek — használta ki a 
kedvező alkalmat Ricci. 

Vu Jing kaján képpel tekintett fel az uralkodóra. 

— Ez ékesen bizonyítja, hogy a keresztények bolondok. 


XXV. 


Kemény téli idő jött, amivel az Úr 1602. évébe fordult az évszázad. Sűrű 
bíborfelhők borították az eget, észak felől hideg szél fujt. És egyre 
erősödött, süvített, vonított, mint hatalmas farkasfalka, egymásnak kergette 
odafent a fellegeket, és csakhamar sűrűn kezdett hullani a hó. 

A jezsuiták tatárvárosi palotája ebben a cudar időben is átjáróház volt. 
Európaiak, kínaiak, papok, kereskedők, üzletemberek, mandarinok, a Ming- 
dinasztia rokonai jöttek-mentek falai között. Szerencsére szobáiban 
tűzhelyek ontották a meleget, így el lehetett viselni ezt a fagyos évszakot. 
Matteo Ricci nehezen bírta a hideget, cobolyprémes bundában járt, s ha 
tehette, mindig a kályha mellé telepedett. Tárgyalt, szervezkedett, tudósokat 
fogadott, csodálóknak állt rendelkezésére. A Tiltott Város falain belül ő 
intézte a keresztények ügyeit, a civil városban Caj Tien-en rendtársa. 
Federico amolyan összekötő szerepet töltött be, hozta-vitte a híreket, az 
utasításokat. Ricci rengeteg levelet szerkesztett, s írták őket Jádevirággal 
tucatszám. Elkezdték a misézéseket is egy kápolnává átalakított teremben, 
erősen alkalmazkodva a helyi körülményekhez meg a hanok észjárásához, 
és döcögve bár, de beindultak a keresztelések is. Pao Csen azonban minden 
eshetőségre felkészülve meghagyta bérházát Hsziangvumen városrészben. 

— Nem árt az óvatosság! — indokolta. 

Ricci új kínai barátja, Li Jing-si nagyon hasznos munkát végzet. 
Ahogyan az olasz számított rá, fölvette a keresztséget, és igyekezett 
honfitársait is erre rávenni. A tiszt, aki kiváló matematikus is volt, gyakran 
tartózkodott a jezsuita házban. Okos beszélgetéseik mindkettőjük 
megelégedésére szolgáltak, és egyben biztosította Ricci számára a szellemi 
partnert, nehogy lankadjon tudós mivolta a katolizálás lázas buzgalmában. 

— Hallottam valamit Li Cse mesterről — lépett be a hírrel egy délután Li 
Jing-si. 

— No csak? 

— Ártalmas elvei miatt bebörtönözték. 


— Ó, a vigyázatlan! Magunk között szólva, úgy hiszem, nem alaptalanul 
zúgolódik. 

A tiszt aggályos képpel körülnézett. 

— Beszélhetek? 

— Nyugodtan. Itt senki se hallgatózik. Foglalj helyet. 

Li Jing-si leült egy alacsony zsámolyra, meleg kucsmáját is levette. E 
pillanatban bekukkantott Han Tao-kuo. 

— Mit hozhatok az uraknak? Teát, meleg rizsbort? 

— Mindkettőt — felelte Ricci, mire összemosolyodtak. 

— Nos, sziensön Li Ma-to — folytatta a katonatiszt én úgy vélem, valami 
szervezkedés folyik a trónörökös rezidenciáján. Olyasmit hallottam, ugyan 
csak fél füllel, hogy Van Li császárunk valójában nem is Ming, hanem egy 
hasonmás csupán. Az igazi császár elhunyt a koreai háború zűrzavarában, 
és az eunuchok, akik mindenből csak hasznot akarnak húzni, egy hasonmást 
ültettek a helyére, hogy titkos befolyásuk megmaradjon. Ezért Csang-lo 
herceg felhatalmazva érzi magát, hogy ezt a bitorlót letaszítsa a trónról. 

Ricci elámult. 

— És te, barátom, hogyan vélekedsz erről? 

— Én csupán három éve ismerem Van Lit. A koreai háborúban szerzett 
érdemeim miatt emelt hívei közé. Őszintén szólva semmi biztosat nem 
merek állítani. Ha viszont arról kérdezel, elégedett vagyok-e 
kormányzásával, határozott nemmel kell válaszolnom. 

Az olasz végiggondolta a hallottakat. A józan ész azt mondatta vele, 
hogy ebbe ne ártsa magát. Még csak véleményalkotás szintjén se. Abból 
talán nem lehet baj. 

— Visszatérve Li Cse filozófusra. .. Én szólok az érdekében a császárnál 
néhány jó szót. 

— Ahogy gondolod, sziensön — biccentett a kínai. 

— Mondd csak, barátom, Diego de Pantoja testvért van szerencséd 
ismerni? 

— Hallottam felőle, de még nem találkoztunk. 

— Persze, ő a mi gazdasági emberünk. A világi és pénzügyi feladatok 
ellátásával bíztam meg. Nagyon ügyes jezsuita, Nankingban már 
megismertem jó kapcsolatteremtő képességét. Most éppen a Kaifeng 
családdal tárgyal, szövögeti a hálót. Kíváncsi lennék ez ügyben a 
véleményedre. 


— Hallottam Kaifeng zsidókról egyet-mást. Több száz éve telepedtek le 
itt, meglehetősen titokzatos közösség. Annyit tudok róluk, hogy a 
selyemkereskedelemben fontos szerepet töltenek be. Különösen a nyugatra 
irányuló piacot tartják ellenőrzésük alatt. 

Riccinek ekkor más jutott az eszébe. 

— Értesz te valamit a csillagjósláshoz? 

— Igen — lepődött meg Li Jing-si. — Rengeteg dologgal foglalkozom, 
mióta hátat fordítottam a katonáskodásnak. Matematikával, asztrológiával 
és még költészettel is. Tagja lettem az irodalmárok osztályának. 

— Ragyogó! — örült meg Ricci. — Szeretném, ha bevezetnél engem 
ennek a tudományába. Van Li igényli, hogy én, mint kegyelt tudósa, 
jósoljak neki. Ezzel csínján kell bánni, mert könnyen belebukhatok. És még 
elvesztem a bizalmát. 

- Ha óhajtod, megosztom veled ez irányú ismereteimet a 
tapasztalatokkal együtt. Cserébe annyit kérek, adj nekem, sziensön, latin 
nevet, ami nyilvánvalóvá teszi keresztény mivoltom. 

— Latin nevet? 

— Igen, és még javaslatom is van. Tanulmányoztam Szent Pál életét az 
Evangéliumból, amit még korábban fordítottatok kínaira egy bizonyos Luo 
Ming-csian sinológussal, akit ti Ruggierinek hívtok. Engem annyira 
megragadott ennek az apostolnak az élete, hogy szívesen felvenném a 
nevét. Hívhatnának engem Li Pálnak? 

— Miért ne, barátom és hittársam — mosolygott rá az olasz. — Mától 
fogva úgy jegyzem a neved, hogy Li Pál. És minden jezsuita ezen a néven 
fog szólítani. . . 

— Sesej, sesej! — köszöngette ültében a kínai, és még szeretett volna 
valamit mondani, ám megjelent a belső szolga, Jádevirággal a nyomában. 

— Uram, a császár hívat azonmód — közölte Han Tao-kuo. 

- Hoztam meleg holmit, nehogy megfázz ebben az időben — 
aggályoskodott a nő, és valóban hozta is a bundagallért, szőrmesapkát. 


- Jól van — emelkedett fel Ricci vendégével együtt. — Amit 
megbeszéltünk, azokra visszatérünk. 

- Természetesen — felelte Li Pál. — Elkísérlek az Égi Tisztaság 
Palotájáig. 


Jádevirág urára adta a meleg holmit, szorosabbra húzta rajta a bunda 
övét. 


— Így már mehetsz. 

— Köszönöm, kedvesem. 

Odakint kavargó havazás fogadta a két férfit. Az épületek színes teteje 
ezúttal fehérben ragyogott, egészen más hangulatot kölcsönözve a 
Tatárvárosnak. És a látótávolság is lecsökkent, már a Legfelső Harmónia 
Csarnokát se lehetett kivenni. Mintha csupán néhány nagy házból állna a 
világ. 

— Nem veszed rossz néven, Li doktor, ha szerencsésnek mondalak? — 
szólalt meg Li Pál. 

— Az majd a mondandódon múlik, barátom. 

— Bocsásd meg merészségem, de meg kell állapítanom, hogy feleséged, 
Jádevirág, a leggyönyörűbb és legműveltebb nő, akit csak életemben láttam. 
És olyan kortalan, hogy éveinek számát megbecsülni se tudnám. Ugye nem 
bántottalak meg? 

Ricci a másikra pillantott. Valamivel fiatalabb lehetett nála, az itteni 
férfiakhoz mérten jó kiállásúnak mondható. Szempillájára ragadt egy 
hópehely, a kezével simította le onnan, őszinte arcán a kajánságnak nyomát 
sem fedezte fel. 

— Dehogy, kedves Li Pál — nyugtatta meg. — Ami nyilvánvaló és amit 
magam is tudok, az nem lehet számomra sértő. Jádevirág az egyeden nő a 
világon, akit Isten nekem rendelt. Hiszem. És látod, érte a Földgolyóbis 
túloldalára kellett idejönnöm. 

— Ez valóban kivételes, Li doktor. Talán verseket is tudnál írni. Nem 
kísérelted még meg? 

— Néhányszor gondoltam rá. De annyi dolgom van és még lesz, hogy 
erre időt már képtelen lennék szakítani. Viszont szívesen olvasom a kínai 
költészetet. Gyönyörűséges. 

Miután elváltak, Ricci az Égi Tisztaság Palotájának hátsó bejáratához 
vette lépteit. A strázsák már ismerték, nem is kellett bemutatnia az igazoló 
aranylapocskát. Az egyik palotaőr most egy olyan terembe vezette, ahol 
még sosem járt. Afféle hivatali helyiség lehetett, jellegzetes íróasztalokkal, 
plafonig érő könyvespolccal. Észrevette, hogy a falon lóg egy olyan térkép, 
amelyet még ő rajzolt egykoron Csaokingban; ezt emlegette a múltkor Van 
Li. 

A legfontosabb személyek mind jelen voltak: a császár, Csu Csang-lo 
herceg, Si-vei miniszter. Vej Csung-hszien eunuch, Ven-da tábornok. 


Miután megadta négyszeri meghajlással a kellő tiszteletet, az uralkodó 
magához intette. 

—- Jöjj, Li doktor! Óhajunk lenne hozzád, miniszterem szavára 
figyelmezz, mintha én beszélnék. 

Ezen udvari szófordulat után Si-vei belekezdett: 

— A fényességes Huang-ti arra az elhatározásra jutott, hogy rokoni 
kapcsolatba lép a keresztény egyház fejedelmével, akit ti pápának neveztek! 

— Hallásommal van baj, vagy ma gyenge a felfogásom — igyekezett 
kedvesen tréfás lenni Ricci de megismételnéd ezt, sziensön? 

— A mi felséges uralkodónk levelet akar küldeni Rómába, amelyben 
megkéri fia számára a pápa leányának kezét. 

— Hogyan? 

— Kifogásod van ellene? — hasított élesen a fülébe Csang-lo hangja. 

— Ó, dehogyis, felséges herceg, csak attól tartok, ez nem lehetséges. A 
pápának nincs utódja, így leánya sem lehet, mert a keresztény papok, 
püspökök, érsekek, bíborosok, élükön a pápával, nem házasodnak, 
gyermeket sem nemzenek - Legalábbis hivatalosan nem - gondolta hozzá. 

— Nem?! — bámult rá csalódottan mindenki. 

Csupán a három írnok, akik az alacsony, ferdén döntött asztalok mellett 
ültek ecsettel a kezükben, tettek úgy, mintha vakok és süketek lennének. 

— Ez módfelett különös — adott hangot csodálkozásának Van Li. — A 
pápa, aki bármit megtehetne, nem él a nők élvezetével? 

Ricci örült ennek a kérdésnek. 

— A katolikus egyház felszentelt vezetői a hivatásuknak élnek. Semmit 
se tisztelnek jobban, mint tulajdon vallásukat és annak törvényeit. 

E szavakra Vej Csung-hszien úgy nézett rá, mint a véres rongyra. Mi 
járhat vajon a különös eunuch kopasz koponyájában? 

A trónörökösnek mentőötlete támadt. 

— De valaki megszülte a pápát is, nemde? Volt anyja, rokonsága, 
ahogyan nekem is. Ez esetben megelégszem a pápa unokahúgával. Csak 
lehet olyat találni országodban? 

— Minden bizonnyal, Huang-ti — hajolt meg tisztelettel az európai. 

És a levél megírásra került. 


Jádevirág, Diego de Pantoja meg Ricci derűs hangulatú teázással 
töltötte az időt, a magas mennyezetről visszaverődtek a vidám latin szavak. 
Azok a fafaragók, festők, aranyozók, akik ilyen pazar plafonnal szépítették 
a termet, álmukban se gondolták volna, hogy a guan nyelv mellett 
valamikor még egy messzi föld grammatikáját is dédelgethetik. 

A nő külön kérésére beszéltek latinul, hogy belehallgasson a nyelv 
zenéjébe, és hát egy jó ideje már nyaggatta társát azzal, hogy tanítsa őt a 
maga beszédére. Megesett, hogy Ricci ideig-óráig oktatta Jádevirágot, de 
aztán csak a kínai nyelvre állt rá a szájuk. Érthető, hiszen itt csak azzal 
boldogult, a messzi Európa csupán egy régi emlék, ahová talán soha nem 
utazik vissza. 

— Egyre nagyobb gyanakvással szemlélik Makaóban meg Rómában is a 
missziónkat — állapította meg Pantoja. 

— Sejtem — kortyolt az italából Ricci. — Ítész szemekkel méregetnek, 
ugyanakkor nagy eredményeket várnak tőlünk. 

— Meg irigyek is. 

Pantoja nem csak a latint beszélte erős spanyol akcentussal, hanem a 
kínait is. A nő alig értett belőle valamit, pedig korábban gyakorolt is vele. 

— Irigyek? — jelent meg egy ránc Ricci orrnyergén. 

— Főleg terád, Matteo. Azt ugyan tudják, hogy házastárssal élsz együtt, 
de tisztában kell lenned avval, hogy — bár tudomásul veszik — nem szívlelik. 
Ha nem látják, hajlamosak szemet hunyni. De mi lesz, ha egyszer 
ideküldenek valami vatikáni bíborost vagy inkvizítort. Akkor már aligha 
tűrnék szó nélkül a viselkedésünket. 

— Ugye — törte Jádevirág a szavakat —, neked... is van... asszony? 

— Igen — vallotta be Pantoja —, de most már beszéljünk guan nyelven, 
hogy könnyebben szót értsünk. — És kínaiul folytatta. — Bérelek egy kis 
házat a kereskedők utcájában, és egyetértésben élek egy kedves nővel. A mi 
cölibátusban élő papjaink el se tudják képzelni, hogy itt mekkora előnyt 
jelent, ha asszonnyal élsz együtt. A helyiek csak akkor tartanak valakinek. 
Különben rossz híredet keltik. 

— Ez így is van — helyeselt a nő. — Egy rendes, egészséges férfiember 
mellett legyen egy elégedett nő. Ha ezt nem látják, azt képzelik, az a férfi 
alkalmatlan, tehát másra se jó. 

A két jezsuita megelégedéssel nyugtázta a véleményt. Ezzel is igazolva 
érezték helyzetüket, mármint hogy ők nem az alkalmatlan férfiak 


csoportjához tartoznak. 

— Hogy alakulnak az üzleteink? — terelte másra a szót Ricci. 

Pantoja egészséges arcbőrén fölfénylett a büszkeség. 

— Remekül! Sikerült részesedéshez juttatnom a jezsuitákat. A jövőben 
bizonyos szállítmányok után mi is kapunk jutalékot. Megkötöttem a 
szerződést. A zsidókkal jobban elboldogulok, mint a kínai hatósággal. 

— Ezt örömmel hallom. Nagyon sok a kiadásunk, és engem Pao Csen 
felé nagy adósság terhe nyom. Még Makaóban se tudják, mennyivel 
tartozom. Csang-lo herceg pedig telhetetlen. Annyi órát, mechanikus 
játékszert követelt már tőlem ki, hogy az komoly vagyonnal ér föl. 

— Értem — bólogatott Pantoja. — Közel az idő, hogy függetlenítsük 
magunkat Makaó anya befolyása alól. Az a morális helyzetünkön is javítani 
fog... És milyen az élet itt a Tiltott Városban? Meg ebben a palotában? 

Erre a válaszra Jádevirág érezte magát szakavatottnak. 

- Én nagy örömmel költöztem ide. Itt élni, ráadásul egy ilyen 
palotában, rang. Minden gyönyörű: csipkefüggöny, fényes selyemkárpit, 
díszesen festett falak, lakkozott párkányok,  vésetek. Napokig 
örömmámorban jártam a ház szobáit, boldogan látva vendégül bárkit, aki 
csak betévedt hozzánk. Aztán néhány hónap elteltével változtak 
benyomásaim. Úgy érzem, állandó figyelem alatt állunk, a császár 
főméltóságai minden lépésünkről tudnak, a vendégeink, főleg a Mingek 
népes rokonsága, noha érdeklődők, de képmutatók, sokszor az a sejtelmem, 
hogy igazából semmi sem érdekli őket, csak a haszonlesés, a harácsolás, 
egymás kiforgatása, meg az intrikák. — Lehalkította a hangját. — A császárt, 
szegényt, sajnálom. Alapvetően szelíd ember, a birodalom ügyeit azonban 
nem képes a kezében tartani. Így van ez, sziensön Pantoja: az ember 
sohasem élhet felhőtlen boldogságban. 

— A nagyhatalmú Vej Csung-hszien! — jelentette be harsányan Han Tao- 
kuo. 

Jádevirág — belesápadt. Mintha összefüggésben lenne őszinte 
megnyilvánulása a rókalelkű eunuch megjelenésével. Ricci intett feléje, 
hogy ne aggódjon, minden a legnagyobb rendben van. 

Fölálltak, megadva  Vejnek a tiszteletet, de aztán intésére 
visszatelepedtek helyükre, mert maga is elhevert. A császár bizalmas 
embere csupán egy hosszú, egybeszabott, térd alá érő szilvakék gyapjúinget 
viselt. Ellentétben kasztrált társaival, ő nem öltözködött feltűnően. 


— Csodálkozol, ugye, Li doktor? — hunyorgott Riccire a szőrtelen herélt. 

— Mi tagadás, sziensön, először látogattál el hozzám. Remélem ennek 
nincs baljós oka. 

— Ahogy vesszük... — Vej Csung-hszien gondterhelten simogatta meg 
kék erekkel behálózott koponyáját. — Uralkodónk erős megfázás jeleit 
mutatja. Ma nem tudott kikelni ágyából, magasra szökött a láza. Számba 
kellett vennem mindent, és arra jöttem rá, hogy aggasztó a helyzet. Nem 
bízom az udvar orvosaiban, a falakon kívülről pedig nem szokás doktort 
hívni. Arra gondoltam, megkérdezem tőled, tudnál-e az Ég Fián segíteni? 

Matteo Ricci még sose hallotta az eunuchot ennyit beszélni. Többnyire 
valamit súgott a császár fülébe, amit aztán az uralkodó rendszerint 
megfogadott. Az olasz gyorsütemben végiggondolta mindazt, amit Li Páltól 
hallott. Hogy ez a császár lehet, nem is a Ming dinasztiából való, 
elképzelhető, hogy csak egy báb, akit az eunuchok ligája irányít, és jobb 
lenne már, ha Csang-lo ülne a helyén. Végiggondolta és úgy döntött, neki 
ezt figyelmen kívül kell hagynia. Ő csak hálával tartozik Van Linek, hiszen 
neki köszönheti ezt a palotát, amiben laknak, neki köszönheti azt, hogy 
megtűrik a jezsuitákat, hogy misézhetnek, keresztelhetnek Pekingben és 
Kína-szerte. 

Pantojához fordult és latinul kérdezte. 

— Mennyi idő alatt tudnál szerezni az új , jezsuita porból", testvérem? 

— Szerencsénk van — felelt rá ugyancsak latinul a spanyol. — Épp a múlt 
héten küldtek egy kis csomaggal. A hszianvumeni raktárban van letéve. 
Még a mai napon megjárom, ha azonnal indulok. 

Ricci izgatottan fordult az eunuch felé. 

— Ha Sang-ti a ti uratok, és Isten, a mi urunk segít, estére be tudom adni 
szeretett császárunknak a , csodagyógyszeit". 


A történelem járja a maga útját, az egyén sokszor képtelen magát 
beleképzelni a csoportok, pártok, ligák helyzetébe, hiszen adott pillanatban 
kiszámíthatatlan, kik, hogyan cselekszenek. Van úgy, hogy aki kapkodva, 
ésszerűtlenül viselkedik, beteljesíti szándékát, más viszont hiába akar jót, 
balul sül el. 

Matteo Ricci kigyógyította Van Lit a lázas meghűlésből, pedig alig 
mutatkozott rá remény. Napokig virrasztott az ágya mellett, időközönként 


kinines oldatot erőltetve az önkívületben fetrengő beteg szájába, és hideg 
vizes ruhával borogatta. Végre a negyedik napon a császár száraz 
homlokkal, visszatért öntudattal ébredt. Vej Csung-hszien öröme mégsem 
volt felhőtlen, s erre a jezsuita nem talált magyarázatot. . . 

Ezen a furcsa reggelen az olasz észre sem vette, hogy minden 
megváltozott a palotában. Rogyadozó lábakkal szédelgett haza, ágynak dőlt 
és másfél napig aludt. Jádevirág mindenkinek megtiltotta, hogy 
felébresszék. Pedig alig várta már ő is, hogy beszéljen urával. 

- Nagyon megviselt? — kérdezte azonmód, ahogy Ricci kinyitotta a 
szemét. 

— Mondhatjuk, de mégis örülök. . . 

— Hogyan? — nézett rá a nő gyanakvón. — A tragédia meg sem rázott? 

— Iragédia? 

— Van Li meghalt — közölte a nő. 

— Dehogyis! — tiltakozott a férfi. — Meggyógyult! 

Jádevirág a fejét rázta. 

- Tegnap délután hozta a hírt egy udvaronc, hogy nem sikerült 
meggyógyítanod a császárt. 

Ricci nem akart hinni a fülének. 

— Tessék? Na, azonnal öltözködöm, és már megyek is kihallgatásra. Itt 
valami nincs rendben. 

— Előbb egyél valamit, kedvesem. 

— Egy falatot sem tudnék most lenyelni — háborgott a férfi. — Ennek a 
végére kell járnom! 

Éppen felöltözött, amikor egy őrtiszt esett be. Meg sem hajolt Ricci 
előtt, ami igen szokatlan volt, nyersen hadarta mindjárt a magáét. 

— A fényességes császár hívat színe elé! 

— Mikor? 

— Tüstént! 

Ricci szemrehányón tekintett Jádevirágra. 

— Na ugye, hogy él Van Li! 

A tiszt erősen felháborodott. 

— Miket beszélsz, ostoba idegen? A mi császárunk Taj-csang, a Menny 
Ura! 

— Hogyan? Ezt nem értem. . . 

— Elhallgass! A törvényes uralkodót hogy merészeled kétségbe vonni! 


Jádevirág megsejtette, mi történt, észrevétlenül oldalba bökte urát és 
nyájas hangon szólt az őrtiszthez. 

— Jól van, uram, megértjük, amit mondasz, és mindjárt el kis készül Li 
doktor. Addig megkínálhatlak egy kis meleg borral? Déli fűszerekkel 
ízesítettem, eddig mindenkinek ízlett. 

— Nem bánom - enyhült meg a lágy szavaktól a férfi. — De sebesen! 

A nő már hozta is az italt, s mialatt töltött, ügyesen az őrtiszt kezébe 
csúsztatott néhány uncia ezüstöt. Aztán sietve összepakolt Riccinek egy 
ládára való műszert. 

Míg készülődött, többé-kevésbé megtudott valamit a változásokról. Van 
Li állítólagos halála után Csu Csang-lo herceg azonnal megszerezte a trónt, 
és új érát hirdetett, amiben Taj-csang, azaz ,Nagy Gyarapodás" néven 
kívánt uralkodni. . . 

Az új császár a könyvtárszobában fogadta a jezsuitát. Ahogy meglátta, 
bíborszínre változott a képe. 

— Gyere csak, bajkeverő! Miért kellett ezt tenned? Rosszat akarsz 
nekem? Azt hiszed, a fejed jó helyen van ott a nyakadon? 

Ricci megértette, hogy ez nem tréfa. Hasra dobta magát az új uralkodó 
előtt, azzal a szándékkal, hogy egy szót nem szól, még csak meg sem 
mozdul, míg a dühe nem csillapodik. 

-— A hagymázas tüdőgyulladásba minden normális ember belehal! — 
folytatta Taj-csang. — Honnan vetted a merészséget, hogy valami titkos 
szerrel beleavatkozz a természet dolgába? Ezek után valakikben felmerülhet 
a kétely, hogy nem volt törvényes a beiktatásom! De most viselni fogod a 
következményeit! Állj fel, látni akarom a szőrös kecskepofád! 

Ricci feltápászkodott, és a lehető leártatlanabb képpel tekintett a 
dühöngő emberre. 

— Az életem a kezedben van, felséges Huang-ti, Ég Fia! 

—- Az nekem édeskevés! — csikorgatta Taj-csang a fogát. — Neked 
csupán megváltás lenne a halál, és nem szenvednéd meg tetted súlyos 
következményét! Halld hát  határozatom! Valamennyi  kiváltságtól 
megfosztalak téged is, rendedet is, amit elődöm javatokra hozott. . . 

Ricci úgy érezte, nem kap levegőt. 

— De Huang-ti, kegyes... 

— Pofa be! Én beszélek! El kell hagynotok a Tiltott Várost, és nem 
folytathatjátok tovább se te, se társaid a térítést! Ez még semmi! A 


megkeresztelt kínaiaknak halálbüntetés terhe mellett szakítaniuk kell új 
hitükkel! Ennek kihirdetését még ma parancsba adom! 

Riccivel rémálmaiban szokott ilyesmi történni. És lám, most a 
valóságban is előfordult. Zsongott a feje, szédült, de ezt mégsem hagyhatta 
ennyiben. Becslése szerint kétszázezer keresztény élhet már Kínában 
áldozatos munkájának eredményeként! És ez mind elveszne, ha a 
feldühödött Taj-csang beváltaná fenyegetéseit. 

— A legújabb csodaszelencékből hoztam mutatóba, felséges Huang-ti! 
Kegyeskedik megtekinteni? Ilyet még sosem látott. 

S már hajolt is le a magával hozott ládához, és kivett egy díszesen 
megmunkált mechanikus eszközt. 

— Mutasd! — vakkantott mogorván a császár. — Ezzel úgysem kerülöd el 
büntetésed! 

Ricci most semmi másra nem akart figyelni, csak arra, hogy kedvében 
járjon az új hatalmasságnak. A mechanikus műszerből a megfelelő gomb 
benyomásával egy gyalogos katona pattant elő, nyakában apró harci dobbal. 
A kis készülék szerkezete valami fülbemászó indulót játszott, s a kis figura 
pontos ritmusban verte a dobját. Mint korábban is mindannyiszor, a 
fiatalembert lenyűgözte az ötletes játékszer. 

— Ez egy európai katona? 

— Igen. 

— És dobszóra támadnak? 

— Dobszóra, felséges Huang-ti! — És az olasz hozzátette: — A bajban 
számíthat rám felséged. Nem lesz nálamnál hűségesebb híve! 

És négyszer meghajolt, hogy szavainak nyomatékot adjon. Taj-csang 
egy pillanatra eltűnődött, szeme résnyire szűkült, úgy bámulta a buzgó kis 
dobost. 

— Mestereitek olyan szerkezetet is tudnának készíteni, amilyet én 
óhajtok? 

— Persze, fényességes Huang-ti — vágta rá magabiztosan Ricci, pedig 
ebben korántsem volt bizonyos. 

— Ordító tigrist is? 

— Azt is. 

— Trombitáló elefántot? 

— Parancsára! 


XXVI. 


A római Szent Péter bazilika fogadótermének bolthajtása alatt a nemrég 
beiktatott egyházfő, XI. Leó meglepődve hallgatta Camillo bíborosa 
szavait, aki egy levélről beszélt neki. A küldemény legalább négy 
esztendeig hányódott erre-arra, amíg idekerült. 

— Hozzánk jött? 

— Valójában egy megkésett koperta, amely Kelemen pápának szól. Így 
azonban szentségednek van hozzá joga elolvasni. 

— És Kínából? 

— Igen, méghozzá a császári palotából. De latinul íródott. — És a pápa 
felé mutatta a papirost. 

Leó megvonta a vállát, jól elhelyezkedett Szent Péter trónusán, amely 
díszesen faragott tölgyfából és elefántcsontból készült, és intett a bíboros 
felé. 

— Olvasd! 


Szentséges atya, a kereszténység leghatalmasabb ura! 

Mi, a Középső Birodalom uralkodója, népünk és hagyományaink 
jóvoltából, az Égieknek tetszésével, őszinte szeretettel üdvözlünk téged, 
derűt, egészséget és hosszú életet kívánva neked. Személyed felől hívedtől 
értesültünk, kinek neve Li Ma-to. . . 


— Kicsoda? — tudakolta Leó. 
— Matteo Ricci, jezsuita szerzetes — felelte a bíboros és folytatta az 
olvasást: 


...5s ki nekünk is kedves hívünk, ily módon bátorkodtunk téged 
látatlanban megszólítani. Ezennel  megtisztelünk téged egy kegyes 
ajánlattal, amely örömödre lesz, ha belátod ennek nagyszerűségét. Lépjünk 
egymással rokoni kapcsolatba, s bár tudomásunkra jutott, hogy téged köt 
érintetlenségi fogadalmad, nincs utódod, ezért fiam számára valamely 


unokahúgoddal is megelégszünk, akit hozzánk kegyeskedsz küldeni. A 
menyasszonynak olyan szemei legyenek, mint a galambnak, amellyel 
egyszerre belátja az eget és a földet, ajkai, miként a kagylók, amelyek 
hajnalpírral táplálkoznak, kora ne legyen több kettőszáz holdnál, 
magassága egy zöld gabonakévénél, dereka pedig ne legyen szélesebb egy 
marék rizsnél.. . 


— Hagyd abba! — horgadt fel Leó pápa, és kis híján leszédült híres 
trónusáról. — Beszennyezte fülemet ez az oktalan és orcátlan beszéd! 
Hogyan merészelnek ilyen ajánlatot tenni a római pápának? Ki követte el? 

- Minden bizonnyal Matteo Ricci írta, de maga a kínai császár 
parancsolhatta neki. 

— Melyik császár? 

Camillo bíboros közelebbről szemlélte meg a levél végét. 

— Van Li császár. Bár legújabb értesüléseim szerint már nem is ő 
uralkodik, hanem a fia. 

A pápa tovább morgolódott. 

— Látod, erre figyelmeztetett Kelemen pápa is! Csak jezsuiták ne 
lennének a világon! De Isten az atyám, most már nem viszi el szárazon ez a 
Ricci! A körmére nézünk, és ha a legkisebb vétség, kétely is felmerül 
személye ellen, kérni fogom a generálist, távolítsa el őt Kínából! Ha nem 
teszi meg, kiátkozom őket a rendjükkel együtt!... Menj! — utasította 
erélyesen a bíborost. — A déli harangszó után egy órával jelenjen meg 
színem előtt Letournon fráter. És, ha el tudod érni Michele Ruggierit, ő is 
jöjjön! 

Leó még ebéd közben is a hallottakon füstölgött: hogyan merészel neki 
ilyen ajánlatot tenni egy távoli ország pogány uralkodója! Hol van itt a pápa 
személye iránti tisztelet! Az ilyen kétségbeejtő helyzeteknek elejét kell 
venni, hogy a jövőben többé eszébe se jusson holmi hitetlen rizsevőknek 
ehhez hasonló sértő levelek küldése. Még szerencse, hogy csupán ketten 
ismerték meg a tartalmát. Kellemetlen lenne, ha a katolikus világ tudomást 
szerezne erről. De az volna csak igazán kínos, ha a protestánsok is 
megtudnák! 

Leóban a hosszú tépelődés becsvágyat érlelt. Miért is elégedne meg 
azzal, hogy legjobb inkvizítorát csupán Matteo Ricci viselt dolgainak a 
leleplezésére küldje. Miért is ne tudná végre a kínai missziót átvenni, a 


maga javára fordítani. Eddig valamennyi pápa átengedte Kínát a 
jezsuitáknak. Méghozzá ennek a kalandor  ,tudósnak?. Lassan 
megfogalmazódott benne, hogy Letournon domonkos-rendi szerzetest 
nagyobb hatalommal ruházza fel, pápai követ rangjára emeli, és, ha a 
dolgok jól alakulnak, átveheti a pekingi keresztény misszió vezetését. 
Valójában ezt tervezte V. Sixtus pápa is, amikor Ruggierit hazarendelte, 
csak szegény nem érte meg a sinológus megérkezését. Letournon azért is 
jobb választás, mert nem jezsuita. Egy domonkos sokkal alázatosabb 
szolgája a mindenkori pápának, és ő még szilárd elvű, minden hájjal 
megkent ember is. Mint inkvizítor, az eretnekek üldözésében már kitüntette 
magát, jobbra nem is bízhatná ezt a feladatot. 

Némiképp rosszul érezte magát. Beült híres trónusába, amely 
tulajdonképpen egy hordozható műremek, és legalább ezeréves. Arra 
gondolt, hány pápa ült már ezen a tartós alkalmatosságon, míg végre őrá 
került a sor. Kicsit el is pilledt, s a félálom tartományában furcsa hangok 
lengték be. A kinti folyosón elvonuló Svájci Gárda cipőinek kopogását 
távoli kőfaragók kopácsolásának vélte. Mintha gyermekként lézengene 
szülővárosa, Firenze utcáin, s hallaná az épületszobrászok vésőinek 
csattogását. Aztán a koronázási szertartás részletei elevenedtek meg belső 
képtöredékekben. Ismét visszatértek émelygő érzései, és attól való félelme, 
hogy nem bírja ki a hagyományos rítust. Hetvenesztendős, pár napja a pápa, 
és csak most ébredt rá, mennyire gyenge a szervezete. Ez a világokon át 
hányódó levél végképp nem hiányzott neki. . . 

A terem hatalmas ajtaja megnyílt, és egy fehér csuhás, vékony alak 
jelent meg a pápa szeme előtt. Ez elegendőnek bizonyult ahhoz, hogy 
erőtlen szíve összevissza kezdjen kalapálni, és egy ideig csak zavaros 
szemmel vizsgálja az érkezőt. 

— Szentséged kérésére Letournon testvér megjelent — hallotta Camillo 
bíboros hangját. — Michele Ruggieri elhagyta Rómát, feltehetően 
Salernóban tartózkodik. 

A magas férfi eléje járult, térdet hajtott, szájával megérintette a pápa 
kezén lévő hatalmas gyűrű ékkövét, aztán felemelkedett, hátrább lépett. 

Leó szóra nyitotta a száját, de már érezte, hogy nehezére fog esni a 
beszéd. 

— Camillo, hagyj magunkra! 


A bíboros meglepődött, de nem mert urának ellentmondani. Magában 
dohogva kelletlenül elhagyta a termet. 

— Fontos dologgal bízlak meg, testvérem — kezdte el a pápa, s a 
közvetlen hangból Letournon megsejtette, hogy rendkívüli megbízatás vár 
rá. — Elküldelek téged Távol-Keletre, Kínába. Ez egyben kinevezéssel is jár, 
tehát te leszel a pápa követe. Olyan írásos felhatalmazást kapsz tőlünk, 
amely feljogosít arra, hogy a kínai császár színe elé járulj, de arra is, hogy 
az ottani keresztény közösség munkájába bekapcsolódj. Kiemelten 
felhívom rá a figyelmed, hogy analizáld Matteo Ricci tevékenységét, és 
írjál róla rendszeresen jelentést. Az ő sikeres vagy sikertelen működésétől 
teszem függővé azt, hogy meghagyom-e posztján, vagy téged teszlek a 
helyére. . . 

— Értem, szentatyám — hajolt meg a szerzetes. 

Letournon rezzenéstelen karvalyarca nem árult el semmit. 

Szeme alatt mély, sötét gödör éktelenkedett, amely erősen kitűnt a sűrű, 
ősz szemöldök alól. 

- Mihamarabb indulj útnak. Vegyél magad mellé egy egészséges 
szerzetest, lehetőleg nálad fiatalabbat, kapsz kísérőül négy megbízható 
szolgát. Az elődök útját kell végigjárnod, csak te kivételesen nem jezsuita, 
hanem domonkos rendi szerzetesként utazol. Tehát első utad Lisszabonba 
vezet, ahol hajóra szállsz, ami elvisz Goába. Onnan aztán adandó 
alkalommal áthajózol Makaóba, ott nem a jezsuitáktól kérsz segítséget, 
hanem a helyi portugál kormányzótól. Neki is küldünk egy ajánlólevelet. 
Arra intelek, ne kérj sehol segítséget a jezsuitáktól, nehogy később ezt 
felhánytorgassák. Hiszen te nem azért mész, hogy együttműködj velük, 
hanem, hogy feltárd a hibáikat. Közel húsz év alatt szinte semmilyen 
eredményt nem tudtak felmutatni, ha csak a mérhetetlen anyagi pazarlást 
nem tekintjük annak. Vegyük elejét, nehogy Kínában is az történjen, ami 
Japánban, ahol papjaink fejet hajtottak a pogány rítusok előtt. Két napon 
belül megírom az ajánlásokat, kérvényeket, és már indulhatsz is. . . 

XI. Leó befejezte, és már alig maradt ahhoz ereje, hogy intésével 
elbocsássa a frátert. Pár nap múlva Letournon egy fiatal szerzetessel, akit 
Honorénak hívtak, meg négy szolgával útnak eredt. Egy héttel később, 
1605. április 27-én már egy vitorlás hajón szelték a Földközi-tenger habjait. 
Álmukban se gondolták volna, hogy a pápa, akinek a megbízatását éppen 
hogy elkezdték, Rómában jobblétre szenderült. 


A császári palotában végbement változásokat emberfia nem érthette 
meg. Mielőtt Taj-csang megválasztatta magát Van Li egy időre eltűnt. Ezért 
történhetett meg, hogy a magát uralkodónak tudó 1Taj-csang hívatta Riccit, 
és kis híján fejét vétette. Aztán előkerült az igazi császár és némiképp 
helyreállt a korábbi rend. Taj-csangnak nem kellett letennie címét, apja 
társuralkodójává válhatott. Addigra a jezsuiták elhagyták a Tiltott Várost, 
kiköltöztek Hszianvumen városrészbe, tulajdonképpen vissza abba a nagy 
házba, amelyben korábban laktak. Milyen igaza volt Csennek, hogy 
fenntartotta, így a változás kevesebb zökkenővel járt. Hála istennek, a 
hebehurgya Taj-csang nem kezdte meg a keresztényüldözést, Riccit sem 
vádolta többé, az újabb és újabb mechanikai játékszerek megtették 
hatásukat. Már azon főtt a jezsuiták feje, hogyan tudják a fiatal társuralkodó 
kifogyhatatlan ötleteit megvalósítani. Rendre írogatták igényeiket Makaó 
felé, aztán elkeseredésében Ricci már azt javasolta, hogy küldjenek inkább 
két-három ügyeskezű műszerészt Pekingbe, hogy minél gyorsabban meg 
tudjanak felelni az elvárásoknak. 

Jádevirág csöppet sem bánkódott a kiköltözés miatt. Egy idő óta nem 
érezte jól magát a falakon belül. Amennyit megismert a Tatárváros életéből, 
annyi elég is volt neki. Ebben a házban igazán úrnőnek érezte magát, 
megtehetett sok mindent, amit a palotában nem illett, elzárkózott a hívatlan 
vendégek elől, és végre gondozhatta a kis kertecskét, ami a legjobban 
hiányzott neki. És férjéből is többet kapott. Esténként békésen teázgatva 
hosszú beszélgetésekbe merültek, ami mindennél többet ért. A nő számára 
továbbra is Ricci volt a legokosabb és legkülönlegesebb férfi a világon. 

— Láttál már pandát? — találta kérdezni Jádevirág. 

— Bevallom, csak a bundáját, de abból ítélve nagyon szép állat lehet. 

- Én kislány koromban láttam egy pandamamát és a kicsinyét. 
Ketrecbe voltak zárva, és én nagyon sajnáltam őket. Olyan szívesen 
megnéznék most egy ilyen medvét. 

A férfi rámosolygott. 

— Hiszen a Tiltott Városban van egy hatalmas hodályuk. Megkérem a 
császárt. . . 

— Dehogy! — tiltakozott Jádevirág. — Én így, rabságban nem akarom 
látni őket. Én ott szeretném megfigyelni a pandákat, ahol élnek. Hatalmas 
bambuszerdőben. 

Ricci nevetett. 


— Nincs is más óhajod? 

— Miért — kérdezett vissza a nő —, neked nincs ilyen vágyad? Te nem 
szeretnél valamit megnézni, amit még sose láttál? 

— Dehogynem. A Nagy Falat. 

— Na, látod! — vágott diadalmas orcát a nő. — Nézzük meg együtt a 
Nagy Falat, aztán a pandákat! 

Szívükből nevettek. 

A misézéssel, térítéssel egy pillanatra se hagytak fel, lehetőségükhöz 
mérten, a helyi viszonyokhoz alkalmazkodva már korábban berendeztek 
egy kápolnát a házukhoz nem messze, amit még Van Li császár jelölt ki 
nekik. Fel is szentelték, s a Szeplőtelen Fogantatás temploma nevet adták 
neki. Isten háza, amely tulajdonképpen egy kínai épület volt, csupán abban 
különbözött más pekingi építményektől, hogy ennek a bejárata fölött egy 
halványan felfestett kereszt látszott. Odabent a falakat Federico páter 
pingálta ki, de olyanformán, hogy szinte nem is hasonlított az igazi, európai 
templomok belsejéhez. Összességében elégedettek voltak a pekingi 
jezsuiták, egyelőre elvonult fejük fölül a viharfelleg. Misézhettek, amikor 
csak akartak, és akadt is szép számmal érdeklődő az új vallás iránt. 

Ricci utolsó találkozása az előkerült és valóban felgyógyult Van Lival 
nem a legszívélyesebben zajlott le. A császár először barátságosnak 
mutatkozott, aztán valami bizonytalanság szállta meg. 

— Miért nem jósolsz nekem szépeket, Li doktor? 

— Bevallom, kegyes Huang-ti — hajolt meg tisztelettel az olasz —, mind 
a földjóslás, mind az asztronómia területén csekély a tudásom. Ajánlhatok 
felségednek valakit, aki e téren jóval magasabb szinten áll, mint én? 

— Halljam! 

- Egy fiatal jezsuita páter, Diego  Pantoja. Nagyon művelt, 
matematikus, csillagász, zenész. Ért a jövendöléshez és módfelett 
szórakoztató férfiú. 

Van Li a mellette ácsorgó Vej Csung-hszienre tekintett. Az eunuch 
tűnődött egy ideig, aztán az uralkodó fülébe súgott valamit. 

— Majd meglátjuk. 

A császár tíz évvel lehetett fiatalabb Riccinél, de mégis jóval 
fáradtabbnak nézett ki. Amióta megtörtént ez a furcsa trónfosztás, ami 
végül is nem sikerült, Van Lin egyfajta fásultság vett erőt. Mintha csupán 
árnyéka lenne önmagának. Hogy miért nem hirdette ki azt, hogy fia 


trónbitorló, senki sem tudta megmondani. A kívülálló csak annyit érzékelt 
mindenből, hogy valójában két személy is császárnak nevezteti magát, de a 
másikat nem véleményezik. 

— Kéréssel fordulok fényességedhez — hajolt meg gyors egymásutánban 
négyszer az olasz. — Úgy tudom, hogy a kiváló bölcselő, az én jó barátom, 
Li Cse börtönben sínylődik elvei miatt. Kegyelmet szeretnék kérni a 
részére, mert úgy vélem, ő egy helytelen megítélés áldozata. Tudós 
embernek a véleményalkotás szabadsága lételeme, olyan fontos, mint 
halnak a víz. Li Cse rosszat senkinek nem akar, hiszen valamennyi vallás 
irgalmasságában hisz... 

— Csak uszít! — fortyant fel most az eunuch, amit császára jelenlétében 
sose tett. — Ártására van az uralkodónak! 

- Így igaz! — kiáltott fel Van Li is. — Li Cse olyan súlyos 
felségsértéseket követett el, amiért lakolnia kell! 

Ricci megijedt. Ilyennek még nem is látta a császárt. Soha semmilyen 
ügyben nem foglalt hevesen állást, mint éppen egy bölcs ember ügyében. 
Ez az ő nagy végzete! Az ország vezetéséhez nem konyít, a gazdaságot a 
legcsekélyebb mértékben se látja át, de ebben a lényegtelen kérdésben 
nagyon határozottnak mutatja magát. A jezsuita megfogalmazta magában: 
ha nem azért jött volna Kínába, hogy keresztény hitre térítse a taoista, 
buddhista lakosságot, és nem éppen Van Li lenne a császár, aki előtt 
kényszerűségből hajbókol, még barátok sem lehetnének. 


Letournon és Honoré elcsigázottan, kételyek közepette érkezett meg 
Pekingbe. Az utazás során tapasztaltak különösen az idősebb inkvizítort 
keserítették el. Sehol egy keresztény templom, a kínai emberek, bár 
udvariasan mosolyognak rá, de se egy , dicsértessék", se egy , isten hozta?" 
nem hangzik el a szájukból, az arcukon nem lát ijedtséget, meglátva az ő 
homokszürke csuháját, inkább csak együgyűen vigyorognak rá. Kezet sem 
hajlandóak csókolni! 

Honoré a hosszú kocsikázás alatt igyekezett kínaiakkal érintkezni, 
nyelvüket ellesni, feljebbvalójának már rá kellett szólnia. 

— Miért veszed szádra a pogányok szavát, fiam? 

— Úgy vélem, atyám, aki téríteni szeretne Kínában, meg kell ismernie a 
guan, a mandarin nyelvet és a latárvárosét. 


Az inkvizítor rosszallóan csóválta a fejét. 

— Nekünk nem kell megtanulnunk az itteniek nyávogását. Tanuljanak 
meg ők latinul! 

Ezzel Honoré nem értett egyet, szíve szerint vitába is szállt volna 
Letournonnal, ámde ismerte rigorózus természetét. Semmiképp nem akarta 
volna magára haragítani, mert annak beláthatatlan következményei 
lehetnek. 

Portugál kísérőjük már tett egy ízben látogatást Pekingbe, így el tudta 
irányítani a követeket Pao Csen házához. A vendégeket maga a házigazda 
és Ricci fogadta szerfölött nyájasan. 

— Isten hozott benneteket, drága földijeim! — ölelte meg mindkét 
domonkost az olasz. — Nagy öröm ez nekünk, hogy Európából fogadhatunk 
kedves látogatókat. 

Honoré örömmel vette a szívélyes fogadtatást, Letournon azonban 
gyanakodva bámulta az ősz szakállú, hosszú hajú, kínai ruhába öltözött 
, alakot". 

— Matteo Ricci? — kérdezte tétován. 

— Igen, az vagyok. 

— Mit gondoljak felőled? Elhagytad vallásodat? Felhagytál a térítéssel? 

Ricci felnevetett. 

- Sem egyik, sem másik. Kétségkívül vannak nehézségeink, de 
töretlenül folytatjuk missziós küldetésünket. 

— De hát... — mérte végig a karvalyképű szerzetes a szőrös férfit. — sem 
taláris, sem reverenda, és a szakállad. . . 

— Ja, hogy a külsőm... Ha eltöltesz itt pár hónapot, testvérem, mindent 
meg fogsz érteni. A hosszú évek tapasztalatai megtanítottak rá, hogy ebben 
az országban ésszerű alkalmazkodni a helyi viszonyokhoz. 

— Lehet, hogy nem értem... — nézett furcsán az inkvizítor, és már úgy 
ítélte meg, hogy a rendtartomány provinciálisának tekintélye megingott. — 
Semmilyen tapasztalat nem írja fölül a mi Istenhitünket. Mert hit csak 
egyféle lehet. 

— Ezt magam is így gondolom -— bólintott az olasz. — De az oda vezető 
utak merőben eltérőek. A kínaiak nem találják meg Istent, ha a mi utunkat 
járják. 

Letournon képén harag lobbant, szemgödre elfeketedett. 


—- Nem hiszek a fülemnek, hogy egy felszentelt testvér száját ilyen 
eretnek beszéd hagyja el! Valóban igaz, hogy a japán misszióhoz 
hasonlóképp Kínában is megfeneklett a katolikus vallás terjesztése. 

— Még nem. De bármi előfordulhat — szólt immár élesebben Ricci. — Én 
az egész életemet áldoztam azért, hogy a kereszténység megvesse itt a lábát. 
Nem tartok igényt dicséretre, feddést azonban nem érdemlek. Élj itt, 
testvérem, és meglátod, milyen fontos megtanulni a guan nyelvet, 
megismerned ennek a népnek szokásait, hogy elnyerd a bizalmukat. És még 
tanulnunk is szükséges tőlük, hogy könnyebben boldoguljunk. 

— Ha jól tudom, le van fordítva a Tízparancsolat, azonfelül az 
Evangélium rövid változata. Az nyilvánvalóvá teszi a kínaiak előtt, hogy 
csupán egy igaz út és vallás létezik a világon. Meg kell az ostobákkal 
értetni, hogy a pokol kínjai várnak rájuk, ha nem keresztelkednek meg! 

Ricci azt hitte, menten szélhűdést kap. Huszonkét évvel ezelőtt, amikor 
partra tette Kantonban a lábát, talán voltak ehhez hasonló sületlen 
gondolatai. De hol van az már, mi mindenen ment azóta keresztül, s mi 
mindent tanult meg a saját bőrén! Azt senki más nem tudhatja, csak egyedül 
ő. És most idejön egy szemellenzős domonkos rendi inkvizítor, és morózus 
képpel a szemébe mondja eget hasogató szamárságait! 

— Letournon testvér, most azt kell mondanom, hála az égnek, hogy 
kínai barátom, Pao Csen nem érti a  beszédünket.  Elképedne 
tudatlanságodon. Enyhén szólva nevetséges azt képzelni, hogy az a kínai, 
aki megtanulja a keresztény Tízparancsolatot, elolvassa, vagy meghallgatja 
általunk az Evangéliumunkat, már kereszténnyé is válik. A Purgatóriummal 
való riogatással pedig végképp nem érhető el náluk eredmény. 

Honoré, a fiatal francia szerzetes egy csapásra megértette Riccit. 
Annyira restellte magát felettese vaskalapos látásmódja miatt, hogy nem 
tudta szó nélkül megállni. 

— Matteo testvérünk bizonyára sok tapasztalatot szerzett Kínában. Én 
óvakodnék elhamarkodott véleményt alkotni eddigi tevékenységéről. 

Ha lehetne pillantással ölni, a fiatal szerzetes holtan rogyott volna 
össze. Az inkvizítor mélységes megvetéssel döfte keresztül tekintetével, s 
szájalta oda: 

-  Rendtársam megfeledkezett alárendelt mivoltáról. Az efféle 
tanácsoktól a jövőben tartózkodjon! 


Ricci megértette, hogy ezzel a megcsontosodott egyházi személlyel 
sosem fog szót érteni. Legszívesebben megszakította volna a beszélgetést, 
és távozásra szólította volna fel Letournont. Ez azonban mégsem lenne 
illendő. Csen is hevesen tiltakozna ellene. Valamit ki kell találnia, hogy 
segítő szándékot mutatva rázza le ezt a kellemetlen embert. Pedig milyen 
nagy örömmel fogadta! 

— Jóindulatom nem szűnik meg irányotokban — biccentett először 
Honoré, majd Letournon felé. — Segítem törekvésetek. Gondolom, mint a 
pápa követei, szeretnétek a császár színe elé járulni. 

Az inkvizítor karvalyképére fellengzős kifejezés ült ki. 

- A jelen helyzetet látva nem hozhatlak olyan helyzetbe, hogy 
segítségeddel lekötelezettednek tekints. A jezsuiták nélkül is elboldogulunk. 

Ricci egyszerre megszánta ezt a komisz szerzetest. Szerencsétlen, soha 
életében nem hitt másban, csak Aguinói Szent Tamás hitigazságaiban. S a 
jövőben sem fog semmilyen más eszme hatni rá, tehát menthetetlen. 

— Ahogy óhajtod — hajolt meg kínai módon. — De bármikor fordulhatsz 
hozzám bizalommal, támogatásom a tiéd. 

— Köszönöm -— bökte ki Letournon, mint akinek a fogát húzzák —, máris 
élek a lehetőséggel. 

— Hallgatlak. 

- Engedd meg, hogy bepillantsak a misszió itteni tevékenységébe. 
Mindent meg szeretnék tekinteni, amit a jezsuiták eddig cselekedtek. 
Mellesleg megvan hozzá a pápa írásos ratifikációja. 

Ricci igazán nem akart kerékkötő lenni. Vitába szállhatott volna az 
inkvizítorral, mondván: ő egyedül a jezsuita generálisnak tartozik 
engedelmességgel, amit még a pápa is jóváhagyott a rend alapszabályában. 
De semmi takargatnivalója nincs, oda mehet Letournon, ahová csak akar, és 
azt tehet, amihez kedve van. 

- Készséggel, testvérem. Mindent  megmutatunk, valamennyi 
kérdésedre válaszolunk. Melléd adom Federico pátert, aki járatos az itteni 
dolgokban, benne teljesen megbízhatsz. 

És ez így is lett. A bőbeszédű Federico páter Letournon és Honoré 
mellé szegődött, vezette őket erre-arra, tolmácsolt is nekik. Nagyjából 
megismerték Pekinget, valamivel behatóbban Hsziangvumen városrészt, 
ahol a keresztények leginkább megvetették a lábukat, aztán alapos vizsgálat 
alá vették a Szeplőtelen Fogantatás templomát, amely a katolikus közösség 


központi házát jelentette. Mindkét domonkos szerfölött élénk érdeklődést 
tanúsított a látottak, hallottak iránt, annyi különbséggel, hogy míg Honoré 
mindent tetszéssel szemlélt, addig Letournon hozzáállása aggályosnak volt 
mondható. Amikor a templom belsejét vizsgálták, szemgödre vészjóslón 
elfeketedett. 

— Kínai kereszténnyel szeretnék szót váltani — közölte egy alkalommal 
az inkvizítor. — Aki bejáratos a palotába, érintkezik a császárral. 

— Óhajod parancs a számomra, atyám — hízelgett neki álnokul Federico. 
Amióta az ő istápolására volt bízva a két küldött, Honorét megszerette, 
Letournont megutálta. Mivel azonban kedélyes természetű ember volt, 
hellyel-közzel élvezte a komédiát. — Tudok ajánlani egy Li Pál nevű 
katonatisztet, aki mellesleg matematikus, asztrológus és költő. 

— Li Pál? — csodálkozott el Honoré. 

— Eredeti neve Li Jing-si, de megkeresztelkedett és arra kért bennünket, 
hogy adjuk neki ezt a keresztény nevet. Ahogyan Ricci asszonyának Júlia a 
keresztény neve. Li Pál igen buzgó katolikus. . . 

— Hogyan mondtad? — nézett Federicóra elhűlten Letournon. — Ricci 
asszonya? Ricci együtt él egy nőszeméllyel? 

— Ő külön engedélyt kapott feletteseitől, hogy megházasodjon kínai 
szokás szerint. Ezzel nagyban segíti a munkánkat. 

Az inkvizítor e pillanatban tényleg úgy nézett ki, mint egy ragadozó 
madár, aki épp arra készül, hogy kivájja a galamb szemét. 


Mély tisztelettel Istentől való V. Pál pápa szentatyához! 

Midőn útnak eredtem szentéletű elődje megbízatásából, még senki sem 
tudhatta, hogy jóval célom előtt magához szólítja az úr XI. Leó Őszentségét. 
Most, felhatalmazásomat továbbra is komolyan véve, megírom eddigi 
tapasztalataimat Őszentsége V. Pálhoz, bízván abban, hogy helyesen 
cselekszem. 

Legelőbb annak a szomorúságomnak adok hangot, hogy ebben a nagy 
országban, melynek a neve Kína, szinte meg sem látszik, hogy immár 25 
esztendeje térítenek jezsuita atyák, s közülük is a leghírhedtebb, Matteo 
Ricci. Ahogy végigutaztam Nankingtól Pekingig, sehol nem láttam 
keresztény templomot, kápolnát, de még egy útszéli feszületet sem. A 
fővárosban is ugyanez a helyzet: sehol semmi nyoma annak, hogy a 


misszionáriusok áldozatos munkával jelentős eredményeket értek volna el, 
holott eddig már mérhetetlen anyagiakat emésztettek fel. Csupán egyetlen 
templom található Hsziangvumen városrészben, ám az is olyan, hogy az 
ember könnyen elmegy mellette, ha nem hívják fel rá a figyelmet. Kizárólag 
egy halvány kereszt jelzi, amely a bejárat fölé van festve, azon kívül semmi 
nyoma annak, hogy ez a Mi Istenünk háza. A helybéliek ugyanolyan 
fegyelmezetlenül járnak ki-be ajtaján, akár egy taoista templomba. És még 
a kalapjukat vagy fejkendőiket se veszik le! Federico jezsuita atya 
elmondása szerint semmivel nem lehet és nem is szabad a kínaiakat arra 
kényszeríteni, hogy rendszeresen látogassák a miséket. Jóval többen vannak 
megkeresztelve, mint amennyien valóban gyakorolnák a szertartásokon való 
részvételt. Az egész országot tekintve Kantontól Pekingig mintegy 
kétszázezerre tehető a lélekszámuk. Ez elég magas számnak tűnik, mégis 
alig látszik belőle valami. És engedtessék meg nekem. Szentatyám, hogy ezt 
kételkedve fogadjam. 

A legnagyobb megdöbbenés akkor ért, amikor a templomba beléptem. 
Itt sem volt feszület, mindenféle kínai motívumok csúfították a falakat, és a 
Megváltót, Jézus Krisztust, ó, bocsásson meg nekem, Szentatyám, hogy 
kimondom, de lótuszülésben ábrázolják, és arcvonásai kísértetiesen 
emlékeztetnek Buddháéra! Ezt erősen nehezményeztem, mire a jezsuiták azt 
mondták: ,, Róma messze van, az itteniek el sem tudják képzelni az európai 
szokásokat, de a kínaiak egyáltalán nem ,, barbárok", csak másmilyenek. 
Hiszen rég ismerik a papírt, legalább háromszáz éve feltalálták a 
puskaport, és Kolumbusz előtt két emberöltővel eljutottak Amerikába is, és 
sok mindenben előrébb tartanak nálunk!" 

Úgy vélem, a jezsuiták, akik nem a megszokott talárisukat viselik, 
hanem a taoista szerzetesek okkersárga köpenyét, félre akarnak vezetni 
engem. Federico páter, aki árnyékként követi minden lépésem, csúfondáros 
hangon beszél velem, folyton ellentmond nekem. Meghallgatván a 
misézésüket, szintén megkellett döbbennem, mert a mi szép szent énekeink 
közé ismeretlen dallamokat tűzdeltek, és az Evangélium példabeszédeibe, 
amiből semmit se értettem, mert guan nyelven folyt, idegen 
szertartáselemeket illesztettek. Mintha nem is katolikus misén lettem volna. 

Igyekeztem azzal fenyegetőzni, hogy Róma minden anyagi támogatást 
megvon ettől a kalandor missziótól, mire a jezsuiták azt felelték, eddig sem 
volt a pápa valami bőkezű hozzájuk, leginkább a saját rendükre 


támaszkodtak, de igyekeznek önellátásra berendezkedni. Ezt magam is 
tanúsíthatom. A két rendház, egy ügyes jezsuita vezetésével, akit Diego de 
Pantojának — hívnak, kiterjedt  selyemkereskedelmi és  pénzváltói 
tevékenységet folytat. Évi forgalmuk eléri a 40-50 ezer ezüsttaelt, ahogyan 
itt a súlymértéket mondják. 

Szomorúan kell tapasztalnom, hogy követségünk hátrányt szenved a 
jezsuiták elferdült beilleszkedése, eddigi tevékenysége miatt. A kínaiak az ő 
viselkedésüket tartják helyesnek, az én szemléletmódomat gyanakvással 
fogadják. Beszéltem egy bizonyos Li Pál nevű katonatiszttel, aki bejáratos a 
palotába, kérve őt, hogy jelentsen be audienciára Van Li császárhoz. 
Furcsa, kitérő választ kaptam tőle. Valami olyasmit mondott, hogy Van Li 
már nem fogad senkit, minden intézkedést átengedett utódjának. Ezt én igen 
furcsának tartom, de muszáj vagyok megtenni a tőlem telhetőt, így 
módosítottam kérésemet, hogy ez esetben az utódjával kell megelégednem. 
Taj-csang Van Li fia, aki állítólag elorozta a trónust, amikor apja olyan 
beteg lett, hogy már lemondtak róla. Csakhogy Matteo Ricci kigyógyította 
Van Lit, amivel komoly bonyodalmat idézett elő. Így van ez, Szentatyám! 
Ahol ez a Matteo Ricci megjelenik, ott minden a feje tetejére áll! Ha látná 
Szentséged, úgy fest ez a szerzetes, mint egy vad kínai. Sűrű ősz szakáll 
borítja ravasz arcát, haja copfban, fekete zsávoly-kabát, hangcsoui csizma 
rajta, és a fején püspöksüveghez hasonlatos föveg. És a legfontosabbat még 
csak most mondom: bűnös viszonyt folytat egy ,, pogány" nővel És a jezsuita 
rend ezt eltűri neki! Mi ez, ha nem Isten ellen való gálád vétek! Kiátkoztam 
őt, ahogyan hitemből őszintén fakadt, és nagyon kérem Szentségedet, 
ezennel függessze fel kínai megbízatásom, rendeljen vissza Rómába. 

Ráadásul különösen zűrös időszaknak nézünk elébe. A száműzött 
mandarinok pártja, akik évek óta elégedetlenek a császárukkal, most baljós 
mozgolódásba kezdtek. Élükre állt egy bizonyos Vu Jing nevű hatalmasság, 
többek szerint szerencselovag, szövetségre léptek a mandzsuk egyik 
törzsével, és el akarják törölni a föld színéről a Tiltott Várost. Pár napja 
kijárási tilalom alá helyezték Pekinget. Most ha akarnám, se hagyhatnám el 
a várost. 

Mélységes tisztelettel — az — irgalmas  — Szentatyának, —— Isten 
kegyelmességében. 

Peking, az Úr 1606. évének október hava 7-ik napján. 

Inc. Letournon. 


XXVII. 


Matteo Ricci a császári palota  könyvtárszobájában tartózkodott 
többedmagával. Jelen volt maga, a gyakorlatilag már apja helyett uralkodó 
fiatal császár, Taj-csang, Si-vei miniszter, Ven-da marsall, Li Pál 
katonatiszt, matematikus, Pao Csen mandarin és még több tábornok. Vej 
Csung-hszien elzárkózott az öreg uralkodóval, és ritkán lehetett már látni a 
Tiltott Városnak ezen a részén. Ugyan voltak, akik úgy vélték, csupán vár 
és visszatértét készíti elő, de ezt senki sem vette igazán komolyan. Főleg 
most, amikor ekkora veszély fenyegeti a Középső Birodalmat. 

A közelgő veszedelem a tárgyalás valamennyi résztvevőjének képére 
rányomta bélyegét, komor nézésükkel egymást is megrémítve. Valójában 
azt sem tudták, hogyan kezdjék el a sorsdöntő tanácskozást. 

— Mekkora sereg támadásával számolhatunk? — kérdezte végre Taj- 
csang Ven-da marsallt. 

— Értesüléseim szerint óriási had gyűlt össze Mukden mellett. Legalább 
hatvanezer főt számlál. 

— Magasságos ég! Nurhacsi szövetkezett Vu Jinggel? 

— Tudomásom szerint nem. De nem tiltotta meg a mandzsuknak, hogy 
beálljanak Vu Jing seregébe. 

Taj-csang császár hosszúkás orra mintha még jobban megnyúlt volna, 
máskor pimasz képén a bizonytalanság vibrált. 

— A mi oldalunkon hány harcos áll? 

— Mindössze húszezer, fényes Huang-ti. 

— Fegyvert kell adni a város lakosságának! — kiáltott indulatosan Taj- 
csang. — Legalább harmincezer főt csatasorba lehet állítani. 

Li Pál jelentkezett szóra. 

— Megbocsásson felséged, az kockázatos lépés lenne. Peking lakói nem 
rokonszenveznek uralkodójukkal. .. 

— De miért?! — ordított fel a császár. — Miért?! Hálátlan csürhe! 


A választ valamennyien sejtették, Ricci is, talán csak épp az érintett 
nem akarta tudomásul venni. Si-vei miniszter próbált higgadtnak 
mutatkozni, pedig ez nem volt rá jellemző. 

— Most a miértekre nincs módunk felelni, a kérdés az, hogy felvegyük-e 
a harcot a lázadókkal vagy elhagyjuk a Tatárvárost. 

— Hogy elmeneküljünk?! — dühöngött fogát csattogtatva Taj-csang. - 
Soha! Soha nem szerzem meg ezt az örömet Vu Jingnak! — Nyugtalanul 
izgő-mozgó szeme most Riccin állapodott meg. — Á, Li doktor! 

— Szolgálatodra, fényességes Huang-ti — hajolt meg az olasz. 

— Azt ígérted nekem, hogy a bajban mindig számíthatok rád. Nem lesz 
nálad odaadóbb hívem! Meghagytam az életedet, a keresztények is 
szabadon járhatnak-kelhetnek országomban. Most kérem számon az 
ígéreted! 

— Mit tegyek, felség? 

— Találj ki valamit, hogy kikerüljünk a kutyaszorítóból! 

Ricci magában Istenhez fohászkodott, hogy világosítsa meg az elméjét 
eme válságos helyzetben. És mintha valóban meghallgatta volna imáját az 
Úr, megsúgta a megoldást. 

— Hallott már felséged az ágyúról? 

— Nem is tudom. . . — gondolkozott el Taj-csang. — Valami fegyverfajta? 

— Így is lehet mondani. Európában már régen használják a háborúkban. 
Az a sereg szokott győzni, amelyik rendelkezik elegendő mennyiségű 
ágyúval. Ez nagyméretű, hengeres bronzcső, amelyből lövedéket lőnek ki a 
puskapor segítségével. Várvívásnál vasgolyóbisokat, seregek ellen kartácsot 
használnak. Ezreket képes egy sor jó helyen elhelyezett ágyú letarolni. . . 

- Igazat beszélsz?... Tudsz ágyút készíteni? — kapaszkodott a 
hallottakba Taj-csang. 

— Nagy mennyiségű bronz kell hozzá meg öntőműhely. A rajzot el 
tudom az ágyúról készíteni, csak legyen mester, aki kiönti. . . 

— Lesz! — kiáltott lelkesen Li Pál. — Ha Li Ma-to készít egy pontos 
tervrajzot, nyomban nagy erőkkel látunk az ágyúk öntéséhez! Meglepjük 
vele a gyülevészhadat! 

— De a bronz még mindig sarkalatos kérdés... — csóválta a fejét Si-vei 
miniszter, aki inkább menekült volna Nankinkgba, mintsem itt várja be a 
lázadók seregét. 


— Összegyűjtjük! — kiáltott Csen. — Minden fellelhető bronztárgyat, 
harangokat, edényeket, egyéb eszközöket, amit csak fel tudunk lelni, 
összegyűjtünk. Mi, kínaiak, nagyon tudunk dolgozni, ha akarunk. 

— Így legyen! — lelkesült fel a császár is. — Parancsba adom, hogy 
szedjenek össze minden nagyobb bronztárgyat Pekingben meg a környékén, 
és öntessék belőlük Li doktor tervei szerint ágyú! — Ricci felé fordult és 
őszinte hangon közölte. — Ha győzünk, felveszem a keresztény hitet! 

A jezsuita mélyen meghajtotta derekát és szólni bátorkodott. 

— Ez igazán megtisztelő lenne ránk nézve, kegyes Huang-ti, és gyenge 
rá köszönő szavam. Bizonyára kérhetek még tőled egy apróságot, miután az 
ellenség elkotródott a falaink alól. 

— Mi lenne az, mondd most! 

— Irgalmazz Li Cse mesternek, engedd őt szabadon! Ő tudós, bölcs 
férfiú, méltatlanul sínylődik a börtönben. 

A császár hallgatott egy pillanatig, majd kelletlenül elhúzta a száját. 

— Rég elkéstél, Li doktor! Li Cse évekkel ezelőtt öngyilkos lett a 
cellájában. Borotvával vágta el a saját nyakát. 


Lázas munka vette kezdetét Peking-szerte. Kereskedők, katonák, 
rendbiztosok szállták meg a várost, és mindent vittek, ami bronzból volt. De 
az emberek, félve a közelgő veszedelemtől, önként is szívesen adták. 
Napokon át csörömpölt a megannyi társzekér, taliga, riksa az 
öntőműhelybe, ahol a tartomány legkiválóbb borzművesei várták a 
, nyersanyagot". 

Matteo Ricci Diego de Pantoja segítségével gondos számítások alapján 
elkészítette az ágyú tervrajzát, amit aztán megtanácskozták Li Pállal meg 
Ven-da marsallal. A marsall némiképp hitetlenkedett a sillabusz láttán, de 
Li Pál nyomban megértette a lőfegyver működési elvét és a lényegét. 
Szerencsére a bronzöntők közül is akadt egy gazdag képzelőerővel 
megáldott mester, aki felfogta, miről van szó, és a többieket okosan 
irányítva serény munkához láttak. Úgy füstölt napokon keresztül a műhely 
kéménye, mint még soha előtte, az iparosok megállás nélkül dolgoztak, 
szinte beleszakadva a munkába. 

Jádevirág a vészterhes napokban alig látta urát. Ricci lótott-futott, 
tárgyalt, szervezkedett, gyakorolta a lovaglást, hogy ne valljon szégyent 


majd a sereg előtt. 

— Csak nem akarsz a csatában részt venni? — kérdezte tőle ijedten a nő. 

— Jelen kell lennem — magyarázta férje. — Ne aggódj, nem bocsátkozom 
közelharcba, az már nem nekem való, de az ágyúknál a helyem. Noha 
elmagyaráztam a fegyver működési elvét, próbalövéseket is végeztünk, de 
látniuk kell, hogy ott vagyok. 

Jádevirág a kezét nyomorgatva aggodalmas hangon intette. 

- De nagyon vigyázz magadra! Ne feledd, kínai meg mandzsu 
harcosból rengeteg van, de Matteoból csak egy. 

— Ha nem mondanád, ki sem találtam volna — somolygott rá huncut 
szemmel a férfi. 

— A pápai követ rossz ember — váltott másra Jádevirág. — Olyan beesett 
a szeme, mint aki a föld alól bújt vissza. 

- Milyen találó! — csodálkozott rá Ricci. — Tényleg úgy néz ki 
Letournon. Találkoztál vele? 

— Igen. Épp a piacra igyekeztem, amikor elém állt és faggatni kezdett. 
Federico tolmácsolt. Érdekelte, milyen törvény szerint merészelek veled 
élni. Azt válaszoltam neki, az emberi érzelmek törvénye szerint. Erre 
fagyos lett, és azt kérdezte, nem félek-e, hogy veled együtt elkárhozok? 

— Valóban? Kíváncsi vagyok, mit feleltél. 

— Visszakérdeztem. , Honnan veszed, szent ember, a bátorságot, hogy 
engem, aki a józan értelem szerint cselekszem, felelősségre vonsz? Én soha 
semmiben nem mernélek téged felelősségre vonni, mert tiszteletben tartom 
a meggyőződésedet. Azt hittem, az európai emberek mind bölcsek, de most, 
hogy megismertelek téged, ezt át kell gondolnom." 

— Tüneményes vagy, Júlia — szólt megindultan a férfi. — Azt hiszem, 
Letournon ilyet még nem hallott az életében. 

És megcsókolta a nőt, mialatt arra gondolt, ezért a kioktatásért a 
keresztény világban máglyahalál járna. De ezt soha nem árulja el 
kedvesének. 

— Honoré viszont kedves ember. Hogyan különbözhet ennyire két 
azonos rendhez tartozó szerzetes? 

— Én is így vélem, de te ezt miből gondolod? 

— Amikor jöttem visszafelé, a piperebolt előtt megszólított az ifjú. 
Egyedül volt, gondolom, szándékosan kilesett. Tisztelettel köszönt, erősen 
törve a kínai szavakat, aztán bocsánatot kért feljebbvalója viselkedése miatt. 


Bevallotta, neki nincs ellenére, hogy egy jezsuita páter asszonnyal él együtt, 
bár még ilyenről sose hallott. Elárulta, hiába akarnak találkozni a császárral, 
nem kapnak bebocsátást a Tiltott Városba. Li Pált kérték meg, hogy szóljon 
az érdekükben Taj-csangnak, de eddig semmi eredménye. Vagy megrekedt 
a kérelem, vagy az uralkodó elzárkózik. 

Ricci kárörvendő nevetést hallatott. 

— Bocsásson meg nekem az én Istenem, hogy ennek örülök. De jobb ez 
így. Ostoba fecsegése miatt Taj-csang lecsapatná Letournon fejét. 

— Letournon már haza akar menni, Honoré viszont maradni szeretne. 
Megkért engem, említsem meg neked, hogy majd felkeres, ha elül a vihar és 
életben maradunk. 

— Jól van. Értelmes, buzgó hívekre mindig szüksége van a missziónak. 
Ámbár... 

Nem folytatta. Jádevirágot furdalta a kíváncsiság. 

— Mit akartál még mondani? 

— Lehet, hogy hiba kimondanom, de van egy rossz sejtésem. Ugye azt 
említettem, hogy Taj-csang ígéretet tett: felveszi a keresztségét, ha 
legyőzzük Vu Jing hordáját? 


— Igen. 
— Azt ugyan nagyon remélem, hogy az ágyúim csodát tesznek, és 
megvédjük Pekinget, azonban... — A fejét csóválta. — A császár meg fog 


feledkezni ígéretéről, ami azt jelenti, lehetőségeink bekorlátozódnak. 

Jádevirág szomorú szemmel bámult Riccire, és mélyet sóhajtva szólt. 

— Soha nem akartam neked mondani, mert tisztellek, szeretlek, és 
hiszek benned. De ha már ilyen őszinte vagy, hadd fejtsem ki, mit gondolok 
erről. 

— Hallgatlak. 

— Sosem hittem, hogy az én egész népemet keresztény hitre lehet 
téríteni. Néhány százezret igen, talán elérheted a milliót, de aztán egyre 
nehezebb lesz. Ha lenne még tíz Matteo Ricci, aki ilyen bölcs, megnyerő és 
így tiszteli a kínaiakat, ennél komolyabb eredményeket is el lehetne érni. 
De már nem is tudom -— fordította kedvesen oldalra a fejét —, hogy Matteo 
Ricci mennyire keresztény és mennyire kínai... 

— Lassan már magam se tudom — nevetett a férfi és megölelte 
asszonyát. 


Vu Jing elvakult dühvel támadt Pekingre. Szándéka azonmód 
megmutatkozott: a Tiltott Város falai felé nyomult előre, hiszen a 
Mingekkel akart legelőbb leszámolni. Reményei szerint, ha elteszi láb alól 
Van Lit és Taj-csangot, az ország nyomban az ölébe hull! Felhergelt serege, 
amelyet a száműzött mandarinok, azok hívei, és egy szakadár mandzsu 
hadtest alkotott, könnyűszerrel verte szét a császári előhadakat, dúlta szét a 
város körül emelt védősánc rendszerét. Ven-da marsall jól számított, amikor 
saját hadát a legkönnyebben megközelíthető helyen állította fel. Méghozzá 
a Tatárváros északi oldala mentén. Vu Jing annyira magabiztos volt, hogy 
taktikára nem is fecsérelte az idejét. Háromszoros túlerőben lévő hordája a 
legegyszerűbb módon, frontálisan támadott. Pedig ha egy csepp 
ravaszsággal élt volna, megnehezíti a védők dolgát. 

Az ágyúkat, szám szerint harminchatot, sorba felállították a falak alatt, 
eléjük sorakoztatva a gyalogságot. A lovas katonák a két szárnyra kerültek, 
hellyel-közzel a házak között széledve szét. 

Si-vei miniszter azt javasolta, hogy ne álljanak ki a támadókkal szemtől 
szembe, hanem zárkózzanak a falak mögé. Az ágyúkat vontassák fel a 
bástyákra, és onnan lőjék az ellenséget. Ha olyan hatékonyak ezek a furcsa 
fegyverek, ne folyjon feleslegesen a császári katonák vére. Néhányan 
helyeselték az ötletet, Ricci azonban meggyőzte őket, hogy ez esetben az 
ágyúk nem tudnak igazi meglepetést okozni. Az ostrom eltarthat akár 
hónapokig, és kimenetele kétséges. Azt kell elérni, hogy Vu Jing hordája 
belerohanjon a kartáccsal megtöltött ágyúkba. Annak olyan lesz a lélektani 
hatása, hogy eldöntheti az egész háborút. 

Az ágyúsor mellett lóháton ülve tárgyalta meg a teendőket az olasz, 
Pao Csen és a tüzérség frissen kinevezett parancsnoka. Ricci és Csen fején 
fenjangi nemezkalap ült, melyet vörös zsinór szorított le, megkötve az álluk 
alatt. A jezsuitán fekete, barátján fehér selyem katonai kabát, vastag sárga 
övvel szorítva derekukhoz. 

— Túl sokat ettem — panaszolta Csen. 

— Mit ettél? — kérdezte Ricci, pedig csöppet sem érdekelte. 

— Kutyasültet fokhagymamártásban. 

— Az felséges étel — szólt elismeréssel a tüzérparancsnok. — Én is 
szeretem. 

Ricci . bosszankodott magában: lehet, hogy rövid időn belül 
mindhárman holtan hevernek a földön, ezek pedig az evésről csevegnek. 


Lehet, hogy túlzottan megbíznak benne, az európai emberben, meg az 
ágyúk hatékonyságában? Bárcsak maga is így tudna reménykedni. 

— Vegyük át ismét, kinek mi a dolga — javasolta komoly képpel. — Ha 
megjelenik az ellenség, a mi gyalogságunk nem mozdul. Két oldalról a 
császári lovasság igyekezzen tömöríteni, elénk terelni őket. Aztán, ha a 
támadók  kőhajításnyi távolságra kerülnek innen, a gyalogosok 
megfordulnak, s mintha menekülnének, hátraszaladnak az ágyúk mögé. 
Ekkor én vezénylek — nézett nyomatékosan a tüzérparancsnokra és bumm, 
bele a közepébe! 

A másik kettő bólintott. 

A csendnek is különféle fajtái vannak. Amely most Matteo Riccire 
szakadt, az a lélek némaságának soha máskor nem tapasztalt érzülete volt. 
A távolból ugyan gyanús zsivaj hanghullámait hozta el az északi szél, 
mégsem hallott belőle semmit. A letompult, szorongó tudat láthatatlan 
burkot alkotott feje köré, amely megváltoztatta viszonyulását a külvilághoz. 
De nem csupán a hangok tompultak el, a színek is kifakultak — minden és 
mindenki fénytelenre szürkült. 

Milyen különös, hogy az imént még a bronzosan csillogó ágyútestek, a 
lovasság élénk, feliratos zászlai, a gyalogos katonák érclándzsáinak hegye 
most valószerűtlenül elhalványodott, kopottá vált. Meg sem értette azokat a 
harcos természetű embereket, akik rajonganak a verekedésért, imádnak 
csatázni, s már a tömeg tényétől, a villogó fegyverek látványától is 
bűvöletbe esnek, és semmi másra nem vágynak, minthogy végre egymásnak 
rontsanak, és szúrják, vágják, gyilkolják embertársukat. Pao Csen arcáról is 
ezt a fajta lelkesültséget olvasta le, és kicsit szégyenkeznie kellett, hogy ő 
most kívülálló, neki nem az öldöklés, hanem csupán a szent cél lebeg a 
szeme előtt. 

Ez a gondolat mellbevágta. Szabad neki ilyet tennie, szabad volt 
elhoznia ide, a bölcselet országába ezt a szörnyű emberölő szerkezetet, az 
ágyút? Hiszen egész életében vallotta, és ma is tanítja a Tízparancsolatot, 
amelynek ötödik pontja egyértelműen arra figyelmeztet: ne ölj! 
Megszeghető-e Isten igéje azzal a hivatkozással, hogy valójában ez is az Ő 
érdekeit szolgálja? 

Nincs válasz, mert nem is lehet! Főleg most, amikor az eseményeket, 
mint pusztító görgeteget, már nem lehet befolyásolni, megakasztani! Ricci 
úgy érezte, menten lefordul Csa hátáról. Hirtelen tudatosult benne, hogy 


ettől távol kellett volna tartania magát, hisz neki, idegennek, nincs joga 
azok pártjára állni, akik gyarló életüket, hatalmukat óvják. Mert hiszen a 
lázadó Tung-lin pártnak egyébiránt igaza van, ahogyan Li Cse bölcselőnek 
is! A kínaiak mostanság senyvednek ebben a bizonytalan, kiismerhetetlen 
társadalomban! A Mingek rosszul kormányozzák az országot, törvényszerű 
lenne elbukniuk! Ó, irgalmas Isten, ne hagyj el! 

A talaj elkezdett remegni alatta. Kürtök rivalgtak, dobok peregtek, 
átható gongütések kondultak, bódították az agyakat. És hamarosan 
láthatóvá váltak a támadók előőrsei, néhány sebesen száguldó vad lovas. 
Aztán egyre nagyobb tömegben zúdultak ki az utcákból a térségre, a paták 
dübörgése, a harsány harci kiáltások félelmetes hangorkánná fejlődtek fel. 

Ricci fejéből kiszaladt a vér — kezdődik, és talán sosem látja viszont 
Jádevirágot! —, a harcosok vérben forgó szeméből az esztelenséget, a 
hiábavalóságot olvasta ki. És különös módon, rápillantva az ágyúk mögött 
várakozó tűzszerészek elszánt képére, benne is pislákolni kezdett a harci 
tűz. Mi történt? 

A császár lovasai ügyesen manővereztek, Vu Jing seregét csak egy 
irányba hagyták nyomulni. A tehetetlenség törvénye alapján az ellenség 
egymást taszigálva tülekedett középre, s amikor meglátták a gyalogosok 
mozdulatlanul várakozó sorát, szenvedélyes támadásba lendültek. 

A bőrvértes kínai katonák között föl lehetett ismerni a szőr- és 
irharuhás, hosszúkaftános-nemezsüveges nomád mandzsukat. Fegyvereik, 
melyek életre keltek az erős férfikezekben, a legkülönfélébb fajtát 
vonultatták föl: kelevéz, harci bárd, buzogány, kígyólándzsa, hosszúkard, 
szablya, horgas végű villa. Ricci Vu Jingot kereste a szemével, de nem 
találta sehol. Ezen nem volt mit csodálkozni, hisz ekkora tömegben nehéz 
észrevenni egy ismerőst. Rohamoztak százával, ezrével, tízezrével. A Tiltott 
Város bíborszínű falának látványa elbizakodottá tette őket. Azt hitték, 
karnyújtásnyira a diadal! 

A császár gyalogosai továbbra sem mozdultak, hegyes lándzsájukat 
sem  szegezték előre, amit az ellenség gyávaságnak ítélt, s 
megmámorosodva emelték ütésre, vágásra, szúrásra fegyvereiket. 

Ám ebben a pillanatban megszólalt egy mellkast döngető gong, amely, 
mint földcsuszamlás, a védőfalról hömpölygött alá, mire a gyalogos 
katonák tettek egy gyors hátraarcot, és fürge mozgással visszafutottak. Az 


ellenség éppen nem érte el őket, csupán egy szerencsétlen alak veszett oda, 
aki elbukott, és átgázoltak rajta a lovak. 

A begyakorolt taktika sikerült, a libasorba fejlődött sok kis szakasz 
átszivárgott az ágyúk rései között, s a Tung-lin párt serege teljes 
szélességben az ágyúk elé került. Ricci szíve felugrott a torkába, kirántotta 
a kardját. 

— Tűz!! 

— Ááááóóóü — ordította el magát a tüzérparancsnok is. 

Szinte egyszerre sült el a harminchat ágyú, akkora dördüléssel, mintha 
leszakadt volna az ég boltozata. Soha ebben a városban, de még ezen a 
hatalmas földrészen sem értek ehhez hasonló csattanást, és az azt követő 
torkolati tűz, füst látványa is az ismeretlenséggel volt egyenlő. Ráadásul a 
védőfal hátulról visszalökte a hangot, amely így a térségen, a fejek fölött 
átszáguldva nekiverődött a civil város épületeinek oldalához. Vérpermet 
terített be védőt, támadót egyaránt. Csa fájdalmasan felnyerített, két lábra 
ágaskodott, Riccinek teljes erejéből kellett cibálnia a kantárszárat, hogy el 
ne ragadja. 

A rettenetes bummot követően sarkaiból fordult ki a világ, az 
átláthatatlan füstgomoly belsejéből immár egészen más zajok csaptak ki, 
mint egy pillanattal ezelőtt. Hátborzongató riadalom, rémült visongás, 
értetlen, kétségbeesett jajszavak, halálhörgés, sebesült lovak horkantása, 
zörgés, ropogás. 

A támadás teljes frontszélességben meghőkölt, s ahogy a füst kezdett 
eloszlani, rettenetes látvány tárult Matteo Ricci szeme elé. Lovak és 
gazdáik a földön fetrengve, kínban rúgkapálva, szétszaggatott bronz- és 
nemezpáncélok,  széthasadt  fémsisakok, megtépázott  párducbőrök, 
farkasprémek. ILeszakadt végtagok, kiloccsant agyvelők, húscafatok, 
lehanyatlott zászlók. És minden csupa vér, habos turha, szenny. 

Mielőtt még lett volna ideje ezen elszörnyedni, Pao Csen érces hangja 
térítette magához: 

— Ott van Vu Jing! 

És valóban! Tőlük nyíllövésnyire állt egy lovas, akit valamilyen 
rejtélyes okból nem terített le a kartácstűz, az állat remegő lábai mintha nem 
mozdultak volna. A lázadó mandarin ábrázatáról lerítt, hogy sejtelme sincs 
arról, mi történt. Körülötte mindenki elesett, őt a vak véletlen valahogy 
megmentette, de hiába. Csen már robogott feléje, oda is ért, még fegyvert 


sem kellett Vu Jingra emelnie. Csak vállon ragadta, és maga elé rántotta a 
nyeregkápa elé. Egy pillanat műve volt az egész, és Csen már hozta is 
magával az ellenség vezérét lova marján, akár egy átvetett kévét. 

Némely életben maradt támadó lassacskán magára talált, kisebb 
tömbökben összeálltak, és igyekeztek menteni a menthetőt. Őket a 
fellelkesült gyalogosok, akik most kirajzottak az ágyúk mögül, ledöfködték. 
Az ellenség még érintetlen derékhada harapófogóba került, a város 
megannyi utcájából elővágtató császári lovasság nekik esett, és 
számolatlanul kaszabolta őket. 

Az ismeretlen ágyúk hangjától, pusztításától még mindig nem ocsúdtak 
fel, megszűnt közöttük az együttműködés, és csak a menekülésben láttak 
kiutat. Az pedig olaj volt a tűzre a császáriak számára. Nyomukba eredtek 
és végig a városon, sőt Peking határán túl is üldözték, mészárolták a 
szétzüllött, lázadó hadat. 


A Harmónia Megőrzésének Csarnokában a győztesek ünnepi 
kihallgatáson vettek részt. Taj-csang ült a trónon, pimasz képét 
valamiképpen meglágyította a boldog ragyogás. Riccinek egyfolytában az 
ját az eszében: vajon hogyan foga a fiatal császár közölni 
megkeresztelkedésének szándékát. 

A hatalmas csarnok, amelyben az olaszt legelőször fogadta Van Li, 
zsúfolásig megtelt. Különös műszer az emberi lélek, tűnődött el a férfi, a 
szakadár mandarinok pártjának legyőzésével mindjárt megnövekedett a 
császár híveinek száma, akik immár nyíltan állást mernek foglalni 
diadalmas uralkodójuk mellett. Abba bele se mert gondolni, mi lett volna, 
ha vereséget szenvednek. 

Megszólalt egy mélyzengésű gong, aztán a ceremóniamester zengzetes 
szóval beszélni kezdett: 

— Mi, Taj-csang, a Középső Birodalom császára győzelmet arattunk a 
gonosz erők felett, megmutatván a világnak, hogy kívülünk nincsen más 
hatalom, és megbukik mindenkor az, ki ellenünk fenekedik. . . 

A trónus körül azok a tábornokok, főtisztek szorongtak, akik 
kitüntették magukat a csatában, közöttük Csen mandarinnal. Ricci ezúttal a 
pulpituson kapott helyet Ven-da marsall és Si-vei miniszter mellett. A 
ceremóniamester elkezdte sorolni a katonák neveit, akik jutalomban 


részesülnek. A nevek elhangzása után kimondatott a tartomány, a birtok, 
amiket megkaptak, kiegészítvén egyéb javadalmakkal. A legyőzött 
mandarinok földjei így kerültek szétosztásra a  kegyeltek között, 
hasonlatosan, mint a világ bármely országában. 

Miután valamennyi vitéz harcos köszönetképp fejet hajtott törvényes 
uralkodója előtt, Taj-csang beszélni kezdett: 

— Régi közmondás, híveim, amit még ősapáinktól tanultunk: , Akkor 
áss kutat, amikor még nem vagy szomjas!" Legyőztünk egy ellenséget, 
amely sokkal erősebb volt nálunk, mert velünk volt Csaó, a menny 
tábornoka, és mert ti halált megvető bátorsággal küzdöttetek. Ahogy 
körülnézek, látom, mennyire megszaporodtak híveim! Ez egy hónappal 
ezelőtt még nem így volt. Sokan, akik itt vannak ártatlan ábrázattal, 
korábban talán a vesztemet kívánták. De ez a győzelem és a megbocsátás 
napja, amelyből én okulok, és azt javaslom, ti is tanuljatok. Soha többé nem 
fordulhat elő, hogy ellenség bennünket így megrémisszen, hogy ellenség 
hozzánk képest ilyen erőfölényt mutasson! Ennek érdekében már a 
napokban elrendeltem egy hatékony császári sereg felállítását. Tartanunk 
kell attól is, hogy a jövőben a mandzsuk szítanak felkelést ellenünk, hisz 
egyre elégedetlenebbek. Mert ahogy a régi bölcsek mondották volt: ,,A 
szerencse nem jár örökké, csak kölcsön!" 

A teremben ekkor, mintegy néma vezényszóra, kitört a taps. 
Valamennyi főméltóság, katona, udvaronc lelkesen ütögette össze tenyerét. 

Riccit erős hiányérzet gyötörte. A császár nem említette, de még csak 
nem is utalt arra, hogy a csata szerencsés végkimenetelét leginkább az 
ágyúk döntötték el. Ez a tény pedig támpont lehetett volna, afféle biztos 
fogódzkodó, amihez hozzá lehetett volna fűzni a megkeresztelkedés 
indokát. És ha Taj-csang belép a keresztény közösségbe, tömegesen 
követnék példáját. Talán még ebben a teremben lévők is, amely jelenleg 
Kína vezető rétegét jelenti, egyöntetűen keresztvíz alá hajtják fejüket. 
Ehelyett ismét a ceremóniamester harsány hangja csendült: 

- A felségárulók elnyerték méltó büntetésüket, megfosztattak 
birtokaiktól, halálos ítéletüket várják a Saroktoronyban! — ÉS itt felsorolta a 
szakadár mandarinok nevét egy papirosról, s végül az egybegyűltekhez 
szólt. — Kérdezem a jelenlevőktől, van-e valaki, aki a felsorolt hitszegők 
közül valakinek fel tud hozni valamit a mentségére? 


Ahogy a kérdés utócsengése elhalt a csarnokban, egy katonaféle ember 
kiáltott fel. 

— Fényességes Huang-ti, engedelmeddel! 

Taj-csang felkapta a fejét. 

— Ki az? Járuljon színem elé! 

A csansű, aki a határőr gyalogosok bőrvértjét viselte, előre jött, elhasalt 
a trónus előtt, kezében egy összesodort iratot mutatva fel. 

— Az én uram, Vu Jing kegyes kéréssel fordul a császár őfelségéhez, és 
Li doktor bölcselő csillagászhoz. 

A fiatal uralkodó képén a harag árnyéka suhant át. Micsoda arcátlanság 
egymás mellett emlegetni őt egy jöttment idegennel. Mégsem fakadt ki, 
intett az egyik szolgának, vegye át a levelet. 

— Ne nekem, Li doktornak add, ha már neki is szól! 

Ricci zavartan kigöngyölte a tekercset és fennhangon olvasni kezdte: 


edd 


Öröklétű, fényességes Huang-ti, minden földek leghatalmasabbja, 
hallgasd meg könyörgésem, hassa át szívedet az irgalmasság! Kegyelmezz 
nekem, hagyd meg életem, birtokaim, cserében én leszek legodaadóbb 
híved, lábad nyomából is kiiszom a keserű vizet. És alkalmazkodom a kor 
változásához, felveszem magam is a keresztény hitet. És a jó keresztény 
megbocsát hittársának. Li doktor egyszer már megtette ezt, kérem, történjen 
ez meg ismét. Hiszen ezzel felebarátja leszek a császárnak és 
csillagászának. . . 


— Ennyi elég lesz! — horgadt fel Taj-csang. 

— A pimasz disznó! — engedett meg magának Ven-da marsall egy 
megjegyzést. 

Ricci agya zúgott. Egy ilyen levélre, ilyen körülmények között nem 
lehet felkészülni. Egyáltalán, hogyan juthatott el Vu Jing kérelme egészen 
idáig? Ám még ennél is rejtélyesebb kérdés: miből gondolja az alávaló, 
hogy a fiatal császár felvette a jezsuiták vallását? Arról feltehetően értesült, 
hogy Taj-csang meg akar keresztelkedni, hiszen akkor nem lett volna 
ennyire vakmerő. S ezek után mi lesz? Színt vall végre a császár? 

— Nem vagyok keresztény! — mondta ki jó hangosan az uralkodó. — És 
nem is akarok az lenni! 


— Mi sem, felség! — kiáltotta Si-vei miniszter, s zúgott rá helyeslőn a 
tömeg. 

Ricci megtalálta Csen arcát, kinek szeme mély szomorúsággal telt meg. 
Li Pált is kereste, de nem sikerült rálelnie. Az olasz most úgy érezte, valami 
végérvényesen megszakadt benne: egy dédelgetett álom illant el a lelkéből, 
amely eddig életének szerves részét képezte. Rettenetes fájdalom, a lábán is 
alig bírt megállni. 

- Átadom neked, Li doktor, a válasz jogát! — hunyorgott feléje 
rosszmájúan a császár. — Ie mondd meg, mint keresztény tudós, hogy mit 
tegyünk Vu Jinggal? 

Olyan csend lett, hogy Ricci úgy vélte, mindenki hallja a szívverését. 
Rövid idő alatt belső látásában lezajlott előtte egész mozgalmas élete. Látta 
magát, ahogy szinte kisfiúként először átlépi a római rendház küszöbét, 
amint végzi odaadással a lelki gyakorlatokat, rója Firenze utcáit, 
hánykolódik a végtelen óceánokon. Aztán Goa, Makaó, Kanton, Jádevirág, 
Csaoking... Minden kép egy különös villanás az aranyozott mennyezet 
alatt. És a megannyi benyomás, a megismerés csodája, a vég nélküli 
meggyőzések sikerei, a velejáró sikertelenségekkel. Bús harmóniák valami 
mélységből, vad küzdelem az életéért, szerelemittas éjszakák, fényes 
reggelek, tájak, földek, színek, arcok... Ki vagy te, Matteo Ricci? Vagy nem 
is az vagy, hanem Li Ma-to? Európai avagy ázsiai ember? 

— Egy keresztény valóban megbocsát, még az árulónak is... — A 
teremben morgolódás támadt, Taj-csang képébe vér tolult. — De egy kínai 
soha. 

És Matteo Ricci imára kulcsolta a kezét, ahogyan a taoisták. 


— Vu Jingot kivégezték? — kérdezte Jádevirág. 

— Igen — felelte Ricci. — Visszaélt az irgalmasságommal... Mégsem 
vagyok boldog. Taj-csang nem tartotta meg a szavát. Azt hittem, hogy a cél 
ezúttal is szentesíti az eszközt. Rosszul hittem. A császár elfelejtette, mit 
ígért. 

Pekingi házuk kertjében levegőztek. Mint a korábbi helyeken, ez a kis 
park is Jádevirág kifinomult ízlését mutatta, pedig már közelgett a tél. A 
sétány finom, apró kavicsai halkan csikorogtak a könnyű papucstalp alatt. 


— Nézd, idén nagyon szép lett a peónia — mutatott az asszony egy nyíló 
bazsarózsáktól pompázatos ágyást. 

— Valóban. És ilyen sokáig nyílnak? Hiszen már hideg van nekik. 

— Barával minden nap parázstartóval melegítjük. 

A fehér bimbók közé korallvörös színű bóbiták is vegyültek, s ezek 
sárga porzói egy nemes színhatássá álltak össze. 

— Olyannak látom ezt a virágágyágyást, mint a népedet — simogatta 
Ricci a szakállát. — Önmagáért szépnek, érintetlenül, amin csak rontana az 
ember, ha hozzányúlna. 

— Néha azért le kell szakítani egyet-egyet, hogy a szobában is jó illat 
legyen — szólt csendesen a nő. 

A férfi az achátcsillogású szemekbe nézett. Olyan kiismerhetetlen mély 
kút volt az továbbra is, mint annak előtte, amikor még gyűlölettel volt tele. 

— Tőled szeretném, hallani, Júlia, csinlin... Szerinted olasz ember 
vagyok én vagy kínai? 

A nő úgy tett, mint aki nagyon gondolkodik. Kicsit még össze is 
ráncolta hibátlan homlokát. 

— Válaszolok a kérdésedre, egy feltétellel. 

— Hallgatlak. 

— Ha örökké fogsz szeretni. 

— Annál azért tovább — nevetett Ricci. 

Jádevirág is nevetett. 

— Akkor én azt felelem, te már kínai ember vagy. Méghozzá a 
legkülönlegesebb... 

Az ifjú Honoré szerzetes tűnt fel a sétány végén. Jött komoly képpel, 
egyenes tartással, homokszürke csuháját időnként a lábszára köré csavarta a 
légmozgás, szájából pára csapott ki. 

— Jóképű férfi — súgta társának Jádevirág. — Biztosan jön elköszönni. 

— Bocsáss meg, Matteo testvér — hajolt meg amúgy európai módon a 
fiatalember Letournon testvér utolsó kívánságát kell teljesítenem. 

— Ó, mi történt? 

— Halálos beteg. Órái lehetnek csak hátra. Veled akar beszélni. 

Ricci összenézett Jádevirággal. 

— Ezt nem tagadhatom meg tőle. 

— Igen. 

— Menjünk! — bólintott aztán Honoré felé. 


A domonkosok két utcával arrább béreltek egy kis házat, oda vezette az 
ifjú Riccit. A szobában, ahová beléptek, elég hűvös volt, erős szag érzett, 
szembe a falon fekete kereszt, alatta a fekhely. 

Az olasz a beteghez lépett. Letournon képe olyan volt, mint a beteg 
tüdő. Szeme csukva, alatta fekete táska, vonásai merevek — lehet, hogy már 
nem is él? 

— Mi történt? 

Letournon lassan felfeszegette a szemhéját. 

— Láthatod. . . 

— Mi bajod van, testvérem? 

— Még te kérdezed? 

— Miben segíthetek? 

— Valld be, hogy ez a te műved! — erőlködött indulatot mutatni 
Letournon. 

— Mit valljak be? 

— Ti mérgeztetek meg! Jezsuiták. 

— Ej, testvérem — csóválta meg Ricci a fejét —, miféle kicsinyes vád ez? 
Imádkozom a Mindenhatóhoz, hogy térítsen észre és gyógyulj meg. 

A domonkos láztól izzó szemét Riccire szegezte. Gyűlölet parázslott 
benne. 

— Tudod, milyen nap van ma? — Nem is várt válaszra. — December 
másodika! Ötvenhat évvel ezelőtt ezen a napon halt meg Xavéri Ferenc 
Kína partjainál. Én is ma végzem be!... 

Hogy mi járhatott Letournon elméjében, azt Ricci nem sejtette. A 
rádöbbenés meglódította tulajdon gondolatait. Xavéri Ferencet ugyan nem 
ismerhette, de állt valamikor Baretto halálos ágya mellett, aki viszont a 
nagy misszionárius halálánál volt jelen. Miféle végzet rendelte így, hogy 
most Letournon mellett kell lennie? 

— Isten legyen hozzánk irgalmas. . . 

- Válaszolj nekem, Matteo Ricci! — igyekezett föltápászkodni a 
szerzetes — Válaszolj nekem! Kereszténynek tartod még magadat vagy 
pogánnyá lettél? 

— Semmivel se vagyok rosszabb keresztény, mint amilyen te vagy! 

— De hiszed a pogány tanokat is, ugye? 

Ricci szánakozva ingatta a fejét. 


- Amiben én még hiszek, azok nem pogány tanok, hanem a 
legmagasabb tudomány. Nem gondolnám, hogy európai ember többet tudna 
nálam Kínáról. Ennek a hatalmas országnak a keresztény hitre térítése egy 
halálos ágyon tett fogadalommal indult, s látod, a sors különös fintora 
során, ötvenhat évvel később ezzel a halálos ággyal végződik. . . 

Hirtelen észbe kapott: véletlenül kimondta, hogy Letournonnak meg 
kell halnia. A beteg azonban már nem akadt fenn ezen. Inkább más 
érdekelte. 

— Én már meggyóntam bűneimet Honoré testvérnek, nyugodt szívvel 
járulok az Úr színe elé. De szeretném magammal vinni a te megbánásod. 
Valld be nekem a bűneidet, legyek én az a bibliai bárány, akire ráterheled 
vétkeid sokaságát, s ami számodra enyhülést jelent, nekem vezeklésem lesz. 
Azon kívül is marad még elég bajod, a sikertelen kínai misszió életed 
végéig terheli a lelked. 

Ricci felfortyant: ez a vaskalapos szerzetes mindenképp istentelen 
gonosztevőnek akarja őt kikiáltani. Ebből elege lett! 

— Jól figyelj hát, testvérem! Neked is és a világnak is meg kell végre 
értenie, hogy Kínát nem lehet letéríteni a saját útjáról. Kína kultúrája nem 
asszimilálódik egykönnyen, talán soha, inkább magába olvaszt más 
hagyományokat. Ezt a hatalmas népet nem lehet sem szellemileg, sem 
katonailag meghódítani. A legrégebbi kultúra a világon, Európában nincsen 
ehhez fogható. Kína a Föld állandóságának a jelképe, és ezt a szerepét fogja 
betölteni, míg világ a világ. A keresztények jobban teszik, ha behatóan 
tanulmányozzák a kínai csodát, mintsem a maguk dogmáival tolakszanak! 
Ezt el kellett mondanom, nehogy e nélkül távozz el! 

Honoré az ágy végében állt, és majdnem megszólalt. Valami hang ki is 
jött a torkán, azonban erőnek erejével visszafogta. De olyan rajongással 
nézte Riccit, hogy ez még a haldokló figyelmét sem kerülte el. 

— Talán... — hunyt ki a fény Letournon szeméből — talán... Talán 
mindent értek. 

— Olyat sosem mondtam senkinek — szólt egészen szelíden Ricci —, 
amiről nem lennék meggyőződve. 

Letournon teste elernyedt, szeme a mennyezet felé fordult, pupillája 
megtágult, s lassan opálkő színű lett. 

— Talán... lehet. . . 

És kiszállt belőle a lélek. 


Matteo Ricci és Jádevirág készülődött, a ház lakói búsan figyelték. A 
fedett társzekérre lassan felkerültek a legszükségesebb holmik: ruhák, 
takarók, edények, szerszámok, fegyverek, és természetesen a tudományos 
eszközök. Azért nem hintót választottak, hogy több mindent magukkal 
tudjanak vinni. 

— Az elemózsiás kosár nehogy kiboruljon! — aggodalmaskodott Midori. 
— Jaj, ilyen hirtelen. . . 

A szakácsnő és Bara a kezüket tördelve, sírásra görbülő szájjal 
figyelték a készülődést. 

— Köszönöm, la zia Midori! — tréfálkozott vele Ricci, ahogy szokott. — 
De ne legyetek már ennyire bánatosak. Nem örökre megyünk el. 

Han 1ao-kuo képe továbbra is hibátlan, ránctalan, az évek nyomot sem 
hagytak rajta. Olyan gyermekien keserves arcot vágott, mintha a 
legfontosabbat vették volna el tőle. S ebben volt is némi igazság, mert 
hiszen gazdája és gazdasszonya nélkül egy vérbeli belső szolga nehezen tud 
valamit is kezdeni. 

— Mire való ez, jaj, mire való! — sopánkodott. 

Pao Csen és Paj Si-en bukkantak ki a ház mögül. Ricciben, ahogy 
barátjára pillantott, most először tudatosult a gondolat: lám, a jóbarát is 
öregszik, noha korántsem őszül még annyira. Vagy ő is csak szomorú, azért 
látszik némiképp megtörtnek. 

— Jól meggondoltad te ezt, Li Ma-to? — lépett eléje. 

— Sose aggódj! 

— Legalább azt kigondoltad, hogy hány évig csavarogsz? 

— Három évet tervezünk. . . 

Erre a szóra Midori és Bara felzokogott, Han Tao-kuo szeme pedig 
könnyel telt meg. Csen a fejét ingatta. 

— Három év az nagy idő. Azalatt sok minden történhet veled is, 
másokkal is. Mi lesz a közösséggel? 

— Caj Tien-en, Federico, Pantoja, Honoré végzik tovább lelkesen a 
küldetést. .. Remélem, rajtuk tartod vigyázó szemed. 

— Azzal nem is lesz gond, hanem... Mindenkinek hiányozni fog Li 
doktor. — Csen most Jádevirághoz fordult. — Meg sem próbálod lebeszélni 
uradat? 

A nő éppen szekérre emelt egy vizeskancsót, majd mosolyogva felelt a 
kérdésre. 


— Én azt szeretem, amit ő szeret, s azt akarom, amit ő akar. Meg kell 
ismernünk Kínát. 

Ricci elszontyolodott barátja vállára tette a kezét. 

— Gondold csak meg, kedves láo csan, még nem láttam a Nagy Falat, 
meg a pandákat. Hogyan tudnék így tovább élni? 

— Mert amit még nem láttál, azt okvetlenül meg kell nézned — idézte föl 
Csen azt a jelmondatot, amit Riccitől hallott néhányszor. 

— Ugye, hogy tudod. . . 

Nem bírta folytatni. Annyira megsajnálta barátját, együtt a többiekkel, 
hogy gombóc ugrott a torkába. Eddig is tudta, hogy szeretik, de ennek a 
mértékét csak most érezte át. 

Indulás előtt, Csent kivéve, valamennyi szolga letérdelve kérlelte az 
urat, hogy nagyon vigyázzon magára, és rimánkodtak, hogy minél előbb 
térjen vissza. Ricci valamennyit fölemelte, átölelte és szólt hozzájuk pár 
kedves, biztató szót. Végül olyan hosszan rázták egymás kezét Csennel, 
hogy kis híján gyökeret eresztett a talpuk. 

A társzekér kigördült a nyüzsgő utcára, benne Riccivel és Jádevirággal, 
a háznép pedig könnyezve követte a város határáig. 


Epilógus 


Méltóbb befejezése nem is lehetne Matteo Ricci, olasz jezsuita 
történetének, aki élete vége felé már egy hajszálnyival inkább kínainak 
érezte, tartotta magát, mint európainak. Iehát ő volt Li doktor, a világ egyik 
nagy ,humanistája", s bár látszólag keresztény egyházi személyiség, 
hittérítő, de mégis igazi bölcselő, aki korántsem volt bigott hitében. A mai 
napig emlékeznek rá Kína-szerte, megőrizték emlékét, térképei, fordításai 
rendre felbukkannak, és napjainkban is nyitva áll a pekingi Szeplőtelen 
Fogantatás temploma, a helyi kis keresztény közösség háza. 

A regényben szereplő valós személyek további sorsáról illik talán pár 
szót ejteni, bizonyára érdekli a tisztelt olvasót. 

Van Li és Taj-csang császárok, akiknek uralkodási ciklusával némiképp 
szabadon bántunk, ugyanabban az évben, 1620-ban haltak meg. 1618-tól a 
mandzsuk hevesen támadták Kínát, ami ellen a birodalom nem tudott 
hatékonyan fellépni. Apja halála után Taj-csang, akit hivatalosan csak 1620. 
augusztus 28-án koronáztak meg, kevesebb, mint egy hónapig lehetett igazi 
császár. Szeptember 26-án reggel holtan találták meg a palota kövezetén. 
Állítólag görcsös hasmenés végzett vele. Vagy ki tudja... Mindenestre Vej 
Csung-hszien azonnal újra átvette a hatalmat, s uralkodott a következő, 
rövidéletű császár felett és helyett, mígnem az újjéledő Tung-lin mozgalom 
meg nem buktatta. De nem sokáig örülhettek a győzelemnek, mert 1644- 
ben egy parasztfelkelés megdöntötte a Ming-dinasztiát, hogy aztán 
húszévnyi háborúskodás után végül a mandzsuk foglalják el a Középső 
Birodalmat. . . 

Az olasz Michele Ruggieri sorsa, aki 1543-ban született, és évekig 
tevékenykedett Ricci mellett Kínában, a következőképp alakult. 1585-ben 
V. Sixtus pápa Rómába rendeli, hogy hivatalos kínai követté nevezze ki, 
mert Ricci munkáját általános gyanakvás kíséri. Azonban a sors különös 
fintora folytán, mire a sinológus visszatér Európába, a pápa meghal, a 
következő egyházfő pedig nem tartja magát előde elképzeléséhez. Ruggieri 


vár, közben szorgalmasan fordít kínaiból, többek között Konfliciuszt, és 
verseket is ír. Egészségi állapota megromlik, visszavonul Salernóba, ott is 
hal meg 1607-ben anélkül, hogy valaha is visszatért volna Kínába. 

A spanyol Diego de Pantoja (Didaco Pantoia), a misszió egy fiatal, 
agilis tagja, okos üzletember, emellett zenész, csillagász földrajztudós, 
Ricci halálát követően is tovább dolgozik, szívén viselve a , szent ügyet". 
1617-ben viszont összekülönbözik pekingi tudósokkal, mire kiutasítják 
Kínából. Makaóba tér vissza, ahol rövid időn belül, mindössze negyvenöt 
évesen meghal. 

Li Pál (Li Csing-si) katonatiszt, aki a koreai háborúba kitüntette magát, 
ezért Van Li császártól életjáradékban részesült, az első olyan jelentős 
személyiség a Tiltott Városban, aki keresztény hitre tért. Li Pál 
nyitottságának és  sokoldalúságának köszönhetően - matematikus, 
asztrológus, irodalmár, Feng Shui szakértő — hatékonyan segíti a jezsuitákat 
missziós munkájukban. Neki köszönhető, hogy Ricci és  Pantoja 
betekinthetett a , tiltott könyvtárba? is, amit pedig idegeneknek nem volt 
szabad. Ricci halála után továbbra is buzgó katolikus, és segíti a jezsuitákat. 
Aztán váratlanul eltűnik, halála körülményei ismeretlenek. 

Visszatérve a regény főhősére. Ricci pár évvel halála előtt megsejtette, 
hogy a misszió kudarca elkerülhetetlen. Kínában senki, tehát ő sem tud 
csodát tenni. Ez a hatalmas, ősi kultúra szívósan ellenállt, ahogyan ma is 
dacol a testidegen külső hatásokkal. Matteo Ricci ötvenkilenc éves korában, 
1610-ben halt meg, sírja Kínában, Peking városban található. Őt követi 
Nicoló Longobardo (1559-1654), lelkiismeretes jezsuita, aki azonban híján 
van Ricci kivételes emberi kvalitásainak. Hellyel-közzel megtartja, de nem 
képes gyarapítani előde vívmányait. 

A jezsuiták vezérelte kínai misszió a továbbiakban sem képes tartani 
megszerzett rangját. És 1644 után bekövetkezik a mandzsu uralom, amely 
időszakban a keresztények helyzete még erősebben romlik. Az elkövetkező 
évek pápái a jezsuitákkal kapcsolatos érzelmeiknek megfelelően kezelik a 
, kínai kérdést", mígnem XI. Kelemen (1700-1721) végleg fel nem oszlatja 
a missziót. 


A szerzők utószava 


Fonyódi Tibor ezt a történetet eredetileg filmnek szánta, házalt is vele 
számtalan producernél. A filmterv mindenkinek tetszett, aztán gyorsan 
lelohadt a lelkesedés, mikor kiszámolták a gyártási költségeket... Tibor 
ekkor úgy döntött, hogy bizonytalan időre a fiókba süllyeszti Matteo Ricci 
és a kínai jezsuita misszió históriáját, de nem mondott le arról a tervéről, 
hogy ezt a fantasztikus történetet valamikor a nagyközönség elé tárja. Vagy 
így, vagy úgy... És ekkor jöttem én a képbe. Tibor két évvel ezelőtt küldte 
át nekem A Jezsuita szinopszisát arra hivatkozva, hogy filmes munkái miatt 
mostanság nincs ideje regényírásra, márpedig ezt a témát nem szabad 
parlagon hagyni. Arra kért, írjuk meg együtt egy regényben Matteo Ricci 
életét, hátha ilyen formában a sztori gyorsabban eljut a megfilmesítésig. 
Ahogy elolvastam az összefoglalót, tüstént igent kellett mondanom. És 
egyetlen percig sem bántam meg. Minden pillanatát élveztem a közös 
munkának, és a rendkívüli történelmi helyzet, a főhős kivételes 
személyisége állandó izgalomban tartott. Nagy kár lett volna kihagyni ezt a 
valóságon alapuló históriát. 


Cselenyák Imre 


A regény az regény, a film pedig film; a történet és a cselekmény hellyel- 
közzel ugyanaz, de egy irodalmi alkotás nyilván egészen más módon 
építkezik, mint egy egészestés játékfilm. Éppen ezért Imre szövege nem, 
vagy csak részben azonos egy leendő forgatókönyvvel; a kedves olvasó 
nem a filmet látja, hanem az adaptálandó művet olvassa. Hosszú történet ez, 
és valóban akkor vette kezdetét, mikor világossá vált előttem, hogy a 
Matteo Ricci-filmre nincs kielégítő európai gyártási kapacitás. Végtelen 
köszönettel tartozom Cselenyák Imrének, hogy az instrukcióim alapján 
regénnyé álmodta a kínai jezsuita misszió történetét, amely játszódjon 
ugyan félezer évvel ezelőtt, a mai napig aktuális kérdéseket vet a felszínre. 
Miközben a kultúrák összecsapásának korát éljük, Matteo Ricci arra tanít 
minket, hogy az emberiség jövője kizárólag a kölcsönös tiszteleten és 
elfogadáson, a békés egymás mellett élésen alapul. Más út nem létezik. A 
XXI. század derekához közeledve úgy gondolom, hogy ezt az utat sokan 
ismerik, és mégis kevesen járnak rajta. . . 


Fonyódi Tibor 


E a 
SzOtar 

A Jade Lányok tava: kínai népmese 

bhikkhu: buddhista (kolostori) szerzetes 

bonc: kolduló kínai buddhista vándorszerzetes 

csansű: harcos 

csin ai: tiszteletem 

csingming: a temetőtakarítás napja 

csinlin: tündér 

csien: kínai rövid kard 

csüsije: Ezer köszönet! 

dao: kard 

daopije: Viszontlátásra! 

Heisza Guo: Fekete Kutya 

Huang-ti: császár 


hulok: gibbonféle majom 


jangtao: Dél-Kína őshonos nemzeti gyümölcse. Európában a XX. 
században kivi néven vált közismertté. 


Ji king: (Változások könyve) Kína legfontosabb írásos emléke, 
vallási könyve, amely egyenértékű a Bibliával. 


juniorátus: a jezsuiták képzési idejének második ciklusa, amelyben 


fejlesztik általános műveltségüket és idegen nyelvet tanulnak. 


Kanton: Európában ezen a néven terjedt el, valójában Kuangcsou 


város, Makaótól mintegy 100 kilométerre északra. Ide érkeztek az első 


jezsuita misszionáriusok. 


kes: apró pénzérme. 


Kuangtung: kínai tartomány, ahová először jutottak el a jezsuita 
misszionáriusok. Fővárosa Kanton. 


Kung Fu-ce: kínai filozófus, vallásalapító. Matteo Ricci ismertette 
meg a világgal Konfuciusz néven. 


láo csan: uram 
láo sű: mester 


licsi: Dél-Kínában több mint ezer éve termesztett gyümölcs. A 
Tang-dinasztia idejében már feljegyezték. 


Loyolai (Szent) Ignác (1491-1550): a jezsuita rend (Jézus Társasága) 
alapítója és később a generálisa, vagyis elöljárója. 


lucernarium: vecsernye 


mandarinok: kezdetben írástudó ügyintézők, aztán főhivatalnokok, 
később tehetős réteg, hiszen a gazdagok gyerekei mégis előnyt élveztek a 
tanulásban. De Kínában mindig megvolt annak a lehetősége, hogy egy 
alacsony származású személy tudással és szorgalommal magasra jusson. 


Ming: császári dinasztia, 1368-1644/1662 között uralkodott 
Kínában. 


móu vagy guáj: ördög 

noviciátus: a jezsuiták kiképzésénél az újoncidő. 
nűühaj: lány 

paj: fehér 

Paj tyhien haoo: Jó napot! 

San Csao: sziget Makaó városhoz nem messze. 
Saonűű: kishölgy 


séng: kínai szerzetes. 


Sen: A kínai mitológiában a jó lény, egyfajta , kozmikus hatalom" 
birtokosa, akit csak hellyel-közzel lehet első számú Istennek tekinteni. 
Talán ebből fejlődött ki Sang-ti (Ég Ura), akit a császárok az ősatyjuknak 


tekintettek és évente a téli napforduló napján a Menny Iemplomában 
áldozatott mutattak be tiszteletére. 


Sang-ti: lényegében ugyanaz, mint a Sen. 
sijese: Köszönöm. 
sinológus: a kínai nyelvvel behatóan foglalkozó tudós. 


skolasztika: merev és formalista vallási filozófia. Szőrszálhasogató 
vitatkozó szellem, a katolikus vallás kizárólagosságának dialektikus 
bizonyítására. 


Szamádhi: koncentrált meditáció. 
szön: szerzetes 

sziensön: úr (általánosan) 

sztúpa: buddhista szentély, kápolna. 


szútra: szó Szerint: öltés. Az indiai kultúrában a hagyományos 
verses szertartásszövegek. 


tájcsitu: legfelsőbb, végső diagram. 


taláris: a jezsuita szerzetesek csuhaszerű ruhája. Szent Ignác, a rend 
alapítója a párizsi teológushallgatók öltözékét, a fekete taláris viselését 
vezette be. 


Taj-csang (Csu Csang-lo): kínai császár, uralkodott 1620. 
tcáocshenhaga: Jó reggelt! 


tercia: a jezsuita képzés utolsó fázisa. Harmincnapos nagy lelki 
gyakorlat, amellyel a szerzetes nyilvánosan és ünnepélyesen elkötelezi 
magát a rend mellett. 


tripitaka: buddhista szent iratok gyűjteménye. 


univerzizmus: a két fő kínai filozófia a konfucianizmus és a 
taoizmus ebben a vallási irányzatban egyesül. 


Xavéri (Szent) Ferenc (1506-1552): jezsuita szerzetes, minden idők 
egyik legnagyobb keresztény misszionáriusa. 


van sa hao: jó estét. 
van-fu: van szerencsém. 
Csaoking: Ebben a városban töltött Matteo Ricci hat évet. 


Van Li (Csu Ji-csün): kínai császár, uralkodott 1572-1620. 


A regényben található Li Taj-po verset Demény Ottó fordította. 


Hasznos munkájáért köszönetet mondunk Nagy Atilla Tasnak. 

